MYKOLO ROMERIO UNIVERSITETAS 


APLINKOS POLITIKA IR 
VALDYMAS 


Vadovėlis 


Vilnius 2008 


UDK 504(474.5)(75.8) 
Ap49 


2007 m. gruodžio 7 d. Nr. 07-374 
Aukštųjų mokyklų bendrųjų vadovėlių leidybos komisijos rekomenduota 


Recenzavo: 

prof. habil. dr. Remigijus Ozolinčius, Lietuvos mokslų akademijos 
narys ekspertas; 

prof. habil. dr. Romualdas Juknys, Vytauto Didžiojo universiteto 
Aplinkotyros katedros vedėjas 


Vadovėlis svarstytas Mykolo Romerio universiteto Strateginio valdymo 
ir politikos fakulteto tarybos 2007 m. vasario 8 d. posėdyje (protokolas Nr. 
2SVP-3) ir rekomenduotas spausdinti 


Vadovėlis svarstytas Mykolo Romerio universiteto Strateginio valdymo 
ir politikos fakulteto Aplinkos politikos ir valdymo katedros 2007 m. 
vasario 1 d. posėdyje (protokolas Nr. 1APVK-6) ir rekomenduotas 
spausdinti 


Mykolo Romerio universiteto vadovėlių, monografijų, mokslinių, mo- 
komųjų, metodinių bei kitų leidinių aprobavimo spaudai komisija 2007 m. 
kovo 6 d. posėdyje (protokolas Nr. 2L-1) vadovėlį patvirtino spausdinti 


Išleista parėmus Lietuvos Respublikos švietimo ir mokslo ministerijai 


Visos leidinio leidybos teisės saugomos. Šio leidinio arba kurios nors jo dalies 
negalima taisyti, dauginti arba kitaip platinti leidėjui nesutikus. 


ISBN 978-9955-19-074-5 O Mykolo Romerio universitetas, 2008 


Turinys 3 





TURINYS 
AttorTŲ ŽOdIS.i i sias dia aa ia a Nie i i Ma Si Ia a ai 4 
1. Aplinkos apsauga ir darnaus vystymosi politika (Evaldas Vėbra)........... 5 
2. Europos Sąjungos aplinkos politika (A/fonsas Vaišnoras)... 11 
3. Lietuvos aplinkos politikos įgyvendinimo sistema 
(Vytautas Naruševičius) .Ldaadaaaaaaaaaaaaaa aaa aaa aaa aaa aaa aaa aaa aaa aaa 33 
4. Atmosferos apsauga (Vytautas Krušinskas).L.La aaa 50 
5. Vandens apsauga (Alfonsas Vaišnoras)... aaa akanai aaa aaa 67 
6. Dirvožemio apsauga (Pranas Aleknavičius). aaa 84 
7. Biologinės įvairovės apsauga (Imantas Lazdinis)..Ldda aaa 93 
8. Miškų ūkis (Imantas Lazdinis, Donatas Dudutis)..ddaaaaaaaaaaaaaa 106 
9. Gamtos išteklių naudojimo politika (Pranas Aleknavičius)... 124 
10. Atliekų tvarkymas (Algimantas Bakas)... aaa aaa 139 
11. Aplinkos monitoringas (stebėsena) (Vytautas Naruševičius)........... 161 
12. Visuomenės informavimas ir švietimas aplinkos klausimais 
(Laima“GAlkulė) asaras gu a as ais as Aa a aa pa asas 186 
13. Poveikio aplinkai vertinimas (Algimantas Bakas)... aaa aaa 199 
14. Šalies teritorijos planavimas (Pranas Aleknavičius) L 224 
15. Darnus kaimo vystymasis (Alvydas Baležentis)... 251 
16. Biotechnologijos ir aplinkos apsauga (Danius Lygis)... aaa 261 
17. Triukšmo valdymas (Vida Komičienė).....LLaaaaaaaaaaaaaaaaa aaa 279 
18. Radiacinė sauga (Vytautas Krušinskas)..LLL aaa aaa aaa aaa 286 
19. Aplinkos politikos perspektyvos (Vida Matiekaitytė)...Ldaaaaaa 294 
IEiteratūra.: asai išeis P ia sa ia aa ka i d 304 


SAVOKOSii sasas ai vai I iii ai a a i i a aa 325 


4 Autorių žodis 





AUTORIŲ ŽODIS 


Mykolo Romerio universiteto Strateginio valdymo ir politikos fakulte- 
to Aplinkos politikos ir valdymo katedros dėstytojų parengtas vadovėlis — 
mokomoji priemonė katedros įgzyvendinamų viešojo administravimo kryp- 
ties magistro studijų programų studentams. Jis atitinka strateginius universi- 
teto siekius — vykdyti fundamentinius ir taikomuosius socialinių mokslų ty- 
rimus bei rengti visuomenės lyderius. 

Vadovėlio autoriai — katedros specialistai, prisidėję 1990—2006 metais 
kuriant Lietuvos aplinkos politiką ir valdymo sistemą. 

Vadovėlyje pateikta Lietuvos Respublikos aplinkos politikos apžvalga, 
ji siejama su atitinkama Europos Sąjungos politika bei globaliomis darnaus 
vystymosi nuostatomis. Daugiau informacijos apie tai pateikta 1—3 skyriuo- 
se. 

Vadovėlio 4—10 skyriuose išnagrinėti aplinkos politikos ypatumai, iš- 
skirtos atmosferos, vandens, dirvožemio, ekosistemų ir biologinės įvairo- 
vės, miškų ūkio, gamtos išteklių naudojimo ir atliekų tvarkymo sritys. 

Aplinkos politikos įgyvendinimo priemonėms skirti 11-13 skyriai. 
Juose aptarti aplinkos stebėsenos, visuomenės informavimo ir švietimo, po- 
veikio aplinkai vertinimo klausimai. 

Vadovėlio 14-18 skyriuose aptartos kitos su aplinkos politika ir val- 
dymu susijusios problemos: teritorijos planavimas, darnus kaimo vystyma- 
sis, biotechnologijų taikymas, triukšmo valdymas ir radiacinė sauga. 

Pabaigoje pateiktos sąvokos, vartojamos Lietuvos Respublikos teisės 
aktuose, ir literatūros sąrašas. 

Autoriai tikisi, kad vadovėlis bus naudingas ne tik būsimiems viešojo 
administravimo specialistams, bet visiems, kurie domisi aplinkos politika ir 
valdymu. 

1.1. Pagrindiniai pasaulinės ekologinės krizės aspektai 


Gyvybės, kaip vienos iš materijos egzistavimo formų, pradžia Žemėje 
— prieš 3,5-3,8 milijardų metų, o žmogus Žemėje egzistuoja tik apie 100 
tūkstančių metų. 

Nuo pat pradžių žmogus savo gyvenamajai vietai darė daug didesnį 
poveikį negu bet kuri kita biologinė rūšis, tačiau ilgą laiką dauguma aplin- 
kosauginių problemų buvo vietinės reikšmės ir nesukeldavo didelių ir ilga- 
laikių padarinių aplinkai. Vietines ekologines krizes pavykdavo nugalėti 
naujų, dar neįsisavintų teritorijų ir gamtinių išteklių atsargų dėka. Spartėjant 
pramonės pažangai ir prasidėjus pramonės revoliucijai, atsirado galimybė 
didžiuliu mastu gaminti produktus pasaulinei rinkai. Gamybos procesai pa- 
didino ne tik gamybos apimtis, bet 1r taršos kiekį. Mokslo ir technikos lai- 
mėjimai XX amžiaus pirmojoje pusėje dar labiau sustiprino iliuziją, kad 
gamtos išteklių ir energijos ištekliai yra neišsenkantis šaltinis vartojimo gė- 
rybių gamybai didinti. Pramonė vystėsi labai greitai. Tradiciniai pirminės 
energijos šaltiniai (mediena, įvairi kita biomasė) greitai užleido vietą iškas- 
tiniam kurui (akmens angliai, naftai, gamtinėms dujoms), kuris leido ga- 
minti vis daugiau elektros energijos. Kartu su technologijų pažanga didėjo 
ir metalų bei mineralų, įvairių cheminių medžiagų poreikis. Kai kurių me- 
džiagų poveikis sveikatai ir aplinkai yra neaiškus iki šiol. Taigi prasidėjusi 
mokslo ir technikos revoliucija keleriopai padidino galimybes neigiamai 
veikti aplinką: antropogeninis poveikis aplinkai įgavo neregėtą mastą; nega- 
tyvūs ūkinės veiklos padariniai ėmė reikštis ir tose teritorijose, kuriose ūki- 
nė veikla nevyksta, bet jos yra susijusios pagal medžiagų apykaitos dėsnius 
(tolimosios pernašos). XX amžiaus antrojoje pusėje prasidėjo naujas žmo- 
gaus santykių su gamta etapas — pasaulinė ekologinė krizė. 

Galėtume išskirti tokius pagrindinius globalios ekologinės krizės as- 
pektus: 

e sparčiai didėja aplinkos tarša, dėl kurios gamta menksta nespėdama 

apsivalyti; 

+ nyksta biologinė įvairovė; 

e blogėja žmonių sveikata; 

+ dėl gyventojų skaičiaus didėjimo ir vartojimo poreikių augimo nau- 

dojama vis daugiau gamtos išteklių; 

+ senka neatsikuriantys ištekliai, kurių gali nelikti būsimosioms kar- 

toms. 

Globalūs aplinkos pokyčiai („šiltnamio efektas“, stratosferos ozono 
sluoksnio ardymas, biologinės įvairovės naikinimas, dirvožemio erozija, 
požeminio vandens užteršimas ir kt.) kelia grėsmę visai žmonijai ir būsi- 
moms jos kartoms, šioms problemoms spręsti reikalingi globalūs sprendi- 
mai. Iškilo būtinybė perkainoti vertybes ir naujai apmąstyti iki tol vyravusį 
žmogaus mąstymo būdą: žmogus, kuris ekologiškai mąsto ir elgiasi, nesi- 
rengia kovoti su gamta, bet siekia darnos ir santarvės su ja. 


1.2. Jungtinių Tautų pasaulinė aukščiausiojo lygio 
konferencija „Aplinka ir vystymasis“ 


1972 metais Jungtinės Tautos Stokholme rengė konferenciją aplinkos 
klausimais. Konferencijoje buvo konstatuota, kad, sparčiai plėtojantis 
mokslui ir technikai, žmogaus galimybės veikti ir keisti aplinką pasiekė ne- 
regėtus mastus. Neigiamo poveikio pasekmės yra sunkiai numatomos ir ke- 
lia grėsmę ne tik gyvajai gamtai, bet ir visai žmonijai. Ekonominio vysty- 
mosi klausimu išsivysčiusių ir besivystančių šalių atstovai pareiškė skirtin- 
gas nuomones. Išsivysčiusios šalys įvardino pavojus, kylančius dėl ekono- 
minio vystymosi ir jo keliamos ekologinės grėsmės. Besivystančios šalys 
ekonominį augimą vertino kaip vienintelį išsigelbėjimą iš vis didėjančio 
skurdo ir kitų socialinių problemų. 

1984 metais Jungtinės Tautos sudarė specialiąją Aplinkos ir vystymosi 
komisiją. Jos vadove paskirta tuometinė Norvegijos aplinkos ministrė Gro 
Harlem Brundtland. 1987 metais Jungtinių Tautų Generalinės asamblėjos 
sesijoje buvo išklausyta šios komisijos ataskaita ,„Mūsų bendra ateitis“ 
(angl. Our Common Future). Ataskaitoje išdėstyta darnaus vystymosi (angl. 
Sustainable development) koncepcija. Joje aplinkos apsauga ir ilgalaikis 
ekonominis augimas buvo pateikti kaip suderinami ir vienas kitą papildan- 
tys, tarpusavyje susiję visuomenės vystymosi reiškiniai: pirma, naujai išky- 
lančioms aplinkos problemoms spręsti reikalingi ištekliai, kuriuos gali su- 
teikti tik ekonominis augimas; antra, ekonominį augimą stabdo Žmonių 
sveikatos blogėjimas kaip aplinkos taršos padarinys ir didėjantis gamtos iš- 
teklių vartojimas, kuris lemia vis blogesnę gamtinės aplinkos būklę. Ata- 
skaitoje buvo pasiūlytas ekologiniu požiūriu toleruotinas kompromisas, at- 
sižvelgiantis į besivystančioms šalims būtinus poreikius, į išvystytos pra- 
monės šalyse jau pasiektus aukštus ekonominio augimo rodiklius ir į būti- 
nybę užtikrinti ne mažesnes galimybes ateities kartoms. Ataskaitoje buvo 

apibrėžta ir darnaus vystymosi sąvoka: ,,Darnus vystymasis — tai vystyma- 
sis, tenkinantis žmonijos reikmes dabar, neapribojant ateities kartų galimy- 
bių tenkinti savąsias. Tai — ilgalaikis nuolatinis visuomenės vystymasis, si- 
ekiantis tenkinti žmonijos poreikius dabar ir ateityje, racionaliai naudojant 
bei papildant gamtos išteklius, išsaugant mūsų planetą ateities kartoms“. 
Darnaus, subalansuoto gyvenimo strategija pagrįsta trimis pagrindinėmis 
nuostatomis: 

e žmonės nori ir gali ne tik išlikti, bet ir gyventi geromis sąlygomis; 

e iki šiol žmonija per mažai rūpinosi aplinka ir neracionaliai naudojo 
gamtos išteklius, todėl atsidūrė ties grėsminga riba; 

e tolesnis visuomenės vystymasis turi užtikrinti, kad dėl ekonominės 
pažangos gauta nauda būtų naudojama ne tik žmogaus, bet ir aplin- 
kos labui. 

G. H. Brundtland ataskaita dar labiau suaktyvino diskusijų procesą, ku- 
rį vainikavo 1992 metais Jungtinių Tautų pasaulinė aukščiausiojo lygio ap- 
linkos ir vystymosi konferencija Rio de Žaneire. Čia priimtoje deklaraci- 
joje apie aplinką ir plėtrą išdėstyti 27 darnaus vystymosi principai. Pabrėž- 
ta, kad siekiant darnaus vystymosi dėmesys turi būti sutelktas į žmogų, ku- 
ris turi teisę į sveiką ir visavertį gyvenimą, derantį su gamta (1 principas). 
Vystymasis turi atitikti dabarties ir ateities kartų raidos ir aplinkos poreikius 
(3 principas). Valstybės turi mažinti ir panaikinti teršiančius aplinką gamy- 
bos ir vartojimo būdus, skatinti tinkamą demografinę politiką (8 principas). 
Valstybės turi laikų skleisti informaciją apie veiklą, kuri galėtų turėti po- 
veikį aplinkai, ir iš anksto dėl to tartis (19 principas) ir t. t. 

Be šios deklaracijos su išdėstytais darnaus vystymosi principais, Rio de 
Žaneiro konferencijoje buvo priimti dar keli pasauliniu mastu svarbūs do- 
kumentai. Tai: 

= Bendroji klimato kaitos konvencija (šiltnamio efektą sukeliančių 
dujų, išmetamų į atmosferą, mažinimo programa); 

= Biologinės įvairovės konvencija (būdai ir priemonės gyvųjų orga- 
nizmų rūšių genetinei įvairovei išsaugoti); 

= Miškininkystės principai (visų tipų miškų tvarkymo, saugojimo ir 
vystymo nuostatos); 

= Darbotvarkė 21 — išsami pasaulinė darnaus vystymosi veiksmų pro- 
grama. 

Ypač svarbus Rio de Žaneire priimtas dokumentas buvo Darbotvarkė 

21. Tai - plati integruota visuomenės vystymosi veiksmų programa, parem- 
ta ekonominiu augimu, kuris turi derėti su taupiu gamtos išteklių naudoji- 
mu. Darbotvarkę 21 sudaro 4 dalys: 

= socialiniai ir ekonominiai aspektai; 


APLINKOS APSAUGA IR DARNAUS VYSTYMOSI POLITIKA 9 





= vystymuisi reikalingų išteklių išsaugojimas ir tvarkymas; 

= pagrindinių veiklos grupių stiprinimas; 

= įgyvendinimo priemonės. 

Kiekvieną dalį sudaro atskiri skyriai (iš viso jų — 40). Kiekviena šios 
plačios programos dalis yra labai svarbi tiek pasauliniu, tiek ir kitais: regio- 
niniu, nacionaliniu, vietiniu, lygiais. 

Labai svarbi ketvirta Darbotvarkės 21 dalis - gyvendinimo priemonės. 
Čia aptarti ne tik papildomų finansinių išteklių suteikimo besivystančioms 
šalims būdai ir priemonės, bet ir atitinkamų aplinkosauginių technologijų 
perteikimas, mokslo įtaka darniam vystymuisi, švietimo, ugdymo, kvalifi- 
kacijos tobulinimo klausimai, taip pat visų šių veiksmų vadybos, tarptauti- 
nių institucijų funkcijų pasiskirstymo klausimai. Išsivysčiusios šalys patvir- 
tino savo įsipareigojimą siekti Jungtinių Tautų numatyto tikslo — 0,7 pro- 
cento bendrojo nacionalinio produkto (BNP) skirti oficialiai pagalbai besi- 
vystančioms šalims. 

Siekiant užtikrinti numatytų priemonių veiksmingumą, nutarta įkurti 
Jungtinių Tautų Darnaus vystymosi komisiją, skirtą valdyti pasaulinį dar- 
naus vystymosi procesą. 


1.3. Aplinkos politika Lietuvoje 


Atkūrus Lietuvos nepriklausomybę nacionalinės ekonomikos plėtros 
politika buvo vykdoma atsižvelgiant į iškilusias naujas aplinkos problemas, 
naujus aplinkosaugos politikos tikslus ir prioritetus. 1992 metais parengta 
Lietuvos aplinkos apsaugos programa apėmė svarbiausias to meto gamto- 
saugos problemas, numatė jų sprendimo būdus bei eiliškumą. Valstybės 
ekonominė politika, spartus šalies ūkio restruktūrizavimas bei būtinumas 
neatidėliotinai spręsti kai kurias aplinkos apsaugos problemas reikalavo 
aiškiai apibrėžti aplinkos apsaugos tikslus, nustatyti prioritetus, parinkti 
veiksmingiausias priemones aplinkos apsaugos tikslams pasiekti. Lietuvos 
aplinkos apsaugos programa dėl pasikeitusios valstybinės ekonominės poli- 
tikos, ūkio restruktūrizacijos ėmė prarasti savo svarbą, todėl Lietuvos Res- 
publikos Seimas 1996 m. rugsėjo 25 d. nutarimu Nr. I-1550 patvirtino Lie- 
tuvos aplinkos apsaugos strategiją ir veiksmų programą, kurioje buvo 
numatytos aplinkosaugos priemonės 1996-2000 metams. Šis jau dabartinės 
formos strateginio planavimo dokumentas išskyrė bendruosius strateginius 
aplinkosaugos prioritetus, nustatė ilgalaikės strategijos gaires, pagal aplin- 
kos komponentus numatė trumpalaikių ir vidutinės trukmės veiksmų pro- 
gramą bei jos įgyvendinimo priemones. 

Lietuvos vystymąsi vis labiau veikiant eurointegraciniams procesams, 
2003 metais, vadovaudamasi Europos Tarybos susitikimo, įvykusio Barse- 
lonoje 2002 metais, rekomendacijomis ir Pasaulio valstybių ir vyriausybių 
vadovų susitikimo Johanesburge, įvykusio 2002 metais, Įgyvendinimo pla- 
no 162 punktu, Lietuvos Respublikos Vyriausybė patvirtino Nacionalinę 
darnaus vystymosi strategiją. Šiame naujame strateginiame dokumente, 
pakeitusiame 1996 metų aplinkos apsaugos strategiją, įtvirtintas naujas iš- 
šūkis — darnus vystymasis siekiant aplinkosauginių, ekonominių ir sociali- 
nių visuomenės tikslų, sudarant galimybes pasiekti visuotinę gerovę dabar- 
tinei ir ateinančioms kartoms, neperžengiant leistinų poveikio aplinkai ribų. 
Ij4 buvo įtraukti ir svarbiausi šalies aplinkos apsaugos uždaviniai. 


Kontroliniai klausimai 


„ Kas sukėlė pasaulinę ekologinę krizę? 

„ Kokius žinote pasaulinės ekologinės krizės aspektus? 

„Kokie dokumentai buvo priimti Rio de Žaneiro konferencijoje? 

„Kokie pagrindiniai klausimai aptarti pasaulinėje darnaus vystymosi 
veiksmų programoje Darbotvarkė 217 

5. Kokie pagrindiniai klausimai išdėstyti Lietuvos nacionalinėje darnaus 

vystymosi strategijoje? 
6. Kokie Lietuvos darnaus vystymosi prioritetai? Paaiškinkite jų sąsajas su 
aplinkos apsauga. 


LBLN- 


EUROPOS SĄJUNGOS 


APLINKOS POLITIKA 

Natūra trahit ad sua jura 
(Gamta verčia veikti pagal savo dėsnius)! 


2.1. Aplinkos politikos reikšmė 


Galima teigti, kad žmogus, kaip bet kuri kita gyva būtybė, yra gamtos 
dalis. Žmonių bendruomenė priklauso nuo gamtos dėsnių, tačiau, palyginus 
su bet kuria kita biologine rūšimi, žmonija savo sąmoninga ir intensyvia 
veikla daro didžiausią poveikį gamtai. Tai turime suvokti kaip aksiomą, tuo 
remiantis reikia kalbėti apie poreikį saugoti ir kurti sveiką gyvenamąją ap- 
linką, kuri yra mūsų visų išgyvenimo garantas, todėl turi būti vienas iš 
svarbiausių aplinkos apsaugos politikos tikslų. 

Priklausomybę nuo gamtos žmogus suvokė dar senovėje: kad esame 
gamtos vaikai, ir mus supanti aplinka yra visos mūsų veiklos, taip pat ir 
sveikatos, pagrindas. Deja, žmonės šimtmečius gamtą laikė paprastu objek- 
tu ir keitė bei valdė ją siekdami kurti savąsias civilizacijas. Tokių veiksmų 
pradžia gali būti laikomas žemės ūkio ir gyvulininkystės atsiradimas, bet 
grėsmingas gamtai žmonijos veiksmų pobūdis išryškėjo kartu su XVIII am- 
žiaus pramonės revoliucija ir intensyviu organinio kuro naudojimu. XX 
amžiaus pabaigoje ėmė aiškėti nerūpestingos industrializacijos padariniai — 
ūkinės veiklos poveikis pasaulio aplinkai peržengė priimtinas aplinkosaugi- 
nes ribas. Neribota ūkine veikla sukūrėme daug problemų, iš kurių svar- 
biausios šios: klimato kaita, ozono sluoksnio ardymas, katastrofiškas miškų 
ir biologinės įvairovės naikinimas. Svarbiausia yra tai, kad dauguma minėtų 
(ir nepaminėtų) procesų yra negrįžtami dėl žmogaus kaltės. Taigi liaudies 
patarlė „nepjauk šakos, ant kurios pats sėdi“ turi ir aplinkosauginę prasmę. 

Grėsmingos išvados apie „šaką, ant kurios sėdime“ ėmė aiškėti XX 
amžiaus pradžioje, kai anglų filosofas A. N. Whiteheadas, vertindamas 
žmonijos grobuonišką veiką ir itin savininkišką požiūrį į gamtos išteklius, 
jų niokojimą, suformulavo griežtą teiginį: ,„Bet kuris fizinis objektas, savo 
veikla bloginantis savo gyvenamąją aplinką, žudo ir patį save“. Praėjo daug 
laiko, kol tokia padėtis buvo suvokta ir imta keisti. Tam reikėjo didelių 
mokslininkų ir visuomenės pastangų. Jungtinių Valstijų mokslininkė Ra- 
chel Carson 1962 metais išleido veikalą „Tylusis pavasaris“, kuriame pa- 


! Lotyniški posakiai ir sentencijos. — Vilnius, 1981. 

rodė žemės ūkio neribotos chemizacijos ir pesticidų naudojimo žalą gyvajai 
gamtai ir žmogui: vieną pavasarį ji nebeišgirdo paukščių čiulbėjimo, nes 
dauguma jų žuvo. 1968 metais įkurtas Romos klubas, į kurį susibūrė ne- 
mažai mokslininkų, pramonininkų ir ekonomistų iš įvairių šalių. 1970 me- 
tais klubas pavedė Jungtinių Valstijų Masačiusetso technologijos instituto 
(MTI) mokslininkams ištirti, kaip aplinkos tarša, gyventojų skaičiaus didė- 
jimas, ekonomikos augimas, žaliavų mažėjimas ir maisto produktų gamyba 
sąveikauja tarpusavyje, ir kokie bus globalūs padariniai, jei ir toliau taip 
sparčiai daugės gyventojų ir augs pramonė. 1972 metais MTI tyrinėtojų ko- 
legija išleido studiją „Augimo ribos“, kurioje konstatavo, kad tik priemo- 
nių kompleksas gali užtikrinti tolesnę žmonijos egzistenciją ir apsaugoti ją. 
nuo žlugimo. Tai — gimstamumo ir gamybos apribojimai; technologijos, ku- 
rios padėtų tausoti išteklius, leistų išsaugoti dirbamos žemės plotus, didintų 
žemės ūkio naudmenų derlingumą ir leistų sumažinti aplinkos taršą. Toks 
rimtas darbas atkreipė visuomenės dėmesį ir prisidėjo prie „žaliųjų“ judėji- 
mo plėtros, padariusios įtaką aplinkos apsaugos politikos pokyčiams. 

Dar vienas svarbus aspektas, nepabrėžtas tyrinėtojų, buvo neribotas 
žmonių poreikių augimas, lemiantis vis didesnį žaliavų naudojimą, pramo- 
nės plėtrą ir kitus žalojančius aplinką reiškinius, pavyzdžiui, atliekų daugė- 
jimą, naujus taršos tipus ir kita. Ši problema dar visiškai nesuvokta ir ją iš- 
spręsti, neabejotina, labai keblu, nes svarbiausias šiuo atveju yra visuome- 
nės sąmoningumas. 


2.2. Europos Sąjungos aplinkos politikos raida 


1957 metais įsteigus Europos Ekonominę Bendriją (EEB), dar nebuvo 
kuriama bendra Europos aplinkos politika. Tuo metu europiečiams rūpėjo 
kiti dalykai — likviduoti prieš dešimtmetį pasibaigusio pasaulinio karo pada- 
rinius, aprūpinti Europos gyventojus žemės ūkio produktais bei vienyti Va- 
karus prieš Rytų grėsmę. Romos sutartis buvo tarsi ekonominio augimo su- 
kuriant muitų sąjungą ir bendrąją rinką manifestas. Pagal Romos sutartį 
Bendrijai nepriklausė rūpintis aplinkos politika — valstybės narės reaguoda- 
vo į didėjantį aplinkos užterštumą skyrium, tačiau atskirų valstybių vykdo- 
ma politika neleido spręsti pasaulinio masto aplinkos užterštumo problemų, 
o aplinkos problemos dažnai peržengdavo valstybių sienas. Bendros aplin- 
kos politikos kūrimas buvo ypač svarbus Europos šalims, kurios turi ben- 
drus upių baseinus ir yra susietos vandens keliais. Be to, valstybėms narėms 
vykdant nesuderintas aplinkos programas pradėta teigti, kad jų priimtos ap- 

linkos apsaugos priemonės bei į aplinkos apsaugą orientuotų gaminių stan- 
dartai trukdo prekiauti ir prieštarauja Bendrijos priimtam laisvosios preky- 
bos principui. Aplinkos apsaugos klausimus pradėta raginti reguliuoti tarp- 
valstybinėmis priemonėmis. 

Europos Sąjungos (ES) aplinkos politika yra glaudžiai susieta su tarp- 
tautinėmis bei globaliomis aplinkos blogėjimo problemomis, neapribota 
vienos ar net kelių valstybių sienomis. Norint problemas išspręsti, reikia su- 
telktų daugelio, ypač išsivysčiusių, pasaulio valstybių pastangų, didelių fi- 
nansinių ir žmogiškųjų išteklių. Suvienytos Europos aplinkos politikos pra- 
džia galima laikyti 1972 metais Stokholme įvykusią Jungtinių Tautų konfe- 
renciją, kurioje buvo diskutuojama apie pavojingas žmonijai „augimo ri- 
bas“. Čia buvo priimta deklaracija Dėl žmonijos gyvenamosios aplinkos. 
Po šios Jungtinių Tautų konferencijos Europos šalių vadovai, susirinkę Pa- 
ryžiuje, nusprendė parengti Europos Bendrijos aplinkos veiksmų politikos 
gaires. 

ES aplinkos politikos pradžia datuojama 1973 metais, kai buvo priimta 
Pirmoji aplinkos veiksmų programa, bet esminių laimėjimų arba persilau- 
žimo laikotarpiu laikomi 1980-1990 metai. Devintajame dešimtmetyje kei- 
tėsi Europos politinės ir ekonominės sąlygos. Ekonomiškai sutvirtėjusi Eu- 
ropa pradėjo aiškiau suvokti ekologinę ekonominio augimo kainą bei eko- 
loginio smukimo padarinius. 1986 metais Europos Bendrijos (EB) atliktas 
tyrimas parodė, kad daugiau negu 55 procentai visų EB šalių gyventojų 
mano, kad aplinkos apsauga yra neatidėliotina ir kuo greičiau spręstina pro- 
blema. Tuo pat metu išryškėjo ir visam pasauliui, ir tik Europai būdingos 
aplinkos problemos. 

Pasaulinis atšilimas — tai viena iš raiškiausių pasaulinio masto proble- 
mų. Ją iš dalies sukelia anglies dioksido perteklius, kuris susidaro itin gau- 
siai kūrenant akmens anglį ir negailestingai naikinant tropinius miškus. Re- 
gioninės reikšmės problemos — tai Baltijos, Šiaurės ir Viduržemio jūrų už- 
terštumas, rūgštieji lietūs, cheminių atliekų išmetimas į pagrindines Euro- 
pos upes, radioaktyviųjų nuklidų tarša, kilusi po Černobylio atominės elekt- 
rinės avarijos. Visi šie duomenys aiškiai rodo, kad didžiosios ekologinės 
nelaimės nepripažįsta valstybių sienų, o Europa visų labui turi užkirsti tam 
kelią. 

1986 metais Suvestiniame Europos akte aplinkos politikai buvo suteik- 
ta derama teisinė bazė, t. y. skirta speciali Romos sutarties dalis. Aplinkos 
politika tapo sudedamąja daugelio kitų Bendrijos politikos sričių dalimi. 

1993 metais Mastrichto sutartyje ši nuostata išsakyta griežčiau. Be to, 
įsteigto Sanglaudos fondo pagalba ekonomiškai mažiau išsivysčiusioms ES 
šalims pradėtos kompensuoti išlaidos, atsiradusios dėl aukštesnio lygio ap- 

linkos standartų įvedimo. Buvo sukonkretintas ir sprendimų priėmimo šioje 
srityje procesas: numatyta, kuriose srityse taikoma bendradarbiavimo, ku- 
riose — bendro sprendimo procedūra, o kur reikia balsuoti. 

Itin svarbi buvo 1999 metų Amsterdamo sutartis, kurios atskirame pro- 
tokole detalizuotas Mastrichto sutartyje numatytų subsidiarumo ir propor- 
cingumo principų taikymas. Subsidiarumo principas padeda atskirti Euro- 
pos Bendrijų ir valstybių narių kompetenciją atsakydamas į klausimą, ar 
tam tikrą tikslą Europos Bendrijos gali pasiekti geriau negu atskiros valsty- 
bės narės. Proporcingumo principas — tai vienas iš Europos Bendrijų tei- 
sės bendrųjų principų, pagal kurį valstybių narių ir Europos Bendrijų teisės 
aktai, vykdomieji aktai bei teismų sprendimai turi atitikti siekiamus ES tiks- 
lus, be to, yra būtini šiems tikslams pasiekti. Nicos sutartimi (2002 m.) api- 
brėžti ES plėtros ir funkcijų instituciniai pokyčiai, taip pat ir aplinkos srity- 
je. 

Šiuo metu aplinkos teisinę bazę (Acguis communautaire) sudaro per 
350 direktyvų, reglamentų, sprendimų ir rekomendacijų (pagrįsta EB stei- 
gimo sutarties 95 straipsniu (buvęs 100a straipsnis) ir XIX skyriaus (buvęs 
XVI skyrius) nuostatomis, reglamentuojančiomis aplinkos politiką), kurie 
dažniausiai nustato aplinkos kokybės standartus ir teršalų iš įvairių šaltinių 
emisijos ribinę vertę. Acguis communautaire reikalauja nustatyti leidimų 
išmesti teršalus į aplinką išdavimo procedūras, įgyvendinti taršos mažinimo 
programas, įdiegti taršos monitoringo sistemą, teikti informaciją apie taršą 
ir apsaugos nuo taršos priemones visuomenei ir Europos Sąjungos instituci- 
joms. Acguis communautaire taip pat apima branduolinės saugos ir apsau- 
gos nuo radiacijos priemones (pagrįsta Europos atominės energetikos ben- 
drijos (EURATOM) steigimo sutarties III dalies 33, 35, 37 straipsniais). 
Aplinkos sampratą ir tokios politikos svarbą rodo ir tai, kad Europos konsti- 
tucinėje sutartyje, kuriai pritarė Lietuvos Respublikos Seimas, yra ir aplin- 
kos politiką reglamentuojantys straipsniai. 

Praėjus daugiau kaip 30 metų po priimtos Pirmosios aplinkos veiksmų 
programos, ES aplinkos politika gerokai pažengė į priekį. Per šį laikotarpį 
buvo sukurtos šešios aplinkos veiksmų programos, atlikta daug darbų sau- 
gant gamtą ir žmogaus gyvenamąją aplinką. 

Pirmąją aplinkos veiksmų programą galima pavadinti ambicinga 
pradžia. Ši programa turėjo kelis požymius, panašius į dabartinio vadina- 
mojo darnaus vystymosi elementus, nustatančius, kad ekonomikos vysty- 
masis ir aplinkos apsauga yra susiję. Pagrindiniai programos tikslai buvo 
platūs, suformuluoti tikintis, kad bus pasiekti ne per nustatytą laikotarpį, o 
per kelis dešimtmečius, vykdant intensyvią aplinkos politiką. Veiksmai, ku- 
rie buvo atlikti per pirmosios programos laiką, buvo konkretūs: nustatytos 

leistinos taršos į vandenį, orą, dirvožemį emisijos ir kt. Ypač atidžiai spręs- 
tos vandens kokybės išlaikymo ir atliekų susidarymo problemos. 


1 pav. Aplinkos veiksmų programos 

















7 Programos pavadinimas Metai Prioritetas 
1. [Pirmoji 1973-1976 |Sustabdyti aplinkos taršą 
2. |Antroji 1977-1981 |Prevencinis EB aplinkos apsau- 
gos politikos pobūdis 
3. |Trečioji 1982-1986 |Aplinkos apsaugos politikos 
įdiegimas į kitus sektorius 
4. |Ketvirtoji 1987-1992 |Dėmesys teisės aktų praktiniam 
įgyvendinimui ir kontrolei 
5. |Darnios plėtros link 1993-2001 |Subsidiarumo principas 
6. |Mūsų ateitis —- mūsų pasi- 2002-2012 |Klimato kaitos švelninimas 
rinkimas 








Antroji aplinkos veiksmų programa pabrėžė taršos prevenciją ir to- 
liau siekė pirmosios programos tikslų šiek tiek juos praplėsdama. Daug dė- 
mesio buvo skirta gyvosios gamtos apsaugai. Pirmąja ir antrąja programo- 
mis buvo siekta gerinti vandens, ypač geriamojo, ir oro apsaugą, pabrėžtas 
ir žmogaus sveikatos išsaugojimas. Be to, buvo išskirta triukšmo valdymo 
problema. 

Abi programos nebuvo itin sėkmingai įgyvendintos, nes vykdymo lai- 
kotarpis sutapo su ekonominiu 1975-1978 ir 1981-1983 metų nuosmukiu. 

Trečioji aplinkos veiksmų programa turėjo didesnę įtaką vidaus rin- 
kai, nes buvo nustatyti bendrieji emisijų standartai ir limitai pastoviesiems 
bei judiesiems taršos šaltiniams, įteisinta atliekų vengimo politika. Buvo 
pasiekta geresnių rezultatų vykdant oro apsaugos, triukšmo valdymo politi- 
ką ir kontroliuojant pramonės įmonių projektavimą ir veiklos riziką. Tuo 
laiku taip pat buvo išskirtos Bendrijos svarbos ir kitos saugotinos gamtos 
teritorijos. Vykdant programą, didelę įtaką darė Vokietija, kurios Žalioj i pa- 
rtija, palaikoma visuomenės, veikė vyriausybę, kuri savo ruožtu darė povei- 
kį EB priimamiems sprendimams. Programa taip pat pabrėžė poreikį aplin- 
kos politiką susieti su kitomis ES politikos sritimis. 

Ketvirtoji aplinkos veiksmų programa (pradėta 1987 metais) dažnai 
vertinama kaip ES aplinkos politikos persilaužimo momentas, nes nuo tada 

aplinkos politika buvo įteisinta atskiru skirsniu Suvestiniame Europos akte 
ir tapo sudėtine kitų politikų dalimi“. 

Priėmus Suvestinį Europos aktą, EB buvo suteikti įgaliojimai plėtoti 
aplinkos politiką. Buvo nustatyti principai, vėliau išplėtoti Mastrichto sutar- 
timi: 

e prevencijos ir vengimo — būtina daryti viską užkertant kelią aplinkai 

gresiančiam pavojui, nelaukiant, kol teks šalinti padarinius; 

e teršėjas moka — taršos prevencijos ir sumažinimo arba panaikinimo 
sąnaudas turi padengti teršėjas; 

e pirminio šaltinio — šalinant pavojų aplinkai, pirmiausia šalinamas 
pirminis taršos šaltinis; 

e atsargumo principas — priemones pateisina vien tai, kad manoma, 
jog jos padės išvengti taršos arba ją sumažinti, net jeigu moksliniais 
tyrimais nėra išsamiai atskleistos aplinkos būklės pakenkimo priežas- 
tys; bet kurios priemonės yra priimtinos, jeigu egzistuoja tikimybė, 
kad jos padės išvengti taršos arba ją sumažins, taip pat tais atvejais, 
kada moksliniais tyrimais nustatytos ne visos aplinkos pažeidimo 
priežastys; 

e integravimo principas — formuojant ir įgyvendinant Bendrijos poli- 
tikos priemones, būtina atsižvelgti į aplinkai keliamus reikalavimus. 

Kitaip tariant, visos ES politikos sritys, pavyzdžiui, žemės ūkio, turi 
apimti aplinkos politikos aspektus. Tai nereiškia, kad negali būti įgyvendi- 
namos politikos priemonės, turinčios neigiamą poveikį aplinkai, tačiau, jei- 
gu jų keliama grėsmė aplinkai yra didelė, būtina užkirsti joms kelią. Šias 
principines nuostatas papildė subsidiarumo principas, kuriuo remdamasi 
EB pradeda veikti tik tada, kada norimą tikslą lengviausia pasiekti visos 
Bendrijos, o ne atskirų valstybių narių lygiu. 1987 metai buvo paskelbti 4p- 
linkos metais. Ketvirtajai programai būdingas naujas požiūris į aplinką, pa- 
keista kryptis, pereita iš visiškai ekonominės dimensijos į darnaus vystymo- 
si sistemą. Ketvirtosios programos laiku daug dėmesio buvo skirta įgyven- 
dinti teisės aktus aplinkos politikos srityje, skatinti naujų biotechnologijų 
įdiegimą, racionalų gamtos išteklių naudojimą. Dar viena to laikotarpio 
ypatybė — didėjanti aplinkosaugininkų politinė įtaka daugelyje ES šalių ir 
Europos Parlamente. Buvo parengtas Europos Komisijos pranešimas „Ap- 
linka ir vystymasis“ 1992 metais įvykusioje Jungtinių Tautų konferencijoje 


* Šio akto 130 str. 2 d. sakoma: Sąjungos veiksmai, susiję su aplinkos apsauga, turi būti 
grindžiami principais, kad būtų užkertamas kelias aplinkos žalojimui, kad žala aplinkai būtų 
atitaisyta ir kad teršėjas atlygintų žalą. Aplinkos apsaugos reikalavimai turi būti įtraukti į vi- 
sas ES politikos sritis. 

Rio de Žaneire, kurioje nustatyti pagrindiniai darnaus vystymosi principai, 
pagal kuriuos Europos Sąjunga rengėsi vykdyti (iš dalies jau ir vykdė) savo 
politiką. 

Penktoji aplinkos veiksmų programa Darnios plėtros link pabrėžė 
ne tiek aplinkos apsaugą, kiek tokius tikslus: palaikyti visuomenės gyveni- 
mo kokybę, tęstinumą naudotis gamtos ištekliais, vengti tolesnio aplinkos 
kokybės blogėjimo, užtikrinti, kad ateinančios kartos galėtų visiškai ir be 
apribojimų tenkinti savo gebėjimus ir poreikius. Tai pasiekti buvo viliamasi 
sukūrus teisinius standartus, ekonominėmis priemonėmis skatinant aplinkai 
nekenksmingų žaliavų, medžiagų bei gamybos procesų naudojimą, taip pat 
horizontalias palaikymo priemones (informaciją, mokymus, mokslinius ty- 
rimus), finansines palaikymo priemones (fondus). Šios programos įgyven- 
dinimo strategija apėmė penkias, Komisijos nuomone, svarbiausias veiklos 
sritis: pramonę, energetiką, transportą, žemės ūkį, turizmą. 

Vykdant šią programą, buvo numatytos septynios pagrindinės temos ir 
tikslai, kuriems turi būti skirta daugiausia dėmesio: klimato kaita, rūgštėji- 
mo procesai ir oro kokybė, miestų aplinka, pakrantės zonos, atliekų tvar- 
kymas, vandens išteklių valdymas ir gamtos bei biologinės įvairovės apsau- 
ga. 1996 metų Ataskaitoje apie programos vykdymą buvo pasakyta, kad 
daugelis tikslų yra ilgalaikiai, pažanga dėl įvairių priežasčių nėra labai aki- 
vaizdi, toliau siekiama atlikti darbus pagal darnaus vystymosi politiką, nes 
tai yra vienintelis būdas pasiekti ką nors teigiamo. 

Šeštoji aplinkos veiksmų programa Mūsų ateitis — mūsų pasirinki- 
mas apibrėžia EB aplinkos politikos gaires dešimčiai metų (2002-2012). 
Margot Wallstrom, buvusi Aplinkos komisarė tuo metu, kai buvo pristato- 
ma ši programa, sakė, kad „aplinkos politika — viena iš sėkmingų ES veik- 
los sričių. Tam tikrų ES teisinių normų dėka galime džiaugtis labai pagerė- 
jusiomis aplinkos sąlygomis, pavyzdžiui, švaresniu geriamuoju vandeniu 
bei grynesniu oru. Tačiau šioje srityje vis dar lieka neišspręstų rimtų pro- 
blemų. Piliečiai yra susirūpinę aplinka. Taigi mes turime skubiai veikti“. 
Prie šių minčių galima pridurti, kad Lietuva, kaip ir kitos naujos šalys na- 
rės, į ES buvo priimta šios programos laiku. Komisarės išsakytos problemos 
tęsiant ES plėtrą gali padidėti dėl šios priežasties: vis daugiau finansinių iš- 
teklių reikės įgyvendinant ambicingą ES aplinkos politiką ir šią strateginę 
programą, kuri turėtų skatinti aplinkos problemų įtraukimą į visas Bendrijos 
politikos sritis ir padėtų pasiekti visos dabartinės ir būsimos išplėstos Euro- 
pos Sąjungos darnų vystymąsi. 

Šeštojoje programoje nustatytos šios keturios prioritetinės sritys: 

+ klimato kaita; 

+ samtos išteklių ir biologinės įvairovės apsauga; 

e aplinka ir sveikata, gyvenimo kokybė; 

+ samtos išteklių ir atliekų valdymas. 

Kiekvienai iš šių sričių keliami tikslai ir uždaviniai, kuriuos būtina pa- 
siekti, bei nurodomi veiksmai, padėsiantys pasiekti tikslus bei uždavinius. 
Be keturių prioritetinių sričių, galima išskirti dar du papildomus programos 
tikslus: 

e dėmesys šalims kandidatėms: ES plėtros procesas turėtų apimti 
darnaus vystymosi skatinimą šalyse kandidatėse, jų gamtos vertybių 
apsaugą ir t. t.; 

e tarptautinis bendradarbiavimas sprendžiant aplinkosaugos pro- 
blemas: nerimą keliančių aplinkos klausimų įdiegimas į Bendrijos 
užsienio politiką. 

Programoje pateikti penki pagrindiniai strateginių veiksmų būdai, pa- 

dėsiantys pasiekti aplinkos politikos tikslų: 

e teisės aktų reikalavimų įgyvendinimo gerinimas; 

e nerimą keliančių aplinkos klausimų įdiegimas kuriant kitų sričių po- 
litiką; 

e rinkos ir aplinkos sanglaudos skatinimas; 

e piliečių sąmoningumo skatinimas, t. y. piliečių, kaip vartotojų, ragi- 
nimas keisti savo elgseną puoselėjančia aplinką kryptimi; 

e tausojančio žemės naudojimo ir valdymo skatinimas. 

Pastebėtina, kad, siekiant veiksmingiau vykdyti šeštąją programą, buvo 
nutarta parengti septynias temines strategijas. Tai — viena iš pagrindinių 
naujovių. Atsižvelgiant į jas, bus nustatyti tikslai bei konkretūs pasiūlymai 
sprendžiant iškilusias problemas žemiau paminėtose srityse: 

e oro tarša (priimta 2005 metais); 

e atliekų perdirbimas (priimta 2005 metais); 

+ miestų aplinka (priimta 2006 metais); 

e tausojantis gamtos išteklių naudojimas ir valdymas (priimta 2005 

metais); 

e jūrų aplinkos apsauga ir gamtos išsaugojimas (konservacija) (priimta 
2005 metais); 

+ dirvožemio apsauga (priimta 2006 metais); 

e tausojantis pesticidų naudojimas (priimta 2006 metais). 

Teminės strategijos yra šiuolaikinis sprendimų priėmimo būdas. Stra- 
tegijos grindžiamos išsamiais tyrimais ir konsultacijomis su suinteresuoto- 
siomis šalimis, leidžia susidaryti visą problemos vaizdą, įvertinti sąveikas 
su kitomis problemomis bei politikos sritimis, skatina priimti tobulesnius 
teisės aktus bei reglamentuoti jų įgyvendinimą. Vadovaujantis teminėmis 

strategijomis bus įgyvendinti šeštosios programos tikslai. Kiekviena strate- 
gija užima tam tikrą vietą kurioje nors iš keturių programos sričių. 

Aplinkos veiksmų programos, kaip aplinkos politikos kūrimo priemo- 
nė, neturi privalomosios juridinės galios, tačiau pagrindiniai principai ES 
šalių dokumentuose gali būti įdiegti naudojantis konkrečiais būdais, galin- 
čiais įgauti teisinę formą, privalomą įgyvendinti kiekvienoje ES šalyje, taip 
pat ir Lietuvoje. 


2.3. Europos Sąjungos aplinkos teisė 


Pirminę ES teisę, taip pat ir aplinkos teisę, sudaro Europos Bendrijų 
steigimo sutartys, kurios vėliau buvo papildytos arba keistos, ir stojimo su- 
tartys. Tai — konstitucinio lygio aktai. Prie jų priskiriamos ir veiksmų bei 
aukščiau minėtos aplinkos apsaugos programos. 

Antrinę teisę (ji gali būti vadinama išvestine) sudaro ES institucijų tei- 
sės aktai, priimti remiantis pirmine teise, t. y. Tarybos ir Komisijos regla- 
mentai, direktyvos, sprendimai. Sutartys taip pat numato institucijų prii- 
mamas nuomones, rekomendacijas, išvadas, pareiškimus, komunikatus, 
pranešimus, bet jie turi tik politinę, bet ne teisinę vertę. 

Aplinkos politika vykdoma vadovaujantis per 350 teisės aktų, suskirs- 
tytų į devynis sektorius ir grupes. Grupėje gali būti per 10 tarpusavyje susi- 
jusių teisės aktų, pradedant pagrindine — „motinine“ — direktyva, visi jos 
papildymai, baigiama „dukterinėmis“ direktyvomis. Direktyvos įsigalioja 
jose nurodytą dieną arba 20-ąją dieną nuo jų paskelbimo Official Journal. 
Tai įpareigoja valstybes nares priimti šiuos teisės aktus. Direktyvos daž- 
niausiai taikomos ES aplinkos teisėje. Bendrosiose direktyvose nustatomi 
teisės aktų bendrieji principai, tvarka ir reikalavimai skirtingiems sekto- 
riams: oro ir atliekų, 2000 metais — vandens sektoriui. Kitos „dukterinės“ 
direktyvos turi atitikti visuotinius bendrosios direktyvos reikalavimus. Vals- 
tybės narės turi priimti įstatymus, poįstatyminius teisės aktus ir tvarką, kad 
įgyvendintų direktyvą iki perkėlimo dienos. Įprastai tai būna dveji metai 
nuo jos įsigaliojimo dienos. Direktyva įsigalioja praktinio taikymo dieną, tą 
pačią, kaip ir perkėlimo diena, jeigu pačioje direktyvoje nenurodyta kita 
konkrečių veiksmų data. Kai kurios direktyvos gali įsigalioti tiesiogiai, jei- 
gu valstybė narė jos neperkelia į nacionalinės teisės aktus. 

Apie 10 procentų ES aplinkos įstatymų yra reglamentai. Reglamentai 
tiesiogiai privalomi valstybėms narėms ir yra viršesni už visus prieštarau- 
jančius nacionalinius įstatymus. Valstybės narės negali reglamentų nuostatų 

perkelti į nacionalinius įstatymus, net jeigu nacionaliniai įstatymai visiškai 
atitinka reglamentą. Reglamentai įsigalioja juose nurodytą dieną arba 20-ąją 
dieną nuo paskelbimo Official Journal, taikomi, kai reikia kurti bendras si- 
stemas: fondų, institucijų, savanoriškų ES schemų, tokių kaip ekologinis 
ženklas, gaminio arba prekybos reguliavimo (nykstančios rūšys, atliekų 
transportavimas). Valstybės narės turi įsteigti institucijas ir nustatyti tvarką; 
jos turėtų panaikinti prieštaraujančias nacionalines nuostatas. Reglamentai 
tampa tiesiogiai privalomi jų įsigaliojimo dieną. Kai kuriuose aplinkos sek- 
toriuose, pavyzdžiui, atliekų ir cheminių medžiagų, ES įstatymai dažnai yra 
reglamento ir direktyvos derinys. 

Sprendimai įsigalioja pranešus tai šaliai, kuriai jie skirti. Sprendimais 
apibrėžiami smulkūs administraciniai reikalavimai arba atnaujinami techni- 
niai reglamento ar direktyvos aspektai, tad jų įtakos ir taikymo sritys tampa 
privalomos toms šalims, kurioms jie skirti, jų įsigaliojimo dieną. Aplinkos 
apsaugos reglamentai ir direktyvos dažnai suteikia Komisijai įgaliojimus 
priimti sprendimus dėl jų įgyvendinimo. 

Priimti Europos Sąjungos aplinkos teisės aktai skirstomi į šias devynias 
pagrindines grupes: 

. Horizontalieji teisės aktai. 

. Vandens kokybė. 

„ Oro kokybė. 

„ Atliekų tvarkymas. 

. Gamtos apsauga. 

. Cheminės medžiagos ir genetiškai modifikuoti organizmai. 
„ Pramoninė tarša. 

. Triukšmas. 

. Branduolinė ir radiacinė sauga. 

Horizontalieji teisės aktai paprastai reglamentuoja bendruosius aplinkos 
valdymo klausimus. Trys šios grupės direktyvos nustato informacijos apie aplin- 
ką ir žmogaus veiklą, darančią poveikį aplinkai, rinkimą ir vertinimą. 

Direktyva dėl priėjimo prie aplinkos informacijos siekiama visuomenei 
suteikti galimybę apie aplinką gauti žinių, kurių turi valstybinės institucijos 
arba vyriausybės kontroliuojamos įstaigos, atsakingos už aplinkos politiką. 
Direktyva reikalaujama periodiškų valstybių narių ataskaitų apie aplinkos 
būklę. Direktyva dėl poveikio aplinkai vertinimo (PAV) reikalauja, kad 
prieš oficialiai pritariant kai kuriems plėtros projektams būtų įvertintas ga- 
limas jų poveikis aplinkai. Direktyva dėl ataskaitų apie aplinkos apsaugos 
direktyvų įgyvendinimą siekiama gerinti valstybių narių ataskaitas Komisi- 
jai ir jas suvienodinti. Be to, prie horizontalių teisės aktų priskiriamas reg- 

lamentas Nr. 1973/92 dėl LIFE programos įkūrimo ir Tarybos sprendimas 
dėl Europos aplinkosauginių nevyriausybinių organizacijų skatinimo. 

Vandens kokybės sritis yra viena iš išsamiausiai reguliuojamų ES ap- 

linkos teisės aktų, pradedant 1975 metų direktyva dėl paviršinio vandens. 
Iki šiol ES yra priėmusi devyniolika direktyvų, nustatančių vandens koky- 
bės reikalavimus. Jas galima suskirstyti į direktyvas, kuriomis reguliuoja- 
ma: I) vandens kokybė; 2) pramonės sektoriaus poveikis; 3) įvairios vande- 
nį teršiančios medžiagos, 4) gaminių kontrolė. Be to, yra 1r keletas kitų sri- 
čių direktyvų, kurios yra svarbios valdant vandens kokybę. Yra nustatyti 
geriamojo, maudyklų vandens, žuvims ir vėžiagyviams tinkamo gyventi 
vandens kokybės standartai. 

Galima išskirti tris vandens kokybės srities reglamentavimo etapus: 

1. Pirmasis etapas - 1975-1980 metai. Šiuo laikotarpiu priimtos septy- 
nios direktyvos nustato specifinių vandens telkinių kokybės standar- 
tus, arba emisijų (užteršto vandens) ribines vertes. 

2. Antrasis raidos etapas (1988-1996 metai) pasižymėjo tuo, kad buvo 
prumtos dar trys direktyvos, reglamentuojančios taršą iš taškinių ir 
pasklidžiosios taršos šaltinių. Tai paskatino 1998 metais Frankfur- 
te įvykęs ES šalių narių ministrų, atsakingų už vandens sektorių, 
seminaras vandens kokybės klausimais. Jame buvo aptarti ES galio- 
jantys vandens kokybę reglamentuojantys teisės aktai bei nustatytos 
pagrindinės jų spragos. Pastebėta, kad pirmajame etape priimtos di- 
rektyvos nepakankamai apsaugo vandenis, todėl būtina papildyti 
vandenų kokybės teisinę bazę. 1995 metais pradėta galvoti apie pa- 
grindinių ES politikos principų vandens srityje persvarstymą, nes 
vandens aplinkos kokybė nepagerėjo tiek, kiek buvo tikėtasi, o kai 
kurios direktyvos nuostatos paseno, todėl 1996 metų viduryje Euro- 
pos Taryba pateikė prašymą Komisijai dėl Bendrosios vandens poli- 
tikos direktyvos (BVPD) parengimo. 

3. Galima sakyti, kad trečiasis vandens kokybės reglamentavimo eta- 
pas prasidėjo 2000 metais, kai buvo priimta Bendroji vandens poli- 
tikos direktyva (BVPD). Šia direktyva siekiama iš esmės pertvarkyti 
ES vandens kokybę reglamentuojančių teisės aktų sistemą bei nusta- 
tyti naujus pagrindinius vandens valdymo principus sujungiant visų 
ankstesnių vandens kokybę reglamentuojančių ES teisės aktų reika- 
lavimus į bendrą sistemą. 

Bendrosios vandens politikos direktyvos esmę taikliai apibūdina ši 

mintis: Vanduo nėra komercijos produktas, tai - mūsų paveldas, kurį priva- 
lome saugoti. 

Europos Komisija yra pasiūliusi dar dvi naujas direktyvas: Dėl grunti- 
nio vandens taršos sumažinimo, kuria siekiama užtikrinti gruntinio vandens 
kokybės stebėjimą bei vertinimą ir gruntinio vandens taršos priežasčių pa- 
naikinimą. 2005 metų rugsėjo 14 dieną buvo pasiūlyta Potvynių direktyva. 

Bendroji vandens politikos direktyva reglamentuoja paviršinio, pože- 
minio ir pakrančių vandens kokybę. Svarbiausi jos reikalavimai yra sukurti 
vandens kokybės valdymo sistemą, atitinkančią upių baseinus, bei užtikrin- 
ti, kad iki 2016 metų būtų pasiekta gera visų vandens telkinių būklė. Direk- 
tyvoje gera vandens telkinių būklė apibrėžiama bendrais bruožais, valstybės 
narės turi pačios pasirinkti gerą būklę apibūdinančius cheminius, ekologi- 
nius ir kiekybinius rodiklius. Ši sąvoka apibrėžia būklę, tapačią vandens 
telkinių, kurių neveikia joks antropogeninis veiksnys, būklei. Direktyvos 
reikalavimas dėl vandens išteklių valdymo upių baseinų principu yra susi- 
jęs su administraciniais pertvarkymais, stebėsenos programos išplėtimu, 
glaudesniu bendradarbiavimu su kaimyninėmis šalimis vandens kokybės 
srityje. 

1980 metais ES priėmė pirmąją direktyvą dėl oro kokybės. Bendrojoje di- 
rektyvoje dėl oro kokybės išsamiai apibūdinama oro kokybės valdymo strategija 
valstybėse narėse. Emisijų kontrolė susieta su oro kokybės tikslais. Reikalavimai 
dėl sieros dioksido bei dalelių, švino ir azoto dioksido kiekio ore nustatomi tri- 
mis direktyvomis. 

Kitas oro sektoriaus direktyvas galima suskirstyti į dvi dalis: direktyvas, 
nustatančias teršalų, išmetamų į orą iš pastoviųjų taršos šaltinių, limitus, ir direk- 
tyvas, kuriomis reglamentuojamos emisijos iš judžiųjų šaltinių. 

Atliekos kiekybiniu požiūriu yra didžiausia aplinkosaugos problema ES. 
Europos Komisija 19839 metais paskelbė pranešimą, kuriame numatytos šios 
programos: atliekų prevencijos, perdirbimo ir pakartotinio naudojimo, surin- 
kimo ir transportavimo, šalinimo ir nukenksminimo. 

Viena su atliekų valdymu susijusi teisės aktų grupė nustato atliekų ša- 
linimo įrenginių leidimų ir eksploatavimo reikalavimus. Kitoje grupėje ap- 
rašomi konkretūs atliekų tipai tokie kaip: tepalai, pakuotės ir akumuliato- 
riai. 

Bendrojoje Atliekų ir papildomoje Pavojingų atliekų direktyvose nu- 
statoma atliekų tvarkymo sistema. Pirmąja direktyva numatytas atliekų 
tvarkymo principų eiliškumas, pagal kurį teikiami atliekų ir jų kenksmin- 
gumo prevencijos arba mažinimo prioritetai. Jeigu tai neįmanoma, valsty- 
bės narės turi skatinti atliekų perdirbimą. Atliekų šalinimas sąvartynuose 
arba deginimas negaunant energijos yra mažiausiai pageidautinas. 

Pavojingų atliekų direktyvoje reikalaujama, kad valstybės narės suda- 
rytų pavojingų atliekų tvarkymo planus ir užtikrintų, kad kiekviena vieta, į 

kurią gabenamos pavojingos atliekos, būtų registruojama, o pavojingos at- 
liekos pakuojamos bei ženklinamos pagal Bendrijos ir tarptautines normas. 
Be to, pavojingos atliekos negali būti maišomos su kitomis atliekomis. At- 
liekų gabenimo taisyklės pateikiamos Atliekų gabenimo reglamente. 

Daugiau kaip tūkstančiui ES augalų rūšių ir daugiau nei pusantro šimto 
paukščių rūšių gresia išnykimas. Siekiant išsaugoti ne tik šias nykstančias 
rūšis, bet ir biologinę įvairovę apskritai, ES yra kuriamas biologinės įvai- 
rovės išsaugojimo teritorinis tinklas (Natura 2000). Reglamentai riboja 
nykstančių augalų ir gyvūnų rūšių importą ir prekybą ES ribose, nustato 
Antarktidos apsaugos stebėsenos bei inspekcijos sistemą. 

Buveinių direktyva tapo pagrindiniu Europos gyvūnų ir augalų rūšių 
bei jų buveinių apsaugos mechanizmu. Direktyva dėl paukščiams svarbių 
teritorijų siekiama apsaugoti laukinių paukščių rūšis ir teritorijas, svarbias 
laukinių paukščių populiacijoms išsaugoti. Ja reguliuojamas paukščių gabe- 
nimas ir laikymas, medžioklė, gaudymas spąstais ir užmušimas. 

Specialusis reglamentas užtikrina ES gamtos apsaugos įsipareigojimų 
pagal Vašingtono konvenciją dėl tarptautinės prekybos nykstančiomis rū- 
šimis įgyvendinimą. ES reglamentais taip pat reguliuojama miškų apsauga 
nuo atmosferos taršos bei gaisrų. 

Pati svarbiausia ES chemines medžiagas kontroliuojančių teisės aktų 
sritis susijusi su cheminių medžiagų ir preparatų bandymais bei pranešimais 
apie juos. Kiti teisės aktai susiję su genetiškai modifikuotais organizmais, 
eksperimentais su gyvūnais, gera laboratorine praktika, pavieniais gami- 
niais. 

ES išskiriamos naujos ir esamos (tos, kurios pateko į Bendrijos rinką 
iki 1981 metų rugsėjo 18 dienos) cheminės medžiagos. Jų bei cheminių 
preparatų pavojingumui žymėti nurodomi simboliai, standartinės rizikos ir 
saugumo frazės, išdėstomi pagrindiniai pavojingų medžiagų pakavimo rei- 
kalavimai. Visos cheminės medžiagos, kurias Bendrija vertina kaip pavo- 
jingas, išvardytos specialiajame vienos iš pagrindinių direktyvų priede, ku- 
ris reguliariai atnaujinamas. Nurodyta daug cheminių medžiagų, kai kurių 
keliamas pavojus nepakankamai ištirtas, o jų tiekimas į rinką ribojamas tik 
tam tikrais atvejais. 

Šiuo metu parengta nauja ES cheminių medžiagų politiką įgyvendinan- 
t REACH sistema, kuria norima pašalinti šiuo metu galiojančios tvarkos 
dvilypumą, užtikrinti tinkamą žmogaus sveikatos ir aplinkos apsaugą, ES 
chemijos pramonės vystymosi, konkurencingumo ir inovacijų skatinimą, 1n- 
formacijos apie chemines medžiagas ir preparatus skaidrumą ir atvirumą vi- 
suomenei, skatinti bandymus nenaudojant gyvūnų ir kita. Šia sistema būtų 
pakeisti galiojantys ES cheminių medžiagų ir preparatų tiekimą į rinką reg- 

lamentuojantys teisiniai aktai. Manoma, kad REACH reglamentas bus pat- 
virtintas ir įsigalios 2007 m. 

Pramoninės taršos direktyvos ir reglamentai apima tris sritis: pramo- 
nės išmetamų teršalų kontrolę (direktyvos dėl emisijų), su pavojingomis 
medžiagomis susijusių didelių avarijų kontrolę (Seveso direktyva) ir aplin- 
kos auditą bei ekologinį ženklinimą. Ekologijos vadybos teisės aktais įmo- 
nės skatinamos savanoriškai dalyvauti kuriant valdymo sistemų ir audito 
programas kaip priemones savo aplinkos apsaugos veiklai gerinti, taip pat 
naudoti ekologinį ženklą, skirtą remti gaminių, kurių gamybos ir gyvavimo 
ciklas turi mažesnį poveikį aplinkai, projektavimą, gamybą, tiekimą į rinką 
ir naudojimą. 

Nėra vieno bendro teisės akto dėl triukšmo reguliavimo, bet Komisija 
yra priėmusi nemažai teisės aktų, skirtų triukšmo lygių matavimo meto- 
dams bei maksimaliems tam tikrų objektų keliamo triukšmo lygiams derin- 
ti. Esamus triukšmo kontrolės teisės aktus galima suskirstyti į keturias gru- 
pes: 1) motorizuotų transporto priemonių garso emisijos direktyvos, kuriose 
pateikiami garso dydžių matavimo bei išmetamųjų sistemų ir duslintuvų 
reikalavimai; 2) direktyvos, ribojančios lėktuvų keliamą triukšmą pagal 
Tarptautinę civilinės aviacijos konvenciją; 3) direktyvos dėl buitinių prie- 
taisų keliamo triukšmo; 4) direktyvos dėl statybos įrangos. Čia galioja ben- 
droji direktyva bei septynios specialiosios direktyvos dėl konkrečių įrangos 
tipų. 

Bendrojoje direktyvoje dėl triukšmo, keliamo buitinių prietaisų, nuro- 
domos normos ir tikslių žinių apie buitinių prietaisų keliamo triukšmo dy- 
džius pateikimo tvarka naudojant ženklus kartu su kita privalomąja infor- 
macija, pavyzdžiui, reikalingos energijos kiekis. Tuo siekiama išvengti na- 
cionalinių ženklų išplitimo. Gamintojai bei importuotojai skatinami tiekti 
kuo mažesnio triukšmingumo prietaisus. 

ES galioja kelios direktyvos ir reglamentai, nustatantys darbuotojų ir 
gyventojų sveikatos apsaugos nuo jonizuojančio spinduliavimo pavojaus 
normas. Šie teisės aktai grindžiami bendrąja Pagrindinių saugos normų di- 
rektyva, kuri pagrįsta Euratomo sutarties 31 straipsniu. 


2.4. Aplinkos politikos aspektai Lietuvoje 


Lietuvoje nuo seno rūpintasi gamta. Senovės lietuviai pagonys garbino 
savo dievus, šventyklas, gerbė gamtos jėgas. Feodalizmo laikotarpiu kurti 
saviti įstatymai — statutai, kurie buvo nuolat tobulinami. Pirmojo Lietuvos 

statuto (1529) devintame skyriuje reglamentuojama ūkinė veikla giriose, 
apie ežerus, apie drevinius medžius, apie bebrynus, apie sakalų lizdus, nu- 
rodytos bausmės už medžioklės taisyklių pažeidimą. To paties skyriaus 13 
straipsnyje numatytos baudos už nedrevinių ir drevinių medžių žalojimą. 
Miškų sauga ir naudojimas reglamentuoti ir Valakų reformos įstatyme 
(1557). Aplinkosaugos požiūriu svarbus Trečiasis Lietuvos statutas (1538). 
Jame taip pat yra straipsnių, kuriais nustatomos baudos už laukinio žvėries 
nužudymą svetimoje girioje, griežtai baudžiami drevinių medžių naikintojai 
arba bičių avilių su medumi vagys. 

Pokario metais daugiau dėmesio gamtos apsaugai imta skirti tik 1959 
metais priėmus pirmąjį Gamtos apsaugos įstatymą. Nuo tada pradėta galvoti 
apie specialius retų ir nykstančių rūšių sąrašus. 

Atkūrus nepriklausomybę, 1990 metais Lietuvoje pradėtos esminės po- 
litinės ir ekonominės reformos, pradėta rūpintis aplinka. Tuo metu pradėta 
aplinkos politikos peržiūra ir imta kurti aplinkos teisinė, institucinė bei ad- 
ministracinė bazė. Pagrindinis Lietuvos aplinką reglamentuojantis įstatymas 
— Aplinkos apsaugos įstatymas — buvo priimtas 1992 metais. Jis su įvai- 
riais pakeitimais galioja ir dabar. Įstatymas nustato įvairių institucijų parei- 
gas ir atsakomybę aplinkos srityje — centrinės valdžios ir vietos savivaldos 
institucijų funkcijų paskirstymą. Valstybės valdymo institucijos nustato są- 
lygas ir kontroliuoja, kaip jų laikomasi, o vietos savivaldos institucijos įgy- 
vendina konkrečias aplinkos apsaugos priemones savo teritorijose. Be to, 
šis įstatymas įdiegė daugelio ES direktyvų reikalavimus dėl atsakingų insti- 
tucijų paskyrimo. 

1996 metais Seime buvo priimta Lietuvos aplinkos apsaugos strate- 
gija. 2003 metais priimta Nacionalinė darnaus vystymosi strategija. 








Nacionalinėje darnaus vystymosi strategijoje iki 2020 m. numatoma 
sumažinti energijos bei kitų gamtos išteklių sąnaudas, teršiančių bei klimato 
kaitą skatinančių medžiagų emisiją ir pagal šiuos rodiklius pasiekti Europos 
Sąjungos šalių vidurkį, o pagal aplinkos taršos rodiklius neviršyti ES ir 
tarptautinių susitarimų reikalavimų. Aplinkos ministerija paskirta atsakinga 
už šios strategijos įgyvendinimo koordinavimą. Strategijos įgyvendinimo 
procese numatytas glaudus bendradarbiavimas su Socialinės apsaugos ir 
darbo, Susisiekimo, Sveikatos apsaugos, Švietimo ir mokslo, Ūkio, Užsie- 
nio reikalų, Vidaus reikalų ir Žemės ūkio ministerijomis. 





Atskiras aplinkos sritis reglamentuoja daug įstatymų ir kitų teisės aktų: 
Mokesčio už aplinkos teršimą, Saugomų teritorijų, Žemės gelmių, Triukš- 
mo valdymo, Laukinės gyvūnijos, Medžioklės, Augalų apsaugos, Aplinkos 

oro apsaugos, Vandens, Miškų, Atliekų tvarkymo ir kiti įstatymai, tiesiogiai 
susiję su aplinkos apsauga (jų yra per trisdešimt). 

2000 m. vasario 15 d. Lietuva pradėjo derybas dėl narystės ES. Buvo 
tariamasi dėl pereinamųjų laikotarpių, per kuriuos Lietuva turėjo įgyvendin- 
ti ES teisės reikalavimus, skaičiaus ir trukmės. Iš aštuonių Lietuvos prašo- 
mų aplinkos srities pereinamųjų laikotarpių buvo patvirtinti trys. 

Miesto nuotekų valymo direktyvos (91/271/EEB) reikalavimai turi būti 
įgyvendinti iki 2010 metų. Pagal juos, siekiant atitikti ES normas, iki 2009 
metų pabaigos turi būti sukurta reikiama miestų nuotekų surinkimo ir valy- 
mo infrastruktūra. Šių priemonių įgyvendinimas yra vienas iš brangiausių, 
todėl pereinamasis laikotarpis leis sumažinti metines investicijas bei išveng- 
ti žymaus komunalinių mokesčių didinimo. 

Lakiųjų organinių junginių emisijos kontrolės saugant ir paskirstant 
benziną terminaluose ir degalinėse direktyvos (97/63/EB) reikalavimai įgy- 
vendintini iki 2008 metų. Pagal ją ribojamas šių teršalų išskyrimas visoje 
benzino vežimo ir laikymo grandinėje: terminalai — judžiosios vežimo 
priemonės (pvz.: benzovežiai, geležinkelio cisternos) — benzino degalinės. 
Pereinamasis laikotarpis bus naudingas mažesnėms įmonėms, jos turės 
daugiau laiko prisitaikyti prie naujų reikalavimų. 

Pakuočių ir pakavimo atliekų direktyvos (94/62/EC) reikalavimai įgy- 
vendintini iki 2007 m. Pagal pateiktas sąlygas iki 2006 metų pabaigos reikia 
pasiekti, kad kasmet būtų perdirbama arba kitaip panaudojama ne mažiau 
kaip pusė pakavimo atliekų. Reikia pagerinti šių atliekų rinkimą, apskaitą ir 
skatinti perdirbimą arba kitokį panaudojimą, ypač plastmasės ir metalų. 
Minėto tikslo įgyvendinimas skatins stiklo, popieriaus, plastmasės bei meta- 
lo perdirbimo pramonės plėtrą, bus kuriamos naujos darbo vietos. 

Be to, dėl Ignalinos AE uždarymo Lietuvai suteiktas pereinamasis lai- 
kotarpis Naujajai didelių deginimo įrenginių direktyvai (2001/80/EC) - iki 
2015 metų, nes nuo 2008 metų ES griežčiau ribos taršą, kurią sukelia dide- 
lių deginimo įrenginių, tokių kaip elektrinės ir katilinės, veikla. Pagal šiuos 
reikalavimus nuo 2008 metų pačioms didžiausioms Lietuvos elektrinėms, 
deginančioms mazutą, būtų taikomi septynis kartus griežtesni negu šiuo 
metu sieros dioksido taršos apribojimai. Lietuva išsiderėjo galimybę šių 
reikalavimų taikymą Vilniaus, Kauno ir Mažeikių šiluminėse elektrinėse 
atidėti iki 2015 metų pabaigos. Pereinamasis laikotarpis leis minėtoms įmo- 
nėms geriau prisitaikyti prie naujų reikalavimų. 

Vėliau, Lietuvai jau tapus ES nare, buvo suteikti dar du pereinamieji 
laikotarpiai: direktyvoms 2004/12/EB ir 2005/20/EB dėl pakuočių ir pakuo- 
čių atliekų — iki 2012 m. gruodžio 31 d. bei direktyvai 2002/96/EB dėl 

elektros ir elektroninės įrangos atliekų — pereinamasis laikotarpis iki 2008 
m. gruodžio 31 d. 

Lietuvai įstojus į ES, pradėtas spartus aplinkos teisės aktų derinimo 
procesas. Buvo priimtas naujas Triukšmo valdymo įstatymas, diegiant Ben- 
drosios vandens politikos direktyvos reikalavimus, pakeistas ir papildytas 
Vandens įstatymas bei daug kitų teisės aktų siekiant suderinti Lietuvos ap- 
linkos teisinę bazę su ES reikalavimais. 

Plėtodama tarptautinį bendradarbiavimą aplinkos srityje, Lietuva yra 
prisijungusi arba ratifikavusi konvencijas ir sutartis dėl gamtos ir biologinės 
įvairovės apsaugos, vandens, oro, dirvožemio apsaugos. 1992 metais Hel- 
sinkyje pasirašyta Baltijos jūros aplinkos apsaugos (Helsinkio) konven- 
cija. Lietuva prisijungė prie šios konvencijos ir pasirašė naująjį 1992 metų 
konvencijos tekstą. 1993 m. birželio 10 d. Lietuva prisijungė prie Tarptau- 
tinės reikšmės šlapžemių konvencijos (Ramsaro konvencija). 1995 m. 
liepos 3 d. ratifikavo Biologinės įvairovės (Rio de Žaneiro) konvenciją, 
1996 m. birželio 11 d. Lietuvos Respublikos Seimas ratifikavo Europos 
laukinės gamtos ir gamtinės apsaugos (Berno) konvenciją, 2001 m. ge- 
gužės 22 d. buvo ratifikuotos Nykstančių laukinės faunos ir floros rūšių 
tarptautinės prekybos (Vašingtono) bei Migruojančių laukinių gyvūnų 
rūšių išsaugojimo (Bonos) konvencijos. 2001 m. rugsėjo 25 d. Lietuvos 
Respublikos Seimas ratifikavo Sutartį dėl šikšnosparnių apsaugos Europoje, 
kuri yra Bonos konvencijos sudėtinė dalis, taip pat kitas labai svarbias tarp- 
tautines konvencijas: Bendrosios klimato kaitos konvenciją (ratifikuota 
1995 m.), Kioto protokolą, Poveikio aplinkai vertinimo tarpvalstybi- 
niame kontekste konvenciją (ratifikuota 1998 m.), Konvenciją dėl avari- 
jų pramonės įmonėse tarptautinio poveikio (1992 m.), Konvenciją dėl 
teisės gauti informaciją, visuomenės dalyvavimo priimant sprendimus 
ir teisės kreiptis į teismus aplinkosaugos klausimais (2002 m.). 


2.5. Europos Sąjungos aplinkos politikos finansavimas 


Siekiant padėti šalims kandidatėms tinkamai pasirengti stoti į ES, buvo 
sukurtos struktūrinės paramos priemonės: PHARE, ISPA ir SAPARD. 

PHARE programa buvo sukurta 1989 metais. Pirmiausia parama buvo 
teikiama Lenkijai ir Vengrijai, todėl toks šios programos pavadinimas 
(angl. The Poland and Hungary Action for Restructuring of the Economy). 
Vėliau pagal šią programą parama buvo pradėta teikti ir kitoms narystei ES 
besirengiančioms šalims (Bulgarijai, Čekijai, Albanijai, Rumunijai, Estijai, 

Latvijai, Slovėnijai ir Lietuvai). Lietuvai parama pagal šią programą buvo 
pradėta teikti nuo 1991 metų. Ši parama ilgai buvo pagrindinis ES pagalbos 
šaltinis. 1993—2003 metais ES Lietuvai skyrė apie 65 mln. eurų. Pagal 
PHARE programą parama buvo teikiama įvairioms sritims, skatino institu- 
cinės struktūros kūrimą, šalies ir regioninę plėtrą, ekonominės ir socialinės 
sanglaudos stiprinimą, verslo ir žmogiškųjų išteklių plėtrą ir kt. Pagrindinė 
PHARE parama aplinkos sektoriui buvo nukreipta dviem strateginėmis 
kryptimis: stiprinti institucijas ir investuoti į vandenvalą. PHARE progra- 
mos dėka buvo kuriamos aplinkos politikos kryptys ir stiprinamos aplinkos 
institucijos. Nuo 2004 iki 2006 metų PHARE programą pakeitė Europos 
Sąjungos parama pagal Pereinamojo laikotarpio institucijų plėtros priemonę 
(angl. Transition Facility). 

ISPA (angl. Instrument for Structural Pre-Accession Aid) — tai pasi- 
rengimo Sanglaudos fondui priemonė. ISPA yra Sanglaudos fondo prototi- 
pas, įsteigtas 2000-2006 metų laikotarpiui Europos Tarybos 1999 m. birže- 
lio 21 d. reglamentu Nr. 1267/1999, kuris parengė pasirengimo narystei 
struktūrinės politikos priemonę. ISPA skirta skatinti finansinių išteklių pa- 
naudojimą įgyvendinant ypač svarbius projektus. Ši priemonė skirta finan- 
suoti transporto ir aplinkos projektus. Kasmet per šį fondą didiesiems ap- 
linkos projektams finansuoti Lietuvai buvo skirta apie 26 mln. eurų. 

Pagrindinė ISPA remiama sritis yra ES aplinkos politikos įgyvendini- 
mas. Remiamos priemonės, kuriomis šalys kandidatės siekia atitikti Bendri- 
jų aplinkos reikalavimus ir stojimo partnerystės tikslus. Transporto sekto- 
riuje iš ISPA programos lėšų kuriamas Europos transporto tinklas. 1996 m. 
liepos 23 d. buvo priimtas Europos Parlamento ir Tarybos sprendimas Nr. 
1692/96, teikiantis Bendrijos gaires dėl Europos transporto tinklo plėtros. 
ISPA lėšos taip pat gali būti panaudotos techninės paramos priemonėms fi- 
nansuoti, pavyzdžiui, įvadinėms studijoms rengti, taip užtikrinant tinkamą 
projektų parengimą, valdymo kokybę ir reikšmingą poveikį. 

ISPA parama gali būti teikiama kaip negrąžintina tiesioginė parama, 
grąžintina parama arba kita paramos forma. ISPA paramos dalis gali suda- 
ryti ne daugiau kaip 75 procentų projekto vertės. Tik techninės paramos 
priemonės gali būti finansuojamos iš ISPA lėšų iki 100 procentų jų vertės. 
ISPA finansuojamų projektų vertė negali būti mažesnė negu 5 mln. eurų. 
Be to, per ISPA paramos laikotarpį, tai yra 2000—2006 metais, turi būti iš- 
laikytas investicijų į aplinkos 1r transporto sektorius balansas. 

SAPARD prioritetinės sritys, susijusios su vandens kokybe, yra žemės 
ūkio ir žuvininkystės produkcijos perdirbimo bei rinkodaros gerinimas; 
kaimų atnaujinimas ir plėtra, kaimo paveldo apsauga, kaimo infrastruktūros 

plėtra ir tobulinimas, žemės ūkio vandens išteklių tvarkymas. Tačiau, kaip 
galima pastebėti, ši programa daug dėmesio vandens sričiai neskiria. 

Nuo 1994 metų Tarybos reglamento (EB) Nr. 1164/94 sprendimu buvo 
įsteigtas Sanglaudos fondas, finansuojantis aplinkos ir transporto sritis. 
Tinkamomis paramai gauti laikomos ES valstybės narės, kurių bendrasis 
nacionalinis produktas (BNP) vienam gyventojui yra mažesnis negu 90 
procentai ES vidurkio. Nuo 2004 metų naujai įstojusioms į ES valstybėms 
jis pakeitė ISPA fondą. Tapusi ES nare, paramos gavėja tapo ir Lietuva. Iš 
Sanglaudos fondo gali būti finansuojama iki 80-85 procentų viešųjų ar jas 
atitinkančių projekto išlaidų. Dėl paramos iš Sanglaudos fondo Europos 
Komisijai teikiamo projekto vertė turi būti ne mažesnė kaip 10 mln. eurų, 
nes Sanglaudos fondas yra skirtas finansuoti didelės apimties projektus. 
Sanglaudos fondas remia transporto plėtros ir aplinkos projektus, todėl Eu- 
ropos Komisija laikosi nuostatos išlaikyti vienodą Sanglaudos fondo para- 
mos paskirstymą šiems dviem sektoriams. 2004—2006 metais Sanglaudos 
fondui skirta 15,9 mlrd. eurų. Daugiau kaip pusė lėšų (8,49 mlrd. eurų) teko 
naujosioms valstybėms narėms. 

Lietuvoje parama iš Sanglaudos fondo teikiama projektams, kurie yra 
skirti įgyvendinti brangiausių ES direktyvų reikalavimus, baseininį van- 
dentvarkos ūkio tvarkymo ir valdymo principą, regionines buitinių atliekų 
tvarkymo sistemas, nacionalinę aplinkos strategiją srityse, atitinkančiose 
Sanglaudos fondo ir ES struktūrinių fondų reglamentų nuostatas, taip pat 
yra skirti užtikrinti didelių kurą deginančių įrenginių direktyvos reikalavi- 
mų įgyvendinimą uždarius Ignalinos atominę elektrinę. 

Lietuvai iš Sanglaudos fondo 2004-2006 metams skirta 614,11 mln. 
eurų, iš kurių apie 307 mln. eurų tenka aplinkos sektoriui (t. y. 102 mln. eu- 
rų kasmet). 

1975 metais sukurtas Regioninės plėtros fondas taip pat skelbia re- 
miantis aplinkos sritį. Pagal 1999 m. liepos 12 d. Europos Parlamento ir Ta- 
rybos reglamentą dėl Europos regioninės plėtros fondo (EB) Nr. 1783/1999 
parama gali būti teikiama aplinkai ir jos kokybei gerinti atsižvelgiant į at- 
sargumo ir prevencinių veiksmų principus ekonomikai augant, taip pat šva- 
riems ir taupiems energijos naudojimo būdams bei atsinaujinančių energijos 
šaltinių plėtrai, tačiau šios sritys finansuojamos daug mažiau. 

2007-2013 metų ES struktūrinės paramos panaudojimo strategiją Lie- 
tuvoje įgyvendina veiksmų programos. Aplinkos politikai įgyvendinti skirta 
Sanglaudos skatinimo veiksmų programa atitinka trečiąjį Lietuvos 2007— 
2013 metų ES struktūrinės paramos panaudojimo prioritetą Gyvenimo ko- 
kybė ir sanglauda. Įgyvendinant šią programą, bus siekiama geriau naudoti 
vietos galimybes, teikti kokybiškas ir prieinamas viešąsias paslaugas, išsau- 

goti ir gerinti aplinkos kokybę. Šiai programai skirta 39,1 procento ES 
struktūrinių fondų lėšų, gaunamų pagal konvergencijos tikslą. Programa fi- 
nansuojama iš Europos regioninės plėtros fondo ir Sanglaudos fondo (ap- 
linkos kokybei gerinti). 

Aplinkos kokybei skirtas 1. 3 skyrius, kuriame nurodytos paramos 
kryptys: 

e Vandens kokybė ir vandentvarkos priemonių įgyvendinimas. 

» Atliekų tvarkymas. 

e Oro kokybės išsaugojimas. 

e Biologinės įvairovės ir kraštovaizdžio apsauga. 

e Energijos gamybos ir vartojimo veiksmingumas bei atsinaujinančių 

energijos išteklių vartojimo didinimas. 

e Aplinkos kokybės institucinio valdymo stiprinimas. 

e Visuomenės informavimas, dalyvavimas priimant sprendimus ir vi- 

suomenės švietimas. 

Pirmenybė teikiama aplinkos srities finansavimui, nes, kaip pažymėta 
dokumente, dabartiniu Lietuvos raidos etapu itin svarbu laiku įgyvendinti 
veiksmingas aplinkos priemones ir mažinti neigiamą energijos ir gamtos iš- 
teklių naudojimo bei ūkinės veiklos poveikį aplinkai — susikaupusių aplin- 
kos problemų sprendimas kainuoja daug brangiau už prevenciją ir ilgainiui 
pradeda stabdyti ekonomikos augimą. 

Dar viena programa, kuri dažnai vadinama šeštąja aplinkos programa, 
yra LIFE. Tai yra finansinė ES priemonė, sukurta 1992 metais, remianti EB 
aplinkos politikos plėtrą ir jos įgyvendinimą, taip pat papildanti ES struktū- 
rinius fondus. LIFE programa perėjo tris raidos etapus: LIFE I (1992- 
1995), LIFE II (1996-1999) ir LIFE III (2000-2004), kuris buvo pratęstas 
iki 2006 metų pabaigos. Per 1992-2004 metus buvo suteikta 3,6 mlrd. eurų 
parama 40-iai šalių. LIFE III suskirstyta į tris dalis: LIFE-Nature (Gamta), 
LIFE-Environment (Aplinka) E ir LIFE-Third Countries (Trečiosios šalys). 
LIFE programos prioritetai — klimato kaita, gamta ir biologinė įvairovė: 
unikalių išteklių apsauga, aplinka ir sveikata, darnus gamtos išteklių naudo- 
jimas ir atliekų tvarkymas, aplinkosauginis švietimas, aplinkos teisės stipri- 
nimas ir įgyvendinimas. Šiuo metu rengiami pasiūlymai Europos Parlamen- 
to ir Tarybos reglamentui, keičiančiam reglamentą Nr. 1655/2000 dėl pro- 
gramos LIFE- pratęsimo nuo 2007 iki 2013 metų. 

Lietuvai labai svarbi 2007-2013 metų LIFE+ programa, nes prasideda 
naujas finansavimo etapas ir keičiami lėšų administravimo principai: beveik 
visos lėšos bus administruojamos ne Europos Komisijos, kaip iki šiol, bet 
atitinkamų kiekvienos šalies narės struktūrų. Bendrasis LIFE+ tikslas yra 

prisidėti prie plėtros, diegiant stebėseną, įvertinant ir skleidžiant ES aplin- 
kos politiką ir teisės aktus, skatinant darnų vystymąsi. Visų pirma LIFE+ 
rems šeštosios aplinkos veiksmų programos įgyvendinimą. Šia programa 
siekiama švelninti klimato kaitą, sustabdyti gamtos ir biologinės įvairovės 
nykimą, gerinti aplinką, sveikatą ir gyvenimo kokybę, skatinama darniai 
naudoti ir valdyti gamtinius išteklius bei tvarkyti atliekas, diegiamas strate- 
ginis požiūris į aplinkos politikos plėtrą, įgyvendinimą, informacijos sklaidą 
ir sąmoningumo ugdymą. Bendras finansavimas sudarys apie 300 mln. eurų 
kasmet. 


Kontroliniai klausimai 


m 


„Kas lėmė Europos Sąjungos aplinkos politikos atsiradimą? 

2. Kada aplinkos politikai buvo suteikta derama teisinė bazė? 

3. Kada buvo priimta pirmoji Europos Sąjungos aplinkos veiksmų pro- 
grama? 

4. Kiek aplinkos programų vykdė Europos Sąjunga? 

5. Kelinta aplinkos programa vykdoma šiuo metu ir koks jos pavadini- 
mas? 

6. Kokie esminiai skiriamieji paskutinės aplinkos programos bruožai? 

7. Kokie pagrindiniai Europos Sąjungos aplinkos teisės ypatumai? 

8. Į kokias grupes skirstomi aplinkos teisės aktai? 

9. Kokius aplinkos srities pereinamuosius laikotarpius išsiderėjo Lietuva? 

0. Kaip finansuojama Europos Sąjungos aplinkos politika? 

1. Kokiomis finansinėmis priemonėmis pasinaudojo Lietuva aplinkos sri- 
tyje, kol dar nebuvo įstojusi į ES? 

12. Kokie yra pagrindiniai skiriamieji Sanglaudos fondo bruožai? 


3. 


LIETUVOS 
APLINKOS POLITIKOS 

3.1. Sistemos kūrimo etapai 


Beveik prieš pusę tūkstantmečio Lietuvoje pradėta derinti žmogaus 
veiklą ir gamtos išteklių saugojimą. Aplinkosauga tada reiškė brangiausių 
prieinamų gamtos išteklių: medžiojamųjų gyvūnų, žuvų ir miško medienos, 
saugojimą, todėl šios sritys Lietuvoje turi ypač gilias tradicijas ir pasižymi 
sudėtinga saugojimo, gausinimo, naudojimo ir kontrolės sistema. 

Pirmasis Lietuvos statutas (1529 m.) numatė nuobaudas už neteisėtą 
medžioklę ir žvejybą, kai kurių žvėrių ir paukščių naikinimą, nurodė vals- 
tybei priklausančias girias, draudė neteisėtus kirtimus. Medžioklę ir žvejybą 
reglamentuojantys teisės aktai kelis amžius buvo vieninteliai svarbūs do- 
kumentai, reguliuojantys gamtos išteklių naudojimą Lietuvoje. 

Nepriklausomos Lietuvos laikais buvo diegiamas sistemiškesnis vals- 
tybinis aplinkos valdymas - įsteigto Miškų departamento funkcijos, be miš- 
kų priežiūros ir naudojimo reguliavimo, apėmė ir valstybinių vandens bei 
žuvies išteklių kontrolę. 

Po Antrojo pasaulinio karo, 1947 metais, buvo įkurta specializuota 
gamtos apsaugos institucija — Medžioklės ūkio valdyba prie Ministrų Tary- 
bos. Jos reguliavimo objektas tebebuvo gamtos ištekliai, tačiau ji vykdė ir 
tam tikro lygio aplinkos vadybą: kontroliavo ir koordinavo verslinę bei mė- 
gėjišką medžioklę, vykdė gyvūnų apsaugos institucijos funkcijas, turėjo rū- 
pintis ypač griežto statuso saugomų teritorijų — rezervatų — steigimu. 

Po dešimtmečio prasidėjo kokybiškai naujas etapas — 1957 metais 
įsteigtas Gamtos apsaugos komitetas prie Ministrų Tarybos, vadovaujamas 
V. Bergo. Šiam komitetui buvo pavaldžios valstybinės rajonų inspekcijos. 
Institucija vykdė valstybinę kontrolę ir aplinkos būklės priežiūrą, rūpinosi 
medžioklės ir žvejybos ūkiu. Tuometinė Lietuvos respublikinė hidrometeo- 
rologijos ir gamtinės aplinkos kontrolės valdyba buvo atsakinga už aplinkos 
būklės stebėjimą ir vertinimą: rinko duomenis ir informaciją apie atmosfe- 
ros, vandens, dirvožemio užterštumą, gamtos taršos šaltinius, vykdė aplin- 
kos būklės kaitos prognozavimą. 1988 metais išplėstos Gamtos apsaugos 
komiteto galios vandens, atmosferos, žemės, miškų naudojimo ir apsaugos 
srityje, sujungtos kelių žinybų funkcijos. 

Atkūrus Lietuvos nepriklausomybę, 1990 metais įsteigtas Aplinkos ap- 
saugos departamentas prie Lietuvos Respublikos Aukščiausiosios Tarybos. 
Ši įstaiga turėjo gana plačius įgaliojimus ir buvo skirta valstybinei gamtos 
išteklių naudojimo bei aplinkos apsaugos politikai įgyvendinti. 1992 metais 

parengta Lietuvos aplinkos apsaugos programa, kuri apėmė svarbiausias 
to meto aplinkos problemas, numatė jų sprendimo būdus ir grafiką. Depar- 
tamentas 1994 metais pertvarkytas į Aplinkos apsaugos ministeriją. 

Pagrindinė aplinkos apsaugos politiką kurianti ir aplinkosaugos vadybą 
šalyje vykdanti institucija — Aplinkos apsaugos ministerija — 1998 metais 
pertvarkyta į Aplinkos ministeriją iš esmės išplečiant galias — jai perduotos 
Žemės ir miškų ministerijos miškų ūkio reguliavimo funkcijos, o sujungi- 
mas su Statybos ir urbanistikos ministerija leido valdyti ypač didelį poveikį 
aplinkai darantį urbanizacijos procesą. 


3.2. Lietuvos aplinkos politikos įgyvendinimo sistemos 
institucinė struktūra ir kompetencijų paskirstymas 


Aplinkos apsaugos įstatymas apibrėžia, kad Lietuvos aplinkos apsau- 
g0s objektas — tai Lietuvos Respublikos teritorijoje esanti aplinka ir jos ju- 
risdikcijai priklausantys gamtos ištekliai. 








Lietuvos Respublikos Konstitucijos 54 straipsnis nurodo, kad „Valsty- 
bė rūpinasi natūralios gamtinės aplinkos, gyvūnijos ir augalijos, atskirų 
gamtos objektų ir ypač vertingų vietovių apsauga, prižiūri, kad su saiku bū- 
tų naudojami, taip pat atkuriami ir gausinami gamtos ištekliai“. 





Taigi svarbiausiame nacionaliniame teisės akte yra įtvirtinta valstybės 
funkcija ir pareiga valdyti aplinkos apsaugos procesą. Vienas iš aplinkos 
apsaugos valdymo apibrėžimų sako, kad tai yra sistema valstybės ir vietos 
savivaldos institucijų bei jų taikomų poveikio priemonių siekiant visuome- 
nės ekologinio saugumo ir gerovės, taip užtikrinant Lietuvos Respublikos 
gyventojų teisę į švarią aplinką. Ši sistema, apimanti valstybinės valdžios ir 
vietos savivaldos institucijų veiklą aplinkos apsaugos srityje, leidžia valsty- 
bei nustatyti gamtinių išteklių valdymo ir naudojimo tvarką, bendruosius 
aplinkosaugos reikalavimus bei vykdyti šios tvarkos ir reikalavimų laiky- 
mosi kontrolę. Aplinkos apsaugos valdymo bendrieji uždaviniai: 

e organizuoti racionalų gamtos išteklių naudojimą ir jų gausinimą; 

e apsaugoti gamtinę aplinką nuo kenksmingo poveikio; 

e atkurti žmogaus veiklos pažeistą gamtinę aplinką; 

e užtikrinti gamtos išteklių naudojimo ir aplinkosauginių reikalavimų 

laikymosi kontrolę. 

Lietuvos Respublikos aplinkos valdymo sistemą sudaro įstatymų lei- 
džiamosios ir vykdomosios valdžios bei vietos savivaldos institucijos. Pagal 
aplinkos valdymo funkcijų dalį galima išskirti dviejų tipų institucijas: insti- 
tucijas, kurioms aplinka — viena iš veiklos sričių (Seimas, Vyriausybė, Svei- 
katos apsaugos, Susisiekimo, Ūkio ir kitos ministerijos), ir institucijas, ku- 
rioms aplinkos ir išteklių naudojimo valdymas — pagrindinė veiklos sritis 
(Aplinkos ministerija). 


3.2.1. Seimo ir Vyriausybės kompetencija 


Lietuvos Respublikos Seimas, kaip įstatymų leidžiamosios valdžios 
institucija, priimdamas aplinkos apsaugą ir gamtinių išteklių naudojimą reg- 
lamentuojančius įstatymus, kuria bendrąją valstybės aplinkos politiką: 

1) nustato pagrindines aplinkos ir gamtos išteklių naudojimo politikos 

kryptis; 

2) tvirtina aplinkos apsaugos strategiją; 

3) tvirtina valstybės biudžeto asignavimus aplinkos apsaugos priemo- 

nėms finansuoti; 

4) ratifikuoja ir denonsuoja svarbiausias Lietuvos Respublikos aplin- 

kos apsaugos bei gamtos išteklių naudojimo tarptautines sutartis. 

Aplinkos apsaugos ir gamtos išteklių naudojimo klausimams svarstyti 
ir įstatymų projektams nagrinėti įsteigtas Seimo Aplinkos apsaugos komi- 
tetas, kuris: 

e rengia ir nagrinėja pasiūlymus dėl Lietuvos aplinkosaugos politikos 
kūrimo; 
rengia ir koordinuoja suinteresuotų institucijų darbą rengiant teisės 
aktų projektus aplinkos apsaugos ir gamtos išteklių naudojimo klau- 
simais; 
nagrinėja komitetui perduotus teisės aktų projektus aplinkosaugos 
požiūriu; 
atlieka institucijų veiklos aplinkosaugos parlamentinę kontrolę; 
svarsto tarptautinius teisės aktus, susijusius su aplinkosauga. 

Aplinkos apsaugos įstatymas nurodo, kad valstybinį aplinkos apsaugos 
valdymą Lietuvos Respublikoje vykdo Vyriausybė, Aplinkos ministerija ir 
kitos įgaliotos valstybės institucijos. 

Lietuvos Respublikos Vyriausybė įgyvendina aplinkos apsaugos 
valstybės politiką aplinkos apsaugos ir gamtos išteklių naudojimo srityje: 

1) tvirtina aplinkos apsaugos strategijos veiksmų programą, kitas vals- 

tybines programas; 

2) formuoja politiką įgyvendinančių valstybės institucijų sistemą; 

3) koordinuoja valstybės ir vietos savivaldos valdymo institucijų veik- 
lą; 

4) sudaro ir įgyvendina Lietuvos Respublikos tarpvalstybines sutartis. 


3.2.2. Ministerijų ir institucijų prie Vyriausybės 
kompetencija 


Atskirų sričių valdymą nacionaliniu mastu atlieka ministerijos pagal 
savo kompetenciją. Pagrindinė specializuota vykdomosios valdžios institu- 
cija, įgyvendinanti aplinkos valdymą Lietuvos Respublikoje, yra Lietuvos 
Respublikos aplinkos ministerija. Ji dalyvauja formuojant aplinkos ap- 
saugos, gamtos išteklių naudojimo, miškų ūkio, geologijos, hidrometeoro- 
logijos, teritorijų planavimo, statybos, būsto ir komunalinio ūkio paslaugų 
valstybės politiką ir koordinuoja jos įgyvendinimą, kontroliuoja ir reguliuo- 
ja aplinkai daromą poveikį, ūkio subjektus ir valstybines institucijas skatina 
rūpintis neigiamo poveikio aplinkai prevencija. 

Svarbiausi Aplinkos ministerijos uždaviniai aplinkosaugos procese: 

1) formuoti aplinkos apsaugos, kraštovaizdžio ir biologinės įvairovės 
apsaugos, racionalaus gamtos ir rekreacinių išteklių racionalaus 
naudojimo, geologijos, miškų ūkio, teritorijų planavimo, urbanisti- 
kos ir architektūros, statybos, pastatų naudojimo, standartizacijos ir 
metrologijos valstybės politiką; 

2) užtikrinti aplinkos formavimą pagal darnaus vystymosi principus; 

3) rūpintis sveika ir švaria aplinka, išsaugoti Lietuvai būdingą krašto- 
vaizdį, ekosistemas, gamtos vertybes, biologinę įvairovę, genofon- 
dus, klimatą; 

4) siekti užtikrinti racionalų gamtos išteklių Lietuvos Respublikoje, jos 
teritoriniuose vandenyse, kontinentiniame šelfe ir ekonominėje Zo- 
noje naudojimą, apsaugą ir atkūrimą; 

5) užtikrinti miškų tvarkymą remiantis subalansuotos miškų ūkio plėt- 
ros principais, didinti Lietuvos miškingumą ir miškų produktyvumą; 

6) skatinti teritorijų planavimo, urbanistikos ir architektūros bei staty- 
bos pažangą; 

7) sudaryti palankias sąlygas šalies gyventojams apsirūpinti būstu, jį 
atnaujinti ar apšiltinti mažesnėmis energijos sąnaudomis. 

Aplinkos apsaugos sistemoje valstybiniu mastu netiesiogiai dalyvauja 

ir kitos ministerijos, joms pavaldžios institucijos ir institucijos prie Vyriau- 


38 Vytautas Naruševičius 





sybės, pagal savo kompetenciją atlikdamos funkcijas, susijusias su saugios 
ir kokybiškos aplinkos palaikymu ar aplinkos būklės vertinimu. 

Lietuvos Respublikos sveikatos apsaugos ministerija rūpinasi svei- 
kos ir švarios aplinkos išsaugojimu, kiek tai susiję su sveikatos sutrikimų, 
kuriuos lėmė aplinkos tarša, prevencija. Šiai ministerijai yra pavesta orga- 
nizuoti ir vykdyti visuomenės sveikatai įtaką darančių veiksnių poveikio ty- 
rimus bei gerinti žmonių gyvenimo kokybę, darant įtaką aplinkos veiks- 
niams, neigiamai veikiantiems gyventojų sveikatą. 

Sveikatos apsaugos ministerijos Higienos instituto Darbo medicinos 
centras atlieka darbo aplinkos oro užterštumo, statybinių, cheminių me- 
džiagų, metalų, esančių biologinėse terpėse, dirvožemyje ir vandenyje tyri- 
mus, o Ekologinės medicinos centras vykdo Valstybinę maudyklų van- 
dens kokybės stebėsenos programą, kurios metu stebima maudyklų vandens 
kokybė. Radiacinės saugos centras, be kitų funkcijų, koordinuoja institu- 
cijų veiksmus radiacinės saugos srityje bei siekia apsaugoti aplinką nuo ža- 
lingo jonizuojančiosios spinduliuotės poveikio. Ekstremalių sveikatai si- 
tuacijų centras organizuoja sveikatos priežiūros įstaigų pasirengimą veikti 
stichinių nelaimių, katastrofų, avarijų metu, vertina darbo aplinkos rizikos 
veiksnius, įskaitant aplinkos fizikinius cheminius veiksnius. 

Lietuvos Respublikos žemės ūkio ministerija rūpinasi aplinka tiek, 
kiek tai susiję su žemės ūkio skatinimu ir neigiamų padarinių prevencija. 
Ministerijai pavesta rengti ir tvirtinti valstybinės reikšmės vandens telkinių 
žuvivaisos programas, suderintas su Aplinkos ministerija, nustatyti žuvų 
įveisimo tvarką, kita funkcija — reikalauti, kad būtų nedelsiant išjungti ener- 
getikos įrenginiai, jeigu rasta pažeidimų, dėl kurių gali kilti grėsmė aplin- 
kai. Žuvininkystės departamentas prie Žemės ūkio ministerijos vykdo 
valstybinę žuvininkystės politiką, rengia strategiją, teisės aktų projektus bei 
vystymo programas žuvų ištekliams atkurti, žvejybai, žuvų veisimui ir au- 
ginimui reguliuoti ir prižiūri šių programų vykdymą. Lietuvos žuvivaisos 
ir žuvininkystės tyrimų centras kuria ir įgyvendina saugomų, globojamų 
bei vertingų žuvų ir vėžių išteklių atkūrimo, palaikymo, gausinimo, naujų 
vertingų hidrobiontų introdukavimo bei žuvų įveisimo strategijas bei pro- 
gramas. Valstybinė augalų apsaugos tarnyba prie Žemės ūkio ministeri- 
jos vykdo valstybinę augalų sveikatingumo kontrolę Lietuvos Respublikos 
teritorijoje, organizuoja augalų apsaugos priemonių registravimą ir vykdo 
jų įvežimo, prekybos, sandėliavimo ir naudojimo kontrolę. 

Vienas iš svarbiausių Lietuvos Respublikos susisiekimo ministerijos 
uždavinių yra dalyvauti formuojant transporto sričių neigiamo poveikio ap- 
linkai mažinimo politiką. Ministerija: 

e numato ir įgyvendina priemones mažinant transporto neigiamą po- 
veikį aplinkai; 

e atlieka triukšmo valdymą, įgyvendina triukšmo prevencijos priemo- 
nes; 

+ dalyvauja likviduojant gaivalinių nelaimių, avarijų padarinius, užtik- 
rina teršimo padarinių jūros rajone likvidavimą, dalyvauja atliekant 
avarijų, susijusių su pavojingų krovinių vežimu ir sukėlusių sunkias 
pasekmes, ekspertizę ir tvarko jų apskaitą. 

Lietuvos Respublikos ūkio ministerija, vykdydama savo funkcijas, 

rūpinasi ir padariniais, kurie kyla dėl ūkinės veiklos ir daro žalą aplinkai: 

e sudaro sąlygas diegti ir plėtoti Lietuvos pramonės įmonėse naujau- 
sias technologijas, leidžiančias mažinti atliekų, taip pat teršalų, išme- 
tamų į aplinką, poveikį aplinkai; 

e rengia ir įgyvendina Valstybinę atliekų tvarkymo programą, organi- 
zuoja pavojingų atliekų tvarkymą, teikia pasiūlymus dėl ekonominių 
ir kitokių priemonių taikymo. 

Ūkio ministerijai pavaldi Valstybinė ne maisto produktų inspekcija 
užtikrina, kad į šalies teritoriją nepatektų ne maisto produktai, neatitinkan- 
tys teisės aktų reikalavimų ir galintys daryti žalą gyventojams ir aplinkai. 
Radioaktyviųjų atliekų tvarkymo agentūros misija yra teikti radioakty- 
viųjų atliekų tvarkymo, laidojimo ir aplinkos apsaugojimo nuo žalingo joni- 
zuojančiosios spinduliuotės poveikio paslaugas. Įmonė taip pat eksploatuoja 
jai priskirtas radioaktyviųjų atliekų saugyklas ir kapinynus. Valstybinė 
energetikos inspekcija vykdo Lietuvos energetikos objektų valstybinę 
kontrolę ir siekia užtikrinti veiksmingą ir saugią energijos išteklių ir energi- 
jos gamybą, tiekimą ir vartojimą bei kontroliuoti šių išteklių atsargas. 

Lietuvos Respublikos vidaus reikalų ministerija aplinkosauginę 
funkciją įgyvendina per Priešgaisrinės apsaugos ir gelbėjimo departa- 
mentą prie Vidaus reikalų ministerijos. Departamento misija — užtikrinti vi- 
suomenės, materialiojo turto ir aplinkos apsaugą ekstremalių situacijų atve- 
jais bei organizuoti ekstremalių situacijų prevenciją. Ši institucija disponuo- 
ja ekologinio gelbėjimo įranga aplinkos taršos, avarijų, stichinių nelaimių 
bei teroro aktų padariniams likviduoti, apsauginėmis priemonėmis radiaci- 
niams incidentams likviduoti. Be to, viena iš departamento funkcijų yra pe- 
rspėjimas apie aplinkai gresiantį valstybės masto pavojų. 

Valstybinė atominės energetikos saugos inspekcija prie Lietuvos 
Respublikos Vyriausybės vykdo valstybinę branduolinių medžiagų apskaitą 
ir kontrolę, branduolinių objektų kontrolę, reguliuoja branduolinių atliekų 
tvarkymą. 

Valstybinė maisto ir veterinarijos tarnyba prie Lietuvos Respubli- 
kos Vyriausybės, vykdydama gyvūnų ligų prevencijos ir kontrolės politiką, 
užtikrina gyvūnų užkrečiamųjų ligų ir zoonozių stebėseną ir kontrolę bei 
gyvūnų gerovę, likviduoja gyvūnų užkrečiamųjų ligų protrūkius, taiko bio- 
loginės saugos nuo gyvūnų užkrečiamųjų ligų priemones. 


3.2.3. Apskrities viršininko administracijos ir vietos 
savivaldos kompetencija. Juridinių ir fizinių 
asmenų pareigos 


Lietuvos Respublikos apskrities valdymo įstatymas apibrėžia apskrities 
viršininko vaidmenį valdant aplinkos apsaugą apskrityse. Apskrities virši- 
ninkas organizuoja veiklą apskričiai priskirtose saugomose teritorijose, tei- 
kia pasiūlymus gamtos išteklių naudojimo limitams nustatyti, rengia apskri- 
ties aplinkos apsaugos valstybines programas ir projektus, organizuoja van- 
dens telkinių valdymą, jų apsaugos zonų ir pakrantės apsaugos juostų tvar- 
kymą, atlieka valstybinę miškų būklės naudojimo, atkūrimo ir apsaugos 
kontrolę bei organizuoja ekologinį švietimą apskrityje. 

Aplinkos apsaugos valdymą savivaldybių teritorijose vykdo vietos sa- 
vivaldos institucijos. Jos organizuoja aplinkos apsaugos įstatymų, Vyriau- 
sybės bei Aplinkos ministerijos priimtų norminių aktų aplinkos apsaugos 
klausimais įgyvendinimą: 

1) valdo, naudoja ir saugo joms priskirtus gamtos išteklius ir aplinko- 

saugos objektus; 

2) paskirsto pagal limitus valstybinius gamtos išteklius; 

3) rengia, tvirtina ir įgyvendina savivaldybių aplinkos apsaugos prie- 

mones; 

4) tvirtina asignavimus aplinkos apsaugai; 

5) steigia ir tvarko savivaldybės saugomas teritorijas, kraštovaizdžio 

objektus, skelbia saugotinais vertingus medžius ir krūmus; 

6) nagrinėja ir derina planuojamos veiklos objektų projektus; 

7) tvarko gyvenamųjų vietovių želdynus; 

8) nustato savo teritorijoje griežtesnius už valstybinius normatyvus, 

suderinusios su juos patvirtinusiomis valstybės institucijomis. 

Aplinkos apsaugos įstatymas, užtikrindamas juridinių ir fizinių as- 
menų teises, visas valstybės valdžios, valdymo ir kontrolės institucijas pa- 
gal jų kompetenciją įpareigoja: 

+ stebėti aplinkos kokybės pokyčius, informuoti apie juos visuomenę, 
nustatyti ekologiškai pagrįstus ir įgyvendinamus aplinkos kokybės 
normatyvus bei standartus; 

+ viešai skelbti ūkinės veiklos, galinčios turėti kenksmingo poveikio 
aplinkai, projektus ir atsižvelgti į motyvuotus visuomenės pasiūly- 
mus dėl jų, neleisti, kad ūkinės veiklos subjektai pažeistų aplinkos 
apsaugos reikalavimus; 

+ užtikrinti, kad būtų atlyginta žala gamtinei aplinkai, o kalti asmenys 
— nubausti; 

+ organizuoti aplinkosauginį švietimą ir mokymą. 





Pačias bendriausias pareigas, numatytas fiziniams ir juridiniams as- 

menims aplinkosaugos srityje, galima būtų sugrupuoti taip: 

e piliečiai, visuomeninės organizacijos, kiti asmenys privalo saugoti 
aplinką, tausoti gamtos išteklius ir nepažeisti kitų gamtos išteklių 
naudotojų teisių bei interesų; 

e planai ir programos, kurių įgyvendinimo pasekmės gali būti reikš- 
mingos aplinkai, rengiami ir įgyvendinami remiantis teisės aktais, 
reglamentuojančiais strateginį pasekmių aplinkai vertinimą, teritorijų 
planavimą bei aplinkos stebėseną; 

e asmenys, projektuojantys objektus, galinčius turėti poveikį aplinkai, 
projektinėje dokumentacijoje privalo numatyti priemones gamtos 1š- 
tekliams racionaliai naudoti ir išvengti neigiamo poveikio aplinkai; 

e asmenys savo lėšomis įvertina galimą jų planuojamos ūkinės veiklos 
poveikį aplinkai, parengia poveikio aplinkai vertinimo dokumentaci- 
ją ir teikia ją poveikio aplinkai vertinimo proceso dalyviams, kurie, 
ją įvertinę, priima privalomą sprendimą dėl veiklos galimumo; 

e asmenys ūkinės veiklos objektus eksploatuoja pagal leidime nustaty- 
tas sąlygas ir neviršydami aplinkosauginių normatyvų bei standartų; 

e atliekų tvarkymo išlaidas apmoka teršėjas; 

+ gamtos išteklių naudotojai bei vykdantieji ūkinę veiklą privalo imtis 
visų būtinų priemonių, kad būtų išvengta žalos aplinkai, o padariu- 
sieji žalos privalo atkurti aplinkos būklę, esant galimybei, iki pirmi- 
nės, buvusios iki žalos atsiradimo, ir atlyginti visus nuostolius (sukė- 
lę realią žalos grėsmę — visas prevencinių priemonių išlaidas). Pirmi- 
nė būklė nustatoma pagal turimą informaciją apie geriausią aplinkos 
būklę. 

3.3. Aplinkos ministerijos ir jai pavaldžių arba 
reguliavimo srityje esančių institucijų funkcijos 


3.3.1. Aplinkos ministerijos uždaviniai ir funkcijos 


Aplinkos ministerijos valdymo ir reguliavimo sfera apima keliolika 
veiklos sričių. Daugiaplanis objektas neretai reikalauja derinti nuomonių ir 
interesų įvairovę, todėl ministerija konsultuojasi su patariamaisiais orga- 
nais. Viešajai nuomonei tiesiogiai atstovauja prie ministerijos sudaryta vi- 
suomeninė Patarėjų taryba. Jos tikslas — įtraukti visuomenę dalyvauti pri- 
imant ministerijos sprendimus. Tarybos nariai gali būti mokslo ir studijų 
institucijų, nevyriausybinių organizacijų atstovai. Patarėjų taryba nagrinėja 
strategijas, programas, svarbiausių teisės aktų projektus, kitus Aplinkos mi- 
nisterijai svarbius klausimus, ypač tuos, kai dėl priimamo sprendimo nesu- 
tampa įvairių visuomenės grupių interesai ar nuomonės. 

Aplinkos ministerija kasmet leidžia leidinį apie aplinkos būklę — išsa- 
mią duomenimis paremtą ataskaitą apie gamtinės aplinkos komponentų ko- 
kybę šalyje. Leidinyje pasauliniu mastu pripažinta rodiklių schema (vei- 
kiančiosios jėgos — aplinkos apkrova — aplinkos komponentų būklė — po- 
veikis būklei — atsakas gerinant būklę) atskleidžiamos aplinkos kaitą le- 
miančios priežastys, aptariamos priemonės, kuriomis siekiama sušvelninti 
neigiamus ūkinės veiklos padarinius. 

Aplinkos ministerijos Aplinkos strategijos departamentas kuria 
gamtos išteklių naudojimo ir darnaus vystymosi strategiją bei ekonominę 
sistemą ir ES teisės aktų reikalavimų įgyvendinimo politiką Aplinkos mi- 
nisterijai pavestose srityse: 

+ koordinuoja Nacionalinės darnaus vystymosi strategijos ir kitų stra- 

teginių dokumentų rengimą, nagrinėja jų įgyvendinimo efektyvumą; 

+ rengia siūlymus dėl valstybės investicijų programų planuojamų 

priemonių aplinkos sektoriuje ir organizuoja jose numatytų investici- 
jų naudojimo kontrolę; 

+ rengia ekonominių priemonių už aplinkai ir gamtos ištekliams pada- 

rytus nuostolius apskaičiavimo ir taikymo metodus; 

+ koordinuoja specialiųjų aplinkos apsaugos programų bei fondų stei- 

gimo ir lėšų panaudojimo klausimus; 

+ planuoja ir koordinuoja užsienio paramą bei iš valstybės biudžeto 

skiriamą finansavimą, administruoja ES teikiamą paramą, organizuo- 
ja projektų ES paramai gauti rengimą; 

e bendradarbiauja su užsienio valstybių institucijomis ir tarptautinėmis 
organizacijomis, rengia tarptautinio bendradarbiavimo sutarčių pro- 
jektus ir koordinuoja jų įgyvendinimą. 

Aplinkos kokybės departamentas kuria ir įgyvendina atmosferos ap- 
saugos, vandens naudojimo, apsaugos ir išteklių reguliavimo, cheminių bei 
radioaktyviųjų medžiagų valdymo, atliekų tvarkymo ir švaresnės gamybos 
bei technologijų diegimo pramonėje politiką: 

e rengia aplinkos kokybės ir teršalų išmetimo į aplinką normas; 

e reguliuoja pavojingų cheminių medžiagų importą bei eksportą, atlie- 

kų ir radioaktyviųjų medžiagų gabenimą; 

e skatina diegti aplinkos kokybę gerinančias technologijas; 

e koordinuoja duomenų apie aplinkos taršą ir ją lemiančius veiksnius 
kaupimą, nagrinėja šiuos duomenis ir teikia išvadas. 

Gamtos apsaugos departamentas kuria biologinės įvairovės išsaugo- 
jimo, racionalaus laukinės augalijos ir gyvūnijos bei žemės gelmių išteklių 
naudojimo, gamtos apsaugos saugomose teritorijose politiką ir strategiją, 
koordinuoja jų įgyvendinimą: 

e organizuoja saugomų rūšių ir bendrijų išsaugojimo planų, radaviečių 
apsaugos, pažeistų ekosistemų renatūralizacijos programų rengimą, 
sudaro Lietuvos raudonąją knygą, koordinuoja darbus retoms bei 
nykstančioms rūšims ir bendrijoms išsaugoti, užtikrina tausojantį au- 
galų genetinių išteklių naudojimą; 

e nustato laukinės augalijos ir gyvūnijos bei naudingųjų iškasenų ištek- 
lių naudojimo ir atkūrimo tvarką; 

e kuria ir įgyvendina saugaus genetiškai modifikuotų organizmų ir jų 
produktų naudojimo politiką. 

Miškų departamentas kuria miškų ūkio politiką ir organizuoja jos 

įgyvendinimą: 

+ užtikrina darnų miškų naudojimą, jų ekosistemų išsaugojimą, miš- 
kingumo didinimą; 

+ koordinuoja visų šalies miškų inventorizaciją, būklės stebėseną, or- 
ganizuoja valstybinę miškų apskaitą, miškotvarkos darbus; 

+ koordinuoja miškų genetinio fondo plėtrą, apsaugą ir sėklininkystę; 

+ koordinuoja privačių miškų savininkų švietimą ir konsultavimą, kau- 
pia duomenis apie privačių miškų naudojimą. 

Statybos ir būsto departamentas, be kitų funkcijų, įgyvendina ir Ap- 

linkos ministerijos strateginį tikslą, turintį tiesioginį ryšį su aplinkos būklės 
gerinimu ir racionaliu išteklių naudojimu, — užtikrinti darnią statybos ir būs- 

to sektorių plėtrą. Šis departamentas rengia statybos ir statinių priežiūros 
statybos ir būsto plėtros programinius dokumentus ir prižiūri jų įgyvendi- 
nimą, rūpinasi didinti pastatų energetinį efektyvumą. 

Teritorijų planavimo, urbanistikos ir architektūros departamentas 
formuoja ir įgyvendina valstybės politiką teritorijų planavimo, urbanistikos 
ir architektūros, kraštovaizdžio tvarkymo srityse rengdamas valstybės mas- 
koordinuodamas šalies ir apskrities teritorijų planavimą, organizuodamas 
šalies teritorijos bendrojo plano operatyvųjį planavimą ir tarpvalstybinių 
planų rengimą. 

Savarankiškas Poveikio aplinkai vertinimo skyrius koordinuoja pla- 
nuojamos ūkinės veiklos poveikio aplinkai vertinimo procesą ir sprendžia, 
ar tokia ūkinė veikla leistina pasirinktoje vietoje. 

Visuomenės informavimo skyrius formuoja bei įgyvendina visuomenės 
informavimo ir švietimo politiką ministerijos kompetencijai priskirtais 
klausimais, užtikrina informacijos apie aplinką sklaidą visuomenėje, rengia 
ir koordinuoja aplinkosauginio švietimo projektus. 


3.3.2. Svarbiausios Aplinkos ministerijai pavaldžios 
institucijos ir jų pagrindinės funkcijos 


Pagrindinė Aplinkos ministerijos funkcijų kryptis — aplinkos politikos 
formavimas. Didelę aplinkos politikos priemonių dalį tiesiogiai įgyvendina 
ir su tuo susijusius klausimus sprendžia Aplinkos ministerijai pavaldžios 
institucijos (žr. 2 pav.). 

Aplinkos apsaugos agentūra, siekdama užtikrinti aplinkos kokybės ir 
gamtos išteklių naudojimo stebėjimą, vertinimą, prognozę, informacijos pateiki- 
mą valstybės institucijoms kuriant aplinkos apsaugos politiką ir ugdant visuome- 
nės sąmoningumą aplinkos apsaugos srityje, taip pat įgyvendindama cheminių 
medžiagų ir preparatų valdymo politiką: 

+ organizuoja, koordinuoja ir vykdo valstybinį aplinkos: oro kokybės, 
paviršinio vandens ir ekosistemų, monitoringą, kaupia paviršinio 
vandens išteklių naudojimo, nuotekų išleidimo, aplinkos oro ir pavir- 
šinio vandens taršos, atliekų apskaitų ir susijusių mokslinių tyrimų 
duomenis, organizuoja biotos ir ekosistemų vertinimą, atlieka aplin- 
kos būklės prognozę pagal aplinkos monitoringo tyrimų duomenis, 
kaupia ir teikia informaciją apie aplinkos būklę bei jos pokyčius, or- 
ganizuoja leidinių apie aplinkos būklę rengimą; 

organizuoja vandens apsaugą ir valdymą upių baseinų rajonų pagrin- 
du; 

valstybės mastu tvarko teritorijų planavimo dokumentų registrą bei 
teritorijų planavimo banką, upių, ežerų ir tvenkinių šalies valstybės 
kadastrą; 

diegia taršos integruotos prevencijos ir kontrolės (TIPK), kuria ir tai- 
ko geriausių prieinamų gamybos būdų (GPGB), aplinkosaugos va- 
dybos ir audito (EMAS), aplinkosauginio gaminių ženklinimo siste- 
mas; 

vertina planuojamos ūkinės veiklos poveikį aplinkai; 

metodiškai vadovauja valstybinei ir ūkio subjektų taršos šaltinių la- 
boratorinei kontrolei, kontroliuoja laboratorijų, vykdančių teršalų į 
aplinką inventorizaciją bei kontrolę, darbo kokybę, atlieka sudėtingų 
junginių, išmetamų į aplinką, kontrolę; 

kaupia duomenis apie chemines medžiagas ir preparatus, pagal kom- 
petenciją koordinuoja cheminių medžiagų rizikos sveikatai įvertini- 
mą, atlieka rizikos aplinkai įvertinimą, rengia šios rizikos valdymo 
strategijas. 


Valstybinė aplinkos apsaugos inspekcija organizuoja ir koordinuoja 
valstybinę aplinkos apsaugos ir gamtos išteklių naudojimo kontrolę: 


ATS 


dojimą reglamentuojantys teisės aktai; 

analizuoja informaciją apie ekologiškai pavojingus objektus, jų po- 
veikį aplinkai bei taikomas priemones aplinkos būklei gerinti; 

vykdo miškų būklės, naudojimo ir apsaugos valstybinės kontrolės 
priežiūrą; 

koordinuoja pavaldžių Aplinkos ministerijai institucijų veiksmus ti- 
riant bei likviduojant ypatingas ir ekstremalias ekologines situacijas; 
koordinuoja regionų aplinkos apsaugos departamentų veiklą ir jiems 
metodiškai vadovauja valstybinės aplinkos apsaugos kontrolės srity- 
je. 


Aštuoni regionų aplinkos apsaugos departamentai (Vilniaus, Kau- 
no, Klaipėdos, Šiaulių, Panevėžio, Alytaus, Utenos ir Marijampolės) priva- 
lo užtikrinti sveiką ir švarią aplinką, racionalų išteklių naudojimą priskir- 
tuose regionuose ir saugoti regionui būdingą biologinę įvairovę bei krašto- 
vaizdį. Departamentai pagal kompetenciją regionuose vykdo valstybinę ir 
kontroliuoja taršos šaltinių aplinkos stebėseną, kontroliuoja, ar laikomasi 
aplinkos apsaugos ir gamtinių išteklių naudojimo reikalavimų bei taiko įsta- 
tymuose numatytas sankcijas. 

Jūrinių tyrimų centras vykdo ir koordinuoja Baltijos jūros, Kuršių 
marių ir Nemuno deltos stebėseną, įskaitant Baltijos jūros ir Kuršių marių 
krantų pokyčių stebėjimus, vertina Baltijos jūroje ir Kuršių mariose vyks- 
tančius gamtinius procesus, antropogeninės veiklos įtaką vandens būklei ir 
gyviems organizmams, tiria ekstremalias situacijas bei vykdo specialius 
uosto gilinimo, hidrotechninių statybų, grunto laidojimo jūroje tyrimus ir 
poveikio aplinkai vertinimo programas. 

Lietuvos geologijos tarnyba prie Aplinkos ministerijos, reguliuodama 
Lietuvos žemės gelmių naudojimą bei apsaugą: 

e organizuoja ir vykdo šalies sausumos ir jūros valstybinius žemės 
gelmių tyrimus: geologinį kartografavimą, požeminio vandens bei 
geodinaminių procesų stebėseną, aplinkos geocheminius, giluminius, 
geologinius tyrimus; 

e atlieka valstybinį naftos darbų reguliavimą, inžinerinių geologinių 
tyrimų priežiūrą; 

e tvarko žemės gelmių registrą; 

e teikia valstybės ir savivaldybių įstaigoms, visuomenei informaciją 
apie žemės gelmes. 

Lietuvos hidrometeorologijos tarnyba prie Aplinkos ministerijos: 

e nacionaliniu mastu organizuoja ir vykdo hidrometeorologinius, sau- 
lės spinduliuotės ir bendro ozono kiekio stebėjimus, formuoja klima- 
tologinių duomenų bazę; 

e sudaro ir skelbia meteorologines, hidrologines ir jūrų hidrometeoro- 
logines prognozes, perspėjimus apie pavojingus ir stichinius hidro- 
meteorologinius reiškinius bei staigius orų pasikeitimus, teikia hid- 
rometeorologinę informaciją valstybės, savivaldos institucijoms, ki- 
toms organizacijoms ir visuomenei; 

e prognozuoja miškų gaisringumą, nustato ultravioletinės spinduliuo- 
tės indeksą. 

Lietuvoje, kaip ir kitose valstybėse, gamtiniu požiūriu ypač svarbios 
teritorijos saugomos steigiant saugomas teritorijas. Valstybinė saugomų 
teritorijų tarnyba prie Aplinkos ministerijos organizuoja gamtinių saugo- 
bės kadastrą, steigdama šių teritorijų direkcijas ir koordinuodama jų veiklą 
tarnybos reguliavimo sričiai priskirtuose biosferos rezervate, gamtiniuose 
rezervatuose bei nacionaliniuose ir daugumoje regioninių parkų. Ši tarnyba 
organizuoja ir koordinuoja saugomų teritorijų ir NATURA 2000 teritorijų 
tinklo stebėseną, kraštovaizdžio ir biologinės įvairovės išsaugojimo, specia- 
liojo teritorijų planavimo dokumentų rengimo, valstybinės kontrolės, pažin- 

tinio turizmo ir rekreacijos, mokslinių tyrimų saugomose teritorijose, eko- 
loginio švietimo saugomų teritorijų klausimais veiklą. 

Generalinė miškų urėdija organizuoja ir koordinuoja 42 miškų urėdi- 
joms priskirtų valstybinių miškų atkūrimą, apsaugą ir miško išteklių naudo- 
jimą: koordinuoja urėdijų ūkinę veiklą, nustato privalomas miško tvarkymo 
darbų normas, kuria miškų valstybinę priešgaisrinės ir sanitarinės apsaugos 
sistemą, skatina diegti pažangias miškų apsaugos ir naudojimo technologi- 
jas. 

Valstybinė miškotvarkos tarnyba: 

+ vykdo visų šalies miškų inventorizaciją, atlieka miškų būklės moni- 

toringą, valstybinę miškų apskaitą, tvarko miškų valstybės kadastrą; 

+ kontroliuoja miško ūkinės veiklos veiksmingumą ir miško naudoji- 

mą, tikrina miškotvarkos darbų ir projektų kokybę; 

+ kaupia, apdoroja ir skelbia duomenis apie miško išteklius ir jų nau- 

dojimą, medienos ruošą, prekybą bei perdirbimą. 

Miško sanitarinės apsaugos tarnyba formuoja miško sanitarinės ap- 
saugos profilaktinių ir naikinamųjų priemonių sistemą: organizuoja bei ko- 
ordinuoja masinio pakenkimo židinių likvidavimą, stebi miškų sanitarinę 
būklę, prognozuoja ligų sukėlėjų, kenkėjų invazijas, diagnozuoja miško pa- 
tologiją sukeliančius veiksnius, konsultuoja, rengia instrukcijas miško sani- 
tarinės apsaugos klausimais, kontroliuoja miško sanitarinių apsaugos prie- 
monių įgyvendinimą. Tarnybai pavesta informuoti institucijas ir visuomenę 
apie šalies miškų sanitarinę būklę ir vykdomas sanitarinės apsaugos prie- 
mones. 

Miško genetinių išteklių, sėklų ir sodmenų tarnyba kontroliuoja, 
kad į šalies rinką tiekiama miško dauginamoji medžiaga atitiktų nustatytus 
kilmės ir kokybės reikalavimus, ir nustato bei patvirtina miško ir urbanisti- 
nių medžių bei krūmų sėklų kokybę. 

Lietuvos standartizacijos departamentas prie Aplinkos ministerijos 
vykdo nacionalinės standartizacijos institucijos funkcijas planuodamas ir 
kontroliuodamas standartizacijos darbus, organizuodamas normatyvinių 
dokumentų rengimą, nustatydamas tarptautinių ir užsienio valstybių stan- 
dartų perėmimo ir taikymo Lietuvoje tvarką ir teikdamas informaciją apie 
standartus, techninius reglamentus ir atitikties įvertinimo procedūras. 

Nacionalinis akreditacijos biuras prie Aplinkos ministerijos akredi- 
tuoja gaminių ir paslaugų, kokybės bei aplinkos apsaugos vadybos sistemų 
ir darbuotojų sertifikacijos įstaigas, bandymų ir kalibravimo laboratorijas 

Valstybinė metrologijos tarnyba prie Aplinkos ministerijos vykdo 
nacionalinio metrologijos instituto funkcijas. Ji užtikrina matavimų vieno- 

vę, organizuoja, koordinuoja ir kontroliuoja etalonų bazės funkcionavimą, 
koordinuoja metrologijos veiklą bei veiklą, susijusią su matavimo priemo- 
nių patikra, kalibravimu ir taisymu. 

Valstybinė teritorijų planavimo ir statybos inspekcija prie Aplinkos 
ministerijos atlieka Lietuvos teritorijos bendrojo planavimo ir šalies lyg- 
mens specialiojo teritorijų planavimo, valstybės sienos, krašto apsaugos ir 
strateginės reikšmės objektų teritorijų detaliojo planavimo valstybinę prie- 
žiūrą, metodiškai vadovauja apskričių teritorijų planavimo ir statybos vals- 
tybinės priežiūros padaliniams bei tikrina statybos dalyvių veiklą. 


Kontroliniai klausimai 


1. Kokia buvo pirmoji valstybinė institucija, kurios funkcijos apėmė daug 
aplinkosaugos sričių, ne tik gyvūnijos ir miškų išteklių valdymą? 

2. Kokius žinote svarbiausius strateginius Lietuvos aplinkosaugos teisės 
dokumentus, priimtus XX amžiaus dešimtajame dešimtmetyje ir XXI 
amžiaus pradžioje? 

3. Apibūdinkite Lietuvos Respublikos Seimo ir Vyriausybės kompetenciją 
aplinkosaugos sistemoje ir nurodykite esminius skirtumus. 

4. Palyginkite Lietuvos Respublikos aplinkos, sveikatos apsaugos ir žemės 
ūkio ministerijų kompetenciją aplinkosaugos sistemoje. 

5. Kokias pareigas asmenims numato Aplinkos apsaugos įstatymas? 

6. Apibūdinkite Aplinkos ministerijos departamentų funkcijas saugant gam- 
tos išteklius. 

7. Kokios Aplinkos ministerijai pavaldžios institucijos vykdo aplinkos ap- 
saugos ir (arba) gamtos išteklių naudojimo kontrolės funkcijas? Apibū- 
dinkite funkcijas. 


4. 


ATMOSFEROS APSAUGA 

4.1. Tarptautiniai atmosferos taršos reguliavimo aspektai 


Jungtinių Tautų Europos ekonominė komisija, skatindama bendradar- 
biavimą aplinkos apsaugos srityje, siekdama stiprinti bendradarbiavimą at- 
mosferos taršos ir tolimųjų oro teršalų pernašų mažinimo srityje, apsaugoti 
gamtinę aplinką ir žmonių sveikatą, parengė Tolimųjų tarpvalstybinių oro 
teršalų pernašų konvenciją, kuri buvo pasirašyta 1979 metais. Ją ratifika- 
vo 32 valstybės ir EB. Konvencija yra pirmasis privalomas tarptautinis do- 
kumentas, kuriame plačiai, daugiašaliu pagrindu sprendžiamos atmosferos 
taršos problemos. Tai — pirmoji konvencija, kuria remdamosi valstybės nu- 
stato tolimųjų oro teršalų pernašų keliamas problemas ir parengia protoko- 
lus konkretiems teršalams reguliuoti. Susitarimuose dėl oro taršos mažini- 
mo (sieros, azoto oksidų, amoniako ir lakiųjų organinių junginių) pabrė- 
žiamas taršos mažinimo siekis, aptariamos galimybės palaikyti esamą taršos 
lygį. Nurodoma taikyti pažangius taršos kontrolės sprendimus, paremtus 
kritinių apkrovų, sąnaudų efektyvumo įvertinimo ir kitais principais. Kon- 
venciją ratifikavusios šalys susitarė stengtis riboti bei laipsniškai mažinti 
išmetamų į atmosferą teršalų kiekį ir šių teršalų tolimąsias pernašas, keistis 
informacija, konsultuotis, vykdyti monitoringą ir mokslinius tyrimus, kurti 
politiką bei įgyvendinti strategijas, kurios padėtų kovoti su didėjančia tarša 
ir jos neigiamu poveikiu aplinkai ir žmonių sveikatai. 

Pirmasis šios konvencijos protokolas dėl bendradarbiavimo programos 
tolimųjų oro teršalų pernašų Europoje monitoringo ir vertinimo srityje ilga- 
laikio finansavimo (EMEP) priimtas 1984 metais siekiant užtikrinti ilgalaikį 
finansavimą, sudarytą iš privalomųjų ir savanoriškų įnašų. Programos fi- 
nansavimas padengia tarptautinių centrų, bendradarbiaujančių įgyvendinant 
EMEP valdymo komiteto darbo programą, išlaidas. Protokolas įsigaliojo 
1988 metais. 

Vėliau buvo priimti protokolai dėl išmetamų sieros kiekių ir jų tarp- 
valstybinių pernašų mažinimo 30 procentų ir daugiau (1985), dėl azoto ok- 
sidų išmetamų kiekių ir jų tarpvalstybinių pernašų ribojimo (1988), dėl la- 
kiųjų organinių junginių išmetamų kiekių ir jų tarpvalstybinių pernašų ribo- 
jimo (1991). Protokole dėl tolesnio sieros kiekio mažinimo, priimtame 1994 
metais, buvo nustatyti nauji reikalavimai ir nauji tikslai siekiant mažinti iš- 
metamo į atmosferą sieros dioksido kiekį ir jo tolimąsias pernašas. 2003 
metais įsigaliojo dar du protokolai dėl sunkiųjų metalų ir dėl patvariųjų or- 
ganinių teršalų. 

Atsižvelgiant į tai, kad rūgštėjimo, azoto ir ozono kritinės apkrovos 
žmogaus sveikatai ir augmenijai daugelyje Jungtinių Tautų Europos eko- 
nominės komisijos šalių narių teritorijose vis dar viršijamos, ir siekiant ne- 
leisti viršyti kritinių apkrovų ir aplinkos oro užterštumo lygių, 1999 metais 
buvo priimtas protokolas dėl rūgštėjimo, eutrofikacijos ir pažemio ozono 
mažinimo. 

Visus Tolimųjų tarpvalstybinių oro teršalų pernašų konvencijos proto- 
kolus Lietuva yra ratifikavusi ir kartu su kitomis Europos šalimis įgyvendi- 
na jos reikalavimus. 


4.2. Europos Sąjungos reikalavimai mažinant taršą 


2005 metais, įsigaliojus Tolimųjų tarpvalstybinių oro teršalų pernašų 
protokolui dėl rūgštėjimo, eutrofikacijos ir pažemio ozono mažinimo, ES ir 
kitos šalys priėmė sprendimus, susijusius su išmetamų į atmosferą teršalų, 
skatinančių rūgštėjimą ir eutrofikaciją, mažinimu. Tuo tikslu Europos Pa- 
rlamentas ir Taryba 1998 metais patvirtino direktyvą 98/70/EB dėl benzino 
ir dyzelino kokybės, o kitais metais — direktyvą 1999/32/EEB dėl sieros 
kiekio sumažinimo tam tikrų rūšių skystajame kure. Direktyvoje nurodyta 
nenaudoti energijai gaminti daugiau kaip 1 procentą sieros turinčio sunkiojo 
naftos kuro. 

2001 metais buvo priimta direktyva 2001/30/EB dėl tam tikrų teršalų, 
išmetamų į orą iš didelių kurą deginančių įrenginių, kiekio apribojimo. Joje 
nustatyti reikalavimai kurą deginantiems įrenginiams, kurie iki 2008 metų 
turi žymiai sumažinti išmetamų į atmosferą sieros dioksido ir azoto oksidų 
kiekius. Pagal šiuos reikalavimus didieji energetikos ir pramonės objektai, 
deginantys kurą, privalo diegti naujausias kuro deginimo ir išmetamųjų du- 
jų valymo technologijas. Direktyva 2001/81/EB dėl nacionalinių emisijos 
limitų nustato reikalavimus valstybėms narėms įvertinti teršalų neigiamo 
poveikio aplinkai ir žmonių sveikatai mastą bei patvirtinti nacionalinius iš- 
metamų į atmosferą teršalų mažinimo tikslus. 

Siekdami sumažinti atmosferos taršą lakiaisiais organiniais junginiais, 
Europos Parlamentas ir Taryba 1994 metais priėmė direktyvą 94/63/EB dėl 
lakiųjų organinių junginių išsiskyrimo į aplinką, laikant benziną ir tiekiant 
iš terminalų į degalines, valdymo. Direktyvoje nustatyti esminiai aplinkos 
oro apsaugos reikalavimai įrenginiams, skirtiems saugoti, pervežti ir perpilti 
benziną. Direktyvos 1999/13/EB dėl tam tikrų veiklos rūšių ir tam tikrų 
įrenginių lakiųjų organinių junginių, susidarančių naudojant organinius tir- 

piklius, emisijos apribojimo reikalavimais siekiama neleisti arba sumažinti 
tiesioginį ir netiesioginį lakiųjų organinių junginių išskyrimą į orą, mažinti 
jų daromą neigiamą poveikį aplinkai ir žmonių sveikatai numatant priemo- 
nes ir procedūras, kurias reikia taikyti tam tikroms veiklos rūšims, jeigu ta 
veikla vykdoma viršijant nustatytas tirpiklių suvartojimo slenkstines ribas. 
Direktyva 2004/42/EB dėl lakiųjų organinių junginių, susidarančių naudo- 
jant organinius tirpiklius tam tikruose dažuose, lakuose ir transporto prie- 
monių pakartotinės apdailos produktuose, išmetamų kiekių ribojimo ir iš 
dalies pakeičianti direktyvą 1999/13/EB, nustato reikalavimus produktams, 
siekiant apriboti bendrą lakiųjų organinių junginių kiekį tam tikruose da- 
žuose, lakuose ir transporto priemonių pakartotinės apdailos produktuose, 
kad būtų išvengta arba sumažinta oro tarša dėl šių teršalų poveikio troposfe- 
TOS Ozonui. 

Europos Parlamento ir Tarybos direktyvos 96/61/EB dėl taršos integ- 
ruotos prevencijos ir kontrolės pagrindinis tikslas — diegti stambių pramo- 
nės ir žemės ūkio įmonių keliamos taršos integruotą prevenciją ir kontrolę, 
užtikrinančią aukštą visos aplinkos apsaugos lygį. Integruota prevencija ir 
kontrolė apima teršalų išmetimą į orą, jų išleidimą į vandenis ir patekimą į 
dirvožemį, taip pat priemones atliekoms tvarkyti, triukšmui bei vibracijai 
mažinti, kvapų poveikiui kontroliuoti. Išmetamų teršalų ribinės vertės, atsi- 
žvelgiant į konkrečios įmonės technines galimybes, geografinę padėtį ir vie- 
tos aplinkos sąlygas, grindžiamos geriausių prieinamų gamybos būdų kon- 
cepcija. Principiniai šios direktyvos reikalavimai susiję su integruotos tar- 
šos prevencijos ir kontrolės leidimu. Neturint tokio leidimo, negalima pra- 
dėti ūkinės veiklos. Kiekvienam ūkinės veiklos vykdytojui būtina imtis visų 
reikiamų taršos prevencijos priemonių ir taikyti tokius gamybos būdus, ku- 
rie kiek galima mažintų neigiamą poveikį aplinkai ir žmonių sveikatai. Vi- 
sais įmanomais būdais turi būti vengiama atliekų, o jei atliekos susidaro, jas 
būtina panaudoti arba saugiai pašalinti. Gamtos ištekliai turi būti naudojami 
taupiai, o energija — efektyviai. Susidarius neatitiktinėms veiklos sąlygoms 
(gamybos proceso paleidimas bei stabdymas, technologinių procesų sutri- 
kimai, laikinas veiklos sustabdymas ir pan.) turi būti numatytos priemonės, 
kiek įmanoma mažinančios teršalų kiekį. Būtina numatyti priemones avari- 
joms išvengti bei jų padariniams likviduoti. 

Siekiant mažinti transporto priemonių ir kitų mechanizmų keliamą oro 
taršą yra priimtos direktyvos, reglamentuojančios lengvųjų ir krovinių au- 
tomobilių bei ne keliais judančių mechanizmų tipo patvirtinimo procedūras 
ir į atmosferą išmetamų kai kurių teršalų kiekius. Direktyva 98/69/EB dėl 
priemonių, kurių turi būti imamasi prieš oro taršą motorinių transporto 
priemonių išmetamosiomis dujomis, iš dalies keičianti direktyvą 70/220/ 

EEB, ir direktyva 1999/96/EB dėl valstybių narių įstatymų, reglamentuo- 
jančių priemones, kurių būtina imtis mažinant transporto priemonėse nau- 
dojamų uždegimo suspaudimu variklių išmetamuosius dujinius bei kietųjų 
dalelių teršalus ir transporto priemonėse naudojamų kibirkštinio uždegimo 
variklių, kaip kurą vartojančių gamtines dujas ir suskystintas naftos dujas, 
išmetamuosius dujinius teršalus, suderinimo ir iš dalies keičianti Tarybos 
direktyvą 88/77/EB nustato išmetamų į atmosferą teršalų normatyvus gami- 
namiems lengviesiems ir krovininiams automobiliams, kaip kurą naudojan- 
tiems benziną, dyzeliną arba dujas. Be to, nurodo reikalavimus ir procedū- 
ras, kaip turi būti atliekami tokių automobilių išbandymai siekiant gauti tipo 
patvirtinimo sertifikatą, leidžiantį tiekti į rinką pagamintus automobilius. 

Europos Parlamento ir Tarybos direktyva 2004/26/EB, iš dalies pakei- 
čianti direktyvą 97/68/EB dėl valstybių narių teisės aktų, reglamentuojančių 
reikalavimus, nukreiptus prieš dujinių ir kietųjų dalelių pavidalo teršalų iš- 
metimą iš vidaus degimo variklių, skirtų montuoti ne keliais judančiuose 
mechanizmuose, nustato išmetamų teršalų normatyvus ir tipo patvirtinimo 
reikalavimus varikliams, montuojamiems į ne keliais judančius mechaniz- 
mus, lokomotyvus ir vidaus vandenų laivus. 


4.3. Aplinkos oro kokybės vertinimas ir valdymas 


Siekdamas užtikrinti teisę gyventi švarioje aplinkoje ir kvėpuoti neuž- 
terštu oru, Lietuvos Respublikos Seimas 1999 metais priėmė Aplinkos oro 
apsaugos įstatymą, kuris nustato asmenų teises į švarų orą, pareigas saugoti 
aplinkos orą nuo taršos, susijusios su žmonių veikla, ir mažinti jos daromą 
žalą aplinkai ir žmonių sveikatai. Įstatymas reglamentuoja visuomeninius 
santykius aplinkos oro apsaugos ir kokybės valdymo srityse. Nustatyti ap- 
linkos oro apsaugos prioritetai daugiausiai susiję su energijos vartojimo 
veiksmingumo didinimu, motorinių transporto priemonių sukeliamos taršos 
mažinimu ir geriausiai prieinamų gamybos būdų ir technologijų taikymu ša- 
lies ūkyje. Aplinkos oro kokybės vertinimo ir valdymo pagrindinės institu- 
cijos yra Aplinkos ministerija, Sveikatos apsaugos ministerija ir savivaldy- 
bės. Aplinkos ir sveikatos apsaugos ministrai tvirtina sąrašus teršalų, kurių 
kiekis aplinkos ore ribojamas, nustato ribines bei siektinas užterštumo ver- 
tes, leistinus nukrypimo dydžius ir pavojaus slenksčius. Be to, tvirtina sąra- 
šus zonų ir aglomeracijų, kuriose užterštumo vienu arba daugiau teršalų ly- 
gis viršija ribines užterštumo vertes. Aplinkos ministerija kartu su suintere- 
suotomis institucijomis visoje šalies teritorijoje organizuoja tyrimus, reika- 

lingus aplinkos oro kokybei vertinti, bei nustato aplinkos oro kokybės ver- 
tinimo tvarką. Savivaldybės rengia ir tvirtina programas ir numato priemo- 
nes, kurios turi būti įgyvendinamos, jeigu būtų viršijamos ribinės oro už- 
terštumo vertės arba pavojaus slenksčiai. 

Esminius aplinkos, taip pat ir oro, monitoringo reikalavimus valstybi- 
niams, savivaldybių ir ūkio subjektams nustato Lietuvos Respublikos moni- 
toringo įstatymas. 

Įgyvendinant Europos Parlamento ir Tarybos direktyvų 96/62/EB dėl 
aplinkos oro vertinimo ir valdymo, 1999/30/EB dėl sieros dioksido, azoto 
dioksido, azoto oksidų, kietųjų dalelių ir švino ribinių verčių aplinkos ore, 
2000/69/EB dėl benzeno ir anglies monoksido ribinių verčių aplinkos ore ir 
2004/107/EB dėl arseno, kadmio, gyvsidabrio, nikelio ir policiklinių aroma- 
tinių angliavandenilių aplinkos ore reikalavimus, buvo patvirtinti aplinkos 
ir sveikatos apsaugos ministrų įsakymai, nustatantys minėtų teršalų ribines 
vertes bei aplinkos oro kokybės vertinimo tvarką pagal Europos Sąjungoje 
galiojančius kriterijus ir metodus, siekiant, kad visoje teritorijoje būtų gali- 
ma patikimai ir tiksliai įvertinti aplinkos oro kokybę. Tuo tikslu buvo išskir- 
tos dvi aglomeracijos, pagal savo plotą sutampančios su Vilniaus ir Kauno 
miestų ribomis, bei viena zona, apimanti visą Lietuvos teritoriją be minėtų 
miestų. Galimai labiausiai užterštose šių aglomeracijų ir zonų teritorijose 
yra įrengti automatiniai aplinkos oro užterštumo matavimo postai, kurie tei- 
kia informaciją savivaldybėms ir duomenų valdymo centrui, kuris vertina 
aplinkos oro kokybę. 

Aplinkos oro tarša — tai vietinio ir tarptautinio pobūdžio problema, 
kurią sukelia išmetami ir pernešami teršalai, turintys neigiamą poveikį ap- 
linkai bei žmonių sveikatai. Pažemio ozonas ir smulkios kietosios dalelės 
(iki 10 pi) — tai teršalai, darantys didžiulį neigiamą poveikį žmonių sveika- 
tai. Sieros dioksidas, azoto oksidai, amoniakas ir lakieji organiniai junginiai 
daugiausiai lemia rūgštėjimą ekosistemose, kai dėl didelio šių teršalų nusė- 
dimo menksta augalija ir gyvūnija, ir eutrofikaciją, kai dėl maistingojo azo- 
to pertekliaus vandens telkiniuose mažėja biologinė įvairovė. 

Nepaisant žymaus aplinkos oro kokybės pagerėjimo Europoje, oro tar- 
ša ir toliau daro nemažą poveikį aplinkai ir žmonių sveikatai. Šeštojoje ES 
aplinkos veiksmų programoje buvo numatyta parengti teminę oro taršos 
strategiją, kurios pagrindiniai tikslai — pasiekti tokią aplinkos oro kokybę, 
kuri neleistų pasireikšti neigiamam poveikiui ir nekeltų pavojaus žmonių 
sveikatai bei aplinkai ir kurioje būtų numatyti tolesnių veiksmų prioritetai, 
patikslintos ir atnaujinamos oro kokybės normos bei išmetamų į atmosferą 
teršalų nacionaliniai limitai siekiant ilgalaikio tikslo — neviršyti kritinių ap- 
krovų ir užterštumo lygių. Siekiant įgyvendinti numatytus tikslus, siūloma 

iki 2020 metų, lyginant su 2000 metais, išmetamą sieros dioksido kiekį su- 
mažinti 82 procentais, azoto oksidų — 60 procentų, lakiųjų organinių jungi- 
nių — 51 procentu, amoniako — 27 procentais ir smulkių kietųjų dalelių (iki 
2,5 u) - 59 procentais. 

Nustatyta, kad toks sumažinimas sveikatos apsaugos srityje gali duoti 
naudos už mažiausiai 42 milijardus eurų per metus. Tai — ankstyvų mirčių, 
susirgimų mažėjimas, mažesnis hospitalizavimo atvejų skaičius, didesnis 
darbo našumas. Apskaičiuota, kad šių tikslų įgyvendinimas gali kainuoti iki 
7 milijardų eurų per metus. 


4.4, Nacionalinė išmetamų į atmosferą teršalų 
reguliavimo politika 


Lietuvos Respublikos aplinkos oro apsaugos įstatyme nurodyta, kad 
Aplinkos ministerija nustato bendrą leistiną stacionarių taršos šaltinių išski- 
riamų teršalų kiekį visoje šalies teritorijoje ir kiekvienoje apskrityje. Vado- 
vaujantis šia nuostata, buvo nustatyti ir aplinkos ministro įsakymu patvirtin- 
ti sieros dioksido, azoto oksidų, amoniako ir lakiųjų organinių junginių na- 
cionaliniai limitai, kurie negali būti viršyti 2010 metais ir kiekvienais vė- 
lesniais metais. 

Nacionaliniai teršalų limitai nustatyti siekiant apriboti į atmosferą 
išmetamų rūgštėjimą ir eutrofikaciją skatinančių teršalų ir ozono pirmtakų 
(prekursorių) kiekius, kad aplinka ir žmonių sveikata būtų apsaugota nuo 
pavojų, kuriuos sukelia nepageidaujamas rūgštėjimo, eutrofikacijos ir pa- 
žemio ozono poveikis. Šie limitai nustatyti ir taikomi visoje šalies teritorijo- 
je iš visų taršos šaltinių išmetamiems nurodytiems teršalams, kurie susidaro 
dėl žmonių veiklos, išskyrus atvejus, kai šie teršalai į atmosferą išmetami iš 
tarptautinio jūrų transporto ir orlaivių, ne pakilimo bei nusileidimo metu ša- 
lies aerouostuose. 

Įgyvendinant tarpinius aplinkosaugos tikslus siekiama pagal gali- 
mybes užtikrinti, kad, atsižvelgiant į mokslo pasiekimus ir palaipsniui ma- 
žinant į atmosferą išmetamą teršalų kiekį, per 1lgą laiką, kaip atskaitos tašką 
pasirenkant 2020 metus, susidarančios teršalų nuosėdos arba koncentracijos 
neviršytų kritinių lygių bei kritinių apkrovų, be to, veiksmingai apsaugoti 
žmones nuo pavojaus, kurį gali sukelti teršalai, esantys ore. Teritorijos, ku- 
riose viršijamos teršalų kritinės apkrovos, palyginus su 1990 metais, turi 
būti sumažintos ne mažiau kaip 50 procentų. Pažemio ozono apkrova, že- 

mesnė negu žmonių sveikatai nustatytas kritinis lygis, visoje teritorijoje, pa- 
lyginus su 1990 metais, turi būti sumažinta dviem trečdaliais. Be to, paže- 
mio ozono apkrova bet kurioje vietovėje neturi viršyti absoliučios 2,9 ppm. 
h ribos. Pažemio ozono apkrova, žemesnė negu pasėliams ir natūraliai au- 
gančiai augmenijai nustatytas kritinis lygis, palyginus su 1990 metais, ma- 
žinama dviem trečdaliais. Be to, pažemio ozono apkrova neturi viršyti abso- 
liučios 10 ppm. h ribos, išreikštos kaip 3 ppm. h dydžio kritinio lygio virši- 
jimas bet kurioje vietovėje. 

Įgyvendinant numatytus reikalavimus, būtina apskaityti teršalus, suda- 
ryti jų kitimo ateityje prognozes bei parengti taršos valdymo programą, ku- 
rioje turėtų būti pateikta informacija apie pasirinktą ir numatytą teršalų val- 
dymo politiką bei priemones, taip pat šios politikos ir priemonių poveikio 
2010 metams vertinimai. Be to, reikia numatyti svarbius reguliuojamų ter- 
šalų kiekių geografinio pasiskirstymo pokyčius. 

Siekiant reguliuoti išmetamų į atmosferą teršalų kiekius nacionaliniu 
lygiu, Lietuvos Respublikos aplinkos oro apsaugos įstatyme nustatytos 
prievolės valstybės ir savivaldybių institucijoms bei ūkinės veiklos vykdy- 
tojams. Aplinkos ministerija rengia ir tvirtina teisės aktus, nustatančius leis- 
tinos taršos normatyvus bei taršos integruotos prevencijos ir kontrolės lei- 
dimų išdavimo tvarką, nustato leidžiamus išmesti į aplinkos orą iš staciona- 
rių taršos šaltinių teršalų kiekius pagal naudojamų technologinių įrenginių 
pajėgumus ir kitas su aplinkos oro taršos reguliavimu susijusias sąlygas. 
Savivaldybės rengia, tvirtina ir įgyvendina aplinkos oro taršos mažinimo 
programas, kuriose, siekiant apsaugoti žmonių sveikatą ir aplinką esant ne- 
palankioms teršalų išsisklaidymo sąlygoms arba iškilus grėsmei, kad gali 
būti viršijamos ribinės užterštumo vertės, turi būti numatytos ir ūkinę veiklą 
ribojančios priemonės. 

Ūkinės veiklos vykdytojai, statydami naujus objektus, galimus aplin- 
kos oro taršos šaltinius arba juos rekonstruodami, privalo parinkti geriau- 
sius prieinamus gamybos būdus bei numatyti priemones aplinkos oro taršai 
mažinti. Planavimo organizatoriai ir planuojamos ūkinės veiklos užsakovai, 
rengdami ir tvirtindami teritorijų planavimo dokumentus bei planuodami 
ūkinę veiklą, privalo užtikrinti, kad nebūtų viršijamos nustatytos ribinės už- 
terštumo vertės ir pavojaus slenksčiai, taip pat nebūtų naudojamos teritori- 
jos, kuriose dėl natūralių ar dirbtinių sąlygų teršalai sunkiau išsisklaido. 
Gamintojai, importuotojai ir prekybininkai privalo užtikrinti, kad gamina- 
mo, importuojamo ir vartotojams parduodamo kuro bei degalų sudėtis ir 
kokybė atitiktų ūkio, aplinkos ir susisiekimo ministrų nustatytus sudėties ir 
kokybės reikalavimus poveikio žmogaus sveikatai ir aplinkai požiūriu, o 
vežėjai ir vartotojai turi užtikrinti, kad vežant, saugant, perkraunant kurą ir 

degalus būtų taikomos netaršios technologijos, o naudojimo metu į aplinkos 
orą būtų išmetama kiek galima mažiau teršalų. Gamintojai, vežėjai, impor- 
tuotojai ir naudotojai privalo gaminti, importuoti ir eksploatuoti tik tokius 
judžiuosius taršos šaltinius, kurie neviršytų Aplinkos ministerijos nustatytų 
leistinų taršos dydžių, o technologinę įrangą ir taršos šaltinius naudoti pagal 
technines sąlygas ir papildomas sąlygas, jeigu jas pagal savo kompetenciją 
nustatė Aplinkos ministerija arba savivaldybės, suderinusios su sąlygas pat- 
virtinusiomis valstybės institucijomis. 

Į atmosferą išmetamų teršalų išankstinis reguliavimas vykdomas Lie- 
tuvos Respublikos planuojamos ūkinės veiklos poveikio aplinkai vertinimo 
įstatymo ir poįstatyminių teisės aktų nustatyta tvarka. Teisės aktais regla- 
mentuojama ir esama ūkinė veikla, susijusi su teršalų išmetimu į atmosferą. 
Vykdomos ūkinės veiklos poveikio aplinkos oro vertinimo reikalavimai ap- 
ima stacionarių aplinkos oro taršos šaltinių ir iš jų išmetamų teršalų inven- 
torizavimą, aplinkos oro užterštumo lygių nustatymą įmonės poveikio z0- 
noje, aplinkos oro taršos prevencijos ir mažinimo priemones, taip pat prie- 
mones, kurių reikia imtis esant nepalankioms teršalų išsisklaidymo sąly- 
goms, siekiant sumažinti į aplinkos orą išmetamą teršalų kiekį, išvengti ri- 
binių ar kitų nustatytų užterštumo verčių viršijimo bei sušvelninti aplinkai 
daromą neigiamą poveikį. 


4.5. Jungtinių Tautų bendroji klimato kaitos konvencija 
ir Kioto protokolas 


Pasaulio mokslininkai dar aštuntajame XX amžiaus dešimtmetyje pa- 
teikė įrodymų, kad dėl žmogaus ūkinės (antropogeninės) veiklos mūsų pla- 
netos klimatas pradėjo sparčiai keistis. Būtent tada mokslininkai atkreipė 
politikų dėmesį į žmonijos veiklos daromą įtaką pasaulinei klimato kaitai. 
Politikai buvo perspėti, kad artimiausių metu sulauksime neįmanomų nu- 
matyti ir labai grėsmingų padarinių planetos ekosistemoms, jeigu žymiai 
nesumažės į atmosferą išmetamų šiltnamio dujų kiekis. 

Jei nebus imtasi veiksmų, kai kurie mokslininkai perspėja, kad iki 2100 
metų vidutinė temperatūra gali padidėti 1,8—4,0 *C, o jūros lygis gali pakilti 
88 cm, palyginus su 1990 metais. Neigiama įtaka ekosistemoms, ekonomi- 
kai bei socialinei aplinkai būtų milžiniška. Pirmasis žymus įvykis plėtojant 
tarptautinę klimato kaitos politiką įvyko 1992 metais, kada Niujorke buvo 
pruimta Jungtinių Tautų bendroji klimato kaitos konvencija (JTBKKK). 

Pagrindinis Jungtinių Tautų bendrosios klimato kaitos konvencijos 
tikslas — šiltnamio dujų koncentraciją stabilizuoti atmosferoje tokiu lygiu, 
kad pavojingas antropogeninis poveikis netrikdytų klimato sistemos. 
JTBKKK buvo pasirašyta Jungtinių Tautų aplinkos apsaugos ir plėtros kon- 
ferencijoje Rio de Žaneire 1992 metais. Ją jau ratifikavo per 180 šalių. 
Konvencija įsigaliojo 1995 metų pradžioje. Lietuvos Respublikos Seimas 
konvenciją ratifikavo 1995 m. vasario 23 d. Aukščiausias konvencijos or- 
ganas yra šalių konferencija. Šalių konferencija vienija visas konvenciją ra- 
tifikavusias valstybes ir organizuojama kasmet. Pirmasis konferencijos po- 
sėdis buvo surengtas Berlyne 1995 metais ir toliau kiekvienais metais buvo 
organizuojamas įvairiose pasaulio šalyse (Šveicarijoje, Japonijoje, Argenti- 
noje, Vokietijoje, Indijoje, Maroke ir kt.). Šalių konferencijos paskirtis yra 
skatinti ir aptarti konvencijos įgyvendinimą atsižvelgiant į naujausius moks- 
lo pasiekimus ir nacionalinių klimato kaitos programų veiksmingumą, pe- 
ržiūrėti prisiimtus įsipareigojimus. 

Baiminantis, kad Bendrosios klimato kaitos konvencijos nuostatos ne- 
liktų vien deklaracija, 1997 metais konferencijoje Japonijos Kioto mieste 
buvo pasirašytas protokolas, kuriame nurodyti konkretūs valstybių įsiparei- 
gojimai ir šiltnamio dujų mažinimo mechanizmai. Protokolu buvo nutarta 
2008-2012 metais išmetamą į atmosferą šiltnamio dujų kiekį pasaulyje su- 
mažinti 5 procentais, lyginant su 1990 metais, kurie pasirinkti kaip baziniai. 
Be to, buvo nustatytos konkrečios užduotys atskiroms šalims. Lietuvai, kaip 
ir daugeliui kitų valstybių, buvo nustatyta užduotis minėtu laikotarpiu 8 
procentais sumažinti išmetamų į atmosferą šiltnamio dujų kiekį. Kioto pro- 
tokolu reguliuojamos šiltnamio dujos — anglies dioksidas (CO>), metanas 
(CH4), azoto suboksidas (N>0), hidrofluoroangliavandeniliai (HFC), pe- 
rfluorangliavandeniliai (PFC,) 1r sieros heksafluoridas (SF;). 

Lietuvos Respublikos Seimas ratifikavo Kioto protokolą 2002 m. lapk- 
ričio 19 d. Kioto protokole numatyti trys rinkos sąlygomis veikiantys me- 
chanizmai, padėsiantys įvykdyti įsipareigojimus ir sumažinti šiltnamio dujų 
kiekį: 1) prekyba šiltnamio dujomis; 2) bendras įgyvendinimas; 3) švarios 
plėtros mechanizmas. Šių mechanizmų tikslas — kiek galima padidinti kli- 
mato kaitos pasekmių švelninimo ekonominį paveikumą, įgalinant šalis ieš- 
koti galimybių mažinti išmetamų teršalų kiekius ne tik šalies viduje, bet ir 
kitose šalyse. 


Prekybos šiltnamio dujomis mechanizmas 


Prekybos mechanizmo esmė yra tai, kad šiltnamio dujų sumažinimo 
kaina skirtingose įmonėse, naudojančiose skirtingas technologijas, žaliavas, 

kurą, yra skirtinga, todėl kai kurioms įmonėms ar šalims yra pigiau vykdyti 
savo Įsipareigojimus ne patiems investuojant į šiltnamio dujų išmetimą ma- 
žinančias priemones, bet nusiperkant šiltnamio dujų kvotas iš kitos įmonės 
arba šalies. Įmonės, parduodančios savo kvotas, savo ruožtu gauna papil- 
domų lėšų projektams, mažinantiems į atmosferą išmetamų šiltnamio dujų 
kiekį, įgyvendinti. Prekyba šiltnamio dujomis nukreipia lėšas ten, kur jos 
yra panaudojamos veiksmingiausiai. 

2003 metais Europos Parlamentas ir Taryba priėmė direktyvą 
2003/37/EB dėl prekybos šiltnamio efektą sukeliančių dujų apyvartiniais 
taršos leidimais sistemos Bendrijoje. Direktyva nustato prekybos šiltnamio 
efektą sukeliančių dujų apyvartiniais taršos leidimais sistemą energijos ga- 
mybos ir transformavimo, juodųjų metalų gamybos ir apdirbimo, minerali- 
nių medžiagų apdirbimo bei celiuliozės ir popieriaus gamybos veiklose. 
Šioje direktyvoje smulkiai aprašyti klausimai, susiję su leidimų ir kvotų pa- 
skirstymu, kuris vykdomas pagal patvirtintą apyvartinių taršos leidimų pa- 
skirstymo planą 2005-2007 metams. 

Prekybos apyvartinės taršos leidimais principai įgyvendinami nuo 
2005 metų ir padidėjusioje ES įtrauks tūkstančius daug energijos sunaudo- 
jančių įrenginių turinčių įmonių (plieno liejyklos, elektros jėgainės, naftos 
perdirbimo įmonės, popieriaus ir celiuliozės, stiklo, cemento gamyklos ir t. 
t). Tai leis ES 35 procentais sumažinti išlaidas siekiant įvykdyti Kioto pro- 
tokolo įsipareigojimus. Taip šis mechanizmas paskatins investicijas į nau- 
joves ir švarių technologijų diegimą. Tie, kurie sugebės gaminti mažiau ter- 
šdami, laimės finansiškai, kadangi galės parduoti savo nepanaudotus leidi- 
mus ir kompensuos savo išlaidas investicijoms, o gamybos išlaidos bus ma- 
žesnės. Tai padidins jų konkurencingumą rinkoje. Vartotojai ilgainiui pra- 
dės pageidauti „švariai“ pagamintų prekių, tai skatins bendroves gaminti 
švariau ir ekonomiškiau. Nuo 2008 metų valstybės narės galės išplėsti šią 
sistemą ir taikyti ją kitoms šiltnamio dujoms, tokioms kaip metanas, azoto 
suboksidas ir fluorintos dujos. 


Bendro įgyvendinimo mechanizmas 


Bendro įgyvendinimo (BĮ) mechanizmo esmė yra ta, kad bet kurioje 
į Jungtinių Tautų bendrosios klimato kaitos konvencijos 1 priedą įrašytoje 
šalyje, tarp kurių yra ir Lietuva (vadinamojoje priimančioje šalyje), gali bū- 
ti vykdomi projektai, finansuojami kitos į tą patį konvencijos priedą įrašy- 
tos šalies (vadinamosios investuojančios šalies), todėl priimančioje šalyje 
sumažinamas iš antropogeninių taršos šaltinių išmetamas šiltnamio dujų 

kiekis arba padidinamas jų pašalinimas (sugėrimas) iš atmosferos. Investuo- 
jančios šalys, vykdydamos savo funkcijas įgyvendinant šį mechanizmą, gali 
finansuoti šių projektų vykdymą, gali tiekti įrengimus, perduoti technologi- 
jas ir kita. 

Kodėl kai kurios šalys nori būti investuojančiomis šalimis? 

Pagal tarptautinių susitarimų nuostatas, bendrai įgyvendinant projek- 
tus, priimančioje šalyje ne tik mažinamas šiltnamio dujų kiekis, bet ir suda- 
romos sąlygos sukurti bei per prekybos šiltnamio dujų apyvartiniais taršos 
leidimais sistemą perduoti investuojančiajai šaliai vadinamuosius šiltnamio 
dujų mažinimo vienetus. Bendrai įgyvendinant projektus, gaunamas šiltna- 
mio dujų mažinimo vienetų kiekis atitinka dėl šių projektų vykdymo suma- 
žėjusį šiltnamio dujų kiekį. Investuojančioji šalis pagal iki bendro projekto 
įgyvendinimo pradžios jos pasirašytą susitarimą su tuo priimančios šalies 
veiklos vykdytoju, kurio valdomame ūkinės veiklos objekte bus įgyvendi- 
namas projektas, turi teisę įsigyti visą sumažintą šiltnamio dujų kiekį arba 
jo dalį. Tarptautiniais susitarimais nustatyta, kad 2000 metais ir vėliau šaly- 
se tokiu principu pradėti vykdyti šiltnamio dujų kiekį mažinantys projektai 
jau gali būti laikomi bendrai įgyvendinamais projektais, tačiau jų sukurti 
šiltnamio dujų mažinimo vienetai investuojančiosioms šalims galės būti pe- 
rduoti tik pirmuoju Kioto protokolo įsipareigojimų laikotarpiu, t. y. 2008— 
2012 metais. Iki 2008 metų priimančios šalys gali sukaupti šiltnamio dujų 
mažinimo vienetus siekdamos juos palankiomis sąlygomis perduoti kitoms 
to pageidaujančioms šalims kitame Kioto protokolu nustatytu įsipareigoji- 
mų laikotarpiu, t. y. po 2012 metų. 

Kam investuojančioms šalims reikalingi šiltnamio dujų mažinimo vie- 
netai? 

Investuojančios šalys, iš priimančių šalių įsigydamos šiltnamio dujų 
mažinimo vienetus, gali palengvinti joms įvykdyti Kioto protokolu nustaty- 
tų šiltnamio dujų sumažinimo įsipareigojimus, nes Kioto protokole kiekvie- 
nai šaliai yra nustatyta, kokį šiltnamio dujų kiekį ji turi sumažinti per pir- 
mąjį Kioto protokolo įsipareigojimų laikotarpį, palyginus su 1990 metais. 
Kitaip tariant, kiekviena šalis turi tam laikotarpiui nustatytą normą, kurios 
2008-2012 metų laikotarpiu negalės viršyti. Įgyvendinus bendrą projektą ir 
nepriklausomiems ekspertams oficialiai nustačius priimančiosios šalies su- 
mažintą šiltnamio dujų kiekį, jį atitinkantį šiltnamio dujų mažinimo vienetų 
kiekį arba jo dalį gali įsigyti investuojančioji šalis ir tokiu pat kiekiu pasidi- 
dinti Kioto protokolu jai nustatytą normą, t. y. savo šalyje 2008-2012 me- 
tais ji galės išmesti didesnį šiltnamio dujų kiekį. 

Kodėl investuojančios šalys negali mažinti išmetamo šiltnamio dujų 
kiekio savo viduje? 

Neigiamas klimato kaitos poveikis yra pasaulinio pobūdžio, t. y. nepri- 
klauso nuo teritorijos, kurioje išmetamos į atmosferą šiltnamio dujos, o pri- 
klauso tik nuo šių dujų kiekio, todėl kiekviena šalis, turėdama jau minėtą jai 
nustatytą normą ir įteisintas galimybes tą normą pasididinti, priima spren- 
dimus, kokiu būdu įvykdyti Kioto protokole nustatytus reikalavimus: ar sa- 
vo įmonėse diegti efektyvias, tačiau brangiai kainuojančias išmetamą šilt- 
namio dujų kiekį mažinančias priemones, arba didinti šių dujų pašalinimą 
(sugėrimą) iš atmosferos, ar ekonomiškai naudingiau yra investuoti į ben- 
drai įgyvendinamus projektus ir iš šiuos projektus priimančių šalių įsigyti 
šiltnamio dujų mažinimo vienetų. 


Svarios plėtros mechanizmas 


Švarios plėtros mechanizmo esmė yra ta, kad išsivysčiusios šalys in- 
vestuoja į atmosferą išmetamų šiltnamio dujų kiekio mažinimo projektus 
besivystančiose šalyse, siekdamos įsigyti šiltnamio dujų mažinimo vienetų, 
sukauptų įgyvendinus šiuos projektus. Dažniausiai tai — projektai, susiję su 
atsinaujinančių energijos išteklių panaudojimu, naujausių technologijų pe- 
rdavimu, bei projektai, susiję su atogrąžų miškų atkūrimu, t. y. šiltnamio 
dujų absorbentų plėtra. 


4.6. Planuojama Europos Sąjungos klimato kaitos 
politika po 2012 metų 


ES yra klimato kaitos problemų sprendimo lyderė, ypač nustatant toli- 
mesnę politiką (po 2012 metų). ES pažymi, kad klimato kaita yra viena iš 
esminių amžiaus problemų, norint pasiekti Jungtinių Tautų bendrosios kli- 
mato kaitos konvencijos užsibrėžtus tikslus, bendra pasaulinė metinė tem- 
peratūra neturi padidėti daugiau kaip 2 “C. Pagal dabartines mokslines ži- 
nias, net ir stabilizavus CO; koncentraciją žemiau 550 ppm, ji gali sukelti 
didesnį negu 2 *C atšilimą. Norint pasiekti, kad nebūtų nepageidaujamo pa- 
saulinės temperatūros padidėjimo, iki 2050 metų reikės sumažinti išmetamų 
šiltnamio dujų kiekį iki 50 procentų, palyginus su 1990 metais. 

ES pabrėžia, kad klimato kaita yra pasaulinė problema, todėl jau dabar 
būtina pradėti svarstyti šios srities politiką po 2012 metų, ir tikisi atviro dia- 
logo su kitomis Jungtinių Tautų bendrosios klimato kaitos konvencijos ša- 

limis. ES pripažįsta, kad ilgalaikių tikslų klimato kaitos srityje nustatymas 
pasauliniu mastu reikalingas ir verslo bendruomenei, ir visuomenei, todėl 
pažymi, kad išsivysčiusios šalys turėtų sumažinti šiltnamio dujų kiekį iki 
2050 metų 60-80 procentais, palyginus su 1990 metais. 

Rengiamuose strateginiuose dokumentuose pabrėžiama, kad, norint pa- 
siekti numatytus tikslus, būtina atsižvelgti į skirtingas dalyvaujančių šalių 
galimybes. Išsivysčiusios šalys turi ir toliau pirmauti mažinant išmetamą į 
atmosferą šiltnamio dujų kiekį. ES skatina šalis ieškoti naujų būdų diferen- 
cijuoti įsipareigojimus didinant kiekvienos šalies įnašą sprendžiant klimato 
kaitos problemas. Toks požiūris turėtų papildomą teigiamą poveikį siekiant 
kitų darnaus vystymosi tikslų — technologijų perdavimo, oro taršos mažini- 
mo ir kt. 

ES patvirtina palaikanti tolesnį Jungtinių Tautų bendrosios klimato kai- 
tos konvencijos ir Kioto protokolo principų įgyvendinimą ir pabrėžia disku- 
sijos apie ateities klimato kaitos politiką su kitomis šalimis svarbą, preky- 
bos šiltnamio dujomis, kitų veiksmingų emisijos mažinimo priemonių svar- 
bą po 2012 metų, pažymi, kad būtina vystyti mažai šiltnamio dujų išskirian- 
tį ūkį bei pabrėžia poreikį įvesti energijos efektyvumo standartus, poreikį 
žymiai padidinti investicijas mažai šiltnamio dujų išmetančių technologijų 
tyrimams. 

ES pabrėžia, kad šiltnamio dujų emisijos mažinimas yra pagrindinė 
klimato kaitos politikos priemonė, o prisitaikymas yra neišvengiama sudė- 
tinė šios politikos dalis. Šalys turi pasirengti neišvengiamiems neigiamiems 
klimato kaitos padariniams. Nusprendus šiltnamio dujų kiekio mažinimą 
atidėti, padidės prisitaikymo poreikis, arba jis taps visai neįmanomas. Būti- 
na įtraukti klimato kaitos riziką į besivystančių šalių skurdo mažinimo stra- 
tegijas bei glaudžiai bendradarbiauti tarptautiniu mastu. 

ES pabrėžia, kad klimato kaitos problemų sprendimas kainuoja, tačiau 
jis padeda įgyvendinti Lisabonos strategijos ekonominio vystymo tikslus, 
darnaus vystymosi principus. 


4.7. Atsinaujinančių energijos išteklių naudojimas — 
klimato kaitos ir taršos mažinimo problemų 
sprendimas 


Šiuo metu didžioji energijos dalis pasaulyje pagaminama tokiomis te- 
chnologijomis ir suvartojama tokiais būdais, kurie netolimoje ateityje nebus 
toleruotini poveikio aplinkai vertinimo požiūriu. Dar labiau padidėjus ener- 

gijos poreikiams, bus nebeįmanoma pasikliauti dabartiniu metu naudoja- 
momis technologijomis bei iškastiniais energijos ištekliais. Cheminių terša- 
lų ir šiltnamio dujų išmetimo į atmosferą kontrolė ateityje turės būti pagris- 
ta efektyvia energijos gamyba, tiekimu, paskirstymu ir vartojimu bei didė- 
jančiu poreikiu naudoti aplinkosauginių požiūriu saugias energijos siste- 
mas ir ypač skatinti atsinaujinančių energijos šaltinių naudojimą. Visi 
energijos šaltiniai privalės būti naudojami atsižvelgiant į jų galimą poveikį 
aplinkai bei žmonių sveikatai. Bus itin stengiamasi pašalinti tai, kas trukdo 
plėtoti aplinkosaugos požiūriu pagrįstas energijos tiekimo sistemas, kurios 
skatintų darnų vystymąsi. Pagrindinis tikslas — sumažinti nepalankų energe- 
tikos pramonės poveikį aplinkai skatinant tokią politiką ir programas, ku- 
rios pagerintų aplinkosaugos ir sąnaudų požiūriu energijos sistemų, ypač at- 
sinaujinančių, plėtojimą diegiant mažiau taršią ir veiksmingesnę energijos 
gamybą, tiekimą, paskirstymą ir vartojimą. Tuo tikslu būtina plėtoti eko- 
nominiu požiūriu veiksmingus ir aplinkosauginiu požiūriu pagrįstus energi- 
jos šaltinius, kurie galėtų tenkinti didėjantį energijos poreikį, šalyje skatinti 
tinkamas metodologijas, leidžiančias priimti energetikos, aplinkosaugos ir 
ekonominiu požiūriu suderintus politinius sprendimus darnaus vystymosi 
srityje, inter alia, atliekant poveikio aplinkai vertinimą. Būtina skatinti ge- 
resnių energiją tausojančių technologijų tyrimus, plėtojimą ir naudojimą 
daugiausia dėmesio kreipiant į energijos sistemų atnaujinimą ir moderniza- 
vimą, prireikus įvertinti dabartinio energijos tiekimo sistemas siekiant nu- 
statyti, kaip galima būtų ekonomiškai veiksmingiau panaudoti aplinkosau- 
gos požiūriu patikimas energijos sistemas, įskaitant ir naujus bei atsinauji- 
nančius energijos šaltinius, atsižvelgiant į šalies socialinius, fizinius, eko- 
nominius ir politinius ypatumus. Reikia derinti energetikos planus regioni- 
niu bei tarpregioniniu lygiu ir išanalizuoti aplinkosauginiu požiūriu tinkamo 
efektyvios energijos paskirstymo iš naujų ir atsinaujinančių energijos šalti- 
nių galimybes; remiantis nacionaliniais socialinės ir ekonominės plėtros ir 
aplinkos apsaugos prioritetais, skatinti energijos sąnaudų efektyvumą didi- 
nančią strategiją bei programas. Būtina didinti galimybes, tinkamas planuoti 
ir diegti valdymo programas naujų ir atsinaujinančių energijos šaltinių plėt- 
ros, naudojimo ir skatinimo srityse, bei valstybės mastu diegti tinkamas 
energijos efektyvumo ir išmetamų teršalų normas, kurios leistų plėtoti nei- 
giamą poveikį aplinkai mažinančias technologijas. 

Lietuva yra iškastinio kuro importuotoja. Nelaukiant ekonomikos pa- 
žangos, kol bus galima daugiau investuoti į energijos vartojimo efektyvu- 
mą, reikia plėtoti biokuro gamybą ir naudojimą. Esamų biokuro išteklių 
panaudojimas leistų sumažinti energijos išteklių importo išlaidas, pagerinti 
šalies prekybos balansą, stiprinti energetinę šalies nepriklausomybę. Pasta- 

raisiais metais intensyviai vykdomas vienos iš biokuro rūšių — medienos ir 
jos atliekų — panaudojimas diegiant tokiam kurui pritaikytus šilumos gamy- 
bos įrenginius. Tai leidžia sumažinti į atmosferą išskiriamą sieros, sunkiųjų 
metalų ir šiltnamio dujų kiekį ir taip spręsti darnaus vystymosi klausimus. 

Siekiant atmosferos taršos mažinimo tikslų, būtina spręsti uždavinius, 
susijusius su energijos vartojimo efektyvumo didinimu ir visokeriopai ska- 
tinti vietinių atsinaujinančių energijos išteklių panaudojimą. Siekiant įgy- 
vendinti tarptautinius įsipareigojimus numatyta: 


1) 
2) 


3) 


4) 


3) 


6) 


7) 


8) 


9) 


iki 2010 metų sumažinti šiltnamio dujų emisiją 8 procentais, lygi- 
nant su 1990 metais; 

išmetamą į atmosferą sieros dvideginio kiekį sumažinti iki aplinkai 
ir jautriausioms ekosistemoms nepavojingų lygių; 

ekonominių, teisinių ir organizacinių priemonių pagalba skatinti 
medienos, miško ir žemės ūkio bei buitinių atliekų ir kitų vietinių 
kuro rūšių vartojimą; 

pasiekti, kad energija, gaminama iš vietinių, atsinaujinančių energi- 
jos išteklių, iki 2010 metų sudarytų dalį, reikalaujamą ES direkty- 
vų; 

skatinti bei orientuoti žemės ir miško ūkį auginti žaliavas energeti- 
nių išteklių gamybai; 

naujai statomuose ir rekonstruojamuose nedideliuose, vietinės 
reikšmės energetiniuose objektuose privaloma tvarka naudoti vieti- 
nius energetinius išteklius; 

plėtojant vietinių atsinaujinančių energijos išteklių vartojimą, nau- 
dotis užsienio investuotojų finansuotuose demonstraciniuose pro- 
jektuose sukaupta ir apibendrinta patirtimi; 

sukurti ir plėtoti biokuro pramonę, parengti nacionalinę biokuro 
gamybos ir vartojimo programą; 

parengti biodegalų gamybos, kokybės užtikrinimo ir realizavimo 
veiksmų planą; 


10) sukurti teisinę ir normatyvinę bazę skatinti alternatyvių ir atsinau- 


jinančių energijos išteklių naudojimą. 

Kontroliniai klausimai 


1. Kokios problemos nagrinėjamos Tolimųjų tarpvalstybinių oro teršalų 
pernašų konvencijoje? 

2. Ką žinote apie eutrofikaciją? 

3. Kas reglamentuoja aplinkos oro kokybę? 

4. Ką žinote apie Jungtinių Tautų bendrąją klimato kaitos konvenciją ir 
Kioto protokolą? 

5. Kokius žinote šiltnamio dujų kiekio mažinimo mechanizmus? 


5. 


VANDENS APSAUGA 

5.1. Vandens apsaugos problemos 


Visos gyvosios gamtos, taip pat ir žmonijos, egzistavimo pagrindas yra 
vanduo. Jis sudaro apie 70 procentų gyvųjų organizmų svorio, yra visų 
svarbių biologinių procesų terpė. Vanduo yra daugelio gamybos procesų 
sudedamoji dalis bei verslo veiklos sričių objektas. Vanduo vis intensyviau 
naudojamas įvairiuose energetikos, chemijos pramonės, žemės ūkio techno- 
loginiuose procesuose, todėl nutekamieji vandenys iš pramonės įmonių ir 
žemės ūkio gamybinių įrengimų labiausiai užteršia upių, ežerų, jūrų vande- 
nį kenksmingomis medžiagomis, ardančiomis natūralų biologinį ciklą bei 
natūralią organizmų aplinką, kenkia žmonių sveikatai ir kelia pavojų gyvy- 
bei. Nesaikingai naudojami pesticidai užteršė upes, ežerus, pradėjo sekti 
požeminio vandens — pagrindinio geriamojo vandens šaltinio — atsargos, 
ežeruose ir jūrose prasidėjo eutrofikacija. 

Įkurtos Jungtinės Tautos nedelsdamos atkreipė dėmesį į jūrų ir vande- 
nynų taršą. 1954 metais buvo pasirašyta tarptautinė konvencija dėl jūros 
teršimo nafta prevencijos. Didėjant vandens taršai, 1958 metais buvo įkurta 
Tarptautinė jūrų organizacija, kuruojanti per keturiasdešimt susijusių su jū- 
rų tarša konvencijų, kurios skirstomos į tris pagrindines grupes: 1) susiju- 
sios su jūrų sauga konvencijos; 2) su jūrų taršos prevencija susijusios kon- 
vencijos; 3) su atsakomybe ir kompensavimu, ypač už taršos padarytą žalą, 
susijusios konvencijos. 

Mūsų nagrinėjamai temai svarbios 1973-1978 metų Marpol konven- 
cija, kuri atspindėjo didėjantį pasaulinio pramonės augimo poveikį aplinkai, 
1982 m. gruodžio 10 d. Jungtinių Tautų jūrų teisės konvencija 
(UNCLOS), kuri nustatė, kad jūrų ir vandenynų problemos yra tarpusavyje 
glaudžiai susijusios, todėl turi būti nagrinėjamos kaip visuma, 1974 metų 
(atnaujinta 1992 metais) Jungtinių Tautų konvencija dėl Baltijos jūros 
zonos jūrinės aplinkos apsaugos — iš miestų, žemės ūkio rajonų, pramonės 
įmonių upėmis kasmet į jūrą patenka apie 100 tūkstančių tonų įvairių terša- 
lų, Jungtinių Tautų tarpvalstybinių vandentakių ir tarptautinių ežerų 
apsaugos ir naudojimo konvencija dėl upių ir ežerų apsaugos, priimta 
1992 metais, - daugumos didesnių upių baseinai yra tarptautiniai. 

Visame pasaulyje ieškoma veiksmingų priemonių, galinčių sustabdyti 
vandens taršą, vietovių virtimo dykumomis reiškinius, siekiama išmokyti 
visuomenę racionaliau naudoti vandens išteklius. Be to, siekiama padėti 

žmonėms, kuriems neužtenka vandens išteklių jų reikmėms patenkinti ir 
taip gerinti jų gyvenimo sąlygas. Iki šiol nė viena pasaulio valstybė arba 
valstybių sąjunga negali pasigirti sukūrusi tobulą sistemą, sugebančią įgy- 
vendinti visus tarptautiniuose dokumentuose iškeltus tikslus. 


5.2. Europos Sąjungos vandens išteklių naudojimo 
ir apsaugos politika 


Sparčiai didėjant gyventojų poreikiams ir vis intensyviau naudojant 
gamtos išteklius, vystantis pramonei, kuri yra susijusi su aplinkos tarša, rei- 
kėjo imtis tam tikrų priemonių, kurios padėtų gerinti aplinkos būklę ir 
spręsti taršos problemas. Anglija buvo pirmoji EB šalis, kuri pajuto pramo- 
nės įtaką vandens kokybei ir 1970 metais pradėjo rūpintis savo įstatymais, 
susijusiais su vandens apsauga. Vandens sektorius yra ir vienas iš pirmųjų 
aplinkos sektorių, kuriam nustatyti ES reikalavimai. Vandens sektorių šiuo 
metu reglamentuoja daugiau kaip 25 direktyvos ir sprendimai. 

1973 metais priimtoje Aplinkos programoje vandens problema jau bu- 
vo įvardinta siekiant sustabdyti taršą, bet tai buvo tik pati politikos pradžia. 
Vandens apsauga rimčiau buvo pradėta rūpintis nuo aštuntojo dešimtmečio, 
kai Europos Komisija ėmė kurti vandens politikos pagrindus. Tai — vienas 
iš pirmųjų aplinkos sektorių ES, kuris buvo reglamentuotas ir kuriam buvo 
skirta daug dėmesio. Vandensaugai buvo suteikta pirmenybė ir todėl, kad 
hidrosferos tarša, palyginus su atmosferos arba litosferos, yra akivaizdesnė. 
Europos Komisijos duomenimis, 20 procentų visų paviršinių ES šalių van- 
denų yra labai užteršti, 60 procentų Europos miestų viršija savo požeminio 
vandens išteklių naudojimo ribą, o tai labai kenkia jų kokybei, nuolat didėja 
drėkinamų žemių plotai Pietų Europoje (20 procentų per 20 metų!) ir kt. 

Dėl daugelio priežasčių vandensauga iki 1990 metų nebuvo pakanka- 
mai efektyvi. Siekiant padidinti politikos veiksmingumą, visa vandens sek- 
toriaus teisinė sistema buvo dažnai svarstoma ir nuolat tobulinama. Pagal 
ES aplinkos politikos principus vandens ištekliai skirstomi į šias keturias 
grupes: gėlas, jūrų, požeminis ir paviršinis vanduo. Kiekvieną šią grupę 
reglamentuoja skirtingos direktyvos. 

Galima išskirti tris ES vandens politikos proceso raidos etapus: 

Pirmasis raidos etapas (1975-1980) — pirmenybė teikiama žmogaus 
sveikatai. 


"EK ataskaita, 2002. 

1. Aplinkos kokybės standartus nustatančios direktyvos: Paviršinio 
vandens direktyva (75/440/EEC); Gėlavandenių žuvų direktyva (78/659/ 
EEC); Maudyklų direktyva (76/160/EEC); Geriamo vandens direktyva 
(šiuo metu 98/83/EC). 

2. Emisijų ribines vertes nustatančios direktyvos: Pavojingų medžiagų 
direktyva (76/464/EEC); Požeminio vandens direktyva (80/68/EEC). 

Antrasis raidos etapas (1988-1996) - didžiausias dėmesys teikiamas 
teršalams mažinti ir riboti. Etapo direktyvos: Miestų nuotekų valymo direk- 
tyva (91/271/EEC); Nitratų direktyva (91/676/EEC); dukterinės pavojingų 
medžiagų direktyvos (82/176/EEC; 83/513/EEC;84/156/EEC; 84/491/EEC; 
86/280/EEC; 88/347/EEC; 90/415/EEC). 

Trečiasis raidos etapas (nuo 2000 metų iki dabar) - g/obaliniai spren- 
dimai. Etapo direktyva — Bendroji vandens politikos direktyva (2000/60/ 
EB). 

Po 2000 metų Europos Komisija yra pasiūliusi dvi naujas direktyvas: 
2004 m. rugsėjo 19 d. pasiūlė direktyvą dėl gruntinio vandens taršos suma- 
žinimo, kuria siekiama užtikrinti gruntinio vandens kokybės stebėjimą bei 
vertinimą bei taršos priežasčių panaikinimą; 2005 m. rugsėjo 15 d. buvo pa- 
siūlyta Potvynių direktyva, kuria būtų remiamasi kovojant su potvyniais, 
ieškant veiksmingų priemonių jų išvengti bei likviduoti esamus neigiamus 
potvynių padarinius. Pirmajame raidos etape priimtos direktyvos nustatė 
aplinkos kokybės standartus taršos veikiamo vandens telkinio kokybei regu- 
liuoti arba emisijų ribines vertes į vandens telkinius leidžiamų teršalų apri- 
bojimui atitinkamose vandens naudojimo srityse. Pirmosios Europos Tary- 
bos direktyvos dėl paviršinio vandens, skirto tiekti geriamąjį vandenį, ko- 
kybės valstybėse narėse reikalavimų (75/440/EEB) priėmimas buvo grin- 
džiamas vis didėjančiu geriamojo vandens poreikiu, žmonių sveikatos ap- 
saugos užtikrinimo būtinybe bei rinkos iškraipymų pašalinimo tikslais, nes 
kokybės reikalavimų pažeidimai valstybėse narėse gali sudaryti nevienodas 
konkurencines sąlygas ir taip tiesiogiai paveikti bendrosios rinkos funkcio- 
navimą. Direktyvos tikslas — užtikrinti aplinkos apsaugą bei gerinti žmonių 
gyvenimo kokybę. Be to, direktyva nustatė tokius kokybės reikalavimus, 
kuriuos turi atitikti paviršinis gėlas vanduo, naudojamas maistui gaminti. 
Direktyva Lietuvai nėra svarbi, nes mes turime pakankamai požeminio ge- 
riamojo vandens išteklių. Kitos direktyvos, priimtos šiame raidos etape, bu- 
vo: direktyva dėl maudyklių vandens kokybės (76/160/EEB), skirta kokybei 
gėlo ir jūros vandenų, kuriuose maudosi daug žmonių (fizikiniai, cheminiai, 
mikrobiologinius rodikliai). 

Direktyva dėl tam tikrų į Bendrijos vandenis išmetamų pavojingų me- 
džiagų sukeltos taršos (76/464/EEB) įpareigojo valstybes nares imtis prie- 

monių apsaugoti savo vandenis nuo kai kurių kenksmingų medžiagų pate- 
kimo; direktyvoje dėl gėlavandenėms žuvims skirtų vandenų kokybės 
(78/659/EEB) pabrėžiama būtinybė tiek ekologiniu, tiek ūkiniu požiūriu už- 
tikrinti pakankamą žuvų skaičių bei žuvų rūšių išlikimą. Direktyva reikalau- 
ja, kad valstybės narės nustatytų gėlo vandens telkinius, kuriems reikalinga 
apsauga, kad būtų palaikomos žuvims palankios sąlygos: „lašišinius“ van- 
dens telkinius, kuriuose turi būti užtikrinta vandens kokybė, tinkanti šioms 
žuvų rūšims: lašišoms, upėtakiams, kiršliams ir kitoms, bei „karpinius“ 
vandens telkinius tokioms žuvų rūšims: karpiams, lydekoms, ešeriams, un- 
guriams ir kitiems; direktyva dėl jūrų moliuskams skirtų vandenų kokybės 
(79/923/EEB), skirta gerinti vandenų, kuriuose auginami moliuskai, koky- 
bei. Ji nesvarbi šalims prie Baltijos jūros, nes čia neauginami moliuskai, 
skirti maistui; direktyva dėl požeminio vandens apsaugos nuo tam tikrų pa- 
vojingų medžiagų sukeliamos taršos (30/68/EEB) siekiama užtikrinti po- 
žeminio vandens apsaugą nuo užteršimo, visų pirma kai kuriomis toksiš- 
komis, tvariomis ir biologiškai besikaupiančiomis medžiagomis; direktyva 
dėl žmonėms vartoti skirto vandens kokybės (80/778/EEB) siekiama apsau- 
goti žmonių sveikatą nuo žalingo poveikio viešai tiekiant nepakankamos 
kokybės bei nepakankamo švarumo geriamąjį vandenį. Joje išdėstyti mik- 
robiologiniai, cheminiai ir kai kurie fizikiniai reikalavimai tiekiamam van- 
deniui, monitoringui ir tyrimo metodams, pateikiamos rekomenduojamos 
vertės kai kuriems rodikliams, neturintiems neigiamo poveikio Žmonių 
sveikatai (geležies, mangano junginių koncentracijoms, spalvai ir kt.). Ant- 
rojo raidos etapo pradžia sutampa su 1988 metais Frankfurte įvykusiu ES 
šalių narių ministrų, atsakingų už vandens apsaugą, seminarų. Seminare bu- 
vo aptarti ES galiojantys vandens apsaugą reglamentuojantys teisės aktai 
bei nustatyti didžiausi jų trūkumai. Pastebėta, kad pirmajame etape priimtos 
direktyvos nepakankamai apsaugo vandens aplinką: kai kurie taršos šalti- 
niai net nepateko į įstatymdavystės akiratį. Vienas iš didžiausių vandens 
taršos šaltinių — blogai išvalytos miestų nuotekos. Vienoje valstybėje blogai 
išvalytos nuotekos dažniausiai teršia ir kitų valstybių vandenis. 1988 m. 
birželio 28 d. Europos Taryba savo sprendimu dėl Šiaurės jūros 1r kitų Ben- 
drijos vandenų apsaugos įpareigojo Europos Komisiją pateikti pasiūlymus 
dėl miestų nuotekų valymo problemų sprendimo. Pastebėtiems trūkumams 
pašalinti buvo priimtos dvi direktyvos, reglamentuojančios taršą iš taškinės 
ir pasklidžiosios taršos šaltinių. Pirmoji direktyva — dėl miestų nuotekų va- 
lymo (91/271/EEB), kurios tikslas — apsaugoti vandenis nuo išleidžiamų 
nuotekų žalingo poveikio. Ji reglamentuoja miestų nuotekų surinkimą ir va- 
lymą bei tam tikrų pramonės įmonių nuotekų valymą. Direktyva sugriežtino 
miesto nuotekų valymo reikalavimus. Valstybės narės privalėjo nustatyti 

jautrias zonas (eutrofikacijos paveiktus vandenis ir teritorijas, nuo kurių 
vanduo į jas suteka) ir jose taikyti antrinį (biologinį) nuotekų valymą, sie- 
kiant 75 procentais sumažinti fosforo ir azoto kiekį, nes šios medžiagos 
ypač didina vandenų eutrofikaciją ir suardo biologinę vandenų pusiausvyrą. 
Iš didesnių miestų (per 10 000 gyventojų) surenkamos nuotekos, kurios iš- 
leidžiamos į jautrias zonas, turėjo būti valomos taikant tretinio valymo pro- 
cesus (azoto ir (arba) fosforo šalinimą). Kitas vandens taršos šaltinis — že- 
mės ūkis — taip pat iki tol buvo neįvertintas. Europos Komisija devintojo 
dešimtmečio pabaigoje išreiškė rūpestį dėl nuolat didėjančio nitratų kiekio 
kai kurių valstybių narių vandenyse, pabrėžė būtinybę reformuoti žemės 
ūkį, nes pernelyg intensyvi gyvulininkystė, didelio kiekio nitratų naudoji- 
mas žemės ūkyje yra vienas iš pagrindinių vandenų taršos šaltinių. Buvo 
priimta direktyva dėl vandenų apsaugos nuo taršos nitratais iš žemės ūkio 
šaltinių (91/676/EEB). Ja siekiama apsaugoti gėlus, pakrančių ir jūros van- 
denis nuo taršos nitratais iš pasklidžiosios taršos šaltinių. Reikalaujama, kad 
valstybės narės nustatytų vandenis, kurie yra arba gali būti teršiami nitra- 
tais, parengtų ir įgyvendintų jų apsaugos ir veiksmų programas, skirtas 
kontroliuoti cheminių trąšų ir mėšlo naudojimą žemės ūkyje, tikrintų azoto 
junginių kiekį vandenyse, užtikrintų priemonių veiksmingumą, reguliariai 
teiktų Komisijai ataskaitas dėl direktyvos įgyvendinimo. Valstybės narės 
įpareigotos parengti Gero ūkininkavimo praktikos kodeksą, kurio reika- 
lavimų privalo laikytis ūkininkai, ūkininkaujantys nitratais pažeidžiamose 
zonose, numatyti ūkininkų apmokymo programas ir kt. Valstybėms narėms 
pradėjus įgyvendinti šias kai kurioms šalims gana brangias direktyvas ir su- 
sidūrus su įgyvendinimo problemomis bei sąnaudomis, buvo išplatinti dar 
keturių vandens apsaugą reglamentuojančių direktyvų projektai: Komisija 
pasiūlė naują direktyvą dėl integruotos taršos prevencijos ir kontrolės 
(96/61/EEB, patvirtinta 1996 metais), skirtą kontroliuoti išmetimus į van- 
denį ir orą, bei dviejų galiojančių direktyvų (Geriamojo vandens direktyvos 
bei Maudyklų direktyvos) pataisas, o Taryba paprašė peržiūrėti Požeminio 
vandens direktyvos (80/68/EEB) nuostatas, jas sugriežtinti. 

1995 metais Europos aplinkos agentūra pateikė pranešimą apie ES ša- 
lių aplinkos būklę, kuriame nurodė būtinybę tausoti Bendrijos vandenis ir 
kiekybiniu, ir kokybiniu požiūriu, nes padėtis nebuvo labai pasikeitusi. Tai 
privertė galvoti apie ES vandens politikos pagrindinių principų (aukšto ap- 
saugos lygio; prevencijos; atsargumo prevencinių veiksmų; taršos mažini- 
mo šaltiniuose; /eršėjas moka; aplinkos politikos integracijos) persvarsty- 
mą. Per dvidešimt metų, praėjusių nuo pirmojo etapo direktyvų priėmimo, 
vandens aplinkos kokybė nepagerėjo tiek, kiek tikėtasi, o kai kurios direk- 
tyvų nuostatos tiesiog paseno. 1996 metų viduryje Taryba pateikė prašymą 

Komisijai dėl Bendrosios vandens politikos direktyvos (BVPD) parengi- 
mo. Ši direktyva, patvirtinta 2000 metų pabaigoje, iš esmės priskiriama tre- 
čiajam vandens politikos raidos etapui. Direktyva (2000/60/EB) pertvarkė 
vandens apsaugą reglamentuojančių teisės aktų sistemą, nustatė naujus pa- 
grindinius vandens valdymo principus. Ji apėmė visas pirmojo etapo direk- 
tyvas, išskyrus Geriamojo vandens ir Maudyklų direktyvas. Pagrindiniai 
Bendrosios vandens politikos direktyvos tikslai — sukurti viso vandens (pa- 
viršinio: upių, ežerų, tarpinių, priekrantės, bei požeminio) apsaugos siste- 
mą, kuri siektų apsaugoti vandens išteklius nuo tolesnio blogėjimo, saugoti 
ir pagerinti vandens išteklių būklę, pradėti sutartinai valdyti vandens varto- 
jimą, siekiant ilgalaikės vandens išteklių apsaugos, pagerinti ekosistemų ap- 
saugą, ypač mažinant arba nutraukiant pavojingų medžiagų išleidimą į van- 
dens telkinius, užtikrinti progresyvų požeminio vandens taršos mažinimą ir 
tolesnę jų apsaugą nuo teršimo, apsaugoti nuo potvynių ir sausrų padarinių, 
užtikrinti kainos už vandens tiekimo paslaugą atsiperkamumą. Šių uždavi- 
nių laipsniškas įgyvendinimas ir taikymas turėtų padėti valstybėms tiekti 
pakankamą geros kokybės paviršinio ir požeminio vandens kiekį, kurio rei- 
kia subalansuotoms ir pagrįstoms vandens vartojimo reikmėms, žymiai su- 
mažinti požeminio vandens taršą, apsaugoti teritorinius ir jūros vandenis. 
Vadovaujantis direktyvos tikslais, galima teigti, kad Bendrosios vandens 
politikos direktyva siekiama restruktūrizuoti ES vandens apsaugos sistemą. 

Įgyvendinant Bendrosios vandens politikos direktyvą yra nustatyti 1l- 
galaikiai jos uždaviniai: 

1) atsieti vandens naudojimo augimą nuo gamybos augimo ir diegiant 
pažangias technologijas bei švaresnės gamybos metodus pasiekti, 
kad vandens naudojimas didėtų apie du kartus lėčiau negu gamyba, 
ir gamybinės vandens sąnaudos BVP vienetui neviršytų atitinkamų 
gamybos šakų dabartinio ES vidurkio; 

2) užtikrinti, kad 80 procentų užteršto vandens nuotekų, prieš jas išlei- 
džiant į paviršinius vandens telkinius, būtų išvalytos ir atitiktų ES 
normatyvus; 

3) pasiekti, kad atvirų telkinių vandens kokybė atitiktų ES direktyvų 
reikalavimus; 

4) gerinti gėlavandenių žuvų neršto sąlygas ir skatinti „lašišinių“ van- 
dens telkinių atkūrimą, gerinti jų apsaugą. 

Kitaip negu anksčiau, dabar daugiausia vandens politikos dėmesio yra 
skiriama vandens telkiniui ir jo bendrai ekologinei kokybei, o ne vandens, 
kaip vieno iš gamtos išteklių, naudojimui. Direktyvoje aptariami visi aplin- 
ką veikiantys veiksniai: vandens ėmimas iš telkinių, morfologiniai pokyčiai, 
vandens tarša iš sutelktųjų ir pasklidžiųjų šaltinių. Joje taip pat nustatyti pa- 

grindiniai principai, kuriais vadovaujantis turi būti vykdomas restruktūriza- 
vimo procesas: 


1) 
2) 


3) 


4) 


5) 


6) 


7) 


vandens valdymo planai ir veiksmų programos turi būti rengiami ir 
taikomi visam upės baseinui; 

tarptautinių baseinų vandens valdymo planai, veiksmų ir monito- 
ringo programos turi būti koordinuojamos atitinkamų šalių; 
vandens kokybės siekimo tikslai turi būti keliami bei veiksmų pro- 
gramoje numatytos priemonės turi būti taikomos tarpusavyje susie- 
jant paviršinius, požeminius, pakrančių (jūros) ir tarpinius vande- 
nis; 

vandens telkiniai turi būti skirstomi į jiems būdingus tipus pagal 
gamtines savybes ir įvertinant jiems daromą antropogeninį poveikį, 
siekiant nustatyti realius aplinkos tikslus; 

siekiant gerinti vandens kokybę turi būti taikomos kompleksinės 
priemonės, integruojančios darnų vandens naudojimą ir taršos ma- 
žinimą, taikant emisijų ribines vertes kartu su aplinkos kokybės 
standartais, diegiant geriausius prieinamus gamybos būdus, taip pat 
mažinant bei nutraukiant pavojingų medžiagų patekimą į vandens 
telkinius; 

planuojant ir įgyvendinant vandens politiką, tarpusavyje privalo 
bendradarbiauti įvairių sektorių (aplinkos, sveikatos apsaugos, Žže- 
mės ūkio, pramonės, rekreacijos ir kt.) bei visų lygių (valstybės, ap- 
skrities, savivaldybės) institucijos; 

vandens politikos planavimo ir įgyvendinimo procesuose turi daly- 
vauti visuomenė ir visos suinteresuotos šalys. 


Siekiant išspręsti šiuos uždavinius, Bendrojoje vandens politikos direk- 
tyvoje nustatyti baseinų valdymo įgyvendinimo terminai, kurie privalomi 
kiekvienai valstybei Europos Sąjungos narei (3 pav.). 

Ilgainiui į Bendrąją vandens politikos direktyvą bus įdiegti daugumos 
dabartinių direktyvų reikalavimai. Iš visų dabar esančių liks galioti tik Ge- 
riamojo vandens, Nitratų, Maudyklų, Miestų nuotekų valymo direktyvos. 

Direktyvos įgyvendinimas kelia sunkumų, kuriuos patiria visos valsty- 
bės narės, todėl buvo parengta bendra įgyvendinimo strategija. Direktyvos 
įgyvendinimas — svarbus uždavinys visoms ES šalims. 

3 pav. Baseinų valdymo įgyvendinimo etapai ir terminai 











Edas Į gyvendinimo 

terminas 
BVPD reikalavimų perkėlimas į nacionalinę teisę 2003 m. 
Gamtinių upių baseinų nustatymas 2003 m. 
Upių baseinų sujungimas į upių baseinų rajonus 2003 m. 
Upių baseinų būklės inventorizavimas 2004 m. 
Ūkinės veiklos poveikio nustatymas 2004 m. 
Saugomų teritorijų sąrašų sudarymas 2004 m. 
Prioritetinių pavojingų medžiagų sąrašų sudarymas 2004 m. 
Vandensaugos tikslų nustatymas 2004 m. 
Monitoringo (stebėsenos) vykdymas 2006 m. 
Visuomenės informavimas 2006 m. 
Priemonių programų parengimas 2009 m. 
Valdymo planų sudarymas 2009 m. 
Sąnaudų atsiperkamumą užtikrinančios kainų politikos įdiegimas 2010 m. 
Veiksmų programų įgyvendinimo pradžia 2012 m. 
Vandensaugos tikslų įgyvendinimas 2015 m. 





5.3. Vandens naudojimas ir apsauga Lietuvoje 


Visa Lietuvos teritorija priklauso Baltijos jūros baseinui. Šalies hidrog- 
rafinį tinklą sudaro įvairūs vandentakiai (upės, upeliai ir upokšniai, kanalai 
ir grioviai), ežerai ir tvenkiniai, kiti vandens telkiniai. Lietuva, esanti drėg- 
mės pertekliaus zonoje, turi gana daug vandens išteklių. Čia per metus vi- 
dutiniškai iškrinta apie 738 mm kritulių. Iš jų du trečdaliai išgaruoja, vienas 
trečdalis nuteka žemės paviršiumi arba patenka į požeminius vandenis. Vi- 
dutinis daugiametis Lietuvos upių nuotėkis (įskaitant ir tranzitinį) sudaro 
26,2 km?. Vietoje susidarantys ir kasmet atsinaujinantys vandens ištekliai 
sudaro 15,4 km, o 10,8 km* vandens atplaukia iš Baltarusijos, Lenkijos ir 
Rusijos. Savo ruožtu dalis Lietuvoje susidarančio nuotėkio patenka į Rusiją, 
Latviją ir Baltarusiją, todėl, valdant vandens išteklius, akivaizdus nuolatinis 
dvišalių 1r daugiašalių tarptautinių sutarčių poreikis. Į tarptautinio regulia- 
vimo sferą patenka ir kai kurie didieji Lietuvos ežerai, esantys pasienio ruo- 
žuose (Drūkšių ir Vištyčio), bei Kuršių marių ir Baltijos jūros teritoriniai 
vandenys. 

Be to, Lietuva — viena iš nedaugelio šalių, galinčių savo gyventojus vi- 
siškai aprūpinti geriamuoju požeminiu vandeniu. Jo ištekliai sudaro apie 3,2 

mln. kubinių metrų per dieną. Sunaudojamo požeminio vandens apskaita 
rodo, kad kol kas turimi vandens ištekliai gerokai viršija sunaudojamo van- 
dens kiekį (dabartiniu metu sunaudojama tik apie 160-170 mln. m per pa- 
rą), todėl artimiausių metu požeminio vandens šalyje netrūks. 

Vanduo, kaip vienas iš gamtos išteklių, yra ir ūkinės veiklos dalis. Kai 
kalbama apie vandenį, kalbama ir apie socialinius, ekonominius bei ekolo- 
ginius interesus. Vanduo Lietuvoje intensyviausiai naudojamas energetikos, 
pramonės, žuvininkystės, žemės ūkio ir buitiniams poreikiams tenkinti, to- 
dėl iškyla nutekamųjų vandenų problema — paviršinių ir požeminių vandens 
telkinių teršimas kenksmingomis medžiagomis. 

Aplinkos ministerijos duomenimis, didžiausias paviršinio vandens var- 
totojas 2005 metais buvo energetinis sektorius, t. y. Ignalinos AE, Kruonio 
HAE ir Lietuvos elektrinė, kurios suvartojo 97 procentus (3643,5 mln. m?) 
vandens. Dėl Ignalinos AE pirmojo bloko uždarymo šiame sektoriuje suvar- 
tojamo vandens kiekis ėmė mažėti. Požeminio vandens išteklių vartojimo 
ūkyje 1r buityje bei pramonės sektoriuje lygis beveik nekinta jau keleri me- 
tai. 

Pagrindiniai taršos šaltiniai lieka lietaus kanalizacijos, ūkio, buities ir 
pramonės nutekamieji vandenys, kurie išleidžiami labiausiai užteršti. Ūkio, 
buities bei gamybinių nuotekų valymas dėl naujų nuotekų valymo įrenginių 
statybos pastaruoju metu nuolat gerėja. Nepaisant to, Aplinkos apsaugos 
agentūros duomenimis, tik 36 procentų Lietuvos upių, tirtų valstybinio mo- 
nitoringo vietose pagal cheminius parametrus, vandens taršos rodikliai ne- 
viršijo didžiausių leidžiamų dydžių. Tai aiškinama išsklaidytos taršos iš 
žemdirbystės laukų bei pavienių taršos šaltinių įtaka vandens kokybei, todėl 
paviršinio vandens apsauga nuo taršos tebėra labai svarbi problema. 

Nors Lietuvoje gerti tiekiamas tik požeminis vanduo, didelė Lietuvos 
kaimo gyventojų dalis naudoja šachtinių šulinių vandenį. Šie šuliniai įrengti 
teritorijose, kuriose ilgą laiką buvo vykdoma nekontroliuojama žemės ūkio 
veikla. Tai bene pagrindinė priežastis, kodėl neapsaugotas arba mažai ap- 
saugotas gruntinis (požeminis) vanduo yra daug kur užterštas. Sveikatos ap- 
saugos ir geologinių organizacijų tyrimai parodė, kad 51 procentai šulinių 
yra užteršti bakteriologiškai, o 48 procentai — azoto junginiais. Švaraus 
gruntinio vandens poreikis pastaruoju metu didėja. Tai lėmė struktūriniai 
ekonominiai pokyčiai žemės ūkyje. Ūkininkams per brangu įsirengti gilius 
gręžinius, todėl jie vandenį ima iš gruntinio vandens sluoksnių. Pastarųjų 
metų duomenimis, per 950 tūkstančių šalies gyventojų vartoja šachtinių šu- 
linių vandenį. Apie pusės tirtų šulinių vanduo užterštas nitratais, o jais ir ki- 
tomis cheminėmis medžiagomis bei mikrobiologiškai bei fiziškai užterštų 

šulinių yra dar daugiau. Tai — didelė problema saugant požeminio vandens 
išteklių kokybę ir žmonių sveikatą. 

Lietuvai atgavus nepriklausomybę, buvo sukurta nauja aplinkos teisinė 
sistema, kuri suteikė teisinius pagrindus valdyti ir vandens išteklius. Teisinį 
vandens išteklių valdymo pagrindą Lietuvoje sudaro įstatymai ir normaty- 
viniai dokumentai. Įstatymai nustato pagrindinius valdymo principus, o 
normatyvuose pateikiami išsamūs įstatymų įdiegimo reikalavimai. Aplinkos 
teisės sistema yra grindžiama Lietuvos Respublikos Konstitucijos nuosta- 
tomis. 54 straipsnyje nurodyta, kad „Valstybė rūpinasi natūralios gamtinės 
aplinkos, gyvūnijos ir augalijos, atskirų gamtos objektų ir ypač vertingų 
ir gausinami gamtos ištekliai. Įstatymu draudžiama niokoti žemę, jos gel- 
mes, vandenis, teršti vandenis ir orą, daryti radiacinį poveikį aplinkai bei 
skurdinti augaliją ir gyvūniją“. 

Iki 2003 metų pagrindinis įstatymas, kuriuo reguliuojama vandens ap- 
sauga, valdymas, naudojimas ir kuriame nustatyti vandens telkinių savinin- 
kai (išskyrus jūros vandenis), vandens naudotojų teisės bei pareigos ir regu- 
liuojami kiti su vandens apsauga ir naudojimusi susiję santykiai, buvo Lie- 
tuvos Respublikos vandens įstatymas (priimtas 1997 m. spalio 1 d.), pa- 
keitęs prieš tai galiojusį Lietuvos Respublikos vandens kodeksą. 2003 m. 
kovo 25 d. Lietuvos Respublikos Seimas priėmė Lietuvos Respublikos van- 
dens įstatymo pakeitimo įstatymą, kuris buvo suderintas su ES bendrąja 
vandens politikos direktyva 2000/60/EB. Pagal šį įstatymą vandens telkiniai 
(pagal nuosavybės teisę, nuomos ar kitos sutarties pagrindu) naudojami: 
gyventojų geriamojo vandens poreikiams patenkinti (prioritetinė sritis); rek- 
reacijai ir sportui; žemės ūkio reikmėms; pramonės reikmėms; laivybai; 
hidrotechnikos statiniams; žuvininkystei, žvejybai ir medžioklei; nuote- 
koms išleisti; avarijoms ar stichinėms nelaimėms likviduoti. 

Valstybei nuosavybės teise priklausantys paviršinio vandens telkiniai, 
laikantis teisės aktų nustatytos tvarkos, gali būti naudojami rekreacijai, 
vandens sportui ir plaukioti valtimis su riboto galingumo vidaus degimo va- 
rikliais. Galima laisvai imti ir naudoti iki 10 m3 vandens per parą (išskyrus 
prekybai vandeniu), taip pat avarijoms ar stichinėms nelaimėms likviduoti. 
Kitais atvejais vandenį naudoti galima turint gamtos išteklių naudojimo lei- 
dimą, kuriame nustatytos vandens naudojimo sąlygos ir apsaugos reikala- 
vimai. Vandens telkinių savininkai, laikydamiesi teisės aktų nustatytų sąly- 
gų, vandenį gali naudoti be gamtos išteklių naudojimo leidimo. Visais atve- 
jais keliamas reikalavimas užtikrinti vandens apsaugą. 

2001 metais priimtas Geriamojo vandens įstatymas nustato į rinką 
tiekiamo, maisto įmonėse ir asmeniniame namų ūkyje naudojamo geriamo- 

jo vandens saugos ir kokybės užtikrinimo sąlygas. Šis įstatymas taip pat 
reglamentuoja pagrindines valstybės ir savivaldybės institucijų, vandens 
tiekėjų ir vandens vartotojų funkcijas ir santykius, susijusius su geriamojo 
vandens gavyba, tiekimu, naudojimu, individualiu apsirūpinimu juo, bei ge- 
riamojo vandens saugos ir kokybės kontrolę. 

2006 metais priimtas Lietuvos Respublikos geriamojo vandens tie- 
kimo ir nuotekų tvarkymo įstatymas. Jis nustato geriamojo vandens tie- 
kimo ir nuotekų tvarkymo valstybinio valdymo ir reguliavimo pagrindus ir 
reglamentuoja vandens tiekėjų bei abonentų (vartotojų) teisinius santykius. 
Jo tikslas — užtikrinti nenutrūkstamą geriamojo vandens tiekimo ir nuotekų 
tvarkymo ūkio funkcionavimą, taip pat visuomenės poreikius atitinkantį 
vystymą, sudarant sąlygas fiziniams ir juridiniams asmenims priimtinomis 
sąlygomis apsirūpinti tinkamos kokybės geriamuoju vandeniu ir gauti geros 
kokybės nuotekų tvarkymo paslaugas. 

Kiti pagrindiniai Lietuvos Respublikos vandens apsaugos srities teisės 
aktai yra šie: 

1) Aplinkos apsaugos įstatymas; 

2) Valstybinė aplinkos apsaugos strategija; 

3) Aplinkos monitoringo įstatymas; 

4) Saugomų teritorijų įstatymas; 

5) Žemės įstatymas; 

6) Žemės gelmių įstatymas; 

7) Teritorijų planavimo įstatymas; 

8) Jūros aplinkos apsaugos įstatymas; 

9) Pajūrio juostos įstatymas; 

10) Administracinių teisės pažeidimų kodeksas; 

11) Apskrities valdymo įstatymas; 

12) Vietos savivaldos įstatymas; 

13) poįstatyminiai aktai, taisyklės ir kiti norminiai dokumentai. 

Vandens naudojimas ir nuotekų išleidimas Lietuvoje reguliuojamas 
leidimų sistema. Pagal Gamtos išteklių naudojimo leidimų išdavimo ir gam- 
tos išteklių naudojimo limitų bei leistinos taršos į aplinką normatyvų nusta- 
tymo tvarką visi vandens naudotojai, paimantys daugiau kaip 10 mž van- 
dens per parą ir išleidžiantys per 5 m. nuotekų per parą, privalo gauti gam- 
tos išteklių leidimus bei mokėti mokesčius už gamtinių išteklių naudojimą 
ir aplinkos teršimą. Taršos integruotos prevencijos ir kontrolės leidimai, ku- 
rie nuo 2004 m. sausio 1 d. privalomi visoms naujoms įmonėms, taip pat 
padeda užtikrinti, kad vandens tarša neviršytų geriausiems prieinamiems 
gamybos būdams nustatytų normatyvų. 

Išsklaidytą taršą kontroliuoja normatyvinis dokumentas — Specialios 
žemės ir miško naudojimo sąlygos. Šis dokumentas reikalauja įrengti van- 
dens telkinių apsaugos juostas ir zonas. Valstybinė aplinkos monitoringo 
programa yra Aplinkos monitoringo įstatymo poįstatyminis dokumentas. Jis 
nustato vandens mėginių ėmimo taškus, dažnumą, paviršinio, požeminio ir 
pakrantės vandens monitoringo parametrus 1r kt. 

Derybų dėl narystės ES metu Lietuva buvo įsipareigojusi įdiegti ES 
vandens srities teisės reikalavimus, keisti ir priimti naujus įstatymus ir poįs- 
tatyminius teisės aktus, kad nacionalinė teisė derėtų su ES reikalavimais. 
Derindama nacionalinę teisės sistemą su ES reikalavimais, Lietuva turi 
„perkelti“ ES direktyvų reikalavimus į nacionalinius įstatymus ir normaty- 
vinius dokumentus. Dauguma ES direktyvų reikalavimų vandens srityje jau 
įdiegta į Lietuvos teisę. Iki 2002 metų pradžios nacionalinėje teisėje buvo 
įtvirtintos Miestų nuotekų valymo, Pavojingų medžiagų, Nitratų, Gėlavan- 
denių žuvų, Geriamojo vandens, Maudyklų direktyvų nuostatos. 2003 me- 
tais priimtame Vandens įstatymo pakeitimo įstatyme įdiegti pagrindiniai 
Bendrosios vandens politikos direktyvos reikalavimai. Aplinkos ministerija, 
pagrindinė vandenų valdymo valstybinė institucija, paskyrė Aplinkos ap- 
saugos agentūrą būti atsakinga už Bendrosios vandens politikos direktyvos 
reikalavimų įgyvendinimą Lietuvoje. Reikalavimais siekiama restruktūri- 
zuoti vandenų valdymą ir pasiekti gerą vandens kokybę iki 2016 metų. Šiuo 
metu jau atlikta nemažai programinių darbų: nustatyti upių baseinų rajonai, 
paskirstytos Aplinkos ministerijos ir ja pavaldžių institucijų baseininio val- 
dymo funkcijos; atitinkamais teisės aktais užtikrinta, kad Aplinkos ministe- 
rija, jai pavaldžios institucijos, kitos valstybinės įstaigos bei vietos savival- 
dos institucijos keistųsi informacija, reikalinga upių baseinų rajonų valdy- 
mo planams, priemonių programoms ir atskaitoms EK rengti ir kt. 

Vandens sektoriuje Lietuva išsiderėjo vienintelį pereinamąjį ketverių 
metų laikotarpį (2005-2009 m. gruodžio 31 d.) dėl miestų nuotekų išvaly- 
mo pagal direktyvos (91/271/EEB) reikalavimus su pakeitimais, padarytais 
direktyva 98/15/EB. Siekiant atitikti ES normas bei reikalavimus, įsiparei- 
gojama, kad iki 2009 metų pabaigos būtų sukurta reikiama miestų nuotekų 
surinkimo ir valymo infrastruktūra. Šios srities ES normų įgyvendinimas 
yra vienas iš brangiausių, susijęs su didelėmis finansinėmis investicijomis, 
tad šis pereinamasis laikotarpis leidžia sumažinti metinių investicijų sumas 
ir taip išvengti didelio komunalinių tarifų augimo miestuose. Be to, vykdy- 
dama šiuos reikalavimus Lietuva, rengdamasi stoti į ES ir tapusi ES nare, 
pasinaudojo ir galės pasinaudoti nemaža finansine ES Sanglaudos, struktū- 
rinių fondų, kitų programų parama. Sėkmingas vandens sektoriaus reikala- 

vimų įgyvendinimas taip pat didele dalimi priklausys nuo to, ar bus veiks- 
mingai pasinaudota teikiama parama. 

Vandens sektoriaus direktyvų įgyvendinimas yra labai brangus. Pagal 
suderintą su ES investicinių projektų įgyvendinimo grafiką vandenvalos sri- 
tyje reikės įgyvendinti apie 90 projektų. Iki 2015 metų įgyvendinant ES di- 
rektyvas aplinkos sektoriuje Lietuvai prireiks 2,5 mlrd. litų. Šios investici- 
jos labiausiai reikalingos kuriant nuotekų valymo įrenginių infrastruktūrą, 
vandens tiekimo sistemas, įgyvendinant baseinų valdymą. 

Gamtiniu skirstymo principu yra nustatyti penki upių investiciniai ba- 
seinai, kurie apima keletą savivaldybių pagal jų administracines ribas: Ne- 
muno aukštupio, Nemuno žemupio, Nemuno vidurupio, Neries ir Ventos- 
Lielupės. Investicijos į kiekvieną baseiną siekia apie 200 mln. eurų. 2003 
metais buvo baigti rengti penkių upių baseinų investicijų vandentvarkos 
planai dvidešimčiai metų, įvertintas kiekvienos gyvenvietės, kurioje yra 
daugiau kaip 500 gyventojų, poveikis baseino vandens kokybei ir investici- 
jų poreikis. Remiantis šiais planais, kiekviename baseine sudaromi investi- 
cijų paketai, kurie nustatyta tvarka bus teikiami Sanglaudos fondo finansa- 
vimui gauti. Investicijos apims ne tik nuotekų valymo įrenginių statybą ir 
rekonstrukciją, bet ir nuotekų bei geriamojo vandens tinklų renovaciją bei 
plėtrą, geriamojo vandens gerinimo įrenginių statybą ir rekonstrukciją bei 
dumblo tvarkymą. Tikėtina, kad investicijų į penkis baseinus poreikis per 
dvidešimt metų viršys ankstesnį įvertinimą, nes tuo metu skaičiuotas lėšų 
poreikis apėmė tik gyvenvietes, kuriose gyvena per 2000 gyventojų. 

Sprendžiant vandens taršos buitinėmis nuotekomis problemą Lietuvo- 
je, 2000-2003 metų laikotarpiu pagal ISPA programą buvo skirta 68,9 mln. 
eurų įgyvendinti aplinkos projektus atskirose savivaldybėse. Kitu investici- 
jų vandens apsaugos sektoriuje laikotarpiu daugiausia dėmesio ir toliau bus 
skiriama įgyvendinti ES miesto nuotekų valymo ir žmonėms vartoti skirto 
vandens kokybės direktyvų reikalavimus pereinant prie investicijų projektų 
sudarymo upių baseinų principu. 

Sprendžiant geriamojo vandens kokybės problemą, per artimiausius 
dešimt metų Lietuvoje reikės plėtoti, renovuoti vandentiekio tinklus, statyti 
ir rekonstruoti geriamojo vandens valymo įrenginius. (Tarybos 1998 m. 
lapkričio 3 d. direktyva Nr. 98/33/EB dėl žmonėms vartoti skirto vandens 
kokybės). 

Tikimasi, kad įgyvendinus Sanglaudos fondo strategiją vandens koky- 
bės ir nuotekų valymo srityje sumažės paviršinio vandens tarša nuotekomis 
ir pagerės geriamojo vandens kokybė. Be to, daugiau kaip 500 gyventojų 
turinčios gyvenvietės bus aprūpintos nuotekų valymo įrenginiais bei centra- 
lizuotomis geriamojo vandens tiekimo ir nuotekų surinkimo sistemomis. 

Pagrindinį investicijų poreikį vandens išteklių apsaugos srityje lemia 
šie tikslai: 

1) pagerinti geriamojo vandens kokybę; 

2) sumažinti paviršinio vandens taršą buitinėmis nuotekomis; 

3) sumažinti požeminio vandens taršą; 

4) sumažinti taršą lietaus nuotekomis; 

5) apsaugoti geriamojo vandens išteklius nuo išsekimo ir užteršimo; 

6) mažinti pavojingų medžiagų, patenkančių į vandens aplinką, kiekį; 

7) mažinti vandens taršą miestų nuotekomis; 

8) mažinti vandens taršą iš žemės ūkio šaltinių; 

9) racionaliai naudoti hidroenergiją; 

10) efektyviai naudoti užsienio šalių, ES finansinę paramą bei Lietuvos 

lėšas įgyvendinant vandenų apsaugos priemones; 

11) sukurti efektyvią informacijos apie vandens išteklius valdymo ir 

visuomenės švietimo sistemą. 

Dalis išlaidų įgyvendinant vandentvarkos projektus finansuojama iš ša- 
lies biudžeto, dalis gaunama iš užsienio šalių, tačiau didžiausią finansinės 
paramos dalį sudaro ES paramos fondai. 

Rengimosi stoti į ES metu Lietuvos vandens sektorius gana sėkmingai 
naudojo PHARE, SAPARD ir ISPA fondų lėšas. Nuo 2004 metų jos gautos 
iš Sanglaudos fondo bei dviejų struktūrinių fondų, taip pat dalyvaujant pro- 
gramoje LIFE III+. 2007-2013 metais finansinė ES parama vandens sekto- 
riui turi žymiai padidėti. 

Vandens apsauga Lietuvoje laikoma prioritetine aplinkos sritimi. Ši 
nuostata įtvirtinta Nacionalinėje darnaus vystymosi strategijoje, Valstybės 
ilgalaikės plėtros strategijoje, Aplinkos apsaugos strategijoje, Bendrajame 
programavimo dokumente. Ši nuostata rado deramą vietą ir valstybės eko- 
nominėje politikoje. Įgyvendinant aplinkos priemones Lietuvoje finansinės 
priemonės svarbesnės net už teisinę bazę. Vandens sektorius yra brangiau- 
sias iš visų aplinkos sektorių — pirmiausia dėl didelių vandentvarkos ūkio 
infrastruktūros kūrimo, plėtros, renovavimo sąnaudų. Narystė ES ir struktū- 
rinių fondų lėšos, atrodo, patikimai užtikrina, kad Lietuvoje funkcionuos 
racionalaus vandens išteklių valdymo modelis, jei sugebėsime tinkamai įsi- 
savinti vandens sektoriui skirtas lėšas. 

5.4. Tarptautinis bendradarbiavimas 


Nepriklausomybę paskelbusi Lietuva glaudžiai bendradarbiauja su 
kaimyninių Baltijos valstybių bei kitų Europos šalių aplinkos institucijomis, 
tačiau, Lietuvai įstojus į ES, iš esmės pasikeitė tarptautinio bendradarbia- 
vimo aplinkos, taip pat ir vandens išteklių apsaugos srityje prioritetai, forma 
ir apimtis. Aplinkos problemos kaimyninėse šalyse, ypač ne ES narėse (Ru- 
sijoje, Baltarusijoje), daro žymų poveikį vandens būklei mūsų šalyje, todėl 
itin svarbu bendradarbiauti su jomis sprendžiant aplinkos problemas. 

Saugant vandens išteklius reikšmingos šios tarptautinės sutartys: 

e Baltijos jūros aplinkos apsaugos konvencija (pasirašyta 1992 me- 
tais, ratifikuota 1997 metais); 

e Tarpvalstybinių vandentakių ir tarptautinių ežerų apsaugos ir 
panaudojimo konvencija (pasirašyta 1992 metais); 

e Poveikio aplinkai vertinimo tarpvalstybiniame kontekste kon- 
vencija (pasirašyta 1991 metais, ratifikuota 1998 metais); 

+ Bendrosios klimato kaitos konvencija (pasirašyta 1992 metais, ra- 
tifikuota 1995 metais); konvencija dėl pelkių, turinčių tarptautinę 
reikšmę, ypač vandens ir paukščių pelkių apsaugai (prisijungta 
1993 metais, ratifikuota 1996 metais); 

e konvencija dėl avarijų pramonės įmonėse tarptautinio poveikio 
(1992 metai). 

Lietuvai įstojus į ES, iš esmės kitaip bendradarbiaujama su Suomija, 
Danija, Švedija ir kitomis ES valstybėmis, kurios anksčiau labai daug padė- 
jo mūsų šaliai. Dabar su Skandinavijos ir kitomis ES šalimis bendradarbiau- 
jama partnerystės pagrindu, dalyvaujama bendrose ES finansuojamose pro- 
gramose, projektuose, ypač vykdomuose Rusijoje ir Baltarusijoje, o tai ypač 
svarbu saugant mūsų vandens išteklius. Aktyvus bendradarbiavimas su 
kaimyninėmis valstybėmis, ES narėmis, tarptautinėmis organizacijomis bei 
tarptautinių įsipareigojimų vykdymas ne tik prisideda prie politinės teisinės 
bazės vandens, jūrinės aplinkos ir kitose aplinkos srityse tobulinimo, bet ir 
sudaro sąlygas spręsti vandens problemas ir nacionaliniu, ir regioniniu ly- 
giais. 

N- 


„UA. LN B 


Kontroliniai klausimai 


. Kas yra pagrindiniai vandens vartotojai? 
„Kas yra didžiausias vandens vartotojas Lietuvoje? 
.„ Kada priimta ir kokia yra pirmoji su vandens politika susijusi ES direk- 


tyva? 


. Kokie Europos Sąjungos vandens politikos vystymosi etapai? 

„ Kuo ypatinga Bendroji vandens politikos direktyva? 

„ Kaip vandens išteklių kokybę veikia pasklidžioji tarša? 

„ Kokia yra „brangiausia“ vandens sektoriaus direktyva? 

„ Kurių direktyvų nuostatos perkeliamos į Bendrąją vandens politikos di- 


rektyvą? 


„ Kokie yra pagrindiniai baseinų valdymo principai? 
„Kokie įstatymai reglamentuoja vandens išteklių naudojimą ir apsaugą 


Lietuvoje? 


. Kokios pagrindinės ES finansinės priemonės prisideda prie sėkmingos 


Lietuvos vandens politikos? 


.„ Kokios pagrindinės tarptautinės sutartys dėl vandens išteklių saugojimo 


ratifikuotos Lietuvoje? 


6. 


= 


DIRVOZEMIO 


APSAUGA 

6.1. Tarptautiniai dokumentai racionalaus dirvožemių 
naudojimo ir apsaugos klausimais 


Žemės su derlinguoju dirvožemio sluoksniu išsaugojimas yra pasaulinė 
problema. Dirvožemio ištekliai yra riboti ir juos atkurti dažniausiai neįma- 
noma. Iš 15 mlrd. hektarų pasaulio sausumos ploto žemė su derlinguoju 
dirvožemiu sudaro 6,9 mlrd. hektarų, iš to ploto ariamoji žemė — 1,5 mlrd. 
hektarų, pievos ir ganyklos — 2,6 mlrd. hektarų, miškai (be miškatundrės) — 
2,8 mlrd. hektarų. Dėl erozijos ir žmogaus ūkinės veiklos jau prarasta 1,5 
mlrd. hektarų miškų ir žemės ūkio naudmenų, iš jų 0,5 mln. hektarų — per 
praėjusius 200 metų. Būtina, kad kiekviena šalis šiuos gamtos išteklius ap- 
skaitytų, planuotų ir naudotų tausodama. 

Jungtinių Tautų aplinkos ir vystymosi konferencijoje, įvykusioje 1992 
metais Rio de Žaneire, paskelbtos Rio deklaracijos apie aplinką ir plėtrą 
[287] septintas principas sako, kad valstybės turi bendradarbiauti, kad išlai- 
kytų, apsaugotų ir atstatytų Žemės ekosistemų natūralumą ir vientisumą. 
Atskirų šalių vyriausybinės institucijos turi užtikrinti, kad jų politikos kryp- 
tys ir vykdomos priemonės skatintų žemę naudoti taip, kad būtų gauta di- 
džiausia nauda. Tuo tikslu reikalinga tiksli duomenų apie žemės išteklius 
kaupimo sistema ir teritorijų planavimo dokumentai. Reikia išsaugoti ir at- 
kurti žemdirbystei tinkamus plotus, didinti miškų plotus ir taip išlaikyti bei 
atnaujinti ekologinį balansą. Dėl erozijos, uždruskėjimo, užpelkėjimo ir 
dirvožemio taršos mažėja dirvos derlingumas, o gyventojų sparčiai daugėja, 
todėl didėja dirbamos žemės poreikis. Dirvožemio derlingumui palaikyti 
būtina tręšti tinkamai suderintomis organinėmis ir mineralinėmis trąšomis, 
kompensuojant augalų paimamas iš dirvos maisto medžiagas. Žemės ūkio 
gamybą reikėtų vystyti taip, kad būtų išsaugoti žemės, vandens ir miškų iš- 
tekliai, kad kuo mažiau būtų naudojama chemikalų, kad sumažėtų ūkinin- 
kaujant atsiradusių atliekų. Ten, kur galima, reikia diegti aplinkosaugos po- 
žiūriu tinkamas ūkininkavimo technologijas, kurios padidintų derlingumą, 
išsaugotų žemės kokybę, užtikrintų maisto medžiagų perdirbimą ir sėkmin- 
gai kovotų su piktžolėmis bei kenkėjais. Teisės aktai turi apriboti našios 
ariamosios žemės perdavimą kitiems tikslams. 

2002 m. Johanesburge vykusiame pasauliniame aukščiausiojo lygio su- 
sitikime darnaus vystymo klausimais priimta deklaracija [275], kurioje 1š- 
keltas uždavinys saugoti ir valdyti gamtos išteklius kaip ekonominio ir so- 

cialinio vystymosi pagrindą. Siekiant kiek įmanoma greičiau iš pagrindų 
pakeisti dabartinę gamtos išteklių nykimo tendenciją, būtina įgyvendinti 
strategijas, apimančias nacionalinio ir regiono lygmens uždavinius — saugo- 
ti ekosistemas ir užtikrinti integruotą žemės, vandens ir gyvųjų išteklių val- 
dymą. Reikalingi veiksmai visais lygiais, siekiant skatinti programas, skir- 
tas diegti aplinkos apsaugos požiūriu tinkamus ir veiksmingus metodus dir- 
vos derlingumui didinti. Be to, numatoma skatinti žemės stebėjimų techno- 
loginę plėtotę, kad būtų galima sukaupti kokybiškus duomenis apie poveikį 
aplinkai, žemės naudojimą ir šio naudojimo pokyčius. 

Europos Parlamento ir Tarybos direktyvos, pakeičiančios direktyvą 
2004/35/EC (Dėl dirvožemių apsaugos ir dirvožemio funkcijų išsaugojimo), 
projekte numatyta, kad šalys narės turi imtis priemonių, leidžiančių išvengti 
arba apriboti dirvožemio nykimą. Didžiausios, būdingos Lietuvai dirvože- 
mio problemos — vandens arba vėjo erozija ir organinės medžiagos kiekio 
mažėjimas. Siekiant išsaugoti dirvožemius, šalys narės turės nustatyti rizi- 
kos zonas ir sukurti bei įgyvendinti atitinkamo lygio priemonių programas. 

Europos Tarybos reglamento dėl paramos kaimo plėtrai iš Europos 
žemės ūkio ir kaimo plėtros fondo projekte numatyta, kad agrarinė aplinko- 
sauga ir žemės išteklių išsaugojimas (naudojimas) yra viena iš pagrindinių 
kaimo plėtros politikos krypčių. Numatoma šias priemones susieti su terito- 
rijos zonavimu, kuris turi būti pagrįstas dirvožemio derlingumo ir klimato 
sąlygomis bei tausojamosios žemdirbystės poreikiu. 


6.2. Lietuvos Respublikos teisės aktų pagrindinės 
nuostatos žemės su derlinguoju dirvožemiu 
apsaugos klausimais 


Lietuvos Respublikos Konstitucijos [1] 53 straipsnyje pažymėta, kad 
„valstybė ir kiekvienas asmuo privalo saugoti aplinką nuo kenksmingų po- 
naudojami, taip pat atkuriami ir gausinami gamtos ištekliai. Įstatymu drau- 
džiama niokoti žemę“. Šios konstitucinės nuostatos sudaro pagrindą regu- 
liuoti žemės naudotojų veiklą. 

Žemės įstatymo [40] 21 straipsnyje nustatytos pareigos žemės naudoto- 
jui: 

e racionaliai naudoti ir tausoti žemę; 

e įgyvendinti teisės aktų nustatytas dirvožemių apsaugos nuo erozijos 
ir nualinimo priemones; 

e vykdant statybas ir eksploatuojant naudingąsias iškasenas laikytis 
teisės aktų reikalavimų, kad būtų išsaugotas derlingasis dirvožemio 
sluoksnis ir rekultivuotos pažeistos žemės; 

e laikytis teisės aktais nustatytų melioracijos statinių priežiūros bei 
eksploatavimo reikalavimų. 

Įstatymo 22 straipsnyje nustatytas įpareigojimas žemės ūkio naudmenų 

naudotojams; 

e ariamoji žemė, kurios našumas didesnis už vidutinį šalyje, taip pat 
žemė, kurioje yra eksploatuojamos melioracijos sistemos, turi būti 
naudojama taip, kad nemažėtų jos plotas; 

e žemės ūkio naudmenos, kurių dirvožemiai yra veikiami vėjo ir van- 
dens erozijos, turi būti naudojami taikant antierozinių priemonių 
kompleksą. 

Lietuvos Respublikos Seimo 1996 m. patvirtintoje Valstybinėje aplin- 
kos apsaugos strategijoje [56] nustatytos šios kryptys žemės naudojimui re- 
guliuoti: 

e serinti žemės ūkio naudmenų struktūrą; 

e išsaugoti derlingiausių žemių ir miškų fondą; 

e orientuoti žemės ūkį į ekologiškai subalansuotą ūkį; 
sustabdyti dirvožemių struktūros nykimą. Tuo tikslu: saugoti dirvo- 
žemių derlingumą, derinti intensyvią ir ekstensyvią žemės ūkio veik- 
lą, diegti tausojančios ir bioorganinės žemdirbystės sistemas. 

Lietuvos Respublikos Seimo 2000 m. patvirtintoje Žemės ūkio ir kai- 
mo plėtros strategijoje [57] numatyti uždaviniai: 

e aplinkos apsauga ir ekologinis, biologinę įvairovę ir kraštovaizdį 

puoselėjantis ūkininkavimas; 

e išsaugoti žemės ūkiui tinkamas nusausintas žemes. 

Lietuvos Respublikos Seimo 2002 m. patvirtintoje Valstybės ilgalaikės 
raidos strategijoje iki 2015 metų [59] numatytos šios ūkinės veiklos strate- 
ginės kryptys, susijusios su žemės naudojimu: 

+ serinti žemės naudmenų sudėtį; 

e parengti ir įgyvendinti kraštovaizdžio ir jo elementų apsaugai svar- 

bias teritorijų planavimo ir tvarkymo programas; 

e įgyvendinti priemonių kompleksą gerai žemės agrarinei būklei palai- 
kyti, žemės produktyvumui išsaugoti, melioracinių įrenginių būklei 
pagerinti. 


88 Pranas Aleknavičius 





Dirvožemis nėra absoliuti žemės savininko nuosavybė. Civilinio ko- 
dekso 4. 40 straipsnyje nurodyta, kad viršutinis žemės sluoksnis žemės sa- 
vininkui priklauso tiek, kiek ši teisė neprieštarauja įstatymams ir kiek būti- 
na naudoti žemės sklypą pagal paskirtį. 

Už įstatymų, reikalaujančių tinkamai naudoti žemę, pažeidimus atskiri 
Administracinių teisės pažeidimų kodekso [2] straipsniai numato baudas ir 
kitas sankcijas. Tai: 

51-13 straipsnis — už specialiųjų žemės ir miško naudojimo sąlygų ne- 
vykdymą; 

52 straipsnis — už derlingojo dirvožemio sluoksnio išsaugojimo vyk- 
dant žemės kasimo darbus taisyklių pažeidimus; 

52-1 straipsnis — už privalomų priemonių dirvožemiui apsaugoti ne- 
vykdymą; 

52-2 straipsnis — už žemės naudojimo reikalavimų pažeidimus; 

101 straipsnis — už savavališkus nukrypimus nuo žemėtvarkos projek- 
to; 

107 straipsnis — už žemės savininkų arba kitų žemės naudotojų nesiė- 
mimą kovos su piktžolėmis, augalų kenkėjais ir ligomis priemonių. 


6.3. Dirvožemių apsaugos praktinių priemonių 
taikymas 


Lietuvoje žemės ūkio paskirties žemė 2006 m. sudarė 3954,6 tūkst. 
hektarų arba 60,6 procento šalies teritorijos. Iš jų žemės plotai, naudojami 
arba tinkami naudoti žemės ūkio augalams išauginti (žemės ūkio naudme- 
nos), užėmė 3364,8 tūkst. hektarų. Visi ūkio paskirties žemės naudotojai 
skatinami tinkamai naudoti žemę. Pagrindinės valstybės rėmimo priemonės 
yra numatomos ūkiams, kurie laikosi geros ūkininkavimo praktikos reika- 
lavimų. 

Žemės ūkio ministerijos patvirtinti reikalavimai [154] apima šias priva- 
lomas sąlygas, reikalingas įgyvendinant Nitratų direktyvą: 

1) vandens telkinių pakrančių apsaugos juostų įrengimas (juostų plotis 

— nuo 1 m iki 25 m, priklausomai nuo vandens telkinio tipo, dydžio 
ir kitų požymių); 

2) laikyti ne daugiau kaip 1,7 sąlyginio gyvulio 1 hektarų aptarnauja- 

moje teritorijoje esančių žemės ūkio naudmenų; 

3) prie tvartų kuriuose gyvulių skaičius didesnis kaip 300, iki 2008 

metų, o prie tvartų, kuriuose laikoma nuo 10 iki 300 gyvulių, iki 

2012 metų įrengti mėšlides, kuriose tilptų 6 mėnesius ir ilgiau 
kauptas mėšlas (išskyrus įgilintus tvartus, kuriuose kaupiamas krai- 
kinis mėšlas); 

4) mėšlu ir srutomis laukus tręšti šiltuoju metų laiku — nuo balandžio 1 
d. iki gruodžio I d. ; 

5) kultūrinius žemės ūkio augalus draudžiama sėti statesniuose kaip 
10 laipsnių šlaituose; 

6) pievos turi būti geros būklės ir ganomos arba šienaujamos ne rečiau 
kaip kartą per metus; 

7) saugotinose teritorijose laikytis nustatytų apribojimų. 

Geros ūkininkavimo praktikos reikalavimas taip pat apima nuostatą, 
kad ariamoje žemėje turi būti auginami žemės ūkio augalai arba laikomas 
sideracinis arba juodasis pūdymas. Pasėliai turi būti kaitaliojami pagal sė- 
jomainos reikalavimus, o tame pačiame lauke tų pačių augalų rūšį (kultūrą) 
galima auginti ne ilgiau kaip 3 metus iš eilės. 

Ūkiai, pageidaujantys gauti ekologinio ūkio sertifikatą (bei atitinkamą 
valstybės paramą) arba laikytis tausojamajam ūkininkavimui nustatytų rei- 
kalavimų, privalo: 

1) sudaryti sėjomainų planus, kuriuose augalų kaitaliojimas turi užtik- 
rinti nustatytą metų pertrauką tam pačiam pasėliui ir tinkamai pa- 
rinktus priešsėlius; ankštinių augalų plotas turi būti ne mažesnis 
kaip 20 procentų, žiemojančių augalų (žieminių javų, žieminių rap- 
sų, daugiamečių žolių) — 50 procentų; 

2) ne rečiau kaip kas 5 metai atlikti dirvožemio analizę (humuso, rūgš- 
tumo, turtingumo judriuoju kaliu ir judriuoju fosforu), imant bandi- 
nius iš kiekvieno lauko arba ne didesnio kaip 5 hektarai ploto stam- 
besniame lauke; 

3) kasmet nustatyti mineralinio azoto kiekį; 

4) kasmet sudaryti tręšimo planus, išlaikant maisto medžiagų darną; 

5) kalkinti rūgščias dirvas; 

6) kompostuoti organines trąšas; 

7) vengti pesticidų. 

Žemės ūkio ministerijos ir Aplinkos ministerijos rekomenduojamose 
Pažangaus ūkininkavimo taisyklėse ir patarimuose [252] numatyta, kad 
ūkininkavimo kryptis turi būti pasirenkama atsižvelgiant į dirvožemį, relje- 
fą, klimatą bei atitinkamiems regionams nustatytą perspektyvinę specializa- 
ciją. Be to, žemės ūkio gamybos kryptis neturi kelti gamtosaugos problemų. 
Lengvose dirvose augintini žieminiai rugiai, avižos, grikiai, bulvės. Sun- 
kesnėse labiau sukultūrintose dirvose geriausiai dera žieminiai kviečiai, 
cukriniai runkeliai ir rapsai, kitose dirvose — javai, rapsai, linai, daugiame- 

tės žolės. Durpiniuose dirvožemiuose tikslinga laikyti daugiametes ganyk- 
las ir pievas. Augalininkystės produkcija derinama su atitinkama gyvulinin- 
kystės specializacija, prekinės augalininkystės produkcijos poreikiu ir būti- 
numu gerinti derlingojo dirvožemio sluoksnio savybes. 

Rekomenduojami tokie biologiniai dirvožemio derlingumo išsaugoji- 
mo ir didinimo metodai: 

1) tinkamos sėjomainos; 

2) daugiamečių ankštinių augalų plotų didinimas; 

3) mėšlo, šiaudų ir kitų organinių medžiagų panaudojimas humuso kie- 
kiui dirvožemyje didinti; 

4) tarpinių augalų auginimas žaliajai trąšai; 

5) dirvožemių kalkinimas. 

Humuso balansas nustatomas pagal normatyvus. Per metus humuso 
kiekis dirvoje sumažėja (tonomis hektare): auginant javus — 0,8—1,0; linus — 
1,1; kukurūzus — 1,4; šakniavaisius — 1,8; bulves — 2,0; vikių ir avižų mišinį 
žaliajam pašarui — 0,6. Atitinkamai humuso kiekis padidėja (tonomis hekta- 
re): išarus daugiametes žoles — 1,0-2,0, įterpus 40 tonų kraikinio mėšlo — 
2,0—2,4, užarus žaliajai trąšai auginamus pasėlius — 0,4—0,6, užarus susmul- 
kintus šiaudus (su azoto trąšomis) — 0,2. 

Dirvožemio apsauga nuo nualinimo užtikrinama reikiamai tręšiant. 
Trąšų normos turi būti tokios, kad kompensuotų augalų iš dirvos paimamų 
maisto medžiagų kiekį. Vandens erozija yra pažeidusi apie 14 procentų Lie- 
tuvos žemės ūkio naudmenų. 

Esant įprastinei pasėlių struktūrai, kalvotose vietovėse dėl erozijos kas- 
met prarandama po 3-4 tonas derliaus hektare skaičiuojant kiekvienam šlai- 
tų polinkio laipsniui. Taikant priešerozinį žemės dirbimą ir laikantis reko- 
menduojamos pasėlių struktūros, šis rodiklis sumažinamas iki 1 tonos. Au- 
ginant pasėlius, palankumo erozijai koeficientas mažesnis: šakniavaisių ir 
bulvių pasėliai — 0,7—0,8, mišiniai žaliajam pašarui, linai — 0,5—0,6, javai — 
0,2-0,4; pirmųjų augimo metų daugiametės žolė — 0,1-0,05; antrųjų augimo 
metų daugiametės žolės ganyklos — 0,01-0,05. Daugiamečių žolių augini- 
mas sumažina erozijos poveikį ir turi įtakos ūkių specializacijai (kalvotose 
vietovėse rekomenduojamos pagrindinės ūkių gamybos šakos — galvijų au- 
ginimas, pienininkystė, avininkystė). Parenkant sėjomainą kalvotose dirvo- 
se, vadovaujamasi šiais reikalavimais: 1) jei kalvų šlaito nuolydis iki 5 
laipsnių, daugiametės žolės sėjomainoje turi sudaryti ne mažiau kaip 35—40 
procentų; 2) plotuose, kuriuose vyrauja 5—7 laipsnių polinkio šlaitai, dau- 
giametės žolės sėjomainoje turi sudaryti ne mažiau kaip 50 procentų bendro 
ploto; kaupiamieji augalai neauginami; 3) plotuose, kuriuose vyrauja 7—10 
laipsnių polinkio šlaitai, daugiametės žolės sėjomainoje turi sudaryti ne ma- 

žiau kaip 65—80 procentų; kaupiamieji augalai neauginami; 4) daugiametė- 
mis žolėmis reikia užsėti statesnius kaip 15 laipsnių šlaitus, kalvų viršūnes, 
nepatogius dirbti netaisyklingos formos laukelius, plotus su itin įvairiu dir- 
vožemiu, taip pat plotus, kuriuose susitelkusios vandens srautų nutekėjimo 
vietos. 


6.4. Pažeistųjų žemių rekultivavimas 


Pažeistoji žemė — tai žemė, praradusi dirvožemio arba durpių sluoksnį 
dėl technogeninės veiklos ir neužimta statinių bei įrenginių. Žemės įstatymo 
21 straipsnyje nurodyta, kad asmenys, vykdydami statybas ir eksploatuo- 
dami naudingąsias iškasenas, privalo rekultivuoti pažeistas žemes. Vyriau- 
sybės nutarimu [62] numatyta, kad fiziniai ir juridiniai asmenys, eksploa- 
tuojantys naudingųjų iškasenų telkinius ir durpynus, vykdantys geologinio 
žvalgymo, tyrinėjimo, statybos ir kitus darbus, susijusius su derlingojo dir- 
vožemio sluoksnio pažeidimu, privalo rekultivuoti pažeistus žemės ūkio 
naudmenų ir miško plotus į žemės ūkio naudmenas ir mišką, o jeigu tai at- 
likti neimanoma techniškai, — į vandens telkinius. 

Žemių rekultivavimas — tai techninių, inžinerinių, statybos ir biologi- 
nių darbų, kuriais siekiama pažeistąją žemę padaryti tinkamą žmogaus ūki- 
nei veiklai, visuma. Jis vykdomas pagal naudingųjų iškasenų telkinio nau- 
dojimo rekultivavimo projektą [62]. Rekultivavimo projekte numatoma že- 
mės naudmena, į kurią bus rekultivuojama pažeista žemė, derlingojo dirvo- 
žemio sluoksnio ir grunto kaupimo (sandėliavimo) vietos bei darbų vykdy- 
mo tvarka. Pažeistąją žemę siekiama rekultivuoti į buvusias žemės naud- 
menas. Jeigu to neįmanoma padaryti dėl karjero sutvarkymo sąlygų, rekul- 
tivuojama į pievas (daugiausia — išeksploatuotų durpynų plotai), mišką arba 
vandens telkinius. 

Eksploatuojant durpynus, turi būti paliekamas priedugninis žemapelki- 
nių durpių sluoksnis: kai žemės plotą numatoma rekultivuoti į pievas — 0,5 
metro, į mišką — 0,3 metro, į žuvininkystės tvenkinius — 0,15 metro. 

Pažeista žemė atskirais atvejais gali būti panaudota statiniams ir įren- 
giniams. Kai žemę numatoma rekultivuoti į tvenkinius, jie turi būti ne sek- 
lesni kaip 2 metrų. 

Derlingasis dirvožemio sluoksnis saugomas kaupuose, kurie įrengiami 
sausesnėse vietose. Kai sandėliuojama ilgiau kaip 2 metus, kaupai turi būti 
apsėjami daugiamečių žolių mišiniais. 

Rekultivavimo darbai apima techninio ir biologinio rekultivavimo sta- 
dijas. Techninis rekultivavimas — tai pažeistųjų žemių paruošimas toliau 
naudoti techninėmis priemonėmis [90]. Jo metu išlyginamas karjero dug- 
nas. Rekultivuojant į ariamąją žemę, šlaitų nuolydis gali būti 2—5 laipsniai, į 
pievas ir ganyklas — ne didesnis kaip 8 laipsniai, į mišką — 15 laipsnių. 
Aukštuose ir stačiuose šlaituose kas 5—7 metrai įrengiamos ne siauresnės 
kaip 2 metrų pakopos (terasos). Rekultivuojant žemę į žemės ūkio naudme- 
nas ir mišką, ji giliai suariama, o tada paskleidžiamas derlingasis dirvože- 
mio sluoksnis: ne plonesnės kaip 20-30 centimetrų (po suslūgimo), jeigu 
rekultivuojama į žemės ūkio naudmenas, 10 centimetrų — į mišką. Kai že- 
mės plote yra drėgmės perteklius, kartu įrengiamas drenažas. 

Biologinis rekultivavimas — tai geotechninių ir fitomelioracinių prie- 
monių visuma pažeistųjų žemių derlingumui atkurti, dirvožemiui apsaugoti 
nuo erozijos ir defliacijos. Šie darbai vykdomi rekultivuojant žemės plotus į 
žemės ūkio naudmenas: žemės plotas apsėjamas ankštiniais ir varpiniais 
augalais, kurių šaknys sutvirtina paviršinį dirvožemio sluoksnį. Šie žemės 
ūkio augalai tręšiami didesnėmis organinių bei mineralinių trąšų normomis, 
o išauginta žalioji masė užariama. Biologinės rekultivacijos periodas trunka 
2-3 metus. 

Pažeistos žemės plotai tvarkomi pagal išnaudotų karjerų, durpynų ir ki- 
taip pažeistos žemės naudojimo programą [129]. Pažeistos žemės plotai 
1998 m. gruodžio 1 d. sudarė 26,8 tūkst. hektarų, iš jų 4,4 tūkst. hektarų iš- 
naudotų karjerų ir 4,5 tūkst. hektarų išnaudotų durpynų. Daugiausia išnau- 
dotų karjerų yra Rokiškio, Akmenės, Pakruojo, Šilutės, Pasvalio, Kupiškio 
ir Jonavos rajonuose. Daugiausia išnaudotų durpynų yra Radviliškio, Kauno 
ir Kretingos rajonuose. Pažeistosios žemės plotas kinta rekultivuojant iš- 
naudotus karjerus ir pradedant eksploatuoti naujus karjerus. 2006 m. sausio 
1 d. Lietuvoje buvo 23,8 tūkst. hektarų pažeistos žemės. 


Kontroliniai klausimai 


m 


.„ Kokie teisės aktai reglamentuoja dirvožemių naudojimą ir jų apsaugą? 

2. Kokios dirvosaugos priemonės taikomos naudojant žemę kalvotoje teri- 
torijoje? 

3. Kokie yra bendrieji reikalavimai, užtikrinantys dirvožemio išsaugojimą 
ir jo savybių gerinimą? 

4. Kaip atliekamas pažeistųjų žemių rekultivavimas? 


T. 

7.1. Ekosistemos 


Biologinės įvairovės apsaugos svarbiausios strateginės nuostatos su- 
formuluotos Jungtinių Tautų darnaus vystymosi strategijoje Darbotvarkė 
21, detalizuotos susijusiose konvencijose, Europos Sąjungos ir atitinkamuo- 
se Lietuvos Respublikos teisės aktuose. 








Darbotvarkė 21, 15. Biologinės įvairovės išsaugojimas 


„15. 2. Svarbiausios planetos gėrybės ir paslaugos priklauso nuo genų, 
rūšių, populiacijų, ekosistemų įvairovės ir jos kitimo mūsų planetoje. Bio- 
loginiai ištekliai mus maitina bei rengia, suteikia pastogę, vaistų ir dvasios 
peną. Natūraliose miškų, savanų, ganyklų, kalnų, dykumų, tundrų, upių, 
ežerų ir jūrų ekosistemose yra didžioji Žemės gamtos įvairovės dalis. Ūki- 
ninkų laukai ir sodai turi svarbią atstatomąją funkciją, kaip ir genų bankų, 
botanikos ir zoologijos sodų gemalų plazmos (red. germoplazmos) atnauji- 
nimo šaltiniai. Dabartinis gamtos įvairovės mažėjimas didžiąja dalimi yra 
žmogaus veiklos rezultatas ir kelia rimtą grėsmę žmonijos raidai.“ 

„15. 5. Vyriausybės pagal savo nacionalinę politiką ir praktiką, ben- 
dradarbiaudamos su atitinkamomis Jungtinių Tautų struktūromis, tarptauti- 
nėmis organizacijomis, palaikomos vietos žmonių bei jų bendruomenių, ne- 
vyriausybinių organizacijų bei kitų grupių, tarp jų — verslininkų ir moksli- 
ninkų, derindamos su tarptautinės teisės reikalavimais, turėtų: 

(a) sukurti naujas ar išplėtoti esamas strategijas, planus ar veiklos pro- 
gramas išsaugoti biologinei įvairovei ir atkurti biologinius išteklius, atkrei- 
piant dėmesį į švietimo ir kvalifikacijos tobulinimo reikmes; [. . . ] 

(h) skatinti atstatyti ir išsaugoti pažeistas ekosistemas bei nykstančias 
rūšis; 

(i) parengti strategiją, skatinančią išsaugoti biologinę įvairovę ir racio- 
naliai vartoti biologinius ir genetinius išteklius privačiuose žemės plotuo- 


[7 


se. 





Biologinės įvairovės išsaugojimas įmanomas saugant ne atskiras rūšis, 
o joms egzistuoti reikalingas ekosistemas. 

Ekosistema — sausumos arba vandens paviršiaus dalis, kurioje egzis- 
tuoja įvairūs augalai, gyvūnai ir mikroorganizmai. Jie su savo aplinka suda- 
ro bendrą sistemą, kurios komponentus sieja tarpusavio ryšiai ir nuolat 
vykstanti medžiagų ir energijos apykaita. Ekosistemoje „gamintojai“ orga- 
nines medžiagas sintetina iš neorganinių medžiagų ir saulės energijos, o 
„vartotojai“ maitinasi „gamintojais“ (žolėdžiais) arba kitais „vartotojais“. 
Bakterijos ir grybai žuvusius „gamintojus“ ir „vartotojus“ suskaido iki ne- 
organinių junginių taip papildydami sintezei reikalingas medžiagų atsargas. 
Stabilius ekosistemos ryšius gali sutrikdyti rūšių išnykimas arba naujų atsi- 
radimas, taip pat dėl žmogaus antropogeninės veiklos pakitę medžiagų srau- 
tai. 

Biologinę įvairovę lemia ekosistemos, kuriose egzistuoja gyvųjų orga- 
nizmų rūšys: keičiantis, nykstant ekosistemoms, nyksta nuo daugialypių 
ekosistemos ryšių priklausančios rūšys. 

Lietuvoje esančios ekosistemos gali būti skirstomos į natūralias bei 
pusiau natūralias (miškų, pelkių ir šlapžemių, pievų, vandens (ežerų, upių, 
jūros ir Kuršių marių), pakrančių ir smėlynų) ir antropogenines ekosiste- 
mas. 

Miško ekosistemos užima 32,5 procento Lietuvos teritorijos. Miškuo- 
se aptinkama daugiausia rūšių, todėl jų apsaugai ir gausinimui turi būti ski- 
riama daugiausia dėmesio. Pastaruoju metu, keičiantis aplinkosauginiams 
reikalavimams, biologinės įvairovės būklė pagerėjo. 2001-2004 metais Lie- 
tuvoje buvo išskirtos 8902 kertinės miško buveinės, iš viso apimančios 26 
427,6 hektarų plotą [279]. 

Pelkių ekosistemų augalija dėl savo savitumo yra labai vertinga. Deja, 
dėl per trisdešimt pokario metų vykdytos melioracijos netekome apie 70 
procentų pelkių. Pelkių būklė priklauso nuo jų dydžio. Mažos pelkutės gra- 
žina kraštovaizdį, todėl yra vienos iš svarbiausių. Didžiosios pelkės (Čepke- 
lių, Žuvinto, Kamanų, Viešvilės) yra saugomos. Pelkės yra nepaprastai 
svarbios ne tik dėl savo augmenijos, bet ir dėl vandens — pelkių naudmenų 
komplekso paukščiams. 

Natūralių pievų ekosistemoms būdinga didžiausia augalų, bestuburių 
gyvūnų bei grybų rūšių įvairovė. Deja, per pastaruosius trisdešimt metų la- 
bai sumažėjo natūralių pievų plotai. Ypač mažai išliko natūralių žemyninių 
pievų, kurios buvo intensyviai kultūrinamos arba apsodintos mišku. 

Išlikusių natūralių užliejamų ir žemyninių pievų būklė bloga ir toliau 
blogėja. Jų išsaugojimas susijęs su ekstensyviu naudojimu, tačiau nėra įtei- 
sinto ekonominio kompensavimo mechanizmo. Bendro žemės ūkio nuo- 
smukio sąlygomis nenaudojamos pievos ir ganyklos užauga krūmais arba 
užsodinamos miškų. 

Vandens ekosistemos — tai ežerų, vandens saugyklų, upių, Kuršių ma- 
rių šiaurinės dalies ir Baltijos jūros dalies ties Lietuvos krantais ekosiste- 
mos. Plačiai naudojant mineralines trąšas ir intensyviai melioruojant dirvas, 
ežerų antropogeninė eutrofizacija ypač suintensyvėjo. Šiuo metu, žemės 
ūkyje naudojant mažiau mineralinių trąšų, padėtis nusistovėjo. Labiausiai 
teršiamos yra Lietuvos upių ekosistemos. Ežerams ir Kuršių marioms dau- 
giausia žalos daro pramoninė ir buitinė bei žemės ūkio tarša. Daug žalos 
Lietuvos biologinei įvairovei ir kraštovaizdžiui buvo padaryta melioracijos 
metu. Šiuo metu, stokojant lėšų melioracijos įrenginiams išlaikyti ir prižiū- 
rėti, daug kur prasideda renatūralizacijos procesai. 

Lietuvos smėlynų ekosistemos yra labai savitos. Daugiausia problemų 
kelia atvirų smėlynų užaugimas arba užsodinimas mišku. Pakrantės kopas 
labiausiai ardo intensyvi rekreacija, dažnos audros. 

Antropogeninės ekosistemos dar gali būti skirstomos į agrarinės ir 
urbanizuotos aplinkos ekosistemas. Didžiausią plotą (53,7 proc.) Lietuvo- 
je užima agrarinės aplinkos ekosistemos. Be jokios abejonės, jų biologinė 
įvairovė dėl vykdomos ūkinės veiklos yra labiausiai nuskurdinta. Galima tik 
pasidžiaugti, kad, mažėjant žemės ūkio intensyvumui, buvusios agrarinės 
teritorijos užauga miškais ir jose pradeda augti vis daugiau augalų, grybų ir 
gyvūnų rūšių. 

Urbanizuotos aplinkos ekosistemos Lietuvoje užima beveik 5 pro- 
centus visos šalies teritorijos, jų plotas nuolat didėja. Didžiausios rekreaci- 
nės apkrovos aplink miestus. Nors statybų ir urbanistikos politikoje per ma- 
žai dėmesio skiriama saugoti biologinę ir kraštovaizdžio įvairovę, tačiau 
pastaruoju metu jaučiami ir tam tikri teigiami poslinkiai. Vilniaus miesto 
teritorijoje ir šalia jos išskirti trys regioniniai parkai: Verkių, Pavilnių ir 
Neries. Šiose teritorijose ne tik saugomos ekosistemos ir biologinė įvairovė, 
bet ir vykdomas aktyvus visuomenės ekologinis švietimas. Daug dėmesio 
šiam klausimui skiria Vilniaus miškų urėdija. Panašia veikla užsiima ir 
Kauno marių regioninis parkas, kiti šalies valstybiniai parkai. 

Biologinę įvairovę lemia ne vien natūralios ar pusiau natūralios ekosis- 
temos, kurias sudaro savaiminės rūšys, bet ir įvežtinės rūšys, kurios gali 
paveikti vietinių rūšių populiacijas. Nuo pat prekybos bei migracijos pra- 
džios laivais buvo vežami augalai iš kitų žemynų, jų sėklos, gyvūnai, įvai- 
rūs kenkėjai ar ligos. Šiandien rimta problema tampa balastiniai laivų van- 
denys, galintys platinti įvairias žmonių ar žuvų užkrečiamąsias ligas. Gali 
būti pervežta nuo 3 iki 70 tūkst. įvairių rūšių augalų ir gyvūnų. Įvežtinės rū- 
šys gali taip pakeisti ekosistemas, kad šios ims kenkti natūraliai biologinei 
įvairovei bei kels pavojų ekosistemų egzistavimui. Jos gali tapti 17 kenkė- 
jais, ir sukelti ligas, ir konkuruoti su vietinėmis rūšimis dėl mitybos išteklių. 

Pavyzdžiui, Jungtinėse Valstijose apie 60 procentų saugomų rūšių yra pa- 
veiktos įvežtinių rūšių [244]; poveikis gali būti ir didesnio masto. Nors yra 
žinomi pagrindiniai rūšių įvežimo keliai ir būdai, o daugelyje šalių veikia 
inspekcinės bei karantino tarnybos, tačiau dažnai potencialiai pavojingi or- 
ganizmai įvežami keliais, apie kuriuos dar nieko nežinoma. Be to, net ir Ži- 
nodami galimus įvežimo kelius, mes dažnai neturime būtinos informacijos 
apie pavojus. Beje, nepageidaujamos rūšys gali būti pervežtos tame pačia- 
me žemyne, greitai išplisti ir sukelti pavojų ekosistemoms. 


7.2. Biologinės įvairovės valdymas 


Biologinę įvairovę galima reguliuoti reglamentuojant gamtos išteklių 
naudojimą, prekybą tam tikromis augalų bei gyvūnų rūšimis ir steigiant 
specialias saugomas teritorijas bei genų bankus. Šiam tikslui tarnauja įvai- 
rūs tarptautiniai bei nacionaliniai teisės aktai. 


7.2.1. Konvencijos 


Jungtinių Tautų biologinės įvairovės konvencija buvo pasirašyta 
1992 metais Rio de Žaneiro (Brazilija) viršūnių susitikime, ratifikuota Lie- 
tuvoje 1995 m. liepos 3 d. Svarbiausios šios konvencijos reguliuojamos sri- 
tys: biologinės įvairovės apsaugos (in-situ ir ex-situ) užtikrinimas; darnus 
biologinės įvairovės komponentų naudojimas; tinkamas genetinių išteklių 
naudojimas ir prieinamumo užtikrinimas; genetiškai modifikuotų organiz- 
mų kontrolė; biotechnologijų valdymas ir pasiekiamumo užtikrinimas. 

Pagal šios konvencijos reikalavimus Lietuva įsipareigojo parengti ša- 
lies biologinės įvairovės studiją, strategiją ir veiksmų planą. Biologinės 
įvairovės išsaugojimo strategija, parengta dvidešimties metų laikotarpiui, 
1998 metais patvirtinta aplinkos apsaugos ministro ir žemės ir miškų ūkio 
ministro įsakymu. Dokumente buvo numatyti veiksmai 1998-2002 metais. 
Rengiant Nacionalinę darnaus vystymosi strategiją (2003 m.), į ją buvo 
įtrauktos svarbiausios kraštovaizdžio ir biologinės įvairovės išsaugojimo 
strateginės nuostatos. 

Tarptautinės svarbos šlapžemių konvencija (Ramsaro konvencija) 
buvo pasirašyta 1971 metais Ramsare (Iranas), Lietuvoje ratifikuota 1993 
m. birželio 10 d. Konvencijos tikslas — saugoti ir stabdyti įvairių tipų pelkių 
nykimą. Remdamasi šios konvencijos nuostatomis kiekviena šalis savo teri- 

torijoje privalo įsteigti bent po vieną gamtinę teritoriją, kurioje būtų saugo- 
mos pelkės, ir kuri galėtų būti įrašyta į tarptautinės svarbos pelkių sąrašus. 
Dėl kokių nors priežasčių išbraukusi tokią pelkę iš nacionalinio saugomų 
gamtinių teritorijų sąrašo, šalis turi tai kompensuoti įsteigdama kitą atitin- 
kamo didumo gamtinę saugomą teritoriją, užtikrinančią tokio pat tipo pel- 
kės apsaugą. Lietuvoje į tarptautinės svarbos šlapžemių sąrašą yra įtrauktos 
net penkios saugomos teritorijos: Žuvinto biosferos rezervatas, Čepkelių, 
Kamanų, Viešvilės valstybiniai rezervatai ir Nemuno deltos regioninis par- 
kas. 

Nykstančių laukinės faunos ir floros rūšių tarptautinės prekybos 
konvencija (CITES) buvo pasirašyta 1973 metais Vašingtone (Jungtinės 
Valstijos), Lietuvoje ratifikuota 2001 m. gegužės 22 d. siekiant reglamen- 
tuoti prekybą nykstančiais laukiniais gyvūnais ir augalais. Konvencijos 
prieduose išvardintos rūšys, kuriomis prekiauti draudžiama, išskyrus atve- 
jus, kai rūšys įsigyjamos siekiant nelaisvėje dirbtinai atkurti nykstančias jų 
populiacijas (žr. 1 priedą). Ši veikla kontroliuojama, naudojant leidimų si- 
stemą (žr. 2 priedą). Lietuva, prisijungdama prie konvencijos, įsipareigojo 
riboti prekybą ne tik egzotiškomis gyvūnų ir augalų rūšimis (papūgomis, 
vėžliais, kaktusais ir kt.), bet ir kai kuriais nacionalinės faunos atstovais, 
pavyzdžiui, vilkais, ūdromis, medicininėmis dėlėmis, jūriniais ereliais ir jų 
išvestinėmis dalimis [282]. 

Migruojančių laukinių gyvūnų rūšių išsaugojimo konvencija buvo 
pasirašyta 1979 metais Bonoje (Vokietija), Lietuvoje ratifikuota 2001 m. 
gegužės 22 d. Jos tikslas yra išsaugoti migruojančius laukinius gyvūnus vi- 
same jų migravimo kelyje. Konvencija reikalauja, kad saugomų rūšių mig- 
ravimo kelyje esančiose svarbiose saugomose teritorijose būtų įgyvendintos 
įvairios tarpusavio bendradarbiavimo programos ir projektai. 

Vertinant esamą saugomų teritorijų sistemą nacionaliniu arba regioni- 
niu mastu arba steigiant naujas saugomas teritorijas, reikia atsižvelgti į sau- 
gotinų gyvūnų rūšių migravimo kelius, ypač į vadinamąsias geografines 
migravimo kelių sankryžas, pavyzdžiui, kalnų tarpeklius arba priekrantėse 
susiformavusias smėlio nerijas. Prisijungdama prie šios konvencijos, Lietu- 
va įsipareigojo saugoti per Lietuvą migruojančias retąsias rūšis, pavyzdžiui, 
mažąsias žąsis, rudes, sibirines gagas bei kitas, kurios apsistoja Baltijos jū- 
roje, Kuršių mariose ir Nemuno deltoje. 

Europos laukinės gyvūnijos ir gamtinių buveinių apsaugos kon- 
vencija buvo pasirašyta 1979 metais Berne (Šveicarija), Lietuvoje ratifi- 
kuota 1996 m. birželio 11 d. siekiant išsaugoti laukinę augaliją ir gyvūniją 
jų natūraliose buveinėse, paremti šalių bendradarbiavimą vykdant šios kon- 
vencijos įsipareigojimus ir atkreipti dėmesį į nykstančių arba retųjų rūšių 

apsaugą. Konvencijoje numatytos bendrosios ir laukinės augalijos bei gy- 
vūnijos ir jų buveinių apsaugos priemonės, pavyzdžiui, griežta atskirų auga- 
lų 1r gyvūnų rūšių, išvardytų Nykstančių laukinės faunos ir floros rūšių tarp- 
tautinės prekybos konvencijos 1 ir 2 prieduose, apsauga [282]. 


7.2.2. Europos Sąjungos teisės aktai 


Europos Sąjungos gamtos apsaugos biologinės įvairovės srities politi- 
kos tikslas — saugoti laukinę gyvūniją ir augaliją bei jų gamtines buveines. 
Įgyvendindama šį tikslą ES siekia: 

e sukurti palankias sąlygas saugoti biologinę įvairovę visoje ES užtik- 
rinant palankų apsaugos statusą tam tikroms gamtinėms buveinėms ir 
rūšims; 

e išsaugoti kiekvienoje šalyje narėje ir visoje ES endemines, retąsias, 
jautrias aplinkos pokyčiams arba nykstančias gyvūnų arba augalų rū- 
Šis; 

e išsaugoti Bendrijos svarbos gamtines buveines, kurios yra išskirtinės 
tam tikrame biogeografiniame regione arba kurioms gresia išnykimas 
vietos arba regiono lygiu; 

e garantuoti tam tikrų, Europoje negyvenančių, bet retųjų arba nyks- 
tančių gyvūnų bei augalų rūšių apsaugą reglamentuojant prekybą 
jomis. 

Paukščių direktyva (79/409/EEB) numato visų Bendrijos teritorijoje 
gyvenančių laukinių paukščių rūšių bei jų buveinių apsaugą. Paukščių di- 
rektyva taip pat riboja žmogaus kai kurių rūšių veiklą, galinčią pakenkti 
paukščių populiacijoms. Pavyzdžiui, direktyva reguliuoja retųjų arba nyks- 
tančių paukščių rūšių medžioklę bei prekybą, draudžia naudoti kai kurias 
paukščių medžioklės bei gaudymo priemones (automatinius ginklus, tink- 
lus, kilpas ir kt.). Direktyvoje numatytos išimtys, kuriomis valstybės narės 
gali pasinaudoti tuomet, kai dėl paukščių daromos žalos reikia mažinti jų 
populiacijų gausumą. 

Buveinių direktyva (92/43/EEB) yra pagrindinė Europos gyvūnijos ir 
augalijos bei jų buveinių apsaugos priemonė. Jos tikslas — sustiprinti Euro- 
pos Sąjungos biologinės įvairovės apsaugą. Šios direktyvos pirmame priede 
išvardytoms gamtinėms buveinėms bei antrame priede surašytoms gyvūnų 
ir augalų rūšims turi būti steigiamos teritorijos, kuriose būtų užtikrinama 
tinkama jų apsauga. 

Ruonių jauniklių kailių direktyva (83/129/EEB) riboja dviejų rūšių 
ruonių jauniklių kailių ir jų išvestinių produktų komercinį naudojimą kartu 
išsaugant jų populiaciją nuo išnaikinimo. 

Prekybos nykstančiomis rūšimis reglamentas (97/338/EEB) užtikri- 
na Nykstančių laukinės faunos ir floros rūšių tarptautinės prekybos konven- 
cijos įgyvendinimą ES šalyse. 

Banginių produktų importo reglamentas (81/348/EEB) riboja jūros 
žinduolių (banginių ir delfinų) tam tikrų rūšių ir jų išvestinių produktų pre- 
kybą ES ir šalyse kandidatėse. 

Gyvūnų galūnes suspaudžiančių spąstų reglamentas (91/3254/EEB) 
draudžia Bendrijoje naudoti spąstus, kuriais suspaudžiamos gyvūnų galū- 
nės, ir įvežti į Bendriją tam tikrų rūšių laukinių gyvūnų, kilusių iš šalių, ku- 
riose jie gaudomi minėtais spąstais arba kitais tarptautinių humaniško gy- 
vūnų gaudymo reikalavimų neatitinkančiais būdais, kailius, odas ir iš jų pa- 
gamintas prekes, draudžia tokių spąstų naudojimą ir jais pagautų gyvūnų 
kailių arba jų išvestinių produktų importą į ES šalis. 


7.2.3. Lietuvos Respublikos teisės aktai 


Lietuvos Respublikos teisės aktų sistemą sudaro įstatymai, nuostatai, 
taisyklės, Vyriausybės nutarimai, standartai ir normos, metodikos ir reko- 
mendacijos. Jau priimti pagrindiniai įstatymai, tiesiogiai arba netiesiogiai 
susiję su aplinkos apsauga ir gamtos išteklių, tarp jų biologinių, naudojimu. 
Saugant gyvąją gamtą, biologinę įvairovę, labai svarbūs yra teisės aktai, 
reglamentuojantys saugomų teritorijų steigimą ir jų apsaugos bei naudojimo 
režimo užtikrinimą, rūšių bei augalų bendrijų Raudonųjų knygų sudarymą, 
ir kiti. 

Šalies piliečių teises ir pareigas reglamentuoja pagrindinis Lietuvos 
Respublikos įstatymas — Lietuvos Konstitucija. Konstitucijos 53 straipsnis 
nustato, kad „valstybė ir kiekvienas asmuo privalo saugoti aplinką nuo 
kenksmingų poveikių“. Konstitucijos 54 straipsnyje reglamentuojama, kaip 
tai turi būti daroma: „valstybė rūpinasi natūralios gamtinės aplinkos, gyvū- 
nijos ir augalijos, atskirų gamtos objektų ir ypač vertingų vietovių apsauga, 
tos ištekliai. Įstatymu draudžiama niokoti žemę, jos gelmes, vandenis ir orą, 
daryti radiacinį poveikį aplinkai bei skurdinti augaliją ir gyvūniją“ [1]. 

1992 metais priimtas Lietuvos Respublikos aplinkos apsaugos įstaty- 
mas, kurio pagrindinis tikslas yra „siekti ekologiškai saugios ir sveikos ap- 

linkos, išlaikyti Lietuvai būdingą kraštovaizdį, taip pat biologinę įvairovę“ 


3]. 





Svarbiausi su biologinės įvairovės apsauga susiję Lietuvos Respub- 
likos įstatymai 


Lietuvos Respublikos aplinkos apsaugos įstatymas [3] reguliuoja vi- 
suomeninius santykius aplinkosaugos srityje, nustato pagrindines juridinių 
bei fizinių asmenų teises ir pareigas išsaugant Lietuvos Respublikai būdin- 
gą biologinę įvairovę, ekosistemas bei kraštovaizdį, užtikrinant sveiką ir 
švarią aplinką, racionalų gamtos išteklių naudojimą Lietuvos Respublikoje, 
jos teritoriniuose vandenyse, kontinentiniame šelfe ir ekonominėje zonoje. 

Lietuvos Respublikos aplinkos monitoringo įstatymas [5] nustato 
monitoringo organizacinę struktūrą, vykdymo tvarką ir su tuo susijusią at- 
sakomybę. Jis taikomas aplinkos monitoringui, kuris yra apibrėžtas Aplin- 
kos apsaugos ir Žemės gelmių įstatymuose. 

Lietuvos Respublikos laukinės gyvūnijos įstatymas [17] reguliuoja 
laukinių gyvūnų apsaugos ir naudojimo santykius, kad būtų išsaugotos na- 
tūralios laukinių gyvūnų bendrijos ir jų rūšių įvairovė; išsaugota laukiniams 
gyvūnams būtina gyvenamoji aplinka, veisimosi sąlygos ir migracijos ke- 
liai; užtikrintas racionalus laukinių gyvūnų naudojimas. 

Lietuvos Respublikos laukinės augalijos įstatymas [16] reglamen- 
tuoja laukinės augalijos apsaugos ir naudojimo santykius, kad būtų išsaugo- 
ta laukinės augalijos rūšių, natūralių bendrijų įvairovė ir laukinei augalijai 
augti tinkamos augavietės, užtikrintas laukinės augalijos išteklių racionalus 
naudojimas, apsauga bei atkūrimas, laukinės augalijos genetinių išteklių iš- 
saugojimas. 

Lietuvos Respublikos miškų įstatymas [20] skirtas reglamentuoti 
miškų atkūrimą, apsaugą bei naudojimą ir sudaryti teisines prielaidas, kad 
visų nuosavybės formų miškai būtų tvarkomi pagal vienodus tvaraus ir su- 
balansuoto miškų ūkio principus, užtikrinant racionalų miškų išteklių nau- 
dojimą aprūpinant pramonę žaliava, biologinės įvairovės išsaugojimą, miš- 
kų produktyvumo didinimą, kraštovaizdžio stabilumą ir aplinkos kokybę, 
galimybę dabar ir ateityje atlikti ekologines, ekonomines ir socialines funk- 
cijas nedarant žalos kitoms ekosistemoms. 

Lietuvos Respublikos saugomų teritorijų įstatymas [31] nustato vi- 
suomeninius santykius, susijusius su saugomomis teritorijomis, saugomų 
teritorijų sistemą, saugomų teritorijų steigimo, apsaugos, tvarkymo ir kont- 

rolės teisinius pagrindus, taip pat reglamentuoja veiklą jose. 

Lietuvos Respublikos planuojamos ūkinės veiklos poveikio aplin- 
kai vertinimo įstatymas [26] reglamentuoja planuojamos ūkinės veiklos 
poveikio aplinkai vertinimo procesą ir šio proceso dalyvių tarpusavio san- 
tykius. 

Lietuvos Respublikos jūros aplinkos apsaugos įstatymas [15] nusta- 
to fizinių ir juridinių asmenų teises ir pareigas, kai jie verčiasi veikla, da- 
rančia tiesioginį ir netiesioginį poveikį jūros aplinkai ir jos gamtos ištek- 
liams. 

Lietuvos Respublikos pajūrio juostos įstatymas [24] apibūdina pajū- 
rio juostos nustatymo tikslus, jos sudedamąsias dalis, nustato pajūrio kraš- 
tovaizdžio apsaugą ir naudojimą, žemės ir jūros akvatorijos naudojimo są- 
lygas bei ūkinės veiklos apribojimus. 

Lietuvos Respublikos aplinkos oro apsaugos įstatymas [6] nustato 
asmenų teises į švarų orą, pareigas saugoti aplinkos orą nuo taršos, susiju- 
sios su žmonių veikla, ir mažinti jos daromą žalą žmonių sveikatai bei ap- 
linkai; nustato priemones, ribojančias aplinkos oro taršą ir mažinančias jos 
neigiamą poveikį žmonių sveikatai bei aplinkai; reglamentuoja visuomeni- 
nius santykius aplinkos oro apsaugos ir kokybės valdymo srityse. 

Lietuvos Respublikos saugomų gyvūnų, augalų, grybų rūšių ir 
bendrijų įstatymas [30] nustato ir reguliuoja juridinių ir fizinių asmenų 
santykius, susijusius su saugomų gyvūnų, augalų ir grybų rūšių bei bendrijų 
ir jų radviečių bei augaviečių (buveinių) apsauga, pagrindinius šių rūšių ir 
bendrijų saugojimo ir gausinimo reikalavimus. 

Lietuvos Respublikos medžioklės įstatymo [18] paskirtis — nustatyti 
visuomeninius santykius, susijusius su Lietuvos Respublikos teritorijoje 
esančios medžiojamosios gyvūnijos apsauga ir jos racionaliu naudojimu. 

Lietuvos Respublikos mokesčio už aplinkos teršimą įstatymas [21] 
nustato mokesčio už aplinkos teršimą mokėjimo tvarką ir kontrolę. Įstatymo 
paskirtis — ekonominėmis priemonėmis skatinti teršėjus mažinti aplinkos 
teršimą, vykdyti atliekų prevenciją ir tvarkymą, neviršyti nustatytų teršalų 
išmetimo į aplinką normatyvų, taip pat iš mokesčio kaupti lėšas aplinko- 
saugos priemonėms įgyvendinti. 

Lietuvos Respublikos mokesčių už valstybinius gamtos išteklius 
įstatymas [22] siekia didinti gamtos išteklių naudotojų atsakomybę už su- 
teikto nacionalinio turto efektyvų ir taupų naudojimą, kompensuoti gamtos 
išteklių tyrimo ir priemonių jų kiekiui bei kokybei išsaugoti valstybines iš- 
laidas. 

Lietuvos Respublikos augalų apsaugos įstatymas [8] nustato fizinių 
ir juridinių asmenų veiklą, susijusią su augalų apsaugos produktų registraci- 
ja, įvežimu, sandėliavimu, prekyba, naudojimu ir kontrole. 

Aplinkosaugos ir gamtos išteklių naudojimui reglamentuoti taikomos ir 
ekonominės priemonės: įvairūs mokesčiai ir baudos. Aplinkos mokesčiai už 
taršą ir gamtos išteklių naudojimą pradėti taikyti nuo 1991 metų. Mokesčių 
už valstybinius gamtos išteklius įstatymas įpareigoja gamtos išteklių naudo- 
tojus mokėti mokesčius valstybei. Mokesčiai tiesiogiai siejami su panaudo- 
tų išteklių kiekiu. Mokesčiai už žuvų išteklius, vandenį ir mineralinius iš- 
teklius patenka į valstybės biudžetą. Suvartojus neleistiną mineralinių ištek- 
lių kiekį ir sugavus neleistiną žuvų kiekį, skiriamos baudos, kurios moka- 
mos Aplinkos apsaugos rėmimo programos fondui. Mokesčius už aplinkos 
teršimą surenka valstybės mokesčių inspekcijos. Beje, visiems su aplinkos 
tarša susijusiems veiksmams taip pat turi būti gauti leidimai. 70 procentų 
šių mokesčių mokama į savivaldybės aplinkos apsaugos fondus, 20 procen- 
tų į Lietuvos aplinkos apsaugos investicijų fondą, 10 procentų — į valstybės 
biudžetą. 


7.2.4. Saugomos teritorijos 


Vienas iš plačiausiai taikomų ekosistemų ir biologinės įvairovės ap- 
saugos būdų yra saugomų teritorijų steigimas. Atkūrus nepriklausomybę, 
Lietuvoje daug dėmesio buvo skirta saugomų teritorijų sistemos plėtrai. Per 
gana trumpą laiką ji buvo iš esmės pertvarkyta: sukurta kiekybiniu ir koky- 
biniu požiūriu gerai išplėtota, moksliškai pagrįsta saugomų teritorijų siste- 
ma. Pagal Lietuvos Respublikos saugomų teritorijų įstatymą [31] bendrąją 
saugomų teritorijų sistemą Lietuvoje sudaro: 

1. Konservacinio prioriteto saugomos teritorijos, kuriose saugomi 
unikalūs arba tipiški gamtinio bei kultūrinio kraštovaizdžio komp- 
leksai ir objektai. Prie jų priskiriami rezervatai (gamtiniai ir kultūri- 
niai), draustiniai bei gamtos ir kultūros paveldo objektai (pamink- 
lai). 

2. Ekologinės apsaugos prioriteto saugomos teritorijos išskiriamos 
norint išvengti neigiamo poveikio saugomiems gamtos ir kultūros 
paveldo kompleksams bei objektams arba neigiamo antropogeninių 
objektų poveikio aplinkai. Prie šios kategorijos priskiriamos ekolo- 
ginės apsaugos Zonos. 

3. Atkuriamosios apsaugos saugomos teritorijos skiriamos gamtos iš- 
tekliams atsistatyti, pagausinti bei apsaugoti. Prie jų priskiriami at- 
kuriamieji ir genetiniai sklypai. 

4. Kompleksinės saugomos teritorijos, kuriose sujungiamos išsaugan- 
čios, apsaugančios, rekreacinės ir ūkinės zonos pagal bendrą apsau- 

gos, tvarkymo ir naudojimo programą. Prie jų priskiriami valstybi- 
niai (nacionaliniai ir regioniniai) parkai bei biosferos monitoringo 
teritorijos (biosferos rezervatai ir biosferos poligonai). 

Ypač svarbią vietą Lietuvos saugomų teritorijų sistemoje užima 5 vals- 
tybiniai (kartu su biosferos) rezervatai, 5 nacionaliniai parkai, 30 regioninių 
parkų. Yra 260 valstybinių draustinių ir 112 savivaldybių draustinių. 

Nacionaliniai parkai įsteigti išsaugoti, tvarkyti ir naudoti vertingiau- 
sius kraštovaizdžio kompleksus ir ekosistemas, rodančius Lietuvos Respub- 
likos etnokultūrinių sričių gamtinius bei kultūrinius savitumus. Jų paskirtis 
— išsaugoti gamtiniu, kultūriniu požiūriais vertingus kraštovaizdžio komp- 
leksus ir objektus, išlaikyti ekosistemų stabilumą, atkurti sunaikintus ir pa- 
žeistus gamtinius, kultūrinius kompleksus bei objektus, plėtoti mokslinius 
tyrimus, propaguoti ir remti Lietuvos regionų tradicinę gyvenseną. Šiuo 
metu Lietuvoje yra 5 nacionaliniai parkai: Aukštaitijos nacionaliniu parku 
pervadintas 1974 metais įsteigtas LTSR nacionalinis parkas bei 1991 metais 
įsteigti Dzūkijos, Kuršių nerijos ir Žemaitijos nacionaliniai bei Trakų istori- 
nis nacionalinis parkai. 

Regioniniai parkai — saugomos teritorijos, steigiamos gamtiniu, kultū- 
riniu ir rekreaciniu požiūriu vertingiems regioninės svarbos kraštovaizdžio 
kompleksams ir ekosistemoms saugoti, jų rekreaciniam bei ūkiniam naudo- 
jimui reguliuoti. Lietuvoje yra 30 regioninių parkų. Kiekvieno parko terito- 
rija yra suskirstyta į funkcines zonas — išsaugančiąją (rezervatai ir drausti- 
niai), apsauginę, rekreacinę bei ūkinę. Parkų rezervatams ir draustiniams 
taikomi tokie pat reikalavimai kaip ir kitiems valstybiniams rezervatams bei 
draustiniams. 

Be to, Lietuvoje yra ir nemažai Europos Bendrijos svarbos buveinių, 
kurios papildo šalies saugomų teritorijų sistemą. 

Europos šalių patirtis rodo, kad norint išsaugoti vientisą gamtos pavel- 
do lobyną būtina rūpintis buveinių apsauga, todėl į saugomų teritorijų tinklą 
turi būti įtraukti visi žinomi kiekvieno buveinės tipo variantai. Europos Są- 
jungos buveinių direktyva (92/43/EEC) numato beveik 200 retų ir sparčiai 
nykstančių Europos buveinių apsaugą ir jų įtraukimą į ES saugomų teritori- 
jų tinklą, vadinamą NATURA 2000 [286]. Kiekviena valstybė NATURA 
2000 teritorijose turi užtikrinti ilgalaikę gyvūnų bei augalų gamtinių buvei- 
nių apsaugą, dėl kurių šios teritorijos buvo įsteigtos. Reikia pažymėti, kad 
Lietuvoje yra 52 saugotinos europinės svarbos buveinių rūšys. 

NATURA 2000 teritorijos įtraukiamos į dabartinę nacionalinę saugo- 
mų teritorijų sistemą. Lietuvos Respublikos saugomoms teritorijoms arba jų 
dalims, kuriose yra tarptautinės svarbos kraštovaizdžio kompleksų, buvei- 
nių, retų bei nykstančių augalų ir gyvūnų rūšių arba jų bendrijų bei populia- 

cijų, taip pat gamtos ir kultūros paveldo teritorinių kompleksų ir objektų 
(vertybių), gali būti suteiktas tarptautinės svarbos saugomos teritorijos sta- 
tusas ir (arba) jos gali būti įrašytos į tarptautinius saugomų teritorijų sąra- 
šus. Įsteigus NATURA 2000 teritorijas, Lietuvos saugomų teritorijų plotas 
turėtų padidėti 2—3 procentais, t. y. iki 14—15 procentų šalies teritorijos. Be- 
je, pagal bendrą saugomų teritorijų plotą Lietuva kol kas dar atsilieka nuo 
numatomo ES šalių vidurkio. 

Plėtojant tinklą NATURA 2000, nesiekiama kurti tokių gamtos rezer- 
vatų, kuriuose sistemiškai atsisakoma bet kokios žmonių veiklos. Biologi- 
nei įvairovei saugoti įsteigtose teritorijose reikia net palaikyti arba skatinti 
tokią žmonių veiklą, kuri dera su aplinkos apsaugos tikslais. 


Kontroliniai klausimai 


. Kas yra biologinė įvairovė? 

. Kas sudaro ekosistemas? 

„ Kokius žinote biologinės įvairovės išsaugojimo būdus? 

.„ Kokie teisės aktai reglamentuoja Lietuvos gamtinių išteklių naudojimą ? 
„ Ką žinote apie NATURA 2000 procesą? 

„ Kas sudaro Lietuvos saugomų teritorijų sistemą? 


AA ELNIR- 

8.1. Miškų nuosavybės formos ir valstybinės 


reikšmės miškai 


Lietuvoje miškas nuosavybės teise gali priklausyti valstybei, Lietuvos 
bei užsienio fiziniams ir juridiniams asmenims, taip pat užsienio valstybėse 
įsteigtoms organizacijoms, neturinčioms juridinio asmens statuso, tačiau tu- 
rinčioms civilinį teisnumą pagal tų valstybių įstatymus. 

Lietuvos Respublikos Konstitucija [1], Žemės [40] ir Miškų [20] įsta- 
tymai reglamentuoja, kad Lietuvos Respublikai išimtinę nuosavybės teise 
priklauso valstybinės reikšmės miškai (kitaip negu kiti valstybiniai miškai, 
kurie žemės reformos metu gali būti privatizuoti atkuriant Lietuvos Respub- 
likos piliečių nuosavybės teises į juos arba juos parduodant). 

Valstybinės reikšmės miškai: 


1) 


2) 
3) 
4) 


3) 


6) 


miškai, esantys valstybiniuose rezervatuose, valstybinių parkų re- 
zervatuose ir rezervatinėse apyrubėse, Kuršių nerijos nacionalinia- 
me parke; 

miestų miškai; 

valstybiniai miško medelynai ir sėklinės plantacijos; 

miškų mokslinio tyrimo ir mokymo bei selekcinės sėklininkystės 
objektų miškai, kurių plotus ir ribas tvirtina Vyriausybė; 
valstybiniai miškai 7 kilometrų pločio juostoje nuo Baltijos jūros ir 
Kuršių marių, į kuriuos neatkurta nuosavybės teisė pagal Piliečių 
nuosavybės teisių į išlikusį nekilnojamąjį turtą atkūrimo įstatymą; 
kiti miškai, Vyriausybės sprendimu priskirti prie valstybinės reikš- 
mės miškų. 


8.2. Miškų grupės, ūkininkavimo jose tikslai 


ir režimas 


Pagal ūkininkavimo tikslus, ūkininkavimo režimą ir pagrindinę funkci- 
nę paskirtį miškai Lietuvoje skirstomi į keturias grupes [20]: 

I grupė - rezervatiniai miškai. Tai — valstybinių rezervatų, valstybi- 
nių parkų bei biosferos monitoringo teritorijose esančių rezervatų ir rezer- 
vatinių apyrubių miškai. Ūkininkavimo tikslas — palikti miškus natūraliai 

augti. Miško kirtimai, išskyrus Saugomų teritorijų įstatyme ir rezervatų 
nuostatuose numatytus atvejus, neatliekami. 

II grupė - specialiosios paskirties miškai. Joje skiriami: 

1) A - ekosistemų apsaugos miškai. Tai — kraštovaizdžio, telmologi- 
nių, pedologinių, botaninių, miško genetinių, zoologinių, botaninių- 
zoologinių draustinių ir šių rūšių draustinių, esančių valstybiniuose parkuo- 
se bei biosferos monitoringo teritorijose, miškai, saugomų gamtos išteklių 
sklypų, priešeroziniai ir kiti miškai. Ūkininkavimo tikslas — išsaugoti arba 
atkurti miško ekosistemas arba atskirus jų komponentus. Stichinių arba bio- 
tinių veiksnių sudarkyti, blogos sanitarinės būklės medynai kertami neply- 
nais arba plynais sanitariniais kirtimais. Gamtinę brandą pasiekę medynai 
gali būti kertami pagrindiniais neplynais kirtimais; 

2) B - rekreaciniai miškai. Tai - miško parkai, miestų miškai, valsty- 
binių parkų rekreacinių zonų miškai, rekreaciniai miško sklypai ir kiti poil- 
siui skirti miškai. Ūkininkavimo tikslas — formuoti ir išsaugoti rekreacinę 
miško aplinką. Blogos sanitarinės būklės, sudarkyti stichinių arba biotinių 
veiksnių medynai kertami neplynais arba plynais sanitariniais kirtimais. 
Gamtinę brandą pasiekę medynai gali būti kertami pagrindiniais neplynais 
kirtimais. Leidžiami visų rūšių ugdymo, sanitariniai ir kraštovaizdžio for- 
mavimo kirtimai. Kertama ne poilsiavimo sezono metu, išskyrus stichinių 
arba biotinių veiksnių sudarkytus medynus. 

III grupė —- apsauginiai miškai. Tai — geologinių, geomorfologinių, 
hidrografinių, kultūrinių draustinių, šių rūšių draustinių, esančių valstybi- 
niuose parkuose bei biosferos monitoringo teritorijose, miškai, apsaugos 
zonų ir kiti miškai. Ūkininkavimo tikslas — formuoti produktyvius medy- 
nus, galinčius atlikti dirvožemio, oro, vandens, žmogaus gyvenamosios ap- 
linkos apsaugos funkcijas. Leidžiami neplyni ir nedidelio ploto (iki 5 hekta- 
rų) plyni, ugdymo bei sanitariniai kirtimai. 

IV grupė - ūkiniai miškai. Tai — visi kiti miškai, nepriskirti prie I-III 
miškų grupių. Ūkininkavimo tikslas — laikantis aplinkosaugos reikalavimų, 
formuoti produktyvius medynus, nepertraukiamai tiekti medieną. Leidžiami 
visi kirtimai. Plynų kirtimų biržės negali būti didesnės kaip 8 hektarai. 

II, III ir IV grupių miškuose plynų sanitarinių kirtimų plotas neriboja- 
mas. 

Atskiros draustinių miškų dalys, vadovaujantis teritorijų planavimo 
dokumentais, gali būti priskirtos prie skirtingų miškų grupių. Miškų prisky- 
rimo prie grupių tvarką ir normatyvus nustato bei miškus prie grupių priski- 
ria Vyriausybė Aplinkos ministerijos teikimu. 

8.3. Darnus miškų ūkis, miškų ūkio politika ir jos 


įgyvendinimo priemonės 


Ministrų, atsakingų už miškų ūkį, konferencijoje dėl Europos miškų 
apsaugos Helsinkyje 1993 metais buvo suformuluota tvaraus ir subalansuo- 
to (darnaus) miškų ūkio koncepcija: 








„Darnus miškų ūkis — miškų ir miško žemės priežiūra bei naudojimas 
tokiu būdu ir tokiu laipsniu, kurie palaiko jų biologinę įvairovę, produkty- 
vumą, gebėjimą atsikurti, gyvybingumą ir jų pajėgumą išpildyti dabar ir at- 
eityje atitinkamas ekologines, ekonomines ir socialines funkcijas lokaliniu, 
nacionaliniu ir globaliniu lygiais ir kurie nedaro žalos kitoms ekosiste- 
moms. 





Siekiant užtikrinti darnaus miškų ūkio plėtrą, patenkinti įvairių visuo- 
menės grupių poreikius miškui ir užtikrinti miškų išsaugojimą ateities kar- 
toms, pripažįstant ilgą miško augimo trukmę ir atsižvelgiant į nuosavybės 
formų skirtumus bei sąveiką, skatinant sąlygas, kuriomis teisingai tvarkomi 
miškai duotų šaliai ekonominės naudos, Lietuvoje kuriama ilgalaikė miškų 
ūkio politika [99], suderinta su kitų šalies ūkio šakų politikomis ir besire- 
mianti šalies tradicijomis bei Europos Sąjungos teisinių normų, tarptautinių 
konvencijų, rezoliucijų, susitarimų, programų bei nacionalinių teisės aktų 
reikalavimais. 

Įgyvendinant miškų ūkio politiką taikomos miškų ūkio politikos prie- 
monės: gerai organizuotas, kvalifikuotas ir nepriklausantis nuo trumpalaikių 
politinių pokyčių miškų administravimas; Miškų įstatymas ir kiti teisės ak- 
tai; mokesčiai ir finansinė parama; švietimas ir mokymas; miškų ūkio in- 
formacijos valdymas; ryšiai su visuomene. 

Vadovaujantis Lietuvos miškų ūkio politikos formavimo principais ir 
miškų ūkio politikos kryptimis, įgyvendinama Lietuvos miškų ūkio plėtros 
strategija [99]. Pagrindinis šios strategijos tikslas — nustatyti svarbiausias 
miškų ūkio politikos įgyvendinimo priemones konkrečiam laikotarpiui. 


Miškų ūkio politikos kūrimo principai 


Lietuvos miškų ūkio politika [99] kuriama vadovaujantis šiais princi- 
pais: 

1. Atsakomybės už nepertraukiamą ir subalansuotą (darnų) miško 
išteklių naudojimą. 

Miško, kaip svarbiausio atkuriamo šalies gamtos ištekliaus, reikšmė vi- 
suomenei yra didelė, todėl miškų ūkio politika užtikrina miško savininkų, 
valdytojų ir naudotojų atsakomybę už miškų būklę ir darnų miško išteklių 
naudojimą bei atkūrimą. Valstybė, vykdydama visų šalies miškų valstybinio 
reguliavimo funkcijas, plėtodama miškų ūkio infrastruktūrą, miškų apsaugą 
nuo stichinių nelaimių, masinių ligų bei kenkėjų, sudaro teisines, finansines 
ir kitas prielaidas išsaugoti miškus, racionaliai naudoti miško išteklius, ten- 
kinti socialines visuomenės reikmes ir saugoti aplinką. 

2. Atitikimo nacionalinei teisinei sistemai ir tarptautiniams susita- 
rimams. 

Lietuvos miškų ūkio politika kuriama vadovaujantis Lietuvos Respub- 
likos Konstitucija ir kitais teisės aktais, taip pat vadovaujantis 1979 metais 
Berne pasirašyta Europos laukinės gamtos apsaugos konvencija, 1992 me- 
tais Rio de Žaneire pasirašyta Biologinės įvairovės konvencija bei Jungtinių 
Tautų konferencijoje „Aplinka ir vystymasis“ priimtais pasaulio miškų iš- 
saugojimo principais, 1990 metų Strasbūro, 1993 metų Helsinkio ir 1998 
metų Lisabonos ministrų konferencijų Europos miškų išsaugojimui rezoliu- 
cijomis, Europos Sąjungos miškų ūkio politikos ir strategijos principais, 
Europos Sąjungos direktyvomis miškų ūkio ir gamtos apsaugos klausimais. 

3. Visų suinteresuotų visuomenės grupių dalyvavimo ir bendra- 
darbiavimo. 

Politika atsižvelgia į visų suinteresuotų visuomenės grupių nuomonę, 
derina miško savininkų, valdytojų ir naudotojų, medienos perdirbėjų, aplin- 
kosauginių organizacijų ir visų kitų miškais ir miško ūkine veikla suintere- 
suotų visuomenės grupių interesus. Visi pagrindiniai miškų ūkio politikos 
teiginiai turi būti derinami su atskiromis suinteresuotomis šalimis ir patei- 
kiami visuomenei viešai svarstyti. 

4. Miškų nuosavybės formų įvairovės ir jų lygiateisiškumo. 

Igyvendinamas visų nuosavybės formų miškuose ūkininkavimo lygia- 
teisiškumas. Sudaromos vienodos teisinės ir kitos prielaidos tvarkyti priva- 
čius ir valstybinius miškus bei atlikti ūkinę veiklą juose. Plėtojant Lietuvos 
miškų ūkį, įtvirtinami rinkos ekonomikos santykiai ir laisvos konkurencijos 
principai ir privačiame, ir valstybiniame miškų ūkio sektoriuose. 

5. Miškų ūkio kompleksiškumo. 

Miškų ūkis plėtojamas kompleksiškai įvairiašakio naudojimo pagrindų 
atsižvelgiant į jo įtaką bei sąsajas su miško produktų ir paslaugų vartotojais, 
medienos perdirbimo pramonės struktūromis, taip pat su kitomis miškais ir 
miškų ūkiu suinteresuotomis visuomenės grupėmis. 

6. Miškų ūkio tradicijų tęstinumo. 

Lietuvos miškų ūkis turi ilgalaikes tradicijas, į kurias atsižvelgiama pe- 

rimant užsienio šalių patirtį. Miškų ūkio reformos ir pertvarkymai, naujovių 
diegimas miškų ūkio valdymo ir kitais klausimais turi būti vykdomi nuo- 
sekliai, įvertinant specialistų praktinę patirtį, atsižvelgiant į visuomenės 
nuomonę bei valstybės interesus. 


Miškų ūkio politikos kryptys 


Lietuvos miškų ūkio politika kuriama ir įgyvendinama keturiomis 
kryptimis: bendrąja, ekonomine, ekologine ir socialine. 

1. Bendroji miškų ūkio politikos kryptis: 1) miško išteklių išsaugo- 
jimas ir gausinimas; 2) miškų nuosavybės formų įvairovės užtikrinimas; 
3) visuomenės dalyvavimas sprendžiant svarbiausius miškų ūkio klausimus; 
4) visuomenės informavimas apie šalies miškus, jų būklę ir tvarkymą; 
5) miškų mokslo ir mokymo plėtra; 6) tarptautinių ryšių stiprinimas ir plėt- 
ra. 

2. Miškų ūkio politikos ekonominė kryptis: 1) racionalus, tolygus ir 
nepertraukiamas miško išteklių naudojimas bei miškų produktyvumo didi- 
nimas ir auginamos medienos kokybės gerinimas; 2) miškų ūkio ekonomi- 
nio efektyvumo didinimas. 

3. Miškų ūkio politikos ekologinė kryptis: 1) miško ekosistemų tva- 
rumo užtikrinimas; 2) biologinės įvairovės išsaugojimas bei miškų sveika- 
tingumo gerinimas. 

4. Miškų ūkio politikos socialinė kryptis: 1) visuomenės bendrųjų su 
miškais susijusių reikmių tenkinimas; 2) valstybinio ir privataus miškų ūkio 
plėtra bendrosios kaimo plėtros kontekste. 


Vizija 


Lietuvos miškai — sveikatingumu, biologine įvairove, produktyvumu ir 
tvarumu pasižyminti natūrali Lietuvos kraštovaizdžio dalis, teikianti medie- 
ną ir kitus miško produktus, sudaranti daugelio gyvūnijos ir augmenijos rū- 
šių buveines, stabdanti dirvos eroziją, absorbuojanti anglies dvideginį bei 
gryninanti orą, sauganti gruntinius ir paviršinius vandenis, tenkinanti kitas 
suderintas ekologines, ekonomines bei socialines visuomenės reikmes. 

Lietuvos miškų ūkis — moderni, į rinką orientuota, racionaliai naudo- 
janti bei gausinanti miško išteklius, turinti išplėtotą infrastruktūrą bei kvali- 
fikuotus darbuotojus, taikanti pažangias technologijas, kurianti darbo vietas 
ir jaukią gyvenamąją aplinką šalies ūkio šaka. 

Valstybės misija 


+ Formuoti ir įgyvendinti racionalią miškų ūkio plėtros politiką, kuri 
užtikrintų ekologiniu, ekonominiu ir socialiniu požiūriu darnaus 
miškų ūkio sektoriaus plėtrą. 

+ Užtikrinti miškų ekosistemų stabilumą, biologinės įvairovės išsaugo- 
jimą, miškų produktyvumo didinimą, jų kokybės ir sveikatingumo 
gerinimą. 

+ Tausoti vertingą miško genofondą naudojant nacionalinius miško 
genetinius išteklius naujiems miško sėklinės bazės objektams išskirti 
bei sukurti. 

+ Padidinti Lietuvos miškingumą apželdinant mišku dirvonuojančias ir 
menkavertes žemes, taip pat kitus nenaudojamus žemės plotus, ku- 
riuose miško įveisimas pagerintų Lietuvos gamtinę aplinką. 

+ Užtikrinti miškų nuosavybės formų įvairovę bei miškų ūkio valsty- 
binio reguliavimo sistemos efektyvumą. 

+ Užtikrinti visuomenės bendrųjų socialinių reikmių, susijusių su miš- 
kais, tenkinimą. 

+ Kurti palankią teisinę, ekonominę ir institucinę aplinką miškų ūkio, 
medienos pramonės ir įvairių miško verslų įmonėms efektyviai ir 
konkurentabiliai veikti laisvojoje rinkoje. 

+ Skatinti inovacijas, konkurencingumą, rinkų plėtrą ir darbo vietų kū- 
rimą. 

+ Užtikrinti miškų mokslo potencialo išsaugojimą ir racionalų jo pa- 
naudojimą bei aukštos kvalifikacijos miškų ūkio specialistų rengimą. 


Lietuvos miškų ūkio plėtros strateginiai tikslai: 

1. Miško išteklių išsaugojimas ir gausinimas. 

2. Miškų nuosavybės formų įvairovės užtikrinimas. 

3. Visuomenės dalyvavimas sprendžiant svarbiausius miškų ūkio klau- 
simus. 

. Visuomenės informavimas apie šalies miškus, jų būklę ir tvarkymą. 

„ Miškų mokslo ir mokymo plėtra. 

. Tarptautinių ryšių stiprinimas ir plėtra. 

„ Racionalus, tolygus ir nepertraukiamas miško išteklių naudojimas 
bei miškų produktyvumo didinimas. 

8. Miškų ūkio ekonominio efektyvumo didinimas. 

9. Miško ekosistemų tvarumo užtikrinimas. 

10. 


11. 
12. 


Biologinės įvairovės išsaugojimas bei miškų sveikatingumo geri- 
nimas. 

Visuomenės bendrųjų su miškais susijusių reikmių tenkinimas. 
Valstybinio ir privataus miškų ūkio plėtra bendrosios kaimo plėtros 
kontekste. 


Miškų ūkio plėtros strateginių tikslų įgyvendinimas 


Siekiant įgyvendinti miškų ūkio plėtros strateginius tikslus Lietuvoje 
numatyta kas penkeri metai sudaryti veiksmų ir priemonių planą, kuriame 
pateikiami konkretūs veiksmai ir priemonės, nustatomas šių priemonių 
įvykdymo laikotarpis bei atsakingi vykdytojai. 


8.4. Lietuvos miškų ūkio sektoriaus 


valstybinis valdymas 


Miškų ūkio sektorius Lietuvoje yra skirtas Aplinkos ministerijos regu- 
liavimo sričiai. Aplinkos ministerija, atlikdama miškų ūkio valstybinio 
valdymo funkcijas [20]: 


— 


N 


= 


25 


6. 


7. 


. Organizuoja miškų ūkio strategijos bei valstybinių miškų ūkio plėt- 


ros programų rengimą. 


„ Organizuoja miškingumo didinimo, miško genofondo, kraštovaiz- 


džio ir biologinės įvairovės miškuose išsaugojimo, selekcijos ir sėk- 
lininkystės, miško išteklių naudojimo, kitų programų projektų ren- 
gimą ir koordinuoja šių programų įgyvendinimą. 


„ Rengia teisės aktų projektus miškų ūkio klausimais. 
„ Organizuoja ir koordinuoja visų šalies miškų inventorizaciją, miškų 


tvarkymo (miškotvarkos) projektų rengimą, koordinuoja miškų mo- 
nitoringą. 

Organizuoja valstybinę šalies miškų apskaitą ir Lietuvos Respubli- 
kos miškų valstybės kadastro sudarymą. 

Rengia metinių miško kirtimo normų valstybiniuose miškuose pro- 
jektus. 

Organizuoja su miškų ūkiu susijusį tarptautinį bendradarbiavimą. 


Aplinkos ministerijos regionų aplinkos apsaugos departamentai at- 
lieka visų šalies miškų būklės, naudojimo, atkūrimo ir apsaugos kontrolės 


funkcij 


as [20]: 

„ Kontroliuoja, kaip laikomasi Miškų įstatymo, ir atlieka valstybinę 
visų nuosavybės formų šalies miškų būklės, naudojimo, atkūrimo ir 
apsaugos kontrolę. 

2. Aplinkos ministerijos nustatyta tvarka išduoda valstybinių miškų 

valdytojams ir privačių miškų savininkams leidimus miškui kirsti. 

3. Kontroliuoja miškotvarkos darbų kokybę. 

4. Konsultuoja privačių miškų savininkus miško naudojimo, atkūrimo, 

priežiūros ir apsaugos klausimais. 

Miškų urėdijoms paskirtų valstybinių miškų atkūrimą, priežiūrą, ap- 
saugą ir miško išteklių naudojimą organizuoja ir koordinuoja Generalinė 
miškų urėdija prie Aplinkos ministerijos [272]. Atlikdama šias funkcijas, 
Generalinė miškų urėdija prie Aplinkos ministerijos: 

1. Atlieka miškų urėdijų savininko teises ir pareigas įgyvendinančios 

institucijos funkcijas ir koordinuoja jų veiklą. 

2. Nustato miškų urėdijoms privalomąsias miško atkūrimo, apsaugos ir 

tvarkymo darbų normas. 

3. Organizuoja bendrą valstybinę priešgaisrinės ir sanitarinės miško 

apsaugos sistemą. 

4. Organizuoja ir koordinuoja miškų atkūrimo, apsaugos, tvarkymo ir 

miško išteklių naudojimo pažangių technologijų įgyvendinimą. 

Valstybės įmonės miškų urėdijos patikėjimo teise valdo, naudoja 
valstybinius miškus ir jais disponuoja įstatymų nustatyta tvarka, taip pat 
vykdo juose kompleksinę miškų ūkio veiklą (tai veikla, apimanti miškų 
atkūrimą, priežiūrą, apsaugą, racionalų miškų išteklių naudojimą ir prekybą 
mediena bei miško ištekliais) ir kitą įmonės įstatuose numatytą veiklą. 

Be miškų urėdijų, valstybinę miško žemę patikėjimo teise turi teisę 
valdyti valstybinių rezervatų direkcijos, nacionalinių parkų direkcijos, savi- 
valdybės, kitos valstybės įmonės ir organizacijos. Vyriausybės nutarimais 
valstybinės miško žemės sklypai patikėjimo teise perduodami šiems subjek- 
tams valstybinėms funkcijoms įgyvendinti. 

Privačius miškus atkuria, tvarko ir naudoja privačių miškų savininkai, 
laikydamiesi Miškų įstatymo, taip pat Vyriausybės tvirtinamų Privačių 
miškų tvarkymo ir naudojimo nuostatų ir kitų miškų ūkio veiklą reglamen- 
tuojančių teisės aktų. Privačių miškų savininkai įstatymų nustatyta tvarka 
turi teisę jungtis į asociacijas ir kooperatyvus, steigti įmones ir organizaci- 
jas. 

8.5. Pagrindiniai valstybinio miškų ūkio sektoriaus 
valdymo modeliai 


Kaip rodo daugelio Europos šalių miško ūkio valstybinio valdymo si- 
stemų ir ūkininkavimo modelių valstybiniuose miškuose pavyzdžiai, ūki- 
ninkavimo miškuose modelio pasirinkimą lemia daug veiksnių, pirmiausia 
— šalies miškingumas, miško ištekliai, nusistovėjusi miškų nuosavybės 
struktūra, integravimosi į medienos perdirbamąją pramonę gilumas, tradici- 
jos ir kita, tačiau visais atvejais miško ūkis organizuojamas vadovaujantis 
rinkos ekonomikos ir visų nuosavybės formų lygiateisiškumo principais, 
sudarant vienodas teisines prielaidas tiek valstybiniam, tiek privačiam miš- 
ko ūkio sektoriui ir užtikrinant darnų miško ekonominių, socialinių ir eko- 
loginių funkcijų vykdymą. 

Apžvelgus padėtį Europos valstybėse, galima teigti, kad pagal veiklos 
organizavimo pobūdį yra trys organizacijų, valstybiniuose miškuose vyk- 
dančių ūkines-komercines funkcijas, tipai. Tai — biudžetinė įstaiga, valsty- 
bės įmonė ir akcinė bendrovė. 

Biudžetinės įstaigos statusas būdingas toms šalims, kurių valstybinis 
miško ūkis iš savo pajamų išsilaikyti negali ir yra dotuojamas iš valstybės 
biudžeto. Taip yra Danijoje, Prancūzijoje, Vokietijoje. 

Labiausiai iki šiol Europoje paplitęs valstybės įmonės tipas. Šis mode- 
lis leidžia ekonomiškai efektyviai ūkininkauti išsaugant gana didelę valsty- 
bės įtaką tvarkant mišką, kaip ypač sudėtingą ūkininkavimo objektą, atlie- 
kantį ne tik ekonomines, bet ir socialines bei ekologines funkcijas. Kai ku- 
riose šalyse (Vokietija, Lenkija) valstybės miško įmonės dar vykdo ir tam 
tikras valstybinio reguliavimo funkcijas, ypač privačių miškų atžvilgiu. 

Akcinės bendrovės tvarkant valstybinius miškus būdingos šalims, ku- 
rios turi didelius miško išteklius, miško ūkis giliai integravęsis į bendrą 
kompleksą su medienos perdirbimo pramone arba net su popieriaus- 
celiuliozės pramone, o ilgalaikis strateginis tikslas yra tokių įmonių dalinis 
arba visiškas privatizavimas palaipsniui parduodant valstybės akcijas. To- 
kio modelio akcinės bendrovės veikia Švedijoje ir Airijoje. 

Visų miško ūkio įmonių bendras bruožas, nepriklausantis nuo jų statu- 
valstybinius miškus, naudoja miško išteklius ir parduoda pagamintą medie- 
ną bei nenukirstą mišką. 

Miško ūkio įmonių dydį atskirose šalyse taip pat lemia įvairūs veiks- 
niai, pirmiausia valstybinių miškų administravimo ir ekonominės veiklos 

optimizavimo būtinybė, įmonių pelningumas, konkurentabilumas, jų pat- 
rauklumas investicijų pritraukimo į medienos perdirbimo pramonę ir visą 
miško ūkio kompleksą požiūriu. Nemažai įtakos parenkant įmonių dydį turi 
ne tik objektyvūs ekonominiai kriterijai, bet dažniausiai ir subjektyvūs poli- 
tiniai sprendimai, vienos arba kitos šalies tradicijos. Šiuo aspektu vertinant 
tik ekonomiškai efektyviai dirbančias valstybės miško ūkio įmones arba ak- 
cines bendroves įvairiose šalyse, aiškių dėsningumų, įrodančių tiesioginę 
priklausomybę tarp miško įmonės dydžio ir darbo efektyvumo (pelningu- 
mo), nėra. Efektyviai dirbančių miško įmonių plotas įvairuoja nuo 10-12 
tūkst. hektarų Lenkijoje iki 2 mln. hektarų Švedijoje. Pastaruoju metu ir kai 
kuriose Rytų Europos valstybėse išryškėjo miško įmonių stambinimo ten- 
dencijos. Neretai net steigiamos centralizuotos įmonės, tvarkančios visus 
atitinkamos šalies miškus. Stambinimas arba centralizacija turi savo prana- 
šumų ir trūkumų. Tokios miško ūkio įmonės yra patrauklios didžiosioms 
medienos perdirbimo pramonės įmonėms, palankios jos ir didelių investici- 
jų į šią ūkio šaką požiūriu. Tokia centralizacija gali tapti ir ydinga, nes kyla 
pavojus monopolizuoti apvaliosios medienos rinką ir eliminuoti konkuren- 
cijos principus bei galimybę palyginti atskirų ūkio subjektų, vykdančių ūki- 
nę-komercinę veiklą valstybiniuose miškuose, ekonominį efektyvumą. 


8.6. Valstybinė miškų inventorizacija, apskaita 
ir miškų kadastras 


Valstybinė miškų inventorizacija — tai duomenų apie miškų kokybi- 
nius ir kiekybinius rodiklius surinkimas siekiant atlikti valstybinę miškų ap- 
skaitą, kontroliuoti miškų būklę, parengti Lietuvos miškų žemėlapius. Vals- 
tybinės miškų inventorizacijos objektas yra visi Lietuvos miškai. Valstybi- 
nė miškų inventorizacija atliekama inventorizuojant visas miškų valdas 
(sklypinė miškų inventorizacija) arba atrankos metodu (nacionalinė miškų 
inventorizacija) [20]. 

Valstybinės miškų inventorizacijos ir miškų apskaitos tikslas — nustaty- 
ti miško išteklius, jų kokybę, teikti informaciją apie miškų gamtinę ir ūkinę 
būklę. Miškų urėdijose, valstybiniuose rezervatuose ir valstybiniuose par- 
kuose inventorizuojama ir įtraukiama į apskaitą ne tik miško, bet ir valsty- 
binė ne miško žemė (žemės ūkio naudmenos, vandenys ir kt.). Valstybinė 
miškų inventorizacija ir apskaita valstybiniuose ir privačiuose miškuose at- 
liekama valstybės lėšomis. 

Valstybinė miškų apskaita atliekama: 1) kiekvienų metų sausio 1 d. 
būklės — kasmetinė miškų apskaita; 2) kas 5 metai — išplėstinė miškų ap- 
skaita. Kasmetinės apskaitos rezultatai šiuo metu pateikiami už miškų ūkio 
sektoriaus valstybinį valdymą atsakingai Aplinkos ministerijai iki balandžio 
1 d. Išplėstinės apskaitos rezultatai pateikiami Aplinkos ministerijai iki lie- 
pos 1 d. 

Lietuvoje valstybinė miškų inventorizacija atliekama atrankos metodu 
(nacionalinė miškų inventorizacija). Ji skirta strategiškai planuoti miškų 
sektorių valstybės lygiu. Miškų sklypų inventorizacija (sklypinė miškų 1in- 
ventorizacija) atliekama miško ūkiui organizuoti miško valdos lygiu ir miš- 
kotvarkos projektams rengti. 

Nacionalinė miškų inventorizacija (NMI) - visų Lietuvos miškų in- 
ventorizacija pagal statistiniais metodais pagrįstą atrankos schemą, naudo- 
jant apskaitos barelių tinklą, leidžianti turėti žinomo tikslumo miškų būklės 
rodiklius šalies ir administracinių vienetų arba jų junginių (apskričių, rajonų 
grupių) lygiu. Jos metu tiesioginių matavimų būdu nustatomi svarbiausi 
medynų našumo rodikliai: medienos prieaugis, iškritusių ir iškirstų medžių 
bei sukauptos medienos tūriai. 

Sklypinė miškų inventorizacija (SMI) —- miško valdų inventorizacija 
suskirstant jas inventorizaciniais vienetais (kvartalais, miško sklypais), nu- 
statant kiekvienam sklypui taksacinius rodiklius, apibūdinančius medynų, 
miško ir kitų žemių gamtinę bei ūkinę būklę. 

Valstybinė sklypinė miškų inventorizacija sudaryta iš lengvųjų, lauko 
ir kameralinių darbų. Bendras visų darbų ciklas — 2,5 metų. Parengiamieji 
darbai, įskaitant aerofotografavimą, vykdomi pirmaisiais metais ir antrųjų 
metų pradžioje. Po parengiamųjų darbų antraisiais metais atliekami lauko 
darbai, kurie užbaigiami iki antrųjų metų pabaigos. Kameraliniai darbai 
vykdomi užbaigus lauko darbus, jie baigiami iki trečiųjų metų birželio 30 d. 
Pakartotinė sklypinė miškų inventorizacija atliekama po 10 metų. Esant po- 
reikiui, tarpinventorizacinis periodas gali būti sutrumpinamas arba pailgi- 
namas iki 5 metų. Sklypinės miškų inventorizacijos pagrindu parengiami 
valstybinių miškų miškotvarkos projektai. Sklypinės miškų inventorizacijos 
būdu Lietuvoje kasmet inventorizuojama vidutiniškai apie 200 tūkst. hekta- 
rų miškų. 

Remiantis valstybinės miškų inventorizacijos duomenimis, tvarkoma 
miškų apskaita ir sudaromas Lietuvos Respublikos miškų valstybės ka- 
dastras. Šis kadastras apima visumą duomenų apie miškus, jų priklauso- 
mybę, miško išteklių kiekį bei kokybę ir ekonominę vertę. Jo turinį ir suda- 
rymo tvarką nustato Vyriausybė. Į Kadastro duomenų bazę įrašomi duome- 
nys, apibūdinantys miško masyvą, apibūdinantys sklypą, apibūdinantys 

medyną sklype, apibūdinantys sklype atliktas miško ūkines priemones, api- 
būdinantys laukinę augaliją sklype (vaisinių ir vaistinių augalų apskaita) 
[95]. 

Kadastro žemėlapis yra Kadastro duomenų bazės sudėtinė grafinė da- 
lis. Kadastro žemėlapyje nurodomos miško masyvo ribos ir padėtis 1994 
metų Lietuvos koordinačių sistemoje, miško masyvą sudarantys kvartalai, 
sklypai, jų kiekybinės ir kokybinės savybės. Ši informacija pateikiama žo- 
džiais, skaitmenimis, grafiniais elementais. Kadastro žemėlapis sudaromas 
remiantis ortofotografiniais žemėlapiais. 

Kadastro žemėlapį sudaro grafinių ir atributinių duomenų visuma, su- 
daryta iš šių grafinių sluoksnių: 1) miško masyvų skaitmeninio ortofotogra- 
finio žemėlapio 1994 metų Lietuvos koordinačių sistemoje, jo siejimo taš- 
kų, šių taškų koordinačių ir kitos juos apibūdinančios atributinės informaci- 
jos; 2) miško kvartalų teritorijų ribų, jų žymių 1994 metų Lietuvos koordi- 
načių sistemoje; 3) miško sklypų sutartinių ribų, jų žymių 1994 metų Lietu- 
vos koordinačių sistemoje; 4) valstybinio miško valdytojų ribų; 5) miško 
grupių ir pogrupių ribų. 

Miško žemės žemėlapis sudaromas, atnaujinamas ir papildomas naudo- 
jantis duomenimis, sukauptais Kadastre, Nekilnojamojo turto registre ir 
kadastre, Saugomų teritorijų kadastre, taip pat kitų duomenų teikėjų pa- 
teiktais grafiniais ir atributiniais duomenimis. 


8.7. Miškų priešgaisrinės apsaugos organizavimas 


Lietuvos Respublikos miškuose taikoma vientisa valstybinė priešgais- 
rinių priemonių sistema, apimanti stebėjimo, profilaktines ir priešgaisrines 
saugos priemones [20]. Svarbiausieji šios sistemos tikslai yra mažinti miško 
gaisrų pavojų, vykdyti jų prevenciją, didinti medynų atsparumą gaisrams, 
prognozuoti, stebėti ir gesinti gaisrus. 

Miškų urėdijos, valstybiniai parkai ir savivaldybės skiria lėšų stebėji- 
mo, profilaktinėms, priešgaisrinės saugos ir gaisrų gesinimo priemonėms 
visose miško valdose. 

Miško valdytojai ir savininkai privalo vykdyti miškotvarkos projekte 
numatytas miško priešgaisrinės apsaugos priemones. 

Miškų priešgaisrinę priežiūrą (kontrolę) visuose Lietuvos Respublikos 
miškuose vykdo valstybiniai miškų pareigūnai ir valstybiniai saugomų teri- 
torijų pareigūnai kartu su valstybinės priešgaisrinės priežiūros pareigūnais. 

Esant didesniam gaisrų pavojui, savivaldybių vykdomosios institucijos 

miškų urėdijų ir valstybinių parkų direkcijų arba privačių miškų savininkų 
teikimu, o miestų miškuose — be šio teikimo gali laikinai uždrausti arba ap- 
riboti fizinių asmenų lankymąsi visuose miškuose bei vaistažolių, grybų, 
uogų ir kitų miško išteklių naudojimą. 

Lietuvoje miškai skirstomi į tris degumo klases [61]. Priešgaisrinės 
juostos įrengiamos visų degumo klasių, tačiau daugiausia I ir II degumo 
klasių miškuose. Priešgaisrinės juostos yra šios: 


1) 


2) 


3) 


mineralizuotos juostos, kuriose degiosios medžiagos pašalintos iki 
mineralinio dirvožemio sluoksnio. Jos įrengiamos 2-4 metrų pločio 
(priklausomai nuo degiųjų medžiagų sudėties ir išsidėstymo) ir at- 
skiria miškus nuo galimų ugnies židinių bei stabdo požeminių gais- 
rų plitimą. Mineralizuotas juostas atstoja miško keliai be degiųjų 
medžiagų; 

lapuočių medžių 10-50 metrų pločio (priklausomai nuo jų paskir- 
ties) juostos. Šių medžių juostose pašalinamos išvartos, surenkamos 
šakos; 

spygliuočių medžių 10-50 metrų pločio juostos. Šios juostos išva- 
lomos, iškertamas spygliuočių trakas ir pomiškis, nugenimos spyg- 
liuočių medžių šakos iki 1,5 metro aukščio. Iškirtus spygliuočių 
medynus, formuojamos lapuočių medžių juostos. 


Priešgaisrinės juostos įrengiamos: 


1) 


2) 


4) 


3) 


6) 


prie geležinkelių. Mineralizuotos juostos įrengiamos laikantis gele- 
žinkeliui priklausančio miško ruožo ribų. Tarp geležinkelio ir mine- 
ralizuotos juostos formuojamos priešgaisrinės medžių juostos. Sau- 
suose spygliuočių miškuose iki 5 metrų nuotoliu viena nuo kitos 
įrengiamos dvi mineralizuotos juostos; 

prie valstybinės ir vietinės reikšmės kelių. Mineralizuotos juostos 
įrengiamos 2-5 metrų nuotoliu nuo griovio arba kelio pakraščio, o 
už jų formuojamos 10-20 metrų pločio priešgaisrinės medžių juos- 
tos; 

prie kvartalinių linijų, sudarant uždarus 50—100 hektarų sklypus. 
Kvartalinės linijos mineralizuojamos ir abiejose jų pusėse formuo- 
jamos 10 metrų pločio priešgaisrinės medžių juostos; 

kvartalų viduje prie miško kelių arba mineralizuotų juostų sudarant 
mažesnius uždarus sklypus. Abiejose kelio arba mineralizuotos 
juostos pusėse formuojamos 5—10 metrų pločio priešgaisrinės me- 
džių juostos; 

prie kitų galimų gaisro kilimo vietų (karinių poligonų ir karinio 
mokymo teritorijų ribų, stovyklaviečių, verslo įmonių, sandėlių ir 

panašiai). Mineralizuota juosta rengiama ties miško riba, o už jos 
formuojama 10-15 metrų pločio priešgaisrinė medžių juosta. 


Generalinės miškų urėdijos prie Aplinkos ministerijos, 
miškų urėdijų ir valstybinių parkų funkcijos 


Generalinė miškų urėdija prie Aplinkos ministerijos rengia [61]: 


1) 


2) 
3) 


vientisą valstybinę priešgaisrinių priemonių sistemą, kuri apima 
stebėjimo, profilaktines ir priešgaisrinės saugos priemones; 

kartu su savivaldybėmis organizuoja šios sistemos įgyvendinimą; 
organizuoja miško gaisrų prognozavimą ir apie pavojų informuoja 
Lietuvos Respublikos gyventojus per įvairias informacijos priemo- 
nes (radiją, televiziją, spaudą). 


Miškų urėdijos ir valstybiniai parkai privalo: 


1) 
2) 


3) 


4) 


organizuoti galimų gaisro kilimo vietų stebėjimą; 

kasmet, iki gaisrams kilti palankaus laikotarpio pradžios, organi- 
zuoti gaisrinės technikos, gaisrų stebėjimo bokštų remontą, sudaryti 
priešgaisrines komandas, aprūpinti jas gaisrų gesinimo ir ryšių 
priemonėmis; prireikus atnaujinti mineralizuotas juostas, pašalinti 
iš jų degiąsias medžiagas; 

sudaryti (jeigu reikia — patikslinti) operatyvinius gaisrų gesinimo 
planus, juos suderinti su priešgaisrinėmis gelbėjimo, savivaldybių 
priešgaisrinėmis (toliau vadinama — priešgaisrinės apsaugos tarny- 
bos) ir civilinės saugos tarnybomis; 

atlikti aiškinamąjį darbą, įrengti priešgaisrinius kelius, priešgaisri- 
nes juostas, vandens telkinius, kelius gaisriniams automobiliams 
privažiuoti iki jų ir esamų natūralių vandens telkinių bei kita. 


Reikalavimai miško savininkams 


Miško savininkai privalo: 


1) 


2) 


savo lėšomis įrengti, atnaujinti ir prižiūrėti mineralizuotas ir prieš- 
gaisrinės juostas, laužavietes, poilsio aikšteles, valyti mišką ir pana- 
šiai; 

pastebėję gaisrą, nedelsdami informuoti priešgaisrines gelbėjimo 
tarnybas, miško valdytojus ir savivaldybę, pradėti jį gesinti savo jė- 
gomis. 

8.8. Miškų sertifikavimas 


Pastarąjį dešimtmetį pasaulio, ypač ekonominiu požiūriu išsivysčiusių 
Vakarų Europos bei Šiaurės Amerikos šalių, visuomenė ėmė aktyviai rūpin- 
tis intensyvėjančiu miškų naudojimu ir jo padariniais. Vis labiau reikalau- 
jama, kad miškų savininkai bei valdytojai pateiktų įrodymus, kad jų tvar- 
komuose miškuose ūkininkaujama laikantis tvaraus ir subalansuoto miškų 
ūkio principų, t. y. nekenkiant miškų ekologinėms, socialinėms bei ekono- 
minėms funkcijoms. Tokie įrodymai gali būti pateikti tik atlikus nepriklau- 
somą įvertinimą ir miškų ūkio sertifikavimą. 

Sertifikavimas — tai nepriklausomos trečiosios šalies patvirtinimas, 
kad produktas, procesas, kilmė arba paslauga atitinka nustatytus reikalavi- 
mus. 

Miškų sertifikavimas — tai procesas, kurio rezultatas yra rašytinis ser- 
tifikatas, apimantis miškų būklės ir ūkinės veiklos juose įvertinimą ir yra 
suteiktas trečiosios nepriklausomos šalies. Miškų sertifikavimo idėja kilo 
ieškant priemonių sustabdyti tropinių miškų naikinimą. Pirmųjų miškų ser- 
tifikavimo sistemų sukūrimą inicijavo nevyriausybinės aplinkosauginės or- 
ganizacijos. 

Miškų sertifikavimas pastaruoju metu tapo viena iš prioritetinių miškų 
ūkio politikos sričių. Tai patvirtina Jungtinių Tautų Europos ekonominės 
komisijos (angl. UN ECE) bei Maisto ir žemės ūkio organizacijos prie 
Jungtinių Tautų (angl. F40O) išvados, publikuotos 2001 metais leidinyje 
ECE/TIM/SP/19 Europos miškų politikos ir institucijos 1998—2000 metais 
(angl. Forest policies and institutions in Europe 1998-2000): „[Miškų] ser- 
tifikavimas turi būti atliekamas pragmatiškai, derinant tarptautines (FSC 
bei PEFC) ir nacionalines sistemas“. 

Miškų sertifikavimą galima vertinti dviem aspektais: 

e zamtosauginiu — tai aplinkosauginio požiūrio į miškų tvarkymą įtvir- 

tinimas ir tam tikras kokybinis miško ūkio organizavimo vertinimas; 

+ ekonominiu — Europos ir pasaulio miškų ūkio kompanijos naudoja 

sertifikavimą kaip marketingo priemonę išsilaikyti kintančiomis me- 
dienos rinkos sąlygomis. 

Pagrindinės miškų sertifikavimo sistemos: 

1. Tarptautinės: 

1.1. FSC sistema; 
1.2. PEFC sistema; 
1.3. ISO standartai. 

2. Nacionalinės: 

2.1. CSA (Kanada); 
2.2. FFCS (Suomija). 

3. Kitos įvairių šalių sertifikavimo sistemos. 

4. Įvairių šalių kilmės ženklai (angl. eco-/abeling — ekologinis ženkli- 
nimas). 

Lietuvoje šiuo metu miškams sertifikuoti naudojamos dvi — FSC ir 
PEFC - sistemos. 

FSC sistema — tai tarptautinė miškų sertifikavimo sistema, kurios įdie- 
gimą inicijavo nevyriausybinės aplinkosauginės organizacijos: Pasaulio 
gamtos fondas (WWF) ir Greenpeace [284]. Sistemą palaiko nevyriausybi- 
nė organizacija, kurios santrumpa davė pavadinimą pačiai sertifikavimo si- 
stemai — Miškų priežiūros taryba (angl. Forest Stewardship Council (FSC), 
įkurta 1993 metais Meksikoje. 

FSC rengia ir periodiškai koreguoja FSC principus ir kriterijus; akredi- 
tuoja pagal FSC sistemą sertifikuojančias organizacijas; nustato FSC ženklo 
naudojimo tvarką; tvirtina nacionalinių FSC tarybų sukurtus standartus. 
FSC ženklu pažymėti miško produktai yra sertifikuoti kaip kilę iš miškų, 
kurie tvarkomi pagal FSC miškų sertifikavimo sistemos principus ir kriteri- 
jus. 

FSC sertifikatas suteikiamas 5 metams, gali būti atliekami kasmetiniai 
patikrinimai, po to iš naujo atliekamas įvertinimas. 

PEFC sistemos pavadinimo santrumpa sukurta iš Miškų sertifikavimo 
schemų patvirtinimo programos angliško pavadinimo Programme for the 
Endorsement of Forest Certification schemes (ankstesnis pavadinimas — 
Europos miškų sertifikavimo sistema (angl. Pan European Forest Certifica- 
tion - PEFC). Sistema sukurta 1999 metais. PEFC pripažįsta egzistuojan- 
čias nacionalines sertifikavimo sistemas ir suteikia galimybę įtvirtinti jas 
tarptautiniu lygiu bei sertifikuotą medieną ženklinti PEFC ženklu [285]. 

Visi Lietuvos valstybiniai miškai ir nedidelė dalis privačių miškų yra 
sertifikuoti pagal FSC sistemą. Šalies miško savininkų asociacijos labiau 
remia bei rengiasi sertifikuoti privačius miškus pagal PEFC sistemą. 


Kontroliniai klausimai 


1. Kas yra miškas? 
2. Kokios miškų nuosavybės formos yra įteisintos Lietuvoje? 
3. Kokiais principais remiantis Lietuvos miškai skirstomi į grupes? 

a 


11. 
12. 


. Kokie yra mūsų šalies miškų ūkio plėtros strateginiai tikslai ir kaip jie 


įgyvendinami? 


„ Kurios institucijos atlieka visų šalies miškų būklės, naudojimo, atkūri- 


mo ir apsaugos kontrolės funkcijas? 


.„ Kokie yra trys pagrindiniai pagal veiklos organizavimo pobūdį skiriami 


organizacijų, valstybiniuose miškuose vykdančių ūkines-komercines 
funkcijas, tipai Europos valstybėse? 


„ Kas yra valstybinė miškų inventorizacija? 
„Kokią visumą duomenų apima Lietuvos Respublikos miškų valstybės 


kadastras? 


„Kas vykdo miškų priešgaisrinę priežiūrą (kontrolę) visuose Lietuvos 


Respublikos miškuose? 


„ Kuo skiriasi miškų urėdijų ir privačių miškų savininkų prievolės miškų 


priešgaisrinės apsaugos požiūriu? 
Kas yra miškų sertifikavimas? 
Kokios yra pagrindinės miškų sertifikavimo sistemos? 


9. 


GAMTOS IŠTEKLIŲ NAUDOJIMO 
POLITIKA 

9.1. Bendrosios gamtos išteklių naudojimo 
strateginės kryptys 


Gamtos ištekliai — tai gyvosios ir negyvosios gamtos komponentai, 
kuriuos žmogus naudoja arba gali naudoti poreikiams tenkinti. Juos sudaro: 
vanduo, oras, dirvožemis, miškai ir kita augalija, gyvūnija, naudingosios iš- 
kasenos, taip pat kraštovaizdžio estetinės vertybės. Šių išteklių racionalus 
naudojimas yra būtina sąlyga išsaugoti gyvybei žemėje. 

Lietuvos Respublikos Konstitucijos [1] 54 straipsnio nuostatos įparei- 
goja valstybę ir jos gyventojus saugoti ir tausoti gamtos išteklius. Šie reika- 
lavimai detalizuojami įstatymuose ir programiniuose bei strateginiuose do- 
kumentuose. Tarpusavyje suderintų norminių teisės aktų sistema reglamen- 
tuoja aplinkos apsaugą (ir gamtos išteklių apsaugą) arba nustato gamtos iš- 
teklių naudojimo tvarką ir sąlygas. 

Lietuvos valstybės politika gamtos išteklių naudojimo ir apsaugos 
klausimais kuriama vadovaujantis šiais dokumentais: Aplinkos apsaugos 
įstatymu [3],Valstybine aplinkos apsaugos strategija [56], Rio deklaracija 
apie aplinką ir plėtrą ir subalansuotos plėtros veiklos programa, priimtos 
pasaulio aukščiausiojo lygio Jungtinių Tautų aplinkos ir plėtros konferenci- 
joje (Rio de Žaneiras, Brazilija, 1992 m. birželio 3-14 d.) [287], Johanes- 
burgo darnaus vystymosi deklaracija, priimta pasaulio aukščiausiojo lygio 
susitikime (Johanesburgas, 2002 m. rugpjūčio 26 d. — rugsėjo 4 d.) [275], 
Europos Parlamento ir Tarybos direktyva 2000/60/EB, nustatančia Europos 
Bendrijos veiksmų vandens politikos srityje pagrindus, Europos kraštovaiz- 
džio konvencija [14]. 

Gamtos išteklių naudojimo tvarką ir sąlygas Lietuvos Respublikoje 
numato bei reglamentuoja šie dokumentai: Žemės ūkio ir kaimo plėtros 
strategija [57], Valstybės ilgalaikės raidos strategija [59], Nacionalinė dar- 
naus vystymosi strategija [255], Lietuvos Respublikos teritorijos bendrasis 
planas [58], Žemės įstatymas [40], Vandens įstatymas [37], Atmosferos oro 
apsaugos įstatymas [6], Laukinės augalijos įstatymas [16], Miškų įstatymas 
[20], Laukinės gyvūnijos įstatymas [17], Medžioklės įstatymas [18], Žuvi- 
ninkystės įstatymas [44], Mėgėjiškos žūklės įstatymas [19], Žemės gelmių 
įstatymas [41], Saugomų teritorijų įstatymas [31], Turizmo įstatymas [36]. 

Išsami gamtos išteklių naudojimo tvarka nustatyta Lietuvos Respubli- 
kos Vyriausybės nutarimuose, Aplinkos ministerijos, Žemės ūkio ministeri- 

jos, Ūkio ministerijos ir kitų ministerijų išleistuose poįstatyminiuose nor- 
miniuose teisės aktuose. 

Rio deklaracija apie aplinką ir vystymąsi siekiama įgyvendinti Jung- 
tinių Tautų konferencijos deklaraciją dėl žmogaus aplinkos, priimtą Stok- 
holme 1972 m. birželio 16 d. 

Rio deklaracijoje skelbiama, kad „vadovaudamasi Jungtinių Tautų 
Chartija ir tarptautinės teisės principais, valstybė turi teisę eksploatuoti iš- 
teklius pagal savo aplinkosaugos politiką, užtikrindama, kad ši veikla neda- 
rytų žalos aplinkai“. 

Johanesburgo darnaus vystymosi deklaracijoje keliamos proble- 
mos, susijusios su galima žmonių veiklos įtaka gamtos ištekliams. Konsta- 
tuojama, kad pasaulinė aplinka 1r toliau niokojama, nyksta biologinė įvairo- 
vė, senka žemės išteklių atsargos, vis daugiau derlingos žemės virsta dyku- 
momis, pražūtingos klimato pokyčių pasekmės tampa akivaizdžios, stichi- 
nės nelaimės vyksta vis dažniau ir sukelia vis sunkesnius padarinius. Sie- 
kiant kiek įmanoma greičiau iš pagrindų pakeisti dabartinę gamtos išteklių 
nykimo tendenciją, būtina įgyvendinti strategijas, apimančias nacionalinio 
ir regioninio lygmens uždavinius, — saugoti ekosistemas ir užtikrinti integ- 
ruotą žemės, vandens ir gyvųjų išteklių valdymą. 

Europos Parlamento ir Tarybos direktyva 2000/60/EB siekiama, 
kad būtų išsaugota, apsaugota ir pagerinta aplinkos kokybė, protingai ir ra- 
cionaliai naudojami gamtos ištekliai. 


9.2. Lietuvos Respublikos strateginės nuostatos gamtos 
išteklių naudojimo klausimais 


Lietuvos Respublikos Seimo 2002 m. patvirtintoje Valstybės ilgalaikės 
raidos strategijoje nustatytos šios ilgalaikės plėtros kryptys: 

1. Vandenų apsaugos srityje: aplinkos apsaugos požiūriu ypač svarbu 
išsaugoti gėlą vandenį (jis sudaro tik 2,5 procento visų pasaulio vandens iš- 
teklių) ir jo kokybę, siekti sumažinti kaimyninių valstybių daromą įtaką 
Lietuvos vandens ištekliams. Vandens naudojimo reikalavimus nustato 
Vandens įstatymas [37]. Kad vandens telkinius būtų galima naudoti van- 
deniui išgauti, juose plaukioti plaukiojimo priemonėmis, žvejoti, reikalingas 
leidimas (išskyrus atvejus, kai vandens naudojimas daro nereikšmingą po- 
veikį vandens telkinio fizinėms, cheminėms ir biologinėms savybėms). Lei- 
dimus teisės aktų nustatyta tvarka išduoda Aplinkos ministerija, apskričių 
viršininkai arba kitos institucijos. 

Aplinkosaugos sąlygos plaukioti vandens telkiniuose plaukiojimo 
priemonėmis patvirtintos aplinkos ministro įsakymu [108]. Vandens telki- 
nių naudojimo žuvininkystei tvarką nustato Žuvininkystės įstatymas [44], 
Mėgėjiškos žūklės įstatymas [19] ir poįstatyminiai teisės aktai. 

2. Oro apsaugos srityje: skatinti energijos naudojimo veiksmingumą 
bei atsinaujinančių energijos šaltinių naudojimą; mažinti taršą iš didelių de- 
ginimo (energetikos) įrenginių; mažinti transporto poveikį aplinkai ir žmo- 
nių sveikatai; mažinti poveikį klimato kaitai, ozono sluoksniui, rūgštėjimo, 
eutrofikacijos procesui. Pagrindiniai atmosferos oro išteklių racionalaus 
naudojimo uždaviniai numatyti Valstybinėje aplinkos apsaugos strategijoje 
(plačiau apie tai žr. 5 skyriuje). 

3. Dirvožemio apsaugos srityje: mažinti dirvožemio teršimą organi- 
nėmis ir mineralinėmis trąšomis bei kitais žemės ūkyje naudojamais chemi- 
kalais, naftos produktais ir sunkiaisiais metalais; nustatyti seną taršą ir ją 
pašalinti. 

4. Miškų ūkio plėtros srityje: išsaugoti ir gausinti gamtinius miško iš- 
teklius; užtikrinti jų racionalų ir nepertraukiamą naudojimą, didinti miškų 
produktyvumą bei sveikatingumą; didinti šalies miškingumą įveisiant miš- 
kus. 

Miškai Lietuvoje sudaro 32,5 procento šalies teritorijos, jų pagrindinės 
funkcijos — ūkinė (medienos gamybai), ekologinė ir rekreacinė. Miškinin- 
kystės plėtrą numatoma teritoriškai diferencijuoti, atsižvelgiant į gamtinį 
žemių bei miškų našumą, esamą miškingumą ir jo didinimo galimybes, vie- 
tinių medžių rūšių paplitimą medynuose ir miškų apsauginę svarbą. Žemės 
ūkio paskirties žemėje numatoma apželdinti mišku pirmiausia nederlingas, 
netinkamas intensyviam ūkininkavimui žemes. Miškai turi būti tvarkomi 
pagal nepertraukiamo naudojimo principą, kad mediena bei kiti miško iš- 
tekliai būtų nuolat tiekiami ir būtų išlaikyta metinė arba periodinė pusiaus- 
vyra tarp medienos prieaugio ir jos naudojimo masto. 

Valstybinių miškų naudojimo reikalavimus nustato Miškų įstatymas 
[20], o privačių — Lietuvos Respublikos Vyriausybės patvirtinti Privačių 
miškų tvarkymo ir naudojimo nuostatai [64]. 

Miškų plotų didinimo perspektyvos iki 2020 metų numatytos aplinkos 
ministro ir žemės ūkio ministro 2002 metais patvirtintoje Lietuvos miškin- 
gumo didinimo programoje [131]. 

Įveisiant mišką žemės ūkio paskirties žemėje, būtina vadovautis aplin- 
kos ministro ir žemės ūkio ministro įsakymais patvirtintais šios žemės pa- 
rinkimo kriterijais [130] ir Miško įveisimo ne miško žemėje taisyklėmis 
[132]. 

5. Kitų gamtos išteklių naudojimo srityje: stiprinti ir tobulinti žemės 
gelmių panaudojimo valstybinį reguliavimą bei priežiūrą; apgalvotai naudo- 
ti bei saugoti gamtos išteklius; sustabdyti augalų, grybų ir gyvūnų rūšių bei 
populiacijos nykimą, išsaugoti jų nacionalinius genetinius išteklius. 

Augalijos naudojimą Lietuvoje reglamentuoja Laukinės augalijos įsta- 
tymas [16], Miškų įstatymas [20], steigiant saugomas teritorijas — Saugomų 
teritorijų įstatymas [31]. 

Laukinė gyvūnija — tai laisvėje arba nelaisvėje gyvenančių laukinių 
bestuburių ir stuburinių gyvūnų visuma. Laisvėje gyvenantys laukiniai gy- 
vūnai nuosavybės teise priklauso valstybei. Laukinės gyvūnijos išteklių 
naudojimą ir apsaugą reglamentuoja Laukinės gyvūnijos įstatymas [17], 
Aplinkos apsaugos įstatymas [3], Saugomų gyvūnų, augalų, grybų rūšių ir 
bendrijų įstatymas [30], Saugomų teritorijų įstatymas [31], Medžioklės įsta- 
tymas [18], Žuvininkystės įstatymas [44], Mėgėjiškos žūklės įstatymas 
[190] bei kiti teisės aktai. Šių teisės aktų nuostatų privalo laikytis gamtos iš- 
teklių naudotojai, taip pat planuojamos ūkinės veiklos organizatoriai ir as- 
menys, kurie vykdo ūkinę veiklą, — jie turi užtikrinti, kad dėl jų veiklos, ga- 
linčios neigiamai veikti laukinius gyvūnus, jų buveines, veisimosi, maitini- 
mosi, žiemojimo, trumpalaikio apsistojimo migracijos metu sąlygas arba 
migracijos kelius, nebus neigiamo poveikio laukinei gyvūnijai arba jis bus 
minimalus. Kai reikšmingo neigiamo poveikio laukinei gyvūnijai negalima 
išvengti, planuojamos ūkinės veiklos dokumentuose turi būti numatytos to- 
kio neigiamo poveikio sumažinimo ir kompensavimo priemonės. 

Laukinės gyvūnijos apsaugą ir jos išteklių naudojimą pagal nustatytą 
kompetenciją organizuoja ir kontroliuoja Vyriausybė, Aplinkos ministerija, 
Valstybinė maisto ir veterinarijos tarnyba bei savivaldybės. 

Medžiojimas yra veikla, kurios tikslas — paimti laisvėje gyvenančius 
medžiojamuosius gyvūnus juos sekant, tykojant, persekiojant, šaudant arba 
gaudant. Medžioti galima nustatytuose medžioklės plotuose pagal Aplinkos 
ministerijos patvirtintas Medžioklės Lietuvos Respublikos teritorijoje tai- 
sykles, gavus leidimą naudoti medžiojamųjų gyvūnų išteklius medžioklės 
plotų vienete. Medžioklės įstatymas nustato Vyriausybės, Aplinkos ministe- 
rijos, Valstybinės maisto ir veterinarijos tarnybos, apskrities viršininko ad- 
ministracijos, savivaldybių, taip pat medžiotojų visuomeninių organizacijų 
kompetenciją medžioklės plotų vienetų sudarymo ir medžioklės klausimais. 

Žvejyba yra žuvų gaudymas, laikymas arba perdirbimas bei sugautų 
žuvų vežimas nepažeidžiant teritorinių vandenų leistino perplaukimo teisės 
ir migracijos laisvės išskirtinėje ekonominėje zonoje. 

Valstybinio žuvininkystės reglamentavimo funkcijas pagal kompeten- 
ciją atlieka: 

1) Žemės ūkio ministerija — žuvininkystės politikos kūrimo, šios šakos 
valstybinio reglamentavimo ir Europos Sąjungos bendrosios žuvi- 
ninkystės politikos įgyvendinimo, žuvų išteklių bei jų kontrolės 
funkcijas jūrų vandenyse; 

2) Aplinkos ministerija — žuvų išsaugojimo politikos vidaus vandenų 
žuvininkystės vandens telkiniuose kūrimo, žvejybos taisyklių kont- 
rolės žuvininkystės vandens telkiniuose funkcijas. 

Prie žuvininkystės vandens telkinių priskiriama: Lietuvos Respublikos 
išskirtinė ekonominė zona, teritoriniai vandenys, visi paviršiniai vidaus 
vandens telkiniai, kurie naudojami arba gali būti naudojami žuvininkystei. 
Paprastai verslinė žvejyba leidžiama didesniuose kaip 50 hektarų ežeruose, 
žuvininkystės telkiniuose, Baltijos jūroje, Lietuvai priklausančioje Kuršių 
marių dalyje, Kauno, Elektrėnų, Antalieptės ir kitose vandens talpyklose, 
didžiosiose upėse. Mėgėjiška žvejyba leidžiama visuose žuvininkystės van- 
dens telkiniuose, išskyrus valstybinius vandens telkinius, kuriuose žvejoti 
draudžiama. Tai — vandens telkiniai, esantys valstybiniuose rezervatuose, 
valstybinių parkų rezervatuose, arba telkiniai, labai svarbūs žuvų migraci- 
jos, žuvivaisos, rekreacijos, vertingų gamtinių kompleksų ir biologinės įvai- 
rovės išsaugojimo požiūriu. 

Naudojant žuvų išteklius, turi būti užtikrinamos jų natūralaus atsikūri- 
mo galimybės, palaikomas optimalus žuvininkystės vandens telkinių pro- 
duktyvumas, išvengiama neigiamų vandens ekosistemos pakitimų. 

Leidimus užsiimti versline žvejyba jūrų vandenyse išduoda Žemės 
ūkio ministerija arba jos įgaliota ministerija, valstybiniuose vidaus vande- 
nyse — Aplinkos ministerija arba jos įgaliota institucija, privačiuose žuvi- 
ninkystės vandens telkiniuose — šių telkinių savininkai. 

Sprendimus išduoti leidimus naudoti valstybinių vandens telkinių žūk- 
lės plotus mėgėjiškai žvejybai priima valstybinės žemės patikėtiniai — ap- 
skričių viršininkai arba savivaldybių tarybos, o leidimus išduoda atitinkamo 
regiono aplinkos apsaugos departamentas. 

Įstatymų nustatytais atvejais be leidimų gali žvejoti vaikai iki 16 metų, 
pensininkai, vandens telkinių savininkai (jiems priklausančiuose vandens 
telkiniuose) ir žūklės plotų naudotojai. 

6. Kraštovaizdžio išsaugojimo srityje: sustabdyti gamtinių krašto- 
vaizdžių nykimą ir išsaugoti būdingą jų įvairovę; parengti ir įgyvendinti 
kraštovaizdžio apsaugos teritorijų planavimo ir tvarkymo programas, kurti 
urbanistinio ir agrarinio kraštovaizdžio teritorijų plėtros, tvarkymo ir ap- 
saugos politiką. 

9.3. Žemės gelmių išteklių naudojimas 


Žemės gelmių ištekliai — tai naudingosios iškasenos, požeminis van- 
duo bei žemės gelmių šiluminė energija, kurių kiekis ir kokybė yra ištirti ir 
kurių išgavimas, vadovaujantis aplinkos apsaugos reikalavimais, yra arba 
gali būti ateityje ekonomiškai naudingas. Lietuvos Respublikai priklauso 1š- 
imtinė nuosavybės teisė į žemės gelmes, esančias valstybės teritorijoje sau- 
sumoje ir vidaus vandenyse, o kontinentiniame šelfe ir ekonominėje zonoje 
Baltijos jūroje valstybei priklauso išimtinės teisės į žemės gelmes [14]. 

Naudingosios iškasenos — tai žemės gelmėse esančios gamtinės mine- 
ralinės medžiagos, kurias galima naudoti gamybai arba kitoms reikmėms. 
Prie jų priskiriami angliavandeniliai, metalų rūdos, nemetalinės naudingo- 
sios iškasenos ir vertingieji mineralai. 

Požeminis vanduo — tai žemės gelmėse natūraliai susikaupęs arba 
dirbtinai infiltruotas šių rūšių vanduo: geriamasis gėlas, mineralinis, pra- 
moninis ir gamybinis. 

Žemės gelmių šiluminė energija — tai šiluminė energija, natūraliai su- 
sikaupusi arba dirbtinai sukaupta žemės gelmėse, uolienose, vandenyje arba 
dujose. 

Žemės gelmių naudojimas — tai žemės gelmių tyrimas ir žemės gel- 
mių išteklių bei ertmių naudojimas. 

Leidimus tirti žemės gelmes išduoda Lietuvos geologijos tarnyba prie 
Aplinkos ministerijos (toliau — Lietuvos geologijos tarnyba). Tyrimų vieta 
arba plotas turi būti suderinti su žemės savininkais ir naudotojais. Be to, ap- 
ie žemės gelmių tyrimo darbus turi būti informuota vietos savivaldybės 
vykdomoji institucija. Lietuvos geologijos tarnyba valstybės lėšomis atlieka 
geologinį kartografavimą, valstybinį žemės gelmių monitoringą (stebėseną), 
žemės gelmių išteklių prognozavimą ir kitus tyrimus, kurie būtini aplinkos 
apsaugai, ūkinei veiklai bei kitoms reikmėms arba būtini pagal Lietuvos 
Respublikos tarptautinius įsipareigojimus. Kitais atvejais žemės gelmes tiria 
leidimus gavę asmenys savo lėšomis. 

Leidimai naudoti žemės gelmes išduodami tik esant suinteresuotų as- 
menų poreikiui naudoti nustatyta tvarka ištirtus ir Lietuvos geologijos tar- 
nybos aprobuotus naudingųjų iškasenų, požeminio pramoninio bei minera- 
linio vandens išteklius, kurių naudojimas nesukels reikšmingo neigiamo 
poveikio aplinkai arba žmonių sveikatai. 

Leidimai naudoti gintaro ir kitų vertingųjų mineralų, monomineralinio 
kvarcinio smėlio, metalų rūdų išteklius, natūralias žemės gelmių ertmes 

pramoninėms atliekoms laidoti arba angliavandeniliams (naftai, dujoms) ir 
kitoms medžiagoms laikyti išduodami konkurso būdu. 

Leidimai naudoti klinčių, dolomito, kreidos mergelio, opokos, gipso, 
anhidrito, akmens druskos, molio, smėlio, žvyro, sapropelio, durpių, pože- 
minio pramoninio bei mineralinio vandens išteklius išduodami be konkurso. 

Žemės savininkas arba valstybinės žemės naudotojas gali be leidimo 
naudoti savo žemės sklype esančias plačiai paplitusias naudingąsias iškase- 
nas, tačiau tik savo ūkio reikmėms (ne parduoti). 

Leidimai naudoti žemės gelmių išteklius išduodami juridiniams asme- 
nims (įmonėms arba juridinių asmenų grupėms, veikiančioms pagal jungti- 
nės veiklos sutartį), turintiems teisę užsiimti šia veikla. Prašymas arba pla- 
nas turi būti suderintas su žemės savininku arba žemės naudotoju, taip pat 
su apskrities viršininku, Aplinkos ministerijos atitinkamo regiono aplinkos 
apsaugos departamentu ir Kultūros paveldo departamento prie Kultūros mi- 
nisterijos teritoriniu padaliniu. Išduodant leidimą, su įmone sudaroma sutar- 
tis atlikti paiešką ir (arba) žvalgybą (ne ilgesniam kaip 3 metų laikotarpiui 
tos pačios rūšies ištekliams arba 5 metų laikotarpiui kitais atvejais) arba 
naudoti išžvalgytus išteklius (ne ilgesniam kaip 25 metų laikotarpiui), arba 
naudoti ir žemės gelmių ertmes (ne ilgesniam kaip 99 metų laikotarpiui). 
Sutartyje nurodoma: sutarties galiojimo terminas; aprobuotų išteklių kiekis 
ir jų likutis; išteklių naudojimo paskirtis; išteklių naudojimo ribos (kasybos 
sklypas, naudojimo gylis ir kt.); galimi išteklių gavybos kiekio apribojimai; 
naudojimo projekto parengimas; gavybos apskaita, jos periodiškumas, ata- 
skaitos pateikimas; objekto pažeistų žemių rekultivavimas; atsakomybė už 
išteklių apsaugos reikalavimų pažeidimus; išteklių išbraukimo iš žemės 
gelmių registro arba įrašymo į jį sąlygos; naujo objekto naudojimo pradžia; 
įpareigojimas vykdyti žemės gelmių monitoringą; kitos sąlygos; ginčų 
sprendimas. Prie sutarties pridedamas atitinkamo mastelio objekto planas. 

Leidimą išdavus arba anksčiau rengiamas žemės gelmių naudojimo 
projektas (žr. 10 skyrių). 

Leidimo turėtojas privalo vykdyti sutartyje numatytas sąlygas ir laiky- 
tis naudojimo projekto reikalavimų. Leidimas negali būti perduotas kitam 
asmeniui. 

Žemės gelmių ištekliai ir ertmės turi būti naudojami racionaliai ir 
kompleksiškai. Būtina stebėti išteklių būklę, prognozuoti jų kiekio ir koky- 
bės apskaitą, tvarkyti išgaunamų ir liekančių telkinyje išteklių apskaitą. 

Leidimų ir sutarčių sąlygų laikymąsi prižiūri ir konsultuoja Lietuvos 
geologijos tarnyba bei Aplinkos ministerija. Pažeidus šias sąlygas, įstatymų 
arba naudojimo projekte numatytus reikalavimus ir laiku nepašalinus nuro- 
dytų trūkumų, leidimo galiojimas gali būti sustabdomas arba panaikinamas. 


132 Pranas Aleknavičius 





9.4. Naudingųjų iškasenų išteklių naudojimo projektai 


Naudojimo projektas — normatyvinis dokumentas, kuriame yra numa- 
tyti racionalaus ir taupaus naudingųjų iškasenų išgavimo, žemės rekultiva- 
vimo ir būtinų kitų aplinkos elementų atkūrimo būdai ir priemonės, neturin- 
tys reikšmingo poveikio aplinkai, žmonių sveikatai ir saugumui, taip pat 
žemės gelmių išteklių, likusių telkinyje, apsaugos nuo išsekimo ir kokybės 
blogėjimo, kai laikinai nutraukiamas jų naudojimas, priemonės. 

Naudingųjų iškasenų (išskyrus angliavandenius) išteklių ir žemės gel- 
mių ertmių naudojimo projektai rengiami pagal Lietuvos geologijos tarny- 
bos direktoriaus patvirtintas taisykles [41]. 

Naudojimo projektas nustatyta tvarka rengiamas įteisintam naudotis 
žemės sklypui, atlikus būtinas Planuojamos ūkinės veiklos poveikio aplin- 
kai vertinimo įstatyme numatytas procedūras. 

Vadovaujantis Mokesčių už valstybinius gamtos išteklius įstatymu 
[22], nurodomas valstybinio mokesčio už karjere išgaunamus gamtos ištek- 
lius tarifas ir apskaičiuojama metinė mokesčio už išgaunamus išteklius su- 
ma. 

Parengtas naudojimo projektas turi būti suderintas su projekto užsako- 
vu, miškų urėdija (kai telkinys rengiamas valstybinių miškų teritorijoje), 
savivaldybės administracijos direktoriumi, apskrities viršininku, regiono ap- 
linkos apsaugos departamentu, valstybine darbo inspekcija ir priešgaisrinės 
apsaugos institucija (kai rengiamas durpių išteklių naudojimo projektas). 
Kiekviena iš projektą derinančių institucijų pagal kompetenciją išnagrinėja 
naudojimo projekto sprendimus ir gali nurodyti privalomus pašalinti trūkų- 
mus. 

Suderintą naudojimo projektą tvirtina Lietuvos geologijos tarnyba. 


9.5. Naudingųjų iškasenų mažųjų karjerų 
eksploatavimas 


Mažaisiais karjerais laikomi žemės savininkų ir valstybinės žemės 
naudotojų bei valdytojų žemėje savo ūkio reikmėms eksploatuojami nau- 
dingųjų iškasenų (išskyrus gintarą, naftą, dujas ir kvarcinį smėlį) telkiniai, 
kuriuos kasti nereikia leidimo. 

Žemės savininkai mažuosius karjerus gali įrengti vadovaudamiesi ap- 
linkos ministro ir žemės ūkio ministro patvirtinta tvarka. 

Įrengti mažuosius karjerus draudžiama: 

1) rezervatuose, draustiniuose ir valstybiniuose parkuose; 

2) kitose vietose, kuriose tai draudžia Specialiosios žemės ir miško 

naudojimo sąlygos [16]. 

Žemės savininkai, naudotojai ir valdytojai (išskyrus miškų urėdijas) 
dėl mažojo karjero įrengimo turi kreiptis į apskrities viršininko administra- 
cijos žemės tvarkymo departamento teritorinį padalinį — rajono arba savi- 
valdybės žemėtvarkos skyrių. Žemėtvarkos skyrius kartu su regiono aplin- 
kos apsaugos departamento teritoriniu padaliniu turi parinkti mažojo karjero 
sklypą vietovėje, pažymėti žemės sklypą žemėtvarkos projekto plane ir pa- 
rengti mažojo karjero pasą. 

Mažajam karjerui parenkamas ne didesnis kaip 0,5 hektaro žemės 
sklypas. 

Mažojo karjero pase turi būti žemės sklypo planas su pažymėtomis 
karjero ribomis, įrašai apie mažojo karjero plotą, naudingąją iškaseną, že- 
mės naudmeną, į kurią bus rekultivuotas išeksploatuotas karjeras, įrašai ap- 
ie paso išdavimą ir gavimą (karjero naudotojo įsipareigojimas laikytis kar- 
jero įrengimo, naudojimo ir rekultivavimo taisyklių), pagrindiniai karjero 
naudojimo reikalavimai, įrašai apie mažojo karjero patikrinimą, įrašas apie 
rekultivuoto karjero priėmimą (darbus patikrinusios komisijos išvada). 

Pagal mažojo karjero naudojimo taisykles karjero gylis neturi viršyti 2 
metrų, o šlaitų nuolydis gavybos metu — 45 laipsnių. Įsikasimai po viršuti- 
niu žemės sluoksniu ir sprogdinimo darbai draudžiami. Karjeras turi būti 
aptvertas, prie jo pastatyti įspėjamieji ženklai. Prie įvažiavimo į karjerą turi 
būti pateikta informacija, kas yra mažojo karjero savininkas arba žemės 
sklypo valdytojas, karjero paso numeris, žemės plotas. Derlingasis dirvo- 
žemio sluoksnis turi būti nuimtas, saugomas atskirai ir naudojamas maža- 
jam karjerui rekultivuoti. Rekultivuoti reikia ne vėliau kaip per 2 metus po 
karjero išeksploatavimo žemės savininko, valdytojo ar naudotojo lėšomis. 

Mažojo karjero pasą tvirtina žemėtvarkos skyriaus vedėjas. 

Miškų urėdijų žemėje mažojo karjero sklypų vietovėje parenka ir ma- 
žojo karjero pasą parengia miškų urėdijos. Mažojo karjero pasas suderina- 
mas su regiono aplinkos apsaugos departamento teritoriniu padaliniu (agen- 
tūra) bei Generaline miškų urėdija prie Aplinkos ministerijos. Šio mažojo 
karjero pasą tvirtina miškų urėdas. 

Naudingosios iškasenos skirstomos į eksploatuojamas ir neeksploatuo- 
jamas. 

Eksploatuojamos naudingosios iškasenos — tai gėlas požeminis van- 
duo, mineralinis požeminis vanduo, mineralizuotas požeminis vanduo, klin- 
tys, dolomitas, opoka, statybinis smėlis ir žvyras, smėlis liesiklis, formavi- 
mo smėlis, smėlis stiklo gamybai, molis statybinei keramikai, molis keram- 
zitui ir agloporitui, molis cementui, durpės, nafta ir dujos, sapropelis. 

Neeksploatuojamos naudingosios iškasenos — tai anhidritas, geoter- 
minė energija, kreidos mergelis, gėlavandenė klintis, magnetitinė geležies 
rūda, granitas, gintaras, glaukonitas, gipsas, akmens druskos, sūrymai (pra- 
moninis požeminis vanduo). 


9.6. Žemės gelmių išteklių įsavinimo pagrindimas 


Vadovaujantis Mokesčių už gamtos išteklius įstatymu [22], žemės 
gelmes eksploatuojantys asmenys privalo mokėti į valstybės biudžetą nusta- 
tyto dydžio mokestį. Jis sudaro: eksploatuojant požeminį gėlą vandenį — 
0,06 Lt už mž; mineralinį vandenį — 5,4 Lt už m, klintis — 1,73 Lt už m, 
dolomitą — 0,65 Lt už m,, opoką — 0,9 Lt už m?, žvyrą — 0,3 Lt už m,, staty- 
binį smėlį — 0,25 Lt už m, smėlį silikatinių dirbinių gamybai — 0,3 Lt už 
m, smėlį liesiklį — 0,33 Lt už m*, smėlį stiklo gamybai — 6,15 Lt už t, smėlį 
cementui — 0,25 Lt už t, molį - 0,39-0,98 Lt už m. (priklausomai nuo telki- 
nio), mažaskaides durpes — 0,54 Lt už t, kitas durpes — 0,20 Lt už t. 

Naudingųjų iškasenų eksploatavimo planavimas turi būti sudėtinė teri- 
torijų planavimo dokumentų dalis. Remiantis turima geologine ir ekologine 
informacija nusprendžiama, ar reikia šioje vietoje eksploatuoti žemės gel- 
mių išteklius, kokios galimos eksploatavimo ekologinės pasekmės ir kokios 
gamtosauginės priemonės gali būti įgyvendintos. 

Detaliai telkinio žvalgybai rengiamas techninis ekonominis pagrindi- 
mas, kurio metu konkretizuojama vieta ir išsamiau nagrinėjama ekologinė 
situacija. Remiantis telkinio detalios žvalgybos metu sukaupta medžiaga, 
rengiamas kasybos (gavybos) techninis ekonominis pagrindimas, be to, gali 
būti atliekama ir kasybos (gavybos) projekto ekspertizė. 

Žemės gelmių išteklių įsisavinimo prioritetai nustatomi įvertinus gali- 
mą išteklių įsisavinimo poveikį gamtinei aplinkai, taip pat remiantis šiais 
kriterijais [206]: galimybe tenkinti vidaus poreikius; daliniu arba visišku 
importo atsisakymu; eksporto padidinimu; energetinių išteklių taupymu; ga- 
limybe panaudoti gerinant gamtinės aplinkos kokybę; darbo vietų (užimtu- 
mo) padidinimu; galimybe gauti užsienio paramą; galimybe tenkinti dauge- 
liui gyventojų svarbius interesus. 

Pagal Vyriausybės patvirtintą Valstybinių geologinių tyrimų 2006— 
2010 metų programą [87] pagrindinis valstybinių geologinių tyrimų Lietu- 
voje tikslas — aprūpinti valstybės institucijas ir visuomenę informacija apie 
žemės gelmes ir jų išteklius, žemės gelmėse ir jų paviršiuje vykstančius 
gamtinius ir antropogeninius procesus bei jų sąveiką. Šiam tikslui pasiekti 
numatoma: 


|: 


Atlikti šalies teritorijos geologinį kartografavimą, atnaujinant duo- 
menis apie žemės gelmių erdvinę sandarą, uolienų sudėtį, kilmę ir 
amžių. Numatoma parengti hidrogeologinius ir naudingųjų iškasenų 
skaitmeninius žemėlapius. 


„Atlikti hidrogeologinius tyrimus. Numatoma vertinti regioninius gė- 


lo bei mineralinio požeminio vandens išteklius ir aplinkos poveikį 
šių išteklių kokybei. 


„ Teikti valstybės institucijoms ir visuomenei informaciją apie nau- 


dingąsias iškasenas ir jų naudojimą ūkinei veiklai. Numatoma suda- 
ryti naftos telkinių geologinius ir dinaminius modelius, atlikti nau- 
dingųjų išteklių naudojimo analizę ir prognozę darnaus vystymosi 
požiūriu. 


„Plėsti ekogeologinės informacijos naudojimo ir pritaikymo gali- 


mybes įvairaus lygio teritorijų planavimo, žemės naudojimo, aplin- 
kos apsaugos, projektavimo ir statybos darbams. Numatoma sudary- 
ti Lietuvos ekogeologinių rekomendacijų žemėlapį, įvertinti šalies 
požeminio vandens gamtinę saugą, kompleksiškai vertinti žemės 
gelmių naudojimo įvairiems tikslams galimybes. 


. Gauti naują informaciją apie Baltijos dugno ir krantų geologinę san- 


darą, geomorfologiją ir gamtos išteklius, jūros geologinio vystymosi 
istoriją, šiuolaikinius geologinius procesus, antropogeninę apkrovą. 
Numatoma atlikti Baltijos jūros dugno geologinį kartografavimą 
Klaipėdos-Nidos akvatorijoje ir priekrantės zonos kompleksinį kar- 
tografavimą didžiausios antropogeninės apkrovos zonose. 


„Plėtoti valstybinę geologinės informacijos sistemą, tobulinti infor- 


macijos elektroninės sklaidos galimybes. 


„ Plėtoti tarptautinį bendradarbiavimą, prisidėti prie tarptautinių pro- 


gramų ir projektų įgyvendinimo. 


„ Teikti visuomenei informaciją apie geologinę aplinką. 

9.7. Dirvožemio ir žemės gelmių naudojimas 


Dirvožemis, kaip gamtos išteklius, vertinamas pagal jo derlingojo 
(humusingojo) sluoksnio savybes, sudarančias sąlygas augti žemės ūkio ir 
kitiems augalams. Derlingasis dirvožemio sluoksnis — tai ribotas gamtos iš- 
teklius, kurio susidarymas ir atkūrimas yra ilgalaikis gamtinis procesas. Si- 
ekiant apsaugoti žemės ūkio arba miškų ūkio veiklai naudotinus žemės plo- 
tus nuo nepagrįsto sumažinimo arba taršos, Valstybinėje aplinkos apsaugos 
strategijoje numatyta mažinti dirvožemio taršą sunkiaisiais metalais, naftos 
produktais bei žemės ūkio chemikalais. Žemės įstatymo 21 straipsnis įpa- 
reigoja žemės savininkus įgyvendinti teisės aktų nustatytas dirvožemių ap- 
saugos nuo erozijos ir nualinimo priemones, o vykdant statybas ir eksploa- 
tuojant naudingąsias iškasenas laikytis teisės aktų nustatytų reikalavimų, 
kad būtų išsaugotas derlingasis dirvožemio sluoksnis ir pažeistos žemės bū- 
tų rekultivuotos. Lietuvos Respublikos Vyriausybės nutarimu dėl pažeistos 
žemės rekultivavimo ir derlingojo dirvožemio sluoksnio išsaugojimo [62] 
nustatyta, kad asmenys, atlikdami darbus, susijusius su žemės pažeidimu, 
privalo saugoti nukastą derlingąjį dirvožemio sluoksnį 1r jį naudoti pažeistai 
žemei rekultivuoti arba nederlingai žemei gerinti. 

Naudingosios iškasenos — tai žemės gelmėse esančios gamtinės mine- 
ralinės medžiagos, kurias galima naudoti gamybai arba kitoms reikmėms: 
angliavandeniliai, metalų rūdos, nemetalinės naudingosios iškasenos ir ver- 
tingieji mineralai. Leidimus naudoti žemės gelmių išteklius išduoda Vy- 
riausybė, Aplinkos ministerija arba Lietuvos geologijos tarnyba. 

Esant poreikiui plačiai paplitusias naudingąsias iškasenas naudoti ūkio 
poreikiams (ne pardavimui) žemės savininkai arba valstybinės žemės nau- 
dotojai turi gauti mažojo karjero pasą, kuriame nustatyta naudingųjų iška- 
senų eksploatavimo vieta ir sąlygos. 

Naudingųjų iškasenų naudojimo sąlygas ir tvarką Lietuvoje reglamen- 
tuoja Žemės gelmių įstatymas [41], Lietuvos Respublikos Vyriausybės pat- 
virtintos Leidimų naudotis naudingųjų iškasenų (išskyrus angliavandeni- 
lius), požeminio pramoninio bei mineralinio vandens išteklius ir žemės 
gelmių ertmes išdavimo taisyklės [70] bei kiti teisės aktai. 

Valstybinėje aplinkos apsaugos strategijoje numatyta išvengti neigia- 
mo poveikio aplinkai kasant naudingąsias iškasenas, rekultivuoti išnaudotus 
karjerus. Išnaudotų karjerų, durpynų ir kitaip pažeistos žemės naudojimo 
programa patvirtinta aplinkos ministro ir žemės ūkio ministro įsakymu. 

Detalesnis dirvožemių ir žemės gelmių apibūdinimas bei jų racionalaus 
naudojimo ir apsaugos reikalavimai pateikti skyriuje „Dirvožemio ir žemės 
gelmių naudojimas“. 


9.8. Rekreacinių išteklių ir kraštovaizdžio naudojimas 


Rekreaciniai ištekliai — tai gamtinės ir kultūrinės aplinkos savybės, 
tinkamos žmonių visaverčiam fiziniam bei dvasiniam poilsiui organizuoti. 
Rekreacinės teritorijos Lietuvoje užima apie 500 tūkst. hektarų, iš jų apie 
84 tūkst. hektarų yra rekreacijai naudojami vandens telkiniai. Didžiausi rek- 
reaciniai ištekliai yra pajūryje, miškinguose, ežeringuose rajonuose, upių 
slėniuose ir priemiestinėse zonose. 

Rekreacinių išteklių naudojimo tvarką nustato Teritorijų planavimo 
įstatymas [35], Saugomų teritorijų įstatymas [31], Turizmo įstatymas [36], 
aplinkos ministro patvirtinti Rekreacinių teritorijų naudojimo, planavimo ir 
apsaugos nuostatai [107] bei kiti teisės aktai. Rekreacinių teritorijų apsau- 
gos, naudojimo, tvarkymo ir planavimo priežiūrą įstatymų ir kitų teisės aktų 
nustatyta tvarka pagal kompetenciją vykdo Aplinkos ministerija, Ūkio mi- 
nisterija, Valstybinis turizmo departamentas prie Ūkio ministerijos, apskri- 
čių viršininkai, savivaldybių institucijos, aplinkos apsaugos regionų depar- 
tamentai, miškų urėdijos, valstybinių parkų ir biosferos rezervatų direkci- 
jos, Valstybinė teritorijų planavimo ir statybos inspekcija. 

Svarbiausias rekreacinių teritorijų tvarkymo siekis yra šių gamtos iš- 
teklių kokybės išsaugojimas — jų apsauga nuo kitokios ūkinės veiklos arba 
per daug intensyvaus rekreacinio naudojimo. Rekreacinių išteklių kokybę 
blogina vandens telkinių tarša, nereguliuojamos statybos, mažinančios rek- 
reacinės vietovės natūralumą ir vaizdingumą, gamtos niokojimas, nesaugus 
poilsiavimas. 

Rekreacinių teritorijų naudojimą būtina reguliuoti pagal parengtus šių 
teritorijų planavimo dokumentus. Juose planuojama: 

1) išskirti ekstensyvaus pritaikymo ir intensyvaus pritaikymo zonas: 
ekstensyvaus pritaikymo zonose leidžiama įrengti poilsiavietes su 
minimalia infrastruktūra, išsaugant gamtinę aplinką ir natūralų 
kraštovaizdį; intensyvaus pritaikymo zonose leidžiama įrengti va- 
sarvietes, rekreacinių įstaigų kompleksus; 

2) rekreacinį aptarnavimą sieti su nuolatinių gyventojų aptarnavimo 
infrastruktūros įstaigomis; 

3) riboti rekreacinių gamtos išteklių naudojimą ten, kur jie saugomi 
kitais tikslais. 

Rekreacinėse teritorijose draudžiama veikla, kuri blogintų kraštovaiz- 
džio būklę arba jo estetinę vertę, trukdytų ilsėtis poilsiui skirtose vietose ar- 
ba keltų pavojų poilsiautojų saugumui. Be to, žemės naudotojai privalo šias 
teritorijas prižiūrėti ir tvarkyti, gerinti kelius ir takus. Poilsiautojai turi ra- 
cionaliai naudoti ir tausoti rekreacinius išteklius, miškus, vandenis, tinka- 
mai sutvarkyti paliekamą rekreacinę teritoriją, nepažeisti žemės savininkų 
arba naudotojų teisių. 

Be rekreacinių teritorijų, prie gamtos išteklių priskiriamas visas šalies 
kraštovaizdis, kaip visuma (teritorinis kompleksas) Žemės paviršiaus gam- 
tinių ir antropogeninių komponentų, vienas su kitu susijusių vertikaliais ir 
horizontaliais medžiaginiais, energetiniais bei informaciniais ryšiais. 

Būtina išsaugoti natūralų kraštovaizdį, taip pat optimizuoti kaimiškąjį 
ir miestiškąjį kraštovaizdį. Šiuo tikslu teritorijų planavimo dokumentuose 
formuojamas gamtinis karkasas, kuriame numatomos atitinkamos priemo- 
nės kraštovaizdžio ekologiniam stabilumui ir natūralumui didinti. 

Gamtinio karkaso koncepcija pagrįsta kraštovaizdžio hidrologiniais, 
litologiniais bei biologiniais ryšiais ir savybėmis, pirmiausia vandens, mig- 
racinių ryšių analize. Gamtinį karkasą sudaro: 1) geoekologinės takoskyros 
— teritorijų juostos, atskiriančios stambias geosistemas ir atliekančios eko- 
loginį tarpsisteminį kompensavimą; 2) geosistemų stabilizavimo želdiniai — 
teritorijos, atliekančios vidinį, ekologinį kompensavimą stambiose geosis- 
temose; 3) migracijos koridoriai — slėniai ir dubakloniai, kuriais vyksta in- 
tensyvi geodinaminė bei bioinformacinė apykaita. 

Natūralaus kraštovaizdžio apsaugos ir kitos agrarinės aplinkosaugos 
priemonės numatomos administruojant kaimo plėtros plano įgyvendinimą 
[155] ir nustatant bendrųjų bei specialiųjų teritorijų planavimo dokumentų 
sprendinius — teritorijų tvarkymo reglamentus. 


Kontroliniai klausimai 


1. Kam priklauso išimtinė nuosavybės teisė į žemės gelmes, esančias Lie- 
tuvos valstybės sausumoje ir vidaus vandenyse? 

2. Kokius žinote pagrindinius gamtos išteklių naudojimą ir apsaugą regla- 
mentuojančius teisės aktus? 

3. Kokiais principais vadovaujantis organizuojamas ir vykdomas augalijos 
ir gamtos išteklių naudojimas Lietuvoje? 

4. Kaip reguliuojamas rekreacinių teritorijų naudojimas? 

5. Kokiomis priemonėmis galima išsaugoti natūralų kraštovaizdį? 


10. 


ATLIEKŲ TVARKYMAS 

10.1. Bendrieji atliekų susidarymo ir 
tvarkymo bruožai 


Atliekos yra neatsiejama žmogaus ūkinės veiklos ir buities dalis. Nau- 
dojant gamtinius išteklius, dėl gamybos ar kitokios ūkinės veiklos procesų 
netobulumo neišvengiama nuostolių, atliekomis tampa ir vartojimui nebe- 
tinkami arba nereikalingi daiktai bei medžiagos. Formaliai vertinant, atlie- 
kos — tai visa, kas nepanaudota arba netinkama, tad visus dujinius, skystuo- 
sius ir kietuosius aplinkos teršalus, susidarančius dėl žmogaus ūkinės veik- 
los arba buityje, galima vadinti atliekomis. Bendrojoje aplinkos apsaugos 
sistemoje prie atliekų tvarkymo sektoriaus priskiriamos ir atliekomis vadi- 
namos tik kietosios ir skystosios atliekos, išskyrus nuotekas. Atliekų tvar- 
kymo teisės aktuose „atliekos“ apibrėžiamos kaip bet kokios medžiagos ar- 
ba daiktai, kurių atliekų turėtojas atsikrato, nori atsikratyti arba privalo atsi- 
kratyti, ir kurie priklauso tam tikroms atliekų grupėms bei įtraukti į patvir- 
tintą atliekų sąrašą. 

Atliekų susidarymas apibūdinamas kiekybiniais ir kokybiniais para- 
metrais — kiekiais ir atliekų pavojingumu aplinkai ir žmogaus sveikatai. At- 
liekos priskiriamos prie pavojingų pagal tam tikras nustatytas atliekų pavo- 
jingumą lemiančias savybes (sprogstamosios, degios, toksiškos ir kt.) bei 
pavojingumo kriterijus. Tvarkant pavojingas atliekas keliami daug griež- 
tesni aplinkos ir darbų saugos reikalavimai. Susidarančių atliekų kiekiai ir 
savybės priklauso nuo gamybos rūšies ir jos procesų tobulumo, vartojimo 
lygmens ir kitų veiksnių. Pagal kilmę atliekos skiriamos į gamybos, komu- 
nalinių, žemės ūkio, mineralinių žaliavų gavybos ir statybos bei griovimo 
atliekų grupes. Atskiros grupės atliekos gali skirtis savo savybėmis, pavyz- 
džiui, komunalines atliekas sudaro nepavojingos ir pavojingos (maža dalis), 
neorganinės ir organinės atliekos. 42 procentai iš jų — biodegraduojamos 
(virtuvės) atliekos, 14 procentų — popierius ir kartonas, po 9 procentus — 
plastikas ir stiklas, po 4 procentus — tekstilė, statybos ir griovimo atliekos, 
sąšlavos, 3 procentai — metalai. Nors dėl aplinkosauginio ir ekonominio po- 
veikio priemonių gamybos atliekų, palyginus su pagaminamos produkcijos 
kiekiu, mažėja, tačiau, kylant vartojimo lygiui ir kintant prekių pateikimo 
pobūdžiui, komunalinių atliekų daugėja. 

Atliekų tvarkymas teisės aktuose apibrėžiamas kaip atliekų surinkimo, 
vežimo, naudojimo ir šalinimo veikla, taip pat atliekų tvarkymo priežiūra 

bei atliekų šalinimo vietų priežiūra jas uždarius. Atliekų tvarkymo būdai 
pasirenkami atsižvelgiant į atliekų savybes, aplinkosaugos reikalavimus, 
taip pat ekonomines sąlygas. Atliekų tvarkymo sistemoje svarbus atliekų 
tvarkymas jų susidarymo vietoje: rūšiavimas, saugojimas, galimas antrinis 
panaudojimas. Renkant ir vežant atliekas tam tikromis sąlygomis naudoja- 
mos specialios priemonės arba įrenginiai, pavyzdžiui, saugos reikalavimus 
atitinkantys pavojingų atliekų surinkimo punktai arba komunalinių atliekų 
perkrovimo stotys, kai šios atliekos nedidelėmis šiukšliavežėmis surenka- 
mos iš gyventojų, bet nuvežti į toli esantį sąvartyną pigiau didelės talpos 
transporto priemonėmis. Išrūšiuotos arba apdorotos atliekos gali būti pakar- 
totinai naudojamos, perdirbamos biologiniais, fiziniais arba cheminiais bū- 
dais arba naudojamos energijai gauti tiesiogiai sudeginant arba išgaunant 
biodujas. Labai svarbus antrinių žaliavų išskyrimas iš atliekų ir jų perdirbi- 
mas. Nors iš atliekų, laikomų sąvartynuose, beveik negalima gauti ekono- 
minės naudos (išskyrus biodujas), be to, jos labai teršia orą ir gruntinius bei 
požeminius vandenis, toks atliekų tvarkymo būdas vis dar plačiausiai tai- 
komas Lietuvoje (tiesa, jis pigiausias). Dėl šios priežasties labai svarbi at- 
liekų šalinimo (laikymo) vietų priežiūra jas uždarius bei tinkamas sąvartynų 
įrengimas izoliuojant dugną ir surenkant biodujas. 


10.2. Atliekų tvarkymo politikos principai 


Atliekų tvarkymas yra svarbi ES aplinkos apsaugos politikos dalis, 
šiam sektoriui teikiamas pirmumas ir Lietuvoje. Atliekų tvarkymo teisinės 
bazės kūrimas, atliekų tvarkymo politikos ir atliekų tvarkymo alternatyvų 
pasirinkimas paremtas tam tikrais pagrindiniais principais. Atliekų tvarky- 
mo politikos ir teisinio reglamentavimo Europos Sąjungoje pagrindas yra 
ES sutartis (28-30 ir 174—176 straipsniai) ir Bendrijos atliekų tvarkymo 
strategija. Pagrindinis strateginis ES atliekų tvarkymo tikslas — būtinybė už- 
tikrinti aukštą aplinkos apsaugos lygį nepažeidžiant vidaus rinkos veiklos ir 
skatinti darnųjį vystymąsį. Lietuvai tapus ES nare, mūsų šalies atliekų tvar- 
kymo politika taip pat remiasi šiomis strateginėmis ES nuostatomis. 

ES atliekų tvarkymas grindžiamas septyniais pagrindiniais principais 
[199]: 

1. Atliekų tvarkymo hierarchija (pasirinkimai nuo labiausiai iki ma- 
žiausiai pageidautino): 

1.1. Atliekų vengimas — susidarančių kiekių ir pavojingumo mažini- 

mas, turintis mažiausią poveikį aplinkai, nes mažėja atliekų surin- 

kimo ir tvarkymo išlaidos; šis pasirinkimas dažniausiai padidina 
gamybos ir gamtinių išteklių panaudojimo efektyvumą, tačiau rei- 
kalauja ir didesnių investicijų. 

1.2. Pakartotinis atliekų naudojimas. Atliekas reikia tik surinkti, ta- 
čiau beveik arba visiškai nereikia jų apdoroti. 

1.3. Atliekų perdirbimas. Reikalinga atliekų surinkimo ir paruošimo 
perdirbti sistema, taip pat veiksmingas atliekų perdirbimo būdas. 

1.4. Atliekų panaudojimas energijai gauti. Reikalinga atliekų surin- 
kimo ir rūšiavimo atskiriant degiąją dalį sistema, deginant gauna- 
ma energija, tačiau atliekų medžiagos, kaip gamtiniai ištekliai, 
prarandamos. 

1.5. Saugus atliekų šalinimas (sąvartynuose arba sudeginimas). Pas- 
kutinis pasirinkimas tinkamas tik tuomet, kai visi kiti atmesti kaip 
negalimi. 

2. Atliekų tvarkymo įrenginių pakankamumas Bendrijos mastu ir, 
jeigu tai įmanoma, kiekvienoje valstybėje narėje (Bendrijos ekonominė 
nepriklausomybė tvarkant atliekas). Valstybės narės, jeigu reikia, bendra- 
darbiaudamos su kitomis valstybėmis narėmis, turi sukurti susietą ir pakan- 
kamą atliekų šalinimo įrenginių tinklą, tenkinantį ir valstybės, ir Bendrijos 
poreikius. 

3. Geriausiai prieinamos technologijos, nereikalaujančios per dide- 
lių sąnaudų, taikymas mažinant atliekų tvarkymo įrenginių aplinkos taršą. 

4. Artimumas. Jeigu įmanoma, atliekos turi būti šalinamos kuo arčiau 
susidarymo vietos. 

5. Atsargumo principas. Jeigu atliekų tvarkymo veikla kelia grėsmę 
aplinkai ir žmogaus sveikatai, turi būti daroma viskas, kad jos būtų galima 
išvengti net ir tuo atveju, kai tiesioginės priežasties ir pasekmės sąsajos nėra 
moksliškai įrodytos. 

6. Gamintojo atsakomybė. Gamintojai, gaminantys produkciją, kuri 
panaudojus tampa atliekomis, fiziškai ar finansiškai atsakingi už visą savo 
gaminių gyvavimo ciklą ir šių gaminių atliekų tvarkymą. 

7. Teršėjas moka principas. Atliekų tvarkymo išlaidas turi padengti jų 
turėtojai arba atliekų gamintojai. 

Be šių pagrindinių principų, ES atliekų tvarkymo politikoje taikomos ir 
kitos priemonės strateginiams tikslams pasiekti: 

e bendras atliekų apibrėžimas visose valstybėse narėse. Atliekų 
apibrėžimas pateiktas Bendrojoje atliekų direktyvoje ir privalomas 
visoms valstybėms narėms, nepriklausomai nuo to, ar atliekos bus 
perdirbamos, ar šalinamos; sudarytas atliekų sąrašas, kuris periodiš- 
kai peržiūrimas ir papildomas; 

ekologiškai švarių gaminių vartojimo skatinimas. Kuriant, gami- 
nant ir vartojant ekologiškai švarius gaminius sumažinamas poveikis 
aplinkai per visą jų gyvavimo ciklą; šiuo tikslu taikomi du metodai: 
gaminio gyvavimo ciklo vertinimas ir gaminių aplinkosauginis ženk- 
linimas; 

ekonominių priemonių taikymo skatinimas. Ekonominėmis prie- 
monėmis veikiant vartojimo rinką siekiama skatinti aplinkos apsau- 
gą, pavyzdžiui, taikomi mokesčiai išleidžiamiems į rinką gaminiams 
ir pakuotėms, gamybos metu į aplinką išmetamiems teršalams ir t. t.; 
atliekų vežimo reguliavimas. Reglamentuojamas atliekų vežimas ir 
ES valstybėse narėse, ir į ES, ir iš jos, o atliekų vežimų atskiroje 
valstybėje narėje priežiūra ir kontrolė turi atitikti ES reikalavimus; 
aplinkos apsaugos ir vidaus rinkos veikimo derinimas. Atliekų 
tvarkymo politika siekiama pusiausvyros tarp aukšto aplinkos apsau- 
gos lygio ir sklandaus vidaus rinkos veikimo ūkio subjektams suda- 
rant vienodas atliekų tvarkymo sąlygas. 


10.3. Atliekų tvarkymą reglamentuojantys Europos 


Sąjungos teisės aktai 


ES atliekų tvarkymo sektoriaus teisės aktus (direktyvas, reglamentus, 
sprendimus), kurių yra apie trisdešimt, galima suskirstyti į tris grupes: 
1) reglamentuojantys bendrąjį atliekų tvarkymą. Sios grupės teisės ak- 


tuose nustatyti reikalavimai taikomi visoms atliekoms ir visiems jų 
tvarkymo būdams; 


2) reglamentuojantys atliekų tvarkymo įrenginių veiklą, kuriuose nu- 


statyti reikalavimai atliekų deginimo, šalinimo ir kito pobūdžio 
tvarkymo objektams; 


3) reglamentuojantys atskirų atliekų srautų tvarkymą. Šios grupės tei- 


sės aktai skirti konkretiems atliekų srautams, įvertinant specifinius 
jų tvarkymo reikalavimus. 


Bendrieji atliekų tvarkymą reglamentuojantys teisės aktai yra Bendroji 
atliekų direktyva 75/442/EEB, Pavojingų atliekų direktyva 91/689/EEB ir 
Atliekų vežimo reglamentas (EEB) Nr. 259/93. Remiantis direktyvose 
75/442/EEB ir 91/689/EEB nustatytomis atliekų kategorijomis ir savybėmis 
Europos Komisijos sprendimu 2000/532/EB sudarytas atliekų sąrašas (jis 
sujungė nuo 1994 metų galiojusius atskirus nepavojingų ir pavojingų atlie- 

kų sąrašus). Prie šios teisės aktų grupės priskiriamas ir reglamentas (EB) 
Nr. 2150/2002 dėl atliekų statistikos. 

1975 m. liepos 15 d. Tarybos direktyva 75/442/EEB dėl atliekų [158] 
yra pagrindinis ES atliekų tvarkymo teisės aktas. Direktyvos priėmimą lėmė 
būtinybė suvienodinti atliekų tvarkymo reikalavimus valstybėse narėse, sie- 
kiant išvengti konkurencijos sąlygų pažeidimų, bei derinti valstybių narių 
veiksmus. Šioje direktyvoje ir vėlesnėje iš dalies ją keičiančioje direktyvoje 
91/156/EEB pateiktos pagrindinės su atliekų tvarkymu susijusios sąvokos, 
nustatytas atliekų tvarkymo valdymo reglamentavimas (leidimai, kontrolė ir 
planavimas), numatytas vienodo principo taikymas padengiant atliekų tvar- 
kymo išlaidas. Direktyva netaikoma: dujų išmetimams į atmosferą; radioak- 
tyviosioms atliekoms; atliekoms, susidarančioms žvalgant, išgaunant, tvar- 
kant ir saugant mineralinius išteklius, ir atliekoms iš veikiančių karjerų; kri- 
tusiems gyvuliams ir tokioms žemės ūkio atliekoms kaip srutos ir kitos na- 
tūraliai nepavojingos medžiagos, naudojamos žemės ūkyje; nuotekoms, iš- 
skyrus skystas atliekas; netinkamoms naudoti sprogstamosioms medžia- 
goms. 

Direktyva įpareigoja valstybes nares imtis priemonių, skatinančių 
vengti atliekų ir perdirbti susidariusias atliekas. Atliekos turi būti panaudo- 
tos arba pašalintos nesukeliant pavojaus žmonėms ir nenaudojant procesų 
arba būdų, galinčių pakenkti aplinkai. Valstybės narės privalo sukurti integ- 
ruotą ir vidaus sąlygas atitinkantį atliekų šalinimo įrenginių tinklą, nereika- 
laujantį per didelių išlaidų. Direktyvoje numatyta atliekų tvarkymo plana- 
vimo būtinybė. Siekiant atliekų tvarkymo priemonių įgyvendinimo tikslų, 
valstybės narės paskirta atsakinga institucija privalo rengti atliekų tvarkymo 
planus. 

Valstybės narės turi užtikrinti, kad kiekvienas atliekų turėtojas savo at- 
liekas atiduotų privačiam arba valstybiniam atliekų surinkėjui arba jas ša- 
lintų pats pagal direktyvos reikalavimus. Ūkio subjektas atliekų tvarkymo 
veiklai vykdyti turi gauti už atliekų tvarkymą atsakingos valstybės narės 
institucijos leidimą. Visų atliekų tvarkytojų veikla turi būti reguliariai tikri- 
nama, jie privalo vykdyti atliekų apskaitą. Direktyvoje nustatyta, kad atlie- 
kų tvarkymo išlaidos padengiamos remiantis teršėjas moka principu. Teršė- 
jas — tai atliekų turėtojas, kurio atliekas tvarko atliekų tvarkytojas arba pro- 
dukto, iš kurio atliekos atsirado, gamintojas. 

Pavojingų atliekų tvarkymo reglamentavimas ES pradėtas 1978 m. pri- 
ėmus direktyvą 78/319/EEB dėl toksinių ir pavojingų atliekų. Atsižvelgiant 
į valstybių narių patirtį, sukauptą taikant šią direktyvą, ir ypatingą pavojin- 
gų atliekų pobūdį, reikalaujantį papildomų griežtesnių, negu direktyva 
75/442/EEB nustatytų, tvarkymo reikalavimų, 1991 m. gruodžio 12 d. pri- 

imta Tarybos direktyva 91/689/EEB dėl pavojingų atliekų [162]. Direktyva 
skirta suderinti valstybių narių pavojingų atliekų tvarkymo teisės normas ir 
pagerinti pavojingų atliekų tvarkymo veiksmingumą. Atliekos laikomos pa- 
vojingomis, jeigu jos atitinka direktyvoje nurodytas kategorijas ir rūšis bei 
turi atitinkamų sudedamųjų dalių ir savybių. 

Direktyva reikalauja imtis būtinų priemonių nustatyti ir registruoti pa- 
vojingas atliekas nuo jų susidarymo momento visais tarpinio perdavimo 
etapais iki galutinio pašalinimo. Visais pavojingų atliekų tvarkymo etapais 
draudžiama maišyti skirtingas pavojingas atliekas arba pavojingas atliekas 
su nepavojingomis. Nesilaikyti šio draudimo leidžiama tik tais atvejais, kai 
nesukeliamas pavojus žmonėms bei aplinkai ir, ypač, siekiant padidinti ša- 
linimo arba panaudojimo saugumą ir turint atitinkamą leidimą. Jeigu te- 
chniškai bei ekonomiškai įmanoma ir reikalinga, atliekos, jau sumaišytos su 
kitomis atliekomis arba medžiagomis, turi būti atskiriamos. Surenkamos, 
pervežamos ir laikinai saugomos pavojingos atliekos turi būti tinkamai su- 
pakuotos ir paženklintos, pervežant būtinas lydraštis. Atsakingos valstybių 
narių institucijos privalo planuoti pavojingų atliekų tvarkymą parengdamos 
joms atskirus valdymo planus arba įtraukdamos į bendruosius visų atliekų 
tvarkymo planus. 

1993 m. vasario 1 d. Tarybos reglamentas (EEB) Nr. 259/93 dėl atliekų 
vežimo į Europos Bendriją, iš Bendrijos ir jos viduje priežiūros ir kontrolės 
[163] perkėlė 1989 m. Bendrijos pasirašytos Bazelio konvencijos dėl pavo- 
jingų atliekų tarpvalstybinių pervežimų bei jų tvarkymo kontrolės reikala- 
vimus ir panaikino ankstesnę direktyvą 84/631/EEB dėl pavojingų atliekų 
tarpvalstybinio vežimo priežiūros ir kontrolės. Reglamentas nustato prane- 
šimų apie visas atliekų siuntas per valstybių sienas sistemą ir leidimų išda- 
vimo procedūras pagal atliekų rūšį ir paskirties vietą. 

Atliekų vežimas skirstomas pagal paskirties vietą ir atliekų tvarkymo 
tikslą. Reglamente nustatytas skirtingas režimas vežti atliekas iš vienos 
valstybės narės į kitą, išvežti iš ES ir įvežti į ją. Vežamos atliekos skirsto- 
mos į šalinamas ir naudojamas. Reglamento prieduose pateikti žaliasis (ne- 
didelės rizikos), geltonasis (didesnės rizikos) ir raudonasis (didelės rizikos) 
atliekų sąrašai atitinka Ekonominio bendradarbiavimo ir plėtros organizaci- 
jos (EBPO) 1992 metais sudarytus sąrašus. Siunčiančiosios ir priimančio- 
sios šalių atsakingos institucijos atsako už tai, kad atliekos būtų šalinamos 
arba naudojamos aplinkai nekenksmingu būdu, taip pat už tai, kad būtų 
draudžiamas neteisėtas atliekų vežimas, o pažeidėjai baudžiami. Vežant at- 
liekas per valstybių sienas turi būti pateikiamos finansinės garantijos arba 
atitinkamas draudimas. Reglamente nurodytų atliekų išvežimas ir įvežimas 
į ES yra draudžiamas, išskyrus nustatytus atvejus. 

Atliekų tvarkymo įrenginių veiklą reglamentuoja Atliekų deginimo di- 
rektyva 2000/76/EB, Atliekų sąvartynų direktyva 1999/31/EB ir Laivų at- 
liekų priėmimo uostuose direktyva 2000/59/EB. 

2000 m. gruodžio 4 d. Europos Parlamento ir Tarybos direktyva 
2000/76/EB dėl atliekų deginimo [169], visiškai įsigaliojusi nuo 2005 metų 
pabaigos, pakeitė ankstesnes komunalinių atliekų deginimo direktyvas 
89/369/EEB ir 89/429/EEB bei pavojingų atliekų deginimo direktyvą 
94/67/EB. Direktyvos tikslas — sumažinti į orą, vandenis ir dirvožemį degi- 
nant pavojingas ir nepavojingas atliekas patenkančių kenksmingų teršalų 
kiekį. 

Direktyvoje apibrėžtos atliekų deginimo įrenginių eksploatavimo sąly- 
gos, kontrolė ir monitoringas, nustatytos minimalios degimo temperatūros, 
išmetamų teršalų ribiniai dydžiai ir kiti parametrai. Reglamentuojamos nuo- 
tekų išleidimo sąlygos, atliekų deginimo liekanų tvarkymas, apibrėžti mė- 
ginių ėmimo ir analizės standartai bei metodikos, nustatyti saugos priemo- 
nių ir visuomenės informavimo reikalavimai. 

1999 m. balandžio 26 d. Tarybos direktyva 1999/31/EB dėl atliekų są- 
vartynų [167] numatė priemones ir tvarką, padedančias užkirsti kelią arba 
kuo labiau sumažinti neigiamą sąvartynų poveikį aplinkai ir jų keliamą pa- 
vojų žmonėms, kylantį šalinant atliekas sąvartyne ir vėliau per visą sąvarty- 
no veikimo laiką. Direktyvoje visi sąvartynai skirstomi į pavojingų atliekų, 
nepavojingų atliekų ir inertinių atliekų sąvartynus. Kiekvienam sąvartynų 
tipui nustatyti atitinkami jų įrengimo ir tvarkymo reikalavimai, nepriimtinų 
ir priimtinų į sąvartynus atliekų kriterijai, daug dėmesio skiriama sąvarty- 
nuose šalinamų biodegraduojamųjų atliekų kiekiui mažinti. Nustatytos at- 
liekų priėmimo sąvartyne, kontrolės ir stebėjimo sąvartyno eksploatacijos 
metu bei sąvartyno uždarymo ir vėlesnės priežiūros tvarkos. Direktyva nu- 
stato reikalavimus sąvartyno eksploatacijos leidimui gauti, leidimo sąlygas 
ir turinį. Direktyvos reikalavimų neatitinkančių sąvartynų operatoriai priva- 
lo parengti sąvartynų sutvarkymo planus, kuriuose nurodytos priemonės, 
reikalingos direktyvai įgyvendinti. Mokestis už atliekų šalinimą sąvarty- 
nuose turi padengti ne tik sąvartyno įrengimo ir eksploatacijos išlaidas, bet 
ir jo uždarymo bei tolesnės priežiūros sąnaudas. 

Atskirais ES teisės aktais dažniausiai reglamentuojamas specifinių pa- 
vojingų atliekų srautų tvarkymas. Išimtis — pakuočių atliekos, kurių di- 
džiausiąją dalį sudaro nepavojingos atliekos, tinkamos naudoti kaip antrinės 
žaliavos. 

1975 m. birželio 16 d. Tarybos direktyva 75/439/EEB dėl naudotų aly- 
vų šalinimo [157], su pakeitimais ir papildymais direktyva 87/101/EEB nu- 
statė naudotų alyvų surinkimo, šalinimo ir tvarkymo kontrolės sąlygas, 

tvarkymo prioritetus (regeneravimas, deginimas, saugus laikymas ir šalini- 
mas) ir reikalavimus atskiriems tvarkymo būdams. 

Valstybėms, turinčioms titano dioksido pramonę (Lietuvoje šios pra- 
monės šakos nėra), svarbi 1978 m. vasario 20 d. Tarybos direktyva 
78/176/EEB dėl titano dioksido pramonės atliekų. 

1986 m. birželio 12 d. Tarybos direktyva 86/278/EEB dėl aplinkos, 
ypač dirvožemio, apsaugos naudojant žemės ūkyje nuotekų dumblą [160] 
nustatė nuotekų dumblo naudojimo žemės ūkyje kontrolės principus, sun- 
kiųjų metalų koncentracijų maksimalius ribinius dydžius dirvoje ir dumble, 
naudojamame žemės ūkyje, bei didžiausius šių metalų kiekius, kuriuos ga- 
lima kasmet su dumblu įterpti į dirvožemį. 

1991 m. kovo 18 d. Tarybos direktyva 91/157/EEB dėl baterijų ir 
akumuliatorių, turinčių tam tikrų pavojingų medžiagų [161], ir ją papildan- 
čiomis direktyvomis, siekiant sumažinti naudotų baterijų 17 akumuliatorių 
keliamos taršos lygį, nustatyti apribojimai gyvsidabrio, kadmio ir švino kie- 
kiams juose, reikalaujama išeikvotas baterijas ir akumuliatorius surinkti 
skyrium nuo kitų atliekų, tinkamai paženklinti. Valstybės narės turi parengti 
baterijų ir akumuliatorių tvarkymo programas. 

1994 m. gruodžio 20 d. Europos Parlamento ir Tarybos direktyva 
94/62/EB dėl pakuočių ir pakuočių atliekų [164] ir iš dalies ją keičiančia di- 
rektyva 2004/12/EB nustatyti pakuočių tipai ir reikalavimai pakuotėms 
(svorio ir tūrio mažinimas, pakuotėje esančių sunkiųjų metalų koncentraci- 
jos lygis ir kt.), apibrėžtos su pakuočių tvarkymu susijusios sąvokos, regla- 
mentuojamas naudotų pakuočių grąžinimo, surinkimo ir naudojimo, ženkli- 
nimo ir identifikavimo bei informacinių sistemų kūrimas. Valstybėms na- 
rėms nustatytos pakuočių atliekų naudojimo arba degimo energijai gauti ir 
perdirbimo užduotys — bendrai pagal visų pakuočių atliekų svorį ir atskirai 
skirtingoms pakuočių atliekų medžiagoms (stiklui, popieriui ir kartonui, 
metalui, plastikui, medienai). 

1996 m. rugsėjo 16 d. Tarybos direktyva 96/59/EB dėl polichlorintų bi- 
fenilų ir polichlorintų terfenilų (PCB ir PCT) šalinimo [165] skirta suderinti 
valstybių narių teisės aktus dėl kontroliuojamo šių ypač pavojingų medžia- 
gų šalinimo, įrangos, užterštos šiomis medžiagomis, nukenksminimo ir ša- 
linimo, kad, remiantis šios direktyvos nuostatomis, polichorinti bifenilai ir 
terfenilai iki 2010 metų pabaigos būtų visiškai nukenksminti. Direktyvoje 
apibrėžtos šių medžiagų nukenksminimo ir šalinimo sąlygos, nurodyta jų 
tvarkymo planavimo būtinybė. 

2000 m. rugsėjo 18 d. Europos Parlamento ir Tarybos direktyva 
2000/53/EB dėl eksploatuoti netinkamų transporto priemonių [168] numa- 
tytos priemonės mažinti automobilių atliekų susidarymą, užtikrinti jų surin- 

kimą (valstybės narės įpareigotos sukurti netinkamų naudoti transporto 
priemonių surinkimo sistemas), tvarkyti jas nekenksmingomis aplinkai są- 
lygomis, pakartotinai naudoti išardytų automobilių dalis. Direktyvoje nusta- 
tytos netinkamų naudoti transporto priemonių perdirbimo ir panaudojimo 
užduotys. 

2003 m. sausio 27 d. Europos Parlamento ir Tarybos direktyva 
2002/96/EB dėl elektros ir elektroninės įrangos atliekų [171] skatinama 
elektros ir elektroninės įrangos atliekų prevencija, reikalaujama sukurti jų 
surinkimo sistemas ir nustatomos jų pakartotinio panaudojimo ir perdirbimo 
užduotys. Susijusioje direktyvoje 2002/95/EB ribojamas pavojingų medžia- 
gų naudojimas naujai gaminamoje įrangoje. 

Netiesiogiai su atliekų tvarkymu susiję ir kitų ES aplinkosaugos sekto- 
rių: taršos integruotos prevencijos ir kontrolės, cheminių medžiagų, povei- 
kio aplinkai vertinimo, oro ir vandenų apsaugos, kiti teisės aktai. 


10.4. Atliekų tvarkymas Lietuvoje 


10.4.1. Pagrindiniai atliekų tvarkymą reglamentuojantys 
teisės aktai 


Lietuvos Respublikos aplinkos apsaugos įstatyme, nustatančiame pa- 
grindinius aplinkos apsaugos valdymo principus, atliekų tvarkymo reikala- 
vimai apibrėžti 23 straipsnyje: „Asmenys privalo laikytis Lietuvos Respub- 
likos įstatymų ir kitų teisės aktų nustatytų atliekų tvarkymo reikalavimų. 
Atliekų tvarkymo išlaidas apmoka teršėjas“. 

Atliekų tvarkymo teisiniai pagrindai, perkeliant pagrindines ES direk- 
tyvų 75/442/EEB ir 91/689/EEB nuostatas, išdėstyti Lietuvos Respublikos 
atliekų tvarkymo įstatyme [7]. Pirmoji įstatymo redakcija priimta 1998 me- 
tais, dabar galioja antroji — 2002 metų. Įstatymas nustato bendruosius atlie- 
kų tvarkymo reikalavimus bei atliekų tvarkymo sistemų organizavimo ir 
planavimo principus. Įstatymas nereglamentuoja išmetimų į orą, nuotekų į 
vandenį ir radioaktyviųjų atliekų tvarkymo, taip pat kritusių gyvulių ir že- 
mės ūkio atliekų (natūralių, nepavojingų, naudojamų žemės ūkyje medžia- 
gų) tvarkymo. 

Šiame įstatyme pateiktos atliekų tvarkymo veiklą apibrėžiančios sąvo- 
kos, nustatyti atliekų tvarkymo prioritetai (prevencija, susidarančių kiekių ir 
pavojingumo mažinimas, perdirbimas, naudojimas energijai gauti, saugus 
šalinimas). Atliekų tvarkymo veikla reglamentuojama nustatant bendruo- 

sius organizacinius, atliekų apskaitos ir ataskaitų teikimo, atliekų ir jų tvar- 
kymo dokumentų saugojimo reikalavimus. Nurodomos sąlygos, kurioms 
esant rengiami ir įgyvendinami gamtos išteklių taupymo ir atliekų mažini- 
mo planai, privaloma gauti aplinkosauginius veiklos leidimus, rengti atliekų 
naudojimo ar šalinimo techninius reglamentus ir atliekų tvarkymo veiklos 
nutraukimo planus. 

Ypač daug dėmesio įstatyme skiriama pavojingoms atliekoms tvarkyti. 
Pavojingas atliekas tvarkančios įmonės (išskyrus šias atliekas vežančias) 
privalo gauti licencijas. Įstatymas nurodo būtinybę pavojingas atliekas nu- 
statyti ir deklaruoti, saugomas arba vežamas pakuoti ir ženklinti, pildyti pa- 
vojingų atliekų naudojimo arba šalinimo įmonės darbo žurnalą, kuriame re- 
gistruojami visi šių atliekų tvarkymo veiksmai. 

Atliekų tvarkymo valstybinio reglamentavimo funkcijos įstatymu su- 
teikiamos Aplinkos, Sveikatos apsaugos, Ūkio ir Žemės ūkio ministerijoms 
bei apskričių viršininkams ir savivaldybėms. Aplinkos ministerija regla- 
mentuoja ir administruoja visų atliekų tvarkymą, kontroliuoja nustatytų rei- 
kalavimų ir užduočių įgyvendinimą, derina kitų valstybės institucijų, ap- 
skričių viršininkų ir savivaldybių veiklą. Kitos įstatyme nurodytos ministe- 
rijos koordinuoja savo sričių: medicinos, gamybos, žemės ūkio, maisto 
pramonės, atliekų tvarkymą. Apskričių viršininkai derina savivaldybių 
veiksmus kuriant regionines atliekų tvarkymo sistemas, o savivaldybės at- 
sakingos už komunalinių atliekų tvarkymą savo teritorijose. 

Įstatymas nustato trijų lygmenų: valstybinio, regioninio ir savivaldy- 
bių, atliekų tvarkymo planavimą, planų tikslus, bendruosius rengimo bei 
tvirtinimo principus ir sudėtį. Savivaldybės įstatyme nustatytomis sąlygo- 
mis organizuoja komunalinių atliekų tvarkymo sistemas, būtinas jų teritori- 
jose susidarančioms komunalinėms atliekoms tvarkyti. Komunalinių atliekų 
tvarkymo paslaugos teikiamos pagal savivaldybių atliekų tvarkymo taisyk- 
les. 

Atliekų tvarkymo išlaidas, remiantis principu teršėjas moka, turi pa- 
dengti atliekų turėtojas arba medžiagų bei gaminių, kuriuos naudojant susi- 
daro atliekos, gamintojas arba importuotojas. Įstatymas numato ir kitus at- 
liekų tvarkymo finansavimo šaltinius, nustato apmokestinamųjų gaminių ir 
pakuotės atliekų tvarkymo programos lėšų administravimo pagrindus. 

Įgyvendinant gamintojo atsakomybės principą, Atliekų tvarkymo įsta- 
tyme apibrėžtos apmokestinamųjų gaminių ir pakuočių gamintojų, impor- 
tuotojų bei platintojų teisės ir pareigos, reglamentuotas gamintojų ir impor- 
tuotojų jungimasis į už atliekų tvarkymo užduočių vykdymą atsakingas or- 
ganizacijas ir nustatyti reikalavimai elektros bei elektroninės įrangos atlie- 
koms tvarkyti. 

Valstybinio atliekų tvarkymo planavimo pagrindai išdėstyti 2002 me- 
tais Vyriausybės nutarimu patvirtintame Valstybiniame strateginiame atlie- 
kų tvarkymo plane [71]. Svarbiausieji šio plano tikslai: 

1. Apsaugoti gamtą ir žmonių sveikatą nuo taršos atliekomis poveikio, 
maksimaliai, tačiau racionaliai naudojant atliekų medžiaginius ir 
energetinius išteklius. 

2. Sukurti racionalią atliekų tvarkymo sistemą, tenkinančią visuomenės 
poreikius, užtikrinančią gerą aplinkos kokybę ir nepažeidžiančią rin- 
kos ekonomikos principų. 

3. Nustatyti atliekų tvarkymo užduotis, priemones ir veiksmus, suda- 
rančius sąlygas per artimiausią dešimtmetį įgyvendinti Europos Są- 
jungos atliekų tvarkymo direktyvas. 

Lietuvos Respublikoje kuriamą atliekų tvarkymo sistemą sudaro atski- 
ros gamybos atliekų tvarkymo ir savivaldybių komunalinių atliekų tvarky- 
mo grandys. Ji pagrįsta atliekų tvarkymo principų hierarchija ir principo 
teršėjas moka įgyvendinimu. Plane detalizuotas atliekų tvarkymo sistemos 
principų (atliekų vengimo, naudojimo, saugaus šalinimo, apskaitos ir kont- 
rolės bei kitų) įgyvendinimas, numatytos priemonės ir nustatytos užduotys 
vystyti savivaldybių atliekų tvarkymo sistemas ir kurti regioninių komuna- 
linių atliekų tvarkymo sistemas. 

Strateginiame plane pažymėta, kad, siekiant geriau tvarkyti gamybos 
atliekas pagal tvarkymo ypatumus, jos turi būti išskirtos į specifinius srau- 
tus. Pagrindiniams specifiniams atliekų srautams: pavojingoms atliekoms, 
biodegraduojamoms atliekoms, pakuočių atliekoms, antrinėms žaliavoms, 
statybos ir griovimo atliekoms, eksploatuoti netinkamoms transporto prie- 
monėms, elektros ir elektroninės įrangos atliekoms bei alyvų atliekoms, nu- 
statytos valstybinės tvarkymo užduotys ir specialūs reikalavimai. 

Atliekų tvarkymo įstatyme nurodyti bendrieji reikalavimai detalizuoti 
Lietuvos Respublikos aplinkos ministro įsakymu patvirtintose Atliekų tvar- 
kymo taisyklėse (pirmoji redakcija galiojo nuo 1999 metų, antroji — nuo 
2004 metų) [91], kurios nustato atliekų surinkimo, saugojimo, vežimo, nau- 
dojimo, šalinimo, apskaitos, identifikavimo, deklaravimo, rūšiavimo ir 
ženklinimo tvarką. 

Įmonės, užsiimančios atliekų tvarkymo veikla, šiose taisyklėse nustaty- 
ta tvarka privalo registruotis Atliekas tvarkančių įmonių registre. Taisyklėse 
nustatytomis sąlygomis su atliekų tvarkymu susijusios įmonės privalo pil- 
dyti nustatytos formos pirminės atliekų apskaitos žurnalą. Remiantis pirmi- 
nės atliekų apskaitos duomenimis kasmet regioniniams aplinkos apsaugos 
departamentams teikiamos pirminės atliekų apskaitos (įmonės, kuriose at- 
liekos susidaro gamybos metu) arba atliekų apskaitos (įmonės, kuriose at- 


ATLIEKŲ TVARKYMAS 151 





liekos tvarkomos) ataskaitos. Taisyklėse nurodyti reikalavimai atliekų nau- 
dojimo arba šalinimo techninio reglamentui parengti, sąlygos atliekoms su- 
rinkti, saugoti bei rūšiuoti įmonėse ir organizacijose, detalizuotas pavojingų 
atliekų nustatymas ir deklaravimas, pakavimas ir ženklinimas, vežant pavo- 
jingas atliekas būtino pavojingų atliekų lydraščio forma, jo pildymo ir nau- 
dojimo tvarka. Pavojingas atliekas naudojančios arba šalinančios įmonės 
visus pavojingų atliekų naudojimo arba šalinimo darbo etapus turi regist- 
ruoti specialiame įmonės pavojingų atliekų naudojimo arba šalinimo žurna- 
le. Atliekų tvarkymo taisyklėse nustatyti terminai atliekų tvarkymo doku- 
mentams saugoti. Pagal nustatytus reikalavimus turi būti rengiami regioni- 
niai ir savivaldybių atliekų tvarkymo planai. Taisyklėse pateiktas atliekų są- 
rašas, atitinkantis Europos atliekų katalogą. 

Nepavojingų atliekų vežimas Lietuvos teritorijoje reglamentuojamas 
bendraisiais krovinių vežimo teisės aktais (Kelių transporto kodeksu ir kt.), 
o pavojingos atliekos, kaip ir pavojingi kroviniai, kelių transportu šalies vi- 
duje vežami vadovaujantis Europos sutarties dėl pavojingų krovinių tarp- 
tautinių vežimų keliais (ADR) techninių priedų nuostatomis. Atliekoms 
įvežti ir išvežti iš Lietuvos galioja ES atliekų vežimo reglamentas (EEB) 
Nr. 259/93. 1998 metais Lietuvos Respublika ratifikavo Bazelio konvenci- 
Ją. 

ES sąvartynų direktyvos 1999/31/EB reikalavimai perkelti į Atliekų 
sąvartynų įrengimo, eksploatavimo, uždarymo ir priežiūros po uždarymo 
taisykles [93], patvirtintas 2000 metais. Taisyklėse nustatyta atliekų šalini- 
mo sąvartynuose tvarka bei sąvartynų įrengimo, eksploatavimo, uždarymo 
ir priežiūros po uždarymo reikalavimai, kad nekiltų arba kiek galima būtų 
sumažintas neigiamas atliekų sąvartynų poveikis aplinkai, ypač paviršiniam 
ir požeminiam vandeniui, dirvožemiui ir atmosferai, bet koks kitas pavojus 
žmonių sveikatai. Taisyklėse nurodyti papildomi duomenys, pateikiami 
projektuojamų sąvartynų poveikio aplinkai vertinimai, detalūs techniniai 
sąvartynų įrengimo reikalavimai, atliekų priėmimo kriterijai, duomenys, pa- 
teikiami paraiškoje sąvartyno eksploatavimo aplinkosauginiam leidimui 
gauti. Sąvartynas turi būti uždaromas pagal atitinkamus reikalavimus pa- 
rengtą ir nustatyta tvarka suderintą projektą. Sąvartyno eksploatacijos metu 
ir jį uždarius, kol sąvartynas gali kelti pavojų aplinkai ir žmonių sveikatai, 
sąvartyno operatorius turi vykdyti aplinkos monitoringą (stebėseną). Turi 
būti parengti esamų sąvartynų sutvarkymo planai. 

Atsižvelgiant į ES atliekų deginimo direktyvos 2000/76/EB nuostatas, 
2002 metais parengti Atliekų deginimo aplinkosauginiai reikalavimai [101]. 
Šis teisės aktas nustato eksploatacijos sąlygas, išmetamųjų teršalų ribines 
vertes ir techninius reikalavimus, kurie privalomi visoms įmonėms, eksplo- 

atuojančioms arba planuojančioms eksploatuoti atliekų deginimo arba ben- 
dro deginimo įrenginius. Atsižvelgiant į atliekų deginimo pobūdį, jos aplin- 
kosauginiam leidimui ir paraiškai šiam leidimui gauti nustatyti papildomi 
reikalavimai. Reglamentuotas atliekų priėmimas į deginimo įrenginius, de- 
ginimo temperatūros, priklausomai nuo atliekų pavojingumo, režimas, iš- 
metamųjų dujų valymo nuotekų ir deginimo liekanų tvarkymas. Daugiausia 
dėmesio skiriama į aplinkos orą išmetamų teršalų ribinėms vertėms, eksplo- 
ataciniams parametrams ir teršalams matuoti. 

Specifinių atliekų srautų tvarkymas Lietuvoje taip pat remiasi ES teisės 
aktų nuostatomis. Išsamiausiai reglamentuotas pakuočių ir pakuočių atliekų 
tvarkymas. 2001 metais priimtas Lietuvos Respublikos pakuočių ir pakuo- 
čių atliekų tvarkymo įstatymas [25] nustato pagrindinius pakuočių reikala- 
vimus, bendruosius Lietuvoje gaminamų ir į Lietuvą įvežamų pakuočių ir 
pakuočių atliekų apskaitos, ženklinimo, surinkimo, naudojimo reikalavi- 
mus, kad būtų išvengta pakuočių ir pakuočių atliekų neigiamo poveikio ap- 
linkai ir žmonių sveikatai, taip pat gamintojų, importuotojų, pardavėjų, var- 
totojų, atliekų tvarkytojų teises ir pareigas tvarkant pakuotes ir pakuočių at- 
liekas. Šio įstatymo nuostatos detalizuotos 2002 metais patvirtintose Pa- 
kuočių ir pakuočių atliekų tvarkymo taisyklėse [98], nustatant ribinius leis- 
tinus kenksmingų medžiagų kiekius pakuotėse, pakuočių ženklinimo, pa- 
kuočių, pakartotinio naudojimo pakuočių ir pakuočių atliekų apskaitos ata- 
skaitų teikimo tvarkas bei reikalavimus organizuojant pakuočių atliekų rū- 
šiavimą ir tvarkymą. 

Naudotų alyvų, kurių didžioji dalis yra pavojingos atliekos, tvarkymą 
reglamentuoja Alyvų atliekų tvarkymo taisyklės (2002 m.) [100], atitinkan- 
čios ES direktyvos nuostatas. Taisyklėse nustatyti alyvų atliekų tvarkymo 
būdai (regeneravimas; perdirbimas į kurą, atitinkantį skystajam kurui tai- 
komus kokybės reikalavimus; netinkamų regeneruoti arba perdirbti į kurą 
alyvų atliekų, taip pat atliekų, susidariusių regeneravimo ar perdirbimo me- 
tu, deginimas; alyvų atliekų, kuriose polichlorintų bifenilų ir terfenilų kiekis 
viršija nustatytas ribas, saugus šalinimas), reikalavimai alyvų atliekas tvar- 
kančioms įmonėms ir alyvų atliekų apskaitai. 

Išeikvotų baterijų ir akumuliatorių tvarkymo taisyklės (2001 m.) [96] 
nustato baterijų ir akumuliatorių, kuriuose gyvsidabrio, švino ir kadmio 
kiekiai viršija leistinas ribas, surinkimo, laikino saugojimo, vežimo, naudo- 
jimo, kontrolės ir dokumentacijos saugojimo tvarką. 

Polichlorintų bifenilų ir polichlorintų terfenilų (PCB/PCT) tvarkymo 
taisyklės (2003 m.) [102] parengtos siekiant užtikrinti, kad naudoti polich- 
lorinti bifenilai būtų kuo greičiau šalinami, o įranga, turinti polichlorintų bi- 
fenilų — nukenksminta ar pašalinta, ir nustato polichlorintų bifenilų, naudo- 

tų polichlorintų bifenilų ir įrangos, turinčios polichlorintų bifenilų, invento- 
rizacijos, ženklinimo, saugojimo, eksploatavimo, nukenksminimo ir šalini- 
mo tvarką. Polichlorinti bifenilai — tai visi bifenilų struktūros iki įvairaus 
laipsnio chlorinti junginiai, kurie buvo ypač paplitę kaip priedai alyvų, nau- 
dojamų elektros įrenginiuose, hidrauliniuose prietaisuose ir kitoje įrangoje, 
kurių cheminis stabilumas reikalingas saugiai įrenginio eksploatacijai arba 
ilgaamžiškumui užtikrinti. 

Eksploatuoti netinkamų transporto priemonių tvarkymo taisyklės (2003 
m.) [106] nustato reikalavimus, kurių tikslas — transporto priemonių atliekų 
susidarymo prevencija, eksploatuoti netinkamų transporto priemonių bei jų 
dalių pakartotinis naudojimas ir perdirbimas. Eksploatuoti netinkamų trans- 
porto priemonių apdorojimo įmonės turi laikytis pavojingų atliekų naudo- 
jimo arba šalinimo veiklai nustatytų reikalavimų bei papildomų sąlygų, api- 
brėžtų šiose taisyklėse. 

Elektros ir elektroninės įrangos bei jos atliekų tvarkymo taisyklės 
(2004 m. nauja redakcija — 2005 m.) [116] nustato elektros ir elektroninės 
įrangos (EEĮ) ženklinimo, elektros ir elektroninės įrangos atliekų tvarkytojų 
ir šios įrangos vartotojų informavimo, elektros ir elektroninės įrangos atlie- 
kų surinkimo, saugojimo, apdorojimo, elektros ir elektroninės įrangos ir jos 
atliekų apskaitos reikalavimus ir tvarką. Taisyklės privalomos visiems as- 
menims, kurių veikla susijusi su taisyklėse nurodytų kategorijų elektros ir 
elektroninės įrangos gamyba, importu, platinimu ir šios įrangos atliekų 
tvarkymu. 

ES direktyvos 86/278/EEB dėl aplinkos, ypač dirvožemio, apsaugos 
naudojant žemės ūkyje nuotekų dumblą reikalavimai perkelti į Lietuvos 
Respublikos aplinkos apsaugos normatyvinį dokumentą LAND 20. Nuo 
2005 m. galioja nauja šio dokumento redakcija LAND 20-2005 Nuotekų 
dumblo naudojimo tręšimui bei rekultivavimui reikalavimai [121], kurių 
tikslas — reguliuoti nuotekų dumblo naudojimą žemės ūkyje, energetinėms 
kultūroms (greitai augančių želdinių, kurių paskirtis — tiesioginis panaudo- 
jimas biokuro gamybai) auginti bei pažeistoms teritorijoms (karjerams, iš- 
eksploatuotiems durpynams, uždaromiems sąvartynams, kelių sankasoms ir 
pan.) rekultivuoti taip, kad nebūtų neigiamo poveikio dirvožemiui, augme- 
nijai, gyvūnams ir žmonėms. Reikalavimai taikomi buitinių bei komunali- 
nių ir analogiškų pramoninių (pvz., maisto pramonės) nuotekų valymo 
dumblui. 

Atskirais teisės aktais yra reglamentuotas medicininių ir farmacinių at- 
liekų tvarkymas (Lietuvos higienos norma HN 66:2000 Medicininių atliekų 
tvarkymas, Farmacinių atliekų tvarkymo taisyklės ir kt.). 

10.4.2. Komunalinių atliekų tvarkymo sistemos 


Komunalinių atliekų — buityje susidarančių ir kitokių, kurios savo 
pobūdžiu ar sudėtimi panašios į buitines, tvarkymą organizuoja savivaldy- 
bės. Svarbiausia savivaldybių užduotis — pasiūlyti viešąją komunalinių at- 
liekų tvarkymo (surinkimo, naudojimo ir šalinimo) paslaugą visiems gyven- 
tojams ir ūkio subjektams (įmonėms, įstaigoms ir organizacijoms) bei užtik- 
rinti, kad ši paslauga atitiktų aplinkosauginius, techninius, ekonominius ir 
higienos reikalavimus, būtų patogi ir prieinama vartotojams. Atliekų tvar- 
kymo įstatymas savivaldybes taip pat įpareigoja tvarkyti atliekas, kurių tu- 
rėtojo nustatyti neįmanoma arba kuris nebeegzistuoja. 

Savivaldybių komunalinių atliekų tvarkymo sistemų organizavimą ir 
administravimą reglamentuoja savivaldybių atliekų tvarkymo planai ir tai- 
syklės. Planuose (reikalavimai jiems parengti nustatyti Lietuvos Respubli- 
kos aplinkos ministro patvirtintose Atliekų tvarkymo taisyklėse) nurodomos 
priemonės, užtikrinančios valstybinių ir regioninių atliekų tvarkymo užduo- 
čių įgyvendinimą ir viešosios komunalinių atliekų tvarkymo paslaugos pa- 
siūlą visiems savivaldybės teritorijoje esantiems asmenims. Savivaldybių 
atliekų tvarkymo taisyklės reglamentuoja šios paslaugos teikimą ir nustato 
komunalinių atliekų tvarkymo sąlygas. 

Komunalinių atliekų tvarkymo sistemų organizavimo sąlygos apibrėž- 
tos Atliekų tvarkymo įstatyme. Savivaldybės gyvenamosios vietovės turi 
būti aprūpintos atliekų surinkimo ir išvežimo, atliekų rūšiavimo jų susida- 
rymo vietose (tai dažniausiai atskiro antrinių žaliavų: popieriaus, stiklo, 
plastiko ir kitų, surinkimo konteineriai), atskirų komunalinių atliekų srautų: 
buityje susidarančių pavojingų atliekų, statybos ir griovimo atliekų, didžių- 
jų atliekų (baldų ir pan.), elektros ir elektroninės įrangos, naudotų padangų 
surinkimo (tai dažniausiai atliekų surinkimo aikštelės) priemonėmis. 

Valstybiniame strateginiame atliekų tvarkymo plane nustatyta, kad iki 
2007 metų viešoji komunalinių atliekų tvarkymo paslauga turi būti pasiūly- 
ta visiems fiziniams ir juridiniams asmenims (laikant, kad paslauga įdiegta, 
jeigu ja naudojasi 85 procentai arba daugiau tos teritorijos ūkio subjektų ir 
gyventojų), savivaldybės įpareigotos įrengti aukščiau išvardintų atskirų at- 
liekų srautų surinkimo aikšteles — po vieną 100 000 gyventojų, bet ne ma- 
žiau kaip vieną savivaldybės teritorijoje. Iki 2008 metų savivaldybės turi 
įrengti šiame plane nustatytą antrinių žaliavų surinkimo konteinerių aikšte- 
lių skaičių (viena aikštelė 600 ar 800 gyventojų, priklausomai nuo miestų ar 
gyvenamųjų vietovių dydžio). 

Komunalinių atliekų tvarkymo išlaidas, remiantis principu /eršėjas 
moka, turi apmokėti atliekų turėtojai: gyventojai ir įmonės, įstaigos arba or- 

ganizacijos. Atliekų tvarkymo įstatymas numato ir kitus finansavimo šalti- 
nius: savivaldybių aplinkos apsaugos rėmimo specialiąsias programas, biu- 
džeto, tarptautinės paramos ir kitas lėšas. Įmokas už atliekų tvarkymą atlie- 
kų turėtojai moka arba tiesiogiai atliekas surenkančiai ir išvežančiai įmonei 
(jeigu savivaldybės atliekų tvarkymo taisyklėse numatytas tiesioginis sutar- 
čių sudarymas ir nustatytas atliekų tvarkymo tarifas, dažniausiai vienam 
gyventojui pagal nustatytą atliekų susikaupimo normą), arba į savivaldybės 
biudžetą, kai įvedama vietinė rinkliava už atliekų tvarkymą (rinkliavos dy- 
dis dažniausiai apskaičiuojamas tarifo principu). Mokestį už paslaugas tiks- 
liau galima apskaičiuoti pagal konteinerio dydį ir jo tuštinimo dažnį (t. y. 
pagal faktiškai išvežtų atliekų tūrį), jis tinka tik individualiems vartotojams, 
todėl taikomas rečiau. Atsiskaitymas už paslaugas pagal faktiškai išvežtų į 
sąvartyną atliekų tūrį, kai atliekų turėtojai atskiria antrines žaliavas, kurios 
tvarkomos nemokamai, yra tinkamiausia ekonominė priemonė, skatinanti 
rūšiuoti atliekas ir toliau naudoti. Šiuo metu Lietuvos sąvartynuose laikoma 
apie 95 procentai buitinių atliekų. 

Įvertinus antrinių žaliavų surinkimo svarbą, savivaldybėms nustatytos 
valstybinės šių medžiagų surinkimo užduotys. Iki 2006 metų per metus turi 
būti surenkama (pagal atliekų svorį) ne mažiau kaip (iš visų komunalinių 
atliekų procentais): popieriaus ir kartono — 4, stiklo — 2, plastiko — 1, iki 
2010 metų šios užduotys didėja atitinkamai iki 6, 3 ir 2 procentų. Dalis ko- 
munalinių atliekų (pakuotės ir kai kurie gaminiai) yra apmokestinama ir 
tvarkoma remiantis gamintojo atsakomybės principu, išlaidas apmokant 
gamintojams. Atliekų tvarkymo įstatymas nustato galimybę šio mokesčio 
mokėtojams arba jų įgaliotoms organizacijoms kurti savivaldybių komuna- 
linių atliekų tvarkymo sistemas papildančias apmokestinamųjų atliekų su- 
rinkimo sistemas. 

Komunalines atliekas tvarkančias įmones savivaldybės išrenka arba 
organizuodamos viešuosius atrankos konkursus, arba, jeigu yra įsteigusios 
savo kontroliuojamą bendrovę, gali skirti jai užduotį tvarkyti savivaldybės 
teritorijoje susidarančias atliekas. 

Vykdant ES atliekų tvarkymo reikalavimus (ypač ES sąvartynų direk- 
tyvos) ir siekiant padidinti atliekų tvarkymo sistemos veiksmingumą, Lie- 
tuvoje kuriamos regioninės komunalinių atliekų tvarkymo sistemos. Nau- 
jiems ES aplinkosauginius reikalavimus atitinkantiems sąvartynams įrengti 
ir juos eksploatuoti, tinkamai uždaryti senuosius sąvartynus (skaičiuojant ir 
mažesnius negu 1 hektaro, jų Lietuvoje apie 800) reikalingos labai didelės 
investicijos, kurios neįmanomos atskiroms mažoms savivaldybėms, o lėšas 
kaupti didinant atliekų tvarkymo įmokas yra socialiai nepriimtina. Gavus 
ES finansinę paramą (pradžioje ISPA fondas, dabar — Sanglaudos fondai), 

kuri dengia didžiąją dalį išlaidų (kitos — biudžeto lėšos ir paskolos), kuria- 
mos Vilniaus, Kauno, Klaipėdos, Šiaulių, Panevėžio, Alytaus, Marijampo- 
lės, Telšių, Utenos ir Tauragės regioninės atliekų tvarkymo sistemos. Šiose 
regioninėse sistemose, be naujų sąvartynų įrengimo ir senųjų uždarymo, 
numatyta įrengti atliekų surinkimo aikšteles, atliekų perkrovimo, vežant į 
sąvartynus, stotis, žaliųjų atliekų kompostavimo aikšteles. ES reikalavimų 
neatitinkančiuose sąvartynuose atliekas bus draudžiama šalinti nuo 2009 
metų vidurio, o iki 2011 metų pabaigos juos privaloma uždaryti. Dėl dide- 
lės įtakos klimato kaitai pagal ES sąvartynų direktyvos reikalavimus maži- 
nami biodegraduojamųjų atliekų, laikomų sąvartynuose, kiekiai. Valstybi- 
niame strateginiame atliekų tvarkymo plane numatyta, kad iki 2010 metų 
sąvartynuose šalinama jų dalis turi sudaryti ne daugiau kaip 75 procentus 
2000 metais pašalinto kiekio, 2013 metais — 50 procentų, o 2020 metais — 
35 procentus. 

Nors komunalinių atliekų tvarkymo srityje pirmiausia siekiama kuo 
skubiau sutvarkyti sąvartynus, tačiau svarbiausi uždaviniai ateityje bus ko- 
munalines atliekas sudarančių srautų išskyrimas (ypač antrinių žaliavų), 
biodegraduojamųjų atliekų tvarkymas ir sprendimas dėl komunalinių atlie- 
kų deginimo. Tvarkant komunalines atliekas didelę reikšmę turi gyventojų 
elgsena — žemą dabartinį atliekų tvarkymo lygį Lietuvoje būtina kelti ir ap- 
linkosauginio švietimo bei ugdymo, ir ekonominio poveikio priemonėmis. 


10.4.3. Pavojingų atliekų tvarkymas 


Pavojingos atliekos, keliančios didžiausią pavojų aplinkai ir žmonių 
sveikatai, sudaro atskirą atliekų grupę, keliami ypatingi jų tvarkymo reika- 
lavimai. Beveik visos šios atliekos susidaro gamybos bei verslo įmonėse ir 
tik maža dalis (iki 2 proc.) — buityje. Didžioji dalis (apie 95 proc.) Lietuvoje 
susidarančių pavojingų atliekų yra naftos produktų atliekos ir naftos pro- 
duktais užteršti vandenys arba gruntas. Atkūrus Lietuvos nepriklausomybę, 
sumažėjus gamybai ir keičiantis jos pobūdžiui, pavojingų atliekų susidaro 
apie du kartus mažiau, tačiau problemų vis dar kelia anksčiau susidariusios 
pavojingų atliekų sankaupos nebeveikiančiose įmonėse (pvz., seni pestici- 
dai, naudoti žemės ūkyje), kurias reikia nustatyti ir sutvarkyti, užterštos 
teritorijos. 

Bendrieji pavojingų atliekų tvarkymo reikalavimai išdėstyti Atliekų 
tvarkymo įstatyme, kai kurie iš jų detalizuoti Atliekų tvarkymo taisyklėse, 
atskiriems pavojingų atliekų srautams (polichorintiems bifenilams ir terfe- 

nilams, baterijoms bei akumuliatoriams ir kitiems) nustatytos tvarkymo tai- 
syklės. 

Pavojingų atliekų tvarkymo sistema, pagrįsta gamintojo atsakomybės 
bei teršėjas moka principais ir apimanti pavojingų gamybos atliekų ir pavo- 
jingų buities atliekų, susidarančių namų ūkiuose ir mažose įmonėse, surin- 
kimą ir tvarkymą, Lietuvos Respublikoje kuriama nuo 1993 metų (pavojin- 
gų atliekų tvarkymo programos 1993—1998 ir 1999-2003 metams patvirtin- 
tos Vyriausybės nutarimais). Sukurtos keturios regioninės pavojingų atliekų 
tvarkymo aikštelės (Šiauliuose, Alytuje, Klaipėdoje ir Vilniuje), kurios šiuo 
metu sujungtos į vieną valstybės kontroliuojamą įmonę — UAB „Toksika“, 
parengti būtiniausi pavojingų atliekų tvarkymą reglamentuojantys doku- 
mentai, tačiau dėl lėšų stokos neigyvendinti numatyti pavojingų atliekų są- 
vartyno ir šių atliekų deginimo projektai. Daugelio pavojingų atliekų (au- 
tomobilių akumuliatorių, grunto ir dumblo, užterštų naftos produktais, pra- 
moninių nuotekų valymo dumblo, užteršto sunkiaisiais metalais ir kitų) su- 
rinkimo ir tvarkymo sistemos jau sudarytos. 

Lietuvoje veikia per šimtą Pavojingų atliekų tvarkymo licencijavimo 
taisyklėse nustatyta tvarka licencijuotų pavojingas atliekas tvarkančių įmo- 
nių. Norinčios vykdyti šią veiklą įmonės privalo registruotis Atliekas tvar- 
kančių įmonių registre, turėti aplinkosauginį (TIPK) leidimą, atliekų naudo- 
jimo arba šalinimo techninį reglamentą, atliekų naudojimo arba šalinimo 
veiklos nutraukimo planą, turi būti sudariusios laidavimo draudimo sutartį 
arba turėti banko garantiją, užtikrinančią į atliekų naudojimo arba šalinimo 
veiklos nutraukimo planą įtrauktų priemonių finansavimą įmonės bankroto 
arba kitu atveju. Pavojingas atliekas tvarkančios įmonės ir įmonės, kuriose 
susidaro tam tikras kiekis pavojingų atliekų, privalo pildyti pirminės atliekų 
apskaitos žurnalus ir kasmet teikti atliekų apskaitos ataskaitas regionų ap- 
linkos apsaugos departamentams. Pavojingas atliekas tvarkančių įmonių 
darbuotojai atestuojami pagal Pavojingas atliekas tvarkančių įmonių dar- 
buotojams taikomus kvalifikacinius reikalavimus ir atestavimo tvarką. 

2006 metais Vyriausybės nutarimu patvirtinta Valstybinė pavojingų at- 
liekų tvarkymo 2006-2008 metų programa [89], kurioje nurodyti veiksmai 
turi užtikrinti ES direktyvų, reglamentuojančių pavojingų atliekų tvarkymą, 
įgyvendinimą. Programos uždaviniai yra pavojingų atliekų tvarkymo teisi- 
nės bazės tobulinimas, pavojingų atliekų tvarkymo sistemos plėtra, pavo- 
jingų atliekų tvarkytojų gebėjimų stiprinimas ir jų informacinio bei metodi- 
nio aprūpinimo gerinimas, valstybinės pavojingų atliekų tvarkymo kontro- 
lės pajėgumų stiprinimas. Numatyta įrengti pavojingų atliekų šalinimo są- 
vartyną su atliekų paruošimo šalinti technologiniais įrenginiais ir pavojingų 
atliekų deginimo įrenginį, sutvarkyti bankrutavusiose įmonėse be šeiminin- 

ko likusias pavojingas atliekas. Programoje nustatytos priemonės finansuo- 
jamos iš valstybės biudžeto, ES paramos fondų ir ūkio subjektų lėšų. 


10.4.4. Gaminių ir pakuočių atliekų tvarkymas 


Atliekų tvarkymo įstatyme gaminių atliekos apibrėžiamos kaip atlie- 
kos, kurios susidaro pasibaigus alyvų, elektros ir elektroninės įrangos bei 
Mokesčio už aplinkos teršimą įstatymo nustatyta tvarka apmokestinamų 
gaminių naudojimo laikui, ir eksploatuoti netinkamos transporto priemonės. 
Pakuočių atliekos — pakuotės ir pakuočių medžiagos, pagal atliekų apibrė- 
žimą priskiriamos prie atliekų, išskyrus pakuočių gamybos atliekas. 

Mokesčio už aplinkos teršimą įstatymo pakeitimai, ekonominėmis 
priemonėmis skatinantys teršėjus vykdyti atliekų prevenciją ir tvarkyti at- 
liekas, atlikti 2002 metais, priėmus Lietuvos Respublikos mokesčio už ap- 
linkos teršimą įstatymo naują redakciją [21]. Mokesčio objektas dabar, po 
2006 metų pradžioje atliktų įstatymo pakeitimų, yra padangos (naujos, res- 
tauruotos ir naudotos), sveriančios daugiau kaip 3 kilogramus, akumuliato- 
riai, galvaniniai elementai, vidaus degimo variklių degalų, tepalų ir oro filt- 
rai, automobilių hidrauliniai (tepaliniai) amortizatoriai bei pakuotė: stiklinė, 
plastikinė, PET, kombinuota, metalinė, popierinė ir kartoninė, kita (medinė, 
tekstilinė, keraminė). Mokesčio tarifas filtrams ir amortizatoriams nustaty- 
tas litais už vienetą, likusiems gaminiams ir pakuotei — litais už kilogramą. 

Mokestį už aplinkos teršimą gaminių ir pakuotės atliekomis moka ga- 
minių gamintojai ir importuotojai, mokestinis laikotarpis yra kalendoriniai 
metai. Mokestis patenka į valstybės biudžetą. Surinktos lėšos naudojamos 
Atliekų tvarkymo įstatyme numatytiems Gaminių ar pakuotės atliekų tvar- 
kymo programos tikslams įgyvendinti. Mokestis už iš Lietuvos teritorijos 
išvežtus apmokestinamuosius gaminius ir į apmokestinamąją pakuotę įpa- 
kuotus gaminius nemokamas, jeigu pateikiami tai patvirtinantys dokumen- 
tai. Siekiant skatinti mokesčio mokėtojus tvarkyti šias apmokestinamąsias 
atliekas, įstatyme numatytos lengvatos, susietos su Vyriausybės nustatytų 
gaminių bei pakuotės atliekų naudojimo ir (arba) perdirbimo 2003-2006 
metų užduočių vykdymu. 2006 metams buvo nustatytos šios tvarkymo už- 
duotys: 80 procentų apmokestinamųjų gaminių ir 60 procentų stiklinės, 25 
procentų (naudojimas, iš jo 20 procentų perdirbimas) plastikinės, 25 pro- 
centų kombinuotos, 40 procentų metalinės, 55 procentų (naudojimas, iš jo 
40 procentų perdirbimas) ir 25 procentų kitos pakuotės. Gamintojai ir im- 
portuotojai atleidžiami nuo mokesčio už visą gaminių ir (arba) pakuotės 
kiekį, jeigu vykdo šias užduotis ir pateikia Mokesčio už aplinkos teršimą 

apskaičiavimo ir mokėjimo tvarkoje nustatytas pažymas, patvirtinančias šių 
pakartotinai panaudotų arba perdirbtų, arba panaudotą energijai gauti gami- 
nių arba pakuotės atliekų kiekį. Jeigu mokesčio mokėtojas įvykdė tris ket- 
virtadalius nustatytos užduoties, jis atleidžiamas nuo mokesčio už tris ket- 
virtadalius, jei pusę — nuo pusės, jei ketvirtadalį — nuo ketvirtadalio. Gami- 
nių ir pakuotės atliekų sutvarkymo (perdirbimo, panaudojimo ar eksporto, 
nes eksportuotos atliekos taip pat laikomos sutvarkytomis) pažymas gali iš- 
duoti tik įmonės, įrašytos į Atliekas naudojančių ar eksportuojančių įmonių, 
turinčių teisę išduoti pažymas, sąrašą. Už nuslėptą apmokestinamųjų gami- 
nių ir pakuotės kiekį mokamas dvigubas mokestis. 

Mokesčio už aplinkos teršimą alyvų, elektros ir elektroninės įrangos 
(EEĮ) atliekomis bei eksploatuoti netinkamomis transporto priemonėmis nė- 
ra, Valstybiniame strateginiame atliekų tvarkymo plane nustatytos atitin- 
kamos jų tvarkymo organizacinės sąlygos ir užduotys. Tepalų gamintojai ir 
importuotojai įpareigoti vykdyti šias tepalų atliekų tvarkymo užduotis: pra- 
dedant 2006 metais, regeneruoti arba perdirbti į kurą ne mažiau kaip 30 
procentų, o pradedant 2010 metais — ne mažiau kaip 50 procentų tepalų at- 
liekų, skaičiuojant nuo per metus į rinką pateikto tepalų kiekio. Kad būtų 
įvykdytos šios užduotys, turi būti tvarkomos visos tepimo ir pramoninės 
alyvos, kurios tapo netinkamos naudoti pagal pirminę paskirtį. 

Elektros ir elektroninės įrangos atliekų surinkimo ir tolesnio tvarkymo 
sistema turi būti organizuota taip, kad nuo 2008 metų buityje susidarančių 
elektros ir elektroninės įrangos atliekų būtų surenkama ne mažiau kaip 4 ki- 
logramai vienam gyventojui per metus. Elektros ir elektroninės įrangos ga- 
mintojai ir importuotojai privalo užtikrinti, kad nuo 2008 metų iš elektros ir 
elektroninės įrangos atliekų turėtojų surinktų atliekų naudojimas, atliekose 
esančių dalių ir medžiagų pakartotinis naudojimas ir (arba) perdirbimas ati- 
tiktų nustatytas užduotis. Užduotys nustatytos atskiroms elektros ir elektro- 
ninės įrangos atliekų grupėms pagal vidutinį vieno prietaiso svorį. 

Pagal Lietuvos ir ES teisės aktų reikalavimus eksploatuoti netinkamų 
transporto priemonių naudojimo ir perdirbimo užduotys nustatomos trans- 
porto priemonėms, priskiriamoms prie M; klasės (ne mažiau kaip 4 ratus tu- 
rinčios transporto priemonės, skirtos keleiviams vežti, kuriose yra ne dau- 
giau kaip 8 sėdimosios vietos keleiviams ir viena sėdimoji vieta vairuotojui) 
arba N,; klasei (ne mažiau kaip 4 ratus turinčios transporto priemonės, skir- 
tos kroviniams vežti, kurių bendroji masė — ne didesnė kaip 3,5 tonos), ir 
triratėms motorinėms transporto priemonėms, išskyrus motorines trirates 
transporto priemones su simetriškai išdėstytais ratais. Transporto priemonių 
gamintojai ir importuotojai privalo užtikrinti, kad surinktų eksploatuoti ne- 
tinkamų transporto priemonių dalių ir medžiagų naudojimas ir perdirbimas 

atitiktų nustatytas užduotis. Iki 2010 metų turi būti naudojama (pagal svorį) 
90 procentų, o perdirbama 83 procentų dalių 17 medžiagų, iki 2015 metų — 
atitinkamai 95 ir 85 procentai. 

Pagal Atliekų tvarkymo įstatymą gamintojai ir importuotojai gali patys 
tvarkyti savo gaminių ar pakuočių atliekas, sutartiniais pagrindais pavesti 
tai daryti tokias atliekas tvarkančioms įmonėms, įsteigti organizacijas ir 
joms pavesti diegti savivaldybės organizuojamą komunalinių atliekų tvar- 
kymo sistemą papildančias atliekų surinkimo sistemas, kad būtų įvykdytos 
Vyriausybės nustatytos gaminių ir pakuotės atliekų tvarkymo užduotys arba 
steigti teisės aktų nustatyta tvarka licencijuojamas finansiškai už užduočių 
vykdymą atsakingas organizacijas. Gamintojai ir importuotojai turi regist- 
ruotis Gamintojų ir importuotojų registravimo taisyklėse nustatyta tvarka. 
Elektros ir elektroninės įrangos atliekas rinkti ir tvarkyti nustatyti papildomi 
reikalavimai, apibrėžiantys gamintojų ir importuotojų veiksmus tvarkant iki 
2005 m. rugpjūčio 13 d. į rinką išleistos įrangos (vadinamąsias istorines 
elektros ir elektroninės įrangos atliekas) ir po šios datos išleistos įrangos at- 
liekas. 


Kontroliniai klausimai 


1. Išvardinkite kriterijus, pagal kuriuos atliekos priskiriamos prie pavojingų 
atliekų grupės. 

2. Kokiais principais remiama ES atliekų tvarkymo politika? 

3. Kokie ES teisės aktai reglamentuoja atliekų tvarkymą ir kaip jie perke- 
liami į nacionalinę teisę? 

4. Kaip tvarkomos komunalinės atliekos? 

5. Kokie svarbiausi pavojingų atliekų tvarkymo reikalavimai? 

6. Kodėl į atskirą atliekų tvarkymo grupę išskirtos gaminių ir pakuočių at- 
liekos? 


11. 


APLINKOS MONITORINGAS 
(STEBĖSENA) 

11.1. Aplinkos monitoringo (stebėsenos) tikslas, 
uždaviniai ir principai 


Aplinkos monitoringas (stebėsena) plačiąja prasme — tai sistemingas 
aplinkos bei jos komponentų būklės ir kitimo stebėjimas, antropogeninio 
poveikio aplinkai vertinimas ir prognozė. Aplinkos monitoringo siaurąja 
prasme tikslas yra laiku teikti objektyvią informaciją gamtinės aplinkos 
būklei įvertinti, jos pokyčiams prognozuoti bei efektyviai valdyti aplinkos 
kokybę, tai yra, monitoringas tiesiogiai gali būti suprantamas kaip pagrin- 
dinė priemonė, kurios dėka surenkami duomenys bei informacija. Iš šių api- 
brėžimų akivaizdu, kad aplinkos monitoringas yra ne savitikslė sistema, o 
gamtinės aplinkos būklės vertinimo ir kokybės valdymo sistemos dalis. 

Pagrindinės bendrosios aplinkos monitoringo (stebėsenos) savybės: 

1) sukurtas racionalus aplinkos monitoringo stočių ir periodinių stebė- 
jimų tinklas; 

2) sukurta duomenų apie aplinkos būklę rinkimo sistema. 

Pagrindiniai bendrieji aplinkos monitoringo (stebėsenos) uždaviniai: 

1) nuolat ir sistemingai stebėti gamtinės aplinkos ir jos elementų būklę 
Lietuvos Respublikos teritorijoje; 

2) sisteminti, vertinti ir prognozuoti gamtinėje aplinkoje vykstančius 
savaiminius ir dėl žmogaus poveikio atsirandančius pokyčius, tų 
pokyčių tendencijas ir galimas pasekmes; 

3) kaupti, analizuoti 1r teikti valstybės institucijoms, visuomenei in- 
formaciją apie gamtinės aplinkos būklę, reikalingą darniam vysty- 
muisi užtikrinti, teritorijų planavimo, socialinės raidos sprendi- 
mams priimti, mokslo ir kitoms reikmėms; 

4) analizuoti ir vertinti vykdomų aplinkosaugos priemonių veiksmin- 
gumą; 

5) užtikrinti tarptautinius aplinkos monitoringo informacijos mainus. 

Aplinkos monitoringas padeda: 

+ formuoti visų lygių aplinkosaugos politiką; 

+ pagrįsti aplinkos apsaugos priemones ir įvertinti jų efektyvumą; 

e įvertinti šalies ir jos teritorinių vienetų įvairių ekonominės plėtros va- 

riantų aplinkosauginės rizikos laipsnį; 

+ nustatyti teritorijas, kuriose gamtinės aplinkos kokybė bloga, išaiš- 

kinti svarbiausias blogėjimo priežastis ir parengti rekomendacijas 
padėčiai gerinti; 


APLINKOS MONITORINGAS (STEBĖSENA) 163 





+ kiekybiškai įvertinti teršiančių medžiagų pernašas į šalies teritoriją ir 

iš jos; 

e įvertinti patirtus ilgalaikius ekologinius nuostolius; 

e sudaryti bei patikslinti aplinkosauginius normatyvus; 

e kontroliuoti gamtos išteklių naudojimą; 

e informuoti visuomenę apie šalies ir jos teritorinių vienetų gamtinės 

aplinkos būklę. 

Vertinant gamtinės aplinkos monitoringo reikšmę, svarbu nepamiršti, 
kad jis savo funkcijomis glaudžiai susijęs ne tik su aplinkos būklės valdy- 
mo, bet ir su žmogaus sveikatos priežiūros tikslais. 

Aplinkos monitoringo sistema formuojama vadovaujantis šešiais pa- 
grindiniais principais. 

Tęstinumo principas reiškia, kad reikia vengti tokių egzistuojančios 
aplinkos monitoringo sistemos struktūros pakitimų, kurie galėtų nutraukti 
turimas daugiamečių stebėjimų metu gautas duomenų sekas. Kuo stebėjimų 
seka ilgesnė, tuo duomenys vertingesni ir jais paremtos išvados patikimes- 
nės. 

Pakankamo minimumo principas reiškia, kad būtina numatyti tokį 
minimalų stebėjimų bei tyrimų skaičių, kuris sudarytų sąlygas surinkti pa- 
kankamai išsamią informaciją, reikalingą tinkamai įvertinti ir reguliuoti vi- 
sos šalies aplinkos būklei. 

Reprezentatyvumo principas reiškia, kad kaupiama informacija turi 
objektyviai atspindėti šalies gamtinės aplinkos sąlygų ir antropogeninio po- 
veikio įvairovę, daugiausia dėmesio kreipiant į labiausiai paplitusius ir jaut- 
riausius kraštovaizdžio ir ekosistemų tipus bei svarbiausias antropogeninio 
poveikio rūšis. 

Kompleksiškumo principui įdiegti vykdomus stebėjimus bei tyrimus 
būtina kuo labiau derinti laiko ir erdvės požiūriu. 

Siekiant įdiegti patikimumo principą, informacijos kokybė turi būti 
kontroliuojama visais: jos kaupimo, analizės ir apibendrinimo, etapais. 

Biocentriškumo principas reiškia, kad aplinkos monitoringo sistema 
orientuojama taip, kad gauti rezultatai leistų įvertinti žmogaus veiklos po- 
veiki gyvajai gamtai bei žmogui ir padėtų pagrįsti optimalią antropogeninių 
procesų valdymo strategiją, siekiant sumažinti jų neigiamą poveikį gyvajai 
gamtai ir žmogui. 

Operatyvumo principas suprantamas kaip gautų duomenų bei jų pa- 
grindu padarytų išvadų pateikimas laiku sprendimų galią turinčioms institu- 
cijoms. 

11.2. Aplinkos monitoringo (stebėsenos) 
Lietuvoje apžvalga 


Lietuvoje, kaip ir daugelyje šalių, pirmiausia pradėtas stebėti vienas iš 
gyvybiškai svarbiausių objektų — vanduo. Reguliarus požeminio vandens 
monitoringas Lietuvoje pradėtas vykdyti 1946 metais, 1950 metais Lietuvo- 
je pradėti pirmieji sisteminiai paviršinio vandens kokybės stebėjimai. 1967 
metais, kaip tuometinės sąjunginės stebėjimų sistemos dalis, jau funkciona- 
vo kompleksinė bei gana išsami oro ir vandens kokybės stebėjimų sistema, 
tačiau kitų sferų ir aplinkos elementų būklės stebėjimai buvo fragmentiški, 
nekoordinuoti, dažniausiai buvo atliekami įvairūs atskiri trumpalaikiai ty- 
rimai. 1989 metais Lietuvos gamtos apsaugos komitetas prie Ministrų Ta- 
rybos priėmė nutarimą „Dėl kompleksinio ekologinio monitoringo organi- 
zavimo“ — žengtas žingsnis į visų aplinkos sferų stebėjimo ir vertinimo si- 
stemos kūrimą. 1991-1992 metais Aplinkos apsaugos departamente prie 
Lietuvos Respublikos Aukščiausiosios Tarybos profesoriaus R. Juknio va- 
dovaujama darbo grupė parengė pirmąją ekologinio monitoringo programą, 
pagrįstą pakankamo minimumo principu. Nuo 1993 metų nacionalinei 
ekologinio monitoringo programai pradėtos skirti biudžeto lėšos, šie metai 
— didelės dalies ir dabar atliekamų aplinkos stebėjimų pradžia. 

Plečiantis tarptautiniam bendradarbiavimui informacijos apie aplinkos 
būklę vertinimo ir sklaidos srityje atsirado būtinybė pertvarkyti monitoringo 
sistemą pagal tarptautinius poreikius, be to, reikėjo reformuoti monitoringo 
finansavimo sistemą, optimaliau išdėstyti stebėjimo vietas. Tai įvertinusi, 
Lietuvos Respublikos Vyriausybė 1996 metais Lietuvos valstybinėje aplin- 
kos apsaugos strategijoje numatė tobulinti aplinkos monitoringo sistemą. 

1998 metais Lietuvos Respublikos Vyriausybė pritarė naujajai Valsty- 
binei aplinkos monitoringo programai, parengtai šešeriems — 1999-2004 — 
metams. Programa rengta atsižvelgiant į visus esminius monitoringo princi- 
pus. 

Kitos valstybinės aplinkos monitoringo programos turiniui esminę įta- 
ką turėjo Lietuvos Respublikos integracijos į ES procesas bei įsipareigoji- 
mai aplinkos sektoriuje tapus ES nare. 2005 metais Lietuvos Respublikos 
Vyriausybė patvirtino Valstybinę aplinkos monitoringo 2005-2010 metų 
programą. Rengiant naują programą buvo atsižvelgta į ES aplinkos sekto- 
riaus direktyvų reikalavimus aplinkos būklės matavimų kiekiui ir kokybei 
bei poreikį kai kuriose srityse taikyti iš esmės naujus stebėjimo ir vertinimo 


APLINKOS MONITORINGAS (STEBĖSENA) 165 





principus. Be to, šios monitoringo programos priemonės buvo parinktos 
įvertinus naujus nacionalinius informacijos apie aplinkos būklę poreikius, 
vis svarbesnį kaimyninių šalių stambių ūkio subjektų poveikio Lietuvos ap- 
linkai vertinimą ir prognozes. Programoje taip pat išdėstyti nauji finansiniai 
poreikiai bei organizaciniai pakeitimai, būtini užtikrinant naujų priemonių 
įgyvendinimą. 


11.3. Aplinkos monitoringo (stebėsenos) vieta aplinkos 
kokybės valdymo sistemoje 


Jau žinome, kad aplinkos monitoringas yra itin svarbus aplinkos koky- 
bės valdymo sistemos komponentas, o ne savitikslė sistema. Tai ypač 
kompleksiška struktūra, kuri efektyviai funkcionuos ir pasieks jai iškeltus 
tikslus tik tada, kai bus kokybiškai praeiti visi pagrindiniai tokios sistemos 
kūrimo etapai. Visų pirma turi būti pasirinktas svarbus gamtinės aplinkos 
komponentas (o po to — ir atitinkami monitoringo objektai), su kuriuo susi- 
jusi nustatyta problema. Svarbiais gamtinės aplinkos komponentais daž- 
niausiai pasirenkami gamtos ištekliai arba komponentai, būtini užtikrinti 
sveikatai nepavojingą aplinką, rečiau — ekosistemų stabilumas. Tipiški gali- 
mų problemų pavyzdžiai — gausumo mažėjimas, kokybės blogėjimas ir pan. 








Jeigu bus pasirinktas, pavyzdžiui, Lietuvos didžiųjų riedulių, tokių 
kaip Puntukas, tūrio monitoringas siekiant išvengti jų mažėjimo dėl turistų 
lytėjimo poveikio, pokyčių nebus labai ilgai ir, matyt, toks monitoringas ne- 
turėtų būti tęsiamas — nėra problemos, netinkamas monitoringo objektas. 
Kitaip yra stebint, sakysime, aplinkos radiacinį foną. Dar nebuvo užfiksuota 
svarbių radiacinio fono pakitimų radiologinio monitoringo metu Ignalinos 
AE poveikio zonoje, tačiau dėl stebimo objekto svarbos neplanuojama tokį 
monitoringą nutraukti. 





Jeigu ilgą laiką svarbaus aplinkos komponento būklė yra stabiliai gera, 
atsižvelgus į visas aplinkybes galima mažinti stebėjimų dažnumą. Jeigu ste- 
bėjimo objektas yra sąlygiškai svarbus, tačiau ilgą laiką jo kokybė nekinta 
arba kinta natūraliai (dėl gamtinių sukcesijų ir pan.), galima įtarti, kad jis 
buvo nesėkmingai pasirinktas — šiuo atveju tiesiog nėra problemos arba ji 
mažai tikėtina. 

Pavyzdžiui, jeigu būtų atliekamas sliekų monitoringas, duomenys, ma- 
tyt, rodytų natūralius gausumo svyravimus, tačiau sunku tikėtis, kad neįvy- 
kus katastrofai sliekų pavojingai padaugėtų arba iki išnykimo ribos sumažė- 
tų. Tai Lietuvos sąlygomis dabar negresia, todėl šių bestuburių būklės mo- 
nitoringo Lietuvoje neverta atlikti, nes nėra realios arba numanomos grės- 
mės. 





Jeigu kuriama nauja monitoringo sistema (nustatyta dar nespręsta pro- 
blema, pasirinkti nauji stebėjimo objektai), kitas etapas — mokslinis tyrimas. 
Tai — būtinas etapas, nes prieš pradedant vykdyti sistemingus stebėjimus 
būtina atsakyti į šiuos klausimus: 

» Ką stebėti: kokius objektus bei parametrus ir kokiomis aplinkybėmis 

stebėti yra optimalu ir efektyvu? 

+ Kaip stebėti: kokie stebėjimo metodai ir procedūros turi būti naudo- 

jami? 

+ Kaip dažnai stebėti: koks turėtų būti stebėjimų periodiškumas? 

Vienas iš svarbiausių mokslinio tyrimo rezultatų — metodinės reko- 
mendacijos, nurodančios, kaip monitoringas turėtų būti vykdomas. Neatli- 
kus tokio tyrimo kyla grėsmė, kad bus stebima ne tas ir ne taip, kad būtų 
gauta patikima informacija, ir investuotos į stebėjimus lėšos (nepamirškime, 
kad monitoringas — daugiametis procesas!) neatneš lauktos naudos. Moksli- 
nio tyrimo rezultatai taip pat sudaro sąlygas parengti patį svarbiausią moni- 
toringo dokumentą — monitoringo programą, kurioje nurodomi objektai, 
parametrai, periodiškumas, stebėjimo tinklų dydis, vykdytojai, finansiniai 
poreikiai. Monitoringo programa, atsižvelgiant į objektus, rengiama ne 
trumpesniam kaip 3 metų laikotarpiui — tai pats trumpiausias periodas, kuris 
bent teoriškai leidžia išvengti konkrečių metų klimato sąlygų įtakos monito- 
ringo rezultatams. 

Turint metodines rekomendacijas ir nustatyta tvarka įteisintą monitoringo 
programą, monitoringas pradedamas įgyvendinti. Jo tiesioginis rezultatas — 
pirminiai duomenys, kurie analizuojami. Duomenų analizės išdava — informaci- 
ja, atsakanti į klausimus: ar kas nors vyksta? Ar svarbu tai, kas vyksta? Situaci- 
ja gerėja ar blogėja? Galiausiai pateikiamos rekomendacijos, kokių priemonių 
reikėtų imtis. Rekomendacijos pateikiamos institucijoms, turinčioms įgalioji- 
mus priimti sprendimus dėl aplinkos būklės valdymo, jos pasirenka ir igyven- 
dina priemones valdyti aplinkos kokybę. Įgyvendinamos aplinkos būklės val- 
dymo priemonės veikia svarbų gamtinės aplinkos komponentą, o monito- 
ringu stebimi to komponento pokyčiai ir vertinamas jų bei taikomų priemo- 
nių efektyvumas. 

GALIMOS PROBLEMOS 


(gausumo mažėjimas, 
SVARBUS GAMTINĖS kokybės blogėjimas ir pan.) 
APLINKOS 
KOMPONENTAS (SFERA) 

APLINKOS BŪKLĖS 
VALDYMAS 


4 pav. Aplinkos monitoringo vieta aplinkos kokybės valdymo sistemoje 


11. 4. Aplinkos monitoringo (stebėsenos) Lietuvoje 
struktūra, reikšmingumo ir įgyvendinimo lygiai 


Nors vienas iš pagrindinių aplinkos monitoringo sistemos formavimo 
principų yra kompleksiškumo principas, suderinti stebėjimus yra sunku. 
Šiuo metu daugelyje Europos šalių yra pasirinktas kompromisinis variantas 
— stebėjimai atliekami atskirose gamtinėse sferose (atmosferoje, hidrosfero- 
je, litosferoje, biosferoje), o kompleksiniai procesai stebimi specialiai pa- 
rinktose etaloninėse teritorijose. Akivaizdu, kad ateityje bus stiprinama bū- 
tent kompleksinių procesų stebėjimo ir vertinimo dalis, pagal galimybes ir 
prasmę bandant susieti atskirų aplinkos komponentų monitoringą. 

Kokios dalys paprastai sudaro aplinkos monitoringo sistemą? Įvairių 
šalių aplinkos monitoringo struktūra yra panaši. Gamtoje vykstančius pro- 
cesus veikia ir gamtiniai, ir antropogeniniai veiksniai, todėl ir monitoringo 
struktūrai pagrįsti svarbi abiejų šių veiksnių (ypač antrojo) įtaka. Paprastai 
aplinkos monitoringą sudaro: 

1) taršos „gamintojų“ — antropogeninių taršos šaltinių, sukeliančių fi- 
zinį, radiacinį, cheminį, biologinį ir kitokį poveikį aplinkai bei jų 
įtakos gamtinei aplinkai - monitoringas; 

2) pagrindinių gamtinių sferų aplinkos komponentų (aplinkos oro, 
vandens, žemės gelmių, dirvožemio, gyvosios gamtos) būklės mo- 
nitoringas; 

3) natūralių ir antropogeniškai veikiamų gamtinių sistemų (gamtinių 
buveinių, ekosistemų) būklės monitoringas; 

4) pagrindinių gamtinių teritorinių komponentų (kraštovaizdžio) būk- 
lės monitoringas. 

Aplinkos monitoringas (stebėsena) nėra vienalytis ne tik objektų, bet ir 
apimčių, uždavinių svarbos bei reikšmingumo požiūrių. Pagal stebėjimų ap- 
imtis dažnai skiriamas trijų reikšmingumo lygių motoringas: lokalinis (vie- 
tinis), regioninis ir globalinis (pasaulinis). 

Lokalinis (vietinis) monitoringas atliekamas sąlygiškai aiškiai apri- 
botoje, palyginus nedidelėje teritorijoje. Jis dažniausiai atliekamas atskirų 
taršos objektų (gamyklų, elektrinių, ir pan.) arba jų kompleksų (miestų ir 
pramonės centrų) poveikio zonose, kuriose antropogeninis poveikis gamtai 
ir žmogui stipriausias ir, tolstant nuo stebimo taršos objekto ar jų komplek- 
so, pamažu silpnėja. 

Regioninis monitoringas atliekamas žymiai didesnėse teritorijose re- 
gioniniu principu, neretai remiantis įvairaus hierarchinio lygio administra- 
ciniu teritorijos suskirstymu. Galimas ir skirstymas pagal antropogeninio 
poveikio intensyvumo arba užterštumo lygio regionus, arba tam tikras natū- 
ralias gamtines sistemas, kurių bent apytiksles ribas įmanoma išskirti — 
miškų masyvus, upių baseinus ir pan. Didžiausios perspektyvos pastaruoju 
metu siejamos būtent su baseininio principo (kai regionas — upės baseinas) 
valdant aplinkos būklę įgyvendinimu. 

Globalinio (pasaulinio) monitoringo objektai išskiriami minimalaus 
antropogeninio poveikio vietovėse ir turi atspindėti pasaulyje vykstančius 
procesus. Globalinio monitoringo teritorijose (stotyse) beveik visi stebėji- 
mai vykdomi pagal tarptautinių monitoringo programų reikalavimus. Šio 
monitoringo duomenys naudojami kaip sąlygiškai nepakitusių ekosistemų 
rodikliai, todėl neretai vietoj globalinio monitoringo pavadinimo vartojamas 
sinonimas — foninis monitoringas. 

Pagrindinis aplinkos monitoringą Lietuvos Respublikos teritorijoje reg- 
lamentuojantis teisės aktas — Lietuvos Respublikos aplinkos monitoringo 
įstatymas — numato tris monitoringo sistemos įgyvendinimo lygius: valsty- 
binį, savivaldybių ir ūkio subjektų. Panaši sistema yra ir kitose Europos ša- 
lyse. Šių lygių išskyrimas leidžia nustatyti vykdytojų, atsakingų už monito- 
ringo įgyvendinimą, grupes. 

Valstybinis aplinkos monitoringas — valstybės visoje Lietuvos Res- 
publikos teritorijoje vykdomi sistemingi gamtinės aplinkos bei jos kompo- 
nentų būklės ir jų tarpusavio sąveikos stebėjimai, antropogeninio poveikio 
aplinkai vertinimas ir prognozė. Valstybinis aplinkos monitoringas yra 
vykdomas visais stebėjimų reikšmingumo lygiais. Apie jį daugiausia kalbė- 
sime, nes jis yra svarbiausias. 

Savivaldybių aplinkos monitoringas — aplinkos monitoringo sistemos 
dalis, apimanti savivaldybių teritorijose atliekamus sistemingus gamtinės 
aplinkos stebėjimus, antropogeninio poveikio aplinkai vertinimą ir progno- 
zes. Šis monitoringas turėtų būti vykdomas tada, kai savivaldybės teritorijo- 
je aplinkos būklei įvertinti nepakanka valstybinio aplinkos monitoringo 
duomenų (pvz., pernelyg mažai stebėjimo stočių) arba atsiranda specifiniai 
informacijos apie aplinkos kokybę poreikiai (sakysime, miesto plėtros, inf- 
rastruktūrų plėtros ir pan.). Savivaldybių aplinkos monitoringas atliekamas 
regioniniu reikšmingumo lygiu. 

Ūkio subjektų aplinkos monitoringas — juridinių ir fizinių asmenų, 
veikiančių aplinką ir naudojančių gamtos išteklius, nustatyta tvarka atlie- 
kamas ūkio subjektų įtakos gamtinei aplinkai monitoringas. Ūkio subjektų 
monitoringas dažniausiai atliekamas lokalinių (vietiniu) stebėjimų lygiu. 


11. 5. Atskirų aplinkos komponentų monitoringas 
(stebėsena) 


Ūkio subjektų aplinkos monitoringą sudaro ūkio subjektų taršos šalti- 
nių ir ūkio subjektų aplinkos (poveikio aplinkai) monitoringas. 

Ūkio subjektų taršos šaltinių monitoringas yra ūkio subjektų taršos šal- 
tinių emisijos (teršalų išmetimo, išleidimo, išspinduliavimo) į aplinką moni- 
toringas. 

Ūkio subjektų aplinkos (poveikio aplinkai) monitoringas — tai ūkio 
subjektų emituojamų (išmetamų, išleidžiamų, išspinduliuojamų) teršalų po- 
veikio aplinkai bei jos komponentams monitoringas. 

Ūkio subjektų aplinkos monitoringo tikslas — nustatyti, kaip aplinkai 
galimai pavojinga ūkinė veikla veikia aplinką, kokia veikla aplinką veikia 
labiausiai ir teikti rekomendacijas ūkinės veiklos objektų taršai mažinti. 

Pagrindiniai ūkio subjektų aplinkos monitoringo uždaviniai — atlikti si- 
stemingus taršos šaltinių 1 aplinką išmetamų teršalų matavimus, nustatyti jų 
poveikį aplinkos komponentų (orui, vandeniui, dirvožemiui, gyvajai gam- 
tai, kraštovaizdžiui) kokybei bei teikti informaciją apie ūkinės veiklos po- 
veikį aplinkai. 

Ūkio subjektų aplinkos monitoringą vykdyti būtina tik tiems ūkio sub- 
jektams, kurie užsiima galimai pavojinga aplinkai veikla, tai yra elektri- 
nėms (šiluminėms ir atominėms), naftos gavybos ir perdirbimo įmonėms, 
cemento, popieriaus ir celiuliozės, trąšų ir kitų cheminių medžiagų gamy- 
bos įmonėms, radioaktyvių ir pavojingų atliekų saugykloms, subjektams, 
eksploatuojantiems vandenvietes, nuotekų valymo įrenginius, dideles fer- 
mas, sąvartynus. 

Taigi antropogeninių taršos šaltinių monitoringas yra ypač svarbus, nes 
neatlikus teršalų kiekių ir jų cheminės sudėties matavimų bei apskaitos ne- 
įmanoma nustatyti antropogeninių veiksnių įtakos aplinkai. Pagal taršos 
sklaidos vertinimą taršos šaltinius galima skirstyti į dvi grupes: 

1) stacionarūs arba sutelktosios taršos (anksčiau dar vadinti taški- 
niais) šaltiniai (konkretūs objektai — pramonės įmonės, elektrinės, 
sąvartynai); 

2) mobilieji (judieji) arba pasklidžiosios taršos šaltiniai (transportas, 
žemės ūkio naudmenos, ganyklinė gyvulininkystė ir pan.). 

Šiuo metu Lietuvoje egzistuoja dviejų lygių taršos šaltinių kontrolės si- 
stema — valstybinė ir objekto savikontrolės. Pastaroji — pagrindinis ūkio 
subjektų aplinkos monitoringo komponentas, kurį ir sudaro emisijų (išme- 
timo į aplinką) bei imisijų (poveikio aplinkai) stebėjimo dalys. Valstybinė 
kontrolės sistema kontroliuoja ūkio subjekto atliekamo monitoringo koky- 
bę. 

Ypač sunku kontroliuoti pasklidžiosios taršos poveikį aplinkai. Tai 
dažniausiai daroma netiesioginiais būdais. Pavyzdžiui, mobiliosios (trans- 
porto) taršos monitoringas Lietuvoje atliekamas apskaičiavimo būdu — ter- 
šalų kiekiai apskaičiuojami pagal atskiras transporto rūšis atsižvelgiant į jų 
tipus, sunaudotą kuro kiekį bei kuro rūšis. Pasklidžiąją žemės ūkio taršą ga- 
lima apskaičiuoti pagal galvijų skaičių, vertinant upių vandens kokybę ir pan. 

Pagrindiniai pasklidžiosios taršos monitoringo parametrai — dujų (SO;, 
NO3, CO), kietųjų dalelių (arba dulkių) ir specifinių teršalų (toluolo, benzo- 
lo, kai kurių lakių organinių junginių) koncentracija. 

Pagrindiniai stacionarių taršos šaltinių monitoringo parametrai: 

oro taršos šaltinių — dujų (SO;, NO;, CO, CO;), kietųjų dalelių ir spe- 
cifinių teršalų (lakių organinių junginių, sunkiųjų metalų, radionuklidų) 
koncentracija; 

paviršinio vandens taršos šaltinių — sulfatų (SO4), chloridų (Cl), 
šarminių metalų, skendinčių medžiagų, amoniako, nitritų, nitratų, fosfatų 
kiekiai, biologinio (BDS) ir cheminio deguonies sunaudojimo (ChDS) pa- 
rametrai, bendras azoto ir bendras fosforo kiekis ir specifinių teršalų (naftos 
produktų, detergentų, fenolių, sunkiųjų metalų, chlororganinių junginių, ra- 
dionuklidų) koncentracija; 

gruntinio bei požeminio vandens ir dirvožemio taršos šaltinių — 
ChDS, bendras azoto ir bendras fosforo kiekis, specifinių teršalų (naftos 
produktų, fenolių, sunkiųjų metalų, chlororganinių junginių) koncentracija. 

Antropogeninių taršos šaltinių stebėsenos duomenys naudojami: 

e įvertinti antropogeninių atmosferos taršos šaltinių pasiskirstymą, jų 
emisijų dydį, nustatyti teršalų sklaidą ir koncentracijos lygį pažemio 
Ore; 
prognozuoti galimas situacijas, steigti gamybos centrus ir teikti pasi- 
ūlymus aplinkos kokybei valdyti; 
reguliuoti upių baseinų vandens kokybę bei prognozuoti jos pokyčius 
keičiantis valymo įrenginių efektyvumui, žemės ūkio kultūrų augi- 
nimo technologijoms bei kintant hidrometeorologinėms sąlygoms; 
kompleksiškai vertinti antropogeninės taršos mastus konkrečioje vie- 
tovėje, teršalų migraciją aplinkoje (ore, vandenyje, dirvožemyje, bio- 
toje), prognozuoti galimus aplinkos kokybės pokyčius vykstant že- 
mės ūkio ir pramonės pertvarkai, spręsti neigiamo poveikio aplinkai 
mažinimo problemas. 

Monitoringo principai daugelyje šalių panašūs, tik vienose šalyse mo- 
nitoringą vykdo patys ūkio subjektai, kitur — už jų lėšas vykdo valstybinės 
institucijos, dar kitur — jis vykdomas valstybinių institucijų už valstybės lė- 
šas. Esmė ta pati — nustatomas taršos šaltinis. Po to atliekamas šios taršos 
padarinių stebėjimas, vertinimas, prognozavimas ir valdymas. 


11.5.1. Oro monitoringas (stebėsena) 


Oro monitoringo tikslas — teikti informaciją apie tai, kuo ir kiek ter- 
šiame aplinkos orą, kokių ir kiek oro teršalų atsklinda iš kitų valstybių, ko- 
kia yra oro kokybė ir koks poveikis jai. 

Tikslui pasiekti keliami uždaviniai: nuolat stebėti, analizuoti ir progno- 
zuoti taršos lygį bei oro kokybę, nustatyti pagrindines taršos problemas, 
įvertinti priemonių taršai mažinti ir oro kokybei gerinti veiksmingumą. 

Siekiant tinkamai reguliuoti į aplinką patenkančių teršalų kiekį, svarbu 
žinoti apie teršalų, šiltnamio dujų bei ozono sluoksnį ardančių medžiagų, 
išmetamų į atmosferą, kiekio ir koncentracijos pokyčius bei kitus veiksnius, 
turinčius įtakos klimato kaitai, aplinkos rūgštėjimui ir eutrofikacijai. Būtina 
stebėti radionuklidų tolimosios pernašos įtaką pažemio atmosferos būklei 
bei radiacinį foną. Dabar aplinkos oro monitoringo sistemą Lietuvoje suda- 
ro stratosferos, foninis ir miestų oro monitoringai. 

Stratosferos monitoringas skirtas pokyčiams, susijusiems su globa- 
liais atmosferos procesais, stratosferoje sekti, jo metu stebimas ozono 
sluoksnio storis ir ultravioletinė radiacija. 

Foninio oro monitoringo sistemos uždavinys — nustatyti iš kitų šalių 
atnešamą oro taršą ir foninį šalies oro baseino užterštumo lygi, jo pokyčius 
bei juos lemiančius veiksnius. Ją sudaro foninio oro kokybės stotys, esan- 
čios gana toli nuo didelių oro taršos šaltinių, taip pat radiacinio pavojaus 
ankstyvojo perspėjimo ir informavimo apie radiacinę situaciją sistemos 
stotys. Radiacinio pavojaus ankstyvojo perspėjimo sistema skirta sku- 
biai informuoti apie esamą radiacijos pavojų, informavimo apie radiacinę 
situaciją sistema skirta foninei (natūraliai) jonizuojančiai spinduliuotei 
stebėti, radioaktyviųjų medžiagų plitimui sekti bei apšvitos dozei vertinti. 
Vienos radiacinio pavojaus ankstyvojo perspėjimo ir radiacinės situacijos 
informavimo sistemų stotys tolygiai paskirstytos visoje šalies teritorijoje, 
kitos išdėstytos atsižvelgus į galimo pavojaus šaltinius bei kryptis. 

Miestų oro monitoringo sistemą sudaro automatinės oro kokybės 
kontrolės stotys, įrengtos didžiųjų miestų labiausiai užterštose dalyse ir ne- 
toli didžiųjų pramonės įmonių. Pagal ES aplinkos oro kokybės sektoriaus 
direktyvų reikalavimus aplinkos oro kokybė vertinama aglomeracijose ir 
zonose, išskirtose atsižvelgiant į gyventojų skaičių ir užterštumo lygi, pagal 
tuos pačius kriterijus parenkant vertinimo būdus, stočių skaičių ir išdėstymą. 

Oro monitoringo — ir foninio, ir miestų oro — metu stebimos tos pačios 
parametrų grupės: meteorologiniai parametrai, labai svarbūs teršalų sklaidai 
vertinti ir prognozuoti, bei cheminių priemaišų ore parametrai — azoto oksi- 
dų, sieros dioksido, anglies monoksido, kietųjų dalelių (ne didesnių, kaip 10 
um) ir bendrųjų dulkių, ozono, benzeno, tolueno, policiklinių aromatinių 
angliavandenilių, sunkiųjų metalų koncentracija. 

Foninio oro monitoringo, kurio užduotis yra platesnė negu vietinio 
miesto oro taršos monitoringo, pagalba stebimi dar ir papildomi parametrai: 
išmetamų dirbtinių radionuklidų kiekiai bei cheminės priemaišos atmosfe- 
ros iškritose. 

Oro monitoringo duomenys dažniausiai naudojami: 

+ plėtojant bei reorganizuojant miestus, jų infrastruktūrą ir pramonę, 

e reguliuojant transporto eismo intensyvumą, 
e vertinant oro teršalų poveikį aplinkai ir žmogui, 
e nustatant oro taršos pernašas į Lietuvą ir iš jos bei jų poveikį. 


11.5.2. Vandens monitoringas (stebėsena) 


Vandens monitoringo sistemą paprastai sudaro dvi stambios šakos: pa- 
viršinio ir požeminio vandens monitoringas. Vandens monitoringo tikslas 
— gauti duomenis, kuriais remiantis priimti sprendimai sudarytų sąlygas iki 
2015 metų pasiekti gerą visų vandenų (upių, ežerų ir tvenkinių, pakrantės, 
tarpinių vandenų, požeminių vandens telkinių) ir su jais susijusių ekosiste- 
mų būklę, mažinti atviros jūros taršą, skatinti racionalų vandens naudojimą 
ir įvertinti vandens taršos mažinimo priemonių paveikumą. 

Paviršinio vandens telkiniai antropogeninės taršos veikiami labiausiai. 
Be to, upių sureguliavimas ir užtvankos trikdo hidrologinį režimą, silpnėja 
savaiminis apsivalymas. Pastaraisiais dešimtmečiais klimato šiltėjimas Lie- 
tuvoje skatina sausras, o žymus upių vandens nusekimas lemia ekosistemų 
būklės blogėjimą. Pagrindiniai ežerų kokybę bloginantys veiksniai yra že- 
mės ūkio veikla, rekreacija ir oro pernašos natūralių sąlygų pakeitimas. 

Paviršinio vandens monitoringas dar skirstomas į upių, ežerų ir tarpinių 
vandenų bei Baltijos jūros monitoringą. 2000 m. spalio 23 d. Europos Pa- 
rlamento ir Tarybos direktyva 2000/60/EB, nustatanti Bendrijos vandens 
politikos veiksmų pagrindus, suformavo upių baseinų rajono sąvoką. Tai 
— pastaruoju metu pagrindinis vandens apsaugos ir valdymo teritorinis vie- 
netas, kurį sudaro vienas arba keli gretimi upių baseinai kartu su visais susi- 
jusiais požeminiais vandens telkiniais ir tarpiniais bei pakrančių vandeni- 
mis. Europos Sąjungos šalys privalo siekti geros paviršinio vandens telki- 
nių būklės visuose upių baseinų rajonuose. 

Pagal Lietuvos Respublikos vandens įstatymo reikalavimus vandens 
telkinių būklei įvertinti atliekamas priežiūros ir veiklos monitoringas ir 
pagal poreikius — tiriamasis monitoringas. Priežiūros monitoringas at- 
liekamas siekiant nustatyti bendrą šalies vandens telkinių būklę ir numatyti 
ilgalaikius pokyčius. Intensyvus priežiūros monitoringas atliekamas: 

e pagrindinėse upėse; 

e upių, įtekančių į Baltijos jūrą, Žiotyse; 

e vandens telkiniuose, kertančiuose Lietuvos Respublikos valstybinę 
sieną; 
reikšminguose ežeruose; 

+ žemės ūkio poveikio upėse — upėse, kuriose galima intensyvi žemės 

ūkio tarša; 

e etaloniniuose (sąlygiškai antropogeniškai nepaveiktuose) vandens 

telkiniuose. 

Vandens telkiniuose, atspindinčiuose bendrą vandens telkinių būklę, 
pakanka ekstensyvaus priežiūros monitoringo. 

Veiklos monitoringas atliekamas siekiant nustatyti telkinių, kuriems 
gresia pavojus nepasiekti nustatytų vandensaugos tikslų (vadinamųjų rizi- 
kos vandens telkinių), būklę ir įvertinti būklės pokyčius įgyvendinus pro- 
gramų priemones. Įgyvendinant direktyvą 2000/60/EB, reikalaujančią iki 
2015 metų pasiekti gerą ekologinę visų paviršinio vandens telkinių būklę, 
daugiausia dėmesio skiriama biologiniams paviršinio vandens telkinių ko- 
kybės elementams, o hidrocheminiai ir hidromorfologiniai matavimai turi 
būti atliekami papildant biologinius. 

Upių ir ežerų bei tvenkinių monitoringo specifiniai uždaviniai — nusta- 
tyti etalonines sąlygas ūkinės veiklos nepaveiktose upėse ir ežeruose, ver- 
tinti jų ekologinę būklę, gamtosauginio debito palaikymą, vandens balansą, 
teršalų apkrovas bei jų poveikį upių ir ežerų būklei, taip pat teršalų, per upes pa- 
tenkančių į Baltijos jūrą ir Kuršių marias, apkrovas, vertinti ir prognozuoti van- 
dens kiekio pokyčius. 

Upių monitoringas yra vienas iš svarbiausių valstybinio monitoringo 
programoje. Upių kokybei vertinti stebimi hidromorfologiniai elementai, 
biologiniai elementai (fitoplanktonas, makrofitai ir ichtiofauna) — svarbiau- 
sioji dalis ir juos papildantys fiziniai-cheminiai elementai — vadinamosios 
bendrosios sąlygos (terminės sąlygos, prisotinimas deguonimi, minerali- 
zacija, savitasis elektros laidis, pH, rūgščių neutralizavimo geba, maistin- 
gosios medžiagos), specifiniai teršalai ir radionuklidai vandenyje bei dugno 
nuosėdose. Pagrindiniai parametrai, stebimi ežerų ir tvenkinių monitor- 
ingo metu, yra beveik tapatūs stebimiems upėse, vienas iš būdingesnių — 
vandens skaidrumas. 

Upių bei ežerų ir tvenkinių monitoringo duomenys naudojami: 

+ vertinant teršalų srautus, jų įtaką Kuršių marių ir jūros vandens ko- 

kybei; 

+ nustatant labiausiai užterštus telkinius; 

+ nustatant pagrindines teršalų pokyčių vandens telkiniuose tendenci- 

jas; 

+ sekant eutrofikacijos procesus ir mastą; 

+ vertinant ir prognozuojant vandens kokybės pokyčius. 

Pagrindiniai specifiniai jūros ir tarpinių vandenų monitoringo užda- 
viniai — vertinti atviros Baltijos jūros dalies, tarpinių ir pakrantės vandens 

telkinių ekologinę būklę, cheminių medžiagų kiekį, jų koncentracijų poky- 
čius, antropogeninės taršos mastą ir poveikį telkinių būklei. 

Baltija patiria didelį poveikį, ji tebelaikoma viena iš labiausiai užterštų 
jūrų, nes kasmet Klaipėdos sąsiauriu į ją įteka per 20 kmš gėlo vandens iš 
tankiai apgyvendintos teritorijos, 0 jos ir Atlanto vandenyno vandens apy- 
kaita yra labai maža. Baltijos jūros monitoringo stotys išdėstytos taip, kad 
būtų gaunama informacija apie jūros, priekrantės zonos ir labiausiai teršia- 
mų jūros vietų būklę. 

Kuršių marių monitoringas svarbus, nes jis užtikrina būklės stebėjimą 
telkinyje, į kurį suteka biogeninėmis medžiagomis užterštas vanduo 1š be- 
veik 6 procentų viso Baltijos jūros upių baseino ploto. Tarpinių vandenų 
monitoringo tinklas apima Klaipėdos uosto įtakos zoną, saugomąsias terito- 
rijas, gėlo bei jūrinio vandens susimaišymo zoną Baltijos jūros pakrantėje ir 
kai kurias kitas aktyviąsias zonas. Atviroje jūroje atliekamas priežiūros, jū- 
ros pakrantėje ir tarpiniuose vandenyse — veiklos monitoringas. Parametrai, 
stebimi ir tarpinių vandenų, ir jūros monitoringo metu, su kai kuriom išim- 
timis, yra beveik tapatūs — stebimi hidromorfologiniai elementai, biologi- 
niai (atviroje jūroje — bakterioplanktonas, zooplanktonas, fitoplanktonas, 
chlorofilas a, makrozoobentosas; jūros pakrantės vandenyse — papildomai 
makrofitai, o tarpiniuose vandenyse, kurie artimesni upėms ir ežerams, — 
dar ir ichtiofauna) parametrai, bendrosios sąlygos, skendinčios medžiagos, 
biocheminis deguonies suvartojimas, teršalai ir radionuklidai vandenyje, 
nuosėdose ir biotoje. Jūros pakrantės vandenyse papildomai stebimas van- 
dens lygis. 

Jūros ir tarpinių vandenų monitoringo duomenys naudojami: 

+ vertinant jūros ir tarpinių vandenų būklę; 

e vertinant gamtos sąlygų bei žmogaus poveikį vandens bei rekreaci- 

niams ištekliams; 

+ vykdant statybas jūroje arba jos prieigose, plėtojant laivininkystę ir 

žvejybą; 

e vertinant ilgalaikius ekologinių katastrofų padarinius. 

Itin svarbus Lietuvai požeminio vandens monitoringas, nes požemi- 
nio vandens ištekliai — pagrindinis geriamojo vandens šaltinis Lietuvoje. 
Monitoringo specifiniai uždaviniai — vertinti požeminio vandens telkinio at- 
sinaujinimo šaltinius, požeminio vandens kokybės kitimo tendencijas ir jas 
lemiančius veiksnius. Turi būti atliekamas kiekvieno požeminio vandens 
telkinio arba jų grupės priežiūros monitoringas. Monitoringo tinklas išdės- 
tytas visoje šalies teritorijoje, atsižvelgiant į hidrogeologines sąlygas, geo- 
morfologiją bei ūkinės veiklos intensyvumą. Visą stebėjimų kompleksą su- 

daro vandens lygio matavimai ir cheminės sudėties — bendrosios cheminės 
sudėties ir teršalų — tyrimai. 


11.5.3. Dirvožemio monitoringas (stebėsena) 


Pažymėtina, kad dirvožemio užterštumo stebėjimai ilgai nebuvo deri- 
nami tarptautiniu lygiu. Priežastys — dirvožemio buferiškumas (atsparumas 
poveikiui), ribota teršalų sklaida juo, akivaizdaus poveikio žmogaus sveika- 
tai nebuvimas, dirvožemio būklės valdymo brangumas. Šiuo metu rengiami 
ES norminiai ir administraciniai dokumentai, kurie turėtų pašalinti šios sri- 
ties neapibrėžtumą. 

Dirvožemio monitoringo tikslas — gauti duomenis, būtinus siekiant ger- 
inti dirvožemio kokybę, pagrįstai stabdant arba ribojant dirvožemio vert- 
ingų savybių praradimą lemiančius procesus, mažinant dirvožemio kokybės 
blogėjimą dėl taršos. Uždaviniai tikslui pasiekti — vertinti svarbiausių dir- 
vožemio kokybės rodiklių pokyčius, jo taršos iš žemės ūkio bei stacionarių 
taršos šaltinių mastą bei teršalų poveikį, stambių ūkio subjektų skleidžiamą 
vietinę ir regioninę taršą ypač pavojingomis medžiagomis, dirvožemio pra- 
radimo dėl urbanizacijos laipsnį ir greitį. 

Dirvožemio savybių ir užterštumo monitoringo sistemą sudaro dvi da- 
lys: dirvožemio būklės ir poveikio dirvožemio būklei monitoringai. Jie 
apima ir miškų, ir laukų dirvožemius. Monitoringo metu vertinami dir- 
vožemio kokybės rodiklių pokyčiai, dirvožemio tarša, nustatoma pokyčių 
miško dirvožemiuose priklausomybė nuo oro užterštumo; vertinami dir- 
vožemio kokybės pokyčiai rizikos zonose, kuriose anksčiau buvo gausiai 
tręšiama arba kalkinama, vertinamas dirvožemio ploto praradimo dėl ur- 
banizacijos laipsnis ir greitis. 

Monitoringo, kurio tinklas Lietuvoje — beveik pusantro šimto tyrimo 
aikštelių, metu stebimi šie parametrai: bendros dirvožemio savybės, or- 
ganinės medžiagos būklė, rūgštingumo parametrai ir dirvožemio tarša — 
cheminė ir fizinė (užstatymas). Dirvožemio ekologinę būklę, kuri yra svarbi 
sąlyga funkcionuoti sausumos ekosistemoms, geriausiai atspindi dir- 
vožemio zoocenozės ir mikroorganizmai — Zoocenozėse tiriami mikroartro- 
podų ir mezofaunos ekologiniai rodikliai, o mikrobiologiniai tyrimai at- 
liekami fiziologinių grupių lygiu. Dėl didelio atsparumo taršai dirvožemis 
stebimas rečiau negu daugelis kitų aplinkos dalių. 

Dirvožemio monitoringo duomenys naudojami: 

+ nustatant miškų pažeidimo priežastis; 

+ vertinant foninį dirvožemių užterštumą; 

e nustatant pagrindinių agrocheminių rodiklių, pavojingiausių teršalų 
pasiskirstymą dirvožemiuose; 

e vertinant dirvožemių jautrumą antropogeninėms apkrovoms; 

e vertinant galimą dirvožemio užterštumo poveikį žmonių sveikatai. 


11.5.4. Gyvosios gamtos monitoringas (stebėsena) 








Organizaciniu ir sąnaudų požiūriu gyvosios gamtos monitoringas pasi- 
žymi specifiniais bruožais. Iki šiol aptarėme stebėjimus, iš kurių daugelis 
automatizuoti, standartizuoti, jų metu atliekamos analizės pasižymi konkre- 
tumu, nustatytos daugumos parametrų aiškios normos, žmogiškasis veiks- 
nys stebėjimams neretai smarkiai redukuotas, labai svarbu turėti gerą anali- 
tinę aparatūrą, kita vertus, tokia veikla nereikalauja juos vykdančių žmonių 
ypatingų sugebėjimų arba ilgametės patirties, neretai pakanka tikslių meto- 
dinių Žinių. 

Gyvosios gamtos monitoringas yra kitoks. Jo atlikėjai — aukštos kvali- 
fikacijos specialistai. Toks monitoringas, ypač jo duomenų vertinimas, 
rezultatų interpretacija, dažniausiai reikalauja tinkamo mokslinio pasiren- 
gimo, didelės lauko tyrimų vykdymo, duomenų analizės patirties, išsamių 
žinių ne tik apie stebimą komponentą, bet ir daugelį kitų sričių. Darbų pro- 
cedūros nepasižymi tokiu griežtumu kaip cheminių tyrimų, didelė žmogiš- 
kojo veiksnio įtaka, todėl nelengva užtikrinti stebėjimų ir rezultatų kokybės 
kontrolę. Nenustatytos oficialios daugumos parametrų normos. Dėl savo, 
kaip monitoringo objekto, daugiaplaniškumo gyvosios gamtos pokyčių 
priežastis yra ypač sunku objektyviai ir efektyviai vertinti. Toks monitorin- 
gas yra būtinas, nes jo metu vertinama gyvosios gamtos, kurios dalis yra ir 
žmogus, būklė. Pastaruoju metu tarptautinės institucijos stengiasi kiek įma- 
noma suvienodinti šio monitoringo vykdymą Europoje. 





Siekiant suvokti šio monitoringo apimtis, verta išskirti keletą monito- 
ringo objektų grupių, kurių būklę reikėtų stebėti, vadovaujantis aplinkos 
monitoringo principu — stebėti tik tai, kas vertinga ir kam gresia realus pa- 
vojus, arba tai, kas pats gali kelti pavojų: 

e retas ir nykstančias augalų bei gyvūnų rūšis ir buveines; 

e intensyviai naudojamus (dėl to limituojamus) gyvosios gamtos ištek- 

lius; 

e rūšis, kurių plitimas gali kelti grėsmę būdingai biologinei įvairovei, 

gamtos ištekliams arba žmogui. 

Europos Bendrijos svarbos natūralių buveinių ir rūšių būklės mo- 
nitoringo užduotis apibrėžė 1979 m. balandžio 2 d. Tarybos direktyva 
79/409/EEB dėl laukinių paukščių apsaugos bei 1992 m. gegužės 21 d. Ta- 
rybos direktyva 92/43/EEB dėl natūralių buveinių ir laukinės faunos ir flo- 
ros apsaugos, įtvirtinančios netradicinį aplinkosaugos požiūrį — gyvosios 
gamtos komponentų sisteminę apsaugą, paremtą natūralių gamtinių buvei- 
nių išsaugojimu, taip sudarant sąlygas išsaugoti biologinę įvairovę. Šios di- 
rektyvos reikalauja šalis ES nares imtis reikalingų priemonių saugant Euro- 
pos Bendrijos svarbos rūšis ir jų buveines: steigti ir prižiūrėti buveinių ir 
paukščių apsaugai svarbias teritorijas (suformuoti specialų teritorijų tinklą 
NATURA 2000), taip užtikrinant tinkamą rūšių ar natūralių buveinių ap- 
saugos būklę. 

Europos Bendrijos (EB) svarbos natūralių buveinių ir rūšių būklės mo- 
nitoringo tikslas — sudaryti sąlygas sustabdyti biologinės įvairovės nykimą 
ES iki 2010 metų, nustatant pagrindines biologinės įvairovės kitimo ten- 
dencijas ir pagrindžiant biologinės įvairovės išsaugojimo priemones. Užda- 
viniai tikslui pasiekti — vertinti ir prognozuoti Europos Bendrijos svarbos 
buveinių bei rūšių būklės pokyčius be1 natūralių ir antropogeninių veiksnių 
poveikį jiems, vertinti ūkio subjektų veiklos poveikį biologinei įvairovei ir 
gyvosios gamtos ištekliams. 

ES šalyse didžiąją gyvosios gamtos monitoringo priemonių dalį šiuo 
metu sudaro stebėjimai, skirti vertinti EB svarbių rūšių ir buveinių būklę. 
Tai — ir Lietuvai sunkiausia valstybinio gyvosios gamtos monitoringo pro- 
gramos dalis. 

Apibendrintas gyvosios gamtos monitoringo turinys yra toks: 

EB svarbos buveinių monitoringas: 

objektas: EB svarbos buveinės; 

parametrai: organizmų įvairovė ir gausumas, buveinių plotas, fizinę 
aplinką formuojantys gamtiniai faktoriai. 

EB svarbos rūšių, kurių apsaugai būtina steigti teritorijas (išskyrus 
paukščių), monitoringas: 

objektas: EB svarbos bestuburių, žuvų, varliagyvių, roplių ir žinduolių 
rūšys; 

parametrai: rūšių individų gausumo parametrai priklausomai nuo rū- 
šies, svarbių rūšiai buveinės savybių išsaugojimo laipsnis ir atkūrimo gali- 
mybės. 

EB svarbos paukščių rūšių, kurių apsaugai būtina steigti teritori- 
jas, monitoringas: 

objektas: EB svarbos paukščių rūšys; 

parametrai: rūšių individų arba porų gausumo parametrai priklauso- 
mai nuo rūšies; buveinės savybių išsaugojimo laipsnis. 

Kitų EB svarbos rūšių monitoringas (tai —- monitoringas rūšių, kurias 
naudoti — medžioti — Lietuvai suteiktos išimtys, bet privalu nuolat teikti in- 
formaciją apie jų būklę): 

objektas: vilkai ir bebrai; 

parametrai: gausumas ir paplitimas. 

Gyvosios gamtos išteklių monitoringo tikslas — sudaryti sąlygas išsau- 
goti, racionaliai naudoti vertingiausius gyvosios gamtos išteklius. Uždavi- 
niai tikslui pasiekti: vertinti teršalų bei kitų stresinių veiksnių poveikį la- 
biausiai paplitusioms miško ekosistemoms, miškų būklės kaitą dėl oro ter- 
šalų tolimųjų pernašų bei kitų stresinių veiksnių poveikio, rinkti ir vertinti 
informaciją, kad būtų užtikrinta tinkama medžiojamųjų gyvūnų bei žuvų 1iš- 
teklių apsauga ir tvarus naudojimas, teikti informaciją apie teršalų kaupimą- 
si dėl maistinės grandinės. 

Didžiausia ekonominiu požiūriu vertingų gamtinių išteklių būklės ste- 
bėjimo sistemos dalis nuolat yra miškų monitoringo priemonė. Ji Europos 
šalyse įgyvendinama remiantis Oro taršos poveikio Europos miškams moni- 
toringo programa (angl. /CP Forests) bei Europos Komisijos rezoliucija 
(1994 m. balandžio 29 d.) dėl intensyvaus miško ekosistemų monitoringo. 
Nuo šalies miško ploto priklauso ir monitoringo apimtys. Lietuvoje miškų 
monitoringas apima daugiau kaip 900 stebėjimo vietų (barelių) tinklą. Miš- 
kų monitoringą sudaro dviejų lygių stebėjimo sistema: tai I lygio — europi- 
nis ir regioninis miškų būklės monitoringas ir II lygio — intensyvusis 
miškų būklės monitoringas. 

I lygio miškų monitoringo tikslas — surinkti informaciją apie miškų 
būklės pokyčius Europoje, siekiant nustatyti tolimųjų atmosferos teršalų pe- 
rnašų poveikį. Europos mastu miškų būklės tendencijas vertina europinis I 
lygio monitoringas, kurio stebėjimo bareliai išdėstyti 16x16 km tinklu. Sie- 
kiant įvertinti konkrečius veiksnius, lemiančius būklės raidą, formuojamas 
regioninis tinklas, kurio tankumas priklauso ir nuo šalies miškotvarkos si- 
stemos — Lietuvoje bareliai išdėstyti 4x4 km tankumu. Europiniame tinkle 
stebimi lajos būklės, stiebo būklės, stiebo taksaciniai, vietovės parametrai, 
bendrieji medyno parametrai, bendrieji medžio parametrai, dirvožemio 
cheminės sudėties parametrai, dirvožemio granuliometrinės sudėties para- 
metrai, lapijos cheminės sudėties parametrai. Regioniniame tinkle dirvože- 
mio ir lapijos cheminės sudėties parametrai nestebimi, vertinami tik medžių 
būklės rodikliai. 

II lygio miškų monitoringas skirtas tiksliau įvertinti oro taršos ir kitų 
stresinių veiksnių įtaką. Jo metu intensyviai stebima žymiai daugiau miško 

ekosistemos būklės rodiklių. Monitoringo bareliai turi atstovauti pagrindi- 
nėms medynų formacijoms, gamtiniams ir medynų našumo rajonams. Lie- 
tuvoje pakanka devynių tokių vietų. 

Daugelis šalių, įskaitant ir Lietuvą, vykdo ekonominiu požiūriu svarbių 
gyvūnų (medžiojamų kanopinių žvėrių ir žuvų) būklės stebėjimą. Lietuvoje 
vykdomi šie intensyviai naudojamų laukinių gyvūnų rūšių stebėjimai: 

Medžiojamųjų limituojamų kanopinių monitoringas: 

objektas: taurieji elniai, stirnos ir briedžiai; 

parametrai: gausumas ir paplitimas. 

Žuvų monitoringas: 

objektas: lašišos ir šlakiai; 

parametrai: populiaciniai ir paplitimo parametrai; 

objektas: kitos verslinės žuvys; 

parametrai: žuvų bendrijų sudėties, gausumo, biomasės ir paplitimo 
parametrai. 

Kita ir nacionaliniu, ir tarptautiniu mastu svarbi problema — nevietinių 
invazinių rūšių, keliančių pavojų biologinės įvairovės kokybei ir žmonių 
sveikatai, plitimas. Taigi kita gyvosios gamtos monitoringo dalis — pro- 
bleminių rūšių populiacijų būklės stebėjimai. Tikslas — sudaryti sąlygas 
veiksmingai ir pagrįstai kontroliuoti probleminių laukinių gyvūnų ir augalų 
rūšių populiacijas. Uždavinys — vertinti, prognozuoti ir kontroliuoti didžiau- 
sią grėsmę Lietuvos biologinei įvairovei keliančių invazinių rūšių plitimą 
bei prognozuoti staigų pavojingiausių kraujasiurbių vabzdžių rūšių populia- 
cijų pagausėjimą. 

Invazinių augalų rūšių monitoringo metu stebima svarbiausių šaliai 
invazinių ir intensyviai plintančių bei galinčių neigiamą įtaką turėti rūšių 
arealo didėjimas — augalų rūšių populiacijos ir buveinės būklės demografi- 
niai ir morfologiniai parametrai. 

Invazinių gyvūnų rūšių plitimą būtina reguliuoti ne tik sausumoje. 
Pagrindiniais invazinių hidrobiontų rūšių pernešimo vektoriais laikomi 
vandens transportas, akvakultūra ir sąmoninga introdukcija. Dažniausiai 
stebima Ponto-Kaspijos vėžiagyvių, kiniškojo krabo ir kitų naujai paplitusių 
invazinių rūšių plitimo vektoriai, greitis, rūšinė sudėtis ir gausumas. Lietu- 
voje invazinių hidrobiontų stebėjimai suplanuoti Kuršių mariose, jūrų uosto 
akvatorijoje, Nemune, Neryje ir dar penkių kitų pagrindinių upių baseinuose. 

Specifinė Lietuvai gyvosios gamtos monitoringo priemonė — invazinių 
kraujasiurbių vabzdžių monitoringas. Nuo 1992 metų pietinėje Lietuvoje 
pagausėjo kraujasiurbių upinių mašalų, o apie 1996 metus jų įtaka žmo- 
nėms bei naminiams gyvuliams tapo ypač didelė 1r reikalaujanti kasmet in- 
tensyviai reguliuoti mašalų populiaciją. Šių mašalų gausumo ir paplitimo 

parametrai stebimi kasmet anksti pavasarį, siekiant žinoti, kiek ir kur pilti jų 
vystymąsi stabdančio preparato, ir vėliau, vertinant naikinimo sėkmę. 

Gyvosios gamtos monitoringo duomenys naudojami: 

e rengiant reikalingą atsakingoms tarptautinėms institucijoms informa- 
ciją apie Lietuvos biologinės įvairovės būklę, taip prisidedant prie 
pastangų sustabdyti bioįvairovės nykimą Europoje ir vertinant šių 
pastangų sėkmę; 
vertinant miškų būklę nacionaliniu ir Europos mastu; 
nustatant ir prognozuojant galimas rūšių populiacijų raidos kryptis; 
prognozuojant žmogaus veiklos sąlygotas augalijos sukcesijas; 
planuojant ir pagrindžiant augalijos atkūrimo ir renatūralizavimo dar- 
bus; 

+ reglamentuojant medžioklės ir žūklės apribojimus; 

e parenkant, įvertinant ir zonuojant saugomąsias teritorijas ir numatant 
specialiąsias augalijos ir gyvūnijos apsaugos priemones; 

+ reglamentuojant žemėnaudą ir rengiant specialiąsias žemės naudoji- 
mo sąlygas; 

e vertinant gamtosaugos priemonių arba ūkinės veiklos poveikį gyvajai 
gamtai. 


11.5.5. Ekosistemų monitoringas (stebėsena) 


Ekosistemų monitoringo sistemą Lietuvoje sudaro dvi posistemės: 
kompleksiškas sąlygiškai natūralių ekosistemų monitoringas ir agroe- 
kosistemų monitoringas. Šių stebėjimų metu pasirinktose etaloninėse teri- 
torijose stengiamasi aprėpti kiek įmanoma daugiau aplinkos komponentų ir 
svarbių parametrų, kurie leistų vertinti aplinkos būklę toje teritorijoje, kartu 
vertinant ir atskirų ekosistemos dalių tarpusavio sąveikas. 

1979 metais EB valstybės pasirašė Tolimųjų tarpvalstybinių oro teršalų 
pernašų konvenciją, tapusią vienu iš pagrindinių įrankių saugant ekosiste- 
mas nuo oro teršalų Europoje bei Šiaurės Amerikoje. Remiantis konvencija 
buvo inicijuota Tarptautinė kompleksiško monitoringo programa (ICP In- 
tegrated Monitoring). Pagrindinis kompleksiško sąlygiškai natūralių ekosis- 
temų monitoringo tikslas yra nustatyti, įvertinti ir prognozuoti antropoge- 
niškai nepažeistos ekosistemos būklę, jos pokyčius atsižvelgiant į tarptauti- 
nių tolimųjų oro teršalų pernašų poveikį biotai bei sudaryti sąlygas vertinti 
nacionalinės antropogeninės apkrovos apimtis lyginant jas su foninės taršos 
reikšmėmis. 

Tokio monitoringo teritorija turi atitikti griežtus kriterijus — pasižymėti 
tam tikru hidrologinio baseino dydžiu (10—1000 ha), būti padengta natūra- 
liu, nekertamu mišku, joje nevykdoma jokia žmogaus veikla, atstumas iki 
artimiausio pramoninio taršos šaltinio — bent 50 kilometrų. Teritorija turi 
būti geologiškai vienalytė, būdinga regionui. 

Pagal šiuos reikalavimus Lietuvoje buvo parinktos trys teritorijos 
Aukštaitijos, Dzūkijos ir Žemaitijos nacionaliniuose parkuose, atstovaujan- 
čios pagrindiniams Lietuvos žemėvaizdžių tipams. 





Uždaviniai tikslui pasiekti — vertinti tolimųjų oro teršalų pernašų iš Va- 
karų ir Vidurio Europos valstybių srautus bei jų kaitą pagrindiniuose Lietuvos 
kraštovaizdžio tipuose, atskiriant antropogeniškai sąlygotus ir natūralius ekosis- 
temų pokyčius, vertinti tų teršalų transformaciją bei poveikį ekosistemų da- 
lims. 

Kompleksiniai tyrimai, atliekami hidrologiškai 1zoliuotoje teritorijoje, 
leidžia įvertinti cheminių junginių srautus per ekosistemą bei jos kompo- 
nentų būklę. Taip galima numatyti ekosistemos būklę pakitus poveikio krū- 
viams, susidarius kitokiam medžiagų balansui, padidėjus apkrovoms atski- 
rose ekosistemos dalyse. 

Šio monitoringo veikla apima atmosferos iškritų, paviršinio, gruntinio 
ir dirvožemio vandens, dirvožemio cheminės sudėties tyrimus, taip pat ter- 
šalų akumuliacijos biotoje ir išsiplovimo iš baseino stebėjimus — matuojami 
fizikiniai ir meteorologiniai parametrai, oro, kritulių, paviršinio, gruntinio ir 
dirvožemio vandens, dirvožemio, lapijos ir nuokritų cheminiai parametrai, 
paviršinio vandens hidrobiologiniai parametrai, atliekami sumedėjusios ir 
žolinės augmenijos bei kerpių ir sausumos žaliadumblių stebėjimai, dirvože- 
mio faunos apskaita. 

Kompleksiško sąlygiškai natūralių ekosistemų monitoringo duomenys 
naudojami: 

+ nustatyti, kaip ir kokie ekosistemos komponentai kinta dėl žmogaus 

veiklos pobūdžio ir ką tai reiškia visai ekosistemai; 

e vertinti taršos įtaką miestų oro bei paviršinio vandens kokybei, re- 

miantis oro ir vandens kokybės stebėjimais foninėse stotyse; 

e vertinti tolimųjų atmosferos teršalų pernašų įtaką Lietuvos aplinkai ir 

nustatyti nacionalinės pramonės poveikį oro kokybei. 

Greta sąlygiškai natūralių ekosistemų monitoringo, kurio pagrindinė 
užduotis — globalių aplinkos pokyčių vertinimas, ne mažiau svarbus yra ir 
agroekosistemų monitoringas. Jo pagalba siekiama nustatyti, įvertinti ir 
prognozuoti ekosistemos su intensyvia žemės ūkio veikla būklę ir jos poky- 
čius. Pagrindinis šio monitoringo tikslas — nustatyti vandenų taršą ir jos ap- 

imtis iš atskirų žemės ūkio veiklos blokų, gauti duomenis, būtinus numatant 
priemones šiai taršai mažinti bei efektyvumui įvertinti. Uždaviniai tikslui 
pasiekti — etaloninio baseino teritorijoje vertinti išnešamų iš agroekosistemų 
maisto medžiagų kiekį, ūkininkavimo poveikį vandens telkiniams, nustatyti 
taršos šaltinius ir parinkti tinkamiausias priemones žemės ūkio taršai ma- 
žinti. Šis monitoringas — viena iš nedaugelio priemonių, padedančių vertinti 
pasklidžiąją žemės ūkio taršą. 

Atliekant agroekosistemos monitoringą, be hidrologinių, hidrobiologi- 
nių ir cheminių vandens parametrų bei dirvožemio savybių, stebimi pagrin- 
diniai žemės ūkio veiklos, turinčios didžiausią įtaką agroekosistemos koky- 
bei, - žemės naudojimo — aspektai. 

Agroekosistemų monitoringo duomenys padeda: 

+ nustatyti maisto medžiagų dermę, vertinti jų srautų priklausomybę 

nuo žmogaus poveikio pobūdžio; 

e nustatyti, kokį biologinį poveikį agroekosistemai turi šie medžiagų 

pokyčiai; 

e vertinti žemės ūkio poveikį ekosistemoms bei numatyti agroekosis- 

temos komponentų pokyčius. 


11.5.6. Kraštovaizdžio monitoringas (stebėsena) 


Lietuvos kraštovaizdžio būklei po 1990 metų didelę įtaką darė žemės 
reforma: smulkėjo žemėvalda ir žemėnauda, daugėjant apleistų žemių pra- 
sidėjo savaiminė renatūralizacija. Naujos teritorijos intensyviau naudoja- 
mos rekreacijai ir statybai. Šie procesai keičia vertingiausių teritorijų kraš- 
tovaizdį, kartu ir bendrą kraštovaizdžio situaciją šalyje. Jūrų uosto rekonst- 
rukcija, naftos terminalo statyba, rekreacinės infrastruktūros plėtra, statyba, su- 
tapusi su ekstremaliais klimatiniais reiškiniais, paskatino jūros krantų abraziją. 
Atstatant buvusias mažųjų upių užtvankas, kinta upių hidrografinė struktūra 
ir hidrologinis režimas, užliejami sausumos plotai. Tebelieka svarbi ir spe- 
cifinė Šiaurės Lietuvos regiono problema — dėl klimato kaitos ir antropoge- 
ninės veiklos čia intensyvūs karstiniai procesai. 

Kraštovaizdžio būklės vertinimo priemonės turi būti parinktos taip, kad 
būtų atsižvelgta ir vertinami kraštovaizdžio regioniniai ypatumai skirtin- 
guose žemėvaizdžiuose, ekologinis jautrumas, tipas, problemiškumas ir 
teritorinės aplinkosauginės priemonės. 

Kraštovaizdžio monitoringo tikslas — gauti duomenis, būtinus siekiant 
gerinti bendrą kraštovaizdžio struktūrą, stabdyti vertingo gamtinio krašto- 
vaizdžio nykimą, krantų abraziją, žemėnaudos smulkėjimo tendencijas bei 

vertinti karstinio kraštovaizdžio stabilumą ir būklę, jo įtaką kraštovaizdžio 
pokyčiams bei vietinių gyventojų gerovei. Uždaviniai tikslui pasiekti — na- 
cionaliniu, regioninių ir vietiniu lygiu nustatyti žemės dangos pokyčius, 
nagrinėti jų teritorinį pasiskirstymą, įvertinti grunto pernašą Baltijos prie- 
krantėje, paplūdimių būklę ir apsauginio paplūdimio, kopagūbrio ir kranto 
pokyčius bei veiksnius, veikiančius krantų ardą, saugomose teritorijose 
įvertinti kraštovaizdžio būklę, žemėvaldos kaitą, rekreacinę apkrovą bei 
antropogenizacijos ir renatūralizacijos laipsnį, Šiaurės Lietuvos karstiniame 
rajone įvertinti ūkinės veiklos ir klimato įtaką karstinių procesų aktyvumui ir 
kraštovaizdžio pokyčiams. 

Nacionalinio ir regioninio lygmens kraštovaizdžio būklės pokyčiai fik- 
suojami naudojant žemės dangos duomenų bazę bei vertinant žemės dan- 
gos klasių užimamą plotą ir teritorinį pasiskirstymą, kraštovaizdžio polia- 
rizacijos laipsnį, fragmentacijos ir žemės naudojimo rodiklius. Regioninio 
lygmens kraštovaizdžio būklės pokyčiai fiksuojami regioninio rango moni- 
toringo arealuose, išskirtuose kraštovaizdžio tipologinių vienetų pagrindu, 
naudojant žemėvaizdžių žemėlapio, žemės dangos duomenų bei geosistemų 
jautrumo poveikiui žemėlapių tarpusavio sąsajų analizę, o vietos krašto- 
vaizdžio monitoringas fiksuos kaitą etalonuose, išskirtuose geosistemų ge- 
ofizinio-geocheminio jautrumo ir technogenizacijos pagrindu. Atrenkant 
etalonus pirmenybė bus suteikta jautriausio geopotencialo teritorijoms. 
Speciali stebėjimų grupė skirta ypatingos svarbos teritorijų — valstybės sau- 
gomų teritorijų būklei stebėti ir vertinti. 

Kraštovaizdžio monitoringo duomenys naudojami: 

+ planuojant teritorijas; 

+ parenkant paplūdimių, kopų ir jūros kranto apsaugos priemones; 

+ vertinant Lietuvos teritorijos ploto pokyčius; 

+ parenkant priemones, stabdančias kraštovaizdžio nykimą gamtinio 

karkaso bei saugomose teritorijose; 

+ nustatant karstinių procesų suaktyvėjimo priežastis ir parenkant ap- 

linkosaugines priemones. 


UŽDUOTYS 


1. Kokiais pagrindiniais tarptautiniais ir nacionaliniais teisės aktais va- 
dovaujantis buvo parengta Valstybinė aplinkos monitoringo 2005-2010 
metų programa? 

2. Įvykus benzinvežio avarijai, 1 aplinką pateko naftos produktų. Neto- 
liese gyvenantys žmonės reikalauja toje vietovėje skubiai pradėti aplinkos 

monitoringą taršai įvertinti ir valdyti. Koks sprendimas, Jūsų manymu, turė- 
tų būti priimtas ir ką reikėtų atsakyti gavus tokį kreipimąsi? 

3. Sakysime, buvo iškelta idėja reguliuoti vapsvų (Vespa crabro) gau- 
sumą. Kokiais, Jūsų nuomone, etapais reikėtų vertinti šios 1dėjos pagrįstu- 
mą? Pakomentuokite. 

4. Išanalizuokite pagrindinius šio monitoringo dalių parametrų skirtu- 
mus: oro kokybės monitoringo aglomeracijose bei zonose ir foninio oro 
monitoringo; Baltijos jūros monitoringo, tarpinių vandenų monitoringo ir 
upių bei ežerų monitoringo; sąlygiškai natūralių ekosistemų monitoringo ir 
agroekosistemų monitoringo. 

5. Supažindinkite kolegas su valstybiniu, ūkio subjektų ar savivaldybių 
aplinkos (pasirinktinai) monitoringu: kodėl, kaip, kokiu mastu jis vykdomas, 
kas jį vykdo, kokia vykdymo kontrolė? 


Kontroliniai klausimai 


. Kaip buvo kuriama aplinkos monitoringo sistema? 

. Kokie pagrindiniai bendrieji aplinkos monitoringo uždaviniai? 

. Kokiais principais pagrįsta aplinkos monitoringo sistema? 

„ Kokie yra tipiški aplinkos monitoringo sistemos sudarymo etapai? 

„ Kas yra savivaldybių aplinkos monitoringas? 

. Kas stebima ūkio subjektų aplinkos (poveikio aplinkai) monitoringo metu? 

„Kokios parametrų grupės vertinamos miestų oro monitoringo metu? 

„Kas sudaro foninio oro monitoringo sistemą Lietuvoje? 

. Kur vykdomas vandens priežiūros monitoringas? 

. Kokie pagrindiniai dirvožemio monitoringo uždaviniai? 

„ Kokių objektų būklę svarbu stebėti gyvosios gamtos monitoringo metu? 

„ Kokie pagrindiniai kompleksinio sąlygiškai natūralių ekosistemų moni- 
toringo ir agroekosistemų monitoringo skirtumai? 

.„ Kokie pagrindiniai kraštovaizdžio monitoringo uždaviniai? 

Visuomenės informavimas ir švietimas — viena iš aplinkos politikos 
įgyvendinimo priemonių. Patikima ir laiku pateikta informacija apie aplinką 
visuomenei teikia galimybių tinkamai vertinti aplinkos būklę bei jos kaitos 
pasekmes ir dalyvauti priimant sprendimus, galinčius turėti poveikį aplinkai 
ir sveikatai. Aplinkosauginio sąmoningumo reikšmė inicijuojant aktyvius 
veiksmus asmeninėje, profesinėje, visuomeninėje bei politikos srityje gvil- 
denama pirmojoje skyriaus dalyje. Antrojoje dalyje apžvelgiami tarptauti- 
niai ir nacionaliniai teisės aktai, reglamentuojantys visuomenės informavi- 
mą aplinkos klausimais. Visuomenės aplinkosauginio švietimo perspektyva, 
atsižvelgus į darnaus vystymosi švietimo strategines nuostatas, aptariama 
trečiojoje dalyje. 


12.1. Visuomenės informavimo ir švietimo reikšmė 


įgyvendinant aplinkos politiką 


Aplinkos politikai įgyvendinti paprastai pasitelkiamos teisinės ir eko- 
nominės priemonės, kurios veikia įvairių profesijų specialistų veiklą, gy- 
venseną ir vartojimą. Siekiant darnaus vystymosi, aplinkos apsaugos užda- 
viniai įdiegiami į įvairių ekonomikos sektorių (energetikos, transporto, že- 
mės ūkio ir kt.) strategines nuostatas ir socialinę plėtrą. 

Aplinkos problemų sprendimą ir prevenciją lemia ne vien tobuli įsta- 
tymai bei optimalios ekonominės priemonės — svarbus ir palankus visuo- 
menės požiūris bei atitinkamos vertybinės nuostatos, informuotumas ir ak- 
tyvus dalyvavimas svarstant bei įgyvendinant įvairaus lygio sprendimus. 
Visuomenės aplinkosauginio sąmoningumo plėtotė vis reikšmingesnė įgy- 
vendinant aplinkos politiką ir siekiant darnaus vystymosi plačiąja prasme, o 
visuomenės informavimas ir švietimas tampa esmine kaitos ir pilietinės 
veiklos prielaida. 

Aplinkosauginį sąmoningumą lemia motyvacija domėtis įvairiais ap- 
linkos aspektais, sukaupti žinių apie tai ir įgyti gebėjimų realiai prisidėti 
prie jos išsaugojimo asmeniškai, profesinėje veikloje bei savo bendruome- 
nėje (visuomenėje). Šis aplinkosauginio sąmoningumo apibrėžimas grin- 
džiamas išsamiu tyrimu Baltijos jūros regiono valstybėse, kurį 1998 metais 
atliko Suomijos aplinkos instituto specialistai [231, 208]. 

Gebėjimai 


žus 
ąmoningumas 
[ 


5 pav. Aplinkosauginio sąmoningumo sudėtinės dalys. 


Visuomenės aplinkosauginis sąmoningumas veikia skirtingas visuo- 
menės gyvenimo sferas, todėl visuomenės informavimo ir švietimo srityje 
skiriamos trys atitinkamos auditorijos (tikslinės grupės): 1) plačioji visuo- 
menė, kuri dažniausiai yra pasyvi informacijos priėmėja; 2) įvairių sričių 
specialistai, kurie yra motyvuoti aktyviai ieškoti aplinkosauginės informaci- 
jos, kad galėtų priimti optimalius sprendimus savo profesinėje veikloje; 
3) politikai ir aktyvūs piliečiai, kuriems svarbu argumentuoti savo pasiūly- 
mus svarstant ir priimant sprendimus. 








Visuomenės aplinkosauginio sąmoningumo lygmenys 

Skiriami keturi visuomenės aplinkosauginio sąmoningumo lygmenys: 

1 lygmuo - suvokiama, kad aplinkos būklė turi įtakos sveikatai, tačiau 
žmonės nemato savo veiklos ir gyvenimo būdo ryšio su aplinkos kokybe. 

2 lygmuo — svarbiausias vaidmuo teikiamas įstatymams ir finansi- 
niams jų įgyvendinimo mechanizmams, stipri tarptautinių procesų, pavyz- 
džiui, ES integracijos, įtaka. 

3 lygmuo - rinkos pokyčiai skatina aplinkos apsaugos veiksmus, šva- 
resnių technologijų diegimą ir gamtos išteklių tausojimą. 

4 lygmuo - aktyviai veikti skatina aplinkai palankios vertybinės orien- 
tacijos bei ekonomikos, socialinių ir aplinkos apsaugos tarpusavio priklau- 
somybės suvokimas. 





Visuomenės informavimo ir švietimo poveikį įrodo žmogaus vertybių 
ir gyvenimo būdo kaita. Savo elgesio pasekmių suvokimas, gebėjimas kri- 

tiškai vertinti informaciją ir kūrybiškai pritaikyti žinias kasdienėse situaci- 
jose padeda laisviau, bet drauge ir atsakingiau rinktis profesinius sprendi- 
mus ir gyvenimo būdą. Dalyvavimas savo bendruomenės gyvenime ir 
konkreti veikla sprendžiant jos problemas skatina pilietinės visuomenės plė- 
totę. Abu vaidmenys: asmeninis ir visuomeninis, yra svarbūs ir papildo vie- 
nas kitą. 

Nors daugelis aplinkos problemų yra susijusios su mūsų profesine 
veikla ir gyvenimo būdu, jas sprendžiant reikėtų keisti ir socialines, ekono- 
mines bei politines sąlygas, lemiančias aplinkai nepalankius veiksmus. 
Svarbu ne tik asmens kompetencijos, bet ir atitinkamos valstybės institucijų 
bei privataus sektoriaus strategijos bei atsakomybė. Pavyzdžiui, jeigu žmo- 
gus nori naudotis viešuoju transportu, kad mieste sumažėtų spūsčių ir tar- 
šos, tai padaryti jis gali tik tada, jeigu toks transportas egzistuoja, yra priei- 
namas, ekonomiškas bei patogus. Kita vertus, atsakingi ir informuoti varto- 
tojai gali paveikti paslaugų ir prekių pasiūlą. 


Aplinkosauginis Išorinis ska- 
sąmoningumas + tinimas 
+ 


Nuostata rinktis 
aplinkai palankius 
sprendimus 


Galimybė 


veikti 





Aplinkai palankūs 
veiksmai ir spren- 
dimai 





Geresnė aplinkos būklė 


6 pav. Aplinkosauginio sąmoningumo projekcija praktinėje veikloje: esant 
palankioms išorės sąlygoms, aplinkosauginis sąmoningumas yra prielaida 
aktyviems piliečių veiksmams asmeninėje, profesinėje, visuomeninėje 
ir politikos srityje [231, 208]. 

12.2. Visuomenės informavimą reglamentuojantys 
teisės aktai 


12.2.1. Tarptautiniai dokumentai 


Lietuvos Respublikos informacijos apie aplinką teikimo visuomenei 

politika kuriama vadovaujantis dviem tarptautiniais dokumentais: 

+ Jungtinių Tautų Europos ekonomikos komisijos (JTEEK) konvencija 
dėl teisės gauti informaciją, visuomenės dalyvavimo priimant spren- 
dimus ir teisės kreiptis į teismus aplinkosaugos klausimais (Orhuso 
konvencija). 

+ Europos Parlamento ir Tarybos direktyva 2003/4/EB (2003 m. sausio 
28 d.) dėl visuomenės galimybės susipažinti su informacija apie ap- 
linką. 


Orhuso konvencija 

Konvenciją dėl teisės gauti informaciją, visuomenės dalyvavimo prii- 
mant sprendimus ir teisės kreiptis į teismus aplinkosaugos klausimais 35 
valstybių aplinkos ministrai (tarp jų ir Lietuvos) pasirašė 1998 metais Orhu- 
so mieste, Danijoje. Lietuvoje konvencija ratifikuota Seimo 2001 m. liepos 
10 d. nutarimu Nr. IX-449. Rengiantis ratifikuoti buvo peržiūrėti nacionali- 
niai įstatymai bei kiti teisės aktai, neatitinkantys konvencijos nuostatų aktai 
buvo pakeisti arba papildyti. 

Konvenciją pasirašiusios valstybės susitarė, kad jų šalyse visiems žmo- 
nėms nepriklausomai nuo jų pilietybės ar tautybės bus užtikrinta teisė: 

+ sauti informaciją apie aplinką, kuria disponuoja valstybės institucijos 

(4, 5 str.); 
+ dalyvauti sprendimų priėmimo procedūrose ir teikti savo pasiūlymus 
(6-8 str.); 

e sinti savo pažeistas teises nepriklausomose ir nešališkose institucijo- 

se (9 str.). 

Orhuso konvencijoje apibrėžta informacijos apie aplinką sąvoka aprė- 
pia ne tik aplinkos elementų būklę, bet ir juos veikiančius veiksnius bei su 
aplinkos būkle susijusius žmonių gyvenimo kokybės bei kultūros objektų ir 
statinių būklės aspektus — sąvoka yra daug platesnė negu informacija apie 
aplinkos kokybę. 

Įvairūs informacijos apie aplinką komponentai yra tarpusavyje susiję 
(7 pav.). Tarkime, savivaldybė įgyvendina transporto plėtros programą. Jos 
įgyvendinimas paveiks oro kokybę, o ši savo ruožtu turės įtakos Žmonių 
sveikatai, jų gyvenimo sąlygoms ir biologinei įvairovei. 


INFORMACIJA APIE APLINKĄ 


rašytinė, vaizdo, garso, elektroninė, kar- 
tografinė 


+ Aplinkos e Biologinė įvai- 
(medžiagos, elementų rovė (įskaitant 
energija, triukšmas, būklė genetiškai modi- 
radiacija) fikuotus orga- 


e Veikla 3 - k nizmus) 
. $ |] 
s Peisininės monių sveikatos 


(susitarimai, ir saugos būklė, 
politika, teisės gyvenimo sąlygos 
aktai, planai ir + Kultūros objektų ir 
programos, statinių būklė 
ekonominės 

analizės) 


e Veiksniai 





7 pav. Informacijos apie aplinką komponentai ir jų tarpusavio ryšiai [195]. 


Orhuso konvencijos 4 straipsnis reglamentuoja visuomenės teisę 
gauti informaciją apie aplinką pagal užklausas ir apibrėžia informacijos tei- 
kimo kriterijus bei procedūras. 

Lietuvos Respublikos teisės aktai numato užklausos pateikimo tvarką, 
informacijos pateikimo (atsakymo) terminus ir informacijos neteikimo atve- 
jus. Informacija, kuria disponuoja valstybės institucijos, yra teikiama ne- 
mokamai. Mokestis gali būti imamas tik už papildomas paslaugas, pavyz- 
džiui, už dokumentų kopijų parengimą. 

Orhuso konvencijos 5 straipsnis įpareigoja valstybės institucijas 
kaupti ir aktyviai skleisti informaciją apie aplinką, apibūdina, kokią infor- 
maciją jos privalo turėti ir kaip ją pateikti visuomenei. Valstybės instituci- 
jos privalo nedelsdamos informuoti visuomenę apie: 

+ ekstremalias situacijas — perspėti apie pavojų Žmonių sveikatai arba 

aplinkai, kad padėtų jo išvengti arba sušvelninti padarinius; 

e aplinkos būklę — reguliariai skelbti nacionalines aplinkos kokybės 
apžvalgas; 

e teisės aktus (taip pat ir jų projektus) — viešai skelbti įstatymus, stra- 
tegijas, programas ir kitus dokumentus, susijusius su aplinka, taip pat 
tarptautines sutartis, konvencijas ir susitarimus aplinkos apsaugos 
klausimais bei informaciją apie jų įgyvendinimą; 

+ produktus — pateikti informaciją apie į rinką patenkančius produktus, 
kurie gali paveikti žmonių sveikatą arba aplinką. 

Visi minėtų konvencijos straipsnių reikalavimai yra perkelti į naciona- 

linius teisės aktus. 


Europos Parlamento ir Tarybos direktyva 2003/4/EB 

Europos Parlamento ir Tarybos direktyva 2003/4/EB (toliau — direkty- 
va) dėl visuomenės galimybės susipažinti su informacija apie aplinką buvo 
priimta 2003 m. sausio 28 d., įsigaliojo nuo 2003 m. vasario 14 d. Direkty- 
va pakeitė anksčiau galiojusią 1990 m. birželio 7 d. Tarybos direktyvą 
90/313/EEB, jos nuostatas suderino su Orhuso konvencija (kad konvenciją 
galėtų pasirašyti Europos Bendrija, jos nuostatas turi atitikti Bendrijos tei- 
sės aktai). 

Direktyvos preambulėje teigiama: „Padidintos visuomenės galimybės 
susipažinti su informacija apie aplinką ir tokios informacijos platinimas pa- 
deda geriau suvokti aplinkosaugos klausimus, laisvai pasikeisti nuomonė- 
mis, veiksmingiau visuomenei dalyvauti priimant su aplinkos apsauga susi- 
jusius sprendimus 1r, galiausiai, pagerinti aplinką. “ 

Kaip ir Orhuso konvencija, direktyva reglamentuoja: 

e salimybę susipažinti su informacija pateikus prašymą (3 str.), numa- 

to išimtis (4 str.) ir mokesčius (5 str.); 

e teisę kreiptis į teismą, jeigu pareiškėjas mano, kad į jo prašymą gauti 
informaciją nebuvo atsižvelgta, jis neteisingai atmestas (visiškai arba 
iš dalies), į jį neišsamiai atsakyta (6 str.); 

e informacijos apie aplinką platinimą (7 str.). 

Direktyvoje pažymėti informacijos apie aplinką kokybės reikalavimai 

(8 str.): „Valstybės narės savo įgaliojimų ribose užtikrina, kad jų arba jų 

vardu surinkta informacija būtų naujausia, tiksli ir palyginama.“ Valstybės 
narės užtikrina, kad informacija apie aplinką palaipsniui būtų pateikta elekt- 
roninėse duomenų bazėse, prie kurių visuomenė galėtų lengvai prieiti nau- 
dodamasi viešųjų telekomunikacijų tinklais. 

Peržiūros procedūroje (9 str.) numatyta, kad ne vėliau kaip 2009 m. va- 
sario 14 d. valstybės narės turės pateikti ataskaitą apie patirtį, įgytą taikant 
šią direktyvą. Valstybės narės priima įstatymus ir kitus teisės aktus, kurie 
įgyvendina šią direktyvą (10 str.). Apie tai jos nedelsdamos praneša Komi- 
sijai. 


12.2.2. Lietuvos Respublikos dokumentai 


Pagrindinės fizinių ir juridinių asmenų teisės gauti informaciją apie ap- 
linką yra numatytos Lietuvos Respublikos aplinkos apsaugos įstatyme 
(1992 m., aktuali redakcija — 2005 m.). Vyriausybės nutarimu patvirtintas 
Informacijos apie aplinką Lietuvos Respublikoje teikimo visuomenei tvar- 
kos aprašas (2005 m.). Informacija apie aplinką, kuria disponuoja valstybės 
ir savivaldybių institucijos bei įstaigos, yra išvardinta nuolat atnaujinamame 
Informacijos apie aplinką sąvade. 

Be specialių teisės aktų, reglamentuojančių informacijos apie aplinką 
teikimą visuomenei, svarbūs bendrieji teisės aktai, užtikrinantys teisę gauti 
informaciją apie valstybės institucijų veiklą. Pagrindiniai šios srities įstaty- 
mai yra Lietuvos Respublikos teisės gauti informaciją iš valstybės ir savi- 
valdybių institucijų ir įstaigų įstatymas (2000 m., aktuali redakcija — 2005 
m.) ir Lietuvos Respublikos visuomenės informavimo įstatymas (nauja re- 
dakcija — 2006 m.). 


Lietuvos Respublikos aplinkos apsaugos įstatymas 

Lietuvos Respublikos aplinkos apsaugos įstatyme (1992 m., aktuali re- 
dakcija — 2005 m.) apibrėžtos piliečių, visuomeninių organizacijų, kitų juri- 
dinių ir fizinių asmenų teisės (7 str.) ir valstybės valdžios, valdymo ir kont- 
rolės institucijų pareigos užtikrinant piliečių, visuomeninių organizacijų, ki- 
tų juridinių ir fizinių asmenų teises (8 str.). 








„Piliečiai, visuomeninės organizacijos, kiti juridiniai ir fiziniai asme- 
nys turi teisę: 

1) nustatyta tvarka gauti informaciją apie aplinką; [. . . ] 

7) reikalauti, kad valstybės valdžios ir valdymo institucijos organizuo- 
tų aplinkosauginį švietimą ir mokymą, nevaržomai skleisti aplinkos apsau- 
gos idėjas; [... ]“ 

„Valstybės valdžios, valdymo ir kontrolės institucijos pagal savo kom- 
petenciją privalo: 

1) stebėti aplinkos kokybės pokyčius ir informuoti apie tai visuomenę, 
nustatyti ekologiškai pagrįstus ir techniniu požiūriu įgyvendinamus aplin- 
kos kokybės normatyvus bei standartus; [. .. ] 

3) viešai skelbti ūkinės veiklos, galinčios turėti kenksmingo poveikio 
aplinkai, projektus; [. . . ] 

8) organizuoti aplinkosauginį švietimą ir mokymą, nustatyta tvarka 
teikti informaciją apie aplinką; [. .. Į“ 

(Lietuvos Respublikos aplinkos apsaugos įstatymas, 7, 8 str.) 





Informacijos apie aplinką Lietuvos Respublikoje teikimo visuome- 
nei tvarkos aprašas 

Įgyvendindama 2003 m. sausio 28 d. Europos Parlamento ir Tarybos 
direktyvą 2003/4/EB dėl visuomenės galimybės susipažinti su informacija 
apie aplinką Lietuvos Respublikos Vyriausybė 2005 m. vasario 21 d. nuta- 
rimu Nr. 198 patvirtino Informacijos apie aplinką Lietuvos Respublikoje 
teikimo visuomenei tvarkos aprašą. 

Aprašas nustato, kaip užtikrinti visuomenei teisę susipažinti su valsty- 
bės ir savivaldybių įstaigų turima arba joms skirta informacija apie aplinką 
Lietuvos Respublikoje ir ja naudotis, padaryti ją prieinamesnę, reglamen- 
tuoja šios informacijos teikimo sąlygas. Lyginant su Orhuso konvencija, in- 
formacijos apie aplinką sąvoka šiame dokumente patikslinta, suderinus ją 
su 2003/4/EB direktyva. 

Dokumentas reglamentuoja informacijos apie aplinką rengimą ir tei- 
kimą (II skyrius), neteikiamą informaciją (III skyrius) bei informacijos apie 
aplinką skleidimą ir informacijos kokybę (IV skyrius). 








„2. Informacija apie aplinką — tai rašytinė, vaizdo, garso, elektroninė 
ar kitokios materialios formos informacija apie: 

2.1. aplinkos elementų (oro ir atmosferos, vandens, dirvožemio ir že- 
mės, kraštovaizdžio ir gamtinių vietovių, įskaitant pelkes, pakrantės ir jūros 
zonas, biologinės įvairovės ir jos komponentų, įskaitant genetiškai modifi- 
kuotus organizmus) būklę ir šių elementų sąveiką; 

2.2. veiksnius (medžiagas, energiją, triukšmą, radiaciją ar atliekas, 
įskaitant radioaktyviąsias atliekas, išmetimą, išleidimą ir kitą patekimą į ap- 
linką), darančius arba galinčius daryti poveikį šio Aprašo 2.1 punkte nuro- 
dytiems aplinkos elementams; 

2.3. veiklą arba priemones (įskaitant administracines priemones, susita- 
rimus aplinkos klausimais, įvairių sričių politiką, teisės aktus, planus ir pro- 

gramas, ataskaitas), darančias arba galinčias daryti poveikį šio Aprašo 2.1 ir 
2.2 punktuose nurodytiems elementams ir veiksniams, taip pat šiems ele- 
mentams apsaugoti sukurtas priemones ar veiklą; 

2.4. išlaidų ir gautos naudos, kitą ekonominę analizę ir prielaidas, susi- 
jusias su šio Aprašo 2.3 punkte nurodyta veikla ir priemonėmis; 

2.5. žmonių sveikatos ir saugos būklę, įskaitant maisto grandinės užter- 
šimą, gyvenimo sąlygas, kultūros objektų ir statinių būklę, kai jiems daro 
arba gali daryti poveikį šio Aprašo 2.1 punkte nurodytų elementų būklė ar- 
ba 2.2 ir 2.3 punktuose nurodyti veiksniai, veikla arba priemonės per šiuos 
elementus. “ 

(Informacijos apie aplinką Lietuvos Respublikos teikimo visuomenei 
tvarkos aprašas) 





Informacijos apie aplinką sąvadas 

Kad būtų lengviau suprasti, kokią informaciją apie aplinką turi valsty- 
bės ir savivaldybių institucijos ar įstaigos, Aplinkos ministerijos iniciatyva 
parengtas Informacijos apie aplinką sąvadas (www.am.lt, rubrika „Visuo- 
menės informavimas ir viešieji ryšiai“). 

Sąvadui turimos informacijos aprašą pateikė ne tik Aplinkos ministeri- 
ja ir jai pavaldžios institucijos, bet ir Krašto apsaugos, Kultūros, Socialinės 
apsaugos ir darbo, Susisiekimo, Sveikatos apsaugos, Ūkio, Vidaus reikalų, 
Žemės ūkio ministerijos ir joms pavaldžios institucijos, savivaldybės ir ap- 
skričių administracijos. Be to, čia pateiktas sąrašas informacijos, kurią turi 
Lietuvos statistikos departamentas, Lietuvos archyvų departamentas, Vals- 
tybinė atominės energetikos saugos inspekcija ir Valstybinė maisto ir vete- 
rinarijos tarnyba. 


Lietuvos Respublikos teisės gauti informaciją iš valstybės ir savi- 
valdybių institucijų ir įstaigų įstatymas 

Šis įstatymas asmenims užtikrina teisę gauti informaciją iš valstybės ir 
savivaldybių institucijų ir įstaigų, nustato šios teisės įgyvendinimo tvarką ir 
reguliuoja valstybės bei savivaldybių institucijų ir įstaigų veiksmus teikiant 
informaciją asmenims. 


Lietuvos Respublikos visuomenės informavimo įstatymas 

Visuomenės informavimo įstatymas nustato viešosios informacijos 
rinkimo, rengimo, skelbimo ir platinimo tvarką, viešosios informacijos ren- 
gėjų, platintojų, jų dalyvių, žurnalistų bei jų veiklą reglamentuojančių insti- 
tucijų teises, pareigas ir atsakomybę. 

12.3. Aplinkosauginio švietimo perspektyva darnaus 
vystymosi kontekste 


Aplinkosauginio švietimo Lietuvoje veikla buvo grindžiama Lietuvos 
Respublikos visuomenės aplinkosauginio švietimo strategija ir veiksmų 
programa (1998 m.) ir Informavimo apie aplinką ir gyventojų aplinkosaugi- 
nio švietimo skatinimo programa 2004-2006 metams. Pirmumas 2004— 
2006 metais teiktas visuomenės ekologiniam švietimui ir informavimui plė- 
toti bei gerinti sąlygas gauti išsamią analitinę informaciją apie Lietuvos ap- 
linkos būklę. 

Jungtinių Tautų Darbotvarkės 21 36 skyriuje pažymėtas išskirtinis 
švietimo vaidmuo siekiant darnaus vystymosi: „Švietimas, įskaitant forma- 
lųjį švietimą, visuomenės informavimą ir kvalifikacijos tobulinimą, pripa- 
žįstamas padedančių žmogui ir visuomenei visiškai realizuoti savo galimy- 
bes procesu. Švietimas lemia darnų vystymąsi bei žmonių gebėjimų spręsti 
aplinkos ir plėtros problemas tobulinimą“. 

Nuo 1998 m. Lietuva drauge su kitomis Baltijos jūros regiono valsty- 
bėmis įgyvendina darnaus vystymosi veiksmų programą „Baltija 21“ [175]. 
Švietimo orientavimą į darnų vystymąsi skatino Švietimo ir mokslo minis- 
terijos prisijungimas prie „Baltijos 21“ švietimo sektoriaus veiklos 2000 m. 
Visų regiono valstybių atstovai drauge parengė švietimo strategijos gaires — 
Baltijos jūros regiono „Švietimo darbotvarkę 21“ (2002 m.) — ir veiksmų 
programą, kurią įsipareigojo įgyvendinti nacionaliniu lygiu. 

Nacionalinėje darnaus vystymosi strategijoje (2003 m.) yra apibrėžti 
ilgalaikiai, vidutinės trukmės bei trumpalaikiai švietimo ir mokslo plėtotės 
tikslai. Pagal šiuos tikslus įvardyti atitinkami švietimo plėtotės uždaviniai ir 
jų įgyvendinimo priemonės. 








„249. Ilgalaikiai tikslai — ugdyti išsilavinusius, savarankiškus, aktyvius 
ir atsakingus visuomenės narius, plėtoti intelektualinį visuomenės potencia- 
1ą, kad žinios ir mokslas užtikrintų darnų ekonominių, socialinių ir aplinko- 
saugos siekių įgyvendinimą.“ 

„252. Vidutinės trukmės tikslai — užtikrinti spartų švietimo, mokslo ir 
technologijų vystymąsi, pasiekti, kad švietimas, mokslas ir naujausios te- 
chnologijos didintų tarptautinį Lietuvos konkurencingumą visose gyvenimo 
srityse ir skatintų darnų Lietuvos vystymąsi.“ 

„255. Trumpalaikiai tikslai — sukurti ekonomines ir teisines sąlygas 
sparčiai vykdyti švietimo ir mokslo sistemos reformą, plėtoti šią sistemą, 
stiprinti švietimo ir mokslo poveikį darniam visuomenės vystymuisi, tobu- 
linti visuomenės aplinkosauginį švietimą.“ 

(Nacionalinė darnaus vystymosi strategija, skyrius „Švietimas ir moks- 
las“) 





Pastarųjų metų Lietuvos švietimo ir visuomenės informavimo pokyčius 
didele dalimi lėmė Švietimo ir mokslo ministerijos bei Aplinkos ministeri- 
jos dalyvavimas rengiant Jungtinių Tautų Europos ekonomikos komisijos 
(JTEEK) darnaus vystymosi švietimo strategiją. Ši strategija buvo priimta 
2005 m. viršūnių susitikime Vilniuje, jos tikslas paskatinti valstybes Jungti- 
nių Tautų Europos ekonomikos komisijos nares plėtoti ir įdiegti darnaus 
vystymosi švietimo nuostatas į savo formaliojo švietimo sistemas — į visus 
tinkamus dalykus, taip pat į neformalųjį švietimą ir savišvietą. 

Jungtinių Tautų Generalinė asamblėja (2002 m. gruodžio mėn.) nutarė 
2005-2014 m. laikotarpį paskelbti švietimo orientavimo į darnų vystymąsi 
dešimtmečiu. Jungtinių Tautų Europos ekonomikos komisijos darnaus vys- 
tymosi švietimo strategija — regiono valstybių veiklos planas įgyvendinant 
dešimtmečio siekius. Pagrindiniai strategijos uždaviniai: 

e įtraukti darnaus vystymosi švietimo siekius į strateginius ir vykdo- 

muosius teisės aktus ir užtikrinti veiksmingą institucinę struktūrą; 

e įgyvendinant darnaus vystymosi siekius remtis formaliuoju bei ne- 
formaliuoju švietimu ir savišvieta; 

e suteikti švietimo veiklą įgyvendinantiems darbuotojams kompetenci- 
jų, kad jie galėtų mokymo turinį ir procesą orientuoti į darnų vysty- 
mąsi; 

e užtikrinti darnaus vystymosi švietimui tinkamą medžiagą ir priemo- 
nes; 

e skatinti darnaus vystymosi švietimo tyrimus ir žvalgomuosius pro- 
jektus. 

Lietuvoje 2007 metais parengta (patvirtinta Vyriausybės 2007 m. spa- 

lio 2 d.) Nacionalinė darnaus vystymosi švietimo programa dalyvaujant vi- 
soms suinteresuotoms ministerijoms, mokslo ir studijų institucijoms, savi- 
valdybėms, nevyriausybinėms organizacijoms ir kt. Programos įgyvendini- 
mas vertinamas pagal regione priimtus Jungtinių Tautų Europos ekonomi- 
kos komisijos darnaus vystymosi švietimo strategijos rodiklius. 

Kontroliniai klausimai 


1. Kokius žinote aplinkosauginio sąmoningumo lygmenis? Kurio lygmens 
Jūsų sąmoningumas? 

2. Kodėl aplinkos politikai įgyvendinti svarbi Orhuso konvencija? 

3. Kodėl Jungtinių Tautų Generalinė asamblėja (2002 m. gruodžio mėn.) 
2005-2014 m. laikotarpį nutarė paskelbti darnaus vystymosi švietimo 
dešimtmečiu? 

4. Apibūdinkite, kokią informaciją galima priskirti prie „informacijos apie 
aplinką“ grupės. Panagrinėkite N savivaldybės interneto svetainėje pa- 
teiktą informaciją. Kokia informacija apie aplinką ten pateikta? 

5. Kokiais aplinkos klausimais valstybės institucijos privalo informuoti vi- 
suomenę, nelaukdamos specialios užklausos? 

6. Kaip asmenys gali sužinoti, kokią informaciją apie aplinką turi pasirinkta 
valstybės institucija? 

7. Kokia Aplinkos ministerijos kompetencija visuomenės informavimo sri- 
tyje? Kokiais dokumentais ji grindžiama? 

8. Kokiais teisės aktais remsitės, savivaldybėje teiraudamiesi informacijos 
apie jos įgyvendinamus ES struktūrinių fondų projektus? 

9. Lietuvos Respublikos teritorijų planavimo įstatyme yra apibrėžtos vie- 
šumo priemonės. Perskaitę šio įstatymo skirsnį „Teritorijų planavimo 
viešumas“, savo savivaldybės tinklapyje perskaitykite informaciją apie 
teritorijų planavimo dokumentų rengimą. Pasidomėkite, kaip savivaldybė 
įgyvendina teritorijų planavimo viešumą užtikrinančias procedūras. Ar 
jos yra veiksmingos? 


13. 


POVEIKIO APLINKAI 
VERTINIMAS 

13.1. Poveikio aplinkai vertinimo samprata ir tikslai 


Valdant aplinkos apsaugą poveikio aplinkai vertinimas (angl. envi- 
ronmental impact assessment) apibrėžiamas kaip projektų, planų bei pro- 
gramų galimo poveikio aplinkai nustatymo, apibūdinimo ir įvertinimo pro- 
cesas. Poveikio aplinkai vertinimas pagrįstas idėja, kad prieš pradedant įgy- 
vendinti projektus, planus ir programas, galinčius turėti reikšmingą poveikį 
aplinkai, reikia patikrinti, koks tas poveikis bus [236]. Aplinkos politika, 1š- 
reikšta šiuo atsargumo principu, pirmiausia siekia išvengti žalos aplinkai, o 
ne kovoti su jos padariniais. 

Aplinkos apsaugos valdymo sistemoje poveikio aplinkai vertinimas 
priskiriamas prie horizontaliojo (bendrojo) sektoriaus, jis remiasi integruo- 
tos aplinkos apsaugos idėja, aplinkos apsauga suvokiama kaip vientisa si- 
stema. Kiekvienu konkrečiu atveju nagrinėjamas poveikis ne tik atskiriems 
aplinkos komponentams, bet ir visų jų sąveikai. Teisinis sąvokos aplinka 
apibrėžimas lemia, kad poveikio aplinkai vertinimo proceso metu atsižvel- 
giama ne tik į poveikį gamtinei, bet ir žmogaus sukurtai aplinkai — vi- 
suomenei ir jos sveikatai, materialinėms ir kultūros vertybėms, socialiniams 
ir ekonominiams aspektams. 

Pagal šiuo metu galiojantį teisinį reguliavimą iškirtos dvi poveikio ap- 
linkai vertinimo sritys: pirma, projektų poveikio aplinkai vertinimas ir, ant- 
ra, planų ir programų poveikio aplinkai vertinimas [236]. Lietuvos Respub- 
likos teisės aktuose pirmoji sritis įvardijama kaip planuojamos ūkinės veik- 
los (PUV) poveikio aplinkai vertinimas (PAV) (toliau — poveikio aplinkai 
vertinimas), o antroji — planų ir programų strateginis pasekmių aplinkai ver- 
tinimas (SPAV) (toliau — strateginis pasekmių aplinkai vertinimas). Ir po- 
veikio aplinkai vertinimas projektų lygiu, ir strateginis pasekmių aplinkai 
vertinimas planavimo stadijoje iš esmės atliekami pagal tą pačią principinę 
schemą, vertinimo procedūros yra panašios. Sąvokos poveikio aplinkai ver- 
tinimas 1 pasekmių aplinkai vertinimas yra sinonimai, nes verstos iš to pa- 
ties ES direktyvų pavadinimuose anglų kalba vartojamo termino assessment 
of the effects. Be šių tiesioginių poveikio aplinkai vertinimo sričių, poveikio 
aplinkai vertinimo procesai taip pat susiję su teritorijų planavimo, statinių 
projektų rengimo reglamentavimu. 

Poveikio aplinkai vertinimo proceso dalyviai yra projektų, planų ir 
programų rengimo organizatoriai, vertinimo subjektai, visuomenė, o pla- 
nuojamos ūkinės veiklos poveikio aplinkai vertinimo atveju ir atsakinga 

institucija, priimanti sprendimą dėl veiklos leistinumo. Daug dėmesio verti- 
nant poveikį aplinkai skiriama visuomenės informavimui ir dalyvavimui 
procese, tai net reglamentuojama atskirais teisės aktais. 

Projektų, planų ir programų galimo poveikio aplinkai nustatymo, api- 
būdinimo ir įvertinimo proceso pobūdis lemia poveikio aplinkai vertinimo 
tikslus. Pagrindinis planuojamos ūkinės veiklos poveikio aplinkai vertinimo 
tikslas yra užtikrinti, kad atsakinga institucija, priimanti sprendimą dėl 
veiklos leistinumo pasirinktoje vietoje, disponuotų informacija apie galimą 
reikšmingą tos veiklos poveikį aplinkai bei šio poveikio sumažinimo gali- 
mybes ir būtų susipažinusi su visuomenės nuomone [237]. Atliekant planų 
ir programų strateginį pasekmių aplinkai vertinimą, teisiškai nustatytų pro- 
cedūrų vykdymas turi užtikrinti, kad planų ir programų rengimo organizato- 
riai turės išsamią ir patikimą informaciją apie galimas reikšmingas planų ir 
programų įgyvendinimo pasekmes aplinkai ir į tai atsižvelgs. 


13.2. Projektų poveikio aplinkai vertinimas 


13.2.1. Proceso reglamentavimas Europos Sąjungoje 


Projektų arba planuojamos ūkinės veiklos poveikio aplinkai vertinimas 
pradėtas reglamentuoti anksčiau negu strateginis pasekmių aplinkai verti- 
nimas. Poveikio aplinkai vertinimo reikšmė anksčiausiai suvokta ir įteisinta 
Jungtinėse Valstijose (1969 m.), vėliau Kanadoje (1973 m.). Nors kai ku- 
riose ES šalyse poveikio aplinkai vertinimo principai pradėti taikyti panašiu 
laiku (Vokietijoje — 1975 m., Prancūzijoje —- 1976 m.), tačiau bendrojo ES 
teisės akto priėmimas užtruko iki 1985 metų. Ilgai tęsėsi sudėtingos dery- 
bos dėl projektų sąrašų, dėl poveikio aplinkai vertinimo proceso turinio, dėl 
atsakingos institucijos įgaliojimų, dėl su leidimo išdavimu susijusių sąlygų 
vėlesnės kontrolės ir pan. [236]. 

1985 m. birželio 27 d. priimta Tarybos direktyva 85/337/EEB dėl tam 
tikrų valstybės ir privačių projektų poveikio aplinkai vertinimo [159] yra 
pagrindinis ES teisės aktas projektų poveikio aplinkai vertinimo srityje. Vė- 
liau, siekiant pašalinti su šios direktyvos įgyvendinimu valstybėse narėse 
susijusius trūkumus, 1997 m. kovo 3 d. buvo priimta Tarybos direktyva 
97/11/EB, iš dalies keičianti direktyvą 85/337/EEB dėl tam tikrų valstybės 
ir privačių projektų poveikio aplinkai vertinimo [166]. Direktyvos 
97/11/EB priėmimas taip pat susijęs su 1991 m. vasario 25 d. pasirašytos 
tarptautinės konvencijos dėl poveikio aplinkai vertinimo tarpvalstybiniame 

kontekste (priimta Suomijos Espoo mieste, todėl dar vadinama Espoo kon- 
vencija) [46] įgyvendinimu. 1998 m. birželio 25 d. pasirašius tarptautinę 
konvenciją dėl teisės gauti informaciją, visuomenės dalyvavimo priimant 
sprendimus ir teisės kreiptis į teismus aplinkosaugos klausimais (priimta 
Danijos Orhuso mieste, todėl dar vadinama Orhuso konvencija) [47] ir, sie- 
kiant darnos su jos nuostatomis, 2003 m. gegužės 26 d. priimta Europos Pa- 
rlamento ir Tarybos direktyva 2003/35/EB, nustatanti visuomenės dalyva- 
vimą rengiant tam tikrus su aplinka susijusius planus ir iš dalies keičianti 
Tarybos direktyvas 85/337/EEB ir 96/61/EB dėl visuomenės dalyvavimo ir 
teisės kreiptis į teismus [172]. 

Priimant direktyvą 85/337/EEB pabrėžta būtinybė atsižvelgti į poveikį 
aplinkai kiek įmanoma ankstesnėje visų techninio planavimo ir sprendimų 
priėmimo procesų stadijoje, numatyta atlikti tokį poveikį įvertinančias pro- 
cedūras. Kaip ir kitų ES direktyvinių teisės aktų priėmimo atveju, pabrėžta 
reikmė suderinti valstybių narių nacionalinę teisę — pašalinti dėl skirtingo 
projektų poveikio aplinkai vertinimo sukeltas nepalankias konkurencijos są- 
lygas, darančias tiesioginę įtaką bendrosios rinkos funkcionavimui. Direk- 
tyva nustatė, kad sutikimas valstybės ir privačių projektų planuojamai veik- 
lai, kuri gali turėti poveikį aplinkai, turėtų būti duodamas tik atlikus tokių 
projektų galimo reikšmingo poveikio aplinkai vertinimą, remiantis projekto 
užsakovo pateikta informacija, kurią gali papildyti valdžios institucijos bei 
asmenys, suinteresuoti minimu projektu. 

Direktyvoje 85/337/EEB poveikio aplinkai vertinimas išreikštas kaip 
procedūra, sudaryta iš nuosekliai atliekamų veiksmų: pirmiausia projekto 
užsakovas pateikia nurodytą informaciją atsakingai institucijai, toliau eina 
informacijos pateikimo suinteresuotoms institucijoms bei visuomenei ir 
konsultacijų etapas, galiausiai atsakinga už poveikio aplinkai vertinimą ins- 
titucija, remdamasi užsakovo pateikta informacija, suinteresuotų institucijų 
ir visuomenės nuomone, atlieka vertinimą, į kurį turi būti atsižvelgiama pri- 
imant galutinį sprendimą dėl planuojamos veiklos leistinumo [236]. 

Sąvoka projektas direktyvoje apibrėžta kaip statybos darbai bei kitų 
objektų ar veiklos planų įgyvendinimas, kitokie įsikišimai į gamtinę aplinką 
arba kraštovaizdį, įskaitant mineralinių išteklių gavybą. Projektai, kurių po- 
veikis aplinkai vertinamas, suskirstyti į dvi grupes (I ir II direktyvos prie- 
dai) pagal jų mastą ir reikšmingo poveikio aplinkai tikimybę. 

Direktyvoje 85/337/EEB numatyti projektai yra ne tik tam tikri įren- 
gimai ar infrastruktūros planai, bet ir tam tikra veikla (gamyba, deginimas, 
gavyba, perdirbimas, statyba ir pan.). Sąvoka projektas suprantama plačiąja 
prasme, tad vertinamas ne tik pradinio projekto etapo poveikis aplinkai, pa- 
vyzdžiui, kokio nors įrenginio poveikis jo pastatymo metu, bet ir šio įrengi- 

nio poveikis aplinkai visą jo naudojimo laiką. Šiame kontekste už sąvoką 
projektas aiškesnė sąvoka ūkinė veikla, todėl ji vartojama Lietuvos Respub- 
likos teisės aktuose [236]. 

Privaloma vertinti projektus, išvardintus I direktyvos priede. Priėmus 
direktyvą 85/337/EEB, I priedo projektų sąrašas apėmė 9 ūkines veiklos rū- 
šis, vėliau direktyva 97/11/EB buvo išplėstas iki 21 rūšies ir detalizuotas. 
Projektų privalomas vertinimas skiriamas vien pagal konkrečios rūšies pa- 
vojingumą (pvz., nepriklausomai nuo veiklos masto, visi įrenginiai radioak- 
tyviam kurui perdirbti, integruoti chemijos pramonės įrengimai ir kt.) arba 
papildomai atsižvelgiant ir į veiklos apimtis (naftos perdirbimo įmonės, ši- 
luminės elektrinės, inžinerinės infrastruktūros objektai ir kt.). Direktyva 
2003/35/EB papildomai nustatyta, kad privalomas vertinimas atliekamas ir 
kiekvieną kartą keičiant arba plečiant I priede išvardytus projektus tais atve- 
jais, kai toks pakeitimas arba išplėtimas atitinka šiame priede nustatytus ri- 
binius dydžius. 

Direktyvos II priede išvardytų rūšių projektus privaloma vertinti tik ta- 
da, kai valstybės narės taip nusprendžia — projektai konkrečiu atveju gali 
daryti reikšmingą poveikį aplinkai, bet tikėtina, kad ne visuomet. Priede pa- 
teiktas projektų rūšių sąrašas nenurodant veiklos apimčių — valstybės narės 
gali nagrinėti kiekvieną atvejį arba nustatyti ribines vertes arba kriterijus. 
Pirminė direktyva 85/337/EEB nenustatė valstybių narių apsisprendimo dėl 
II priedo projektų poveikio aplinkai vertinimo privalomumo sąlygų. Buvo 
nustatyta, jog šiame priede išvardytų rūšių projektams vertinimas privalo- 
mas, kai valstybės narės mano, kad to reikalauja projektų charakteristikos. 
Priėmus direktyvą 97/11/EB valstybių narių apsisprendimo laisvė dėl II 
priedo projektų poveikio aplinkai vertinimo buvo sumažinta — nustatyti at- 
rankos kriterijai (direktyvos III priedas), į kuriuos visais atvejais privaloma 
atsižvelgti. Tai — projekto charakteristikos (projekto dydis, sąveika su kitais 
projektais, gamtinių išteklių naudojimas ir kt.), projekto vieta (vietovės, ku- 
riai projektas gali daryti poveikį, jautrumas aplinkosaugos požiūriu) ir ga- 
limo poveikio apibūdinimas (poveikio mastas, galimas tarpvalstybinis po- 
veikio pobūdis ir kt.). 

Pagal direktyvos nuostatas, vertinant poveikį aplinkai, kiekvienu konk- 
rečiu atveju nustatomas, apibūdinamas ir įvertinamas tiesioginis ir netiesio- 
ginis projekto poveikis atskiriems veiksniams (aplinkos komponentams) — 
žmogui, biotai, geosferoms, klimatui, kraštovaizdžiui, materialinėms verty- 
bėms, kultūros paveldui ir šių veiksnių sąveikai. 

Pradiniame poveikio aplinkai vertinimo etape užsakovas turi pateikti 
planuojamo projekto poveikio aplinkai duomenis. Direktyva numato, kad 
valstybės narės privalo priimti reikiamas priemones, užtikrinančias, kad ati- 

tinkama forma pateiktų jos IV priede nurodytą informaciją: projekto, pa- 
grindinių užsakovo apsvarstytų alternatyvų, aplinkos komponentų, kuriems 
planuojamas projektas gali daryti reikšmingą poveikį, galimo reikšmingo 
planuojamo projekto poveikio aplinkai aprašymus ir kt. Pakeitimais, atlik- 
tais direktyva 97/11/EB, įvesta šios informacijos apimties nustatymo proce- 
dūra, kai nustatoma poveikio aplinkai vertinimo metu atliekamo tyrimo ap- 
imtis: atsakinga institucija turi pareikšti savo nuomonę dėl informacijos, ku- 
rią užsakovas privalo pateikti, jeigu jis to pageidauja, be to, valstybės narės 
gali reikalauti, kad atsakinga institucija pareikštų savo nuomonę nepaisy- 
dama, ar užsakovas to pageidauja. Apimties nustatymo procedūra siekiama 
palengvinti, pagreitinti visą poveikio aplinkai vertinimo procesą, kartu ir 
patį leidimo vykdyti planuojamą veiklą išdavimo procesą [236]. 

Remiantis direktyvos reikalavimais, į poveikio aplinkai vertinimo pro- 
cesą turi būti įtrauktos projektu suinteresuotos institucijos (kai tų institucijų 
interesai susiję su jų prisiimta specialia atsakomybe už aplinkos apsaugą). 
Joms suteikiama galimybė pareikšti nuomonę dėl užsakovo pateiktos in- 
formacijos ir dėl sutikimo planuojamai veiklai. 

Direktyvoje 85/337/EEB ypač pabrėžiamas visuomenės dalyvavimas 
vertinant poveikį aplinkai. Su tuo susijusios nuostatos buvo keičiamos ir 
papildomos direktyva 97/11/EB 1r, ypač, direktyva 2003/35/EB, įgyvendi- 
nančia Orhuso konvencijos nuostatas. Pirminėje direktyvos 85/337/EEB re- 
dakcijoje nustatyta, kad kiekvienas prašymas išduoti leidimą vykdyti pla- 
nuojamą veiklą ir visa surinkta informacija būtų prieinama visuomenei ir ji 
turėtų galimybę pareikšti savo nuomonę prieš pradedant įgyvendinti projek- 
tą. Direktyva 85/337/EEB, apibūdindama visuomenės santykį su poveikio 
aplinkai vertinimo procesu, išskiria visuomenės informavimą ir visuomenės 
dalyvavimą (tai patikslinta direktyva 97/11/EB ir išsamiai reglamentuota di- 
rektyva 2003/35/EB): informuojama visa visuomenė, o dalyvauja ir turi tei- 
sę reikšti pastabas ir nuomones tik suinteresuota visuomenės dalis (visuo- 
menė, kuriai turėjo arba gali turėti poveikį direktyvoje nurodyta sprendimų 
aplinkos klausimais priėmimo tvarka arba kuri yra suinteresuota ta tvarka). 
Išsamias visuomenės informavimo ir konsultavimosi su suinteresuota vi- 
suomene priemones nustato valstybės narės. 

Iš pat pradžių direktyva 85/337/EEB nustatė, kad tais atvejais, kai pro- 
jektas gali padaryti reikšmingą poveikį kitos valstybės narės aplinkai, arba 
pastaroji reikalauja, valstybei narei turi būti sudaryta galimybė dalyvauti 
poveikio aplinkai vertinimo procese, kuris atliekamas kitoje valstybėje na- 
rėje. Šios nuostatos buvo papildomos priimant vėlesnes direktyvas, ypač di- 
rektyvą 97/11/EB, perkeliančią Espoo konvencijos reikalavimus. 

Sprendimo dėl planuojamos ūkinės veiklos galimybių etapo, laikytino 
reikšmingiausiu poveikio aplinkai vertinimo procese, direktyva 85/337/ 
EEB išsamiai nereglamentuoja. Nustatyta, kad priimant sprendimą dėl lei- 
dimo turi būti atsižvelgta į konsultacijų rezultatus bei surinktą informaciją, 
t. y. į poveikio aplinkai vertinimo rezultatą — poveikio aplinkai įvertinimą. 
Atsižvelgus į poveikio aplinkai vertinimo rezultatus, gali būti atsisakyta iš- 
duoti leidimą vykdyti planuojamą veiklą [236]. 

Priėmusi sprendimą dėl planuojamos veiklos leistinumo atsakinga ins- 
titucija turi atitinkama tvarka informuoti apie jį visuomenę ir pateikti in- 
formaciją apie sprendimo turinį ir su juo susijusias sąlygas, sprendimą lė- 
musius pagrindinius motyvus ir aplinkybes, jeigu reikia, aprašymus pagrin- 
dinių priemonių reikšmingam poveikiui išvengti, sumažinti arba kompen- 
suoti. Jeigu poveikio aplinkai vertinimas buvo atliktas tarpvalstybiniu mas- 
tu, informuojamos ir jo dalyvės. 

Direktyva 2003/35/EB, kuri dar labiau sustiprino visuomenės įtaką 
vertinant poveikį aplinkai ir suteikė svarbią reikšmę jos nuomonei priimant 
sprendimą dėl planuojamos veiklos leistinumo, padarė esminį direktyvos 
85/337/EEB pakeitimą - ją papildė straipsniu, kuriame įtvirtinta teisė kreip- 
tis į teismus. Derindamos direktyvą su šia Orhuso konvencijos nuostata, 
valstybės narės turi užtikrinti suinteresuotiems visuomenės nariams, turin- 
tiems pakankamą interesą arba pareiškusiems apie jų teisės pažeidimą, jeigu 
valstybės narės administracinio proceso teisė to reikalauja, teisę kreiptis į 
teismą ar kitą įstatymo nustatytą instituciją dėl sprendimų, veikimo arba 
neveikimo, kuriems pagal direktyvą 85/337/EEB taikomos visuomenės da- 
lyvavimo procedūros, materialinio ar procesinio teisėtumo. Kas yra pakan- 
kamas interesas ir teisės pažeidimas, nustato valstybės narės, deramai sie- 
kiančios suteikti suinteresuotai visuomenei plačias galimybes kreiptis į tei- 
smus. 


13.2.2. Planuojamos ūkinės veiklos poveikio aplinkai 
vertinimo valdymas Lietuvoje 


Poveikio aplinkai vertinimo pradžia siejama su laikotarpiu iki Lietuvos 
nepriklausomybės atkūrimo. Ekstensyvus socialistinio ūkio vystymas lėmė 
gana sunkią Lietuvos ekologinę situaciją. Siekiant sustabdyti gamtos ištek- 
lių naikinimą ir aplinkos taršą, pradėta derinti stambių ūkio objektų projek- 
tinę dokumentaciją. (Vėliau įdiegtas poveikio aplinkai vertinimas buvo iš 
esmės panašus į šį dokumentacijos derinimą.) Numatyta atlikti išankstinę 
valstybinę projektų ekologinę ekspertizę, nustatyta jos vykdymo ir projekti- 
nės dokumentacijos derinimo tvarka. 

Atkūrus Lietuvos nepriklausomybę projektų ekologinės ekspertizės 
nebuvo atsisakyta, patvirtinta nauja projektinės dokumentacijos derinimo 
tvarka, papildanti anksčiau taikytą. Numatyta, kad projektinėje dokumenta- 
cijoje turi būti išnagrinėti gamtinės aplinkos (atmosferos oro, žemės, van- 
dens, augalijos, gyvūnijos) apsaugos klausimai. Pagrindiniame Lietuvos 
Respublikos aplinkos apsaugos teisės akte — 1992 metais priimtame Aplin- 
kos apsaugos įstatyme — buvo numatyti du ūkinės veiklos poveikio aplinkai 
įvertinimo mechanizmai: poveikio aplinkai prognozavimas, kurį įpareigoti 
atlikti juridiniai ir fiziniai asmenys, planuojantys užsiimti ūkine veikla, ir 
ekologinė ekspertizė: valstybinė, žinybinė ir visuomeninė. 

Stiprėjant Lietuvos siekiams tapti ES nare, vėlesnio proceso reglamen- 
tavimo metu pradėti diegti, nors ir nebuvo tiesiogiai perkeliami, ES teisės 
reikalavimai. Tai atspindi 1996 metais atlikti Aplinkos apsaugos įstatymo 
pakeitimai ir netrukus priimtas pirmasis Lietuvos Respublikos planuojamos 
ūkinės veiklos poveikio aplinkai vertinimo įstatymas. Šiuose įstatymuose 
poveikio aplinkai prognozavimas pavadintas poveikio aplinkai vertinimu ir 
apibrėžtas kaip planuojamos ūkinės veiklos galimo poveikio aplinkai nusta- 
tymo procesas, vietoj ekologinės ekspertizės numatyta poveikio aplinkai 
vertinimo valstybinė ekspertizė. 

Remiantis 1996 m. rugpjūčio 15 d. Lietuvos Respublikos planuojamos 
ūkinės veiklos poveikio aplinkai vertinimo įstatymu [26], poveikio aplinkai 
vertinimas turėjo būti atliekamas dviem etapais: pirminis poveikio aplinkai 
vertinimas, nagrinėjant visus rengiamus teritorijų planavimo dokumentus ir 
įvertinant sprendinių pasekmes bei planuojamos ūkinės veiklos projektinius 
pasiūlymus, ir išsamus poveikio aplinkai vertinimas, rengiant techninius 
projektus. Pirminio poveikio aplinkai vertinimo tikslas — preliminariai nu- 
statyti, ar planuojama ūkinė veikla, įvertinus padėtį ir planuojamos ūkinės 
veiklos poveikį, galima pasirinktoje vietoje. Išsamaus poveikio aplinkai 
vertinimo metu numatyta nustatyti visą galimą planuojamos ūkinės veiklos 
poveikį aplinkai, įvertinant planuojamą ūkinę veiklą socialiniu aspektu, pa- 
rinkti neigiamą poveikį mažinančias priemones. Vyriausybės nutarimu bu- 
vo patvirtintas sąrašas planuojamos ūkinės veiklos rūšių ir objektų, kurių 
poveikis išsamiai aplinkai vertinamas. 

Pirminį poveikio aplinkai vertinimą planuojamos ūkinės veiklos užsa- 
kovas atliko pagal poveikio aplinkai vertinimo subjektų išduotas teritorijų 
planavimo ir objektų projektavimo specialiąsias sąlygas. Atlikdamas išsamų 
poveikio aplinkai vertinimą užsakovas rengė poveikio aplinkai vertinimo 
programą, pagal ją nustatė planuojamos ūkinės veiklos galimą poveikį ap- 
linkai, numatė priemones neigiamam poveikiui išvengti arba jį sumažinti ir 
teikė poveikio aplinkai vertinimo ataskaitą. Visi poveikio aplinkai vertini- 

mo dokumentai turėjo būti derinami su poveikio aplinkai vertinimo subjek- 
tais, su jais supažindinama visuomenė. 

Šis įstatymas ypatingoms planuojamos ūkinės veiklos rūšims ir atski- 
riems objektams, kurių sąrašą tvirtino Vyriausybė, numatė ir papildomą po- 
veikio aplinkai vertinimo etapą — valstybinę ekspertizę, kurią organizavo 
Aplinkos apsaugos ministerija, pasitelkusi licencijas turinčius ekspertus. 
Galutinį sprendimą dėl tokio planuojamos ūkinės veiklos galimybių povei- 
kio aplinkai požiūriu ministerija priimdavo tik po valstybinės ekspertizės. 

Pirmosios redakcijos poveikio aplinkai vertinimo įstatyme buvo numa- 
tyta išsami ir plati poveikio aplinkai vertinimo procedūra, o jos sudėtingu- 
mą lėmė tai, kad nebuvo konkrečiai apibrėžta, kokių planuojamų veiklų ir 
objektų pirminis poveikio aplinkai vertinimas atliekamas, valstybinės eks- 
pertizės etapas faktiškai dubliavo prieš tai atliktas poveikio aplinkai verti- 
nimo procedūras, todėl buvo nebereikalingas. Nepaisant įstatymo trūkumų, 
jame buvo įtvirtinti pagrindiniai poveikio aplinkai vertinimo principai, ku- 
rie atitiko svarbiausius ES direktyvos 85/337/EEB reikalavimus, nors pats 
poveikio aplinkai vertinimas nebuvo suderintas su joje įtvirtinta procedūra 
[236]. 

Visi tolesni poveikio aplinkai vertinimo procedūrą Lietuvoje reglamen- 
tuojantys teisės aktų pakeitimai buvo derinami su atitinkamomis ES direk- 
tyvomis ir tarptautinėmis konvencijomis. 2000 m. balandžio 18 d. Lietuvos 
Respublikos planuojamos ūkinės veiklos poveikio aplinkai vertinimo įsta- 
tymo redakcija [27] perkėlė į Lietuvos nacionalinę teisę direktyvų 
85/337/EEB ir 97/11/EB nuostatas. 2005 m. birželio 21 d. redakcijos įsta- 
tymu [26] buvo patobulintos ir su direktyva 2003/35/EB suderintos kai ku- 
rios ankstesnės redakcijos įstatymo nuostatos (taip pat perkeltos direktyvos 
92/43/EEB dėl natūralių buveinių ir laukinės faunos bei floros apsaugos 6 
str. nuostatos). 

Įstatymas reglamentuoja planuojamos ūkinės veiklos poveikio aplinkai 
vertinimo procesą ir šio proceso dalyvių tarpusavio santykius. Poveikio ap- 
linkai vertinimo objektas yra planuojama ūkinė veikla, kuri dėl savo pobū- 
džio, masto arba numatomos vietos ypatumų gali daryti reikšmingą poveikį 
aplinkai. 

Planuojama ūkinė veikla apibrėžiama kaip naujų statinių statyba, esa- 
mų statinių rekonstrukcija, naujų technologijų įdiegimas, gamybos proceso 
ir technologinės įrangos modernizavimas arba keitimas, gamybos būdo, 
produkcijos kiekio (mato) arba rūšies pakeitimas, žemės gelmių ir kitų 
gamtos išteklių naudojimas, taip pat žemėtvarkos, miškotvarkos, vandent- 
varkos bei kitose projektuose numatoma ūkinė veikla (ši apibrėžtis platesnė 
negu direktyvoje 85/337/EEB pateikta projekto sąvoka). Reikšmingas po- 

veikis aplinkai — numatomas aplinkos pokytis, kurio poveikiui aplinkai iš- 
vengti, sumažinti, kompensuoti arba jo padariniams likviduoti būtina numa- 
tyti atitinkamas priemones. 

Poveikio aplinkai vertinimo tikslai: 

1) nustatyti, apibūdinti ir įvertinti galimą tiesioginį ir netiesioginį pla- 
nuojamos ūkinės veiklos poveikį visuomenės sveikatai, gyvūnijai ir 
augalijai, dirvožemiui, klimatui, kraštovaizdžiui ir biologinei įvai- 
rovei, materialinėms vertybėms ir nekilnojamosios kultūros verty- 
bėms bei šių aplinkos komponentų tarpusavio sąveikai; 

2) sumažinti planuojamos ūkinės veiklos neigiamą poveikį visuome- 
nės sveikatai ir kitiems aplinkos komponentams arba šio poveikio 
išvengti; 

3) nustatyti, ar planuojama ūkinė veikla, įvertinus jos pobūdį ir povei- 
kį aplinkai, leistina pasirinktoje vietoje. 

Siekiant nustatyti, ar privaloma atlikti konkrečios planuojamos ūkinės 
veiklos poveikio aplinkai vertinimą, taikoma atrankos procedūra, užtikri- 
nanti, kad poveikio aplinkai vertinimo nereikėtų atlikti tada, kai veikla yra 
nedidelės apimties arba negali sukelti reikšmingo neigiamo poveikio aplin- 
kai. Dažniausiai išskiriami du pagrindiniai atrankos metodai: pirmas — suda- 
rant įvairius sąrašus bei nustatant atrankos kriterijus, antras — taikant pirmi- 
nio vertinimo procedūras. Pastarasis metodas yra objektyvesnis, tačiau rei- 
kalauja daugiau lėšų bei laiko. Lietuvoje taikoma dviejų sąrašų ir planuo- 
jamos ūkinės veiklos slenkstinių dydžių ir kriterijų sistema, atitinkanti di- 
rektyvos 85/337/EEB prieduose numatytas veiklos rūšis. 

Poveikio aplinkai vertinimas atliekamas, kai planuojama ūkinė veikla 
įrašyta į Planuojamos ūkinės veiklos, kurios poveikis aplinkai privalo būti 
vertinamas, rūšių sąrašą (įstatymo 1 priedas), kai Planuojamos ūkinės veik- 
los rūšių sąraše (įstatymo 2 priedas) įrašytos veiklos atrankos metu nusta- 
toma, kad jos poveikio aplinkai vertinimas yra privalomas, arba kai planuo- 
jamos ūkinės veiklos įgyvendinimas gali daryti poveikį Europos ekologinio 
tinklo NATURA 2000 teritorijoms, o institucija, atsakinga už saugomų teri- 
torijų apsaugos ir tvarkymo organizavimą (Valstybinė saugomų teritorijų 
tarnyba prie Aplinkos ministerijos), remdamasi atitinkama tvarka [124], nu- 
stato, kad šis poveikis gali būti reikšmingas. 

Į planuojamos ūkinės veiklos rūšių sąrašus veiklos įrašytos arba nenu- 
rodant jų apimties slenkstinių dydžių (tada poveikio aplinkai vertinimas ar- 
ba atranka atliekami nepriklausomai nuo veiklos apimties arba pajėgumų), 
arba nurodant slenkstinį dydį (1 priedas), arba slenkstinį dydį ir slenkstinį 
intervalą (2 priedas). 

Poveikio aplinkai vertinimo proceso dalyviai yra: 

1) atsakinga institucija — Aplinkos ministerija, Aplinkos ministerijos 
regionų aplinkos apsaugos departamentai, Aplinkos apsaugos agen- 
tūra; 

2) planuojamos ūkinės veiklos poveikio aplinkai vertinimo subjektai: 
valstybės institucijos, atsakingos už sveikatos apsaugą, priešgaisri- 
nę apsaugą, kultūros vertybių apsaugą, ūkio plėtrą ir žemės ūkio 
plėtrą, ir savivaldybių institucijos (poveikio aplinkai vertinimo sub- 
jektai gali būti ir čia nenurodytos valstybės institucijos, jeigu jas 
pakviečia dalyvauti atsakinga institucija arba jos pačios suintere- 
suotos dalyvauti poveikio aplinkai vertinimo procese); 

3) planuojamos ūkinės veiklos organizatorius (užsakovas); 

4) poveikio aplinkai vertinimo dokumentų rengėjas (juo gali būti ir 
poveikio aplinkai vertinimo užsakovas, jeigu jis atitinka nustatytus 
kvalifikacinius reikalavimus); 

5) visuomenė (įstatymas, kaip ir ES direktyva, išskiria visuomenės ir 
suinteresuotos visuomenės kategorijas). 

Planuojamos ūkinės veiklos poveikio aplinkai vertinimo proceso eta- 

pai: 

1) pradinės informacijos atrankai atlikti parengimas; 

2) atranka (sprendimas dėl poveikio aplinkai vertinimo privalomumo), 
poveikio aplinkai vertinimo dalyvių informavimas bei pranešimas 
visuomenei apie priimtą atrankos išvadą; 

3) poveikio aplinkai vertinimo apimties nustatymas — programos ren- 
gimas, derinimas ir tvirtinimas; 

4) poveikio aplinkai vertinimo studija ir ataskaitos rengimas (poveikio 
numatymas ir aprašymas, poveikio reikšmingumo nustatymas, po- 
veikio sumažinimo priemonių numatymas), derinimas ir viešas vi- 
suomenės supažindinimas; 

5) sprendimas dėl planuojamos ūkinės veiklos vykdymo galimybių 
pasirinktoje vietoje, poveikio aplinkai vertinimo proceso dalyvių 
informavimas apie priimtą sprendimą. 

Planuojamos ūkinės veiklos, įrašytos į įstatymo 2 priedą, poveikio ap- 
linkai vertinimo procesas prasideda atrankos procedūra. Įstatymas taip pat 
numato galimybę atlikti ir tos planuojamos ūkinės veiklos, kuri neįrašyta į 
sąrašus, poveikio aplinkai vertinimo atranką, jeigu poveikio aplinkai verti- 
nimo proceso dalyviai to reikalauja, o atsakinga institucija, atsižvelgdama į 
planuojamos ūkinės veiklos mastą, pobūdį arba vietos ypatumus, priima ati- 
tinkamą sprendimą. 

Veiklos poveikio aplinkai reikšmingumas vertinamas remiantis planuo- 
jamos ūkinės veiklos užsakovo arba poveikio aplinkai vertinimo dokumentų 

rengėjo atsakingai institucijai pateikta informacija. Šios informacijos pobū- 
dį, atrankos kriterijus ir jos atlikimą išsamiai reglamentuoja Planuojamos 
ūkinės veiklos atrankos metodiniai nurodymai [123]. Pateikiama informaci- 
ja apie vietą, kurioje planuojama ūkinė veikla, veiklos pobūdį ir galimo po- 
veikio aplinkai šaltinius bei numatomas poveikio sumažinimo priemones, 
kiti reikalingi duomenys. Jeigu reikalinga, pateikiama Valstybinės saugomų 
teritorijų tarnybos poveikio NATURA 2000 teritorijoms reikšmingumo iš- 
vada. Atsižvelgdama į veiklos arba jos vietos ypatumus, atsakinga instituci- 
ja gali reikalauti ir papildomos informacijos. 

Gavusi nustatyta tvarka parengtą informaciją, atsakinga institucija per 
20 darbo dienų, vertindama planuojamos ūkinės veiklos vietos, pobūdžio ir 
galimo jos poveikio aplinkai aspektus, parengia motyvuotą atrankos išvadą, 
ar privaloma atlikti poveikio aplinkai vertinimą, ir ją raštu pateikia užsako- 
vui ir poveikio aplinkai vertinimo subjektams. Užsakovas nedelsdamas pa- 
gal Visuomenės informavimo ir dalyvavimo planuojamos ūkinės veiklos 
poveikio aplinkai vertinimo procese tvarkos aprašą [118] praneša visuome- 
nei apie atrankos rezultatą. Užsakovas, poveikio aplinkai vertinimo subjek- 
tai ir suinteresuota visuomenė per 10 darbo dienų nuo atrankos išvados ga- 
vimo arba paskelbimo turi teisę pateikti atsakingai institucijai motyvuotus 
prašymus arba pasiūlymus persvarstyti atrankos išvadą. Jeigu tokie povei- 
kio aplinkai vertinimo proceso dalyvių prašymai arba pasiūlymai gaunami, 
atsakinga institucija kviečia juos dalyvauti priimant galutinę atrankos išva- 
dą. Atrankos išvada galioja trejus metus nuo jos viešo paskelbimo dienos. 
Įstatymas numato, kad planuojamos ūkinės veiklos užsakovas gali pradėti 
poveikio aplinkai vertinimą ir be atrankos procedūros. 

Jeigu planuojamos ūkinės veiklos poveikio aplinkai vertinimas priva- 
lomas, rengiama poveikio aplinkai vertinimo programa. Tai — poveikio ap- 
linkai vertinimo apimties nustatymo etapas, kurio metu detalizuojamas vė- 
liau rengiamos poveikio aplinkai vertinimo ataskaitos turinys ir joje nagri- 
nėjami klausimai. Programą rengia poveikio aplinkai vertinimo dokumentų 
rengėjas, vadovaudamasis Poveikio aplinkai vertinimo programos ir ata- 
skaitos rengimo nuostatais [122]. Rengiant programą, šių nuostatų reikala- 
vimai pritaikomi konkrečiai planuojamai ūkinei veiklai, įvertinus jos speci- 
fiką (mastą, pobūdį bei vietos ypatumus) ir turimos informacijos pobūdį. 
Parengta ir suderinta programa turi užtikrinti, kad ataskaitoje būtų išsamiai 
išnagrinėtas reikšmingas poveikis aplinkai ir pateikiama informacija, reika- 
linga priimant motyvuotą sprendimą dėl veiklos leistinumo. 

Poveikio aplinkai vertinimo programoje turi būti pateikta: svarstytos 
alternatyvos, techninių charakteristikų, technologinio proceso ir numatomų 
naudoti medžiagų, gamtinių išteklių ir žemės naudojimo aprašymas, reikš- 

mingai paveiktų teritorijų aprašymas, informacija apie tai, kokie aplinkos 
komponentai ir koks poveikis jiems bus nagrinėjamas, kokiais aspektais bus 
vertinami poveikio visuomenės sveikatai, taikytini poveikio aplinkai prog- 
nozavimo ir vertinimo metodai, numatytos neigiamo poveikio prevencijos 
ir sumažinimo priemonės, galimas reikšmingas neigiamas poveikis kitos 
valstybės aplinkai. Į programą taip pat įraukiami ir kiti klausimai, galintys 
turėti įtakos poveikio aplinkai vertinimo subjektų išvadoms ir atsakingos 
institucijos sprendimui. 

Poveikio aplinkai vertinimo apimties nustatymo procesas svarbus tuo, 
kad sumažina poveikio aplinkai vertinimo ataskaitos rengimo išlaidas — to- 
liau vertinant nagrinėjamas tik poveikis, kuris programos rengimo ir nagri- 
nėjimo metu pripažintas svarbiu. Programos rengimas skatina neigiamo po- 
veikio prevencijos ir sumažinimo priemonių bei alternatyvų planavimą ir 
svarstymą ankstyvojo veiklos planavimo metu. 

Parengtą programą poveikio aplinkai vertinimo dokumentų rengėjas 
pateikia poveikio aplinkai vertinimo subjektams, kurie per 10 darbo dienų 
turi pateikti savo išvadas. Jie gali pareikalauti papildyti ir pataisyti progra- 
mą, jeigu į jų kompetencijos klausimus buvo nepakankamai atsižvelgta. 
Poveikio aplinkai vertinimo dokumentų rengėjas nustatyta tvarka [118] in- 
formuoja visuomenę, kuri jam gali teikti motyvuotus pasiūlymus dėl pro- 
gramos turinio. 

Jeigu iki programos patvirtinimo savivaldybės, kurios teritorijoje pla- 
nuojama ūkinė veikla, taryba priima neigiamą motyvuotą sprendimą dėl 
planuojamos ūkinės veiklos galimybių, poveikio aplinkai vertinimo proce- 
dūros negali būti tęsiamos tol, kol galioja šis sprendimas, išskyrus planuo- 
jamą valstybinės reikšmės ūkinę veiklą. 

Atsakinga institucija, išnagrinėjusi programą (ji taip pat gali reikalauti 
programą papildyti arba pataisyti), ją tvirtina (per 10 darbo dienų nuo ga- 
vimo dienos) atsižvelgdama į poveikio aplinkai vertinimo subjektų išvadas. 
Šiuo poveikio aplinkai vertinimo etapu atsakinga institucija neprivalo gauti 
visuomenės pasiūlymų ir pateikti jų įvertinimą. 

Tolesnis poveikio aplinkai vertinimo proceso etapas — planuojamos 
ūkinės veiklos poveikio aplinkai vertinimo studija bei ataskaitos rengimas, 
derinimas ir viešas visuomenės supažindinimas. Tai — sudėtingiausia ir 
daugiausia laiko trunkanti poveikio aplinkai vertinimo proceso dalis. Ata- 
skaitoje susisteminami galimo reikšmingo planuojamos ūkinės veiklos po- 
veikio aplinkai nustatymo, prognozavimo ir apibūdinimo rezultatai. Ata- 
skaita rengiama pagal patvirtintą programą, vadovaujantis poveikio aplinkai 
vertinimo įstatymu ir aukščiau minėtais Poveikio aplinkai programos ir ata- 


212 Algimantas Bakas 





skaitos rengimo nuostatais, kuriuose pateikta rekomenduojama ataskaitos 
struktūra ir apimtis. 

Įstatyme numatyta, kad ataskaitoje privaloma išsamiai išnagrinėti visus 
programoje numatytus klausimus bei pateikti susidarysiančių teršalų apra- 
šymą, atliekų susidarymo ir jų tvarkymo aprašymą, aplinkos komponentų, 
kuriuos planuojama ūkinė veikla gali paveikti, aprašymą ir galimo poveikio 
jiems apibūdinimą ir įvertinimą, priemonių, numatytų neigiamam poveikiui 
aplinkai išvengti, sumažinti, kompensuoti arba jo padariniams likviduoti, 
aprašymą, išnagrinėtų alternatyvų analizę, informaciją apie techninio ar 
praktinio pobūdžio problemas, kurios kilo atliekant poveikio aplinkai verti- 
nimą, informaciją apie galimas ekstremalias situacijas ir priemones joms iš- 
vengti bei padariniams likviduoti, duomenis apie aplinkos stebėseną. 

Viena iš pagrindinių užduočių, atliekamų šiuo poveikio aplinkai verti- 
nimo etapu, yra galimo veiklos poveikio identifikavimas ir prognozavimas, 
jo reikšmingumo nustatymas. Poveikis gali būti tiesioginis, netiesioginis ir 
besikaupiantis, įvairaus ekologinio (nuo poveikio rūšiai iki poveikio ekosis- 
temai) ir socialinio (nuo poveikio pavieniams asmenims iki poveikio visai 
bendruomenei) lygio, kisti laiko ir erdvės atžvilgiu. Analizės metu aprašo- 
mas poveikio pobūdis (biologinis, fizikinis cheminis ir t. t.), prognozuoja- 
mas jo mastas, tikimybė ir trukmė, nustatomas poveikio reikšmingumas. 
Poveikiui nustatyti ir prognozuoti taikomi įvairūs matematinio modeliavi- 
mo, statistinės bei ekonominės analizės, grafinio informacijos pateikimo 
metodai [237]. 

Analizuojant nagrinėtas alternatyvas, nurodomos jų pasirinkimo prie- 
žastys atsižvelgus į geriausius prieinamus gamybos būdus (GPGB) bei ga- 
limą poveikį aplinkai. Ataskaitoje turi būti nagrinėjamos bent kelios alter- 
natyvos (vietos, laiko, techninių ir technologinių sprendinių, poveikį aplin- 
kai mažinančių priemonių ir kt.), įskaitant nulinę alternatyvą, kuri apibū- 
dina aplinkos sąlygas bei natūralius aplinkoje vyksiančius pokyčius veiklos 
nevykdymo atveju ir taikoma kaip esamos būklės įvertinimas ir atskaitos 
bei palyginimo taškas. Veiklos išplėtimo, rekonstrukcijos arba panašaus 
pobūdžio pakeitimų atveju, atliekant poveikio aplinkai vertinimą, vertinama 
ne tik planuojama, bet ir esama veikla. 

Numačius poveikio mastą bei trukmę, priskiriamos santykinės priorite- 
tinės reikšmės ir nusprendžiama, kuris poveikis yra priimtinas, kurio būtų 
galima išvengti, kurį reikėtų sumažinti arba kompensuoti. Reikšmingumas 
nustatomas atsižvelgiant į reglamentuojančius normatyvus, poveikio aplin- 
kai vertinimo dalyvių nuomonę, poveikio sumažinimo priemonių taikymo 
galimybes ir kt. Už poveikio sumažinimo priemonių numatymą paprastai 
yra atsakingas poveikio aplinkai vertinimo užsakovas, o vertinant poveikį 

aplinkai dalyvaujančios valstybės institucijos privalo užtikrinti, kad numa- 
tytos priemonės yra pakankamai veiksmingos ir yra tikrai įgyvendinamos 
[237]. 

Parengus ataskaitą, poveikio aplinkai vertinimo užsakovas nustatyta 
tvarka [118] organizuoja viešą visuomenės supažindinimą su ja. Ne vėliau 
kaip prieš 10 darbo dienų iki numatyto viešo susirinkimo turi būti paskelb- 
ta, kur galima susipažinti su ataskaita. Jeigu visuomenė pateikia motyvuo- 
tus pasiūlymus, poveikio aplinkai vertinimo dokumentų rengėjas patikslina 
ataskaitą. Visuomenės pasiūlymai privalo būti argumentuotai įvertinti atski- 
rame dokumente. 

Poveikio aplinkai vertinimo ataskaita pateikiama poveikio aplinkai 
vertinimo subjektams, kurie patikrina, ar ataskaitoje išsamiai išnagrinėti jų 
kompetencijai priklausantys ir programoje numatyti klausimai, ir per 20 
darbo dienų parengia motyvuotas išvadas dėl ataskaitos kokybės ir planuo- 
jamos veiklos galimybių pasirinktoje vietoje. Poveikio aplinkai vertinimo 
subjektai turi teisę motyvuotai reikalauti ataskaitą papildyti arba pataisyti. 
Ataskaitos rengimo ir derinimo procesas baigiamas, kai poveikio aplinkai 
vertinimo dokumentų rengėjas ataskaitą, poveikio aplinkai vertinimo sub- 
jektų išvadas bei argumentuotą suinteresuotos visuomenės pasiūlymų įver- 
tinimą pateikia atsakingai institucijai. Atsakinga institucija turi teisę parei- 
kalauti pakartotinai organizuoti visuomenės viešą supažindinimą su ataskai- 
ta, jeigu po viešo supažindinimo su ataskaita ji yra iš esmės keičiama, tai- 
soma arba papildoma. 

Poveikio aplinkai vertinimo procesas baigiamas, kai atsakinga institu- 
cija per 25 darbo dienas nuo dokumento gavimo dienos priima motyvuotą 
sprendimą, ar planuojama ūkinė veikla, atsižvelgiant į atitinkamų įstatymų 
ir kitų teisės aktų nuostatas, veiklos pobūdį ir poveikį aplinkai, leistina pasi- 
rinktoje vietoje. Atsakinga institucija apie ataskaitos gavimą turi informuoti 
visuomenę, tad, priimdama sprendimą, taip pat turi atsižvelgti ir į raštu gau- 
tus suinteresuotos visuomenės motyvuotus prašymus. Sprendimas galioja 
penkerius metus nuo jo viešo paskelbimo. Priėmusi sprendimą atsakinga 
institucija ir planuojamos ūkinės veiklos užsakovas nustatyta tvarka apie tai 
praneša visuomenei ir suteikia galimybę su juo susipažinti. 

Jeigu nustatoma, kad planuojamos ūkinės veiklos įgyvendinimas su- 
kels reikšmingų neigiamų padarinių ekologinio tinklo NATURA 2000 teri- 
torijoms ir nėra alternatyvų, planuojama ūkinė veikla gali būti leistina tik 
tais atvejais, kai jos sprendiniai susiję su visuomenės sveikata, tam tikrų ap- 
linkos komponentų išsaugojimu arba, atsižvelgiant į Europos Komisijos 
nuomonę, su kitomis svarbiomis priežastimis. Tokiais atvejais numatomos 

ir įgyvendinamos visos įmanomos kompensacinės šių teritorijų tinklo vien- 
tisumo išsaugojimo priemonės. 

Tais atvejais, kai atliekant atranką arba rengiant programą paaiškėja, 
kad Lietuvos Respublikos teritorijoje planuojama ūkinė veikla gali turėti 
reikšmingą neigiamą poveikį kitos ES valstybės narės aplinkai arba kita 
valstybė narė to reikalauja, atliekama poveikio aplinkai vertinimo tarpvals- 
tybiniu lygiu procedūra. Jeigu Lietuvos Respublikoje planuojama ūkinė 
veikla gali turėti tokį poveikį užsienio valstybei, kuri yra prisijungusi prie 
Espoo konvencijos, tai poveikio aplinkai vertinimas atliekamas remiantis 
šia konvencija ir dvišalėmis sutartimis. 

Atsakingos institucijos kompetenciją poveikio aplinkai vertinimo pro- 
cese nustato Planuojamos ūkinės veiklos poveikio aplinkai vertinimo do- 
kumentų nagrinėjimo Aplinkos ministerijoje ir jai pavaldžiose institucijose 
tvarkos aprašas [125]. Aplinkos ministerija tiesiogiai dalyvauja poveikio 
aplinkai vertinimo procedūrose, susijusiose su atominės energetikos veikla, 
branduolinio kuro ir radioaktyviųjų atliekų tvarkymu, tarpvalstybiniu verti- 
nimu ir tais atvejais, kai planuojama veikla numatyta keliose apskrityse ar- 
ba regionų aplinkos apsaugos departamentų kontroliuojamose teritorijose, 
arba gali turėti poveikį jų aplinkai. Aplinkos apsaugos agentūros kompeten- 
cijai priskirtos kai kurios vandentvarkos ūkio veiklos, o regionų aplinkos 
apsaugos departamentams - likusios planuojamos ūkinės veiklos, nurodytos 
poveikio aplinkai vertinimo įstatymo 1 ir 2 prieduose. 

Siekiant palengvinti atsakingos institucijos, poveikio aplinkai vertini- 
mo subjektų bei planuojamos ūkinės veiklos užsakovo arba jo įgalioto po- 
veikio aplinkai vertinimo dokumentų rengėjo veiklą, buvo patvirtinta reko- 
menduojama Planuojamos ūkinės veiklos poveikio aplinkai vertinimo atli- 
kimo kokybės įvertinimo atmintinė [92]. Ja remiantis galima nustatyti, ar 
tinkamai atliktos teisės aktais reglamentuotos poveikio aplinkai vertinimo 
procedūros, įvertinti, ar buvo pateikta visa informacija, reikalinga motyvuo- 
tam sprendimui priimti. Užpildyta atmintinė leidžia atlikti poveikio aplinkai 
vertinimo sistemos kokybės ilgalaikį monitoringą, pavyzdžiui, siekiant išsi- 
aiškinti, kurių poveikio aplinkai vertinimo proceso etapų metu kyla dau- 
giausia problemų, kurios procedūros dažniausiai atliekamos netinkamai, ku- 
rių aplinkos dalių vertinimą atlikti sudėtingiausia, ir t. t. 

Poveikio aplinkai vertinimas tiesiogiai siejasi su teritorijų planavimo ir 
statinių projektavimo procedūromis. Lietuvos Respublikos teritorijų plana- 
vimo įstatymas numato, kad tais atvejais, kai pagal poveikio aplinkai verti- 
nimo įstatymą turi būti atliktas planuojamos ūkinės veiklos poveikio aplin- 
kai vertinimas, bet jis neatliktas, šis vertinimas atliekamas specialiojo arba 
detaliojo plano rengimo metu. Rengiant ūkinės veiklos statinių projektus, 

kai pagal įstatymą poveikio aplinkai vertinimas neprivalomas, tačiau juos 
statant, rekonstruojant arba eksploatuojant bei keičiant gamybos technologi- 
ją bus veikiama aplinka, kai būtina detalizuoti arba patikslinti poveikio ap- 
linkai vertinimo ataskaitoje numatytų sprendinių ir priemonių įgyvendinimą 
arba kai baigus statyti tolesnei veiklai yra reikalingas aplinkosauginis lei- 
dimas (TIPK leidimas), yra būtina šių projektų aplinkos apsaugos dalis. Jos 
rengimą reglamentuoja statybos techninis reglamentas STR1. 05. 05:2004 
Statinio projekto aplinkos apsaugos dalis [105]. Statinio projekto aplinkos 
apsaugos dalyje įvertinama esama aplinkos būklė, statinyje planuojamos 
ūkinės veiklos poveikis aplinkai ir numatomos jo sumažinimo priemonės. 


13.3. Strateginis pasekmių aplinkai vertinimas 


13.3.1. Bendrieji principai ir reglamentavimas 
Europos Sąjungoje 


Strateginis pasekmių aplinkai vertinimas dar labiau negu projektų po- 
veikio aplinkai vertinimas atspindi atsargumo principo taikymą aplinkosau- 
goje. Dažnai planuojamos ūkinės veiklos projektų poveikio aplinkai verti- 
nimas pradedamas, kai sprendimas dėl veiklos jau priimtas strateginiuose 
dokumentuose (planuose ar programose). Tai gana smarkiai apriboja veiks- 
mų pasirinkimo laisvę ieškant alternatyvų, prarandama galimybė komplek- 
siškai įvertinti suminį atskirų projektų poveikį aplinkai. Atsiranda neišven- 
giama būtinybė į poveikį aplinkai atsižvelgti kiek įmanoma ankstesnėje 
sprendimų priėmimo procesų stadijoje. 

Strateginis pasekmių aplinkai vertinimas yra sudėtinė strategijų, planų 
ir programų dalis, sprendimo priėmimą lengvinanti priemonė ir įrankis, ga- 
lintis pakeisti strategijas, planus bei programas taip, kad tolesnė šalies, re- 
giono ar ūkio šakos plėtra būtų palankesnė aplinkai ir atitiktų darnaus vys- 
tymosi principus [182]. Strateginis pasekmių aplinkai vertinimas taikomas 
teritoriniams ir sektoriniams (ūkio šakų) planavimo dokumentams, kuriuose 
yra strateginiai elementai: plėtros tikslai, principai arba vizija. Strategiškai 
vertinant įvairių institucijų planus ir programas, išvengiama prieštaravimų 
tarp šių dokumentų, strateginis pasekmių aplinkai vertinimas palengvina 
projektinio lygio poveikio aplinkai vertinimą, sudaro galimybę įvertinti 
kompleksinius ir netiesioginius aplinkos pokyčius, atsirandančius dėl ben- 
dro kelių projektų įgyvendinimo poveikio. Strateginio pasekmių aplinkai 

vertinimo metu sudaromas apibendrintas, o ne atskiras aplinkos poveikių, 
kuriuos gali sukelti planai ir programos, vaizdas. 

Europos Sąjungoje strateginis pasekmių aplinkai vertinimas reglamen- 
tuojamas 2001 m. birželio 27 d. priimta Europos Parlamento ir Tarybos di- 
rektyva 2001/42/EB dėl tam tikrų planų ir programų pasekmių aplinkai ver- 
tinimo [170]. Nors vienas iš pagrindinių direktyvos 85/337/EEB dėl tam 
tikrų valstybės ir privačių projektų poveikio aplinkai vertinimo tikslų buvo į 
poveikį aplinkai atsižvelgti kiek įmanoma ankstesnėje visų techninio plana- 
vimo ir sprendimų priėmimo procesų stadijoje, tačiau to nepakanka — buvo 
konstatuota, kad projektų stadijoje nustatyti neigiamą poveikį aplinkai yra 
per vėlu, todėl įvertinti poveikį aplinkai būtina dar ankstyvojoje planavimo 
stadijoje. 

Direktyvos preambulėje teigiama, kad planų ir programų aplinkosaugi- 
nio vertinimo procedūrų priėmimas turėtų sukurti nuoseklesnius pagrindus 
sprendimų priėmimo metu atsižvelgti į atitinkamą aplinkos apsaugos infor- 
maciją, o atsižvelgus į daugiau veiksnių sprendimai būtų darnesni ir veiks- 
mingesni. Direktyvos tikslai numato į rengiamus ir priimamus planus bei 
programas diegiant aplinkos apsaugos klausimus pasiekti aukštą aplinkos 
apsaugos lygį ir skatinti darnų vystymąsi. 

Numatyta vertinti planus ir programas (taip pat visus jų dalinius pakei- 
timus), kuriuos turi parengti ir (arba) priimti valdžios institucija nacionali- 
niu, regioniniu arba vietiniu lygiu arba kuriuos parengia valdžios institucija 
ir vėliau priima parlamentas arba vyriausybė pagal įstatymų leidimo proce- 
dūrą ir kurių reikia pagal įstatymų ir kitų teisės aktų nuostatas. Šie planai ir 
programos, rengiami direktyvoje išvardintoms ūkio sritims, nustato tolesnio 
projektų, nurodytų direktyvos 85/337/EEB I ir II prieduose, vystymo pa- 
grindus. Vertinimas atliekamas ir tuo atveju, kai, atsižvelgiant į planų ir 
programų pasekmes, jis būtinas pagal direktyvos 92/43/EEB nuostatas — 
reikšmingai veikia NATURA 2000 teritorijas. 

Valstybėms narėms palikta teisė nustatyti, ar atliekamas planų ir pro- 
gramų, taikomų nedideliuose plotuose vietiniu lygiu, bei planų ir programų, 
nenurodytų direktyvoje, poveikio aplinkai vertinimas. Tai jos gali atlikti iš- 
nagrinėdamos kiekvieną konkretų atvejį arba patikslindamos planų ir pro- 
gramų rūšis, arba derindamos abu šiuos metodus. Valstybės narės visais at- 
vejais turi atsižvelgti į direktyvoje nurodytus galimų pasekmių reikšmin- 
gumo nustatymo kriterijus (planų ir programų charakteristikos, pasekmių ir 
teritorijos, kuriai gali būti daromas poveikis, charakteristikos). Atliekant 
reikšmingumo nustatymo procedūrą turi būti konsultuojamasi su valdžios 
institucijomis, kurias nustato pačios valstybės narės. Visuomenei turi būti 

suteikta galimybė susipažinti su reikšmingumo nustatymo procedūros išva- 
domis, įskaitant priežastis, dėl kurių nereikia aplinkos vertinimo. 

Strateginis pasekmių aplinkai vertinimas atliekamas rengiant planą ar- 
ba programą ir turi būti užbaigtas prieš juos priimant arba pateikiant svars- 
tyti pagal įstatymų leidimo procedūrą. Direktyvos reikalavimai arba integ- 
ruojami į valstybėse narėse taikomas planų ir programų priėmimo procedū- 
ras, arba įtraukiami į procedūras, nustatytas siekiant, kad būtų laikomasi di- 
rektyvos. 

Atliekant strateginių pasekmių aplinkai vertinimą, parengiama aplin- 
kos apsaugos ataskaita, kurioje nustatomos, aprašomos ir įvertinamos plano 
arba programos įgyvendinimo galimos reikšmingos pasekmės aplinkai, at- 
sižvelgiant į plano arba programos tikslus bei geografinę taikymo sritį, pri- 
imtinos alternatyvos. Alternatyvų analizė strateginio pasekmių aplinkai ver- 
tinimo procese yra privaloma. Direktyva nurodo teikiamos informacijos tu- 
rinį. Dėl informacijos apimties ir išsamumo konsultuojamasi su nurodyto- 
mis valdžios institucijomis — vykdoma strateginio pasekmių aplinkai verti- 
nimo apimties nustatymo procedūra. 

Direktyvoje įtvirtintas proporcingumo principas [236]. Tais atvejais, 
kai planai ir programos yra hierarchijos dalis, siekiant išvengti dvigubo ver- 
tinimo, tam tikrus klausimus reikia tinkamai vertinti skirtingais strateginio 
pasekmių aplinkai vertinimo proceso lygiais. Informacijos aplinkos ataskai- 
toje turi būti pateikiama tik tiek, kiek reikalinga konkrečiam sprendimui 
priimti. Viena aplinkos ataskaita neturi apimti išsamaus būsimų projektų, 
kurie bus įgyvendinami patvirtinus planą arba programą, poveikio aplinkai 
vertinimo. 

Nustatyta tvarka parengta aplinkos apsaugos ataskaita kartu su plano 
arba programos projektu pateikiama valstybės narės nurodytoms valdžios 
institucijoms (kurios dėl savo konkrečios su aplinkos apsauga susijusios at- 
sakomybės gali domėtis planų ir programų įgyvendinimo pasekmėmis ap- 
linkai) ir visuomenei. Valstybėms narėms paliekama teisė spręsti, kokiai vi- 
suomenės daliai bus suteikiama teisė dalyvauti strateginio pasekmių aplin- 
kai vertinimo procese. Prieš priimant planą arba programą arba prieš patei- 
kiant juos svarstyti nurodytoms valdžios institucijoms ir apibrėžtai visuo- 
menės daliai turi būti suteikta galimybė kuo anksčiau ir veiksmingiau per 
pagrįstai nustatytą laikotarpį pareikšti savo nuomonę. Valstybėms narėms 
palikta teisė nustatyti išsamią informacijos teikimo ir konsultacijų su val- 
džios institucijomis bei visuomene tvarką. Direktyvoje numatytos tarpvals- 
tybinės konsultacijos dėl planų ir programų, kurių įgyvendinimo pasekmės 
gali būti reikšmingos kitos valstybės narės aplinkai. 

Priimant sprendimą dėl plano arba programos patvirtinimo arba prieš 
pateikiant juos svarstyti pagal įstatymų leidimo procedūrą, turi būti atsi- 
žvelgiama į parengtą aplinkos apsaugos ataskaitą, pareikštas atsakingų val- 
džios institucijų ir visuomenės nuomones bei visų pradėtų tarpvalstybinių 
konsultacijų rezultatus. Direktyvos teiginys atsižvelgiama nesuteikia aplin- 
kos apsaugos reikalavimams pirmumo prieš ekonominius, socialinius ir ki- 
tus, tačiau įpareigoja plano arba programos rengėją, arba juos priimančią 
instituciją panaudoti strateginio pasekmių aplinkai vertinimo procese gautą 
informaciją ir užtikrinti, kad ji taip pat turės įtakos sprendimo turiniui. 

Priėmusios planą arba programą valstybės narės turi užtikrinti, kad at- 
sakingos valdžios institucijos bei visuomenė ir valstybės narės, su kuriomis 
buvo konsultuojamasi, būtų informuotos apie priimtą sprendimą. Nurody- 
tiems strateginio pasekmių aplinkai vertinimo proceso dalyviams turi būti 
užtikrinta galimybė susipažinti su priimtu planu arba programa, pranešimų 
apie sprendimą ir pasirinktomis plano arba programos monitoringo priemo- 
nėmis. Pranešime glaustai paaiškinama, kaip aplinkos apsaugos klausimai 
buvo įtraukti į planą arba programą, kaip atsižvelgta į aplinkos apsaugos 
ataskaitą, pareikštas nuomones ir konsultacijų rezultatus, ir nurodytos prie- 
žastys, dėl kurių buvo pasirinktas priimtas planas arba programa, atsižvel- 
giant į kitas svarstytas priimtinas alternatyvas. Informacijos teikimo tvarką 
nustato valstybės narės. 

Kitaip negu direktyva 85/337/EEB, direktyva 2001/42/EB tiesiogiai 
nustato pareigą atlikti planų ir programų įgyvendinimo reikšmingų pasek- 
mių aplinkai monitoringą, kad valstybės narės laiku nustatytų nenumatytas 
neigiamas pasekmes ir galėtų imtis tinkamų veiksmų padėčiai ištaisyti. Sie- 
kiant išvengti dvigubo monitoringo, gali būti taikomi galiojantys monito- 
ringo reikalavimai. 


13.3.2. Proceso valdymas Lietuvoje 


Pirmuoju strateginio pasekmių aplinkai vertinimo veiksmu Lietuvoje 
galima laikyti kompleksinę gamtos apsaugos schemą, parengtą 1984 metais. 
Pagrindinis šios schemos tikslas — pagrįsti racionalias ekonominio vysty- 
mosi, gamtos išteklių naudojimo ir gamtos apsaugos strategines kryptis. 
Šioje schemoje planuojant Lietuvos ūkį buvo išnagrinėta Lietuvos aplinkos 
būklė ir atsižvelgta į galimą pramonės ir žemės ūkio poveikį aplinkai. Vė- 
liau buvo parengtos Vilniaus ir Kauno regiono ir pajūrio regiono gamtos 
apsaugos schemos, kurios gali būti vertinamos kaip regionų vystymo pro- 
gramų strateginio vertinimo dokumentai. Strateginio pasekmių aplinkai ver- 

tinimo aspektai atsispindėjo 1995 metais priimtame Lietuvos Respublikos 
teritorijų planavimo įstatyme, kuris reikalavo kompleksiškai įvertinti pla- 
nuojamą ūkinę veiklą, kai kurie planai ir programos buvo vertinami remian- 
tis poveikio aplinkai vertinimo procedūra, nustatant, apibūdinant ir įverti- 
nant galimų planų ar programų poveikį [182]. 

Teisinė strateginio pasekmių aplinkai vertinimo bazė Lietuvoje pradėta 
kurti perkeliant į nacionalinę teisę ES direktyvos 2001/42/EB nuostatas. 
2004 metų pradžioje, papildžius Lietuvos Respublikos aplinkos apsaugos 
įstatymą, jame įtvirtintos direktyvos 2001/42/EB nuostatas atitinkančios są- 
vokos pasekmės ar poveikis aplinkai, strateginis pasekmių aplinkai verti- 
nimas, planai ir programos. Įstatyme numatyta, kad planai ir programos, 
kurių įgyvendinimo pasekmės gali būti reikšmingos aplinkai, rengiami ir 
įgyvendinami remiantis šiuo ir kitais įstatymais bei teisės aktais, reglamen- 
tuojančiais strateginį pasekmių aplinkai vertinimą, teritorijų bei aplinkos 
stebėseną, o planų ir programų strateginio pasekmių aplinkai vertinimo 
tvarką nustato Vyriausybė. 

Planų ir programų strateginį pasekmių aplinkai vertinimą ir šio proceso 
dalyvių tarpusavio santykius reglamentuoja 2004 m. rugpjūčio 18 d. Vy- 
riausybės nutarimu Nr. 967 priimtas Planų ir programų strateginio pasek- 
mių aplinkai vertinimo tvarkos aprašas [79]. Vertinimas atliekamas rengiant 
planus ir programas, prieš juos priimant ir (arba) tvirtinant, taip pat pasiren- 
kant tinkamiausią plano ar programos sprendinių alternatyvą. 

Vertinimo objektas yra planai ir programos, kurie apibrėžti kaip nacio- 
nalinio, regioninio, rajono arba vietinio lygmenų planavimo dokumentai 
(veiksmų planai ir programos, plėtros planai (programavimo dokumentai), 
ūkio šakų plėtros planai ir programos, strategijos, koncepcijos, teritorijų 
planavimo dokumentai ir kita, įskaitant planus ir programas, prie kurių fi- 
nansavimo prisideda Europos Bendrija), kurie rengiami, tvirtinami ir (arba) 
priimami pagal galiojančius teisės aktus arba kompetenciją, įgyvendinant 
viešąjį administravimą, ir kurių įgyvendinimo pasekmės gali būti reikšmin- 
gos aplinkai, įskaitant tokių planų visiškus arba dalinius pakeitimus. 

Nustatomi šie strateginio pasekmių aplinkai vertinimo tikslai: 

1) nustatyti, apibūdinti ir įvertinti galimas reikšmingas planų ir pro- 
gramų įgyvendinimo pasekmes aplinkai; 

2) užtikrinti, kad bus konsultuojamasi su tam tikromis valstybės ir sa- 
vivaldybių institucijomis, visuomene, atsižvelgiama į šių konsulta- 
cijų ir kitų viešumą užtikrinančių procedūrų rezultatus; 

3) užtikrinti, kad planų ir programų rengimo organizatoriai turės išsa- 
mią ir patikimą informaciją apie galimas reikšmingas planų ir pro- 
gramų įgyvendinimo pasekmes aplinkai ir atsižvelgs į ją. 

Planų ir programų rengimo organizatoriai yra valstybės ir savivaldybių 
institucijos ir įstaigos, o įstatymų ir kitų teisės aktų nustatytais atvejais taip 
pat ir juridiniai bei fiziniai asmenys, kurie turi teisę rengti planus, progra- 
mas ir (arba) organizuoti jų rengimą bei yra atsakingi už nustatytų strategi- 
nio pasekmių aplinkai vertinimo procedūrų atlikimą. 

Kaip ir vertinant projektų (planuojamos ūkinės veiklos) poveikį aplin- 
kai, išskiriama vertinimo privalomumo sąlyga, nes ne visų planų ir progra- 
mų įgyvendinimas gali turėti reikšmingas pasekmes aplinkai. Planų ir pro- 
gramų strateginio pasekmių aplinkai vertinimo tvarkos aprašas nustato 
šiuos privalomo vertinimo atvejus: 

1) planai ir programos skirti atskirų ūkio šakų plėtrai, atliekoms tvar- 
kyti, žemės naudojimui nustatyti arba teritorijoms planuoti ir lemia 
ūkinės veiklos projektų, įrašytų į Lietuvos Respublikos poveikio 
aplinkai vertinimo įstatymo 1 ar 2 priedus, plėtros pagrindus; 

2) rengiami nacionalinio, regiono arba rajono lygmenų bendrojo teri- 
torijų planavimo dokumentai arba esminiai jų pakeitimai; 

3) planų ir programų įgyvendinimas susijęs su NATURA 2000 terito- 
rijomis, atsakinga už jų apsaugą Valstybinė saugomų teritorijų tar- 
nyba, remdamasi atitinkama tvarka [124], nustato, kad tas poveikis 
reikšmingas; 

4) per atranką strateginiam pasekmių aplinkai vertinimui atlikti nu- 
sprendžiama, kad konkretaus plano ar programos strateginis pa- 
sekmių aplinkai vertinimas yra privalomas. 

Vertinimo proceso dalyviai yra planų ir programų rengimo organizato- 
riai (ir jų konsultantai), vertinimo subjektai ir visuomenė. Kitaip negu po- 
veikio aplinkai vertinimo procese, atliekant strateginį pasekmių aplinkai 
vertinimą nėra atsakingos institucijos, koordinuojančios visą procesą. Ver- 
tinimo subjektai yra valstybės ir savivaldybių institucijos, atsakingos už ap- 
linkos, sveikatos, saugomų teritorijų ir kultūros vertybių apsaugą. Priklau- 
somai nuo plano arba programos lygmens: nacionalinio, regiono, rajono ar- 
ba vietovės, nustatomi ir procese dalyvaujančių vertinimo subjektų institu- 
ciniai lygmenys. Vertinimo subjektai pagal kompetenciją nagrinėja strate- 
ginio pasekmių aplinkai vertinimo dokumentus ir teikia išvadas dėl verti- 
nimo ir vertinimo dokumentų kokybės. Plano arba programos rengimo or- 
ganizatoriai, priimdami sprendimus, atsižvelgia į subjektų išvadas. Tuo at- 
vejų, kai planas arba programa vertinami dėl to, kad gali daryti reikšmingą 
poveikį NATURA 2000 teritorijoms, atsakingo vertinimo subjekto išvados 
organizatoriams yra privalomos. 

Strateginio pasekmių aplinkai vertinimo proceso etapai: 

1) vertinimo atrankos dokumento parengimas (informacija strateginio 
pasekmių aplinkai vertinimo atrankai atlikti, plano arba programos 
įgyvendinimo pasekmių aplinkai reikšmingumo lentelė); 

2) atranka (konsultacijos ir sprendimas dėl strateginio pasekmių aplin- 
kai vertinimo privalomumo)); 

3) strateginio pasekmių aplinkai vertinimo apimties nustatymo doku- 
mento rengimas ir konsultacijos; 

4) strateginio pasekmių aplinkai vertinimo ataskaitos rengimas ir kon- 
sultacijos; 

5) sprendimas dėl plano arba programos patvirtinimo. 

Atsižvelgiant į pasekmių aplinkai reikšmingumo nustatymo kriterijus, 
atliekama atranka planų ir programų, skirtų tam tikros vietovės nedideliems 
plotams, neesminiams jų pakeitimams, taip pat kitiems planams ir progra- 
moms, nustatantiems ūkinės veiklos projektų, kuriuos reikės derinti su atsa- 
kinga už aplinkos apsaugą institucija, plėtros planus. Atrankos procedūrą 
reglamentuoja Planų ir programų atrankos dėl strateginio pasekmių aplinkai 
vertinimo tvarkos aprašas [115]. Plano arba programos rengimo organizato- 
rius arba jo konsultantas parengia vertinimo atrankos dokumentą (informa- 
ciją apie planą ar programą, teritorijos savybes, neigiamų pasekmių preven- 
cijos priemones, įgyvendinimo pasekmių aplinkai reikšmingumą) 1r pateikia 
vertinimo subjektams pagal jų kompetenciją. Strateginiai pasekmių aplinkai 
vertinimo subjektai išnagrinėja vertinimo atrankos dokumentą ir per 10 
darbo dienų nuo jo gavimo pateikia išvadas organizatoriui, kuris jas priima 
arba motyvuotai atmeta. Apie priimtą sprendimą organizatorius informuoja 
strateginio pasekmių aplinkai vertinimo subjektus ir visuomenę. Vertinant 
teritorijų planavimo dokumentų sprendinius visuomenė informuojama pagal 
Visuomenės dalyvavimo teritorijų planavimo procese nuostatus [63], o kitų 
planų ir programų atveju — Visuomenės dalyvavimo planų ir programų stra- 
teginių pasekmių aplinkai vertinimo procedūrose ir vertinimo subjektų bei 
ES valstybių narių informavimo tvarkos aprašą [114]. 

Atlikus atranką arba kai konkretaus plano ar programos strateginis pa- 
sekmių aplinkai vertinimas yra privalomas, rengiamas strateginių pasekmių 
aplinkai vertinimo apimties nustatymo dokumentas. Šiame dokumente pa- 
teikiami trumpi plano arba programos (teritorijų planavimo dokumentų 
sprendinių vertinimo atveju — koncepcijos krypčių ir jų alternatyvų) bei teri- 
torijų, kurios gali būti reikšmingai paveiktos, aprašymai, informacija apie 
tai, kokios aplinkos dalys ir kokios pasekmės bus nagrinėjamos, kokie pa- 
sekmių aplinkai prognozavimo ir vertinimo metodai bus naudojami. Verti- 
nimo subjektai išnagrinėja vertinimo apimties nustatymo dokumentą ir per 
10 darbo dienų nuo jo gavimo pateikia plano arba programos organizatoriui 

išvadas dėl šio dokumento kokybės. Atsižvelgdamas į tai, organizatorius 
arba jo konsultantas, savarankiškai spręsdamas, jas priima (papildo arba pa- 
taiso parengtą dokumentą) arba motyvuotai atmeta (išskyrus privalomas or- 
ganizatoriui išvadas, kurias pateikia institucija, atsakinga už saugomų teri- 
torijų apsaugą). Visuomenė informuojama pradėjus rengti strateginio pa- 
sekmių aplinkai vertinimo apimties nustatymo dokumentą. 

Pagal strateginį pasekmių aplinkai vertinimo apimties nustatymo do- 
kumentą parengiama vertinimo ataskaita, kurioje aprašomos ir įvertinamos 
galimos reikšmingos pasekmės aplinkai, išsamiai išnagrinėjami visi verti- 
nimo apimties nustatymo dokumente numatyti klausimai. Privalomą strate- 
ginį pasekmių aplinkai vertinimo ataskaitos sudėtį reglamentuoja Planų ir 
programų strateginis pasekmių aplinkai vertinimo tvarkos aprašas. Reika- 
laujamos informacijos apimtis ir išsamumas priklauso nuo plano arba pro- 
gramos tikslų, turinio ir išsamumo, geografinės aprėpties, sprendimų priė- 
mimo ir planavimo lygmens. Tvarkos apraše nurodytomis sąlygomis, kai 
rengiami skirtingo planavimo lygmens planai ir programos, jų rengimo or- 
ganizatoriai, siekdami išvengti dvejopo vertinimo, gali rengiamai ataskaitai 
naudoti anksčiau atlikto aukštesnio planavimo lygmens strateginio pasek- 
mių aplinkai vertinimo rezultatus. Toliau atliekamos konsultacijų su visuo- 
mene procedūros: jai pateikiama parengta ataskaita ir plano arba programos 
projektas, nagrinėjami gauti pasiūlymai, jie priimami arba motyvuotai at- 
metami. Po šių procedūrų dokumentai (ataskaita, jei buvo reikalinga — pa- 
taisyta) pateikiami strateginio pasekmių aplinkai vertinimo subjektams. 
Strateginio pasekmių aplinkai vertinimo subjektai išvadas dėl plano arba 
programos projekto, vertinimo ir ataskaitos kokybės pateikia per 25 darbo 
dienas (jeigu planas arba programa sudėtingi — per 50 darbo dienų). Gautas 
strateginio pasekmių aplinkai vertinimo subjektų išvadas plano arba pro- 
gramos rengimo organizatorius arba jo konsultantas išnagrinėja, atsižvelg- 
damas į jas papildo arba pataiso ataskaitą ir plano arba programos projektą 
arba motyvuotai šias išvadas atmeta (išskyrus atvejus, susijusius su saugo- 
momis teritorijomis). Jeigu vertinanant pasekmes aplinkai paaiškėja, kad 
Lietuvoje rengiamų planų arba programų įgyvendinimo pasekmės gali būti 
reikšmingos kitos ES valstybės narės aplinkai, šiuo strateginio pasekmių 
aplinkai vertinimo etapu gali būti pradėtos tarpvalstybinės konsultacijos. 

Rengdamas galutinį plano arba programos projekto variantą ir prieš 
priimdamas sprendimą dėl jų patvirtinimo, organizatorius turi atsižvelgti į 
vertinimo ataskaitoje pateiktą informaciją, vertinimo subjektų išvadas, vi- 
suomenės pasiūlymus, vykusių tarpvalstybinių konsultacijų rezultatus. Kai 
plano arba programos įgyvendinimas gali sukelti reikšmingų neigiamų pa- 
sekmių NATURA 2000 teritorijoms, plano arba programos rengimo orga- 

nizatorius privalo vadovautis už šių teritorijų apsaugą atsakingos instituci- 
jos išvada dėl galimybės priimti arba patvirtinti šį planą arba programą. 
Plano arba programos rengimo organizatorius privalo užtikrinti, kad visi 
strateginio pasekmių aplinkai vertinimo proceso dalyviai teisės aktų nusta- 
tyta tvarka būtų informuoti apie priimtą sprendimą ir gautų jį paaiškinančią 
informaciją. 

Planų ir programų įgyvendinimo pasekmių aplinkai stebėsena (monito- 
ringas) vykdoma valstybiniu, savivaldybių ir ūkio subjektų lygmenimis Lie- 
tuvos Respublikos aplinkos monitoringo įstatymo nustatyta tvarka, kad būtų 
laiku nustatytos nenumatytos reikšmingos neigiamos pasekmės aplinkai ir 
imtasi tinkamų veiksmų padėčiai ištaisyti. 


Kontroliniai klausimai 


1. Apibrėžkite poveikio aplinkai vertinimo sampratą ir tikslus. 

2. Kaip poveikio aplinkai vertinimo procesas reglamentuojamas Europos 
Sąjungoje? 

3. Kaip įgyvendinamas planuojamos ūkinės veiklos poveikio aplinkai verti- 
nimo proceso valdymas Lietuvoje? 

4. Kokie yra strateginio pasekmių aplinkai vertinimo proceso bendrieji 
principai ir reglamentavimas Europos Sąjungoje? 

5. Kaip įgyvendinamas strateginio pasekmių aplinkai vertinimo proceso 
valdymas Lietuvoje? 


14. 


ŠALIES 
TERITORIJOS PLANAVIMAS 

14.1. Teritorijos planavimo pagrindai 


Teritorijų planavimas yra viena iš priemonių, kuriomis valstybė bei vi- 
suomenė reguliuoja žmonių ūkinę veiklą, siekdamos darnios plėtros. Pla- 
nuojant ilgalaikių statinių išdėstymą ir teritorijos tvarkymą tam tikram lai- 
kui, įvertinama veiksnių visuma ir surandamas tinkamiausias variantas, ku- 
ris leidžia racionaliai naudoti gamtos išteklius, formuoti kultūrinį krašto- 
vaizdį bei efektyviausiai plėtoti gamybą. Teritorijų planavimo dokumentai 
įpareigoja žemės savininkus ir naudotojus vykdyti visuomenės požiūriu 
naudingą veiklą ir kartu sudaro šios veiklos teisines prielaidas. 

Teritorijų planavimas — tai nustatyta procedūra teritorijų vystymo 
bendrajai erdvinei koncepcijai, žemės naudojimo prioritetams, aplinkosau- 
gos, paminklosaugos ir kitoms sąlygoms nustatyti, žemės, miško ir vandens 
naudmenų, gyvenamųjų vietovių, gamybos bei infrastruktūros sistemai 
formuoti, gyventojų užimtumui reguliuoti, fizinių ir juridinių asmenų veik- 
los plėtojimo teisėms teritorijoje nustatyti [35]. 

Teritorijų planavimo tikslai yra šie: 

1) išlaikyti valstybės teritorijos socialinio, ekonominio ir ekologinio 

vystymo pusiausvyrą; 

2) formuoti sveiką ir harmoningą gyvenamąją, darbo ir poilsio aplin- 
ką, stengiantis sukurti geresnes ir visoje valstybės teritorijoje visa- 
vertes gyvenimo sąlygas; 

3) kurti gyvenamųjų vietovių ir infrastruktūros bei kitų veiklos sričių 
plėtojimo politiką; numatyti teritorijas šių objektų plėtrai; 

4) saugoti, racionaliai naudoti ir atkurti gamtos išteklius, gamtos ir 
kultūros paveldo vertybes, tarp jų ir rekreacijos išteklius; 

5) formuoti gamtinį karkasą, sudaryti prielaidas kraštovaizdžio ekolo- 
ginei pusiausvyrai palaikyti arba jai atkurti; 

6) formuoti žemės sklypus; 

7) suderinti fizinių ir juridinių asmenų arba jų grupių, visuomenės, sa- 
vivaldybių ir valstybės interesus dėl teritorijos ir žemės sklypų nau- 
dojimo bei veiklos plėtojimo šiose teritorijose sąlygų. 

Teritorijų planavimas apima bendrąjį, specialųjį ir detalųjį planavimą. 

Bendrieji planai rengiami valstybės, apskrities ir savivaldybės teritori- 
jai arba savivaldybės teritorijos daliai (miestams, miesteliams ir pan.). Tai — 
kompleksinio planavimo dokumentas, kuriame nustatoma planuojamos teri- 

torijos vystymo erdvinė koncepcija ir teritorijos naudojimo bei apsaugos 
principai. 

Specialieji planai rengiami įvairaus dydžio teritorijoms: žemės skly- 
pui, žemėvaldai, saugomai teritorijai, administraciniam vienetui. Tai — pla- 
navimo dokumentas, kuriame nustatytos atskiroms veiklos sritims reikalin- 
gos teritorijų vystymo, infrastruktūros tvarkymo ir apsaugos kryptys, prie- 
monės ir reikalavimai. Atskirą specialiųjų planų grupę sudaro žemėtvarkos 
planavimo dokumentai, kuriuose formuojami arba pertvarkomi žemės 
sklypai (neurbanizuotose teritorijose), planuojamas žemės naudmenų sudė- 
ties pakeitimas ir numatomos žemės ūkio paskirties žemės gerinimo prie- 
monės. 

Detalieji planai rengiami miestų ir miestelių teritorijų dalims, kitoms 
urbanizuotoms (užstatytoms) teritorijoms, žemės sklypų grupėms arba at- 
skiram žemės sklypui. Juose nustatomos žemės sklypų ribos bei teritorijų 
tvarkymo ir naudojimo režimas — teritorijų naudojimo būdo, pobūdžio, 
veiklos joje plėtojimo reikalavimų ir apribojimų visuma, privaloma rengiant 
statinių statybos ir kitos veiklos projektus. 

Teritorijų planavimo dokumentų turinys ir rengimo organizacija skir- 
tinga ir priklauso nuo planavimo dokumentų rūšies. Planavimo organizato- 
riais gali būti valstybės ar savivaldybės institucijos, taip pat žemės valdyto- 
jai — fiziniai ir juridiniai asmenys. Teritorijų planavimo dokumentus rengia 
planų rengėjai — licencijuotos įmonės, kuriose dirba atitinkamos kvalifikaci- 
jos atestuoti specialistai. Kai teritorijų planavimo dokumento rengimo or- 
ganizatorius yra valstybės arba savivaldybės institucija, plano rengėjas pa- 
renkamas Viešųjų pirkimų įstatymo [38] nustatyta tvarka. 

Teritorijų planavimo dokumentų rengimo procedūra apima šiuos darbo 
etapus: 

1. Parengiamieji darbai. Jų metu gaunamos planavimo sąlygos, patiks- 

linama kartografinė medžiaga bei surenkami reikiami duomenys. 
Kai numatoma planuoti esminius ilgalaikius pertvarkymus, gali būti 
parengiama planavimo darbų programa. 

2. Plano rengimas. Šio etapo metu atliekami pagrindiniai projektavimo 
darbai. Kai rengiami bendrieji planai, skiriamos trys stadijos: esa- 
mos būklės analizės, koncepcijos rengimo ir sprendinių konkretiza- 
vimo. Visais atvejais parengiama teritorijų planavimo sprendinių 
grafinė išraiška (brėžiniuose, planuose) ir aiškinamasis raštas. 

3. Sprendinių pasekmių vertinimas. Jo metu parengiama išsami spren- 
dinių pasekmių vertinimo ataskaita, o teisės aktų nustatytais atvejais 
turi būti parengta strateginių sprendinių poveikio aplinkai ataskaita 
arba ūkinės veiklos poveikio aplinkai pagrindimas. 

4. Planavimo dokumento derinimas. Parengtas planavimo dokumentas 
teikiamas suderinti planavimo organizatoriui, žemės savininkams ir 
institucijoms, išdavusioms planavimo sąlygas. 

5. Planavimo dokumento viešas svarstymas. Su šiuo dokumentu turi 
būti supažindinta visuomenė, jos atskirų asmenų pateikti raštiški 
motyvuoti pasiūlymai registruojami ir išnagrinėjami. Esant moty- 
vuotiems pasiūlymams, tikslinami planavimo dokumentų sprendi- 
niai. Viešo svarstymo rezultatams aptarti organizuojamas susirinki- 
mas. Kai planavimo dokumentas svarstomas supaprastinta tvarka, 
apie plano rengimą informuojami ir gali pareikšti savo nuomonę tik 
gretimų žemės sklypų savininkai, o viešą susirinkimą rengti nepriva- 
loma. 

6. Planavimo dokumento rengimo valstybinė priežiūra. Teritorijų pla- 
navimo dokumentų valstybinę priežiūrą vykdo Vyriausybės įgalio- 
tos institucijos priklausomai nuo planavimo lygmens ir dokumento 
rūšies. Institucija, išnagrinėjusi pateikto dokumento tekstinę ir grafi- 
nę dalis, sprendžia, ar laikytasi planavimo procedūrų ir ar sprendi- 
niai atitinka teisės aktus bei planavimo sąlygas. Ištaisius patikrinimo 
akte nurodytus trūkumus, parengiama išvada; jeigu ji teigiama, teri- 
torijų planavimo dokumentą galima teikti jį tvirtinančiai institucijai. 

7. Planavimo dokumento tvirtinimas. Dokumentą tvirtina valstybės ar- 
ba savivaldos institucija. Jos sprendime gali būti nurodomos sąlygos 
tvirtinamo teritorijų planavimo dokumentui įgyvendinti arba tam 
tikri veiklos apribojimai, nustatomi vadovaujantis šiuo dokumentu. 

Patvirtintas teritorijų planavimo dokumentas turi būti registruojamas 

teritorijų planavimo dokumentų registre. Plano sprendinių įgyvendinimą 
organizuoja planavimo organizatorius, valstybės arba savivaldybės institu- 
cijos, arba teritorijos, kuriose planas parengtas, žemės savininkai arba vals- 
tybinės žemės valdytojai. 


14.2. Bendrieji planai 


Lietuvos Respublikos teritorijos bendrojo plano rengimą Vyriausybės 
pavedimu 1996-2002 metais organizavo Aplinkos ministerija. Planą patvir- 
tino Lietuvos Respublikos Seimas 2002 metais [58]. Juo privaloma vado- 
vautis kuriant regioninę politiką, rengiant ūkio šakų plėtros strategijas, 
prognozes ir teritorijų planavimo dokumentų principus. 

Svarbiausias šio bendrojo plano tikslas — užtikrinti darnią šalies terito- 
rijos raidą. Jam įgyvendinti numatytos kryptys: gyventojų gyvenimo koky- 
bės gerinimas, šalies ekonomikos augimo skatinimas, aplinkos kokybės už- 
tikrinimas. 

Pagrindiniai klausimai, kurie buvo sprendžiami šalies teritorijos ben- 
drajame plane: 

1) urbanistinės sistemos optimizavimas (miestų plėtra); 

2) kraštovaizdžio naudojimas ir biologinės įvairovės apsauga (numa- 

tytos priemonės kraštovaizdžio ekologinei pusiausvyrai užtikrinti); 

3) bioprodukcinio ūkio teritorijų raida (atliktas agrarinių teritorijų zo- 

navimas nurodant rekomenduojamas ūkininkavimo kryptis ir tvar- 
kymo priemones, miškų plotų didinimo poreikis ir kt.); 

4) rekreacijos ir turizmo teritorinė plėtra; 

5) transporto ir ryšių komplekso raida; 

6) kultūros paveldo išsaugojimas. 

Lietuvos Respublikos teritorijos bendrajame plane numatoma miestų — 
metropolinių ir regioninių centrų — plėtra. Kitų stambesnių miestų plėtrą 
numatoma susieti su vietos savivaldos tinklo optimizavimu. Kraštovaizdžio 
naudojimas planuojamas formuojant gamtinį karkasą, kurio tvarkymo kryp- 
tys tokios: 1) išlaikomas ir saugomas esamas natūralus kraštovaizdžio po- 
būdis; 2) palaikomas ir didinamas esamas kraštovaizdžio natūralumas; 3) 
gausinami kraštovaizdžio natūralumą atkuriantys elementai. Be to, išskirti 
konservaciniu (išsaugojimo) požiūriu vertingiausi kraštovaizdžio komplek- 
sai, taip pat biologinės įvairovės apsaugai svarbios teritorijos. Specializuotų 
teritorinių struktūrų formavimas apima žemės ūkio ir miškų ūkio bendrąsias 
tvarkymo priemones. Agrarinės teritorijos suskirstytos į septynias skirtingo 
agrarinio potencialo zonas, pateiktos rekomendacijos jas naudoti. Miškinin- 
kystės plėtra numatyta žemės ūkio veiklai netinkamuose plotuose. Rekrea- 
cijos ir turizmo vystymas sprendžiamas skirtinguose (nacionalinės, regioni- 
nės ir lokalinės svarbos) rekreaciniuose arealuose, numatytos prioritetinės 
jų plėtros priemonės. Techninės infrastruktūros plėtra planuojama remiantis 
pagrindinių automobilių kelių, geležinkelių, uostų, energetikos plėtra, 
ekoinžinerinės infrastruktūros perspektyvomis. Bendrajame plane taip pat 
numatytos pramonės ir verslo raidos etapai (institucinės reformos, moderni- 
zavimo ir intensyvinimo), socialinės ir kultūros infrastruktūros teritorinė 
raida. Pateikiamas šalies teritorijos erdvinio diferencijavimo modelis, kuris 
išreiškiamas trijų plėtojimo tipų (konversinio, palaikomojo ir plėtojamojo) 
kraštotvarkinėmis zonomis, bei nacionalinės regioninės politikos organiza- 
vimo nuostatos. 

Apskrities teritorijos bendrojo plano rengimo organizatorius — apskri- 
ties viršininkas. Šio bendrojo plano rengimo tikslai ir uždaviniai [111]: 

1) įgyvendinti ir detalizuoti Lietuvos Respublikos teritorijos bendrojo 

plano sprendinius apskrities teritorijoje; 

2) parengti apskrities teritorijos tvaraus bei darnaus vystymo pagrin- 
dus ir principines nuostatas; 

3) plėtoti ir tobulinti apskrities erdvinę struktūrą, formuoti ir vystyti 
urbanistinę sistemą; 

4) numatyti priemones gyvenimo ir aplinkos kokybei gerinti; 

5) plėtoti techninę ir kitą visuomenės poreikiams tenkinti reikalingą 
infrastruktūrą; 

6) numatyti bioprodukcinio ūkio, pramonės, verslo, rekreacinės ir ki- 
tos paskirties teritorijų vystymo kryptis; 

7) suformuoti apskrities lygmens specialiųjų planų bei savivaldybės 
bendrųjų ir specialiųjų planų planavimo sąlygas. Planavimo sąlygas 
apskrities teritorijos bendrajam planui rengti išduoda Aplinkos, 
Žemės ūkio, Susisiekimo, Kultūros, Ūkio ir kitos ministerijos, taip 
pat besiribojančios apskritys ir apskrities savivaldybės. 

Sprendinių konkretizavimo stadijoje parengiami pagrindiniai brėžiniai: 
apskrities teritorijos raidos ir naudojimo, urbanistinio karkaso ir gyvenamų- 
jų vietovių sistemos vystymo; ekologinės pusiausvyros užtikrinimo; rekrea- 
cijos ir kultūros paveldo teritorijų; techninės infrastruktūros; bioprodukci- 
nio ūkio plėtros, pramonės ir kitų ūkio šakų plėtros; socialinės bei kultūri- 
nės infrastruktūros; teritorijų rezervavimo visuomenės poreikiams. 

Suderintą apskrities teritorijos bendrąjį planą turi aprobuoti apskrities 
regioninės plėtros taryba ir valstybinę priežiūrą vykdanti Aplinkos ministe- 
rija. Po to bendrąjį planą tvirtina Vyriausybė. 

Savivaldybės teritorijos bendrojo plano rengimo organizatorius yra sa- 
vivaldybės administracijos direktorius. Sprendimą dėl plano rengimo pra- 
džios ir planavimo tikslų priima savivaldybės taryba. Pagrindiniai bendrojo 
plano uždaviniai: 

1) suformuoti savivaldybės teritorijos vystymo koncepciją ir nustatyti 

teritorijos tvarkymo, naudojimo ir apsaugos prioritetus; 

2) tobulinti rajono teritorijos erdvinę struktūrą, vystyti jos urbanistinę 
sistemą; 

3) formuoti miškų ir želdynų sistemas; 

4) numatyti užstatytų teritorijų gyvenimo ir aplinkos kokybę gerinan- 
čias priemones; 

5) nustatyti priemones, užtikrinančias gamtos išteklių racionalų nau- 
dojimą, kraštovaizdžio tvarkymą, ekologinę pusiausvyrą, gam- 

tinio karkaso formavimą, gamtos ir kultūros paveldo objektų išsau- 
gojimą; 

6) plėtoti inžinerinę, susisiekimo ir kitą visuomenės poreikiams ten- 

kinti reikalingą infrastruktūrą; 

7) rezervuoti teritorijas visuomenei reikalingų objektų plėtrai; 

8) atlikti funkcinį teritorijos zonavimą. 

Planavimo sąlygas savivaldybės teritorijos bendrajam planui rengti iš- 
duoda apskrities viršininkas, Aplinkos ministerijos regiono aplinkos apsau- 
gos departamentas, Kultūros vertybių apsaugos departamento prie Kultūros 
ministerijos teritorinis padalinys, Lietuvos automobilių kelių direkcija prie 
Susisiekimo ministerijos, Visuomenės sveikatos centras, inžinerinių tinklų 
bei susisiekimo komunikacijų valdytojai. 

Bendrojo plano esamos būklės analizės stadijoje parengiama ir savi- 
valdybės taryboje aprobuojama teritorijos vystymo erdvinės raidos koncep- 
cija dvidešimties metų laikotarpiui. Bendrojo plano sprendiniai rengiami 
dešimties metų laikotarpiui. Jų galiojimą savivaldybės taryba gali pratęsti 
ne ilgiau kaip iki ketverių metų. 

Pagrindiniai brėžiniai parengiami koncepcijos rengimo ir sprendinių 
konkretizavimo stadijose: teritorijos vystymo erdvinės struktūros ir funkci- 
nių prioritetų; žemės naudojimo ir apsaugos reglamentų (žemės naudojimo 
ir veiklos plėtojimo); teritorijos inžinerinės infrastruktūros ir susisiekimo; 
rekreacijos, turizmo, gamtos ir kultūros paveldo plėtojimo; miškų išdėsty- 
mo. 

Savivaldybės teritorijos bendrojo plano rengimo valstybinę priežiūrą 
vykdo apskrities viršininkas. Bendrąjį planą tvirtina savivaldybės taryba. 

Patvirtinus bendrąjį planą, jo įgyvendinimo stebėseną, priežiūrą ir 
kontrolę vykdo savivaldybės administracijos direktorius. Likus ne mažiau 
kaip šešiem mėnesiams iki naujų savivaldybės tarybos rinkimų pradžios, 
savivaldybės administracijos direktorius savivaldybės tarybai turi pateikti 
ataskaitą apie bendrojo plano sprendinių įgyvendinimą, informuoti visuo- 
menę spaudoje bei savivaldybės interneto tinklapyje, o išrinkus naują savi- 
valdybės tarybą ne vėliau kaip per šešis mėnesius ją supažindinti su spren- 
dinių įgyvendinimo rezultatais. 

Rengiami savivaldybės teritorijų dalies bendrieji planai dažniausiai yra 
miestų ir miestelių teritorijų bendrieji planai. Sprendimą dėl jų rengimo 
pradžios ir planavimo tikslų priima savivaldybės taryba. Bendrųjų planų 
rengimą organizuoja savivaldybės administracijos direktorius tokia pat 
tvarka, kaip rengiamas savivaldybės teritorijos bendrasis planas. Šių ben- 
drųjų planų uždaviniai: 

1) sudaryti miesto arba miestelio teritorijos vystymo koncepciją, nu- 
statyti teritorijų tvarkymo, naudojimo ir apsaugos prioritetus bei at- 
likti teritorijos funkcinį zonavimą; 

2) tobulinti istoriškai susiklosčiusią miestų ir miestelių urbanistinę 
struktūrą bei tūrinę erdvinę kompoziciją; 

3) numatyti teritorijų gyvenimo ir aplinkos kokybę gerinančias prie- 
mones, formuoti bendrojo naudojimo želdynų sistemą; 

4) plėtoti inžinerinę, susisiekimo ir kitą visuomenės poreikiams ten- 
kinti reikalingą infrastruktūrą; 

5) nustatyti miestų ir miestelių teritorijas, kurių detaliuosius planus 
privaloma rengti arba keisti; 

6) numatyti priemones, užtikrinančias kraštovaizdžio tvarkymą ir kul- 
tūros paveldo objektų išsaugojimą; 

7) rezervuoti teritorijas komunikacijų trasų ir kitų visuomenei porei- 
kiams reikalingų objektų statybai; 

8) nustatyti pagrindinę tikslinę žemės naudojimo paskirtį, naudojimo 
būdą ir pobūdį; 

9) įteisinti teritorijų tvarkymo reglamentus. 

Miestų ir miestelių bendrųjų planų rengimo valstybinę priežiūrą vykdo 

apskrities viršininko administracija. Planą tvirtina savivaldybės taryba. 

Visais atvejais, rengiant bendruosius planus, turi būti parengiama stra- 

teginio pasekmių aplinkai vertinimo ataskaita. Sprendinių pasekmės ver- 
tinamos šiais aspektais: 

1) poveikio teritorijos vystymo darnai ir (arba) planuojamai veiklos 
sričiai; 

2) poveikio ekonominei aplinkai: ūkio ir atskirų jo sektorių raidos 
procesams, investicijų ir verslo sąlygoms, valstybės bei savivaldy- 
bių biudžetams; 

3) poveikio socialinei aplinkai: įvairiems socialiniams poreikiams ir 
gyventojams; 

4) poveikio gamtinei aplinkai ir kraštovaizdžiui: gamtinės aplinkos 
kokybei, kraštovaizdžio struktūrai ir ekologinei pusiausvyrai, gam- 
tos ir kultūros objektų išsaugojimui; 

5) papildomai numatytais planavimo sąlygose aspektais. 

Žemesnio lygmens bendrieji planai neturi prieštarauti aukštesnio lyg- 

mens planų sprendimams. 

Remiantis bendraisiais planais rengiamos specialiųjų ir detaliųjų planų 

sąlygos. 

14.3. Specialieji planai 


Specialieji planai rengiami konkrečiai veiklos sričiai plėtoti. Pagrindi- 

nės jų rūšys: 

1. Žemėtvarkos planavimo dokumentai. Jie reikalingi sprendžiant že- 
mės sklypų ribų pertvarkymo arba racionalaus žemės naudojimo 
klausimus neurbanizuotose teritorijose [40]. Šių darbų turinys išsa- 
miau pateiktas 4 skyriuje. 

2. Saugomų teritorijų planavimo dokumentai. Tai — valstybinių parkų 
planavimo schemos, biosferos rezervatų ir draustinių tvarkymo pla- 
nai. Jų paskirtis — nustatyti atskirų saugomų teritorijų dalių naudo- 
jimo ir apsaugos prioritetus bei teritorijos tvarkymo reglamentus. 
Pagrindinės saugomų teritorijų funkcinės zonos — konservacinė, 
paminklosauginė, ekologinės apsaugos, rekreacinė, ūkinė (žemės 
ūkio, miškų ūkio ir kt.), gyvenamoji. Šios zonos dar skirstomos į 
tvarkymo zonas. Planuose numatomos teritorijų atkūrimo, apsaugos 
ir tvarkymo priemonės, numatomi statiniams skirti plotai, rekreaci- 
niai objektai, turistinės trasos, infrastruktūros objektai. 

3. Miškotvarkos projektai. Tai — planavimo dokumentai, pagal kuriuos 
organizuojamas miškų ūkis ir atliekami miškų naudojimo, atkūrimo 
ir miško žemės tvarkymo darbai. Projektų sprendiniai — pagrindinio 
ir kitų rūšių kirtimų projektavimas, miškų atkūrimas bei naujų miš- 
kų įveisimas, priemonės biologinės įvairovės apsaugai ir gausini- 
mui, miškų ūkio paskirties žemėje esančių žemės ūkio naudmenų 
gerinimo priemonės. Projektuose nustatomos metinės pagrindinių 
kirtimų normos, ugdymo, sanitariniai ir kiti kirtimai, jaunuolynų 
priežiūra bei ugdymas ir kitos ūkinės priemonės. 

4. Vandentvarkos schemos ir planai (projektai). Juose sprendžiamas 
upių baseinų arba mažesnių teritorijų vandens išteklių naudojimo 
reguliavimas ir hidrotechninių statinių įrengimas. 

5. Turizmo ir rekreacijos schemos ir planai. Planavimo dokumentuose 
nustatomas turizmo trasų, turizmo centrų, viešosios turizmo infrast- 
ruktūros objektų išdėstymas, taip pat konkretizuojami bendrųjų pla- 
nų sprendiniai ir jų įgyvendinimo būdai. Planuose nustatomi rekrea- 
cinių teritorijų tvarkymo ir rekreacinių išteklių apsaugos reglamen- 
tai, viešosios turizmo infrastruktūros ir kraštovaizdžio formavimo 
priemonės, turizmo centrų tikslinio vystymo (veiklos specializaci- 
jos) kryptys. Jeigu šiose teritorijose vyrauja veikla, galinti turėti nei- 

giamą poveikį rekreaciniams ištekliams, planavimo dokumentuose 
gali būti numatytos ūkinės veiklos reguliavimo priemonės. 

6. Infrastruktūros plėtros schemos ir planai. Jie reikalingi tais atvejais, 
kai neparengtas bendrasis savivaldybės teritorijos planas, nes inf- 
rastruktūros objektų statyba gali būti pradėta tik turint statinių pro- 
jektus, parengtus vadovaujantis detaliajame plane šiems tikslams su- 
formuotais žemės sklypais ir nustatytomis techninėmis sąlygomis. 
Infrastruktūros objektų vietos, rengiant detalųjį planą, turi būti tik 
tose teritorijose, kuriose jas numato bendrasis arba specialusis pla- 
nas. Paprastai specialiajame plane nustatomas ir pagrindžiamas susi- 
siekimo komunikacijų, inžinerinių tinklų, mažmeninės prekybos ir 
kitų infrastruktūros objektų išdėstymas. 

Specialiojo planavimo organizatoriai — valstybės institucijos, savival- 
dybės, kiti fiziniai ir juridiniai asmenys, suinteresuoti šių planų rengimu. 
Planavimo dokumentų rengimo valstybinę priežiūrą vykdo ir planavimo 
dokumentus tvirtina institucijos, nurodytos specialiųjų planų rengimo tai- 
syklėse. 

Specialiojo plano pagrindinio sprendinių brėžinio turinys apima supro- 
jektuotas ir kartografinėje medžiagoje pažymėtas įgyvendintinas priemones. 
Tai — žemės sklypų ar kitų projektuojamų objektų ribos, žemės naudmenų 
rūšys ir kontūrai, statinių ir įrenginių išdėstymas, žemės naudojimo sąlygos 
ir kt. 

Specialiųjų planų rengimas leidžia išspręsti šiuos uždavinius: 

1) užtikrinti racionalų žemės, miškų ir vandens išteklių naudojimą; 

2) plėtoti susisiekimo komunikacijas, inžinerinius tinklus, energetikos 

sistemas bei kitą infrastruktūrą ir rezervuoti teritorijas jų plėtrai; 

3) racionaliai naudoti rekreacinius ir kultūros išteklius, plėtoti turizmo 

paslaugas ir poilsio infrastruktūrą; 

4) nustatyti kraštovaizdžio formavimo kryptis, teritorijų naudojimo ir 

apsaugos, rezervavimo bei tvarkymo priemones. 

Remiantis specialiaisiais planais rengiamos detaliųjų planų sąlygos, 
taip pat išsamiai reglamentuojamas saugomų teritorijų naudojimas, nusta- 
tomi reikalavimai žemei, miškų ir vandens ištekliams naudoti, išduodami 
leidimai atlikti tam tikrus teritorijų tvarkymo darbus. Atskira specialiųjų 
planų rūšis — žemėtvarkos planavimo dokumentai — leidžia atlikti žemės 
sklypų išdėstymo ir ribų žemės naudmenų sudėties pakeitimus. 

14.4, Žemėtvarkos planavimo dokumentai 


14.4.1. Bendrosios nuostatos 


Žemėtvarkos planavimo dokumentai skirstomi į žemėvaldų planus ir 
žemėtvarkos schemas bei projektus. Žemėvaldų planuose sudaromi nauji 
arba pertvarkomi esami žemės sklypai (nuosavybės teisės objektai). Žemėt- 
varkos schemose ir projektuose numatomos žemės naudmenų sudėties kei- 
timo ir teritorijų tvarkymo priemonės bei nustatomos žemės naudojimo są- 
lygos nekeičiant žemės sklypų ribų. 

Pagal sprendžiamų klausimų turinį žemėvaldų planai skirstomi į žemės 
reformos žemėtvarkos projektus, žemės sklypų formavimo ir pertvarkymo 
projektus, žemės konsolidacijos projektus ir žemės paėmimo visuomenės 
poreikiams projektus. Žemėtvarkos schemos ir projektai skirstomi į žemėt- 
varkos schemas (rengiamas administracinei teritorijai arba jos daliai) ir 
kaimo plėtros žemėtvarkos projektus: žemėtvarkos projektus miškui įveisti 
ne miško žemėje, ūkio vidinės žemėtvarkos projektus ir kompleksinius že- 
mės ūkio ir kaimo plėtros projektus. 

Žemėvaldų planuose nustatoma sudaromų ir pertvarkomų žemės skly- 
pų pagrindinė tikslinė žemės naudojimo paskirtis, naudojimo būdas ir po- 
būdis, taip pat žemės sklypo plotas ir kadastro duomenys. 

Pagal pagrindinę tikslinę žemės naudojimo paskirtį visa žemė skirsto- 
ma į žemės ūkio, miškų ūkio, vandens ūkio, konservacinės ir kitos paskir- 
ties žemę [174]. Pagal naudojimo būdą žemės ūkio paskirties žemė skirs- 
toma į mėgėjiškų sodų bendrijų, specializuotų ūkių, rekreacinio naudojimo 
ir kitus žemės sklypus. Miškų ūkio paskirties žemė atitinkamai skirstoma į 
ekosistemų apsaugos, rekreacinius, apsauginius ir ūkinius miškus. Vandens 
ūkio paskirties žemė skirstoma į ekosistemas saugančius, rekreacinius, ūki- 
nei veiklai naudojamus ir bendrojo naudojimo vandens telkinius. Konserva- 
cinės paskirties žemė skirstoma į gamtinių rezervatų žemės sklypus ir kultū- 
ros paveldo objektų žemės sklypus. Kitos paskirties žemė skirstoma į gyve- 
namąsias, visuomeninės paskirties, pramonės ir sandėliavimo objektų, ko- 
mercinės paskirties objektų, inžinerinės infrastruktūros, rekreacines, ben- 
drojo naudojimo, naudingųjų iškasenų, krašto apsaugos teritorijas bei atlie- 
kų saugojimo, rūšiavimo ir utilizavimo teritorijas. 

Žemės naudojimo būdą tikslina teritorijų planavimo dokumentuose nu- 
statyti konkretūs žemės naudojimo pobūdžiai. 

Žemės kadastro duomenis sudaro [75]: 


ŠALIES TERITORIJOS PLANAVIMAS 235 





1) žemės ploto pasiskirstymas pagal žemės naudmenų rūšis (ariamoji 
žemė, sodai, pievos ir natūralios ganyklos, miškai, vandens telki- 
niai, keliai, užstatytos teritorijos, medžių ir krūmų augalija, pelkės, 
pažeista žemė, kita nenaudojama žemė); 

2) nusausintos ir drėkinamos žemės plotai; 

3) žemės ūkio naudmenų dirvožemių kokybės įvertinimas, išreikštas 
vidutiniu našumo balu; 

4) specialiosios žemės ir miško naudojimo sąlygos; 

5) Žemės servitutai; 

6) žemės sklypo vertės (naudojama žemės mokesčiui apskaičiuoti ver- 
tė bei vidutinė rinkos vertė). 

Visi žemėtvarkos planavimo dokumentų sprendiniai išreiškiami rei- 
kiamo tikslumo skaitmeniniuose ir analoginiuose žemėlapiuose. Remiantis 
šiais planavimo dokumentais priimami apskrities viršininko sprendimai 
(administraciniai aktai): dėl žemės sklypų formavimo ir jų kadastro duome- 
nų patikslinimo; dėl pagrindinės tikslinės žemės naudojimo paskirties nu- 
statymo arba pakeitimo; dėl specialiųjų žemės ir miško naudojimo sąlygų 
nustatymo; dėl žemės servitutų nustatymo. Žemės sklypus registruoja bei jų 
kadastro duomenis nustatyta tvarka tikslina Lietuvos Respublikos nekilno- 
jamojo turto registro tvarkytojas — valstybės įmonė Registrų centras. 

Nerengiami miestų teritorijų žemėvaldų planai, jų žemės naudojimo 
klausimus sprendžia bendrieji ir detalieji planai. Žemėtvarkos teritorijų pla- 
navimo dokumentuose taip pat nesprendžiami klausimai, kuriuos turi nagri- 
nėti kiti specialieji planai, pavyzdžiui, miškotvarkos arba vandentvarkos 
projektai arba naudingųjų iškasenų telkinių naudojimo projektai. 


14.4.2. Žemės reformos žemėtvarkos projektai 


Įgyvendinant Žemės reformos įstatymą rengiami visos šalies teritorijo- 
je kaimo vietovėse esančios galimos privatizuoti žemės, taip pat žemės, į 
miestų teritorijas įtrauktos po 1995 metų birželio 1 dienos, projektai [152]. 

Projekto rengimo organizatorius — apskrities viršininkas. Projektu 
sprendžiama dėl neįteisintos nuosavybės žemės sklypų formavimo asme- 
nims, pageidaujantiems atkurti nuosavybės teises į žemę, taip pat asme- 
nims, pageidaujantiems pirkti ir nuomoti valstybinę žemę. Šių asmenų sąra- 
šus bei projektui rengti parinktos teritorijos ribas tvirtina apskrities virši- 
ninkas. Žemės sklypai sudaromi atsižvelgiant į prašymus pateikusių asmenų 
pageidavimus, derinant žemės sklypų vietą ir ribas, teisės aktų nustatytu ei- 
liškumu. Pirmumą rinktis žemę turi asmenys, pageidaujantys žemę susigrą- 

žinti natūra arba gauti tokio paties ploto žemės kitoje vietoje, po to — vals- 
tybės remiami žemės ūkio veiklos subjektai (asmeninio ūkio žemės naudo- 
tojai, ūkininkai, žemės ūkio gamybą vystantys juridiniai asmenys), perkan- 
tys savo naudojamus žemės sklypus arba su jiems priklausančiais sklypais 
besiribojančius kitus žemės ūkio paskirties žemės sklypus. Kiti valstybinės 
žemės sklypai gali būti projektuojami parduoti ir išnuomoti aukciono tvar- 
ka. 

Žemės reformos žemėtvarkos projekto sprendinius sudaro: žemės skly- 
pų ribos (nustatant jų plotų, naudojimo paskirtį ir kitus kadastro duomenis), 
vietinės reikšmės (neprivatizuojami) ir servitutiniai keliai, valstybės ir vi- 
suomenės poreikiams naudojamos (neprivatizuotinos) teritorijos. Be pa- 
grindinio projekto brėžinio, rengiami šie planai, reikalingi projekto spren- 
dimams nustatyti: valstybės išperkamos ir neprivatizuojamos žemės planas, 
žemės našumo vertinimo planas, specialiųjų žemės ir miško sąlygų nusta- 
tymo planas. Asmuo, suderinęs suprojektuotų žemės sklypų išdėstymą ir 
sutinkantis su žemės sklypui nustatytais apribojimais, įgyja teisę šį žemės 
sklypą įsigyti nuosavybėn arba išsinuomoti patvirtinus žemės reformos že- 
mėtvarkos projektą. 

Parengtas projektas teikiamas derinti valstybės institucijoms bei savi- 
valdybėms ir po to pateikiamas išsamiai svarstyti visuomenėje: susipažini- 
mo su parengtu projektu trukmė — 1 mėnuo, jo viešos ekspozicijos trukmė — 
2 savaitės. Projekto rengimo valstybinę priežiūrą vykdo apskrities viršinin- 
ko administracijos žemės tvarkymo departamentas. Projektą tvirtina apskri- 
ties viršininkas. Projektas įgyvendinamas paženklinant suformuotų žemės 
sklypų ribas vietovėje. Atlikus šiuos darbus, parengiami žemės sklypų pla- 
nai ir kadastro duomenys, reikalingi teisiškai registruoti žemės sklypus. 
Asmenims, kuriems apskrities viršininko sprendimu atkuriamos nuosavybės 
teisės į žemę, žemės sklypų registracija ir nuosavybės teisių registracija 
Nekilnojamojo turto registre vykdoma vienų metu. Kitiems asmenims ap- 
skričių viršininkų sprendimai dėl leidimo pirkti arba nuomoti valstybinės 
žemės sklypus priimami tik šiuos žemės sklypus įregistravus Nekilnojamo- 
jo turto registre, parengus žemės sklypų pirkimo-pardavimo arba nuomos 
sutarčių projektus ir juos suderinus su prašymus pirkti arba nuomoti žemę 
pateikusiais asmenimis. Žemės pirkimo-pardavimo sutartys tvirtinamos no- 
tariškai. Savo daiktines teises naujieji žemės savininkai arba naudotojai turi 
įregistruoti Nekilnojamojo turto registre per 3 mėnesius. 

14.4.3. Žemės sklypų formavimo ir pertvarkymo projektai 


Projektai rengiami Nekilnojamojo turto registre įregistruotų žemės 
sklypų riboms pertvarkyti, o atskirais atvejais formuoti naujus žemės skly- 
pus [135]. Ribų pertvarkymas apima: žemės atidalijimą (kai bendraturčiams 
priklausantis vienas žemės sklypas padalijamas į jiems priklausančias dalis 
atitinkančius atskirus sklypus), žemės sklypo padalijimas (kai žemės skly- 
pas priklauso vienam savininkui ir jo pageidavimu padalijamas į du arba 
daugiau sklypų), žemės sklypų sujungimas (kai greta esantys žemės sklypai 
sujungiami į vieną sklypą), ir ribų pakeitimas (amalgamacija) — kai gretimų 
žemės sklypų ribos pakeičiamos neformuojant atskirų žemės sklypų (tai — 
atvejai, kai perduodamų vienas kitam žemės sklypų dalių plotas ne didesnis 
kaip 0,5 hektarų miško, 0,3 hektarų žemės ūkio paskirties žemės sklypo ir 
0,04 hektaro kitos paskirties žemės sklypo). 

Projekto rengimo organizatorius yra pertvarkomo(-ų) žemės sklypo(-ų) 
savininkas(-ai) arba valdytojas(-ai). Jo(-ų) prašymu apskrities viršininko 
administracijos teritorinis žemėtvarkos skyrius išduoda leidimą rengti pro- 
jektą, prideda planavimo sąlygas. Projekto rengėjui keliamas reikalavimas — 
suformuoti racionalių ribų ir patogius naudoti žemės sklypus. Prie kiekvie- 
no žemės sklypo turi būti privažiuojama bendrojo naudojimo keliu (valsty- 
biniu arba vietinės reikšmės) arba žemės savininkui priklausančiu keliu 
(šiuo atveju kitiems asmenims nustatoma servituto teisė naudotis keliu). 
Žemės naudojimo paskirtis, būdas ir pobūdis, specialiosios žemės ir miško 
naudojimo sąlygos bei kiti žemės kadastro duomenys nustatomi tokia pat 
tvarka, kaip ir rengiant žemės reformos žemėtvarkos projektą, tačiau žemės 
sklypų ribos visais atvejais turi būti nustatomos ir paženklinamos vietovėje 
atliekant tikslius kadastrinius matavimus, atnaujinant kartografinę medžiagą 
ir parengiant nustatyto standarto žemės sklypų planus. Žemės sklypų suda- 
rymo ir pertvarkymo projektai derinami su planavimo sąlygas išdavusiomis 
valstybės institucijomis, savivaldybe ir planavimo organizatoriumi. Projek- 
tas svarstomas visuomenėje supaprastinta tvarka: apie jo parengimą turi bū- 
ti informuoti gretimų žemės sklypų savininkai, kurie gali pareikšti savo raš- 
tiškus motyvuotus pasiūlymus. Be to, jiems dalyvauti privalu projekto 
sprendinių įgyvendinimo metu atstatant išnykusius riboženklius. 

Projekto rengimo valstybinę priežiūrą vykdo apskrities viršininko ad- 
ministracijos Žemės tvarkymo departamentas. Esant teigiamai išvadai, pro- 
jektą tvirtina apskrities viršininkas. Po to suprojektuoti žemės sklypai pa- 
žymimi vietovėje bei parengiami dokumentai, reikalingi patikslinti nekilno- 
jamojo turto registro įrašus (centrinės duomenų bazės duomenų ir nekilno- 
jamojo turto kadastro žemėlapio) — apskrities viršininko įsakymas dėl pro- 

jekto ir žemės sklypų kadastro duomenų patvirtinimo, pakeisto(-ų) žemės 
sklypo(-ų) planas(-ai) ir kadastro duomenų forma(-os). Jeigu suprojektuotas 
žemės atidalijimas, dar reikalingos notariškai patvirtintos bendraturčių su- 
tartys dėl žemės sklypo dalių atidalijimo iš bendrosios nuosavybės į atskirus 
kiekvienam savininkui priklausančius žemės sklypus. Jeigu suprojektuota 
žemės sklypų ribų amalgamacija, reikalingos notariškai patvirtintos gretimų 
žemės sklypų savininkų sutartys dėl atskirų žemės plotų perdavimo (pasi- 
keitimo) amalgamacijos tvarka. 


14.4.4. Žemės konsolidacijos projektai 


Žemės konsolidacijos projektai rengiami siekiant didesnėje teritorijoje 
(ne mažesnėje kaip 100 hektarų) atlikti privačios ir valstybinės žemės išdės- 
tymo pertvarką [85]. Projektų rengimo tikslas — pagerinti žemės naudojimo 
sąlygas suformuojant kompaktiškesnės žemėvaldas bei stambesnius žemės 
ūkio naudmenų ir miško žemės sklypus, todėl dažniausiai rengiami projek- 
tai teritorijų žemės ūkio ir miškų ūkio paskirties žemių, kurių sklypų išdės- 
tymą ir ribas galima keisti atsižvelgiant į gamtines sąlygas bei siekiant su- 
mažinti gamybos išlaidas. Be to, rengiant šiuos projektus galima išspręsti 
visuomenės (valstybės) arba savivaldybės poreikiams reikalingų privačios 
žemės plotų mainų į valstybinę žemę klausimus, išvengiant sudėtingų že- 
mės paėmimo visuomenės poreikiams procedūrų. Pertvarkant žemės skly- 
pus, galima optimaliai išdėstyti vietinės reikšmės kelių tinklą, elektros lini- 
jas ir kitas inžinerines komunikacijas. 

Žemės konsolidacijos projekto rengimą organizuoja apskrities virši- 
ninkas, gavęs ne mažiau kaip penkių žemės savininkų (suinteresuotųjų as- 
menų) prašymus. Gavęs apskrities viršininko pavedimą, teritorinis žemėt- 
varkos skyrius organizuoja vietovės, kurios žemės konsolidacijos projektą 
prašoma pradėti rengti, žemės savininkų ir valstybinės žemės patikėtinių 
susirinkimą. Remdamasis susirinkimo sprendimais žemėtvarkos skyrius pa- 
rengia teritorijos, kurios projektą siūloma rengti, planą, pažymą dėl šios ter- 
itorijos parinkimo ir išvadą dėl projekto rengimo tikslingumo. Apskrities 
viršininko įsakymu nustatomi laisvos valstybinės žemės sklypai, kuriuos 
tikslinga įtraukti į projekto teritoriją, ir paskiriamas administracijos parei- 
gūnas, atstovaujantis valstybinės žemės patikėtiniui (apskrities viršininkui, 
turinčiam teisę disponuoti valstybine žeme). Tada žemėtvarkos skyrius or- 
ganizuoja pirmąjį planuojamos teritorijos ribose esančių žemės sklypų savi- 
ninkų ir valstybinės žemės (toliau — žemės savininkų) susirinkimą. Asme- 
nys, sutinkantys būti projekto dalyviais, surašo preliminarinę žemės konso- 

lidacijos sutartį. Vadovaudamasis šia sutartimi apskrities viršininkas priima 
sprendimą dėl žemės konsolidacijos projekto ir teritorijos projekto rengimo 
patvirtinimo. 

Žemės konsolidacijos projekto rengėjas gauna užduotį projektuoti ir 
planavimo sąlygas. Projekto organizacinius klausimus padeda spręsti žemės 
savininkų susirinkimo įgaliotieji asmenys. Projekto rengėjas (prireikus — 
pasitelkęs licencijuotus turto vertintojus turinčią įmonę) atlieka planuoja- 
mos teritorijos žemės naudojimo analizę ir parengia žemės vertinimo planą. 
Žemės vertinimo plane išskiriami vienodo naudojimo būdo ir vienodų sa- 
vybių žemės plotai, nustatoma jų vidutinė vertė, artima realiai tos paskirties 
žemės rinkos vertei. Žemės vertinimo planą turi suderinti visi žemės savi- 
ninkai; jis reikalingas projektuojamų žemės sklypų lygiavertiškumui (su 
projekto teritorijoje tam pačiam asmeniui priklausančių žemės sklypų verte) 
užtikrinti. Žemės vertinimo planą patvirtinus apskrities viršininko įsakymu, 
pradedami rengti žemės konsolidacijos projekto sprendiniai. Juos sudaro 
tokie teritorijos tvarkymo elementai kaip ir kitų žemėvaldų planus: vietinės 
reikšmės kelių tinklas (šie keliai lieka valstybei nuosavybės teise priklau- 
sančioje žemėje), visuomenės poreikiams reikalingų ir kitų valstybinės že- 
mės sklypų išdėstymas, privačios žemės sklypų išdėstymas, reikalingų teri- 
torijos tvarkymo darbų nustatymas. Žemės sklypų ribos turi būti nustatytos 
ir eiti, kiek galima, natūraliais gamtiniais kontūrais arba sudaryti taisyklin- 
gų formų žemės sklypus. Prie kiekvieno žemės sklypo turi būti privažiuo- 
jama bendrojo naudojimo arba servitutiniu keliu. Pagal projektą nustatoma 
kiekvieno sklypo žemės naudojimo paskirtis, būdas, pobūdis, specialiosios 
žemės ir miško sąlygos ir kiti kadastro duomenys. Kiekvieno žemės savi- 
ninko projekto teritorijoje turėtų ir suprojektuotų žemės sklypų vertė ap- 
skaičiuojama pagal žemės verčių žemėlapį. Už vertės skirtumą kiekvienas 
žemės savininkas sumoka arba gauna atitinkamą pinigų sumą, todėl supro- 
jektuotas privačios žemės sklypų plotas gali žymiai skirtis nuo iki projektą 
patvirtinant Nekilnojamojo turto registre įregistruotų šiam savininkui pri- 
klausančių žemės sklypų ploto. Valstybinės žemės sklypų vertė nuo buvu- 
sios vertės negali skirtis daugiau kaip 5 procentais. 

Kai parengtam projektui pritariama žemės savininkų susirinkime, or- 
ganizuojamas jo viešas svarstymas (supaprastinta tvarka) ir derinimas su 
planavimo sąlygas išdavusiomis institucijomis. Projekto rengimo valstybinę 
priežiūrą vykdo Nacionalinė žemės tarnyba prie Žemės ūkio ministerijos. 
Žemės konsolidacijos projektas tvirtinamas apskrities viršininko įsakymu. 
Tada vykdomos kitos privalomos projekto rengimo procedūrų dalys: supro- 
jektuotų žemės sklypų ribų paženklinimas vietovėje (atliekant kadastrinius 
matavimus), žemės sklypų planų ir žemės kadastro duomenų parengimas, 

žemės konsolidacijos sutarties sudarymas bei visų projektuojamoje teritori- 
joje esančių žemės sklypų registro ir kadastro įrašų pakeitimas Nekilnoja- 
mojo turto registre. 

Žemės konsolidacijos sutartyje turi būti nurodyta: žemės savininkų tu- 
rėti ir suprojektuoti („„mainomi“) žemės sklypai — jų plotai ir kadastro duo- 
menys; įsipareigojimai dėl žemės sklypų vertės skirtumo atlyginimo; įsipa- 
reigojimai pradėti naudoti pertvarkytus žemės sklypus nustatytais terminais. 

Sudaryta ir notarų biure patvirtinta žemės konsolidacijos sutartis yra 
juridinis pagrindas visiems žemės savininkams teikti prašymus Registrų 
centrui dėl žemės sklypų ir daiktinių teisių įregistravimo. Pagal pateiktus 
prašymus ir pridedamus dokumentus vienu metu išregistruojami turėti že- 
mės sklypai, teisės į juos, šių teisių suvaržymas ir juridiniai faktai bei įre- 
gistruojami šių asmenų žemės konsolidacijos projekte suformuoti žemės 
sklypai ir teisės į juos, šių teisių suvaržymai ir juridiniai faktai. 


14.4.5. Zemės paėmimo visuomenės reikmėms projektai 


Privačią žemę paimti iš jos savininkų bei nutraukti valstybinės žemės 
nuomos ar panaudos sutartis galima tik tais atvejais, kai ši žemė reikalinga 
visuomenės reikmėms [88]. Visuomenės poreikiai apibūdinti Žemės įstaty- 
mo 45 straipsnyje. 

Žemė gali būti paimta tik apskrities viršininko sprendimu, vadovaujan- 
tis žemės paėmimo visuomenės poreikiams projektu. Žemės įstatymas nu- 
mato galimybę žemę paimti privačios ir valstybinės žemės mainų tvarka. 
Tai — atvejai, kai apskrities viršininkas, gavęs suinteresuotos institucijos 
prašymą paimti nurodytoje vietoje žemę, pasiūlo žemės savininkui lygia- 
vertį laisvos valstybinės žemės sklypą, ir žemės savininkas su šiuo pasiū- 
lymu sutinka. Nesant tokio sutikimo, apskrities viršininkas priima sprendi- 
mą pradėti žemės paėmimo visuomenės reikmėms procedūrą. Apie tai in- 
formuojama prašymą pateikusi valstybės institucija arba savivaldybė, kuri 
organizuoja projekto rengimą. Projekto rengėjas parenkamas Viešųjų pir- 
kimų įstatymo nustatyta tvarka. Planavimo sąlygas plano organizatoriui iš- 
duoda apskrities viršininkas. 

Paprastai prašomo paimti žemės sklypo vieta jau būna numatyta spe- 
cialiajame arba detaliajame plane arba techniniame statinio projekte. Žemės 
paėmimo visuomenės reikmėms projekto rengėjas konkretizuoja reikalingo 
paimti žemės sklypo ribas ir nustato žemės sklypų savininkus. Projekto teri- 
torija patvirtinama apskrities viršininko įsakymu. Į ją įeina žemės sklypai, 
kuriuos dėl šio žemės paėmimo reikia pertvarkyti. Projekto autorius atlieka 

šioje teritorijoje esamų bei formuojamų žemės sklypų kadastrinius matavi- 
mus ir numatomo paimti žemės sklypo vertinimą. Į projekto bylą dedamos 
suinteresuotos institucijos ir kiekvieno žemės sklypo savininko sutartys dėl 
atlyginimo už paimamą žemę sąlygų. Jeigu susitarti dėl atlyginimo dydžio 
nepavyksta, turi būti pridėtas žemėtvarkos skyriaus vedėjo, projekto auto- 
riaus ir suinteresuoto asmens atstovo aktas, apibūdinantis nesutarimo prie- 
žastis. 

Žemės paėmimo visuomenės poreikiams projektas svarstomas su vi- 
suomene supaprastinta tvarka ir derinamas su sąlygas išdavusiomis institu- 
cijomis. Projekto rengimo valstybinę priežiūrą vykdo Nacionalinė žemės 
tarnyba prie Žemės ūkio ministerijos. Projektą tvirtina apskrities viršinin- 
kas. Po to atliekami kadastriniai matavimai ir parengiami pertvarkytų žemės 
sklypų planai bei kadastro duomenys. 

Vadovaudamasis patvirtintu projektu, apskrities viršininkas priima 
sprendimą dėl žemės paėmimo visuomenės poreikiams. Sprendime atlygi- 
nimo už paimamą žemę dydis nustatomas pagal sudarytas sutartis su žemės 
savininkais, o tais atvejais, kai sutarčių sudaryti atsisakoma, — pagal turto 
vertinimo dokumentus. 


14.4.6. Žemėtvarkos schemos 


Žemėtvarkos schemų rengimą organizuoja apskrities viršininkas [134]. 
Schemose gali būti sprendžiami visi arba dalis klausimų, kurie reikalingi 
reguliuoti žemės naudojimą administracinių vienetų ar kaimo gyvenamųjų 
vietovių ribose, tai: 

1. Savivaldybių teritorijų ribų, miestų, miestelių ir kaimų ribų pakeiti- 

mas. 

2. Gamtinio karkaso lokalizavimas ir ūkinės veiklos apribojimai, reika- 
lingi nustatyti įgyvendinant bendrųjų planų sprendinius arba Vyriau- 
sybės patvirtintas specialiąsias žemės ir miško naudojimo sąlygas. 

3. Teritorijos zonavimas pagal ūkinės veiklos kryptis, geriausiai atitin- 
kančias vietovės gamtines ir ūkines sąlygas. Zonuojant numatoma: 
intensyviai bei ekstensyviai žemės ūkio veiklai naudotinos teritori- 
jos, kuriose šią veiklą rekomenduojama vystyti priklausomai nuo 
dirvožemių tinkamumo atskiroms žemės ūkio augalų rūšims ir nuo 
jų derlingumo (našumo); alternatyviai žemės ūkio veiklai (įskaitant 
miškų įveisimą) naudotinos teritorijos; miškų ūkio veiklai, konser- 
vacinei ir kitai paskirčiai naudotinos teritorijos. 

4. Melioracijos sistemų statybos ir rekonstrukcijos planavimas, atsi- 
žvelgiant į melioracijos sistemų būklę ir numatomą ūkinės veiklos 
kryptį. 

5. Vietinės reikšmės kelių tinklo išdėstymas ir papildymas, numatant 
viešuosius (priskirtinus savivaldybėms) ir vidaus kelius, reikalingus 
ūkinių subjektų veiklai. 

6. Stambiųjų ūkių centrų, jų žemėvaldų perspektyvinių ribų ir žemės 
ūkį aptarnaujančių objektų išdėstymo planavimas. 

Rajono lygmens žemėtvarkos schemos rengimo valstybinę priežiūrą 

vykdo apskričių viršininkų administracijos žemės tvarkymo departamentai, 
o šias schemas tvirtina savivaldybių tarybos. 


14.4.7. Kaimo plėtros žemėtvarkos projektai 


Kaimo plėtros žemėtvarkos projektai rengiami siekiant kompleksiškai 
planuoti seniūnijų, kaimų teritorijų bei atskirų ūkių ir žemės savininkų že- 
mėvaldas [133]. Jų rengimo organizatorius gali būti savivaldybės administ- 
racijos direktorius, o jeigu planuojama vienam asmeniui priklausančioje 
žemėvaldoje — jos savininkas. Pagal sprendžiamų klausimų rūšis kaimo 
plėtros žemėtvarkos projektai skirstomi į projektus, skirtus: a) miškui įveisti 
ne miško žemėje; 2) ūkių vidinės žemėtvarkos klausimams spręsti; 
3) kompleksiškai planuoti teritorijas (kompleksinis žemės ūkio ir kaimo 
plėtros projektas). Pirmojo tipo projekte sprendžiami miško įveisimo klau- 
simai, laikantis mokslinių jų išdėstymo ir ribų formavimo rekomendacijų. 
Antrojo tipo projekte numatomas ūkio vidaus teritorijos sutvarkymas: kelių 
tinklas, užstatytų teritorijų išdėstymas, žemės ūkio naudmenų sklypų su pa- 
našiomis savybėmis ir sąlygomis žemei dirbti (agroūkinių sklypų) projekta- 
vimas, kultūrinio kraštovaizdžio formavimo priemonės, žemės ūkio naud- 
menų racionalaus naudojimo ir apsaugos priemonės. Trečiojo tipo projektai 
detalizuoja žemėtvarkos schemos sprendinius bei numato ūkių žemėvaldų 
centrų ir perspektyvinių ribų formavimą. 

Kaimo plėtros žemėtvarkos projektai svarstomi su visuomene įprasta 
(nesupaprastinta) tvarka. Jų rengimo valstybinę priežiūrą vykdo apskrities 
viršininko administracijos žemės tvarkymo departamentas. Projektus tvirti- 
na savivaldybės administracijos direktorius. Projektais remiamasi išduodant 
leidimus atlikti įvairius teritorijų tvarkymo darbus, numatant priemones 
ūkių ir kaimo bendruomenių veiklai remti, taip pat jie naudojami kaip kvali- 
fikuota metodinė medžiaga žemės savininkams ir naudotojams. 

14.5. Detalieji planai 


Pagrindiniai detaliojo planavimo uždaviniai [109]: 

1) detalizuoti bendrųjų ir specialiųjų planų nustatytus teritorijų tvar- 
kymo ir naudojimo reglamentus; 

2) suformuoti žemės sklypus statinių statybai, sudarant sąlygas inves- 
ticijoms ir ūkinei veiklai plėtoti; 

3) nustatyti arba pakeisti teritorijų tvarkymo ir naudojimo režimą sta- 
tinių projektams rengti ir žemės sklypams urbanizuotose teritorijose 
naudoti; 

4) suformuoti žemės juostas komunikacijų koridorių ir susisiekimo 
komunikacijoms įrengti, inžinerinės bei miesto infrastruktūros plė- 
trai. 

Atskirais atvejais žemės sklypai prie esamų statinių formuojami ne de- 
taliuosiuose planuose, 0 rengiant specialiuosius planus (žemės reformos 
žemėtvarkos projektus, žemės sklypų formavimo ir pertvarkymo projektus) 
arba rengiant dokumentus, reikalingus grąžinti arba perduoti nuosavybėn 
faktiškai naudojamus žemės sklypus miestų teritorijose. 

Remiantis detaliaisiais planais galima keisti urbanizuotose teritorijose 
esančių žemės sklypų ribas, formuoti jose naujus sklypus, taip pat keisti 
žemės ūkio arba miškų ūkio paskirties žemės sklypų pagrindinę tikslinę 
žemės naudojimo paskirtį į kitą paskirtį. 

Detaliųjų planų rengimo organizatorius — savivaldybės administracijos 
direktorius arba valstybinės žemės valdytojas. Savivaldybė planavimo or- 
ganizatoriaus funkcijas gali perduoti žemės savininkui, išskyrus atvejus, kai 
žemės ūkio arba miškų ūkio paskirties žemės sklypo savininkas pageidauja 
rengti detalųjį planą teritorijoje, kurios bendrasis planas arba specialusis 
planas nėra parengtas. Paprastai prieš rengiant detalųjį planą inžineriškai 
neparengtose teritorijose turi būti rengiamas specialusis planas, kuriame su- 
projektuojama inžinerinės infrastruktūros plėtra. 

Detaliojo plano sprendiniai apima: 

1) žemės sklypų formavimą. Žemės sklypų dydis ir ribos projektuoja- 
mos vadovaujantis techniniais reikalavimais ir normomis. Numato- 
miems statyti pastatams skiriami žemės sklypai turi būti tiesiogiai 
statiniams aptarnauti reikalingo dydžio. Kartu išsprendžiamas gat- 
vių, vandens, elektros tiekimo ir kitų komunikacijų išdėstymas. 

2) privalomą projektuojamos teritorijos arba suformuotų žemės sklypų 
tvarkymo ir naudojimo režimą. Tai — žemės naudojimo būdas ir po- 

būdis, maksimalus leistinas pastatų aukštis, maksimalus leistinas 
žemės sklypo užstatymo tankumas ir intensyvumas (procentais), sta- 
tinių statybos vieta, komunalinių arba vietinių inžinerinių tinklų ir 
pastatų šildymo sistemų prisijungimo sąlygos, susisiekimo sistemos 
organizavimas, servitutai (teisė į svetimo žemės sklypo dalį). 

3) papildomas teritorijų tvarkymo sąlygas — urbanistiniai ir architektū- 
riniai reikalavimai, gamtos ir kultūros paveldo vertybių apsauga, ter- 
itorijos apželdinimas. 

Detaliojo plano brėžiniai — teritorijos tvarkymo ir naudojimo režimo 
brėžinys; žemės sklypų ribų žymėjimo brėžinys; infrastruktūros objektų ir 
komunikacinių koridorių brėžinys; statinių vizualizacija. 

Detaliajam planui rengti planavimo sąlygas išduoda apskrities virši- 
ninkas, savivaldybės teritorijoje esančios įstaigos, atsakingos už aplinkos 
apsaugą, kultūros statybų apsaugą, sveikatos apsaugą ir priešgaisrinę ap- 
saugą, elektros, ryšių, dujotiekio, vandentiekio ir šilumos tinklus eksploa- 
tuojančios bei komunalines paslaugas teikiančios įmonės, savivaldybės ad- 
ministracija. 

Detalieji planai derinami savivaldybių nuolatinės statybos komisijos, į 
kurias įeina planavimo sąlygas išdavusių institucijų atstovai. Derinimo pro- 
cedūra komisijoje turi būti baigta per 15 darbo dienų nuo planavimo orga- 
nizatoriaus prašymo pateikimo dienos. Detalųjį planą svarstant su visuome- 
ne, susipažinti skiriamas ne trumpesnis kaip 20 darbo dienų laikotarpis, iš 
jo viešai ekspozicijai — ne mažiau kaip 10 darbo dienų. Detalieji planai su- 
paprastinta tvarka svarstomi tik tais atvejais, kai plano turinys nesudėtingas 
— sudaromi žemės sklypai prie naudojamų statinių, kai keičiamos naudoja- 
mų žemės sklypų ribos arba kai sprendžiami žemės sklypų atidalinimo, pa- 
dalinimo arba sujungimo klausimai. 

Detaliojo plano rengimo valstybinę priežiūrą atlieka apskrities virši- 
ninko administracija. 

Detalųjį planą tvirtina savivaldybės taryba arba, jos pavedimu, savival- 
dybės administracijos direktorius. 

Prireikus keisti galiojantį detalųjį planą, numatomi pakeitimai turi būti 
suderinti, viešai apsvarstyti ir patvirtinti tokia pat tvarka, kaip ir rengiant 
naują detalųjį planą. 

Detaliojo planavimo procesas neapima plano įgyvendinimo darbų. No- 
rint detalųjį planą įgyvendinti, reikia: 

1) atlikti suprojektuotų žemės sklypų kadastrinius matavimus ir pa- 

rengti suformuotų arba pertvarkytų žemės sklypų planus bei kadast- 
ro duomenis; 

2) žemės sklypų kadastro duomenis patvirtinti apskrities viršininko 
įsakymu; 

3) duomenis apie pertvarkytus žemės sklypus žemės savininkas turi 
pateikti Registrų centrui, kuris šiuos sklypus įregistruoja arba pa- 
tikslina Nekilnojamojo turto registro įrašus. 

Apskrities viršininkui įsakymu patvirtinus nustatytus kadastro duome- 
nis (tarp jų — pagrindinę tikslinę žemės naudojimo paskirtį, naudojimo būdą 
ir pobūdį) bei juos įregistravus Nekilnojamojo turto registre, žemės savi- 
ninkas arba valstybinės žemės valdytojas žemės sklypą gali pradėti naudoti 
detaliajame plane numatytai veiklai, pavyzdžiui, gauti sąlygas statiniui pro- 
jektuoti, parengti statinio projektą ir tada gauti leidimą statyti. Jeigu detalia- 
jame plane numatyta kita paskirtis negu buvo iki šio plano patvirtinimo, 
žemės savininkas gali prašyti apskrities viršininką šią paskirtį pakeisti net ir 
tuo atveju, jeigu žemės sklypo kadastriniai matavimai neatliekami. 


14.6. Kraštovaizdžio tvarkymo priemonės 


Rengiant bendruosius bei specialiuosius planus ir juose planuojant teri- 
torijų tvarkymo priemones (statinių išdėstymą, miškų įveisimą, tvenkinių 
įrengimą, naudingųjų iškasenų eksploatavimą), viena iš svarbiausių sąlygų 
— laikytis kraštovaizdžio formavimo bei apsaugos reikalavimų. Lietuvos 
Respublikos Seimo 2002 metų įstatymu [14] ratifikuotoje Europos krašto- 
vaizdžio konvencijoje pažymėta, kad kraštovaizdis yra svarbi gyvenimo 
kokybės dalis, žmonių savasties pagrindas. Šiuo metu jo transformaciją pa- 
spartino žemės ūkio, miškininkystės, pramonės ir naudingųjų iškasenų ga- 
vybos plėtra, taip pat teritorijų planavimo, miestų, transporto, infrastruktū- 
ros, turizmo ir poilsio formų raida bei ekonominiai pokyčiai. Europos kraš- 
tovaizdžio konvencijoje numatyta, kad kiekviena šalis, ratifikuodama šią 
konvenciją, įsipareigoja įtraukti kraštovaizdį kaip reiškinį į savo teritorijų 
planavimo politiką bei savo kultūros, aplinkos, žemės ūkio, socialinės, eko- 
nominės politikos ir kitas sritis, galinčias paveikti kraštovaizdį. Kiekviena 
šalis įsipareigoja nustatyti savo kraštovaizdžius, nagrinėti jų charakteristi- 
kas ir juos keičiančius veiksnius, atkreipti dėmesį į pokyčius. Kad krašto- 
vaizdžio politika būtų įgyvendinama, kiekviena šalis įsipareigoja priimti 
kraštovaizdžiui saugoti, tvarkyti ir (arba) planuoti skirtus teisės dokumen- 
tus. 

Lietuvos Respublikos kraštovaizdžio politikos kryptys, uždaviniai ir 
principai patvirtinti Vyriausybės nutarimu 2004 metais [82]. Numatyta, kad 

kraštovaizdis turi būti formuojamas pagal moksliškai pagrįstus ir siektinus 
kraštovaizdžio etalonus, suskirstytus pagal funkcinio naudojimo prioritetus. 
Atskiriems gamtovaizdžiams tvarkyti taikomi šie metodai: 

1) išsaugojimo metodas, taikytinas siekiant išlaikyti natūralią gamtinių 
procesų eigą saugomose teritorijose bei išsaugoti vertingas ekosis- 
temas ir buveines; 

2) atkūrimo metodas, taikytinas ypatingais atvejais, siekiant atkurti 
vertingus gamtinius ir kultūrinius kraštovaizdžio objektus ir komp- 
leksus; 

3) atnaujinimo metodas, taikytinas siekiant atnaujinti pažeistų krašto- 
vaizdžio objektų ir kompleksų funkcionavimą; 

4) formavimo (pertvarkymo) metodas, taikytinas siekiant pakeisti 
kraštovaizdžio struktūrą, ją pritaikant racionalios veiklos reikmėms. 

Rengiant teritorijų planavimo dokumentus, būtina įvertinti kraštovaiz- 
džio gamtinius ir kultūrinius ypatumus, saugoti jo biologinę įvairovę. Kraš- 
tovaizdžio tvarkymas remiasi teritorijos erdvinės struktūros, joje vykstančių 
morfologinių procesų, istorinės raidos ir vertybių pažinimu, gerąja kitų ša- 
lių kraštotvarkos darbų patirtimi. 

Viena iš pagrindinių kraštovaizdžio formavimo nuostatų yra suderinti 
kraštovaizdžio socialines, ekonomines ir ekologines funkcijas, sudarant są- 
lygas urbanizacijos ir bioprodukcinio ūkio plėtrai bei gamtos išteklių ap- 
saugai. Šiuo tikslu siekiama racionalios žemės naudmenų ir žemėvaldų teri- 
torinės struktūros, gamtinių ir rekreacinių išteklių išsaugojimo bei krašto- 
vaizdžio architektūrinės erdvinės kompozicijos. Tvarus kultūrinis krašto- 
vaizdis užtikrinamas optimizuojant gamtinių, agrarinių ir urbanizuotų teri- 
torijų santykį. Darni kraštovaizdžio architektūrinė erdvinė kompozicija pa- 
siekiama didinant kraštovaizdžio pastovumą, funkcionalumą ir erdvinį raiš- 
kumą. Mažiausią neigiamą poveikį aplinkai gali turėti kaimiškieji krašto- 
vaizdžiai teritorijose, kuriose nustatomi ekologinės apsaugos reglamentai 
arba numatomas tausojamasis ūkininkavimas, bei miestiškieji kraštovaiz- 
džiai teritorijose, kurioms nustatytos konservacinės ir rekreacinės funkcijos. 
Kitų intensyviai ūkinei veiklai naudojamų teritorijų dermė su ekstensyviai 
naudojamais arba nenaudojamais žemės plotais kultūriniame kraštovaizdyje 
turi atitikti moksliškai pagrįstas rekomendacijas. 

Pažymėtini svarbiausi Lietuvos kraštovaizdžio planavimo ir tvarkymo 
uždaviniai: 

1) miestų ir kaimo gyvenviečių atnaujinimas; 

2) šalies kelių tinklo priderinimas prie Europos transporto infrastruk- 

tūros; 

3) gamtinio karkaso plėtra; 

4) saugomų teritorijų plėtojimas ir tvarkymas; 

5) racionalus žemės naudojimo pertvarkymas; 

6) želdynų sistemos regeneravimas agrarinėse teritorijose ir miestuo- 
se; 

7) tausojamosios bei ekologinės žemdirbystės ir miškininkystės plėtra; 

8) kraštovaizdžio fizinės, ekologinės ir estetinės kokybės išsaugojimas 
ir palaikymas; 

9) teritorijos rekreacinių galimybių didinimas; 

10) atsakingas požiūris į gamtos ir kultūros paveldo vertybes krašto- 
vaizdyje. 


14.7. Valdymo institucijos 


Teritorijų planavimo dokumentus įgyvendina jų planavimo organizato- 
riai, taip pat žemės savininkai ir valstybinės žemės valdytojai. Vadovauda- 
mosi įstatymais ir kitais teisės aktais, žemės santykius reguliuoja valdymo 
institucijos, kurios tvirtina teritorijų planavimo dokumentus, priima spren- 
dimus, reikalingus vykdyti atitinkamus teritorijų tvarkymo darbus, kontro- 
liuoja žemės naudojimo sąlygų laikymąsi [40]. Pagrindinės Lietuvos Res- 
publikos valdymo institucijos ir jų funkcijos, susijusios su žemės santykiais: 

1. Lietuvos Respublikos Seimas. Jis leidžia įstatymus, tvirtina strategi- 
jas, numatančias šalies žemės ir kitų gamtos išteklių racionalų naudojimą, 
tvirtina Lietuvos Respublikos teritorijos bendrąjį planą, taip pat tvirtina ad- 
ministracinių teritorijų pakeitimus. 

2. Lietuvos Respublikos Vyriausybė. Ji priima nutarimus, nustatančius 
įstatymų arba atskirų jų straipsnių įgyvendinimo tvarką, taip pat priima 
sprendimus dėl valstybinės žemės sklypų perdavimo savivaldybių nuosavy- 
bėn arba dėl žemės sklypų perdavimo valstybės institucijoms ir savivaldy- 
bėms patikėjimo teise. Be to, Vyriausybė tvirtina apskričių teritorijų ben- 
druosius planus ir valstybinių parkų planavimo schemas, priima nutarimus 
dėl gyvenamųjų vietovių ribų pakeitimo. 

3. Aplinkos ministerija. Ji Vyriausybės nustatytais atvejais vykdo teri- 
torijų planavimo dokumentų rengimo valstybinę priežiūrą, taip pat kartu su 
kitomis ministerijomis tvirtina teritorijų planavimo dokumentų rengimo tai- 
sykles. 

4. Žemės ūkio ministerija arba Nacionalinė žemės tarnyba prie Žemės 
ūkio ministerijos. Šios institucijos: 

e metodiškai vadovauja žemės reformos ir žemėtvarkos projektų ren- 

gimo darbams; 

+ išduoda licencijas rengti žemėtvarkos planavimo dokumentus; 

+ rengia žemės reformos, žemės naudojimo ir žemės gerinimo darbų 
programas; 

+ vykdo žemės konsolidacijos projektų ir žemės paėmimo visuomenės 
poreikiams projektų rengimo valstybinę priežiūrą; 

+ koordinuoja žemės naudojimo valstybinės kontrolės darbus. 

5. Apskrities viršininkai arba jų administracijos teritoriniai žemėtvar- 


kos skyriai: 


+ įgyvendina valstybės politiką teritorijų planavimo, žemės naudojimo 
ir apsaugos srityse; 

+ įgyvendina žemės reformą; 

e organizuoja žemėtvarkos planavimo dokumentų rengimą; 

e tvirtina žemėvaldų planus; 

e priima sprendimus dėl žemės servitutų nustatymo, pagrindinės tiksli- 
nės žemės naudojimo paskirties nustatymo, specialiųjų žemės ir miš- 
ko sąlygų nustatymo, žemės paėmimo visuomenės reikmėms; 

e tvirtina suformuotų žemės sklypų kadastro duomenis ir jų pakeiti- 
mus; 

+ disponuoja valstybine žeme; 

e teisės aktų nustatytais atvejais vykdo teritorijų planavimo dokumentų 
rengimo valstybinę priežiūrą; 

e išduoda leidimus įveisti mišką ne miško žemėje; 

+ vykdo žemės naudojimo valstybinę kontrolę. 

6. Savivaldybių tarybos arba jų administracijos direktoriai: 

+ organizuoja savivaldybės teritorijos planavimo darbus, išduoda sąly- 
gas rengti bendruosius, specialiuosius ir detaliuosius planus; 

e teikia apskrities viršininkui pasiūlymus dėl žemės naudojimo sąlygų 
nustatymo ir žemės sklypų ribų formavimo urbanizuotose teritorijo- 
se; 

e teisės aktų nustatytais atvejais vykdo teritorijų planavimo dokumentų 
rengimo valstybinę priežiūrą; 

e tvirtina detaliuosius planus ir, teisės aktų nustatytais atvejais, ben- 
druosius ir specialiuosius planus; 

+ išduoda sąlygas statiniams projektuoti bei leidimus statybai. 

7. Kitos institucijos (Valstybinės saugomų teritorijų tarnybos prie Ap- 


linkos ministerijos, Valstybinės aplinkos apsaugos inspekcijos prie Aplin- 
kos ministerijos teritoriniai padaliniai, rezervatų, nacionalinių ir regioninių 
parkų direkcijos, miškų urėdijos, Valstybinė geologijos tarnyba prie Aplin- 
kos ministerijos, Kultūros vertybių apsaugos departamento prie Kultūros 

ministerijos teritoriniai padaliniai ir kt.). Jos išduoda planavimo sąlygas 
rengti teritorijų planavimo dokumentus ir juos derina, taip pat derina pro- 
jektus, numatančius ilgalaikį esamos kraštovaizdžio būklės pakeitimą (kelių 
ir kitų linijinių įrenginių tiesimą, tvenkinių įrengimą, sausinimo ir drėkini- 
mo sistemų įrengimą, miško žemės pavertimą kitomis naudmenomis, žemės 
gelmių eksploatavimą ir kt.). Be to, dauguma šių institucijų vykdo gamtos 
išteklių naudojimo valstybinę kontrolę ir gali nagrinėti administracinių tei- 
sės pažeidimų bylas. 

Į teritorijų planavimo dokumentų rengimo procesą įtrauktų institucijų 
pareigos išduodant planavimo sąlygas [110]: 

e planavimo sąlygos turi būti išduotos per 20 darbo dienų; 

e rengiant planavimo sąlygas, vadovaujamasi: 1) institucijos kompe- 

tencija; 2) galiojančių teritorijų planavimo dokumentų sprendiniais; 
3) patvirtintomis investicinėmis ir atskirų ūkio šakų plėtros progra- 
momis (projektais) bei kitų strateginių dokumentų nuostatų reikala- 
vimais; 4) įstatymais ir kitais teisės aktais, reglamentuojančiais ati- 
tinkamą planuojamą veiklą; 5) specialiųjų žemės naudojimo sąlygų 
reikalavimais, nustatančiais planuojamo sklypo (teritorijos) naudoji- 
mo apribojimus. 

Teritorijų planavimo dokumentų rengimo valstybinę priežiūrą vykdan- 
čios institucijos: Valstybinė teritorijų planavimo ir statybos inspekcija prie 
Aplinkos ministerijos bei apskričių viršininkų administracijos teritorijų pla- 
navimo ir statybos valstybinės priežiūros departamentai (skyriai) bei kiti 
padaliniai Vyriausybės nustatyta tvarka [76] tikrina parengtus teritorijų pla- 
navimo dokumentus; juos galima tvirtinti tik esant teigiamai šių institucijų 
išvadai. Be to, jų kompetencijai skirta statinių naudojimo priežiūra. Vado- 
vaujantis Administracinių teisės pažeidimų kodeksu, šios institucijos nagri- 
nėja administracinių teisės pažeidimų bylas, susijusias su savavališkomis 
statybomis, ir skiria administracines nuobaudas. Pavyzdžiui, pagal šio ko- 
dekso 159 straipsnį statinio statyba (griovimas) negavus Statybos įstatymo 
nustatyta tvarka gauto statybos leidimo arba nesudėtingo statinio statyba 
negavus normatyviniuose statybos techniniuose dokumentuose nurodyto 
dokumento, kai statybos leidimas neprivalomas, — užtraukia įspėjimą arba 
baudą nuo vieno tūkstančio iki penkių tūkstančių litų. Tokie pat veiksmai, 
padaryti asmens, bausto administracine nuobauda už šio straipsnio pirmojo- 
je dalyje numatytus pažeidimus, užtraukia baudą nuo penkių iki dešimties 
tūkstančių litų. 

Kontroliniai klausimai 


1. Kokie pagrindiniai teritorijų planavimo dokumentai ir jų rengimo užda- 
viniai? 

2. Kokios teritorijų planavimo dokumentų rengimo bendrosios procedūros? 

3. Kas sprendžiama rengiant administracinių teritorijų arba jų dalių ben- 
druosius planus? 

4. Kokius žinote žemėtvarkos planavimo dokumentus, kuriais remiantis su- 
daromi ir pertvarkomi žemės sklypai? 

5. Kokie specialieji planai nustato žemės naudojimo apribojimus ir žemės 
naudmenų sudėties keitimo sąlygas? 

6. Apibūdinkite detaliųjų planų rengimo ir įgyvendinimo tvarką. 

7. Kokie reikalavimai nustatomi siekiant išsaugoti arba pagerinti krašto- 
vaizdį? 

8. Kokios yra valstybės ir savivaldos institucijų funkcijos reguliuojant že- 
mės naudojimą ir teritorijų tvarkymą? 


15. 


DARNUS KAIMO 


VYSTYMASIS 

15.1. Lietuvos kaimo demografiniai ypatumai 


Lietuvos kaimas yra svarbus ekonominiu, socialiniu, etnokultūrinių bei 
gamtosauginiu, t. y. darnaus vystymosi, požiūriu. Kaimas vis dažniau verti- 
namas kaip šalies infrastruktūros dalis, nuo kurios priklauso kaimo ir mies- 
to žmonių gyvenimo kokybė. 

Lietuvos kaimas — visa valstybės teritorija, atmetus miestų plotą, — su- 
daro per 95 procentus Lietuvos ploto. 2006 metų pradžioje Lietuvoje buvo 
3,4 mln. gyventojų, iš jų per 30 procentų sudarė kaimo gyventojai. 

Svarbiausieji demografiniai procesai: gimstamumas, mirtingumas, 
migracija, ir šalyje, ir kaime daug metų yra neigiami. Gyventojų skaičius 
kasmet mažėja: 65 procentus sumažėjimo per 2001-2005 metus sudarė nei- 
giamas natūralus prieaugis. Gimimų skaičius kaime sumažėjo nuo 18 977 
(1992 metais) iki 10 955 (2004 metais). 

Iki 2003 metų kaimo gyventojų mažėjo. 2004 metais užfiksuotas kai- 
mo gyventojų pagausėjimas. Tai lėmė pasiektas teigiamas migracijos balan- 
sas. Pastaraisiais metais kaimo gyventojų skaičių papildo miestiečiai, pasi- 
renkantys priemiesčius, įsikuriantys vaizdingose vietovėse. Iš kaimo dau- 
giausia išvyksta 25—29 metų amžiaus gyventojai. 

Nors gimstamumo rodikliai kaime šiek tiek aukštesni negu mieste, 
gimstamumas neužtikrina kartų kaitos, t. y. vyksta depopuliacija. Kas tre- 
čias kaime gimęs vaikas — nesantuokinis. 

Ypač didelis skirtumas tarp kaimo vyrų ir moterų mirtingumo lygio — 
moterys už vyrus gyvena 10 ir daugiau metų ilgiau. Viena iš tokio didelio 
skirtumo priežasčių — didelis vyrų mirtingumas dėl išorinių veiksnių: trans- 
porto įvykių, savižudybių, apsinuodijimo alkoholiu ir kt. 

Mažėjantis gimstamumas, ilgėjanti gyvenimo trukmė, vyrų ir moterų 
mirtingumo asimetrija — visa tai keičia lyties ir amžiaus grupių proporciją 
[211]. 

Kaimo gyventojų senėjimas ilgai veiks kaimo vystymąsi. Dėl sumažė- 
jusio vaikų skaičiaus ir toliau mažės ikimokyklinio ugdymo įstaigų, mokyk- 
lų skaičius, didės sveikatos priežiūros, globos ir rūpybos įstaigų poreikis. 
Keisis darbo rinkos pasiūlos ir paklausos santykis. Dabartinei vaikų iki 14 
metų amžiaus kartai teks išlaikyti didesnį senyvo amžiaus gyventojų skai- 
čių. Atsižvelgiant į tai, būtina koreguoti socialinę ir ekonominę politiką. 

Vyresnio amžiaus žmonėms labai svarbu prisitaikyti prie kintančių 
darbo rinkos reikalavimų. Lietuvos Respublikos Vyriausybė pritarė Sociali- 

nės apsaugos ir darbo ministerijos parengtai Nacionalinei senėjimo įveiki- 
mo strategijai (2004 m. birželio 14 d.). Priimta Mokymosi visą gyvenimą 
užtikrinimo strategija (2004 m. kovo 24 d.). 

Pagrindinė socialinė grupė kaime — ūkininkai ir jų šeimos. Lietuvos 
kaime daugiausia ūkininkauja vyresnio amžiaus žmonės: per 60 metų — apie 
50 procentų, per 40 metų — apie 20 procentų, vyresnių kaip 30 metų — per 
15 procentų, 25 metų ir jaunesnių — per 10 procentų (Žemės ūkio informaci- 
jos ir kaimo verslo centro duomenimis). Siekiant padėti modernizuoti že- 
mės ūkio valdas ir neutralizuoti ūkininkų senėjimo demografiją pagal Ben- 
drojo programavimo dokumento (BPD) 4. 2 priemonę Jaunųjų ūkininkų įsi- 
kūrimui teikiama įsikūrimo parama jauniesiems ūkininkams (iki 40 metų), 
kurie pirmą kartą kuria ūkį. 

Kaimo gyventojų tankumas yra didesnis tose savivaldybėse, kurios įsi- 
kūrusios arčiau miestų arba kurių žemės ūkio galimybės didesnės. Per 30 
procentų gyventojų gyvena kaimuose, kuriuose yra mažiau negu 50 gyven- 
tojų. Rečiausiai apgyvendintos kaimo vietovės yra Lietuvos rytinėje ir piet- 
rytinėje dalyje. Didžiausias gyventojų tankumas yra Kauno rajone — apie 40 
gyventojų kvadratiniame kilometre, mažiausias — Švenčionių rajone, ku- 
riame gyvena mažiau negu 10 gyventojų kvadratiniame kilometre. 

Blogiausi demografiniai rodikliai būdingi Utenos ir Alytaus apskritims. 
Jose 1000-čiui gyventojų tenka mažiausiai gimusiųjų ir daugiausia mirusių- 
jų, didžiausias neigiamas natūralus prieaugis, ryškiausi senėjimo procesai. 
Geriausia demografinė situacija — Klaipėdos ir Telšių apskrityse. 

Lietuvoje vyrauja maži, modernizuoti ir mažai konkurencingi ūkiai. 
Žemės ūkio surašymo duomenimis, vidutinis ūkio dydis — 10,4 hektaro, 
skaičiuojant be smulkiųjų žemės naudotojų. Kad būtų padidintas konkuren- 
cingumas, reikalingos didelės investicijos ne tik gamybos technologijoms 
diegti, bet ir ūkiams stambinti. 


15.2. Lietuvos kaimo istorinė raida 








Kaimas, kaip teritorijos apgyvendinimo tipas, išryškėjo XIV amžiuje, 
kai iš gyvenviečių imta teisiškai išskirti miestus. Kunigų (kunigaikščių) ir 
turtingųjų (bajorų) sodybos su jiems priklausančių nelaisvųjų žmonių (šei- 
myna, kaimynai) trobesiais XIII-XV amžiuje dažniausiai būdavo aptveria- 
mos ir vadinamos kiemais arba kaimais, o lauko bendruomenės narių (lau- 
kininkų) sodybas dažniausiai sudarė vienas pastatas. Spėjama, kad iš vienos 
arba kelių sodybų ilgainiui susidarė sodžius. Sodžių žemėvaldos pagrindas 

buvo alodinė dirbamosios žemės nuosavybė (alodas), bendruomeninė kitų 
naudmenų nuosavybė ir sodiečių politinė priklausomybė didžiajam kuni- 
gaikščiui. Daugėjant nelaisvųjų žmonių, ypač XIV amžiaus pabaigoje atsi- 
radus veldamų , sodybos bei jų grupės kūrėsi ir kunigaikščio arba bajoro 
valdoje, aplink kiemo (kaimo) arimus, pakiemėse. Dalį gyvenviečių XVI 
amžiaus viduryje suvienodino Valakų reforma: laukininkai, kiemėnai ir 
dauguma pilėnų tapo baudžiauninkais, sodžiai, pakiemės, dalis išlikusių pa- 
pilių gyvenviečių — kaimais. Jie tapo feodalinių valdų dalimi. Reforma pa- 
naikino valstiečių žemės nuosavybę, jų politinę priklausomybę didžiajam 
kunigaikščiui pakeitė feodalinė priklausomybė žemės savininkui, įgijusiam 
feodalinį imunitetą. Stambesnių feodalų ūkiai ir gyvenvietės imtos vadinti 
dvarais, valstiečių gyvenvietės — kaimais arba sodžiais. Išliko ir ikireformi- 
nių gyvenviečių, pirmiausia smulkių bajorų bajorkiemių, taip pat užusienių 
— pavienių sodybų ir jų grupelių, nepatekusių į kaimui skirto trilaukio plotą 
arba po reformos išsikėlusių už taisyklingo kaimo laukų ribos. Manoma, 
kad iš Valakų reformos nepaliestų sodžių ir iš pavienių sodybų tarpumiškė- 
se ilgainiui susidarė viensėdžiai ir kupetiniai arba padrikieji kaimai. XVII- 
XVIII amžiais veikė miško verslo įmonės, kūrėsi jų darbininkų gyvenvietės 
— būdos. 

XIX amžiaus antroje pusėje — XX amžiaus pradžioje dėl agrarinio gy- 
ventojų pertekliaus mažų ūkių skaičius beveik nesikeitė, buvo praktikuoja- 
mas trobelninkų atodirbis, pusininkystė, gana ilgai gyvavo feodalinės lieka- 
nos — iki I pasaulinio karo 50 procentų žemės priklausė dvarininkams ir 
valstybei, iki XX amžiaus ketvirtojo dešimtmečio buvo servitutų. Kaimo 
gyvenvietes labai pakeitė XIX amžiaus pradžioje pradėtas ir 1907-1914 
(Stolypino reforma) bei 1922-1940 metų vykdytas kaimo gyvenviečių 
skirstymas į vienkiemius, ypač spartus per 1922-1940 žemės ūkio reformą. 
Nors vienkiemiai buvo laikomi senųjų kaimų dalimis, iš tikrųjų jie tapo at- 
skiromis gyvenvietėmis, beveik neturinčiomis tarpusavio ūkinių ar buitinių 
ryšių, faktiškai nesiskyrė nuo viensėdžių, turinčių savarankiškų gyvenviečių 
statusą. 

1940 metais SSSR okupavus Lietuvą, žemė buvo nacionalizuota, 1š- 
tremta daugelis pasiturinčių ūkininkų šeimų, kaimų gyventojai iki 1951 me- 
tų buvo prievarta sutelkti į kolūkius ir tarybinius ūkius, kaimo gyvenvietė 
buvo atskirta nuo ūkio reikalams naudojamos pagrindinės priemonės — že- 
mės. Senųjų kaimų laukai buvo paskirti dideliam kolūkiui arba tarybiniam 
ūkiui, kurį sudarė keletas gyvenviečių. Kaimų gyvenviečių teritorija pasida- 








“ Veldamas — valstietis (baudžiauninkas) su šeima ir turtu didžiojo kunigaikščio padova- 
notas bajorui arba pareigūnui, neturintis teisės nuo jo pasitraukti. 

rė neaiški, išliko tik senasis sodybų išdėstymas. 1951 metais pradėtos kurti 
kolūkių ir tarybinių ūkių gyvenvietės. Jų kūrimą paspartino 1967 metais 
pradėti dideli melioracijos darbai. Masiškai naikinamų vienkiemių gyvento- 
jus imta kelti į naujas gyvenvietes; 1958 metais jų buvo 3476 (iš jų 1038 — 
centrinės). 1959—1989 metais kaimų sumažėjo nuo 25143 iki 19 529, kaimų 
gyventojų — nuo 1 667 012 iki 1 187 970. 

Esminių pokyčių kaime įvyko 1990 metais, atkūrus Lietuvos nepri- 
klausomybę. Pasikeitė kaimo gyventojų socialinė padėtis: iširus žemės ūkio 
bendrovėms (įkurtos vietoj kolūkių, tarybinių ūkių) pajininkai ir kiti pilie- 
čiai, pagal Lietuvos Respublikos piliečių nuosavybės teisių į išlikusį nekil- 
nojamąjį turtą atkūrimo, žemės reformos įstatymus tapę žemės savininkais, 
1991-2003 įkūrė privačių ūkininkų arba šeimos ūkius; dauguma jų — smul- 
kieji (62 procentai turėjo iki 5 hektarų, 32 procentai — nuo 5 iki 20 hektarų 
žemės). Kaime ir toliau mažėjo gyventojų; 2001 gyventojų surašymo duo- 
menimis, Lietuvos kaimuose gyveno 1 151 874 gyventojai, buvo 21 824 
kaimai [260]. 





15.3. Lietuvos žemės ūkio ir kaimo vystymo 
politikos klausimai 


Žemės ūkio ir kaimo plėtros strategija patvirtinta Lietuvos Respub- 
likos Seimo 2000 m. birželio 13 d. nutarimu Nr. VIII-1728 [57]. Strategijo- 
je nustatyti žemės ūkio ir kaimo plėtros tikslai, uždaviniai, principai ir prio- 
ritetai. Svarbiausias strategijos tikslas — sukurti palankią aplinką įvairiapu- 
sei ekonominei, socialinei kaimo plėtrai, jo gamtosaugai ir etnokultūrai, kad 
būtų sąlygos nuosekliai gerinti gyvenimo kokybę. 

Strategijoje numatytos įgyvendinančios institucijos ir strategijos įgy- 
vendinimo organizavimas. Numatyta, kad iš strategiją įgyvendinančių insti- 
tucijų sudaromas Vyriausybės patariamasis organas — Kaimo plėtros taryba. 
Tarybos pirmininku skiriamas žemės ūkio ministras. 

Strategijos įgyvendinimo valdymą reglamentuoja Lietuvos Respubli- 
kos žemės ūkio ir kaimo plėtros įstatymas [43]. Įstatyme pabrėžta, kad že- 
mės ūkio ir kaimo plėtra ekonominiu, ekologiniu, socialiniu ir etninės kul- 
tūros požiūriu yra valstybės prioritetinė sritis. 

Siekdama užtikrinti efektyvų valstybės ir Europos Sąjungos paramos 
žemės ūkiui bei kaimo plėtrai lėšų administravimą, Lietuvos Respublikos 
Vyriausybė diegia bendrą administravimo ir kontrolės sistemą, taip pat stei- 
gia žemės ūkio ir kaimo verslo registrą. 

Regioninės plėtros politiką reglamentuoja: 

e Lietuvos Respublikos regioninės plėtros įstatymas; 

+ Lietuvos Respublikos teritorijos bendrasis planas; 

« Žemės ūkio ir kaimo plėtros strategija; 

e Nacionalinė žemės ūkio ir kaimo plėtros programa 2000-2026 me- 
tams (Europos Komisijos 2000 m. lapkričio 27 d. sprendimas Nr. 
3329). 

Regioninės plėtros įstatyme nustatyti Lietuvos regioninės politikos 
tikslai: skatinti ūkio pertvarkymą ir modernizavimą regionuose; spartinti 
darnią atskirų regionų plėtrą; mažinti socialinius ekonominius Lietuvos re- 
gionų skirtumus bei mažinti nedarbą. 

Europos Sąjungos struktūrinių fondų parama teikiama investicijoms į 
žemės ūkių valdas, jaunųjų ūkininkų įsikūrimui skatinti, žemės ūkio pro- 
duktų perdirbimui ir rinkodarai gerinti, kaimo plėtrai, miškų ūkiui, moky- 
mams ir kitai su žemės ūkiu ir žvejyba susijusiai veiklai įgyvendinti — pagal 
Bendrojo programavimo dokumento (BPD) 4 prioritetą: 








4 prioritetas. Kaimo plėtra ir žuvininkystė. 

4. 1 priemonė. Investicijos į žemės ūkio valdas. 

4. 2 priemonė. Jaunųjų ūkininkų įsikūrimas. 

4. 3 priemonė. Žemės ūkio produktų perdirbimo ir rinkodaros gerini- 
mas. 

4.4. priemonė. Kaimo vietovių pritaikymo ir plėtros skatinimas. 

4. 5 priemonė. Miškų ūkis. 

4. 6 priemonė. LEADER+ pobūdžio priemonė. 

4.7 priemonė. Mokymas. 

4. 8 priemonė. Veikla, susijusi su žvejybos laivynu. 

4. 9 priemonė. Vandens išteklių apsauga ir plėtra, žuvininkystė, žvejy- 
bos uosto įrengimai, žuvų perdirbimas, rinkodara ir žvejyba vidaus vande- 
nyse. 

4. 10 priemonė. Kita veikla. 





Atsižvelgiant į Europos Sąjungos keliamus administravimo reikalavi- 
mus, Lietuvos struktūrinių fondų valdymo ir administravimo struktūrą su- 
daro vadovaujančioji institucija, tarpinės institucijos ir įgyvendinančios ins- 
titucijos. Vadovaujančioji institucija yra Lietuvos Respublikos finansų mi- 
nisterija, kuri atsakinga už bendrųjų administravimo, mokėjimo ir priežiū- 
ros taisyklių ir procedūrų nustatymą ir jų įgyvendinimo priežiūrą bei pro- 
gramos (BPD) įgyvendinimo priežiūrą. Priemonių įgyvendinimo priežiūros 

funkcija pavesta sektorinėms ministerijoms, kuriose įsteigti padaliniai tar- 
pinės institucijos funkcijoms vykdyti. 


15.4. Kaimo vystymo strateginis valdymas 
Europos Sąjungoje 


Darnaus kaimo vystymo koncepcija 


Europos Sąjungos kaimo plėtros strategija ir jos santykiai su žemės 
ūkio vystymo strategija atveria galimybę spręsti kaimo vystymo strateginio 
valdymo problemas Lietuvoje. Kaimo plėtros strategijos kūrimas yra tiesio- 
giai susijęs su Europos Sąjungos bendrosios žemės ūkio politikos pokyčiais 
[234]. 

Pirmieji bendrosios žemės ūkio politikos pokyčiai buvo netiesiogiai 
susiję su kaimo, kaip savarankiško kaimo plėtros subjekto, atkūrimu. Pa- 
tenkinus poreikius žemės ūkio srityje, atsirado naujų poreikių, susijusių su 
produkcijos kokybe, aplinkosaugos reikalavimais, kraštovaizdžio kokybe ir 
pan. Išaiškėjo, kad besaikis žemės ūkio gamybos intensyvinimas turi 1r kitą 
pusę, kuri, gerėjant gyvenimo kokybei, darėsi vis svarbesnė. Žemės ūkio 
gamybos diversifikavimas, arba įvairinimas, tapo vienu iš būdų spręsti šias 
vis svarbesnes problemas. Devintojo dešimtmečio Bendrosios žemės ūkio 
politikos reforma buvo tiesiogiai susijusi su žemės ūkio diversifikavimu. 
Diversifikavimo prielaida — aktyvus, savarankiškai, lokaliai veikiantis ūkio 
subjektas, kuriuo galėjo būti ir ūkininkas, ir kaimo bendruomenė. 


LEADER programa 


Naujoms nuostatoms įgyvendinti buvo sukurta LEADER (angl. 
LEADER - Links between actions for the development of the rural econo- 
my) programa. 

Į vietos bendruomenių iniciatyvas orientuota ZEADER programa: 

e yra skirta konkrečioms kaimo vietovėms; 

e vektorius yra nukreiptas iš apačios į viršų (bottom up approach); 

e remiasi vietinėmis partnerių arba vietinėmis veiklos grupėmis (/ocal 

action group - LAG)); 

e išryškinama naujovės reikšmė siekiant atskleisti kitokias vietos plėt- 
ros galimybes; 

e pabrėžia vietos plėtros procesų integravimą; 

+ pabrėžia vietinį finansavimą ir vietos partnerių grupės vadovavimą. 


Korko deklaracija 


1996 m. lapkričio 7-9 d. Korko (Cork) mieste, Airijoje, įvyko kaimo 
plėtrai skirta Europos konferencija, kurioje buvo aiškiai suformuluoti kaimo 
plėtros prioritetai. Konferencijos deklaracijos (angl. The Cork Declaration) 
pagrindinės tezės: kaimo kultūra, pasižyminti savita kultūrinio gyvenimo, 
ūkio ir visuomenės organizacija, didelė veiklų ir gamtovaizdžių įvairovė 
(miškai ir dirbama žemė, nepaliesti gamtos kampeliai, kaimai ir miesteliai, 
regioniniai centrai, smulkūs verslai), — yra Europos Sąjungos turtas; kaimas, 
kaip savita socialinė, ekonominė ir kultūrinė infrastruktūra, turi būti konku- 
rencingas; mažėjant žemės ūkio produkcijos svarbai, dėmesys turi krypti ir į 
kitus gyvenimo kaime aspektus; svarbiausias kaimo plėtros veikėjas turi bū- 
ti kaimo bendruomenė. 

Atsiželgiant į kaimo gyventojų atsakomybę saugant aplinką, gamtinius 
ir kultūrinius gamtovaizdžius, už racionalų gamtos išteklių naudojimą, su- 
formuluota dešimties punktų programa: pirmenybė kaimui; integruotas po- 
žiūris; įvairinimas (diversifikacija); išsaugojimas; papildomumas; supapras- 
tinimas; programos; finansavimas; vadyba; įvertinimas ir tyrimas. 


Europietiškasis žemės ūkio modelis 


1997 metais Liuksemburge įvykusiame Europos Tarybos posėdyje 
svarbiausiu tolesnės Europos Sąjungos žemės ūkio politikos plėtros pagrin- 
du pripažintas europinis žemės ūkio modelis - EŽŪM (angl. The European 
Model of Agriculture - EMA). Svarbiausi jo bruožai — tvarus, daugiafunkci- 
nis žemės ūkis bei daugiasektorinė kaimo plėtra. Jis pagrįstas ekonominių, 
socialinių bei ekologinių vertybių pusiausvyra ir lemia kaimo vietovių veik- 
los daugiafunciškumą, pasireiškiantį ne tik maisto, pašarų, pluošto, energi- 
jos (arba jų žaliavų) gamyba, bet ir kaimo aplinkos bei kraštovaizdžio iš- 
saugojimu, kaimo regionų subalansuota plėtra. 

Europinio žemės ūkio modelio sudarymą labiausiai lėmė pasaulinės 
prekybos žemės ūkio gaminiais liberalizacija ir besaikis lyginamųjų prana- 
šumų kriterijaus absoliutinimas tarptautiniuose ekonominiuose santykiuose. 

kurių žemės ūkis funkcionuoja ne tokiomis palankiomis sąlygomis kaip 
Šiaurės bei Pietų Amerikos, Australijos arba Naujosios Zelandijos. Nors šis 
modelis buvo taikytas Europos Sąjungos šalims, tačiau bendrieji jo funk- 
cionavimo principai priimtini ir Centrinės bei Vidurio Europos, taip pat 
Baltijos šalių žemės ūkiui. 


Darbotvarkė 21 


1999 metais paskelbta Darbotvarkė 21 (angl. Agenda 21) [175] per- 
svarstė Europos Sąjungos bendrąją žemės ūkio politiką ir rekomendavo 
žemės ūkio plėtrą glaudžiau susieti su kaimo plėtra. Jos tikslas — didesnės 
kaimo plėtros siekiantis ūkis. Kaimo plėtra pradėta laikyti antru svarbiausiu 
bendrosios žemės ūkio politikos prioritetu. 


Europos žemės ūkio fondas kaimo plėtrai 


Vienas iš pagrindinių naujosios sistemos tikslų yra įsteigti vienintelę 
kaimo plėtros politikos finansavimo ir programavimo priemonę — Europos 
žemės ūkio fondą kaimo plėtrai (EŽŪFKP). Kaimo plėtros fondo tikslas yra 
padidinti žemės ūkio ir miškininkystės konkurencingumą, pagerinti aplinką 
bei kraštovaizdį ir gyvenimo kokybę kaimo vietovėse. 


2007-2013 metų kaimo plėtros politika 


2006 m. vasario 20 d. Žemės ūkio taryba patvirtino Europos Sąjungos 
kaimo plėtros strategines gaires. Jose pateikiamas strateginis metodas ir 
įvairių sprendimų, kuriais galėtų naudotis valstybės narės, sudarydamos na- 
cionalinius strateginius planus ir kaimo plėtros programas. 

Europos Sąjungos strateginėse gairėse siūlomi kiekvienos prioritetų 
grupės pagrindiniai veiksmai. Valstybės narės rengia nacionalines kaimo 
plėtros strategijas, grindžiamas šešiomis strateginėmis gairėmis, kurios pa- 
dės: 

e nustatyti sritis, kuriose ES teikiama parama kaimo plėtrai yra vertin- 

giausia visos ES mastu; 

e susieti pagrindinius ES prioritetus (Lisabonos strategija, Geteborgo 

tikslai); 

e užtikrinti suderinamumą su kitomis ES politikos kryptimis, visų pir- 

ma sanglaudos ir aplinkos srityje; 

+ drauge įgyvendinti į rinką orientuotą naująją bendrąją žemės ūkio 


politiką ir jos sąlygotas būtinas pertvarkymo priemones senosiose ir 
naujosiose valstybėse narėse. 


Nustatytos šešios strateginės gairės: 


1. 
2. 
3, 


4, 
DB 
6. 


Žemės ir miškų ūkio konkurencingumo didinimas. 

Aplinkos ir kraštovaizdžio gerinimas. 

Gyvenimo kokybės kaimo vietovėse gerinimas ir veiklos įvairinimo 
skatinimas. 

Vietinių užimtumo ir veiklos įvairinimo galimybių didinimas. 
Prioritetų perkėlimas į programas. 

Bendrijos priemonių tarpusavio papildomumas. 


2006 m. rugsėjo 2 d. Europos Komisija priėmė sprendimą dėl metinio 
kaimo plėtros biudžeto 2007-2013 metais. 


Kontroliniai klausimai 


1. Kokios pagrindinės institucijos bei šaltiniai, iš kurių galima sužinoti 
kaimo ir žemės ūkio vystymosi tendencijas bei statistinius duomenis? 

2. Kas yra Bendrasis programavimo dokumentas (BPD) ir kas jame kalba- 
ma apie kaimo vystymąsi? 


95] 


„ Kokios yra žemės ūkio ir kaimo plėtros politikos įgyvendinimo kryptys? 


4. Kokios Europos Sąjungos institucijos kuria kaimo plėtros politiką? 


16. 

Naujos technologijos — pažangaus ir modernaus amžiaus požymis. Jas 
diegti — vienas iš aplinkosaugos siekių, nes galima šimtus kartų sumažinti 
sunaudojamos energijos ir žaliavų, t. y. gamtos išteklių, kiekį vienam san- 
tykiniam produktui pagaminti. 

Naujos technologijos — tai nauji energijos šaltiniai, medžiagos, naujos 
gyvūnų ir augalų veislės ir net galimos naujos rūšys. Pavyzdžiui, taikant 
šiuolaikines informacines technologijas informacijai perduoti, apdoroti arba 
kaupti energijos sunaudojama tūkstančius kartų mažiau negu prieš penkias- 
dešimt metų, tačiau kyla naujų problemų: branduolinė energetika ir bran- 
duolinės atliekos; naujos medžiagos — naujos atliekos; naujos poveikio rū- 
šys aplinkai, žmonių ir gyvūnų sveikatai; nežinomos ligos. Su tuo susijęs ir 
nuolat didėja naujų aplinkosaugos technologijų poreikis, ypač — tvarkant, 
nukenksminant, perdirbant, saugant atliekas; valant vandenį ir orą; maži- 
nant elektromagnetinę spinduliuotę, triukšmą ir vibraciją. Skatintinos nau- 
jos pavojingų cheminių medžiagų nukenksminimo, utilizavimo, saugojimo 
technologijos. Jų poreikį jaučia kiekviena šalis, pavyzdžiui, mūsų šalyje (ir 
ne tik joje) didžiulį pavojų aplinkai kėlę sukaupti tūkstančiai tonų senų pes- 
ticidų taikant naujas technologijas už dideles lėšas buvo nukenksminti Vo- 
kietijoje, nes Lietuvoje neįdiegti jokie saugūs jų nukenksminimo būdai. Ku- 
riant naujas medžiagas, kartu su gaminiu turėtų būti privaloma sukurti ir pa- 
teikti metodus, kaip tas medžiagas, kai jos taps atliekomis, saugiai utilizuo- 
ti. Deja, tai iki šiol neprivaloma, nors niekas negali geriau išmanyti naujos 
medžiagos savybių už jos kūrėjus. 


16.1. Biotechnologijos ir genetiškai modifikuotų 
organizmų naudojimo raida ir galimybės 


Biotechnologijos — viena iš tų mokslo ir praktikos sričių, į kurią žiūri- 
ma nepatikliai. Visuomenėje įsigalėjusi nuomonė, kad biotechnologijos — 
tai visiškai nauja veiklos rūšis: vien tik ląstelės, branduoliai, genai, kuriais 
manipuliuoja žmogus. Derėtų suprasti, kad visuomenės nepatikliai vertina- 
ma biotechnologija tėra naujausia biotechnologija, o plačiąja prasme ji api- 
ma visas žmogaus veiklos sritis, kurių produktai gaunami naudojant gyvus 
organizmus. Biotechnologijos buvo taikomos dar ankstyvuoju žmonijos ci- 
vilizacijos raidos etapu prieš kelis tūkstančius metų. Babiloniečiai, šumerai, 
egiptiečiai, manipuliuodami juos supančiais daiktais, tobulino savo gyve- 

nimą: pradėjo naudoti mieles raugindami duoną, darydami vyną, alų. At- 
rinkdami sėklas, jie gerino augalų veisles, kryžmindami individus, išvedinė- 
jo gyvulių veisles. Tai buvo biotechnologijos raidos pradžia, kai veikiama 
per genus nieko apie juos nežinant. Dabartinės biotechnologijos tampriai si- 
ejasi su chemija, fizika bei biologija ir skirstomos į kelias savarankiškas sri- 
tis: genų inžineriją, diagnostikos technologijas, ląstelių/audinių technologi- 
jas. Diagnostikos technologijos naudojamos medicinoje diagnozuojant ir 
gydant ligas. Ląstelių/audinių technologijos taikomos norint iš kamieninių 
ląstelių išauginti persodinant reikalingus audinius arba organus arba kai iš 
išaugintų organų norima išskirti gydymui reikiamas medžiagas. Genų inži- 
nerija — tai ir veislių išvedimas taikant įvairius tradicinius hibridizacijos me- 
todus, ir manipuliacija genetine medžiaga tiesiogiai kaitaliojant genus pa- 
čioje DNR molekulėje. Esmė ta pati, bet rezultatai skirtingi. 

Biotechnologijos, ypač genetiškai modifikuotų organizmų kūrimas, ke- 
lia naujų rūpesčių saugant aplinką, nes genetiškai modifikuotų organizmų 
savybės dirbtinai pakeičiamos tokiomis, kurios negali atsirasti jiems daugi- 
nantis natūraliu būdu. Toks organizmas, patekęs į natūralią aplinką, gali iš 
esmės pakeisti evoliucijos metu nusistovėjusius natūralių ekosistemų vidi- 
nius funkcinius ryšius [253]. Tokie ekosistemų pokyčiai gali sukelti sunkiai 
prognozuojamus padarinius. Daug diskutuojama ir dėl maisto, pagaminto 1š 
genetiškai modifikuotų organizmų, kokybės, dėl jo neigiamo poveikio 
žmogaus organizmo imuninei sistemai [255]. Kol kas medicinos mokslo 
specialistai atlieka ilgalaikius stebėjimus, tad maisto, pagaminto iš genetiš- 
kai modifikuotų organizmų (GMO) arba genetiškai modifikuotų produktų 
(GMP), poveikis žmogaus sveikatai paaiškės tik po keleto ar kelių dešimčių 
metų. 

Genetinė inžinerija, arba genetinė modifikacija, reiškia genų perkėlimą 
iš vienos rūšies organizmų į kitos, pavyzdžiui: žuvies — pomidorui, kiaulės 
— žmogui. Apibendrintai tai vadinama biotechnologija. Tiriant geną, nusta- 
toma jo padėtis ir funkcijos. Vienose ląstelėse genas reguliuoja cukraus ar- 
ba riebalų kaupimąsi, kitose, pavyzdžiui, nervų ląstelėse, lemia elektros 
krūvio susidarymą ir t. t. [249]. Deja, niekas negali nustatyti geno veikimo, 
jam pakliuvus į organizmą iš išorės su maistu, neaišku, ar genas, perkeltas 
iš vienos rūšies organizmo į kitą, neveikia kompleksiškai. Tarkim, nustaty- 
ta, kad genas, „atsakingas“ už petunijos žiedlapio spalvą, dar turi įtakos au- 
galo derlingumui, nuo jo priklauso šaknų ir lapų dydis. Į aplinką patekusios 
genetiškai modifikuotos rūšys gali kryžmintis su laukinėmis rūšimis [207]. 
Apie naujų rūšių poveikį aplinkai galima tik spėlioti. Nors su genetiškai 
modifikuotais organizmais dirbama laboratorijose, tai nereiškia, kad jų ne- 
gali patekti į aplinką su nuotekomis, oro vėdinimo sistemomis, pasklisti 

plačiau atliekant lauko bandymus. Pirmieji lauko bandymai su augalais pra- 
dėti 1980 metų viduryje. 1998 metais jau buvo atlikti 25 tūkstančiai lauko 
bandymų 45 šalyse, iš jų — ir Lietuvoje. Lauko bandymai, atliekami su ge- 
netiškai modifikuotais organizmais mūsų šalyje, nebuvo fiksuoti pasaulinės 
statistikos, nes pradėti nelegaliai, neturint leidimo. Vėliau, pareikalavus lei- 
dimų ir laikytis griežtos tvarkos, bandymai buvo nutraukti, nes kompani- 
joms pigiau atlikti bandymus nelegaliai, neskiriant lėšų nei aplinkai tirti, nei 
monitoringui. Šis faktas leidžia manyti, kad šalys, neturinčios teisinės ir 
kontrolės sistemos, labiausiai vilioja biotechnologus. 

Gyvūnai pradėti modifikuoti vėliau negu augalai, nes genų perkėlimas 
žymiai sudėtingesnis, tačiau dabar labai sparčiai plečiasi tyrimų apimtys. 
Pirmoji pelė buvo modifikuota 1932 metais, o 1984 metais sėkmingai mo- 
difikuota pirmoji žuvis. Žuvų modifikacija greitai davė ekonominės naudos. 
Pelno tikslais modifikuojama per 30 žuvų rūšių: karpiai, lašišos, sezamai ir 
kitos plačiausiai maistui naudojamos žuvys dažniausiai modifikuojamos 
įterpiant augimą reguliuojantį geną arba geną, reguliuojantį šalčiui atspa- 
raus serumo gamybą, pavyzdžiui, šis žieminės plekšnės genas perkeliamas į 
Atlanto lašišą. Tokių genetinių manipuliacijų ekonominė nauda akivaizdi: 
lašiša užauga 3—5 kartus didesnė už kontrolines nemodifikuotas lašišas, o 
kai kuriais atvejais — net 30 kartų [197]. 

Dabar jau žinoma, kad iš gyvų arba žuvusių ląstelių išskirta genetinė 
medžiaga nuolat egzistuoja aplinkoje, tuoj pat nesuyra, kaip buvo manyta 
anksčiau. Transgeninės dezoksiribonukleinių rūgščių (DNR) sekos aptin- 
kamos dirvoje po dvejų metų nuėmus derlių. DNR prilimpa prie molio, 
smėlio dalelių, tad išlieka galimybė paveikti mikroorganizmus dirvožemyje 
[217, 253]. Nustatyta, kad DNR, išsilaisvinusi iš žuvusių arba gyvų ląstelių 
ir egzistuojanti aplinkoje, yra įsavinama gyvų organizmų ląstelių. Taigi su- 
sidaro visos galimybės genetiškai modifikuotiems organizmams paveikti 
evoliucijos metu susiformavusį rūšies genomą. 

Biotechnologijos mokslo atstovai teigia, kad žmogus jau daug amžių 
keičia aplinką, vis kitais metodais išveda naujas augalų ir gyvulių rūšis. 
Vyksta nuolatinė evoliucija, genų mutacijos sudaro galimybes atsirasti nau- 
joms gyvybės formoms. Mokslininkai mano, kad natūralioje gamtoje muta- 
cijos vyksta greičiau negu mokslo institutų laboratorijose. Gyvybės formų 
evoliucija yra labai lėtas ir sudėtingas procesas, trunkantis milijonus metų, 
0 genų inžinerija pagreitina šį procesą taip, kad genų kombinacijos suku- 
riamos labai greitai. Kitas genų inžinerijos atstovų argumentas — aplinko- 
sauginis: genetiškai modifikuotų organizmų produktai gali sumažinti pesti- 
cidų, vandens ar mineralinių trąšų, vartojamų žemės ūkyje, kiekį. Dar viena 
genetinės inžinerijos taikymo sritis yra biologinis ginklas, kuris gali sukelti 

ne mažesnį pavojų negu branduolinis [184]. Biologinį ginklą žymiai leng- 
viau panaudoti, todėl jis labai domina teroristus. 

Per pastaruosius metus pasaulyje genetiškai modifikuotų organizmų 
pasėlių plotų padaugėjo 30 kartų — nuo 1,7 mln. hektarų (8 pav.) 1996 me- 
tais iki 52,6 mln. hektarų 2001 metais [200, 232]. Daugiausia genetiškai 
modifikuotų organizmų apgalvotai į aplinką išleidžia šios valstybės: Jungti- 
nės Valstijos, Argentina, Kanada ir Kinija. Europoje genetiškai modifikuo- 
tas žemės ūkio kultūras nedideliais kiekiais apgalvotai į aplinką išleidžia 
penkios valstybės: Vokietija, Prancūzija, Bulgarija, Ispanija (javai), Rumu- 
nija (soja, bulvės). 














1996 1997 1998 1999 2000 2001 2002 2003 2004 





8 pav. Genetiškai modifikuotų pasėlių plotų pokyčiai pasaulyje 


16.2. Biotechnologijų taikymo politika 


Šalys narės sustiprino Europos Sąjungos teisinę bazę, priėmusios Ap- 
galvoto išleidimo į aplinką direktyvą (2001/18/EB), Genetiškai modifikuoto 
maisto ir pašarų reglamentą (1829/2003) bei Susekamumo ir ženklinimo 
reglamentą (1830/2003). Europos Sąjungos šalių narių nuomonės dėl bio- 
technologijų naudojimo, dėl sprendimų priėmimo proceso, dėl genetiškai 

modifikuotų organizmų, ypač augalų, auginimo bei naudojimo maistui, ski- 
riasi. Europos Sąjungos šalių gyventojai nepasitiki rizikos vertinimo proce- 
su ir genetiškai modifikuotų organizmų teikiama nauda. 

Biotechnologijų strategijoje (2002/C 55/03), patvirtintoje 2003 metais, 
Europos Sąjunga numato plėtoti biotechnologijas, nes tai teikia didelę nau- 
dą ir pranoksta tradicinius metodus sveikatos apsaugos, pramonės, žemės 
ūkio ir maisto gamybos srityje. Strategijoje pabrėžiama, kad biotechnologi- 
jų produkcija yra pigesnė, saugesnė, geresnės kokybės bei užtikrina tolygią 
žemdirbystės plėtrą. Siekdamos šių tikslų, Komisija ir šalys pirmiausia pri- 
valo šviesti visuomenę ir ugdyti jos įgūdžius, įdiegti ilgalaikę, patikimą 
gamtinės aplinkos, genetiškai modifikuoto maisto ir pašarų poveikio moni- 
toringo sistemą. 

Visuomenės švietimas apie biotechnologijų produktus nepakankamas 
nei Europoje, nei Lietuvoje. Visuomenės neigiama nuostata lemia, kad Eu- 
ropoje prieš genetiškai modifikuotų produktų ir maisto naudojimą pasisako 
54 procentai gyventojų, Lietuvoje — 56 procentai. Neigiamą visuomenės 
požiūrį į genetiškai modifikuotus produktus remia ir paini leidimų sistema 
bei skaidrumo stoka Europos Sąjungoje. Lietuvoje priimamų sprendimų 
skaidrumui užtikrinti sukurtas genetiškai modifikuotų organizmų naudoji- 
mo priežiūros komitetas, kuriame dalyvauja visų suinteresuotų visuomeni- 
nių organizacijų atstovai, maksimaliai užtikrina proceso skaidrumą, o Euro- 
pos Sąjungoje su visuomene bendraujama interneto pagalba. 2003 metais 
Komisija iš visuomenės sulaukė 174 komentarų dėl pateiktų prašymų iš- 
duoti leidimus, o 2004 metais gavo tik 19 komentarų. Nors visuomenei 
formaliai sudarytos sąlygos dalyvauti priimant sprendimus, bet visuomenės 
dalis, kuri aktyviai dalyvauja šiame procese, nesulaukia atsako, nežino, ar į 
jos pateiktus argumentuotus pasiūlymus buvo atsižvelgta. Situaciją blogina 
ir neužbaigta formuoti genetiškai modifikuotų organizmų monitoringo (ste- 
bėsenos) sistema, vis dar rengiamos monitoringo metodikos. Biotechnologi- 
jų kompanijų atstovai šioje griežtoje ir painioje Europos Sąjungos teisinėje 
sistemoje įžvelgia sąmoningą laisvos prekybos suvaržymą prisidengiant 
spėjamu pavojumi aplinkai ir žmonių sveikatai. Dėl kai kurių sprendimų 
vilkinimo kompanijos Europos Komisijai grasina teismais. Europos Komi- 
sija taip pat taiko sankcijas šalims narėms, savavališkai neįsileidžiančioms 
Europos Sąjungos aprobuotos genetiškai modifikuotų organizmų produkci- 
jos į savo šalis. Dauguma biotechnologijos kompanijų dėl neaiškios per- 
spektyvos perkelia savo įmones į kitas šalis. Ideologinė bei ekonominė ko- 
va šioje srityje tęsiasi. 

Genetiškai modifikuotų produktų priešininkai tvirtina, kad biotechno- 
logija, glaudžiai susijusi su didelių korporacijų veikla, ignoruoja atsargumą 

— vieną iš svarbiausių aplinkos apsaugos principą — ir net bazinį mokslo 
principą — mokslininko atsakomybę visuomenei. Tai patvirtina skandalas 
Meksikoje, kai dviejų mokslininkų sukurti genetiškai modifikuoti organiz- 
mai (kukurūzai) buvo sąmoningai paskleisti Genetinės įvairovės centre, sie- 
kiant sunaikinti tradicinę Meksikoje auginamų kukurūzų populiaciją [202]. 
Kiekviena šalis turi augalų genų bankus, esant tokiai grėsmei, būtina griež- 
tesnė jų apsauga ir atsakomybė. Lietuvoje, sujungus kelias atskirai veiku- 
sias augalų genų duomenų bazes, nuo 2004 metų egzistuoja bendras augalų 
genų bankas, kurio centras — Dotnuvoje. Čia ateityje numatoma steigti ir 
genetiškai modifikuotų augalų skyrių. 


16.3. Biotechnologijų taikymo teisinis reglamentavimas 


16.3.1. Biotechnologijų taikymo teisinis reglamentavimas 
pasaulyje 


Atsižvelgiant į galimus padarinius, genetiškai modifikuotų organizmų 
naudojimas, t. y. jų moksliniai tyrimai, gamyba, dauginimas, prekyba, išlei- 
dimas į aplinką, turi būti griežtai ir kvalifikuotai reguliuojamas. Tuo tikslu 
priimti tarptautiniai teisiniai dokumentai — Biosaugos Kartachenos protoko- 
las, kurį Lietuva pasirašė 2000 metais ir ratifikavo 2003 m. rugsėjo 18 d. 
Šis tarptautinės teisės dokumentas griežtai reglamentuoja genetiškai modi- 
fikuotų organizmų naudojimą, ypač gyvų modifikuotų organizmų išleidimą 
į aplinką, tarptautinę prekybą jais. Besivystančios šalys nerimauja dėl gene- 
tiškai modifikuotų organizmų „veržimosi“ į jų laukus, nes nepajėgios atlikti 
rizikos vertinimo procedūrų — stinga lėšų, įrangos ir kvalifikuotų specialis- 
tų. Be to, besivystančios turtingos biologinės įvairovės šalys nori apsisau- 
goti nuo neriboto, niekaip neapmokestinto ir nereguliuojamo genetinių 1š- 
teklių eksporto. Kartachenos protokolas gina besivystančių šalių teises 1š- 
saugoti nepažeistus genetinius išteklius, tačiau pasinaudoti šia teise stoko- 
jančioms žmogiškųjų ir finansinių išteklių besivystančioms šalims bus labai 
sunku. Reikalinga sudėtinga ir brangi įranga, kvalifikuoti specialistai, galin- 
tys įvertinti riziką ir taikyti genetiškai modifikuotų organizmų aptikimo 
įvairiuose produktuose metodus. Protokolas įpareigoja šalis, eksportuojan- 
čias genetiškai modifikuotą produkciją, informuoti ir gauti raštišką sutikimą 
iš importuojančios šalies, tačiau daugelis šalių dar nesukūrė efektyvios val- 
dymo bei kontrolės sistemos. Šiuo metu pradėtos kurti žalos, padarytos ap- 

linkai bei žmonėms, naudojant genetiškai modifikuotus organizmus, ap- 
skaičiavimo ir atlyginimo metodikos, o kol jų nėra, genetiškai modifikuoti 
produktai nevaržomi sklinda po trečiąjį pasaulį 


16.3.2. Biotechnologijų taikymo teisinis reglamentavimas 
Europos Sąjungoje 


Biotechnologijų plėtra Europos Sąjungoje, ypač pirmasis jos etapas — 
genetiškai modifikuotų organizmų kūrimas laboratorijose ir gamyba užda- 
rose patalpose — reglamentuojama dviem direktyvomis: 1990/219/EB ir 
98/31/EB, ir nesukelia neaiškumų arba žymaus visuomenės pasipriešinimo. 
Vėlesnis genetiškai modifikuotos produkcijos panaudojimas medicinoje, 
gaminant vaistus, arba maisto pramonėje, naudojant genetiškai modifikuo- 
tus mikroorganizmus, norint paspartinti gamybos procesus, nekelia daug 
rūpesčių. Biotechnologijų taikymą medicinoje sunkina etinės diskusijos, bet 
Komisija įsipareigoja sustiprinti Europos etinės grupės vaidmenį nagrinė- 
jant biotechnologijų taikymą medicinoje. Lietuvoje etiniu vertinimu užsii- 
ma prie Sveikatos apsaugos ministerijos įkurtas Bioetikos komitetas. Jis or- 
ganizuoja kasmetines tarptautines Bioetikos komiteto konferencijas, rengia 
politines diskusijas dėl rengiamų teisės aktų, reguliuojančių biotechnologi- 
nių metodų taikymą. 

Antrasis genetiškai modifikuotų organizmų panaudojimo etapas — jų 1š- 
leidimas į aplinką ir į rinką, kurį reglamentuoja 2001/18/EB direktyva, daug 
sudėtingesnis ir komplikuotesnis visų pirma dėl visuomenės neigiamos 
nuomonės ir neaiškios ES politinės nuostatos dėl šios srities. Dėl šių prie- 
žasčių stabdomas pirmasis biotechnologijų vystymosi etapas, t. y. naujų 
biotechnologijų kūrimas, ypač žemės ūkio srityje, nes gali būti sunaikinti 
bandymų laukai. Olandijoje, Prancūzijoje, Vokietijoje žalieji aktyvistai su- 
naikina apie 70 procentų bandymų laukų. Europos Sąjungos šalyse siau- 
biami ir komerciniai laukai. Neaiškios biotechnologijų produkcijos tiekimo 
į Europos Sąjungos rinką perspektyvos. 2003 metais, įsigaliojus naujai lei- 
dimų sistemai, verslininkai pateikė 19 prašymų išduoti leidimus tiekti gene- 
tiškai modifikuotus organizmus į rinką. Per tą laikotarpį vienam produktui 
pritarta taikant balsavimo procedūrą; trims produktams pritarta Komisijos, 
nesurinkta nei Tarybos, nei Reguliavimo komiteto kvalifikuota balsų dau- 
guma. Visi kiti prašymai atidėti, laukiant papildomos informacijos, arba 
atmesti. 

Neaišku ir dėl antibiotikams atsparių genų naudojimo, nors direktyvos 
4 straipsnis nurodo, kad tie genetiškai modifikuoti organizmai, kurie turi 

antibiotikams atsparių genų, į rinką galėjo būti tiekiami iki 2004 m. gruo- 
džio 31 d., nesiimama jokių priemonių, kad tais produktais nebūtų prekiau- 
jama. Europos maisto tarnyba (EFSA) rekomenduoja Komisijai suskirstyti 
antibiotikams atsparius genus, pripažintus nepavojingais aplinkai ir žmonių 
sveikatai leisti toliau naudoti. Deja, šis darbas neatliktas, ir situacija nesi- 
keičia, nors Lietuva ir kitos šalys šį klausimą pastoviai primena Komisijai. 

Visi į rinką tiekiami genetiškai modifikuoti organizmai arba produktai 
turi būti ženklinami pagal Europos Sąjungos reglamento 1830/2003 reika- 
lavimus. Pagal šį dokumentą reikalaujama, kad visi genetiškai modifikuoti 
organizmai ir produktai, tiekiami į rinką, būtų paženklinti. Etiketėse ir ly- 
dimuosiuose dokumentuose turi būti užrašyta, pavyzdžiui, genetiškai modi- 
fikuoti organizmai; šio produkto sudėtyje yra genetiškai modifikuotų orga- 
nizmų; pagaminta iš genetiškai modifikuotų sojų. Tiekiami į rinką genetiš- 
kai modifikuoti organizmai turi turėti kodą pagal 65/2004 reglamentą, ku- 
riuo užkoduojamas gamintojas, produktas, jo modifikacija; tai padėtų stebė- 
ti produkto judėjimą ir nustatyti jo požymius. 

Ateityje pagal Europos Sąjungos pasiūlymus maistui ir pašarams 
2001/0173 COD, turintiems genetiškai modifikuotų organizmų arba iš jų 
sudarytiems, norima įvesti „vieno rakto ir vienos spynos“ principą. Tai 
reikštų, kad leidimus naudoti maistą ir pašarus, turinčius genetiškai modifi- 
kuotų organizmų arba iš jų sudarytus, visoje Europos Sąjungos teritorijoje 
pagal vieną principą atlikus visas reikiamas vertinimo procedūras, išduos 
Europos saugaus maisto tarnyba. Tuo siekiama panaikinti šalių autonomiją 
ir nacionalinių teisės aktų skirtumus, padidinti gamintojų atsakomybę. 

Dėl anksčiau išdėstytų priežasčių Europos Sąjunga turi atlikti detalią 
analizę ir parengti genetiškai modifikuotų organizmų išleidimo į aplinką ir 
teikimo į rinką strategiją, suderintą su 2003 metais parengta biotechnologijų 
strategija, antraip ši svarbi veiklos sritis gali būti apleista ir palikta saviei- 
gai. 


16.3.3. Biotechnologijų taikymo teisinis reglamentavimas 
Lietuvoje 


2001/18/EB direktyvos 4 straipsnio 4 dalis nurodo, kad „valstybės na- 
rės paskiria kompetentingą instituciją arba institucijas, atsakingas už šios 
direktyvos reikalavimų vykdymą. Kompetentinga institucija išnagrinėja pa- 
teiktus pranešimus ir nustato, ar jie atitinka šios direktyvos reikalavimus ir 
ar tinkamai buvo atliktas rizikos aplinkai ir žmonių sveikatai numatytas 
įvertinimas“. Ši direktyvos nuostata perkelta į Genetiškai modifikuotų or- 

ganizmų įstatymo 3 ir 9 straipsnius, kuriuose nurodyta, kad „veiklos, kurios 
metu naudojami genetiškai modifikuoti organizmai ir genetiškai modifikuo- 
ti produktai, valstybinį valdymą Lietuvos Respublikoje vykdo Aplinkos 
ministerija“, ir „Lietuvos Respublikoje fiziniai ar juridiniai asmenys, norin- 
tys verstis veikla, kurios metu yra naudojami genetiškai modifikuoti orga- 
nizmai ir genetiškai modifikuoti produktai, turi gauti iš Aplinkos ministeri- 
jos leidimą. Šiam leidimui gauti jie pateikia Aplinkos ministerijai praneši- 
mą apie pageidavimą verstis veikla, susijusia su genetiškai modifikuotais 
organizmais ir genetiškai modifikuotais produktais“. Taigi naudotojai, prieš 
išleisdami genetiškai modifikuotus organizmus arba produktus į rinką arba 
aplinką, turi pateikti Aplinkos ministerijai pranešimą ir šiai veiklai gauti 
leidimą pagal aplinkos ministro nustatytą genetiškai modifikuotų organiz- 
mų arba jų produktų pateikimo į rinką apgalvoto išleidimą į aplinką arba ri- 
botai naudoti pranešimų Lietuvos Respublikoje pateikimo ir leidimų išda- 
vimo tvarką. Pranešėjas pateikia prašymą ir pranešimą su jame nurodyta in- 
formacija apie išleidžiamus genetiškai modifikuotus organizmus arba pro- 
duktus; monitoringo planą; rizikos aplinkai įvertinimą ir išvadas; rizikos 
žmonių ir gyvūnų sveikatai įvertinimą ir išvadas ir kt. 

Gavusi prašymą su visais reikiamais dokumentais, Aplinkos ministerija 
išsiunčia informaciją valstybės institucijoms, Genetiškai modifikuotų orga- 
nizmų naudojimo priežiūros komitetui ir Genetiškai modifikuotų organizmų 
ekspertų komitetui dėl išvadų. Gavusi išvadas, Aplinkos ministerija per 90 
dienų nuo pranešimo pateikimo dienos išnagrinėja išvadas ir parengia verti- 
nimo ataskaitą, kurią išsiunčia Europos Komisijai ir šalims narėms. Gene- 
tiškai modifikuotų organizmų naudojimo priežiūros komitetas, sudarytas iš 
įvairių valstybės valdymo, mokslo, visuomeninių organizacijų atstovų, įkur- 
tas aplinkos ministro įsakymu 2001 m. gruodžio 18 d., turi patariamąjį bal- 
są, Aplinkos ministerijai formuojant genetiškai modifikuotų organizmų po- 
litiką. Genetiškai modifikuotų organizmų ekspertų komitetas sudaromas 
pagal rizikos aplinkai vertinimo tvarkos reikalavimus iš genetikos, ekologi- 
jos, botanikos, sveikatos apsaugos, žemės ūkio, veterinarijos, biochemijos, 
geochemijos, mikrobiologijos mokslo darbuotojų, galėsiančių nagrinėti 
pranešėjų pateiktas pavojaus aplinkai, žmonių sveikatai ataskaitas ir teikti 
išvadas Aplinkos ministerijai dėl ataskaitų kokybės bei turinio. 

Genetiškai modifikuotų organizmų arba jų produktų valstybinį regulia- 
vimą pagal genetiškai modifikuotų organizmų įstatymu skirtą kompetenciją 
vykdo Aplinkos, Sveikatos apsaugos, Žemės ūkio ministerijos bei Valstybi- 
nė maisto ir veterinarijos tarnyba (9 pav.). 


BIOTECHNOLOGIJOS IR APLINKOS APSAUGA 271 





Europos 
Sąjungos 
šalys 


APLINKOS MINISTERIJA 
GMO valstybinis valdymas Suinteresuotos ins- | 
titucijos — | 
nevyriausybinės 
organizacijos 





GMO prie- GMO 
žiūros ekspertų 
komitetas komitetas 














Gyvulių 
veislininkystės 
tarnyba 





























Sveikatos Valstybinė maisto | Žemės 

apsaugos ir veterinarijos | ūkio 5 = 

ministerija tarnyba || | ministerija Sėklų ir grūdų 
i Ž tarnyba 








Naujo - Augalų apsaugos 
maisto tarnyba 
Respubli- komite- 
kinis tas 
mitybos 
centras 














Pasienio 
postai 




















sveikatos centras 
Environment and 
Public Health 
Centre 





9 pav. Genetiškai modifikuotų organizmų (GMO) naudojimo valstybinio 
valdymo schema Lietuvoje 

Genetiškai modifikuotų organizmų laboratorinę kontrolę atlieka Na- 
cionalinė veterinarijos laboratorija. Svarbiausia saugaus genetiškai modifi- 
kuotų organizmų ar jų produktų naudojimo sąlyga yra veiksmingos kontro- 
lės sistemos sukūrimas ir tikslus institucijų funkcijų bei kompetencijos pa- 
siskirstymas. Šiandien Lietuvoje didžiausia gaminamos genetiškai modifi- 
kuotų organizmų ir produkcijos dalis yra eksportuojama iš Lietuvos į kitas 
šalis. Didžiausios šalies genetiškai modifikuotos produkcijos gamintojos — 
akcinės bendrovės „Fermentas“ ir „Biotech Sicor“, gaminančios daugiau 
kaip 350 rūšių produktų, į kitas šalis eksportuoja apie 98 procentus visos 
produkcijos [232]. Lietuvoje genetiškai modifikuotos kultūros iki šiol lauko 
sąlygomis neauginamos nei moksliniais, nei komerciniais tikslais. Įmonėms 
ir mokslo laboratorijoms išduoti tik riboto naudojimo leidimai. Europos Są- 
jungos leistų naudoti genetiškai modifikuotų organizmų, skirtų maistui ar 
pašarams, iš trečiųjų šalių į Lietuvą kasmet įvežama po keliolika tūkstančių 
tonų. Informacijos apie biotechnologijų teisinę administracinę sistemą ga- 
lima rasti Aplinkos ministerijos internetiniame puslapyje http://gzmo.am.lt. 


16.3.4. Genetiškai modifikuotų organizmų duomenų bazė 


Duomenų bazę, susijusią su genetiškai modifikuotų organizmų arba 
produktų tiekimu į rinką, apgalvotu išleidimu į aplinką, ribotu naudojimu 
(kur, kada, kokiais kiekiais, kokioje srityje buvo naudojami genetiškai mo- 
difikuoti organizmai arba produktai), kuria ir tvarko Aplinkos ministerija. 
Informacijos srautų schemą žr. 10 pav. 

10 pav. Informacijos srautų schema 

Į duomenų bazę įrašomi pranešime apie genetiškai modifikuotų orga- 
nizmų apgalvoto išleidimo į aplinką kitais nei pateikimo į rinką tikslais pa- 
teikti duomenys: pranešimo numeris ir pavadinimas, pranešėjo (juridinio, 
fizinio asmens ar įmonės) pavadinimas ir išsamus adresas, pranešimo patei- 
kimo data; pranešančioji valstybė, genetiškai modifikuotų organizmo unika- 
lus identifikavimo kodas, nustatytas atsižvelgiant į 2004 m. sausio 14 d. 
Komisijos reglamentą (EB) Nr. 65/2004. 


16.4. Ateities perspektyva 


Išsivysčiusiose pasaulio šalyse daug dėmesio skiriama ekologinei žem- 
dirbystei ir natūraliomis sąlygomis užaugintiems maisto produktams. Eko- 
loginiuose ūkiuose išauginta produkcija 50 procentų brangesnė už genetiš- 
kai modifikuotą, tačiau Lietuvoje, 1991 metais priėmus Vyriausybės nuta- 
rimą dėl karstinio regiono apsaugos, o vėliau patvirtinus tikslinę ekologinės 
žemdirbystės Tatulos programą bei sukūrus specialų fondą, susidarė puikios 
sąlygos vystyti ekologinę žemdirbystę Biržų, Pasvalio rajonuose. Dabar 
ekologinės žemdirbystės idėjos paplitusios po visą respubliką ir, kuriant 
sertifikavimo, produkcijos realizavimo struktūras bei išmintingai derinant 
su kaimo turizmu, yra perspektyvios. Tikėtina, kad ateityje Lietuvoje gene- 
tiškai modifikuotų kultūrų auginimas neišstums tradicinės ir ekologiškai 
švarios žemdirbystės, nebus užterštos ir sunaikintos natūralios ekosistemos. 
Šioje srityje didelės paspirties tikimasi iš sambūvio (koegzistencijos) reg- 
lamentavimo. Lietuvoje jau parengtas Koegzistencijos taisyklių projektas, 
kurio tikslas — nustatyti aiškius reikalavimus bei atsakomybę genetiškai 
modifikuotų organizmų (augalų) augintojams. Dauguma Europos Sąjungos 
šalių, priešiškai nusiteikusių prieš genetiškai modifikuotus organizmus, 
pradėjo savo šalis skelbti nenaudojančias genetiškai modifikuotų organiz- 
mų, tačiau tai — tik visuomeninė akcija, neturinti juridinės galios. Lietuva 
eina kitu kelių ir siūlo saugomose teritorijose, turinčiose juridinį statusą, 
uždrausti leisti genetiškai modifikuotus organizmus į aplinką. Tai atitiktų 
saugomų teritorijų tikslus — išsaugoti biologinę įvairovę bei kultūrinį pavel- 
dą. Yra viena kliūtis, stabdanti šią iniciatyvą, — tai visuomenės ir valstybės 
tarnautojų menkos žinios apie biotechnologijų naudą ir jų keliamą pavojų 
biologinei įvairovei, nežinojimas, kuriose srityse biotechnologijos gali būti 
skatinamos, kuriose — griežtai ribojamos, todėl daug dėmesio turi būti ski- 
riama visuomenės ir valstybės tarnautojų švietimui ir mokymui, kitaip 
žmonėms sunku suprasti šią sritį ir priimti reikiamus sprendimus. 

16.5. Pavojaus aplinkai ir žmonių sveikatai vertinimas 


Genetiškai modifikuotų organizmų arba produktų pavojaus žmonių bei 
gyvūnų sveikatai, aplinkai ir žemės ūkiui įvertinimas turi būti atliekamas 
laikantis atsargumo principo. Vertinama turi būti kiekvienu konkrečiu atve- 
ju, konkrečioje aplinkoje priklausomai nuo atitinkamo genetiškai modifi- 
kuoto organizmo arba produkto rūšies, jo tikslinės paskirties ir priimančios 
aplinkos, atsižvelgiant ir į aplinkoje jau esančius genetiškai modifikuotus 
organizmus. Vertinant turi būti atliekami tyrimai. Vertinant pavojų, nusta- 
tomas ilgalaikis, trumpalaikis, tiesioginis ir netiesioginis poveikis, galintis 
pasireikšti per mitybos grandines. Labai svarbu įvertinti poveikį priimančiai 
aplinkai, rūšių dinamikai bei jų genetinei įvairovei. Rizikos vertinimą savo 
lėšomis privalo atlikti pats genetiškai modifikuoto organizmo kūrėjas arba 
norintis genetiškai modifikuotą organizmą tiekti į rinką juridinis arba fizinis 
asmuo. Genetiškai modifikuoto organizmo pavojaus vertinimas atliekamas 
pagal griežtai nustatytus reikalavimus, nurodytus Rizikos vertinimo tvarko- 
je ir direktyvoje. Šalis, gavusi prašymą tiekti genetiškai modifikuotų orga- 
nizmų turintį produktą į rinką arba genetiškai modifikuotus organizmus iš- 
leisti į aplinką, privalo patikrinti pranešėjo pateiktą informaciją ir ar rizikos 
vertinimas atliktas pagal nustatytus reikalavimus, ar pateiktos išvados yra 
teisingos. Atlikusi tokį vertinimą šalis rašo vertinimo ataskaitą, kurią išsi- 
unčia Europos Komisijai ir pranešėjui. Europos Komisija rizikos vertinimo 
ataskaitą persiunčia Europos maisto tarnybai, kuri yra sudaryta iš nepriklau- 
somų mokslininkų ekspertų, ir visų šalių narių atsakingoms institucijoms. 
Maisto tarnybos parengtomis išvadomis bei šalių narių pastabomis remiasi 
Europos Komisija, rengdama sprendimo dėl genetiškai modifikuotų orga- 
nizmų tiekimo į rinką projektą, už kurį vėliau balsuoja šalių narių atstovai. 


16.6. Genetiškai modifikuotų organizmų monitoringas 
(stebėsena) 


Pranešėjas, be kitų dokumentų, turi būti parengęs ir monitoringo planą, 
nes tai — svarbi atsargumo principo dalis. Monitoringo plane turi būti nuro- 
dytas stebėjimo laikas ir jo atlikimo dažnis. Labai svarbu nurodyti, kas at- 
liks augalijos, gyvūnijos, dirvožemio, žmonių sveikatos ir kitų rodiklių ste- 

bėseną, kokios srities specialistai, ar pakankamos jų žinios. Monitoringo 
programoje turi būti aptarta ir atskaitų teikimo forma bei jų dažnis. Norint 
kontroliuoti ir palyginti pranešėjo arba ūkio subjekto monitoringo duome- 
nis, reikia vykdyti valstybinį monitoringą, apie kurį nekalbama direktyvoje, 
todėl šalys narės pačios sprendžia, ar tikslinga įtraukti genetiškai modifi- 
kuotų organizmų monitoringą į bendras valstybinio monitoringo programas. 
Lietuva viena iš pirmųjų Europos Sąjungos šalių Genetiškai modifikuotų 
organizmų įstatyme yra numačiusi vykdyti valstybinį genetiškai modifikuo- 
tų organizmų monitoringą. Valstybinis monitoringas turi būti pradėtas ypač 
vertingose ir ekologiniu požiūriu jautriose saugomose teritorijose, nes yra 
labai brangus. 

Direktyvos 20 straipsnis įpareigoja ūkio subjektus (pranešėjus) vykdyti 
monitoringą (stebėseną), tačiau niekur nenurodytas valstybinis monitorin- 
gas ir jo ryšys su ūkio subjektų monitoringu. Neaišku, ar monitoringą ūkio 
subjektai vykdo naujose šalyse narėse, ar yra peržiūrimas monitoringo pla- 
nas ir sutikime išduotos sąlygos. Keletas genetiškai modifikuotų organizmų 
kultūrų (tabakas, rapsas, soja, cikorija, kukurūzai) leidžiami Europos Są- 
jungos šalyse naudoti ir auginti maistui, pašarams nuo 1994 metų. Lietuva 
nėra gavusi monitoringo ataskaitos, kurias Komisijai ir šalių kompetentin- 
goms institucijoms privalo teikti ūkio subjektai. Neturėdami monitoringo 
rezultatų, negalime spręsti ir apie pavojaus vertinimo patikimumą. Naujojo- 
je Lietuvos Respublikos genetiškai modifikuotų organizmų įstatymo redak- 
cijoje yra straipsnis, įpareigojantis valstybės institucijas organizuoti valsty- 
binį genetiškai modifikuotų organizmų monitoringą. 


16.7. Biotechnologijos ir darnus vystymasis 


Ar biotechnologijos užtikrina darnų vystymąsi? Pramonės gamyba gali 
būti darni tik tada, jeigu ji naudoja atsinaujinančią energiją, gamina mažiau 
atliekų, naudoja mažiau žaliavų. Socialinis vystymasis darnus tik tada, kada 
visos socialinės grupės turi vienodas galimybes tenkinti pagrindinius savo 
poreikius — turėti būstą, rūbų, maisto. Naujausių biotechnologijų naudoji- 
mas žemės ūkyje slepia pavojų aplinkai bei galimybę didinti socialinę at- 
skirtį. 

Pirma, žemės ūkio gamyba vyksta atviroje aplinkoje ir turi tiesioginį 
sąlytį su žmogumi ir natūralia gamta, jos gamybos produktai maisto, paša- 
rų, sėklų pavidalu įsiskverbia į žmogaus gyvenamąją aplinką arba yra jo tie- 
siogiai naudojami. Įmonės, vaikydamosi pelno, kuria vis naujas veisles, ir, 

siekdamos išvengti objektyvaus ir nepriklausomų ekspertų atliekamo pavo- 
jaus vertinimo, svarbiausią būtiną informaciją laiko slaptai. Slaptos infor- 
macijos apsaugą visose šalyse gina intelektinės apsaugos įstatymai. 

Kitas biotechnologijų keliamas pavojus yra tai, kad kompanijos bando 
įteisinti augalų veisles su įterptu sterilumo genu (vadinamąja terminato- 
riaus technologija). Šios technologijos esmė tokia, kad ūkininkas, nusipir- 
kęs genetiškai modifikuotos sėklos, išaugins derlių, bet iš to derliaus nega- 
lės atidėti dalies sėklai, nes grūdai sterilūs, ūkininkas verčiamas vėl kreiptis 
į kompaniją dėl sėklų kitiems metams. Tokia priklausomybė pakerta tradi- 
cinio ūkininkavimo šaknis ir kelia pavojų darniam žemės ūkio vystymuisi. 
„Savižudės“ sterilios sėklos (taip daug kas jas vadina) yra naujausias trans- 
nacionalinių sėklų kompanijų kūrinys, kuriuo siekiama visiškos ne tik sėk- 
lų, bet ir grūdų auginimo kontrolės. Net ir tuo atveju, jeigu genetiškai modi- 
fikuotų organizmų sėklos nesterilios, po kelerių metų jas reikia atnaujinti: 
pirkti naują sėklą. Dar vienas pavojus darniam vystymuisi slypi tame, kad 
ūkininkauti galės tik labai turtingi, nes sėklos brangiai kainuoja, o kita ūki- 
ninkų dalis, negebanti konkuruoti su efektyvias technologijas naudojančiais 
ūkininkais, nustumiama į šalį. Taip veikiant globalizacijos dėsniams žemės 
ūkio verslas sutelkiamas kelių transnacionalinių kompanijų savininkų ran- 
kose ir stambiuose ūkiuose. 

Kyla klausimas: ar darnus vystymasis dera su globalizacija, ar globali- 
zacija užtikrina darnų vystymąsi? Globalizacija ir antiglobalistų argumentai 
prieš šį procesą pasako šio reiškinio esmę. Antiglobalistai pasisako prieš 
kultūrų niveliaciją, prieš visų išteklių, taip pat ir gamtos išteklių, nuosavy- 
bės ir naudojimo centralizaciją. Dabar 30 procentų Žemės gyventojų naudo- 
ja 70 procentų išteklių, o 70 procentų gyventojų naudoja 30 procentų ištek- 
lių. Išteklių ir jėgos sutelkimas vis mažesnės žmonijos dalies rankose kursto 
kitos, nuskurdintos, žmonijos dalies nepasitenkinimą, o tai pasaulį daro la- 
bai nedarnų ir nestabilų. T. Fridmanas [192] globalizacijos varomąja jėga 
vadina naujas technologijas. Kreipti globalizacijos procesus link darnaus 
vystymosi galima tik taikant paveikią vadybą, bet tam reikalingi visateisiai 
įgaliojimai, kuriuos iš nevaldomo transnacionalinio verslo turi perimti na- 
cionalinių valstybių sukurti dariniai. Ar mažos valstybės galėtų daryti įtaką 
šiam procesui, ar jos nebus nušalintos kaip mažos verslo bendrovės, neda- 
rančios įtakos globalizacijos procesams? Jėgos koncentracija ir dalyvių eli- 
minavimas pasaulį darytų nestabilų. Kuo didesnė įvairovė, tuo stabilesnės 
gamtinės sistemos. Žmonių socialinių sistemų stabilumas taip pat priklauso 
nuo struktūrų įvairovės. Kaip galima paaiškinti prieštaravimus tarp darnaus 
vystymosi ir technologijų, jeigu penktą, patį aukščiausią, darnaus vystymosi 
indeksą [264] galima pasiekti technologijų ir kūrybiškumo pagalba, o te- 

chnologijos yra globalizacijos šaukliai? Kas nuspręs, kurios technologijos 
tarnauja darniai plėtrai, o kurios prieštarauja jai? Biotechnologijos — vienas 
iš tų globalizacijos šauklių, kurie susiję su visais darnaus vystymosi sekto- 
riais: aplinkosauga, kultūros paveldu, ekonomika ir kt. 

Genetiškai modifikuotų kultūrų sritis turi būti uždara ir labai tiksliai 
valdoma žmogaus: ne laiku ar ne vietoj atliktas veiksmas gali sunaikinti vi- 
są derlių. 

Kiek ilgai be dirbtinės energijos gali gyvuoti šiltnamiai, gyvulininkys- 
tės, paukštininkystės kompleksai? Žinoma, neilgai, ir tai susiję su dideliu 
pavojumi, bet kitos išeities šiuo metu nėra, nes tik tokie kompleksai gali iš- 
likti konkurencingi, tik juose masiškai gaminamas ir tiekiamas į rinką sąly- 
giškai pigus maistas. Energijos tiekimo sutrikimas — tai tik vienas iš galimų 
nesaugumo pavyzdžių. Kitas taip pat svarbus nesaugumo pavyzdys — viru- 
sų, sukeliančių ligas ir galinčių labai stipriai pakenkti tokioms sistemoms, 
išplitimas. Tų pačių biotechnologijų pagalba labai intensyviai ir sparčiai 
ieškoma vaistų, vakcinų prieš naujai atsiradusį virusą. Taigi biotechnologi- 
jos, nors ir kuria nestabilias sistemas, tuo pačiu metu kuria ir stabilizuojan- 
čius veiksnius. 

Karinė pramonė kuria biologinį ginklą, taip pat ir apsisaugojimo nuo jo 
priemones. Jungtinės Valstijos 2003 metais skyrė 6 milijardus dolerių bios- 
kydo projektui [207]. Ar tai nereiškia, kad biologiniam ginklui kurti išlei- 
džiama dar daugiau? Vien prie šio projekto triūsia apie 11 tūkstančių žmo- 
nių, todėl didėja tikimybė, kad naujas apsaugos nuo bioterorizmo metodų 
kūrimo paslaptis gali perimti ir nekontroliuojami biologinio ginklo kūrėjai 
bei naudotojai. 

Dabar kuriama sintetinė biologija, kuri vienam tikslui pasiekti sutelkia 
ekspertus (molekulinės biologijos, biochemijos, organinės chemijos specia- 
listus) ir inžinierius. Jie nagrinėja biologinius darinius ir kuria dirbtines si- 
stemas, kurios imituoja gyvų sistemų savybes. Šiai šakai pranašaujamos di- 
delės perspektyvos: šiuo metu sintetinės biologijos tyrinėjimams skiriama 
apie 600 mln. dolerių. Prognozuojama, kad per artimiausią dešimtmetį ši 
suma padidės iki 3,5 mlrd. dolerių. Bostono universiteto mokslininkas 
Džeimsas Kolinsas perspėja apie pavojų, susijusį su tokiais tyrimais: „Eg- 
zistuoja potencialus pavojus, apie kurį reikia žinoti. Mes galime sukurti 
kažką, kas gali turėti nenuspėjamas pasekmes, todėl į pagalbą reikia pasi- 
telkti etikos bei filosofijos specialistus. Taip pat, kad išvengtume netikėto 
pavojaus, nedelsiant reikia kurti reglamentavimo sistemas“. Perspėjimas 
vertas dėmesio — net patys sintetinės biologijos atstovai į tyrimų grupes 
kviečiasi filosofus, reiškia, bijo peržengti ribą, kurios techninėmis priemo- 
nėmis ir gamtos mokslų žiniomis nebegalima įžiūrėti. Darnus šios srities 


278 Danius Lygis 





vystymasis įmanomas tik griežtai laikantis nustatytų atsakomybės bei atsar- 
gumo principų. 


Kontroliniai klausimai 


m 


„Kuriose srityse biotechnologijų taikymas kelia didžiausią, o kuriose 
mažiausią pavojų? 
2. Ar biotechnologijos yra perspektyvios? 
3. Kodėl varžomas biotechnologijų taikymas? 
„Kokias priemones gali taikyti kompanijos, kad biotechnologijų produk- 
cija išsikovotų rinką? 
5. Kokie yra Kartachenos protokolo tikslai? 
„Kas ir kaip reglamentuoja genetiškai modifikuotų organizmų tranzitą? 
. Kuo skiriasi genetiškai modifikuotų organizmų ribotas naudojimas nuo 
apgalvoto išleidimo į aplinką? 
8. Kokios yra antibiotikams atsparių genų naudojimo perspektyvos? 
9. Kokios valstybinės institucijos dalyvauja išduodant leidimus naudoti 
genetiškai modifikuotus organizmus Lietuvoje? 
10. Kokius pagrindinius dokumentus turi pateikti įmonė, norinti gauti lei- 
dimą naudoti genetiškai modifikuotus organizmus? 
11. Kam reikalinga genetiškai modifikuotų organizmų duomenų bazė? 
12. Kokiomis priemonėmis galima išvengti tradicinių ir genetiškai modifi- 
kuotų kultūrų susimaišymo? 
13. Kokie rizikos vertinimo duomenys svarbiausi genetiškai modifikuotų 
organizmų vartotojui? 
14. Iš kokių dalių sudarytas monitoringo planas? 
15. Ar biotechnologijos užtikrina darnų vystymąsi? 
16. Kokia biotechnologijų įtaka globalizacijos procesams? 


+= 

Mechanizavus pramonės ir žemės ūkio gamybą, gausėjant buitinės 
technikos, didėjant transporto srautams miestuose ir gyvenvietėse, sparčiai 
kyla aplinkos triukšmo lygis, kartu ir jo poveikis žmogaus gyvenimo koky- 
bei. Tai ypač jaučia pramonės įmonių darbuotojai, transporto priemonių 
vairuotojai ir jų keleiviai, pralaidžių triukšmui daugiabučių namų gyvento- 
jai, restoranų, kavinių, jaunimo pasilinksminimo vietų lankytojai. Daugely- 
je miestų ir gyvenviečių triukšmas pagrįstai laikomas viena iš svarbiausių 
ekologinių problemų. Triukšmas trukdo darbui, poilsiui, neigiamai veikia 
žmonių sveikatą, todėl visos valstybės siekia kovoti su triukšmo keliamo- 
mis problemomis. Saugant gyventojus nuo triukšmo svarbu taikyti ne tik 
techninius sprendimus, bet ir triukšmą reglamentuojančius teisės aktus. 

1998 m. rugsėjo 7-8 d. Kopenhagoje vykusioje konferencijoje dėl Eu- 
ropos Sąjungos triukšmo politikos komisarė Ritt Bjerregaard pristatė būsi- 
mąją Komisijos triukšmo politiką. Ji teigė, kad turėtų būti glaudesnis ryšys 
tarp teisės aktų dėl triukšmo emisijos ir triukšmo poveikio. Buvo paskelbta 
keletas direktyvų dėl gaminių (taip pat ir lauko sąlygomis naudojamų įren- 
ginių) keliamo triukšmo ir bendroji direktyva dėl aplinkos triukšmo įverti- 
nimo ir kontrolės. 

Europos Sąjungos valstybėse triukšmo politika įgyvendinama direkty- 
vų pagalba. 2003 metais buvo priimta Europos Parlamento ir Tarybos di- 
rektyva 2003/10/EB dėl būtiniausių sveikatos ir saugos reikalavimų, susiju- 
sių su fizinių veiksnių (triukšmo) keliamų pavojumi darbuotojams. Šiuo tei- 
sės aktu pakeičiama direktyva 86/188/EEB. Direktyva turi būti perkelta į 
visų valstybių narių nacionalinės teisės aktus iki 2006 m. vasario 15 d. Di- 
rektyvos 5 straipsnio 1 dalimi reikalaujama, kad, „atsižvelgiant į techninę 
pažangą ir turimas priemones, leidžiančias kontroliuoti riziką pačiame šal- 
tinyje, dėl triukšmo poveikio atsirandanti rizika būtų pašalinta pačiame šal- 
tinyje arba sumažinta iki minimumo“. Direktyva taip pat nustato naują die- 
nos poveikio ribinę vertę, lygią 87 dB(A). 

Europos Sąjungos valstybėms paliekama teisė apsispręsti dėl kai kurių 
politikos įgyvendinimo aspektų. Kiekviena valstybė narė, įgyvendindama 
politiką, remiasi savo administraciniu aparatu ir esamomis politikos įgy- 
vendinimo tradicijomis, todėl praktinė veikla skirtingose valstybėse narėse 
skiriasi. Vis dėlto skirtumai nedideli ir labiausiai atsispindi techniniuose da- 
lykuose, pavyzdžiui, nustatant triukšmo ribas ir pan. 

17.1. Triukšmo valdymas Lietuvoje 


Valstybinį triukšmo valdymą Lietuvoje pagal savo kompetenciją įgy- 
vendina: 

+ Lietuvos Respublikos Vyriausybė; 

e Lietuvos Respublikos ministerijos (Vidaus reikalų, Sveikatos ap- 
saugos, Aplinkos, Susisiekimo, Žemės ūkio); 

e apskričių viršininkai; 

+ savivaldybių institucijos; 

+ Triukšmo prevencijos taryba. 

Lietuvos Respublikos Vyriausybės kompetencija: 

e tvirtinti Valstybinę triukšmo strateginio kartografavimo programą 
ir Valstybinę triukšmo prevencijos veiksmų programą; 

e priimti nutarimus dėl valstybės investicijų programų, skirtų užtik- 
rinti triukšmo prevenciją gyvenamosiose teritorijose, rengimo ir 
įgyvendinimo; 

+ koordinuoti ministerijų ir Vyriausybės įstaigų veiklą įgyvendinant 
šį įstatymą; 

e tvirtinti Valstybinės triukšmo kontrolės tvarkos aprašą ir įgalioti 
atitinkamas valstybės institucijas atlikti triukšmo kontrolę. 

Sveikatos apsaugos ministerijos kompetencija: 

e organizuoti ir koordinuoti Valstybinės triukšmo strateginio kartog- 
rafavimo programos ir Valstybinės triukšmo prevencijos veiksmų 
programos rengimą; 

e rengti ir, suderinus su Triukšmo prevencijos taryba, tvirtinti 
triukšmo normas, normatyvus bei triukšmo poveikio visuomenės 
sveikatai vertinimo norminius dokumentus; 

+ nustatyti pavaldžių viešojo administravimo institucijų kompetenci- 
ją triukšmo valdymo srityje ir prižiūrėti, kaip ji įgyvendinama; 

e informuoti visuomenę apie aplinkos triukšmą; 

+ organizuoti triukšmo prevencijos specialistų kvalifikacijos tobuli- 
nimą. 

Vidaus reikalų ministerijos kompetencija: 

e atlikti triukšmo kontrolę vakaro, nakties metu, taip pat poilsio ir 

švenčių dienomis; 

e atlikti garsinės informacijos ir signalizacijos keliamo triukšmo 
kontrolę; 

e atlikti triukšmo kontrolę kino teatruose, baruose, diskotekose, mu- 
zikiniuose renginiuose ir kitose viešosiose vietose; 

e nustatyti pavaldžių viešojo administravimo institucijų kompetenci- 
ją triukšmo valdymo srityje ir prižiūrėti, kaip ji įgyvendinama. 

Aplinkos ministerijos kompetencija: 

e nustatyti statinių apsaugos nuo triukšmo reikalavimus; 

e reglamentuoti lauko sąlygomis naudojamos įrangos į aplinką sklei- 
džiamą triukšmą; 

e nustatyti pavaldžių viešojo administravimo institucijų kompetenci- 
ją triukšmo valdymo srityje ir prižiūrėti, kaip ji įgyvendinama; 

e įstatymų nustatyta tvarka išduoti leidimus naudoti triukšmą sklei- 
džiančius įrenginius ir vertinti, ar šių įrenginių skleidžiamas triukš- 
mas atitinka teisės aktų patvirtintus ribinius dydžius; 

e teikti informaciją visuomenei apie įmonių ar įrenginių skleidžiamą 
triukšmą. 

Susisiekimo ministerijos kompetencija: 

e atlikti pagrindinių kelių, pagrindinių geležinkelių ir oro transporto 
keliamo triukšmo valdymą; 

e sudaryti ir tvarkyti pagrindinių kelių, pagrindinių geležinkelių ir 
stambių oro uostų strateginius triukšmo žemėlapius; 

e nustatyti pavaldžių viešojo administravimo institucijų kompetenci- 
ją triukšmo valdymo srityje ir prižiūrėti, kaip ji įgyvendinama; 

e kartu su Aplinkos ministerija rengti ir tvirtinti orlaivių triukšmo ri- 
bojimo taisykles; 

+ reglamentuoti kelių transporto priemonių ir orlaivių variklių 
triukšmo ribinius dydžius, suderinus su Sveikatos apsaugos minis- 
terija; 

+ nustatyti transporto priemonių ir sudedamųjų transporto priemonių 
dalių atitikties triukšmo kontrolės teisės norminiams aktams verti- 
nimo ir sertifikavimo tvarkos aprašą; 

e teikti informaciją triukšmo valdymo klausimais. 

Žemės ūkio ministerijos kompetencija: 

e nustatyti triukšmo prevencijos reikalavimus traktorių ir žemės ūkio 
technikos atitiktį bei techninę būklę reglamentuojančiuose teisės 
aktuose; 

e reglamentuoti pavaldžių organizacijų veiklą triukšmo valdymo sri- 
tyje; 

e atlikti kitas triukšmo valdymo funkcijas, numatytas šiame įstatyme 
ir kituose teisės aktuose. 

Triukšmo prevencijos tarybą sudaro: valstybės institucijų atstovai, Lie- 
tuvos savivaldybių asociacijos atstovai, mokslo institucijų atstovai ir vi- 
suomenės atstovai. Ne mažiau kaip pusė Triukšmo prevencijos tarybos na- 
rių turi būti mokslininkai ir specialistai, dirbantys triukšmo prevencijos sri- 
tyje. Ši taryba: 

+ kasmet įvertina, kaip įgyvendinamos Valstybinė triukšmo strategi- 
nio kartografavimo programa ir Valstybinė triukšmo prevencijos 
veiksmų programa, ir teikia Vyriausybei šio vertinimo išvadas; 

e rengia ir kasmet teikia Vyriausybei pranešimus apie gyventojų ap- 
saugos nuo triukšmo būklę; 

+ išklauso kompetentingų valstybės ir savivaldybių institucijų prane- 
šimus apie triukšmo valdymo priemonių įgyvendinimą; 

e pritaria Valstybinės triukšmo prevencijos veiksmų programos pro- 
jektui ir strateginių triukšmo žemėlapių projektams; 

e Vyriausybei, valstybės institucijoms, apskričių viršininkams teikia 
pasiūlymus dėl triukšmo valdymo problemų sprendimo. 

Apskričių viršininkų kompetencija: 

+ įgyvendinti patvirtintą Valstybinę triukšmo prevencijos veiksmų 
programą; 

+ įtraukti triukšmo prevencijos ir mažinimo priemones į regioninės 
plėtros planus ir jas įgyvendinti; 

e atlikti apskrities lygmens teritorijų planavimo sprendinių, susijusių 
su triukšmo prevencija, analizę, vertinimą ir poveikio visuomenės 
sveikatai vertinimą; 

e atlikti triukšmo prevenciją statybos valstybinės priežiūros metu; 

+ nustatyti pavaldžių viešojo administravimo institucijų kompetenci- 
ją triukšmo valdymo srityje ir prižiūrėti, kaip ji įgyvendinama. 

Savivaldybių institucijų kompetencija: 

+ įgyvendinti patvirtintą Valstybinę triukšmo prevencijos veiksmų 
programą; 

+ nustatyti tyliąsias zonas; 

e rengti teritorijų planavimo sprendinių, susijusių su triukšmo pre- 
vencija, viešą svarstymą, poveikio aplinkai vertinimo svarstymą; 

e tvirtinti triukšmo prevencijos viešosiose vietose taisykles; 

e tvirtinti triukšmo savivaldybės teritorijoje rodiklius; 

+ nustatyti muzikinių ir kitų masinių renginių, kuriuos organizuoja 
juridiniai ir fiziniai asmenys, trukmę; 

e rengti aglomeracijų strateginius triukšmo žemėlapius; 

e tvirtinti gyvenamųjų vietovių teritorijas, kuriose būtina įgyvendinti 
triukšmo prevencijos ir mažinimo priemones (toliau — triukšmo 
prevencijos zonos); 

e rengti ir tvirtinti savivaldybės triukšmo prevencijos veiksmų pla- 
nus; 

e nustatyti pavaldžių viešojo administravimo institucijų kompetenci- 
ją triukšmo valdymo srityje ir prižiūrėti, kaip ji įgyvendinama. 


17.2. Triukšmas ir žmonių sveikata 


Atskira triukšmo politikos įgyvendinimo sritis yra darbuotojų sauga ir 
sveikata — visos prevencinės priemonės, skirtos darbuotojų darbingumui, 
sveikatai ir gyvybei darbe išsaugoti, kurios naudojamos arba planuojamos 
visuose įmonės veiklos etapuose, kad darbuotojai būtų apsaugoti nuo profe- 
sinės rizikos arba ji būtų kiek įmanoma sumažinta (iš Darbuotojų saugos ir 
sveikatos įstatymo Nr. VII-2063, 2 str. 1p.; Valstybės žinios, 2000, Nr. 95- 
2698). 

Be ministerijų, svarbus Valstybinės darbo inspekcijos prie Socialinės 
apsaugos ir darbo ministerijos darbas. Ji kontroliuoja, kaip laikomasi dar- 
buotojų saugos ir sveikatos, kitų darbo santykius reglamentuojančių teisės 
aktų reikalavimų įmonėse; konsultuoja darbuotojus, profesines sąjungas, 
darbdavius, įmonės saugos tarnybas saugos, darbo higienos reikalavimų, 
darbo įstatymų vykdymo, taip pat kolektyvinių susitarimų ir sutarčių suda- 
rymo, darbo ginčų nagrinėjimo klausimais; tiria nelaimingus atsitikimus 
darbe, profesines ligas, darbuotojų pareiškimus bei prašymus, dalyvauja ti- 
riant avarijas, atestuojant darbuotojus saugos ir sveikatos klausimais; kont- 
roliuoja, kaip laikomasi potencialiai pavojingų įrenginių techninės būklės 
tikrinimo tvarkos ir terminų ir kaip atliekama nuolatinė priežiūra, organi- 
zuoja įrenginių priežiūros norminių aktų projektų rengimą, atlieka potencia- 
liai pavojingų įrenginių valstybės registro tvarkymo įstaigos funkciją, tvir- 
tina darbuotojų saugos ir sveikatos taisykles bei tipines instrukcijas. 

Švietimo apie triukšmo keliamas problemas srityje reikšminga Lietu- 
vos darbo rinkos mokymo tarnybos prie Socialinės apsaugos ir darbo minis- 
terijos veikla. Ji vykdo darbo rinkos profesinio mokymo, orientavimo ir 
konsultavimo valdymo funkcijas ir šioje srityje įgyvendina valstybės politi- 
ką. Pagrindiniai politikos įgyvendinimo aspektai apima mokymų, tarp jų 

darbuotojų saugos ir sveikatos klausimais, organizavimą, mokymo progra- 
mų rengimą bei tvirtinimą. 

Technikos priežiūros tarnyba yra Lietuvos nacionalinio akreditacijos 
biuro 2000 metų lapkričio mėnesį akredituota pagal standarto LST EN 
45004 reikalavimus kaip A tipo kontrolės įstaiga, tikrinanti įvairius poten- 
cialiai pavojingus įrenginius. 

Valstybinė visuomenės sveikatos priežiūros tarnyba vykdo sveikatos 
priežiūros, švietimo, socialinės globos ir rūpybos įstaigų valstybinę visuo- 
menės saugos kontrolę ir analizę. 

Lietuvoje veikia ir trišalių institucijų sistema. Lietuvos Respublikos 
saugos ir sveikatos komisija derina valstybės, darbuotojų ir darbdavių inte- 
resus saugos ir sveikatos srityje trišaliu socialinių partnerių bendradarbia- 
vimo principu. Trišalių institucijų sistemą Lietuvoje sudaro visa grupė triša- 
lių struktūrų, kurių dauguma yra specializuotos. Didžioji dalis šių institucijų 
veikia nacionaliniu lygiu, o kai kurios — ir regionuose. Nuo 1995 metų vei- 
kia Lietuvos Respublikos trišalė taryba, kuri nacionaliniu lygiu svarsto 
svarbiausius darbo, socialinius ir su jais susijusius ekonominius klausimus. 
Prie Trišalės tarybos veikia keturios nuolatinės specializuotos komisijos. Be 
jų, Lietuvoje veikia nemažai specializuotų trišalių struktūrų: Valstybinio 
socialinio draudimo taryba, Užimtumo taryba prie Socialinės apsaugos ir 
darbo ministerijos, Lietuvos Respublikos saugos darbe komisija, Garantinio 
fondo taryba, Lietuvos profesinio mokymo taryba, Trišalė komisija prie 
Respublikinės darbo biržos (Respublikinė komisija), Ekspertų taryba prie 
Lietuvos darbo rinkos mokymo tarnybos. 

Profesinės sąjungos ir jų organizacijos kol kas nėra itin aktyvios kovos 
su triukšmu proceso dalyvės. 


Kontroliniai klausimai 


1. Kas Lietuvoje pagal savo kompetenciją įgyvendina valstybinį triukšmo 
valdymą? 

2. Kas sudaro Triukšmo prevencijos tarybą? 

3. Kokios yra Darbuotojų saugos ir sveikatos įstatymo nuostatos dėl triukš- 
mo valdymo? 

18.1. Radiacinės saugos samprata 


Radiacinė sauga — tai visuma teisinių, techninių, technologinių, staty- 
bos, higienos bei darbų saugos, aplinkos apsaugos normų, taisyklių ir prie- 
monių, kuriomis siekiama reguliuoti aplinkos taršą radioaktyviosiomis me- 
džiagomis bei žmonių apšvitą, neviršyti nustatytų aktyvumo lygių. Siekiant 
įgyvendinti šias nuostatas, Lietuvoje sukurta žmonių ir aplinkos valstybinė 
radiacinės saugos infrastruktūra. Pagrindinis teisės aktas — Lietuvos Res- 
publikos radiacinės saugos įstatymas — reglamentuoja juridinių ir fizinių 
asmenų santykius, atsirandančius dėl veiklos su jonizuojančiosios spindu- 
liuotės šaltiniais ir dėl radioaktyviųjų atliekų tvarkymo, nustato radiacinės 
saugos teisinius pagrindus, leidžiančius apsaugoti žmones ir aplinką nuo ža- 
lingo jonizuojančiosios spinduliuotės poveikio, taip pat iš dalies reglamen- 
tuoja santykius, atsirandančius naudojant branduolinę energiją. 

Pagrindiniai radiacinės saugos principai: 

1. Jonizuojančiosios spinduliuotės šaltinių naudojimo pagrįstumas — 
tai bet kokios veiklos, kurios metu naudojami jonizuojančiosios 
spinduliuotės šaltiniai, teikiama ekonominė, socialinė ir kitokia nau- 
da žmogui arba visuomenei, kuri turi būti didesnė negu žala žmonių 
sveikatai ir aplinkai. 

2. Optimizavimas — atskirų žmonių arba visos visuomenės apšvita turi 
būti tokia maža, kokią įmanoma pasiekti atsižvelgiant į ekonominius 
ir socialinius veiksnius; 

3. Ribojimas — visų veiklų sąlygota dozių suma negali viršyti nustaty- 
tosios, išskyrus paciento gaunamą dozę dėl jo sveikatos priežiūros 
bei asmens, savanoriškai padedančio pacientui arba dalyvaujančio 
medicininiuose bei biomedicininiuose moksliniuose tyrimuose, gau- 
namą dozę. 

Radiacinės saugos valstybinis valdymas vykdomas tvirtinant valstybi- 
nes radiacinės saugos programas, reglamentuojant gyvenimo ir ūkinės veik- 
los ypatingo režimo sąlygas teritorijose, kurios nukentėjo nuo radiacinių 
avarijų, įsteigiant jonizuojančiosios spinduliuotės šaltinių ir darbuotojų ap- 
švitos registrą ir nustatant ministerijų bei kitų valstybės institucijų kompe- 
tenciją radiacinės saugos valdymo srityje. 

Savivaldos institucijos dalyvauja sprendžiant įmonių, kurios naudoja 
arba planuoja naudoti jonizuojančiosios spinduliuotės šaltinius, statybos, 
rekonstrukcijos ir veiklos nutraukimo klausimus, nustatyta tvarka skelbia 

visuomenei informaciją apie radiacines avarijas, radioaktyviųjų medžiagų 
taršą, galinčią turėti arba turinčią įtakos aplinkos užterštumui, žmonių svei- 
katai arba gyvybei, ir įgyvendinamas radiacinės saugos priemones. Be to, 
jos rengia žmonių radiacinės saugos ir radiacinių avarijų padarinių likvida- 
vimo planus ir juos įgyvendina radiacinių avarijų atvejais ir atlieka kitas ra- 
diacinės saugos valstybinio valdymo funkcijas. 

Sveikatos apsaugos ministerija nustato žmonių ir atskirų jų grupių ra- 
diacinės saugos normas ir organizuoja jų laikymosi priežiūrą bei kontrolę; 
nustato nereguliuojamosios veiklos kriterijus; reglamentuoja gyventojų ir 
darbuotojų apšvitą, kurią lemia gamtinė spinduliuotė statiniuose, darbo vie- 
tose bei aplinkoje; organizuoja atrankinius radono tūrinių aktyvumų tyrimus 
statiniuose ir darbo vietose; kartu su Aplinkos ministerija nustato sąrašą ser- 
tifikuojamų statybinių medžiagų ir statybinių gaminių, kuriuos privaloma 
radiologiškai ištirti, bei leistinos taršos radionuklidais privalomąsias nor- 
mas. 

Pagrindinė vykdančioji institucija — Radiacinės saugos centras — yra 
valstybės valdymo bei savivaldos vykdomųjų ir kitų institucijų veiksmus 
radiacinės saugos srityje koordinuojanti bei radiacinės saugos valstybinę 
priežiūrą ir kontrolę, gyventojų apšvitos vertinimą ir ekspertizę atliekanti 
institucija. Ji rengia radiacinės saugos srities įstatymų ir kitų teisės aktų pro- 
jektus, nustatyta tvarka išduoda, perregistruoja, sustabdo, atnaujina arba pa- 
naikina licencijas, leidžiančias verstis veikla, susijusia su jonizuojančiosios 
spinduliuotės šaltinių gamyba, naudojimu, prekyba, saugojimu, priežiūra, 
remontu, pervežimu bei tvarkymu. 

Radiacinės saugos centras prižiūri ir kontroliuoja, kaip juridiniai asme- 
nys laikosi šiame radiacinės saugos teisės akte ir licencijose nustatytų reika- 
lavimų; organizuoja ir atlieka aplinkos oro, geriamojo vandens, maisto pro- 
duktų ir jų žaliavų, statybinių medžiagų ir jų gaminių bei kitų objektų, kurie 
gali lemti žmogaus apšvitą, taršos radionuklidais monitoringą; atlieka gy- 
ventojų, darbuotojų arba jų atskirų rizikos grupių individualiosios apšvitos 
tyrimus normaliomis sąlygomis ir radiacinių avarijų atvejais, taip pat joni- 
zuojančiosios spinduliuotės poveikio žmonėms vertinimą. 


18.2. Branduolinė sauga 


Branduolinė sauga — tai branduolinės energetikos objekto savybė pagal 
nustatytas normas apriboti radiacijos poveikį žmogui bei aplinkai ir norma- 
lios eksploatacijos, ir avarinių situacijų atvejais. Lietuvos Respublikos 
branduolinės saugos įstatymas, kurio pagrindinis tikslas — užtikrinti bran- 

duolinę saugą, kai branduolinė energija naudojama taikiems poreikiams 
tenkinti, ir užkirsti kelią branduolinės ginkluotės plėtrai neleistinai dispo- 
nuojant branduolinėmis medžiagomis, įskaitant branduolinį kurą ir bran- 
duolines atliekas, nustato: 
e branduolinės energetikos valdymo pagrindus; 
e branduolinės saugos ir radiacinės apsaugos valstybinio branduolinės 
energetikos reguliavimo principus; 
e branduolinės energetikos licencijavimo pagrindines sąlygas; 
e ypatingas branduolinės energetikos objektų projektavimo ir statybos 
sąlygas; 
e branduolinės energetikos objektų eksploatavimo pagrindines sąlygas; 
e branduolinių medžiagų bei įrengimų eksporto ir importo pagrindines 
sąlygas; 
e branduolinių ir radioaktyviųjų medžiagų, naudojamų branduolinėje 
energetikoje, transportavimo ir sandėliavimo pagrindines sąlygas; 
e branduolinės energetikos objektų ir branduolinių medžiagų fizinės 
saugos pagrindinius reikalavimus; 
e branduolinių ir radiacinių avarijų prevencijos bei likvidavimo tvar- 
kos pagrindinius reikalavimus; 
e atsakomybės branduolinėje energetikoje pagrindus; 
e pagrindines ekonomines ir finansines branduolinės energetikos veik- 
los sąlygas; 
+ darbo santykių ypatumus branduolinės energetikos srityje. 
Branduolinės saugos valstybinį valdymą vykdo: Lietuvos Respublikos 
Seimas, kuris kuria valstybės politiką branduolinės energetikos srityje ir 
sprendžia principinius branduolinės energetikos plėtros Lietuvoje klausi- 
mus, Lietuvos Respublikos Vyriausybė, Ūkio ministerija ir savivaldos insti- 
tucijos, kurių teritorijoje yra branduolinės energetikos objektai arba jų ap- 
saugos ir stebėjimo zonos. Be jų, valdant branduolinę saugą pagal savo 
kompetenciją dalyvauja Aplinkos, Krašto apsaugos, Socialinės apsaugos ir 
darbo, Susisiekimo, Sveikatos apsaugos bei Vidaus reikalų ministerijos. 
Branduolinės saugos reguliavimo sistema, kurios uždavinys — rūpintis, 
kad Lietuvos Respublikos nustatytas saugos reikalavimų lygis atitiktų na- 
cionalinius ir tarptautinius reikalavimus, buvo pradėta steigti atkūrus Lietu- 
vos nepriklausomybę. Šias valstybinio reguliavimo funkcijas nuo 1991 me- 
tų atlieka Valstybinė atominės energetikos saugos inspekcija (VATESI). 
1997 metais buvo įsteigta Valstybinės atominės energetikos saugos inspek- 
cijos taryba. Šios tarybos uždaviniai — prižiūrėti Valstybinės atominės ener- 
getikos saugos inspekcijos veiklą, padėti Lietuvos Respublikos Vyriausybei 

kurti branduolinės saugos strategiją bei spręsti kitus su branduoline sauga 
susijusius klausimus. 

Ignalinos atominė elektrinė, turinti du RBMK branduolinius reaktorius 
(kiekvieno galia — po 1500 MW), perėjo Lietuvos žinion 1991 metais, atkū- 
rus šalies nepriklausomybę. Lietuva tapo trisdešimt pirmąja valstybe, nau- 
dojančia branduolinę energiją elektros energijai gaminti. Šalis įsipareigojo, 
kad, eksploatuodama Ignalinos AE, nesukels branduolinės grėsmės žmoni- 
jai ir aplinkai, kad branduolinės medžiagos bei technologijos bus naudoja- 
mos tik taikiems tikslams. Sprendžiant branduolinės saugos problemas, bu- 
vo tiksliai padalytos funkcijos eksploatuojančioms ir vykdančioms priežiūrą 
institucijoms. Lietuvoje už branduolinių reaktorių saugų eksploatavimą at- 
sako valstybinė įmonė Ignalinos atominė elektrinė, turinti eksploatuojančios 
organizacijos statusą. Valstybinė atominės energetikos saugos inspekcija 
nustato nacionalines branduolinės saugos normas, kontroliuoja, kad jų būtų 
laikomasi branduolinės energetikos objektuose bei kitose su branduoline 
veikla susijusiose įmonėse bei organizacijose, taiko atitinkamas poveikio 
priemones, o grubiai pažeidus normatyvinius reikalavimus, turi teisę su- 
stabdyti atominę elektrinę arba nutraukti jos veiklą. 

Vykdydama branduolinės saugos, radiacinės apsaugos bei branduolinių 
medžiagų apskaitos ir kontrolės valstybinį reguliavimą, Valstybinė atomi- 
nės energetikos saugos inspekcija kartu su Aplinkos ministerija tvirtina 
branduolinės energetikos objektų projektavimo ir statybos techninius reg- 
lamentus, branduolinės energetikos objektų eksploatacijos normas ir taisyk- 
les, branduolinių ir branduolinėje energetikoje naudojamų radioaktyviųjų 
medžiagų saugojimo bei jų atliekų laidojimo saugos normas ir taisykles, 
nustato jų rengimo tvarką; kontroliuoja, kaip laikomasi licencijose ir saugos 
taisyklėse bei normose nustatytų reikalavimų; vykdo branduolinių medžia- 
gų apskaitos bei kontrolės valstybinę priežiūrą ir informuoja visuomenę ap- 
ie radiacinę situaciją ir saugos būklę branduolinės energetikos objektuose; 
organizuoja ir remia branduolinės saugos ir radiacinės apsaugos tyrimo bei 
ekspertizės darbus bei atlieka incidentų ir įvykių branduolinės energetikos 
objektuose tyrimus. 


18.3. Radioaktyviųjų atliekų tvarkymas 


Radioaktyviųjų atliekų tvarkymas — tai veikla, susijusi su valdymu ir 
naudojimu, atliekant pradinį apdorojimą, apdorojimą, galutinį apdorojimą, 
vežant, saugant, laidojant radioaktyviąsias atliekas, nutraukiant radioakty- 
viųjų atliekų tvarkymo įrenginio eksploataciją, taip pat visiškai uždarant 

kapinyną. Radioaktyviųjų atliekų tvarkymą reglamentuoja Lietuvos Res- 
publikos radioaktyviųjų atliekų tvarkymo įstatymas, kuris nustato teisinius 
radioaktyviųjų atliekų tvarkymo pagrindus. Tvarkant radioaktyviąsias atlie- 
kas, turi būti užtikrinta, kad visose radioaktyviųjų atliekų tvarkymo stadijo- 
se taikant tinkamus metodus kiekvienas asmuo bei aplinka būtų pakanka- 
mai apsaugoti nuo radiologinių, biologinių, cheminių ir kitų pavojų, kuriuos 
gali sukelti radioaktyviosios atliekos, kad būtų išvengta veiksmų, galinčių 
turėti pagrįstai prognozuojamų pasekmių ateities kartoms, pavojingesnių 
negu tos, kurios leistinos dabartinei kartai, ir nepalikti ateities kartoms ne- 
pelnytos naštos; siekti, kad radioaktyviųjų atliekų susidarytų kiek įmanoma 
mažiau. Būtina atsižvelgti į radioaktyviųjų atliekų tvarkymo atskirų stadijų 
tarpusavio priklausomybę ir užtikrinti, kad radioaktyviųjų atliekų tvarkymo 
įrenginių sauga būtų užtikrinta per visą įrenginio eksploatacijos laiką. 

Lietuvos Respublikos Vyriausybės kompetencija yra priimti sprendi- 
mus dėl konkrečių radioaktyviųjų atliekų saugyklų arba kapinynų projekta- 
vimo, statybos ir jų eksploatavimo nutraukimo, skirti jiems žemės sklypus, 
nutraukti uždarytų kapinynų priežiūrą. Valstybinė atominės energetikos 
saugos inspekcija yra svarbiausia radioaktyviųjų atliekų tvarkymo saugą 
reglamentuojanti institucija. Ji išduoda licencijas projektuoti, statyti arba 
rekonstruoti, eksploatuoti saugyklas ir kapinynus, nutraukti saugyklų eksp- 
loatavimą, visiškai uždaryti kapinynus ir vykdyti uždarytų kapinynų prie- 
žiūrą, rinkti, rūšiuoti, atlikti pradinį apdorojimą, apdorojimą, galutinį apdo- 
rojimą, saugoti, perdirbti, deaktyvuoti radioaktyviąsias atliekas bei jas 
transportuoti. Suderinusi su Radiacinės saugos centru ir Aplinkos ministeri- 
ja, Valstybinė atominės energetikos saugos inspekcija nustato radioaktyvių- 
jų atliekų klasifikavimo ir priimtinumo kriterijus. 

Ūkio ministerija atlieka Radioaktyviųjų atliekų tvarkymo agentūros 
savininko teises ir pareigas įgyvendinančios institucijos funkcijas, teikia pa- 
siūlymus Vyriausybei dėl konkrečių saugyklų bei kapinynų statybos arba jų 
eksploatavimo nutraukimo ir organizuoja dvišalį ir daugiašalį tarptautinį 
bendradarbiavimą radioaktyviųjų atliekų tvarkymo srityje. 

Aplinkos ministerija, suderinusi su kitomis institucijomis, nustato šva- 
rumo lygius bei deaktyvuotų medžiagų pakartotinio naudojimo ir šalinimo 
sąlygas, didžiausią leistiną aplinkos teršimą radionuklidais bei tvirtina ne 
branduolinės energetikos objektų, žemės ir pastatų, užterštų radionuklidais, 
deaktyvacijos nuostatus. 

Pagrindinė įgyvendinanti institucija yra Radioaktyviųjų atliekų tvar- 
kymo agentūra, kurios pagrindinis tikslas yra sutvarkyti ir palaidoti visas jai 
perduotas radioaktyviąsias atliekas, užtikrinant branduolinę ir radiacinę 
saugą. Radioaktyvių atliekų tvarkymo agentūra, gavusi Valstybinės atomi- 

nės energetikos saugos inspekcijos licenciją, tampa jai priskirtas saugyklas 
ir kapinynus eksploatuojančia organizacija. Kai agentūra priima radioakty- 
viąsias atliekas iš atliekų gamintojo, atsako už jų tolesnį tvarkymą. Radio- 
aktyviosios atliekos laikomos perduotomis Agentūrai nuo radioaktyviųjų at- 
liekų perdavimo-priėmimo akto pasirašymo momento. Agentūra privalo 
perimti radioaktyviąsias atliekas iš atliekų gamintojo, jeigu tos atliekos ati- 
tinka priimtinumo kriterijus, kuriuos nustato Valstybinė atominės energeti- 
kos saugos inspekcija. Agentūra privalo atliekų gamintojo teritorijoje pasi- 
rinktinai tikrinti, ar perduodamos radioaktyviosios atliekos atitinka priimti- 
numo kriterijus. Jeigu licenciaras nustato, kad atliekų gamintojas nesilaiko 
saugaus radioaktyviųjų atliekų tvarkymo, radiacinės saugos reikalavimų ar- 
ba kitaip yra pažeidęs licencijos sąlygas, gali nuspręsti, kad radioaktyvio- 
sios atliekos būtų priverstinai perduotos radioaktyvių atliekų tvarkymo 
agentūrai. Tokiu atveju agentūra užtikrina, kad būtų įvykdyti neatlikti ra- 
dioaktyviųjų atliekų tvarkymo darbai. 

Radioaktyviųjų atliekų tvarkymo įrenginių aikštelės parenkamos vado- 
vaujantis Teritorijų planavimo ir Planuojamos ūkinės veiklos poveikio ap- 
linkai vertinimo įstatymų reikalavimais. Radioaktyviųjų atliekų tvarkymo 
įrenginio aikštelė turi būti parenkama įvertinant visus svarbius susijusius su 
aikštele veiksnius, kurie gali turėti įtakos šio įrenginio saugai visą Jo eksp- 
loatavimo laikotarpį, o jeigu tai kapinynas — ir jo saugai po uždarymo, ir to- 
kio įrenginio galimą poveikį kiekvienam asmeniui, visuomenei ir aplinkai, 
atsižvelgiant į galimus kapinyno aikštelės būklės pokyčius kapinyną užda- 
rius. Apie tokio įrenginio saugą būtina informuoti visuomenę bei kaimyni- 
nes šalis, esančias arti esamo arba ketinamo statyti radioaktyviųjų atliekų 
tvarkymo įrenginio, jeigu yra tikimybė, kad šis įrenginys gali joms daryti 
neigiamą poveikį, ir, jeigu šios šalys prašo, pateikti joms bendruosius duo- 
menis, reikalingus įvertinant galimą šio įrenginio poveikį jų teritorijos sau- 
gal. 

Projektuojant ir statant radioaktyviųjų atliekų tvarkymo įrenginį, turi 
būti numatoma pakankamai apsaugos barjerų ir taikomos priemonės, apri- 
bojančios galimą jonizuojančios spinduliuotės poveikį atskiriems asme- 
nims, visuomenei ir aplinkai, nagrinėjami radioaktyviųjų atliekų tvarkymo 
įrenginio, išskyrus kapinyną, eksploatavimo nutraukimo konceptualūs pla- 
nai, prireikus — ir techninės sąlygos. Be to, turi būti naudojamos technologi- 
jos, pasitvirtinusios praktiškai arba patvirtintos bandymais arba analize Lie- 
tuvoje arba kitose šalyse. Kartu su projektu būtina parengti ir jo uždarymo 
technines sąlygas. Prieš pradedant statyti radioaktyviųjų atliekų tvarkymo 
įrenginį, turi būti atliktas išsamus saugos bei galimo poveikio žmonėms ir 
aplinkai įvertinimas, apimantis ir laikotarpį įrenginį uždarius, pagal Planuo- 

jamos ūkinės veiklos poveikio aplinkai vertinimo įstatymą. Įvertinimas turi 
atitikti keliamą pavojų ir apimti visą įrenginio eksploatavimo laikotarpį. 
Radioaktyviųjų atliekų tvarkymo įrenginys turi būti eksploatuojamas, te- 
nustatytas procedūras, normas ir taisykles bei licencijos sąlygas. Būtina 
numatyti ir vykdyti poveikio aplinkai ir žmonių sveikatai monitoringą (ste- 
bėseną). 


Kontroliniai klausimai 


1. Kokie yra pagrindiniai radiacinės saugos principai? 

2. Kas yra valstybės branduolinės saugos valdydojas Lietuvos Respubliko- 
je? 

3. Apibūdinkite radioaktyvųjų atliekų tvarkymo sistemą. 


19. 


APLINKOS POLITIKOS 
PERSPEKTYVOS 

19.1. Įvadas 


Lietuvos Respublikos aplinkos politika yra derinama su Europos Są- 
jungos aplinkos politika. Kuriant politiką įtakos turi pasauliniai aplinkos 
pokyčiai ir aukščiausio lygio politiniai sprendimai. Lietuvos ekonomikos 
plėtros poveikis pasaulio aplinkai vargu ar yra išskirtinis lyginant su kitų 
šalių ekonomikų poveikiu, tačiau grįžtamasis pasaulinės ekosistemos kaitos 
poveikis mūsų šaliai yra žymus dėl klimato ir vandenyno kaitos, oro teršalų 
tolimųjų pernašų, biologinės įvairovės nykimo, genetiškai modifikuotų or- 
ganizmų produktų vartojimo ir kt. Pasaulinei aplinkos apsaugai svarbus 
Lietuvoje vykdomas pasaulinis kompleksinis monitoringas (stebėsena), 
prevencinės atominės energetikos ir kitos saugumo užtikrinimo priemonės, 
Darbotvarkės 21 įgyvendinimas. 

Aplinkos politikos ateitis numatoma ir atsižvelgiant į ataskaitas, kurias 
nuo 1994 metų kas penkerius metus rengia Europos aplinkos agentūra 
(angl. European Environmental Agency (EEA). Jos suteikia galimybę įvai- 
riais aspektais bei tikslais vertinti Bendrijos aplinkos politikos veiksmin- 
gumą ir pasiektą aplinkos kokybę. Šiandien, praėjus 25 metams nuo Bendri- 
jos aplinkos politikos įgyvendinimo pradžios, bendrosios erdvės aplinkos 
kokybė yra nevienoda, o kai kuriuose sektoriuose (energetika, žemės ūkis, 
transportas) ji neatitinka darnaus vystymosi principų ir tai yra rimta kliūtis 
politikai įgyvendinti. Tikimasi, kad iki 2010 metų padėtis bus iš esmės pa- 
keista įdiegus į aplinką nukreiptus problemiškiausių sektorių ir erdvinio 
planavimo tikslus, tuo labiau, kad ES nusprendė iki 2010 metų įgyvendinti 
Lisabonos strategiją. 

Vietinę aplinką, o poveikiams sumuojantis — ir pasaulinę, itin veikia 
vartotojų elgsena. Vartotojams reikia suteikti informacijos ir skatinti per- 
tvarkyti namų ūkius ir pakeisti gyvenimo įpročius. Daug aplinkos problemų 
turi sąsajų su neteisinga kainodara. Iššūkis ES politikams — užtikrinti, kad į 
gaminių kainas būtų įtraukti mokesčiai už taršą ir neefektyvų išteklių nau- 
dojimą. Gamintojai už gamtos išteklius nemoka tikrosios kainos, todėl linkę 
gaminti daug, bet nekokybiškų gaminių. 

Kai kuriuos gamtos išteklius, tiksliau, reikšmingus su ekosistemomis 
susijusius procesus, sunkų pavadinti įprastais marketingo (rinkodaros) ter- 
minais. Žmonija priklauso nuo daugelio ekosistemų procesų, kurių moneta- 
rinės vertės niekada nebuvo nustatytos. Nepažeistos arba sąlygiškai laiko- 
mos sveikomis ekosistemos nemokamai suteikia visuomenėms daugelį gy- 

vybiškai svarbių produktų ir paslaugų (produktyvios naudmenos, miško 
produktai, vandens baseinų apsauga, filtracija į vandeninguosius horizontus, 
srautų apsauga, organinės anglies saugyklos). Europos jūrinių pakrančių 
zona — tai pavyzdys tokio gyvybiškai svarbaus ištekliaus, nuo kurio milijo- 
nai žmonių priklauso ekonomiškai bei kultūriškai. Tai patvirtina daugelis 
Europos krantosaugos sąjungos (angl. European Union for coastal conser- 
vation — EUCC) inicijuotų projektų. Galima prisiminti ir problemas, kurias 
tenka spręsti Lietuvai, siekiančiai dirbtinai atkurti Baltijos jūros žemyninės 
dalies paplūdimius. Žinomi faktai, kad kai kurios ekosistemos pasižymi ga- 
na dideliu lankstumu ir keičiasi lėtai, lyg 17 nepastebimai, tačiau iš daugelio 
pasaulio vietų pranešama, kad tokios ekosistemos artėja prie kritinio taško, 
ir kad galima griūtis arba perėjimas į naują struktūrinę būklę. Taigi ilgalai- 
kiai pokyčiai gali baigtis dramatiškai, ir jau dabar reikia imtis politinių 
priemonių jiems stabdyti. Daugelio pasaulio ekspertų, dalyvavusių Tūks- 
tantmečio ekosistemų įvertinime (angl. Millenium ecosystems assesment), 
pateikė išvadas, kad, lyginant su ankstesniais laikotarpiais, pasaulio ekosis- 
temos per pastaruosius 50 metų kito sparčiausiai ir stipriausiai. 

Europos Sąjungos gyventojų nuomonių tyrimas (Eurobarometro duo- 
menys) atskleidė, kad per 70 nuošimčių informantų pageidavo, jog spren- 
dimų priėmėjai teiktų vienodą reikšmę aplinkos, ekonominei ir socialinei 
politikai. Kaip vartotojai, informantai sutiko, kad jie galėtų daugiau prisidė- 
ti gerinant aplinką, tačiau jiems trūksta papildomos informacijos apie gali- 
mus aplinkai palankius pasirinkimus. Paradoksalu, bet informacijos sutei- 
kimas laiku dažnai nekainuoja nieko arba kainuoja labai mažai. Dar dau- 
giau, visuomenės informavimas apie aplinką tampa viena iš politinių pro- 
gramų sklaidos priemonių, sudedamąja viešųjų ryšių kampanijų ir politinės 
reklamos dalimi. Aplinkos problemos gali būti sėkmingai keliamos viešųjų 
ryšių kampanijų metu — tai patvirtina buvusio Jungtinių Valstijų viceprezi- 
dento Alo Goro (Al Gore) politinė veikla atkreipiant visuomenės dėmesį į 
klimato kaitos padarinių grėsmę. 


19.2. Pažanga aplinkos politikos srityje 


Modeliuojant ateitį aplinkos srityje ir ieškant politinių galimų proble- 
mų sprendimo priemonių, pravartu prisiminti, kad pažangos gerinant Euro- 
pos aplinkos kokybę per pastaruosius 30 metų buvo pasiekta ir kad galima 
pasimokyti iš praeities patyrimo. Ryškiausiais pasiekimais laikomi perėji- 
mas prie bešvinio benzino naudojimo; chlorfluorangliavandenilių, ardančių 
ozono sluoksnį, pašalinimas iš gaminių; azoto oksidų emisijos sumažinimas 

(apie 90 proc.) panaudojus katalizinius keitiklius automobiliuose; paviršinių 
vandenų ekosistemų atkūrimas pagerinus miestų nuotekų valymą ir kt. 


19.3. Svarbiausi iššūkiai ir priemonės jiems įveikti 


švelninimo priemonių paieška, nes dabar akivaizdžiai matomos šio reiški- 
nio pasekmės — dažnesnės klimato stichinės nelaimės, vandens stygius at- 
skiruose regionuose, stiprėjantis poliarinių ledynų tirpsmas. Kitais aplinkos 
politikos prioritetais galima laikyti oro taršos cheminėmis medžiagomis 
reglamentavimą, siekiant sumažinti žalą sveikatai ir aplinkai; žemės naud- 
menų apsaugą, nes tai — gamybos išteklius ir biologinės įvairovės fondas; 
gėlo vandens kokybės ir kiekybės pagerinimą; pasaulio vandenyno, kaip 
svarbios ekosistemos, sveikatingumo garantavimą. 

Tinkama priemonė iššūkiams įveikti yra kuo platesnis atsinaujinančios 
energijos išteklių panaudojimas, be to, tai padeda mažinti konkurenciją dėl 
besibaigiančių iškastinių energetinių išteklių su kylančios ekonomikos ša- 
limis. 


19.4. Taršos prevencija ir kontrolė 


Prireikė didžiulių pastangų, kol ES šalys senbuvės išsprendė nuteka- 
mųjų vandenų išvalymo problemą, kartu pasiekdamos, kad būtų sumažinta 
vandenis teršiančių pramoninės kilmės medžiagų koncentracija nuotekose. 
Miestų nuotekų valymo direktyva baigiama įgyvendinti. Pažangos buvo pa- 
siekta sėkmingai investavus kapitalą ir taikant šiuolaikiškus valymo meto- 
dus. Per 20 metų ES šalyse sukaupta patirtis vandens politikos srityje lei- 
džia padaryti išvadą, kad investicijos į valymo pajėgumus kartu su tinka- 
mais ekonominiais akstinais, skatinančiais sumažinti taršą jos atsiradimo 
šaltinyje, yra rentabiliausias būdas problemai išspręsti. 

Geriamojo vandens kokybę turėtų užtikrinti investicijos į vandens tie- 
kimo pramonę. Nors nitratų direktyvos įgyvendinimas yra svarbus aplinkos 
politikos laimėjimas žemės ūkio srityje, deja, filtratas vis dar patenka į upes 
ir požeminį vandenį. Tikimasi, kad ES šalių senbuvių žemės ūkyje chemi- 
kalų bus naudojama mažiau, tačiau mineralinių trąšų naudojimo didėjimo 
nebus galima išvengti naujose šalyse narėse. Prognozuojama, kad trąšų bus 
naudojama 35 nuošimčiais daugiau. Iki 2020 metų gruntinio vandens taršos 

problema išliks daugelyje Europos teritorijų, nes prireiks dešimtmečių, kad 
teršalai, jau patekę į dirvožemius, filtruotųs: ir po to pasiektų vandens telki- 
nius, juos užteršdami. 


19.5. Kokybiškų gaminių vartojimo skatinimas 


Ieškant aplinkos problemų giluminių priežasčių, galima įvardinti tris 
svarbiausius problemų kilmės šaltinius: žemės naudmenų paskirtis ir naudo- 
jimo būdai; ekonomikos struktūra; gyvenimo būdas. Viešųjų ryšių priemo- 
nėmis pavyko pasiekti teigiamų pokyčių visuomenės sąmonėje. Stebimas 
didėjantis įvairių interesų grupių sąmoningumas aplinkos ir sveikatos klau- 
simais nuo gamybos iki vartojimo. Vartojimo srityje europiečiai vis dažniau 
susimąsto, ką pirkti, kur gyventi bei dirbti, kur keliauti, vertindami galimą 
poveikį savo sveikatai ir aplinkai. 

Vis dėlto vartojimas lieka esminė aplinkos problemas sukelianti sritis. 
Dabartinės ES nuostata yra darnaus vartojimo įgyvendinimas. Mes turime 
suvokti, kad kiekvienam gaminiui pagaminti sunaudojama labai daug iš 
gamtos paimtų medžiagų, kurių didžioji dalis gamybos proceso pabaigoje 
tampa atliekomis. Jeigu toks gaminys dar yra ir nekokybiškas, vartotojas 
greitai jį išmes ir vėl pirks kitą. Nuo vartotojo sąmoningumo priklauso — 
pirks jis blogą gaminį ar nepirks. Kokybiškų gaminių pasirinkimas — vie- 
nintelis būdas paveikti pramonės įmones, nediegiančias kokybės vadybos 
sistemų. Vartotojas, rinkdamasis daiktą, turi skatinti švaresnę gamybą. Plė- 
tojant ES aplinkos politiką, reikalingos direktyvos, skatinančios keisti var- 
tojimo įpročius. 

Šiandien padėtis yra tokia, kad vartojimas ir išlaidos europiečių namų 
ūkiams išlaikyti toliau didėja: nuo 1990 iki 2002 metų ES narėse senbuvėse 
namų ūkių išlaidos padidėjo trečdaliu. Manoma, kad iki 2030 metų (įskai- 
tant ir naująsias šalis) jos padvigubės, taip pat didės atotrūkis tarp skirtingas 
pajamas gaunančių gyventojų grupių ir regionų. Šiame kontekste tarpdis- 
ciplininiai globalizacijos tyrimai tampa labai svarbūs, nes jų tikslas yra gau- 
ti praktiškai vertingus sprendimus, kurie reikalingi atsirasti naujo tipo insti- 
tucijoms, atsakingoms arba prisidedančioms prie socialinių klausimų spren- 
dimo. Išplėstos ES erdvės ekologinis pėdsakas — kiekvienam šios erdvės 
gyventojui tenkantys 5 globalūs hektarai (naudmenų plotas, reikalingas iš- 
teklių, kuriuos suvartojame, eksploatacijai ir atliekoms sutvarkyti) — šian- 
dien sudaro beveik pusę Jungtinių Valstijų teritorijos ir dydžiu viršija Japo- 
nijos plotą. Gamtos išteklių eksploatacijos greitis pasaulyje, lyginant su at- 
sikūrimo greičiu, yra didesnis negu 20 nuošimčių. 

19.6. Energijos paklausos vadyba 


Nors energijos gamybos efektyvumas padidėjo, o energijos paklausa 
pramonės sektoriuje sumažėjo, tačiau daugiau energijos suvartojama pa- 
slaugų sektoriuje ir namų ūkiuose, kuriuose vis daugėja elektros prietaisų. 
Palikti įjungti elektros prietaisai suvartoja 3—13 procentų visos suvartotos 
elektros energijos. Iki 2030 metų Europoje energijos paklausa didės dar ap- 
ie 20 nuošimčių — tai daug lėtesnis augimas lyginant su bendrojo vidaus 
produkto augimu, tačiau per didelis norint švelninti klimato kaitą. Viena iš 
galimų priemonių pagerinti energijos tiekimo efektyvumą — kombinuotos 
šilumos energijos ir elektros jėgainės. Numatoma, kad transporto sektoriuje, 
kuris yra didžiausias energijos vartotojas ir CO> emisijos skleidėjas 1r liks 
toks artimiausiais dešimtmečiais, labai svarbus įdiegti kuo daugiau vandeni- 
linių variklių. Iki 2030 metų oro transporto padvigubės. Apie pastarąją pro- 
blemą europiečiai gerai informuoti. Apskritai ES pretenduoja būti lydere 
pagal užsibrėžtus tikslus ir uždavinius mažinant šiltnamio dujų kiekius, bet 
perėjimas prie žemo anglies kiekio energijos šaltinių, kaip siūlo EEA scena- 
rijus, lems kainų didėjimą, kuris bus perkeltas ant vartotojų pečių. Politinis 
argumentas, grindžiamas atlikta studija, reiškia, kad nieko nedarymas taip 
pat kainuos. Šiandien anglies socialinė kaina — kaina pasaulio bendruome- 
nei už kiekvieną anglies tonos kainą, patenkančią į atmosferą, — yra apie 60 
eurų. ES šiltnamio dujos emisija svyruoja nuo 5 iki 25 tonų anglies asme- 
niui priklausomai nuo to, kur asmuo gyvena. Ekvivalentas — 300—1500 eurų 
socialinės kainos asmeniui. Jeigu 2030 metais bus pereita prie žemo anglies 
kiekio ekonomikos, mokestis asmeniui bus 45 eurai. 


19.7. Miestų ir kaimo vietovių žemės tvarkymo politika 


Beveik trys ketvirtadaliai europiečių gyvena miestuose ir jų priemies- 
čiuose, kurių bendras plotas sudaro apie 10 nuošimčių ES teritorijos. Kaip 
ir Lietuvoje, kitose ES šalyse žemės paskirties klausimai yra svarbūs. Šaly- 
se narėse 1990-2000 metais daugiau kaip 800 tūkst. hektarų natūraliai pro- 
duktyvios žemės buvo panaudota įrengti namų dirbtiniams paviršiams, par- 
duotuvėms, keliams, fabrikams (urbanizuotų teritorijų plotas padidėjo 6 
proc.). Priežastis — žema geros žemės ūkio paskirties žemės kaina, lyginant 
su jos kaina miestuose. 

Vienas iš urbanizaciją Europoje skatinančių veiksnių yra turizmas. 
Sparti sektoriaus plėtra sietina su pigių skrydžių paklausa, keliauti linkusia 
turtinga ir senstančia europiečių populiacija. Turizmas prisideda prie miestų 
plėtros, ypač nuo pakrantės į žemyną. Turizmo ir rekreacijos plėtra pakran- 
tės zonoje, lemianti jų urbanizaciją, Pietų ir Šiaurės Europoje skiriasi pagal 
poveikį aplinkai dėl klimato skirtumų, tačiau visur urbanizaciją lydi grunti- 
nio vandens natūralios filtracijos į geriamojo vandens horizontą pablogėji- 
mas, natūralių ekosistemų, ypač miškų ir pelkių, naikinimas ir iš to išplau- 
kiančios pasekmės. 


19.8. Sveikatingumo didinimas 


Šiandien ES pasiekta, kad oro tarša (pagal daugelį rodiklių) žymiai 
sumažinta, tačiau didelė smulkiųjų dalelių ir ozono koncentracija paviršiuje 
išlieka. Paviršiaus lygmens ozonas pažeidžia ekosistemų sveikatingumą ir 
javus didelėse Europos kaimo teritorijose. Nors emisijos sumažėjo, tačiau 
koncentracijos išlieka didelės, dažnai viršija leistiną lygmenį. Neapsaugo- 
tumas nuo oro teršalų sumažina gyvenimo trukmės tikimybę, gali sukelti 
prematūrinę (individui nepasiekus brandos amžiaus) mirtį ir sveikatos blo- 
gėjimą. Dėl su oro tarša susijusių ligų Europoje per metus prarandama 200 
milijonų darbo dienų. OECD duomenimis, 6,4 nuošimčių vaikų mirties at- 
vejų ir ligų buvo sukelta atviro lauko taršos. Šis skaičius daug didesnis nau- 
jose šalyse narėse. 2005 metais priimtoje teminėje oro taršos strategijoje 
(angl. Thematic Strategy for air pollution) konstatuojama, kad esminis po- 
veikis žmonių sveikatai ir ekosistemoms išliks net įdiegus visą dabartinę 
integruotą transportą kaip alternatyvą lengviesiems automobiliams. 

Be oro teršalų, europiečiai taip pat yra veikiami cheminių teršalų kok- 
teilių, kurių kilmė — maistas, vartojimo prekės: baldai, apranga, namų reik- 
menys. Ryšys tarp cheminių medžiagų bei didėjančio reprodukcinių organų 
onkologinių susirgimų skaičiaus, vaikų leukemijos yra vis akivaizdesnis. 
Nors tokį ryšį patvirtinančių labai griežtų įrodymų nėra, bet aptinkami kan- 
cerogeninių medžiagų pėdsakai kraujo pavyzdžiuose ir aplinkoje įrodo šio 
ryšio realumą. Galimos išeitys — reglamentuoti cheminių medžiagų naudo- 
jimą žemės ūkyje ir siekti, kad pavojingų junginių radikalai nepatektų į ga- 
minius. 

19.9. Natūraliųjų išteklių pereikvojimas 


Pasaulio žuvų išteklių būklė yra pavyzdys to, kas atsitinka, kada pe- 
reikvojami ištekliai ir pažeidžiamos ekosistemos funkcijos. Nagrinėjant šią 
problemą daug nusipelnė EEA direktorė Jacgueline McGlade. 75 nuošim- 
čiai pasaulinio žuvų išteklių fondo jau yra pereikvoti, o vandenynų ekosis- 
temų aukščiausiam trofiniam lygmeniui priklausantys plėšrūs gyvūnai — tu- 
nai ir rykliai — tampa nykstančiomis rūšimis. Europos šalių laivynai dvišalių 
sutarčių ir dotacijų pagrindu žvejoja vis tolesnėse teritorijose. Šie laivynai, 
sužvejodami prekiniu požiūriu svarbiausias žuvis, spartina jų išnykimą. 

18 nuošimčių Europos sausumos teritorijos, kurioje išsidėsčiusios ver- 
tingiausios ekosistemos, yra saugomos kaip ekologinio tinklo Natura 2000 
teritorijos. Apsaugos tikslas — išsaugoti ir valdyti ekosistemų sveikatingumą 
bei įvairovę. Europos kraštovaizdžiai — tai jos kultūrinis paveldas ir biolo- 
ginės įvairovės buveinės — šiandien yra apimti išplitusių ir galbūt negrįžta- 
mų pokyčių, darančių įtaką ekosistemų ir rūšių funkcionavimui. Didžiau- 
sios buveinių ir ekosistemų netektys kontinente per paskutinį XX a. de- 
šimtmetį siejamos su tokių gamtinių teritorinių kompleksų, kaip viržynai, 
tundra, krūmynai, pelkės (žemapelkės, aukštapelkės), fenai, nykimu. Pelky- 
nų nykimo priežastys — pakrantės zonos plėtra, vandens saugyklų įrengimas 
kalnuose ir upių hidrotechninis pertvarkymas. Nors ES miškų plotai didėja, 
tačiau miškai intensyviau naudojami. Tai turi įtakos daugelio rūšių popu- 
liacijų pokyčiams. Kitaip negu žemės ūkyje, ES neturi bendrosios miškų 
ūkio politikos, todėl miškų ūkio veikla yra svarbiausias veiksnys, lemiantis 
rūšių nykimą, ypač naujose šalyse narėse, kuriose anksčiau, iki rinkos eko- 
nomikos įvedimo, neturint specialios technikos, nepalankiose eksploatuoti 
vietose augantys miškai buvo beveik nekertami. 

ES dirvožemiai pasižymi didele įvairove. ES dabar yra išskiriama apie 
300 svarbiausių dirvožemio tipų. Sunaikinti dirvožemiai gali naujai susida- 
ryti natūralių procesų dėka, tačiau tai — ilgas procesas, reikia mažiausiai 50 
metų, kad susiformuotų bent kelių centimetrų storio dirvožemio sluoksnis, 
todėl dirvožemius tikslinga priskirti prie sąlygiškai neatsinaujinančių ištek- 
lių. 

Visame žemyne vandens paklausa nemažėja, ypač namų ūkiuose. Pla- 
nuojama, kad naujose šalyse narėse per ateinantį dešimtmetį vandens bus 
sunaudojama iki 70 procentų daugiau. Daugiau vandens prireiks ir maisti- 
nėms kultūroms laistyti, ypač Pietų Europoje, kurioje jau dabar jaučiamas 
gėlo vandens stygius. 

19.10. Integracija, inovacijos ir rinkos reforma: poveikis 


aplinkos kokybei 


ES aplinkos politika pastaruosius trisdešimt metų didžiausią dėmesį 
kreipė į lengvai nustatomus taškinius šaltinius. Buvo parengtos taisyklės ir 
technologinės inovacijos poveikiui mažinti. Iššūkis, svarbus dabar, — plėtoti 
ir įdiegti ilgalaikę politiką tuose ekonomikos sektoriuose, su kuriais susiję 
pasklidžiosios, ne taškinės, taršos židiniai. Manoma, kad pažangai pasiekti 
reikės ne mažiau kaip kelių dešimtmečių, kad būtų sukurtos lanksčios ir pi- 
liečiams priimtinos politinės priemonės. Taigi paveikiai politikai kurti yra 
būtina sustiprinti viešosios informacijos teikimą ir tobulinti priemones, ge- 
rinančias viešąjį suvokimą. Be to, reikės sustiprinti vartotojų elgsenos po- 
kyčius Europoje, o tokiuose sektoriuose kaip: transportas, energetika ir že- 
mės ūkis, sutelkti dėmesį į mažiau aplinką žeidžiančius gamybos būdus. 

Permainoms užtikrinti būtina ilgalaikė institucinė reforma ir finansinis 
planavimas, kurių tikslas — didinti ekologinį efektyvumą. Viena iš svarbiau- 
sių rinka grindžiamų priemonių yra valstybės atsisakymas subsidijuoti ap- 
linką pažeidžiančias veiklas ir parama įmonėms, diegiančioms ekoinovaci- 
jas gamyboje, perduodant energiją, žemės ūkyje, kartu ir kuriančioms dar- 
nios ekonomikos sistemas. 

Daugelyje teminių ES politikų atsižvelgta į aplinkos tikslus. Jiems įgy- 
vendinti pradėtos skirti biudžeto lėšos, kurios numatytos ne tik veiklai ap- 
linkos srityje stiprinti, bet ir vartojimo elgsenai keisti. 

Vis dėlto reikėtų atskirai išskirti socialinius procesus, susijusius su teri- 
torijų planavimu, kada, atsižvelgiant į skirtingus interesus dėl teritorijų 
naudojimo, politinėmis priemonėmis siekiama juos kooperuoti, o jiems de- 
rinti skirti specialiųjų ES fondų lėšas. Europa gali laimėti iš didėjančios 
sektorių kooperacijos, siekdama darnios teritorinės sanglaudos (taip sakant, 
regione derinant urbanistinį bei transporto planavimą). 

Atskirai būtina aptarti numatomą labiau integruotų ilgalaikių akcijų 
principinę naudą. Viena iš tokių jau taikomų akcijų yra ES politika benzino 
kainodaros atžvilgiu. Nors Jungtinėse Valstijose ir Europoje eksploatuoja- 
mų automobilių variklių technologijos yra panašios, tačiau Europoje kuro 
kainos yra apie 50 procentų didesnės. Tai akivaizdžiai keitė vartotojų elg- 
seną, nes pirmenybė teikiama ekonomiškesniems automobilių modeliams. 
Perkamiausi nauji europietiškų automobilių modeliai yra beveik dvigubai 
ekonomiškesni, palyginus su amerikietiškais. Panašiu keliu bus einama sie- 

kiant ekonomiškai paspartinti energijos taupymą — neadekvačiai didinant 
kainas. 

Mokesčių reforma taip pat keičiama pereinant prie darnaus vartojimo ir 
gamybos modelių. Siekiama, kad mokesčių bazė laipsniškai būtų keičiama 
pereinant nuo gerų išteklių (tokių kaip darbas, investicijos) link blogų ištek- 
lių (tarša, neefektyvus naudojimas) apmokestinimo. Priimama politika turi 
užtikrinti, kad aplinkos kainos bus socialiai teisingos. Vargingiausi visuo- 
menės nariai išleidžia daugiausia gaunamų pajamų mokėdami už maistą, 
vandenį, energiją, todėl naujai iškylančios politinės programos siūlo labiau 
apmokestinti vartojimą, o mažiau — darbą. Tai — naujas atsakas į didėjantį 
darbo jėgos deficitą ir į visuomenės senėjimą. 

Baigiant trumpą ateities aplinkos politikos galimybių apžvalgą, tenka 
prisiminti Bendrijos oficialiai nurodytus siekius tapti sumanesne, švaresne, 
konkurencingesne ir saugesne visuomene. Šie laimėjimai prisidėtų pasauli- 
niu lygiu gerinant ekologinį paveikumą bei lygybę ir pagaliau užtikrintų 
Europos gyventojams teisę į geresnę gyvenimo kokybę. 

SĄVOKOS 


ANTROPOGENINIS POVEIKIS — žmogaus veiklos įtaka gamtinei 
aplinkai. 


APLINKA - gamtoje funkcionuojanti tarpusavyje susijusių elementų 
(žemės paviršiaus ir gelmių, oro, vandens, dirvožemio, augalų, gyvūnų, or- 
ganinių ir neorganinių medžiagų, antropogeninių komponentų) visuma bei 
juos vienijančios natūraliosios ir antropogeninės sistemos. 

Aplinkos apsauga — aplinkos saugojimas nuo fizinio, cheminio, 
biologinio ir kitokio neigiamo poveikio arba pasekmių, atsirandančių 
įgyvendinant planus ir programas, vykdant ūkinę veiklą arba naudojant 
gamtos išteklius. 

Aplinkos apsaugos normatyvas — nustatyta tvarka įteisinta ūki- 
nės arba kitos veiklos poveikio aplinkai leistinumo skaitmeninė arba 
loginė išraiška. 

Aplinkos apsaugos politika — Europos Bendrijos politika, kuri ne 
tik apima konkrečias Bendrijos lygmeniu nustatomas aplinkos apsau- 
gos normas ir standartus, bet ir yra integrali daugelio kitų Bendrijos 
politikos sričių plėtotės dalis. 

Aplinkos apsaugos standartas — nustatyta tvarka parengtas ir 
patvirtintas normatyvinis dokumentas, kuriame nustatomos bendro ir 
daugkartinio naudojimo aplinkos apsaugos taisyklės, bendrieji princi- 
pai arba charakteristikos. 

Aplinkos apsaugos valdymas — sistema valstybės ir vietos savi- 
valdos institucijų bei jų taikomų poveikio priemonių, siekiant visuo- 
menės ekologinio saugumo ir gerovės, taip užtikrinant Lietuvos Res- 
publikos gyventojų teisę į švarią aplinką. 

Aplinkos monitoringas (stebėsena) — sistemingas gamtinės ap- 
linkos bei jos elementų būklės kitimo ir antropogeninio poveikio stebė- 
jimas, vertinimas ir prognozė. 

Aplinkos atkūrimo priemonės — bet kurie veiksmai, įskaitant ža- 
14 sumažinančias bei laikinąsias priemones, kuriomis nustatyta tvarka 
iki pradinės būklės atkuriama pažeista aplinka, jos elementai ir (arba) 
pablogėjusios jų funkcijos arba įgyvendinamos lygiavertės tiems ap- 
linkos elementams 1r (arba) jų funkcijoms alternatyvos. 

Pasekmės arba poveikis aplinkai — tokios pasekmės arba povei- 
kis (fizinis, cheminis ir kt.) aplinkai, dėl kurių įvyksta ar gali įvykti 
reikšmingi ekosistemos arba jos elementų natūralių funkcijų pokyčiai. 

Poveikio aplinkai vertinimas — planuojamos ūkinės veiklos ga- 
limo poveikio aplinkai nustatymo, apibūdinimo ir vertinimo procesas. 

Prevencinės priemonės — bet kurios priemonės, taikomos reaguo- 
jant į įvykį, veikimą ar neveikimą, siekiant išvengti žalos arba kitokio 
neigiamo poveikio aplinkai arba ją (jį) sumažinti. 

Strateginis pasekmių aplinkai vertinimas — tam tikrų planų ir 
programų įgyvendinimo galimų pasekmių aplinkai nustatymo, apibū- 
dinimo ir vertinimo procesas, kurio metu rengiami strateginio pasek- 
mių aplinkai vertinimo dokumentai, teikiamos konsultacijos, atsižvel- 
giama į vertinimo bei konsultacijų rezultatus prieš priimant ir (arba) 
tvirtinant planą arba programą, teikiama informacija, susijus1 su spren- 
dimu dėl plano arba programos priėmimo ir (arba) tvirtinimo. 


APLINKOS ORAS - troposferos oras, išskyrus darbo aplinkos orą. 


ATLIEKOS - bet kokios medžiagos arba daiktai, kurių atliekų turėto- 
jas atsikrato, nori atsikratyti arba privalo atsikratyti. 

Antrinės žaliavos — tiesiogiai perdirbti tinkamos atliekos ir per- 
dirbti tinkamos iš atliekų gautos medžiagos. 

Atliekų perdirbimas — atliekose esančių medžiagų perdirbimas 
gamybos proceso metu, įskaitant organinį perdirbimą (išskyrus panau- 
dojimą energijai gauti), norint atliekose esančias medžiagas panaudoti 
pagal pirminę arba kitokią paskirtį. 

Atliekų tvarkymas - atliekų surinkimo, vežimo, naudojimo ir ša- 
linimo veikla, taip pat atliekų tvarkymo veiklos priežiūra bei atliekų 
šalinimo vietų priežiūra po jų uždarymo. 

Komunalinės atliekos — buitinės (buityje susidarančios) ir kito- 
kios atliekos, kurios savo pobūdžiu arba sudėtimi yra panašios į buiti- 
nes atliekas. 

Pavojingos atliekos — atliekos, atliekų sąraše pažymėtos kaip pa- 
vojingos, pasižyminčios viena ar keliomis pavojingumą lemiančiomis 
savybėmis, nurodytomis Lietuvos Respublikos atliekų tvarkymo įsta- 
tymo 4 priede, ir atitinkančios Aplinkos ministerijos nustatytus atliekų 
pavojingumo kriterijus, bei kitos atliekos, atliekų sąraše nepažymėtos 
kaip pavojingos, tačiau pasižyminčios viena arba keliomis pavojingu- 
mą lemiančiomis savybėmis ir atitinkančios atliekų pavojingumo krite- 
rijus. 

ATMOSFERA - Žemės rutulį gaubiantis dujinis apvalkalas (apie 8300 
km storio). Tankiausias jo sluoksnis — troposfera (poliarinėse srityse — 8— 
10 km storio, ties pusiauju — 10-16 km storio) yra tinkamas aukštesnio- 
sioms gyvybės formoms egzistuoti. 


BIOLOGINĖ ĮVAIROVĖ - gyvųjų organizmų rūšių, jų bendrijų, bu- 
veinių, ekosistemų ir genetinė įvairovė. 

Bendrija — apibrėžtoje erdvėje ir apibrėžtu laiku egzistuojanti gy- 
vųjų organizmų įvairių rūšių visuma. 

Buveinė — sausumos arba vandens plotai su jiems būdingais geog- 
rafiniais, abiotiniais ir biotiniais visiškai natūraliais arba pusiau natūra- 
liais požymiais. 

Buveinių apsaugai svarbios teritorijos — saugomos teritorijos, 
skirtos apsaugoti arba atkurti Europos Bendrijos svarbos natūralių bu- 
veinių tipus, saugomų gyvūnų ir augalų rūšių buveines dėl jų svarbos 
gyvūnų ir augalų rūšių išsaugojimui. 

Ekologinis tinklas — gamtinio karkaso dalis, jungianti didžiausią 
bioekologinę svarbą turinčias buveines, jų aplinką bei gyvūnų ir augalų 
migracijos koridorius. 

Europos ekologinis tinklas „Natura 2000“ — Europos Bendrijos 
svarbos saugomų teritorijų bendras tinklas, sudarytas iš buveinių ir 
paukščių apsaugai svarbių teritorijų, skirtas išsaugoti, palaikyti ir pri- 
reikus atkurti natūralius buveinių tipus ir gyvūnų bei augalų rūšis Eu- 
ropos Bendrijos teritorijoje. 

Gamtinis karkasas — vientisas gamtinio ekologinio kompensavi- 
mo teritorijų tinklas, užtikrinantis ekologinę kraštovaizdžio pusiausvy- 
rą, gamtinius ryšius tarp saugomų teritorijų, kitų aplinkosaugai svarbių 
teritorijų arba buveinių, taip pat augalų ir gyvūnų migraciją tarp jų. 

Paukščių apsaugai svarbios teritorijos — saugomos teritorijos, 
skirtos laukinių paukščių rūšių natūralioms populiacijoms jų paplitimo 
arealuose išsaugoti, taip pat migruojančių paukščių perėjimo, šėrimosi, 
mitybos, poilsio ir migracijos susitelkimo vietoms išsaugoti, atsižvel- 
giant į poreikį konkrečiame jūros arba sausumos areale. 


BIOSAUGA — priemonės siekiant išvengti biotechnologijos bei jos 
produktų galimo neigiamo poveikio žmonių sveikatai ir aplinkai arba jį su- 
mažinti. Biosaugos sistema — teisinių ir administracinių priemonių visuma 
bei visuomenės informavimas ir švietimas biosaugai užtikrinti. 


DARNUS VYSTYMASIS — tai vystymasis, tenkinantis žmonijos 
reikmes dabar, neapribojant ateities kartų galimybių tenkinti savąsias (Pa- 

saulio aplinkos ir plėtros komisijos ataskaita „Mūsų bendra ateitis“, 1987 
m.). Siekiant darnaus vystymosi, ekonomikos, socialinės plėtros, aplinkos 
apsaugos siekiai turėtų būti derinami ir papildyti vienas kitą, dėmesys su- 
telktas į žmogaus gyvenimo kokybę. 


DIRVOŽEMIS — biosferos formacija, sudaryta iš kietosios dalies 
(mineralų, uolienų, augalų ir organizmų liekanų), skystosios dalies (dirvo- 
žemio tirpalų), dujinės dalies (deguonies, azoto, anglies dioksido, kitų dujų) 
ir gyvosios dalies (bakterijų, kitų augalų ir gyvūnų, augalų šaknų). 

Rūgštėjimas — vandenilio jonų koncentracijos didėjimas nuo neu- 
tralios terpės būklės (pH 7). Padidėjęs dirvožemio rūgštingumas maži- 
na žemės derlingumą, neigiamai veikia medynų augimą bei skatina 
miškų nykimą. Rūgštėjimą sukelia sieros ir azoto junginiai, patenkan- 
tys į atmosferą deginant iškastinį kurą ir po to iškrintantys sausų ar šla- 
pių iškritų pavidalu į žemės paviršių. 

EKOSISTEMA - funkcinė gyvųjų ir negyvųjų aplinkos elementų, ku- 
riuos jungia tarpusavio ryšiai, medžiagų apykaitos bei energijos pasikeitimo 
procesai, sistema. 


EKOLOGINIS ŽEMĖS ŪKIS - Lietuvos Respublikos žemės ūkio 
ministerijos nustatytus reikalavimus atitinkanti žemės ūkio veiklos sistema, 
kurioje pagaminami ekologiški žemės ūkio ir maisto produktai. 

Ekologiški žemės ūkio ir maisto produktai — sertifikuoti žemės 
ūkio ir maisto produktai, atitinkantys ekologiškiems žemės ūkio ir 
maisto produktams Žemės ūkio ministerijos nustatytus reikalavimus. 


ENERGIJOS IŠTEKLIAI — gamtos ištekliai ir jų perdirbimo produk- 
tai, kurie naudojami energijai gaminti. 

Atsinaujinantieji energijos ištekliai — gamtos ištekliai: vandens 
potencinė energija, saulės, vėjo, biomasės ir žemės gelmių šilumos 
(geoterminė) energija. Šios energijos atsiradimą ir atsinaujinimą sąly- 
goja gamtos ar žmogaus sukurti procesai, ją galima vartoti arba naudoti 
energijos gamybai. 

Vietiniai energijos ištekliai — šalyje esami energijos ištekliai, 1š- 
skyrus atvežtinius arba pagamintus iš atvežtinių. 

GAMTINĖ APLINKA - aplinka, kurią sudaro natūralūs arba antro- 
pogenizuoti gyvosios ir negyvosios gamtos elementai ir jų funkcinės siste- 
mos. 

GAMTOS IŠTEKLIAI — gyvosios ar negyvosios gamtos elementai 
(augalija, gyvūnija, įskaitant ir buveines, vanduo, žemė (jos paviršius ir gel- 
mės), kuriuos žmogus naudoja arba gali naudoti savo reikmėms. 

Gamtos išteklių limitavimas — gamtos išteklių naudojimo normų 
nustatymas atsižvelgiant į turimus duomenis apie gamtos išteklių kiekį, 
jų atsinaujinimą ir išsaugojimą ateičiai. 

GENETIŠKAI MODIFIKUOTAS ORGANIZMAS - organizmas, 
išskyrus žmogų, kuriame genetinė medžiaga pakeista tokiu būdu, kuris pa- 
prastai nepasitaiko poruojantis ir (arba) natūralios rekombinacijos būdu. 


GENETIŠKAI MODIFIKUOTAS PRODUKTAS - preparatas, ku- 
rio sudėtyje yra arba kuris sudarytas iš genetiškai modifikuotų organizmų 
arba genetiškai modifikuotų organizmų kombinacijų ir kuris tiekiamas rin- 
kai. 


ES TEISĖS AKTAI - reglamentai, direktyvos, sprendimai, rekomen- 
dacijos, kurie galioja ES valstybėse narėse. 

Reglamentas — tai teisės aktas, tiesiogiai taikomas visose valsty- 
bėse narėse; įsigaliojimui nereikia reglamento perkėlimo į nacionalinę 
teisės sistemą. 

Direktyva — tai teisės aktas, kurio tikslai yra privalomi valsty- 
bėms narėms, tačiau direktyvos įgyvendinimo tvarką ir priemones 
valstybės narės gali pasirinkti pačios. 

Sprendimas - tai teisės aktas, privalomas tik sprendimo adresatui, 
kuriuo gali būti viena ar kelios valstybės narės, tam tikro tipo įmonės ir 
kt. Sprendimas, kaip privalomasis aktas, turi įstatymo galią, įsigalioji- 
mui nereikia jo perkėlimo į nacionalinę teisės sistemą. 

Rekomendacija — tai teisės aktas, kuris nėra privalomas; ja vals- 
tybės narės gali pasinaudoti, kurdamos prielaidas ES politikai įgyven- 
dinti. 

KONVENCIJA - tarptautinė sutartis, reguliuojanti tam tikros srities 
tarpvalstybinius santykius; Lietuvos Respublikoje konvencija įsigalioja, kai 
ji ratifikuojama Seime, konvencijos reikalavimus perkėlus į nacionalinius 
teisės aktus. Konvencijos protokolas — konvencijos papildinys, reglamen- 
tuojantis jos reikalavimų įgyvendinimą. 


KRAŠTOVAIZDIS -— žemės paviršiaus gamtinių (paviršinių uolienų, 
pažemio oro, paviršinių ir gruntinių vandenų, dirvožemio, gyvųjų organiz- 
mų) ir (arba) antropogeninių Komponentų (archeologinių liekanų, statinių, 
inžinerinių įrenginių, žemės naudmenų bei informacinio lauko), susijusių 

medžiaginiais, energetiniais ir informaciniais ryšiais, teritorinis junginys. 

Gamtinis kraštovaizdis — natūralų pobūdį išlaikęs kraštovaizdis; 

kultūrinis kraštovaizdis - žmogaus veiklos sukurtas ir jo sambū- 
vį su aplinka atspindintis kraštovaizdis. 

Kraštotvarka — teritorijų planavimo priemonėmis įgyvendinamas 
žmonių veiklos erdvinis organizavimas ir aplinkos tvarkymas, siekiant 
suderinti teritorijos naudojimo socialinius, ekonominius ir ekologinius 
interesus bei kurti harmoningą kultūrinį kraštovaizdį. 

Kraštovaizdžio tvarkymo planas — specialiojo teritorijų plana- 
vimo dokumentas, kuriame nustatoma kraštovaizdžio kūrimo, tvarky- 
mo, naudojimo bei apsaugos koncepcija, jos įgyvendinimo priemonės 
ir reikalavimai. 


MEDŽIOJIMAS - laukinės gyvūnijos išteklių naudojimo rūšis, kai 
siekiama panaudoti laisvėje gyvenančių medžiojamųjų gyvūnų išteklius 
šiuos gyvūnus sekant, tykojant, persekiojant, šaudant arba gaudant. 

Medžioklėtvarka — kompleksas priemonių, projektuojamų me- 
džioklės plotams naudoti bei medžiojamųjų gyvūnų ištekliams saugoti, 
gausinti bei medžioti. 

profesionaliai tvarkomi medžioklės plotai, kuriuose įgyvendinamos 

specialios medžiojamųjų gyvūnų populiacijų gausinimo priemonės bei 

plėtojamas medžioklės turizmas. 


MIŠKAS — ne mažesnis kaip 0,1 hektaro žemės plotas, apaugęs me- 
džiais, kurių aukštis natūralioje augavietėje brandos amžiuje siekia ne ma- 
žiau kaip 5 metrus, kita miško augalija, taip pat išretėjęs arba dėl žmogaus 
veiklos bei gamtinių veiksnių netekęs augalijos (kirtavietės, degavietės, 
aikštės). Laukuose, pakelėse, prie vandens telkinių, gyvenamosiose vieto- 
vėse bei kapinėse esančios medžių grupės, siauros — iki 10 metrų pločio — 
medžių juostos, gyvatvorės, pavieniai medžiai bei krūmai ir miestuose bei 
kaimo vietovėse esantys žmogaus įveisti parkai nelaikomi mišku. Šių želdi- 
nių priežiūros, apsaugos ir naudojimo tvarką nustato Aplinkos ministerija. 

Medynas — miško dalis, kurioje sumedėjusios augalijos ardų san- 
dara yra vienoda, vyrauja tam tikra medžių rūšis, augalija yra panašaus 
amžiaus, turi bendrą augavietę ir ši miško dalis šiais rodikliais skiriasi 
nuo gretimų miško dalių. 

Miško parkai — intensyviai rekreacijai naudojami ne mažesnio 
kaip 3 hektarų ploto miškai su atitinkama rekreacine įranga bei infrast- 
ruktūra. 

Miškotvarka — miškų ūkio planavimo sistema, apimanti miškų 
inventorizaciją ir apskaitą, miškų būklės, naudojimo ir ūkinės veiklos 
analizę bei miškų ūkio organizavimo ir plėtros projektų rengimą. 


NAUDINGOSIOS IŠKASENOS - Žemės gelmėse esančios gamtinės 
mineralinės medžiagos, kurias galima naudoti gamyboje arba kitoms reik- 
mėms. Prie jų priskiriami angliavandeniliai, metalų rūdos, nemetalinės nau- 
dingosios iškasenos ir vertingieji mineralai. 


NUOTEKOS - žmogaus buityje, ūkinėje ar gamybinėje veikloje nau- 
dotas ir papildomai užterštas, taip pat į teritorijas patenkantis kritulių van- 
duo, kurį naudotojas arba teritorijų savininkas, naudotojas arba valdytojas 
tam skirtais inžineriniais įrenginiais išleidžia į gamtinę aplinką arba kitiems 
asmenims priklausančią nuotekų surinkimo sistemą. 


PAVOJINGOS MEDŽIAGOS - nuodingosios, kenksmingos, degio- 
sios, sprogstamosios, koroziją sukeliančios ir kitos medžiagos, galinčios 
pakenkti žmogui ir aplinkoje vykstantiems gamtos procesams. 

Prioritetinės pavojingos medžiagos — pavojingos medžiagos, ku- 
rių kontrolei veiksmų būtina imtis pirmiausia ir kurių išleidimas arba 
kitoks patekimas į vandens telkinius turi būti laipsniškai nutrauktas. 
Prioritetinių pavojingų medžiagų sąrašą tvirtina aplinkos ministras. 


POPULIACIJA - vienos rūšies individų visuma tam tikrame plote. 


REKREACINIAI IŠTEKLIAI — gamtinės ir kultūrinės aplinkos sa- 
vybės, tinkamos žmonių visaverčiam fiziniam bei dvasiniam poilsiui orga- 
nizuoti. 


SAUGOMOS TERITORIJOS — sausumos ir (arba) vandens plotai 
nustatytomis aiškiomis ribomis, turintys pripažintą mokslinę, ekologinę, 
kultūrinę ir kitokią vertę, kuriems teisės aktais nustatytas specialus apsau- 
gos ir naudojimo režimas (tvarka). 

Biosferos stebėsenos (monitoringo) teritorijos — saugomos terito- 
rijos (biosferos rezervatai ir biosferos poligonai), įsteigtos globalinei 
bei regioninei biosferos stebėsenai (monitoringui) ir gamtosaugos eks- 
perimentams vykdyti, taip pat jose esantiems gamtos kompleksams iš- 
saugoti. 

Draustiniai — saugomos teritorijos, įsteigtos išsaugoti moksliniu 
bei pažintiniu požiūriu vertingas gamtos ir (arba) kultūros vietoves, jo- 
se esančius gamtos ir kultūros paveldo teritorinius kompleksus ir ob- 
jektus (vertybes), kraštovaizdžio ir biologinę įvairovę bei genetinį fon- 

dą. Šiose teritorijose esančių vertybių išsaugojimas užtikrinamas nenu- 
traukiant jose ūkinės veiklos. 

Ekologinės apsaugos zonos — teritorijos, kuriose nustatomi veik- 
los apribojimai norint apsaugoti gretimas teritorijas ar objektus, taip 
pat aplinką nuo galimo neigiamo veiklos poveikio. 

Rezervatai — saugomos teritorijos, įsteigtos išsaugoti bei tirti 
moksliniu požiūriu ypač vertingus gamtinius arba kultūrinius teritori- 
nius kompleksus, užtikrinti natūralią gamtinių procesų eigą arba kultū- 
ros vertybių autentiškumo palaikymą, propaguoti gamtos ir kultūros 
paveldo teritorinių kompleksų apsaugą. Šiose teritorijose nustatoma 
konservacinė pagrindinė tikslinė žemės naudojimo paskirtis nutrau- 
kiant jose ūkinę veiklą. 

Paveldo objektai — atskiri arba tankias grupes sudarantys gamtos 
ir kultūros paveldo objektai — kraštovaizdžio elementai, kuriems dėl jų 
vertės teisės aktais nustatytas specialus apsaugos ir naudojimo režimas. 

Rezervatinė apyrubė — nedidelio ploto gamtinis arba kultūrinis 
rezervatas, kurio apsaugai ir priežiūrai nesteigiama direkcija. 

Valstybiniai (nacionaliniai ir regioniniai) parkai — didelio ploto 
saugomos teritorijos, įsteigtos gamtiniu, kultūriniu ir rekreaciniu po- 
žiūriais sudėtingose, ypač vertingose teritorijose, kurių apsauga ir tvar- 
kymas siejamas su teritorijos funkcinių bei kraštovaizdžio tvarkymo 
zonų nustatymų. 


SAUGOMŲ TERITORIJŲ SISTEMĄ sudaro: 

Atkuriamosios apsaugos saugomos teritorijos, skiriamos gamtos 
ištekliams atsistatyti, pagausinti bei apsaugoti. Prie jų priskiriami atku- 
riamieji ir genetiniai sklypai. 

Ekologinės apsaugos prioriteto saugomos teritorijos, išskiriamos 
norint išvengti neigiamo poveikio saugomiems gamtos ir kultūros pa- 
veldo kompleksams bei objektams arba neigiamo antropogeninių ob- 
jektų poveikio aplinkai. Prie šios kategorijos priskiriamos ekologinės 
apsaugos Zonos. 

Kompleksinės saugomos teritorijos, kuriose sujungiamos išsau- 
gančios, apsaugančios, rekreacinės ir ūkinės zonos pagal bendrą ap- 
saugos, tvarkymo ir naudojimo programą. Prie jų priskiriami valstybi- 
niai (nacionaliniai ir regioniniai) parkai bei biosferos monitoringo teri- 
torijos (biosferos rezervatai ir biosferos poligonai). 

Konservacinio prioriteto saugomos teritorijos, kuriose saugomi 
unikalūs arba tipiški gamtinio bei kultūrinio kraštovaizdžio kompleksai 

ir objektai. Prie jų priskiriami rezervatai (gamtiniai ir kultūriniai), 
draustiniai bei gamtos ir kultūros paveldo objektai (paminklai). 

Saugomų teritorijų apsauga — procesas, kurį sudaro saugomų 
teritorijų planavimas bei projektavimas, konkrečių apsaugos ir tvarky- 
mo priemonių įgyvendinimas, kontrolė, taip pat aplinkosauginis švie- 
timas. 

Saugomų teritorijų planavimo dokumentai — specialieji teritori- 
jų planavimo dokumentai, nustatantys saugomų teritorijų sistemą arba 
jos dalis, saugomų teritorijų ribas, funkcines ir (arba) kraštovaizdžio 
tvarkymo zonas, patikslinantys apribojimus bei nustatantys priemones 
gamtos ir (arba) kultūros paveldo teritoriniams kompleksams ir objek- 
tams (vertybėms) išsaugoti, atkurti ir racionaliai naudoti, rekreacijai, 
ypač pažintiniam turizmui, organizuoti, taip pat strateginio planavimo 
dokumentai, nustatantys veiksmus bei tvarkymo priemones, jų įgyven- 
dinimo eiliškumą, lėšų poreikį ir atsakingas institucijas. 


STRATEGINIS PLANAVIMAS —- procesas, kurio metu parengiama 
veiklos valdymo strategija, numatanti veiklos prognozę, tikslus, prioriteti- 
nes kryptis, veiksmus ir būdus, kaip efektyviausiai panaudoti turimus ir 
planuojamus gauti finansinius, materialinius ir darbo išteklius numatytiems 
tikslams pasiekti, strategijos nuostatų įgyvendinimas, veiklos stebėsena 
(monitoringas) ir atsiskaitymas už rezultatus. 

Ilgalaikė ūkio plėtros strategija — Lietuvos Respublikos Vyriau- 
sybės patvirtintas strateginio planavimo dokumentas, kuriame apibend- 
rintos visų ūkio šakų (sektorių) strategijos ir numatytos prioritetinės 
ūkio plėtros kryptys. 

Lietuvos Respublikos teritorijos bendrasis planas — Seimo pat- 
virtintas planavimo dokumentas, kuriame atsispindi visų sektorių ilga- 
laikės plėtros teritorinė projekcija. 

Nacionalinė darnaus vystymosi strategija — Vyriausybės patvir- 
tintas ilgalaikis strateginis planavimo dokumentas, kuriame pagal dar- 
naus vystymosi prioritetus ir principus suformuluota valstybės darnaus 
vystymosi vizija ir misija, numatyti darnaus vystymosi tikslai, uždavi- 
niai, jų įgyvendinimo priemonės ir rodikliai. 

Valstybės ilgalaikės raidos strategija — Lietuvos Respublikos 
Seimo patvirtintas ilgalaikis strateginio planavimo dokumentas, kuria- 
me išdėstyta valstybės geopolitinės padėties analizė, ilgalaikiai priori- 
tetai ir suderinta visų sektorių ilgalaikės plėtros vizija. 


STRATEGINIS VEIKLOS PLANAS — detalus institucijos veiklos 
planavimo dokumentas, kuriame, atsižvelgiant į aplinkos analizę, suformu- 

luota institucijos misija, strateginiai tikslai, aprašomos institucijos vykdo- 
mos programos ir numatomi asignavimai joms įgyvendinti. 

Programa — strateginio veiklos plano dalis, kurioje nustatyti pro- 
gramos tikslai, uždaviniai, priemonės (projektai), vertinimo kriterijai ir 
numatomi asignavimai. 

Tarpinstitucinė programa — Vyriausybės patvirtinta programa, 
kurią įgyvendinant dalyvauja kelios institucijos. 


ŠVIETIMAS - tai asmens kompetencijų, grindžiamų žiniomis, gebė- 
jimais ir vertybinėmis nuostatomis, ugdymo(-si) veikla. 

Formalusis švietimas — švietimas, vykstantis pagal Vyriausybės 
arba jos įgaliotos institucijos nustatyta tvarka patvirtintas programas, 
kurias baigus įgyjamas pradinis, pagrindinis, vidurinis, aukštesnysis 
arba aukštasis išsilavinimas ir (arba) kvalifikacija (Lietuvos Respubli- 
kos švietimo įstatymas). 

Neformalusis švietimas — švietimas pagal įvairias švietimo po- 
reikių tenkinimo, kvalifikacijos tobulinimo, papildomos kompetencijos 
įgijimo programas (Lietuvos Respublikos švietimo įstatymas). 

Savišvieta (informalusis švietimas) — nuolatinis savarankiškas 
mokymasis, kuris remiasi asmens iš įvairių šaltinių (bibliotekų, Ži- 
niasklaidos, interneto, muziejų ir kt.) gaunamomis žiniomis ir jo prak- 
tine patirtimi. 

TERITORIJŲ PLANAVIMAS - nustatyta procedūra teritorijos vys- 
tymo bendrajai erdvinei koncepcijai, žemės naudojimo prioritetams, aplin- 
kosaugos, paminklosaugos ir kitoms sąlygoms nustatyti, žemės, miško ir 
vandens naudmenų, gyvenamųjų vietovių, gamybos bei infrastruktūros si- 
stemai formuoti, gyventojų užimtumui reguliuoti, fizinių ir juridinių asme- 
nų veiklos plėtojimo teisėms teritorijoje nustatyti. 

Bendrasis teritorijų planavimas — kompleksinis planavimas teri- 
torijos erdvinio vystymo politikai, teritorijos naudojimo ir apsaugos 
prioritetams bei svarbiausioms tvarkymo priemonėms nustatyti, terito- 
rijos tvarkymo ir naudojimo režimas (statybos ir kitos veiklos privalo- 
mosios sąlygos). 

Detalusis teritorijų planavimas — savivaldybės teritorijos dalių 
planavimas žemės sklypo riboms nustatyti, naudojimo ir veiklos jame 
plėtojimo sąlygoms nustatyti, pakeisti arba panaikinti. 

Specialusis teritorijų planavimas — atskiroms veiklos sritims 
reikalingų teritorijų erdvinio organizavimo, tvarkymo, naudojimo, ap- 
saugos priemonių planavimas. 

Suinteresuota visuomenė — visuomenė, kuriai daro įtaką arba ga- 
li daryti įtaką rengiamo teritorijų planavimo dokumento sprendiniai ar- 
ba kuri yra suinteresuota tuos sprendinius įgyvendinti; pagal šį apibrė- 
žimą nevyriausybinės organizacijos, padedančios spręsti kraštotvarkos 
problemas ir veikiančios pagal Lietuvos Respublikos įstatymų reikala- 
vimus, laikomos suinteresuotomis organizacijomis. 

Teritorijų planavimo dokumentai — bendrieji (generaliniai), 
specialieji ir detalieji planai, kuriuose raštu ir grafiškai pateikti spren- 
diniai dėl teritorijų, žemės sklypų arba jų grupių tvarkymo, naudojimo 
ir apsaugos bei teritorijos vystymo reikmių ir sąlygų. 

Teritorijų planavimo dokumento sprendinys — raštu arba gra- 
fiškai išreikštas teritorijų planavimo uždavinių sprendimo rezultatas, 
nusakantis vystymo kryptis, erdvinio organizavimo nuostatas, žemės 
sklypų arba jų grupių, infrastruktūros objektų išdėstymo, naudojimo ir 
apsaugos sąlygas bei tvarką. 

Teritorijų planavimo dokumento sprendinių poveikio verti- 
nimas — teritorijų planavimo proceso etapas, kurio metu surenkama ir 
analizuojama informacija, jos pagrindu (nustatytais aspektais ir tvarka) 
įvertinamas rengiamo teritorijų planavimo dokumento sprendinių įgy- 
vendinimo galimas teigiamas ir (arba) neigiamas ilgalaikis ir (arba) 
trumpalaikis poveikis. 

Teritorijos tvarkymo reglamentas — bendrųjų ir specialiųjų pla- 
nų sprendiniuose nustatyti teritorijos naudojimo prioritetai bei veiklos 
plėtojimo reikalavimų ir apribojimų visuma. 

Teritorijos vystymas — procesas, kurio metu siekiama kokybiškai 
pagerinti ar išlaikyti planuojamos teritorijos ekonominę, socialinę ir 
ekologinę (aplinkosaugos) būklę. 


TERŠIMAS (TARŠA) — medžiagų, preparatų, organizmų ir mikroor- 
ganizmų arba jų junginių (toliau — teršalų) išmetimas (išleidimas, pasklei- 
dimas) į aplinką kaip žmonių veiklos rezultatas. 

Integruota prevencija ir kontrolė apima teršalų išmetimą į orą, 
išleidimą į vandenį ir patekimą į dirvožemį, taip pat priemones atlie- 
koms tvarkyti, triukšmui bei vibracijai mažinti, kvapų poveikiui kont- 
roliuoti. 

Išleidžiamų teršalų kontrolė — teršalų išleidimo į aplinką riboji- 
mas nustatant išleidžiamų teršalų ribines vertes ir (arba) nustatant rei- 
kalavimus išleidžiamų teršalų poveikiui, pobūdžiui arba kitoms jų cha- 
rakteristikoms arba veiklos sąlygoms, kurios turi įtakos teršalų išleidi- 
mui. 

Išleidžiamų teršalų ribinė vertė — didžiausia leidžiama išleisti 
teršalų koncentracija ir (arba) didžiausias leidžiamas išleisti teršalų 
kiekis. Išleidžiamų teršalų ribinės vertės gali būti nustatomos atskiroms 
medžiagoms arba tam tikroms medžiagų grupėms, šeimoms arba kate- 
gorijoms. Išmetamų teršalų ribinės vertės, atsižvelgiant 1 konkrečios 
įmonės technines galimybes, jos geografinę padėtį ir vietos aplinkos 
sąlygas, grindžiamos geriausių prieinamų gamybos būdų koncepcija. 

Principas „teršėjas moka“: taršos prevencijos ir sumažinimo ar- 
ba panaikinimo sąnaudas turi padengti tas, kuris teršia. 


TRIUKŠMAS — nepageidaujami arba žmogui kenksmingi išoriniai 
garsai, kuriuos sukuria žmonių veikla. 


ŪKINĖ VEIKLA — ūkinė (pramonės, verslo, žemės ūkio) ir kitokia 
veikla, kuri turi ar gali turėti įtakos aplinkai. 


URBANIZUOTOS TERITORIJOS — statiniais užstatytos miestų, 
miestelių ir kompaktiškai užstatytų kaimų gyvenamųjų vietovių teritorijos, 
taip pat valstybinių kelių 1r geležinkelių kompleksų teritorijos. 


VANDUO - aplinkos dalis, apimanti Lietuvos Respublikos pavirši- 
niuose ir požeminiuose vandens telkiniuose esantį vandenį. 

Dirbtinis vandens telkinys— techninėmis priemonėmis sukurtas 
paviršinis vandens telkinys (kanalas, tvenkinys, rekultivuotame karjere 
įrengtas vandens telkinys, kūdra), išskyrus vandens talpyklas, kuriose 
esantis vanduo nelaidžiomis medžiagomis atskirtas nuo aplinkos grun- 
to (baseinai, rezervuarai ir pan.). 

Paviršinis vandens telkinys — identifikuota reikšminga vandens 
aplinkos dalis, esanti žemės paviršiuje, tai yra: upė ar jos dalis, kana- 
las, ežeras, tvenkinys, kūdra, rekultivuotas į vandens telkinį karjeras. 
Prie paviršinių vandens telkinių taip pat priskiriami tarpinių ir pakran- 
tės vandenų plotai. 

Paviršinis vanduo — paviršiniuose vandens telkiniuose esantis 
vanduo. 

Požeminis vandens telkinys — požeminis vandeningasis sluoksnis 
arba keli sluoksniai, apibrėžti sąlyginėmis ribomis. 

Požeminis vanduo — požeminiuose vandens telkiniuose esantis 
vanduo. 

Vandentvarkos planas (projektas) — specialiojo teritorijų plana- 
vimo dokumentas, kuriame nustatomos paviršinių vandens telkinių ra- 
cionalaus naudojimo ir apsaugos priemonės. 

Eutrofikacija — vandens praturtinimas maistingomis medžiago- 
mis, ypač azoto arba (ir) fosforo junginiais, kurie skatina dumblių au- 
gimą ir dėl kurių sudėtingesnės organizacijos augalų grupės nepagei- 
dautinai ima trikdyti kitų organizmų pusiausvyrą vandenyje ir veikti 
vandens kokybę. Pagrindiniai eutrofikacijos požymiai — didelė bioge- 
ninių medžiagų koncentracija, vandens „žydėjimas“, deguonies trūku- 
mas ir biologinės įvairovės mažėjimas. 


VISUOMENĖS INFORMAVIMAS - viešosios informacijos teiki- 
mas visuomenei. 

Viešoji informacija — informacija, skirta viešai skleisti, išskyrus 
informaciją, kuri pagal Lietuvos Respublikos įstatymus negali būti vie- 
šai skleidžiama. 

Visuomenė — vienas arba keli fiziniai arba juridiniai asmenys bei 
jų organizacijos, asociacijos arba grupės. 

Visuomenės informavimo priemonė - laikraštis, žurnalas, biule- 
tenis arba kitas leidinys, knyga, televizijos, radijo programa, kino arba 
kita garso ir vaizdo studijų produkcija, informacinės visuomenės in- 
formavimo priemonė ir kita priemonė, kuria viešai skleidžiama infor- 
macija. 


ŽEMĖ - Žemės plutos (litosferos) dalis, apimanti Lietuvos Respubli- 
kos žemės paviršiuje esančius sausumos plotus bei paviršinius vidaus ir 
teritorinius vandenis ir apibrėžiama gamtinėmis bei ūkinėmis charakteristi- 
komis. 

Žemės sklypo naudojimo būdas — teritorijų planavimo doku- 
mentuose numatyta veikla, kuri teisės aktų nustatyta tvarka leidžiama 
pagrindinės tikslinės žemės naudojimo paskirties žemėje. 

Žemėtvarkos planas (projektas) — specialiojo teritorijų planavi- 
mo dokumentas, kuriame nustatoma kaimo vietovių žemės naudojimo 
ir apsaugos koncepcija bei konkrečios tvarkymo priemonės. 


ŽEMĖS GELMIŲ IŠTEKLIAI - tai naudingosios iškasenos, pože- 
minis vanduo bei žemės gelmių šiluminė energija, kurių kiekis ir kokybė 
yra ištirti ir kurių išgavimas, vadovaujantis aplinkos apsaugos reikalavi- 
mais, yra ar gali būti ateityje ekonomiškai naudingas. 


ŽEMĖS ŪKIO VEIKLA - veikla, apimanti žemės ūkio produktų 
gamybą ir apdorojimą, savo pagamintų ir apdorotų žemės ūkio produktų 
perdirbimą, maisto produktų gamybą ir šių produktų realizavimą, taip pat 
paslaugų žemės ūkiui teikimą. Žemės ūkio veikla nelaikoma maisto produk- 

tų gamyba iš ne savo pagamintų ir apdorotų žemės ūkio produktų ir šių pro- 
duktų realizavimas. 

Agrarinės aplinkosaugos politika — priemonių, saugančių ir ge- 
rinančių aplinką bei užtikrinančių aplinkai nežalingą žemės ūkio ir 
maisto produktų gamybą, visuma. 

ŽVEJYBA - žuvų gaudymas, laikymas arba perdirbimas bei sugautų 
žuvų vežimas, nepažeidžiant teritorinių vandenų leistino perplaukimo teisės 
ir navigacijos laisvės išskirtinėje ekonominėje zonoje. 

Specialioji žvejyba — žvejyba mokslinių tyrimų, stebėsenos, žu- 
vivaisos, biologinės melioracijos, mokymo tikslais. 

Verslinė žvejyba — žvejyba verslinės žvejybos įrankiais pagal nu- 
statytą verslinės žvejybos tvarką. 


Ap49 Aplinkos politika ir valdymas: vadovėlis. Sudar. I. Lazdinis. — 
Vilnius: Mykolo Romerio universiteto Leidybos centras, 2008. — 
340 p., iliustr. 
Bibliogr.: p. 304—324. 
ISBN 978-9955-19-074-5 


Mykolo Romerio universiteto Strateginio valdymo ir politikos fakulteto Aplinkos 
politikos ir valdymo katedros dėstytojų parengtame vadovėlyje apžvelgta Lietuvos 
Respublikos aplinkos politika, sąsajos su Europos Sąjungos aplinkos politika ir 
pasaulio darnaus vystymosi nuostatos, išnagrinėtos atmosferos, vandens, dirvožemio, 
ekosistemų ir biologinės įvairovės, miškų ūkio, gamtos išteklių naudojimo ir atliekų 
tvarkymo sritys, aptarti aplinkos stebėsenos (monitoringo), visuomenės informavimo ir 
švietimo, poveikio aplinkai vertinimo klausimai, kitos su aplinkos politika ir valdymu 
susijusios problemos: teritorijos planavimas, darnus kaimo vystymasis, biotechnologijų 
taikymas, triukšmo valdymas ir radiacinė sauga. 

Vadovėlis skirtas viešojo administravimo specialistams ir aukštųjų mokyklų 
studentams. 

